LÄCKBERG 


Vrăjitoarea 


DE LA AUTOAREA BESTSELLERULUI 
PRINȚESA GHEȚURILOR 


TREI 


Camilla Läckberg 


Seria Fjâllbacka 410 


SEO 
Vrăjitoarea 
A De 


Traducere din suedeză de IOANA GHIŞA 


Colecţia Fiction Connection 


TREI 
Editura TRel 
Bucureşti, 2018 


Proiect RIF - 2020 


ROMANIA INEDIT 


Colecţie coordonată de 
Magdalena Mărculescu 


ISBN: 978-606-40-0400-0 


Titlul original: 
Camilla Läckberg 


Häxan 
Editura Forum, 2017 


Versiune electronică: 


[V1.0] 


Corectură [V1.0]: aprilie 2020 


Era imposibil de imaginat de ce viață ar fi avut parte fata. 
Cine ar fi devenit. Cu cine ar fi lucrat, pe cine ar fi iubit, 
îngrijit, pierdut şi câştigat. Dacă ar fi avut copii şi cine ar fi 
ajuns ei. Nici cum ar fi arătat ca femeie matură nu puteai să-ți 
imaginezi. La patru ani, nimic, nicio trăsătură nu va fi fost 
finală. Ochii îi băteau spre verde şi albastru, părul, care 
fusese închis la naştere, acum era deschis la culoare, însă 
existau reflexe roşii în blondul acela, iar nuanța, cu siguranță, 
s-ar fi schimbat din nou. Era foarte greu de stabilit mai ales 
acum. Faţa îi fusese întoarsă spre fundul lacului, iar partea 
din spate a capului îi era acoperită de un strat gros de sânge 
închegat. Numai şuviţele ce porneau din creştetul capului şi 
pluteau pe apă arătau nuanțele mai deschise. i 

Nu era nimic deosebit de macabru în această scenă. In 
orice caz, nu mai macabru decât dacă fata nu s-ar fi aflat 
acolo, în apă. Sunetele pădurii erau aceleaşi ca întotdeauna. 
Lumina se prefira printre copaci ca în fiecare zi cu soare, la 
acea oră. Apa era calmă, vălurea uşor în jurul ei, iar suprafaţa 
era perturbată numai de vreo libelulă care ateriza formând 
mici cercuri concentrice. Transformarea începuse şi, cu 
timpul, fata ar fi devenit tot una cu apa şi cu pădurea. Dacă 
nimeni nu ar fi găsit-o, natura şi-ar fi continuat cursul obişnuit 
şi ar fi făcut-o parte a ei. 

Încă nu ştia nimeni că se stinsese. 

— Crezi că maică-ta o să aibă rochie albă? întrebă Erica 
întorcându-se spre Patrik, aflat alături de ea în patul dublu. 

— Chiar e amuzant, spuse el. 

Erica râse şi îl ciupi de şold. 

— De ce ţi-e atât de greu să accepţi că mama ta se 
căsătoreşte? Tatăl tău s-a recăsătorit demult, şi asta nu te-a 
deranjat, nu-i aşa? 

— Ştiu că e o prostie, spuse Patrik, aprobând din cap, după 
care îşi aruncă picioarele peste marginea patului şi începu să- 
şi tragă şosetele. Îmi place de Gunnar şi mi se pare 
nemaipomenit că mama nu va mai fi singură... 

Se ridică şi îşi trase blugii pe el. 

— Mi se pare doar puţin ciudat. Mama a fost singură de 
când îmi aduc aminte. Probabil că e ceva legat de relaţia 
mamă-fiu care bântuie pe acolo, prin adâncurile minţii mele. 
Mi se pare că e... ciudat... ca mama să aibă o viaţă sexuală. 

— Adică ţi se pare ciudat că ea şi Gunnar se culcă 
împreună? 

Patrik îşi puse mâinile la urechi. 

— Termină! 

Erica îi aruncă o pernă care ricoşă imediat şi apoi izbucni 
războiul. Patrik se aruncă asupra ei în pat, iar lupta se 
transformă rapid în mângâieri şi răsuflări adânci. Erica îşi 
întinse mâinile spre blugii lui şi începu să-i deschidă prima 
capsă. 

— Ce faceţi? 

Vocea răsunătoare a Majei îi făcu pe amândoi să se 
oprească şi să se întoarcă spre deschizătura uşii. Maja nu 
stătea singură acolo, ci era flancată de fraţii ei mai mici, doi 
gemeni care îi contemplau fericiţi pe părinţii lor aflaţi în pat. 

— Ne gâdilam puţin numai, spuse Patrik cu răsuflarea 

tăiată, ridicându-se în picioare. 

— Trebuie să repari încuietoarea aceea, acum! rosti Erica 
printre dinţi şi trase peste ea pătura care o expusese de la 
talie în sus. Se ridică şi reuşi să le zâmbească copiilor. 

— Mergi jos şi începe să pregăteşti micul dejun, că venim şi 
noi. 

Patrik apucase să-şi pună pe el şi celelalte haine şi îi mână 
pe copii în faţa lui. 

— Dacă nu reuşeşti să repari singur închizătoarea, cred că 
îl poţi ruga pe Gunnar. Pare mereu pregătit, cu trusa lui cu 
scule. Dacă nu e ocupat în alt fel cu mama ta... 

— Scuteşte-mă, râse Patrik dispărând pe uşă. 

Cu zâmbetul pe buze, Erica se cufundă din nou în pat. Ar 
putea foarte bine să se mai întindă puţin înainte să sară în 
picioare, gata de o nouă zi. Programul flexibil era unul dintre 
avantajele faptului că îşi era propria şefă, însă în acelaşi timp 
putea fi considerat şi un dezavantaj. Munca de scriitor 
presupune rezistenţă şi autodisciplină, iar câteodată poţi să te 
simţi cam singur. Cu toate acestea, îşi iubea meseria, îi făcea 
plăcere să scrie, să insufle viaţă poveştilor şi destinelor 
umane pe care alegea să le evoce, să sape, să investigheze şi 
să încerce să afle ce s-a întâmplat cu adevărat şi din ce 
cauză. Işi dorise demult să se apuce de cazul la care lucra la 
acel moment, cel al micuţei Stella, răpită şi omorâtă de Helen 
Persson şi Marie Wall. Era un caz care îi privea pe toţi cei din 
Fjällbacka, chiar şi în prezent. 

lar Marie Wall era acum acolo. Celebra stea hollywoodiană 
se întorsese în Fjällbacka pentru a filma o peliculă despre 
Ingrid Bergman. Toată colectivitatea mustea de zvonuri. 

Toţi o ştiau pe una ori pe alta dintre fete, sau pe cineva din 
familia lor, şi toţi fuseseră la fel de tulburaţi în acea după- 
amiază de iulie din 1985, când corpul Stellei fusese găsit în 
lac. 

Erica se întoarse pe o parte întrebându-se dacă soarele 
strălucea la fel de puternic şi atunci, ca acum. Va verifica 
acest lucru când va veni momentul să parcurgă cei câţiva 
metri ai holului până la biroul ei. Dar nu chiar acum. Închise 
ochii şi aţipi ascultând vocile lui Patrik şi ale copiilor din 

bucătăria aflată cu un etaj mai jos. 


Helen se aplecă în faţă şi îşi lăsă privirea să rătăcească, îşi 
sprijini palmele asudate de genunchi. Record personal astăzi, 
cu toate că ieşise să alerge mai târziu decât de obicei. 

Marea i se întindea albastră şi limpede în faţa ochilor, însă 
în interiorul ei vuia o furtună. Helen se întinse şi îşi puse 
braţele în jurul ei, nu se putea opri din tremurat. „Tocmai a 
trecut cineva peste mormântul meu”, spunea mereu mama 
ei. Şi poate cam aşa era. Nu că trecea cineva peste 
mormântul ei. Dar poate peste un alt mormânt. 

Timpul îşi aşternuse voalul peste întâmplări, amintirile îi 
erau vagi acum. Putea să-şi amintească vocile acelora care 
voiau să ştie exact ce se petrecuse. Repetau aceleaşi lucruri 
din nou şi din nou, până când ea nu a mai ştiut care era 
adevărul lor şi care alei. 

Atunci părea imposibil să se întoarcă aici, să-şi construiască 
o viaţă în acest loc. Însă şoaptele şi strigătele se domoliseră 
treptat de-a lungul anilor, preschimbându-se într-un murmur 
stins, până când au dispărut cu totul. Simţea că propria 
existenţă îşi reintrase în drepturi, era din nou o parte naturală 
a acestei lumi. 

Şi iată că acum şoaptele vor începe din nou. Totul va fi iar 
răscolit şi, ca de atâtea ori în viaţă, coincidenţele se ţinuseră 
lanţ. Nu mai putuse să doarmă de săptămâni întregi, de când 
primise o scrisoare de la Erica Falck, în care îi spunea că lucra 
la o carte şi că ar dori să o întâlnească. Fusese nevoită să 
reînnoiască reţeta pentru pastilele de care reuşise să se 
lipsească atâţia ani. Fără ele nu ar fi făcut faţă următoarei 
veşti: se întorsese Marie. 

Trecuseră treizeci de ani. James şi cu ea îşi trăiau viaţa 
liniştit şi discret, aşa cum ştia că îşi dorea James. Până la 
urmă vorbele aveau să înceteze, spusese el. Şi avusese 
dreptate, momentele lor negre se spulberau, trebuia doar să 
aibă grijă ca totul să meargă conform planului. Cât despre 
amintiri, reuşise să le ţină ascunse. Până acum. Imaginile 
reveneau în flash-uri. Chipul lui Marie apărea atât de clar în 
faţa ei, ca şi zâmbetul vesel al Stellei. 

Helen îşi întoarse din nou privirea spre mare, încercând să 
urmărească puţinele valuri. Insă imaginile nu îi dădeau pace. 
Se întorsese Marie şi, cu ea, dezastrul. 


„Scuze, unde pot găsi o toaletă?” 

Sture de la congregaţie se uită încurajator la Karim şi la 
ceilalţi care se adunaseră la ora de suedeză la tabăra de 
refugiaţi din Tanumshede. 

Toţi repetară întrebarea cât de bine puteau: „Scuze, unde 
pot găsi o toaletă?” 

„Cât costă acest lucru?” 

Corul din nou: „Cât costă acest lucru?” 

Karim lupta să asocieze sunetele pe care le scotea Sture 
acolo, la tablă, cu textul din faţa lui. Totul era atât de diferit, 
literele pe care le descifrau, sunetele pe care le formau. 

Se uită în jurul lui în sală şi văzu un grup curajos din şase 
persoane. Ceilalţi erau fie afară în soare jucându-se cu 
mingea, fie înăuntru în căsuțe. O parte dormeau încercând să 
se sustragă zilei şi amintirilor, iar alţii corespondau pe e-mail 
cu prieteni sau rude care rămăseseră acolo şi încă puteau fi 
contactaţi, sau scanau cu ochiul paginile de ştiri. Nu că ar fi 
avut parte de prea multă informaţie. Guvernul nu răspândea 
altceva decât propagandă, iar organelor de presă din toată 
lumea le era greu să-şi trimită acolo corespondenţi. Karim 
fusese el însuşi ziarist într-o altă etapă a vieţii şi înţelegea cât 
de greu era să obţii rapoarte corecte şi la zi dintr-o ţară aflată 
în război, atât de lovită din interior şi din exterior deopotrivă, 
cum era Siria. 

— „Mulţumim că ne-aţi invitat acasă la voi.” 

Karim pufni pe nări neîncrezător. Era o frază care nu avea 
să-i folosească vreodată. Un lucru pe care îl învățase repede 
era că suedezii erau un popor rezervat. Nu aveau niciun 
contact cu suedezi, cu excepţia lui Sture şi a celor care lucrau 
în tabăra de refugiaţi. 

Era ca şi cum ajunseseră într-o lume în interiorul altei lumi, 
izolaţi de tot ce îi înconjura. lşi ţineau companie unii altora, 
exclusiv, şi îşi aveau amintirile din Siria, cele bune, dar mai 
ales cele rele, pe care mulţi le trăiau din nou şi din nou. În 

ceea ce-l privea pe Karim, încerca să şi le reprime: războiul 
care devenise viaţă de zi cu zi, lunga călătorie spre ţara 
promisă din nord. 

El se descurcase. La fel, iubita lui, Amina, şi comorile lor, 
Hassan şi Samia. Numai asta conta. Reuşise să le ofere 
siguranţă, să le dea posibilitatea unui viitor. Corpurile care 
pluteau în apă reveneau în vise, însă, când deschidea ochii, 
dispăreau. El şi familia lui se aflau aici, în Suedia. Nimic 
altceva nu mai conta. 

— Cum se spune când faci sex cu cineva? 

Adnan râse de propriile cuvinte. El şi Khalil erau cei mai 
tineri băieţi din tabăra de refugiaţi. Stăteau unul lângă altul şi 
se hârjoneau. 

— Fiţi respectuoşi, îi îndemnă Karim uitându-se aspru la ei, 
apoi ridică din umeri cerându-i scuze lui Sture, care dădu uşor 
din cap, aprobator. 

Khalil şi Adnan veniseră aici pe cont propriu, fără familie, 
fără prieteni. Reuşiseră să plece din Aleppo înainte de a 
deveni prea periculos să fugi de acolo. Să fugi sau să rămâi. 
Ambele opţiuni presupuneau pericol de moarte. Karim nu 
putea să se înfurie, în ciuda evidentei lipse de respect. Erau 
copii, temători şi singuri într-o ţară străină. Neruşinarea era 
tot ce aveau. Totul era străin pentru ei. Karim vorbise un pic 
cu ei după orele de curs. Familiile lor adunaseră fiecare bănuţ 
pentru a le da posibilitatea de a veni aici. Aveau destul de 
mult de dus pe umeri. Nu numai că fuseseră aruncaţi într-o 
ţară străină, dar aveau şi responsabilitatea de a-şi crea aici o 
viaţă, cât mai curând cu putinţă, pentru a-şi salva familiile din 
război. 

Cu toate că îi înţelegea, Karim nu putea accepta ca băieţii 
să fie lipsiţi de respect faţă de ţara care îi primise. Oricât se 
temeau suedezii de ei, îi primiseră bine, le asiguraseră un 
acoperiş deasupra capului şi masa zilnică. lar Sture îşi 
consuma timpul liber luptându-se să-i înveţe cum să întrebe 
cât costau lucrurile şi unde era toaleta. Poate că nu-i 
înţelegea prea bine pe suedezi, însă le era etern recunoscător 
pentru ce făcuseră pentru familia lui. Nu toţi împărtăşeau 
aceeaşi perspectivă, iar cei care nu-şi respectau noua ţară 

stricau lucrurile, făcându-i pe suedezi să-i privească pe toţi cu 
suspiciune. 

— Ce vreme frumoasă e afară, rosti Sture clar în faţa sălii, 
la tablă. 

— Ce vreme frumoasă e afară, repetă Karim şi îi zâmbi. 

După două luni în Suedia, înţelegea cât de recunoscători 
erau suedezii când soarele strălucea. „Vreme de rahat” era 
una din primele expresii învăţate în suedeză. Deşi pronunția 
nu-i ieşea tocmai corect. 


— De cât sex poţi avea parte la vârsta aia? întrebă Erica şi 
mai luă o gură de vin spumant. 

Râsul Annei îi făcu pe ceilalţi clienţi din Cafe Bryggan să-şi 
îndrepte ochii spre ele. 

— Serios, surioară? La asta îţi stă ţie gândul toată ziua? De 
cât sex are parte mama lui Patrik? 

— Da, dar mă gândesc la asta dintr-o perspectivă mai 
largă, spuse Erica servindu-se din tigaia cu fructe de mare. 
Câţi ani te mai poţi bucura de viaţă sexuală? Pierzi interesul 
undeva pe drum? Poţi înlocui a astfel de plăcere cu pofta 
irepresibilă de a dezlega cuvinte încrucişate şi sudoku sau cu 
a mânca bomboane? Ori e ceva constant? 

— Carevasăzică... 

Anna dădu din cap şi se rezemă de spătarul scaunului, 
încercând să-şi găsească o poziţie mai comodă. Erica simţi o 
strângere de inimă privind-o. Nu cu mult timp în urmă 
trecuseră împreună printr-un îngrozitor accident de maşină 
care o făcuse pe Anna să-şi piardă copilul pe care îl aştepta. 
Cicatricea de pe faţă avea să rămână pentru totdeauna. Însă 
acum avea să vină pe lume rodul iubirii dintre ea şi Dan. Viaţa 
era într-adevăr plină de surprize. 

— Crezi că, de exemplu... 

— Dacă acum eşti pe cale să spui „mama şi tata” mă ridic 
şi plec, spuse Anna ridicând o mână. Nici nu vreau să mă 
gândesc. 

Erica zâmbi afectat. 

— Bine, nu o să-i iau pe mama şi pe tata drept exemplu, 
dar cât de des crezi că fac sex Kristina şi Bob Constructorul? 

— Erica! îşi puse Anna mâinile pe faţă şi dădu din nou din 
cap. Şi ar fi cazul să nu-i mai spuneţi săracului de Gunnar 
„Bob Constructorul” doar pentru că este un meseriaş atât de 
drăguţ. 

— Bine, să vorbim atunci despre nuntă. Ai fost şi tu 
chemată să-ţi exprimi gusturile în privinţa rochiei? Sper că nu 
o să fiu singura care îşi va da cu părerea şi va încerca să 
păstreze o mină încurajatoare atunci când îmi vor fi 
prezentate tot felul de creaţii sinistre şi răsuflate, una după 
alta. 

— Nu, nu eşti singura, m-a chemat şi pe mine, spuse Anna 
încercând să se aplece înainte pentru a-şi mânca sendvişul cu 
raci. 

— Pune-l pe burtă, mai bine, sugeră Erica zâmbind şi fu 
răsplătită cu o privire furioasă din partea Annei. 

Oricât ar fi aşteptat Dan şi Anna acest bebeluş, graviditatea 
nu era tocmai o încântare pe căldura aceea din toiul verii, iar 
burta Annei era, cel puţin spus, gigantică. 

— N-ai putea să o convingi tu să-şi schimbe preferinţele? 
continuă Erica. Kristina are un chip minunat, o talie mai fină şi 
un piept mai frumos decât al meu, numai că nu îndrăzneşte 
niciodată să-l pună în evidenţă. Gândeşte-te ce bine ar arăta 
într-o rochie de dantelă cu un decolteu mai adânc. 

— E treaba ta dacă vrei să îi schimbi imaginea Kristinei, 
spuse Anna. Eu am de gând să îi spun că îi stă fantastic 
indiferent ce îmi va arăta. 

— N-ai curaj! 

— Dacă tu ai grijă de soacra ta, atunci şi eu am grijă de a 
mea. 

Anna muşcă încântată din sendvişul cu raci. 

— Da, pentru că Esther e aşa de teribil de dificilă, spuse 
Erica şi o văzu în faţa ochilor pe mama cea deosebită a lui 
Dan, care n-ar exprima niciodată nici cea mai neînsemnată 
critică sau vreo opinie contrară. 

Erica ştia asta din proprie experienţă, din vremurile 
îndepărtate când ea însăşi fusese împreună cu Dan. 

— Nu, ai dreptate, am noroc cu ea, spuse Anna şi înjură 
când sendvişul îi căzu pe burtă. 


— O, nu te necăji, nimeni nu se uită la burtă când ai aşa 
ghiulele generoase, spuse Erica făcând semn spre cupele de 
mărimea G ale sutienului Annei. 

— Ţine-ţi gura. 

Anna îşi şterse cât de bine putu maioneza de pe rochie. 
Erica se aplecă în faţă, îi cuprinse cu mâinile chipul surorii mai 
mici şi o sărută pe obraz. 

— Ce-a fost asta? întrebă Anna surprinsă. 

— Îmi place de tine, spuse simplu Erica şi îşi ridică paharul. 
Pentru noi, Anna. Pentru tine şi pentru mine şi pentru familiile 
noastre nebune. Pentru toate prin câte am trecut 
supraviețuind, pentru că nu mai avem secrete una faţă de 
alta. 

Anna clipi de câteva ori, apoi îşi ridică şi ea paharul de cola 
şi ciocni cu Erica. 

— Pentru noi! 

Pentru un moment, Ericăi i se păru că observă o licărire 
întunecată în privirea Annei, însă după o secundă nu mai era 
acolo. Işi închipuise numai. 


Sanna se aplecă peste tufa de iasomie şi inspiră mireasma. 
Nu o mai liniştea ca altădată. Clienţii roiau în jurul ei, ridicau 
ghivece şi aşezau pământ de flori în cărucioare, însă ea abia 
dacă îi observa. Tot ce vedea în faţa ei era zâmbetul fals al lui 
Marie Wall. 

Sanna nu înţelegea cum de se întorsese. După toţi aceşti 
ani. Ca şi cum nu ar fi fost destul că era obligată să o vadă pe 
Helen în sat, să dea din cap în semn de salut. Ajunsese să 
accepte faptul că Helen era aproape, că ar fi putut oricând să 
dea nas în nas cu ea. Vina i se citea în ochi, se vedea cum o 
rodea tot mai mult, cu fiecare an care trecea. Insă Marie nu 
arătase niciodată vreo urmă de regret, iar chipul ei zâmbitor 
apărea în fiecare revistă mondenă. 

Acum, Marie cea falsă, frumoasă şi surâzătoare se 
întorsese. Fuseseră colege de clasă la şcoala parohială şi 
mereu îi admirase cu invidie genele dese şi părul blond şi 
lung care-i acoperea spatele. Dar Sanna îi putuse vedea şi 
partea întunecată. 

Slavă Domnului că părinţii Sannei nu ajunseseră să o vadă 
pe Marie trecând zâmbitoare prin sat! Sanna avea 
treisprezece ani când mama ei murise de cancer hepatic şi 
cincisprezece când tatăl ei îşi pierduse suflarea. Doctorii nu 
putuseră da un motiv al morţii, însă Sanna ştia ce se 
întâmplase. Suferinţa doliului îl omorâse. 

Sanna scutură din cap şi cefaleea care o chinuia se făcu din 
nou simțită. O obligaseră să se mute la mătuşa Linn, însă 
acolo nu se simţise niciodată ca acasă. Linn şi unchiul Paul 
aveau propriii copii, cu câţiva ani mai mici, şi nu ştiau ce să 
facă cu un adolescent fără părinţi. Nu fuseseră nici răutăcioşi, 
nici proşti, se descurcaseră cât de bine putuseră, însă 
rămăseseră nişte străini. 

Alesese un liceu de ştiinţe agricole mai îndepărtat şi 
începuse să lucreze imediat după bacalaureat. De atunci se 
dedicase muncii. Conducea o mică florărie cu grădină din 
împrejurimile localităţii Fjällbacka. Nu câştiga mult, însă 
destul ca ea şi fiica ei să se poată întreţine. Nu avea nevoie 
de mai mult. 

Părinţii ei se transformaseră în morţi în viaţă când Stella 
fusese găsită ucisă şi, într-un fel, îi înţelesese. Anumiți oameni 
se năşteau cu o lumină mai puternică decât alţii, iar Stella 
fusese unul dintre aceştia. Mereu veselă şi amabilă, gata 
oricând să împartă pupături şi îmbrăţişări tuturor în jurul său. 
Dacă Sanna ar fi putut să moară ea în locul Stellei în acea 
dimineaţă caldă de vară, aşa ar fi ales. 

Dar Stella fusese cea găsită în lac. După asta nu mai 
rămăsese nimic. 

— Îmi cer scuze, există vreun trandafir care se îngrijeşte 
mai uşor decât ceilalţi? 

Sanna tresări şi se uită la femeia care se apropiase de ea 
fără să-şi dea seama. 

Femeia îi zâmbi Sannei şi expresia îi netezi faţa ridată. 

— lubesc trandafirii, dar din păcate îmi cam lipseşte darul 

— Contează culoarea? întrebă Sanna. 

Era expertă în a-i ajuta pe oameni să găsească plantele 
care li se potriveau. Unii se împăcau mai bine cu florile care 

aveau nevoie de mai multă îngrijire şi atenţie. Puteau face o 
orhidee să se simtă bine şi să înflorească şi puteau trăi fericiţi 
împreună mulţi ani. Alţii de-abia erau în stare să aibă grijă de 
ei înşişi şi aveau nevoie de plante rezistente, puternice. Nu 
neapărat cactuşi, pe aceia îi păstra pentru cazurile cele mai 
grele, însă le putea sugera de exemplu un crin al păcii sau o 
monstera. Era mândră de darul ei de a asocia fiecare om cu 
planta potrivită lui. 

— Roz, spuse femeia visătoare. lubesc rozul. 

— Ca să vezi, am chiar trandafirul potrivit, unul din specia 
Rosa pimpinellifolia. Lucrul cel mai important este să aveţi 
multă grijă când îl plantați. Săpaţi o groapă adâncă şi udaţi 
generos. Adăugaţi şi nişte îngrăşământ, am să vi-l dau pe cel 
potrivit, apoi aşezaţi lăstarul. Umpleţi la loc cu pământ şi 
udaţi din nou. E foarte important să udaţi la început, când se 
dezvoltă rădăcina. Apoi trebuie numai să aveţi grijă să nu se 
usuce. Şi tăiaţi vârfurile de fiecare dată la începutul 
primăverii, atunci când mugurii mestecenilor fac urechiuşe, 
cum se spune. 

Femeia se uită îndrăgostită la tufa de trandafiri pe care 
Sanna i-o puse în coşul de cumpărături. O înţelegea foarte 
bine, trandafirii au ceva cu totul special. Ea îi compara adesea 
pe oameni cu florile. Dacă Stella ar fi fost o floare, ar fi fost cu 
siguranţă un trandafir. Un trandafir galic frumos, magnific, cu 
straturi după straturi de petale. 

Clienta îşi drese vocea. 

— Este totul în regulă? întrebă ea. 

Sanna dădu din cap aprobator, realizând că iarăşi se 
pierduse printre amintiri. 

— E bine, sunt puţin obosită. Căldura asta... 

Femeia răspunse cuvintelor ei vagi înclinând aprobator din 
cap. 


Nu se poate vorbi cu adevărat de relaxare într-un concediu 
cu copiii, se gândea Patrik. Era o combinaţie ciudată, de ceva 
absolut minunat şi ceva cu totul epuizant. Mai ales acum, 
când era responsabil pentru toţi copiii, în timp ce Erica îşi lua 
prânzul cu Anna. Pe deasupra, împotriva convingerilor sale, 

coborâse pe plajă pentru că acasă puştii începuseră să se 
urce pe pereţi. De obicei era mai uşor să evite certurile dacă îi 
ținea ocupați, însă uitase că plaja îngreuna toate lucrurile. In 
primul rând, era riscul de înec. Casa lor se afla în Sălvik, ceva 
mai sus de locul de scăldat, şi de multe ori se trezise plin de 
sudori reci după ce visase că vreunul dintre copii se 
strecurase afară şi o luase spre mare. 

Apoi era nisipul. Nu numai că Noel şi Anton se încăpăţânau 
să-l arunce pe alţi copii, lucru ce-l făcea pe Patrik ţinta 
privirilor furioase ale celorlalţi părinţi, însă, dintr-un motiv 
greu de înţeles, le plăcea să îl bage şi în gură. Nisipul ca 
nisipul, dar pe Patrik îl înfiora gândul la toate lucrurile 
scârboase care intrau odată cu el în guriţele lor. Deja 
îndepărtase un muc de ţigară din pumnul plin de nisip al lui 
Anton, era numai o chestiune de timp până găsea acolo şi un 
ciob de sticlă. Sau o priză de tutun. 

Slavă Domnului că exista Maja! Pe Patrik. îl mustra 
conştiinţa că îşi asumase atât de multe responsabilităţi pentru 
fraţii mai mici, însă Erica susţinea că Majei îi făcea plăcere să 
aibă grijă de ei. Aşa cum şi ei îi plăcuse mereu să se ocupe de 
sora ei mai mică. 

Acum Maja îi păzea pe cei mici să nu intre prea departe în 
apă, îi conducea cu o mână sigură în zona uscată, verifica ce 
băgau în gură şi îndepărta nisipul de pe copiii pe care fraţii ei 
mai mici aruncaseră cu nisip. Patrik îşi dorea câteodată să nu 
mai fie atât de conştiincioasă. Se temea pentru ea, să nu facă 
ulcer în viitor, dacă o ţinea tot aşa. 

De când avusese probleme cu inima, în urmă cu câţiva ani, 
ştia cât de important era să aibă grijă de propria persoană şi 
să-şi îngăduie momente de odihnă şi relaxare. Intrebarea era 
dacă un concediu cu copii permitea aşa ceva. Deşi îşi iubea 
copiii mai mult decât orice altceva, era nevoit să admită că îi 
era dor câteodată de liniştea de la secţia de poliţie din 
Tanumshede. 


Marie Wall se sprijini de spătarul şezlongului şi se întinse 
după băutură. Un pahar cu Bellini, şampanie cu suc de 
piersici. Da, nu ca la Harry's în Veneţia, din păcate. Nu găseai 

aici piersici proaspete. Trebuise să se mulţumească cu o 
formulă improvizată din şampania ieftină cu care îi umpluseră 
frigiderul  zgârie-brânză ăia de la compania de film, 
amestecată cu nectar de piersici Proviva. Le ceruse ca 
ingredientele pentru Bellini să-i fie puse la dispoziţie la sosire, 
iar asta era tot ce putuseră găsi. 

Întoarcerea îi dădea o senzaţie stranie. Nu era vorba de 
revenirea în casă, bineînţeles, pentru că aceasta fusese 
demolată de multă vreme. Nu putea să nu se întrebe dacă 
proprietarii noii case, construită pe terenul celei vechi, nu 
erau cumva vizitaţi de spirite malefice, după tot ce se 
întâmplase acolo. Probabil că nu. Răul dispăruse în mormânt 
odată cu părinţii ei. Marie mai luă o înghiţitură de Bellini. Oare 
pe unde se aflau proprietarii acestei case? O săptămână de 
august cu o vreme excelentă de vară, acesta era momentul 
cel mai potrivit al anului pentru a te bucura de o vilă care 
trebuie să fi costat milioane să o cumperi şi să o amenajezi. 
Chiar dacă nu veneai prea des în Suedia. Dar probabil că se 
aflau în Provence, în locul acela care aducea a castel, de care 
Marie dăduse când îi căutase pe Google. Bogaţii râvneau 
mereu la mai mult, rareori erau mulţumiţi. Era valabil şi 
pentru casele de vacanţă. 

Le era totuşi recunoscătoare că închiriau casa. Aici se 
grăbea să ajungă în fiecare zi după filmări. Ştia că asta nu 
putea dura prea mult, într-o zi avea să o revadă pe Helen, 
avea să realizeze cât de mult însemnaseră odată una pentru 
alta şi cât de mult se schimbase totul. Dar deocamdată nu era 
pregătită pentru asta. 

— Mama! 

Marie închise ochii. De când se născuse Jessie încercase să 
o facă să-i folosească prenumele în loc de acea etichetă 
sinistră, dar degeaba. Copila se încăpăţânase să îi spună 
mama ca şi cum ar fi putut astfel să o transforme pe Marie în 
genul acela de mamă dolofană care găteşte prăjituri. 

— Mama? 

Glasul venea de aproape din spatele ei şi îşi dădu seama că 
nu se putea ascunde. 

— Da? spuse întinzându-se după pahar. 


Bulele de aer îi gâdilau gâtul. Corpul devenea mai moale şi 
mai docil cu fiecare sorbitură. 

— Eu şi Sam ne gândeam să dăm un tur cu barca lui, e în 
regulă? 

— Da, bineînţeles, spuse Marie şi mai sorbi un pic. 

li zâmbi fiicei de sub pălăria de soare. 

— Vrei şi tu? 

— Mamă, am cincisprezece ani, spuse Jessie oftând. 

Vai, atât de bine se purta Jessie, că nu ai fi zis că era fiica 
ei. Din fericire, reuşise să-şi găsească un băiat de când 
veniseră în Fjällbacka. 

Marie se cufundă în şezlong închizând ochii, dar îi deschise 
imediat. A 

— De ce rămâi acolo? Îmi faci umbră. Încerc să mă bronzez. 
Am filmări după prânz şi vor să arăt bronzată natural. Ingrid 
Bergman arăta ca o prăjitură rumenită în verile petrecute în 
Dannholmen. 

— Eu... începu Jessie să spună ceva, dar până la urmă se 
răsuci pe călcâie şi plecă. 

Marie auzi uşa de la intrare trântindu-se din nou, puternic, 
şi zâmbi în sinea ei. În sfârşit, singură. 


Bill Andersson deschise capacul de la coşul cu merinde şi 
scoase unul dintre sendvişurile pe care le pregătise Gun. Işi 
ridică privirea înainte de a închide rapid capacul. Pescăruşii 
erau rapizi şi, dacă nu aveai grijă, puteau să-ţi şterpelească 
toată masa. Aici pe ponton era şi mai mare riscul. 

Gun îi dădu un ghiont. 

— Este o idee bună, spuse ea. Nebunească, dar bună. 

Bill închise ochii şi muşcă o gură din sendviş. 

— Spui asta numai ca să-l faci fericit pe moşneagul tău? 
întrebă el. 

— De când zic lucruri numai ca să te fac pe tine fericit? 
spuse Gun, iar Bill fu nevoit să-i dea dreptate în privinţa asta. 

În cei patruzeci de ani petrecuţi împreună, puţine fuseseră 
dăţile în care nu se arătase brutal de sinceră. 

— Da, am tot cugetat la asta de când cu filmul acela şi cred 
că ar funcţiona şi aici. Am vorbit cu Rolf de la tabăra de 

refugiaţi şi nu o duc prea grozav acolo. Oamenii sunt aşa 
fricoşi că nici nu îndrăznesc să se apropie. 

— Aici, în Fjällbacka, ajunge să te fi mutat din Strömstad, 
ca şi mine, pentru a fi considerat un străin. Poate că nu este 
atât de ciudat că nu şi-au deschis braţele în faţa sirienilor. 

Gun mai luă o chiflă, din cele cumpărate de la Zetterlinds, 
şi întinse pe ea un strat gros de unt. 

— E timpul ca lumea să-şi schimbe abordarea, spuse Bill 
făcând un gest amplu cu braţul. Aici e vorba de oameni care 
au fugit cu copii şi cu tot din faţa războiului şi a durerii, au 
suferit destul şi pe drum, deci le-ar prinde bine ca oamenii să 
înceapă să vorbească cu ei. Dacă putem să-i învăţăm pe 
somalezi să patineze şi să joace bandyt, putem la fel de bine 
să-i învăţăm pe sirieni să navigheze. Chiar, Siria e la mare? 
Poate că ştiu deja să navigheze? 

Gun dădu din cap. 

— Nu am idee, iubire, caută pe Google. 

Bill se întinse după ipad-ul care rămăsese în apropiere după 
careul lor obişnuit de sudoku din prima parte a zilei. 

— Da, Siria se află la apă, dar e greu de ştiut câţi sirieni 
locuiau pe coasta marină. Mereu am zis că oricine poate 
învăţa să navigheze, este o ocazie bună să demonstrez asta. 

— Dar nu ajunge să navigheze de plăcere? Trebuie să 
concureze? 

— Asta a fost ideea în Trevlig folk?. Să fie motivaţi de o 
provocare adevărată. A fost ca un fel de declaraţie pentru 
somalezii ăia. 

Bill zâmbi. Ca să vezi, putea să se exprime în aşa fel încât 
să pară informat şi înţelept, deopotrivă. 

— Da, dar de ce trebuie să fie atunci... ce ai spus?... o 
declaraţie? 

— Altfel nu ar avea acelaşi impact. Cu cât mai mulţi se vor 
simţi inspirați, aşa ca mine, cu atât se va propaga efectul, 


1 joc hibrid între hochei pe gheaţă şi fotbal, popular în Ţările 
Scandinave şi Rusia. (n.r.) 

2 Lume de treabă, documentar suedez din 2015 despre echipa 
somaleză de bandy din oraşul Borlânge, gândită ca un mod de integrare în 
societate a refugiaților somalezi. (n.t.) 

precum cercurile pe apă, iar refugiaților le va veni mai uşor să 
se integreze în societate. 

Bill se vedea iniţiatorul unei mişcări naţionale. Marile 
schimbări trebuiau să înceapă de undeva. Ceea ce începuse 
cu campionatul mondial de bandy pentru somalezi putea 
continua cu o regată pentru sirieni şi putea duce oriunde! 

Gun îşi aşeză mâna peste a lui, zâmbindu-i. 

— Merg să vorbesc cu Rolf chiar astăzi şi o să aranjăm o 
întâlnire la tabără, spuse Bill înhăţând încă o chiflă. 

După un moment de ezitare, mai luă o chiflă, pe care o 
aruncă pescăruşilor. Aveau totuşi şi ei dreptul de a se hrăni. 


Eva Berg smulse din rădăcină tulpina unei buruieni şi o 
aşeză în coşul de lângă ea. Ca de obicei, inima îi bătea mai 
puternic când privea peste câmpuri. Toate astea le 
aparţineau. Povestea fermei nu îi atinsese niciodată. Nici ea, 
nici Peter nu erau prea superstiţioşi. Însă desigur că, în 
momentul în care cumpăraseră ferma familiei Strand, acum 
zece ani, se vorbise mult despre toate nenorocirile prin care 
trecuseră aceştia. Din câte pricepuse Eva, fusese vorba de o 
mare tragedie, care atrăsese tot restul. Moartea micuţei 
Stella dusese la destinul tragic al familiei Berg. Dar asta nu 
avea nimic de-a face cu ferma. 

Eva se aplecă şi căută mai departe buruieni, ignorând 
durerea din genunchi. Pentru ea şi pentru Peter, noua casă 
era un paradis. Veniseră de la oraş, dacă Uddevalla putea fi 
numit oraş, însă visaseră mereu la o casă la ţară. Ferma, 
situată destul de aproape de Fjällbacka, fusese perfectă în 
toate privinţele. lar faptul că preţul fusese mai mic din cauza 
celor întâmplate aici nu o făcuse decât mai accesibilă pentru 
ei. Eva spera că reuşiseră să umple acest loc cu destul de 
multă iubire şi energie pozitivă. 

Partea cea mai bună era că Nea se simţea minunat acolo. O 
botezaseră Linnea, însă de mică ea îşi spusese Nea, iar Eva şi 
Peter se deprinseseră să îi spună la fel. Acum avea patru ani, 
dar era atât de hotărâtă şi de încăpăţânată, încât Eva se 
îngrozea la gândul că avea să vină vremea adolescenţei. Se 
părea totuşi că Nea avea să rămână singurul copil al ei şi al 

lui Peter, prin urmare ea avea să aibă şi atunci parte de toată 
atenţia lor. Însă acel timp părea foarte îndepărtat. Nea alerga 
prin fermă ca o mică minge plină de energie, cu părul blond 
moştenit de la mama sa ca un norişor în jurul chipului 
luminos. Evei îi era mereu teamă să nu se ardă la soare, dar 
copilul nu făcea decât să capete nişte pistrui în plus. 

Se ridică în picioare ştergându-şi sudoarea de pe frunte cu 
încheietura mâinii, pentru a nu se murdări de la mănuşile de 
grădină. Îi plăcea să curețe grădina de legume. Era ceva atât 
de diferit faţă de slujba ei obişnuită de birou. Se bucura ca un 
copil văzând cum seminţele pe care le sădise deveneau 
plante ce creşteau şi se pârguiau, pentru ca apoi să poată fi 
culese. Cultivau numai necesarul pentru casă. Nu s-ar fi putut 
întreţine doar cu acest pământ, însă se bucurau de un fel de 
gospodărie proprie: o grădină de zarzavaturi, una de verdeţuri 
şi un ogor cultivat cu cartofi. Câteodată o mustra conştiinţa la 
gândul că o duceau atât de bine. Viaţa se dovedea mai bună 
decât şi-ar fi putut imagina vreodată şi nu avea nevoie de 
nimic mai mult pe această lume decât de Peter, de Nea şi de 
casa lor de la ţară. 

Eva începu să scoată morcovi şi îl zări în depărtare pe Peter 
venind cu tractorul. Lucra la Tetra Pak, însă îşi petrecea cât 
de mult timp liber putea pe tractor. Azi de dimineaţă plecase 
devreme, cu mult înainte ca ea să se trezească, şi îşi luase un 
pachet cu mâncare şi un termos cu cafea. Aveau un teren 
împădurit care ţinea de fermă şi pe care el se hotărâse să îl 
defrişeze, aşa că ştia că avea să se întoarcă cu lemne pentru 
iarnă, transpirat şi murdar, extenuat fizic şi cu un zâmbet 
larg. 

Puse morcovii într-un coş pe care-l aşeză într-o parte, urma 
să-i folosească pentru cina din seara aceea. Apoi îşi scoase 
mănuşile de grădină, le aşeză lângă coş şi se apropie de 
Peter. Clipi din ochi încercând să o zărească pe Nea în tractor. 
Precis adormise, ca de obicei. Fusese devreme pentru ea, dar 
îi plăcea să meargă cu Peter în pădure. Poate că îşi iubea 
mama, însă pe tatăl său îl adora. 

Peter conduse tractorul până în curte. 

— Bună, iubire, spuse Eva după ce el opri motorul. 


Inima îi bătu şi mai tare când îi văzu zâmbetul. Chiar şi 
acum, după toţi aceşti ani, genunchii i se înmuiau la vederea 
lui. 

— Bună, draga mea! Aţi avut o zi bună? 

— Da. 

Ce voia să spună cu „aţi”? 

— Dar voi? zise ea repede. 

— Care noi? întrebă Peter şi îi dădu un sărut plin de 
sudoare. 

Se uită în jur. 

— Unde e Nea? Doarme de prânz? 

Urechile îi ţiuiră şi undeva departe Eva se auzi pe sine 
spunând: 

— Credeam că este cu tine. 

Se uitară unul la altul în timp ce lumea lor se prăbuşea. 


Cazul Stella 


Linda o privi pe Sanna balansându-se pe scaun. 

— Ce crezi că va spune Stella când iţi va vedea toate 
hainele astea? 

— Cred că se va bucura, spuse Sanna cu un zâmbet care 
făcea ca, pentru o secundă, să îi semene leit surorii sale, 
după care îşi încruntă fruntea într-o expresie care-i era atât 
de proprie. Dar ar putea deveni şi invidioasă. 

Linda zâmbi când intră cu maşina în curte. Sanna fusese 
mereu o soră atât de precaută. 

— li vom explica că va primi haine frumoase când va fi 
rândul ei să înceapă şcoala. 

De-abia apucă să oprească maşina, că Sanna şi sări rapid 
afară şi deschise portbagajul să işi adune plasele cu 
cumpărături. 

Uşa de la intrare se deschise şi Anders apăru pe scări. 

— lartă-ne că am întârziat un pic, spuse Linda. Am stat să 
mâncăm mai întâi. 

Anders se uită la ea cu o expresie ciudată. 

— Ştiu că e ora prânzului, dar Sanna dorea atât de mult să 
meargă la cafenea, continuă Linda şi zâmbi spre fiica ei, care 
îşi îmbrățişă tatăl şi se repezi înăuntru. 

Anders dădu din cap. 

— Nu e asta. Eu... Stella nu a venit acasă. 

— Nu a venit? 

O privire aruncată lui Anders o făcu să simtă fiori în stomac. 

— Nu, şi am sunat şi la Marie, şi la Helen. Niciuna nu e 
acasă. 

Linda îşi trase răsuflarea şi închise portiera maşinii. 

— Ei, cu siguranţă că au întârziat. Ştii cum e Stella, sigur a 
vrut să meargă prin pădure şi să le arate totul. 

Il pupă pe Anders pe gură. 

— Sigur ai dreptate, spuse el, fără a fi convins de asta. 

Telefonul începu să sune, iar Anders intră ca un glonț în 
bucătărie ca să răspundă. 

Linda se încruntă când se aplecă pentru a-şi scoate 
pantofii. 

_ Nu fi stătea în fire lui Anders să devină atât de îngrijorat. 
Insă trecuse o oră de când se întreba ce s-o fi întâmplat cu 
fetele. 

Când se ridică, Anders se afla în fata ei. Fiorii din stomac 
reveniră cu putere la vederea expresiei de pe chipul lui. 

— A sunat KG. Helen e acasă acum şi se pregătesc pentru 
masă. KG a sunat şi la Marie acasă şi el spune că ambele fete 
susțin că s-au despărțit de Stella pe la ora cinci. 

— Dar ce spui? 

Anders îşi luă tenişii. 

— Am căutat peste tot în fermă, dar poate s-a întors în 
pădure şi s-a rătăcit. 

Linda aprobă din cap. 

— Trebuie să luăm maşina şi să o căutăm. 

Merse în dreptul scărilor şi strigă spre etajul superior. 

— Sanna? Tata şi cu mine mergem să o căutăm pe Stella. 
Trebuie să fie în pădure. Ştii cât de mult îi place acolo. Ne 
întoarcem repede! 

Se uită la bărbatul ei. Nu era cazul să-i arate Sannei 
neliniştea care-i cuprinsese. Însă jumătate de oră mai târziu 

nu o mai puteau ascunde unul de celălalt. 

Anders ţinea atât de strâns volanul, încât articulatiile 
degetelor i se albiseră. După ce căutară peste tot prin 
pădurea învecinată, începură să conducă încoace şi-ncolo de- 
a lungul drumului, încetinind în toate locurile în care fiica lor 
obişnuia să poposească. Dar nu zăriră nici urmă de Stella. 

Linda îşi puse o mână pe genunchiul lui Anders. 

— Trebuie să ne întoarcem acum. 

Anders aprobă din cap şi o privi. Îngrijorarea din privirea sa 
era oglinda înfiorătoare a propriei îngrijorări. 

Era necesar să sune la poliţie. 

Gösta Flygare căuta prin mormanul de hârtii care se afla în 
faţa lui. Era o zi de luni, în august, prin urmare nu era foarte 
mare. Nu avea nimic împotrivă să lucreze în timpul verii. În 
afară de câteva partide de golf când şi când, nu avea ceva 
mai bun de făcut. Desigur că Ebba venea să îl salute 
câteodată, însă de când cu noul bebeluş ocaziile erau mai 
rare. Putea înţelege asta. Ştia că primise o invitaţie sinceră de 
a o vizita pe Ebba la Göteborg oricând dorea, iar asta îi era 
suficient. Până şi o mică doză din ceea ce devenise familia sa 
era mai mult decât nimic. Şi era mai bine că Patrik, tată de 
copii mici, avea parte de concediu în timpul verii. El şi 
Mellberg puteau sta aici ca doi bătrâni cai de povară, 
ocupându-se de cazurile care apăreau. Martin venea totuşi 
din când în când pentru a-i verifica pe „moşi”, cum le spunea 
el într-un fel atât de enervant, însă lui Gosta i se părea că mai 
degrabă avea nevoie de puţină companie. Martin nu întâlnise 
nici o altă femeie după moartea Piei, iar Gösta îl compătimea 
pentru asta. Era un tip de treabă. lar fata lui avea nevoie de 
un dram de îngrijire maternă. Acum el ştia că Annika, 
secretara lor, o mai lua pe fată la ea, sub pretextul că Tuva se 
putea juca cu fiica ei, Leia. Dar asta nu ajungea. Fata avea 
nevoie de o mamă. Insă Martin nu era pregătit pentru o nouă 
relaţie, şi cu asta basta. lubirea venea când venea. Pentru 
Gösta nu existase decât o femeie. Dar parcă Martin era prea 
tânăr să lase lucrurile aşa. 

Că nu era atât de uşor să găsească o nouă iubire înţelegea. 
Nu poţi forţa sentimentele, iar pe de altă parte oferta este 
destul de restrânsă când trăieşti într-un oraş mic. Pe 
deasupra, Martin era genul care avea trecere la femei înainte 
de o întâlni pe Pia, iar riscul de a trece în cealaltă extremă era 
destul de mare în unele cazuri. Conform viziunii lui Gösta, 

rareori se întâmpla ca lucrurile să iasă mai bine la o revedere, 
dacă nu funcţionaseră de prima dată. Însă ce ştia el? Iubirea 
vieţii lui fusese soţia, Maj-Britt, cu care îşi împărţise toată 
viaţa de adult. Nu existase nimeni nici înaintea ei, nici după 
ea. 

Soneria stridentă a unui telefon îi întrerupse fluxul 
gândurilor. 

— Secţia de poliţie Tanumshede. 

Ascultă cu atenţia încordată vocea de la celălalt capăt. 

— Venim. Ce adresă aveţi? 

Gösta notă, închise telefonul şi ţâşni în biroul de alături fără 
să mai bată la uşă. 

Mellberg tresări, fiind trezit din somnul său profund. 

— Ce naiba? izbucni el zgâindu-se la Gösta. 

Cuibul de păr pe care şi-l ridicase în cap într-o încercare 
infatuată de a-şi acoperi chelia alunecă în jos, dar îl întoarse 
la loc cu o mişcare rapidă. 

— Copil dispărut, spuse Gösta. Patru ani. Lipseşte de azi- 
dimineaţă. 

— De azi-dimineaţă? Şi părinţii sună tocmai acum? se miră 
Mellberg şi se ridică de pe scaun. 

Gösta se uită la ceasul de la mână. Era un pic după ora trei. 
Copiii dispăruţi nu erau cazuri obişnuite. În timpul verii se 
întâmplau mai mult betii, spargeri şi jafuri, molestări şi uneori 
tentative de viol. 

— Fiecare a crezut că era cu celălalt părinte. Le-am spus că 
venim direct acolo. 

Mellberg îşi introduse picioarele în pantofii care stăteau 
aşezaţi lângă masa de scris. Câinele lui, Ernst, care se trezise 
şi el, îşi puse capul jos după ce constată că deranjul nu părea 
să aibă deloc de-a face cu posibilitatea ca el să se aleagă cu o 
plimbare sau cu ceva comestibil. 

— Unde anume? întrebă Mellberg şi grăbi pasul după Gösta 
până la garaj. 

Respira din greu când ajunseră în dreptul maşinii. 

— E ferma lui Berg, spuse Gosta. Unde a locuit familia 
Strand. 

— Ce dracu'? făcu Mellberg. 

Ştia din auzite şi citite de vechiul caz care se petrecuse la 
Fjällbacka cu mult înainte de venirea sa. Insă Gösta fusese 
acolo când se întâmplase. Şi pentru el, totul părea mult prea 
familiar. 


— Alo? 

Patrik îşi şterse mâna înainte să răspundă, cu toate astea 
telefonul se umplu de nisip. Cu mâna liberă le făcu semn 
copiilor să se apropie şi scoase în faţa lor un pachet cu 
biscuiţi Marie şi o casoletă cu felii de măr. Noel şi Anton se 
aruncară asupra pachetului de biscuiţi şi încercară să îl 
smulgă unul din mâinile celuilalt, ceea ce făcu ca pachetul să 
cadă în nisip şi ca o mare parte din biscuiţi să se împrăştie. 
Unii dintre ceilalţi părinţi se uitară la ei, iar Patrik îi simţi 
crâcnind. Însă îi înţelegea. Deşi era de părere că el şi Erica 
erau relativ competenţi în rolul de părinţi, gemenii se purtau 
câteodată ca şi cum ar fi fost crescuţi de nişte lupi. 

— Aşteaptă, Erica, o rugă el culegând cu un oftat doi 
biscuiţi de pe care suflă firele de nisip. 

Noel şi Anton mâncaseră deja atâta nisip, că încă un pic nu 
avea cum să le dăuneze şi mai mult. 

Maja luă casoleta cu bucăţi de măr, se aşeză cu ea pe 
genunchi şi privi în zare spre locul de scăldat. Patrik îi 
contemplă spatele mic şi zvelt şi părul care i se cârlionţase pe 
ceafă de la umezeală. Era incredibil de drăguță stând aşa, cu 
toate că nici de această dată nu reuşise să-i prindă ca lumea 
părul în coadă. 

— Aşa, acum pot vorbi. Suntem jos la plajă şi tocmai a avut 
loc un incident cu biscuiţi de care a trebuit să ne ocupăm... 

— Bine, spuse Erica. Dar altfel totul e bine? 

— Da, sigur, e foarte bine, minţi el în timp ce încercă din 
nou să-şi şteargă nisipul de pe mâini de slip. 

Noel şi Anton culegeau biscuiţi din nisip şi continuau să 
molfăie scoțând un pârâit strident dintre dinţi. Un pescăruş 
zbura în cercuri deasupra lor aşteptând ca ei să lase biscuiţi 
nesupravegheaţi măcar pentru un moment. Dar aşa ceva nu 
se va întâmpla. Gemenii erau capabili să îndese în ei un 
pachet de biscuiţi Marie cu o viteză demnă de un record 

— Am terminat cu prânzul acum, spuse Erica. Să vin la voi? 

— Da, te rugăm, răspunse Patrik. Dar ia un pic de cafea 
într-un termos, eu sunt un novice în astfel de ieşiri şi am uitat 
să iau. 

— Inţeles. La ordinele dumneavoastră. 

— Mulţumesc, iubire, nici nu ai idee cât de mult îmi doresc 
chiar acum o cană de cafea. 

Zâmbi închizând telefonul. Ce binecuvântare era că, după 
cinci ani împreună şi trei copii mici, încă simţea fluturi în 
stomac când auzea la telefon vocea soţiei lui. Erica era 
întâmplarea cea mai bună a vieţii lui. Da, în afară de copii, 
bineînţeles, însă, pe de altă parte, nici pe aceştia nu i-ar fi 
avut fără Erica. 

— Era mama? întrebă Maja întorcându-se spre el cu mâna 
cozoroc deasupra ochilor. 

Semăna extraordinar de mult cu mama sa din anumite 
unghiuri. lar acest lucru îl umplu de bucurie pe Patrik. Erica 
era cea mai frumoasă persoană pe care o cunoştea. 

— Da, era mama. Vine aici. 

— Daaa! exclamă Maja. 

— Aşteaptă, sună de la birou, trebuie să răspund repede, 
spuse Patrik şi îşi puse degetul plin de nisip pe dunga verde. 

Apărea Gösta pe ecran, iar el ştia că colegul său nu ar fi 
sunat ca să deranjeze pe cineva aflat în concediu dacă nu ar 
fi fost ceva important. 

— Bună, Gösta, spuse el, aşteaptă un moment. Maja, ai 
putea să le dai şi băieţilor câteva bucăţi de măr? ŞI ia-i lui 
Noel băţul acela de acadea pe care se pregăteşte să-l bage în 
gură... Mulţumesc, draga mea. 

Duse telefonul la ureche din nou. 

— lartă-mă, Gösta, acum te ascult, sunt pe plaja de la 
Sălvik cu copiii şi haos e puţin spus. 

— Imi pare rău că te deranjez în mijlocul concediului, spuse 
Gösta, dar m-am gândit că poate vrei să ştii că am primit o 
sesizare despre un copil dispărut. O fetiţă care nu a fost 
găsită de azi-dimineaţă. 

— Ce spui acolo? De azi-dimineaţă? 

— Da, cam asta este toată informaţia pe care o avem, dar 
acum eu şi Mellberg suntem în drum spre părinţi. 

— Şi unde locuiesc? 

— Asta e treaba. A dispărut de la ferma lui Berg. 

— Ah, nu se poate, spuse Patrik îngheţând. Nu acolo a 
locuit şi Stella Strand? 

— Da, despre ferma aceea este vorba. 

Patrik îi privi pe propriii copii, care acum se jucau destul de 
paşnic în nisip. Numai gândul că unul dintre ei ar putea 
dispărea îl făcea să se simtă rău. Nu avu nevoie de mai mult 
timp pentru a se decide. Cu toate că Gösta nu îi spusese 
direct, Patrik înţelegea că îşi dorea ajutorul altcuiva decât al 
lui Mellberg. 

— Vin, spuse el. Erica va sosi aici aproximativ într-un sfert 
de oră, iar atunci pot pleca. 

— Ştii unde se află ferma? 

— Absolut, răspunse Patrik. . 

Sigur că ştia unde este. In ultima vreme auzise multe 
despre asta acasă. 

Patrik apăsă pe dunga roşie şi simţi cum i se strânge inima. 
Se aplecă în faţă şi îi trase pe toţi copiii aproape de el. Aceştia 
protestară şi se alese cu nisip din cap până-n picioare. Insă 
asta nu avea nicio importanţă. 


— Arată destul de amuzant, spuse Jessie. 

Îşi dădu la o parte părul pe care vântul i-l sufla mereu în 
ochi. 

— Cum adică amuzant? zise Sam strângându-şi pleoapele 
din cauza soarelui. 

— Hm, tu prea arăţi ca un marinar. 

— Şi atunci cum arată un marinar? 

Sam întoarse cârma şi dădu cale liberă unui vas cu pânze. 

— Ei, înţelegi ce vreau să spun. De obicei au pantofi nautici 
cu moţ, pantaloni scurţi bleumarin, cămaşă polo şi vreun 
pulover tricotat cu guler în formă de V, legat peste umeri. 

— Şi pălăria de marinar, nu? zâmbi un pic Sam, în colţul 
gurii. Dar de unde ştii tu cum arată un marinar? Abia dacă-ai 
fost pe mare. 

— Mda, dar am văzut în filme. Şi poze în reviste. 

Desigur că fusese o prostie treaba asta cu marinarul. 

De îndată ce deschidea gura, ieşea o prostie din ea. Mereu 
auzea asta prin şcolile cu internat prin care trecea. Că era 
proastă. Şi urâtă. 

Şi aveau dreptate, ştia asta. 

Era grasă şi greoaie, cu faţa acoperită de coşuri şi cu părul 
care mereu arăta gras, indiferent de câte ori l-ar fi spălat. 
Jessie. simţi cum ochii i se umplu de lacrimi şi clipi imediat, 
disipându-le astfel ca Sam să nu le observe. Nu dorea să se 
facă de ruşine în faţa lui. Era primul prieten pe care îl avusese 
vreodată. Fusese singurul încă din ziua în care venise spre ea, 
pe când stăteau la coadă la Centrumkiosk. Atunci îi spusese 
că ştia cine era ea şi tot atunci ea înţelesese cine era el. Şi 
cine era mama lui. 

— Drace, e plin de lume peste tot, spuse Sam. 

Scrută ţărmul după o porţiune de golf în care să nu fie câte 
două-trei bărci acostate sau ancorate. Cele mai multe locuri 
erau ocupate încă dinainte de ora prânzului. 

— Ai naibii înotători, bombăni el. 

Reuşi să găsească un loc îngust, ferit de vânt, la capătul 
micii insule Lângskăr. 

— Aici ne oprim. Sari tu pe țărm cu parâma? 

Sam arătă spre frânghia aflată pe punte, în partea din faţă 
a bărcii. 

— Să sar? se miră Jessie. 

Săritul nu era ceva ce-i stătea în obişnuinţă. Şi în niciun caz 
de pe o barcă pe o stâncă goală. 

— Nu e niciun pericol, spuse calm Sam. Frânez exact 
înainte. Stai ghemuită ca un arc să poţi sări pe stâncă. Va ieşi 
bine. Ai încredere în mine. 

Ai încredere în mine. Era ceva ce putea face? Să aibă 
încredere în cineva? În Sam? 

Jessie inspiră adânc, păşi până la capătul din faţă al bărcii, 
apucă strâns frânghia şi se ghemui. Când ajunseră aproape 
de insulă, Sam frână băgând în marşarier şi alunecară uşor 
spre stânca lângă care urmau să acosteze. Şi Jessie, spre 
propria mirare, făcu un salt din barcă până pe stâncă, 


aterizând lin. Cu frânghia încă în mână. Reuşise. 


Era a patra raită la Hedemyrs în două zile. Dar nu prea era 
altceva de făcut în Tanumshede. Khalil şi Adnan hoinăreau la 
etajul superior, printre haine şi mărunţişuri. Khalil simţea 
privirile în ceafă. Nici nu mai era în stare să se simtă tulburat. 
La început îi fusese greu să se ferească de priviri, de 
suspiciuni. Acum acceptase că ieşeau în evidenţă. Nu arătau 
precum suedezii, nu vorbeau ca ei, nu se mişcau ca ei. 
Pesemne că şi el s-ar fi zgâit dacă ar fi văzut un suedez în 
Siria. 

— La ce naiba te chiorăşti? icni Adnan în arabă către o tanti 
de vreo şaptezeci de ani care se uita intens la ei. 

Desigur că îi privea pentru a se asigura că nu vor şterpeli 
ceva. Khalil ar fi putut-o lămuri că nu ar fi luat niciodată ceva 
ce nu le aparţinea. Că nici nu i-ar fi trecut prin cap aşa ceva. 
Că nu fuseseră educați în acest fel. Însă, când femeia se 
îndreptă pufnind dispreţuitor spre scările care coborau, 
înţelese că ar fi fost zadarnic. 

— Ce naiba cred despre noi? Mereu acelaşi lucru. 

Adnan continuă să arunce vorbe de ocară în arabă şi să 
gesticuleze cu braţele, de era cât pe ce să răstoarne o lampă 
de pe raftul de alături. 

— Lasă-i să creadă ce vor. Dacă nu au mai văzut înainte un 
arab... 

Până la urmă îl făcu pe Adnan să zâmbească. Adnan era cu 
doi ani mai tânăr, avea numai şaisprezece şi încă părea un 
copil. Nu îşi controla emoţiile, acestea îl controlau pe el. 

Khalil nu se simţise de multă vreme ca un copil. Din acea zi 
în care bombele îi răpiseră mama şi fraţii mai mici. Numai 
gândul la Bilal sau Tariq îl făcea să-l năpădească lacrimile, iar 
Khalil clipi imediat ca Adnan să nu le sesizeze. Bilal făcea 
mereu năzdrăvănii, dar era aşa de vesel, că nu puteai să te 
înfurii pe el. Tariq citea întruna şi era foarte curios; despre el, 
toţi ziceau că avea să devină cineva. Dispăruseră într-o 
clipită. Fuseseră găsiţi în bucătărie, trupul mamei se afla 
peste trupurile băieţilor. Nu reuşise să-i protejeze. 

Cu pumnii încleştaţi se uita în jur, gândindu-se cum îi arăta 

viaţa acum. Îşi petrecea zilele într-o mică încăpere a taberei 
de refugiaţi sau hoinărea pe străzile acestei mici comunităţi 
ciudate în care nimerise. Atât de tăcută şi pustie, fără 
mirosuri, sunete sau culori. 

Suedezii mergeau în propria lor lume, abia de se salutau 
unii pe alţii, arătau aproape speriaţi dacă cineva îndrăznea 
să-i abordeze. Şi vorbeau atât de încet şi fără gesturi. 

Adnan şi Khalil coborâră scările şi ieşiră în căldura verii. 
Rămaseră în picioare pe trotuarul din faţa magazinului. 
Acelaşi lucru în fiecare zi. Greutatea de a găsi o ocupaţie. 
Pereţii taberei de refugiaţi se apropiau tot mai mult, ca şi cum 
ar fi încercat să-i sufoce. Khalil nu voia să fie lipsit de 
recunoştinţă. In această ţară primise un acoperiş deasupra 
capului şi masa de zi cu zi. Aici nu cădeau bombe. Aici nu se 
trăia cu ameninţări de la soldaţi sau de la terorişti. Dar, cu 
toată siguranţa, era greu să-ţi trăieşti viaţa în acel fel 
suspendat. Să nu ai o casă, ceva de făcut, un scop. Asta nu 
era viaţă. Era numai existenţă. 

Adnan oftă lângă el. Merseră tăcuţi până la tabăra de 
refugiaţi. 


Eva rămăsese înlemnită cu braţele strânse puternic în jurul 
corpului. Peter încă mai alerga încolo şi-ncoace. Căutase 
peste tot, de patru sau de cinci ori. Ridica aceleaşi pături, 
muta aceleaşi lăzi, striga de fiecare dată numele Neei. Însă 
Eva ştia că era în zadar, Nea nu era acolo. Îi simţea lipsa din 
toţi rărunchii. 

Işi miji ochii şi reperă un punct acolo, departe. Un punct 
care devenea tot mai mare şi mai mare, până a devenit o 
pată albă. Eva înţelese că poliţia sosea în sfârşit. Curând văzu 
clar dungile albastre şi galbene, iar înlăuntrul ei se căscă un 
abis. Fiica ei dispăruse. Poliţia era acolo pentru că fiica ei 
dispăruse. De azi-dimineaţă. Mintea ei se lupta să asimileze 
această informaţie, că fiica ei nu mai era acolo din zorii zilei. 
Cum de fuseseră nişte părinţi atât de neglijenţi şi nu 
observaseră că fiica lor lipsise toată ziua? 

— Dumneavoastră aţi sunat? 

Un bărbat mai în vârstă, cu păr grizonant, cobori din 

maşina de poliţie şi se îndreptă spre ea. Eva aprobă tăcută 
din cap, iar el îi întinse mâna. 

— Gösta Flygare. lar acesta este Bertil Mellberg. 

Un poliţist cam de aceeaşi vârstă, dar mult mai rotund, îşi 
întinse mâna la rândul lui. Transpira abundent şi îşi ştergea 
fruntea cu mâneca. 

— Soţul dumneavoastră este aici? întrebă polițistul mai 
zvelt şi mai cărunt, scrutând ferma cu privirea. 

— Peter! îl chemă ea şi se îngrozi de cât de slăbită îi suna 
vocea. 

Făcu o nouă încercare, iar Peter veni în grabă de la 
marginea pădurii. 

— Ai găsit-o? strigă el. 

La vederea maşinii de poliţie se simţi dărâmat. 

Părea totul atât de ireal. Era de neconceput. Spera că se va 
trezi în orice clipă şi va realiza că totul fusese numai un vis. 

— Putem să vorbim la o ceaşcă de cafea? spuse Gosta 
Flygare cu o voce calmă, luând-o pe Eva de braţ. 

— Da, veniţi, ne aşezăm în bucătărie, spuse ea, 
conducându-i înainte. 

Peter rămase ezitând în mijlocul curţii cu mâinile lungi 
atârnând neputincios. Eva ştia că el voia să continue 
căutarea, dar nu se simţea în stare să aibă această 
conversaţie de una singură. 

— Peter, vino. 

Cu paşi greoi, acesta îi urmă pe ea şi pe poliţişti în casă. 
Eva începu să trebăluiască la filtrul de cafea, cu spatele la ei, 
însă simţea tot timpul prezenţa poliţiei. Parcă uniformele lor 
umpleau încăperea. 

— Lapte? Zahăr? întrebă ea în mod reflex, iar ambii 
aprobară din cap. 

Luă laptele şi zahărul în timp ce bărbatul ei nu se clintea 
din uşă. 

— Aşază-te, zise ea un pic prea ascuţit, iar el se conformă. 

În mod mecanic, continuă să scoată cești, lingurite şi un 
pachet de biscuiţi Ballerina. Nea adora biscuiţii Ballerina. 
Tresări la acest gând şi scăpă o linguriţă pe jos. Gösta se 
aplecă în faţă să o ridice, dar Eva ajunse înaintea lui. O puse 

în chiuvetă şi luă alta din sertarul cu tacâmuri. 

— Nu începeţi să puneţi întrebări? se miră Peter privindu-şi 
mâinile. Lipseşte de azi-dimineaţă, fiecare secundă contează. 

— Mai întâi să se aşeze şi soţia dumneavoastră şi începem, 
zise Gosta dând din cap spre Eva. 

Ea le întinse cafelele şi se puse la masă. 

— Când aţi văzut-o pe fată ultima oară? întrebă polițistul 
cel gras întinzându-se după un biscuit. 

Furia începea să mocnească în ea. Pusese biscuiţii pentru 
că aşa se făcea când aveai oaspeţi, însă o înnebunea că tipul 
acela avea tupeul să molfăie biscuiţi cu ciocolată în timp ce 
punea întrebări despre Nea. 

Eva respiră adânc de câteva ori, ştia că îşi pierduse simţul 
raţiunii. 

— Aseară. S-a dus la culcare la ora obişnuită. Are propriul 
dormitor. l-am citit o poveste de noapte bună, i-am stins 
lumina şi am închis uşa. 

— lar după aceea nu aţi mai văzut-o? Nu s-a trezit în timpul 
nopţii? Niciunul dintre voi nu s-a sculat şi nu a văzut nimic? 
Sau auzit? 

Vocea lui Gösta atât de blândă o făcu să întoarcă ochii de la 
colegul lui care mai luase un biscuit. 

Peter îşi drese vocea. 

— Nu, doarme singură în timpul nopţii. Eu m-am trezit abia 
azi-dimineaţă, trebuia să merg la pădure cu tractorul, am luat 
repede o cafea şi un sendviş, apoi am plecat. 

Glasul îi părea rugător. Ca şi cum s-ar fi putut găsi un 
răspuns în ceea ce spunea. Eva îşi întinse mâna şi o puse pe a 
lui. Era la fel de rece precum a sa. 

— Şi nu aţi văzut-o pe Linnea atunci? Dimineaţa? 

Peter dădu din cap că nu. 

— Uşa de la camera ei era închisă. Şi am mers tiptil, cât 
mai fără zgomot, ca să nu o trezesc. Voiam ca Eva să mai 
doarmă un pic. r 

Îi cuprinse braţul. Ăsta era Peter, mereu aşa de grijuliu: Se 
gândea mereu la ea şi la Nea. 

— lar dumneata, Eva? Povestiţi-ne cum a fost dimineaţă. 

Vocea prietenoasă a lui Gösta o făcu să-şi dorească să 

plângă. 

— M-am trezit târziu, pe la nouă şi jumătate. Nu ştiu de 
când nu am mai dormit atât de mult. Era linişte în casă şi m- 
am dus direct să văd cum e Nea. Uşa de la camera ei era 
deschisă, iar patul nefăcut. Nu era acolo şi am presupus... 

Eva suspină. Peter îşi puse şi cealaltă mână peste celelalte 
două şi strânse puternic. 

— Am presupus că a plecat cu Peter în zori, în pădure. Îi 
place acolo şi îl însoţeşte adesea. Aşadar nu era nimic ieşit 
din comun şi nu m-am gândit nicio clipă că... 

Eva nu îşi mai putu stăpâni lacrimile. Şi le şterse cu mâna 
liberă. 

— Eu am făcut aceeaşi presupunere, spuse Peter, iar Eva 
simţi din nou strângerea mâinii lui. 

Ştia că avea dreptate. Şi totuşi. Numai dacă... 

— Există vreun prieten la care ar fi putut să se ducă? 
întrebă Gösta. 

Peter negă din cap. 

— Nu, nu iese din perimetrul fermei. Nu a încercat 
niciodată să iasă în afara gardului care împrejmuieşte terenul. 

— Există un început pentru orice, zise polițistul cel gras, iar 
Eva tresări - până atunci tăcuse şi nu făcuse altceva decât să 
molfăie biscuiţi. Poate s-a rătăcit prin pădure. 

Gösta îi aruncă lui Bertil Mellberg o privire pe care Eva nu 
reuşi să o descifreze. 

— Vom organiza o echipă de căutare, zise el. 

— Credeţi asta? Că a dispărut în pădure? 

Pădurea era atât de vastă. Numai gândul că Nea s-ar fi 
pierdut acolo îi făcea stomacul să se întoarcă pe dos. Nu îşi 
făcuseră niciodată griji în privinţa asta. Şi ea nu mersese 
niciodată acolo de capul ei. Dar poate că fuseseră naivi. Naivi 
şi lipsiţi de responsabilitate, să lase un copil de patru ani să 
alerge liber prin toată ferma, aproape de o pădure enormă. 
Nea se rătăcise şi era vina lor. 

Ca şi cum ar fi putut să-i citească gândurile, Gösta rosti: 

— Dacă e prin pădure, o vom găsi. Voi da imediat câteva 
telefoane şi pornim imediat. Vom pregăti o echipă într-o oră, 
ca să profităm la maximum de lumina zilei. 


— Va rezista o noapte afară? întrebă Peter cu o voce stinsă. 

Era palid la faţă. 

— Nopțile încă sunt calde, spuse Gösta încercând să-l 
liniştească. Nu va îngheţa, dar bineînţeles că vom face totul 
să o găsim înainte de lăsarea întunericului. 

— Cum era îmbrăcată? se interesă Bertil Mellberg 
întinzându-se după ultimul biscuit de pe platou. 

Gösta se uită uimit. 

— Da, o întrebare bună. Ştiţi ce haine avea când a 
dispărut? Chiar dacă nu aţi văzut-o de dimineaţă, poate puteţi 
verifica ce anume lipseşte? 

Eva aprobă din cap şi se ridică pentru a merge în camera 
Neei. În sfârşit, îşi putea aduce o contribuţie concretă. 

Însă în faţa uşii ezită. Respiră adânc de mai multe ori 
înainte să o poată deschide. lnăuntru, totul era ca de obicei. 
Zdrobitor de obişnuit. Tapetul roz cu stele din care Nea 
rupsese bucățele când avusese năravul zgândăritului. 
Ursuleţii de pluş toţi grămadă pe pat, la picioare. 
Aşternuturile cu Elsa din Regatul de gheață. Păpuşa Olaf 
mereu pe pernă. Umeraşul de haine cu... tresări. Ştia precis 
ce purta Nea. Pentru a se asigura mai bine, se uită în dulăpior 
şi de jur-împrejur în cameră. Nu, nu era nicăieri. Se grăbi jos. 

— Are rochiţa cu Elsa. 

— Cum arată rochiţa cu Elsa? 

— E o rochie albastră de prinţesă. Cu o imagine a prinţesei 
pe piept. Elsa, din filmul Regatul de gheaţă. Îi place filmul 
ăsta. Precis are şi chiloţii cu motive din Regatul de gheață. 

Eva îşi dădu seama că ceea ce considera ea de la sine 
înţeles, ca părinte de copil mic, putea suna de-a dreptul bizar 
pentru altcineva. Ea însăşi ascultase şi văzuse filmul de sute 
de ori, era pus de cel puţin două ori pe zi, în fiecare zi, cât era 
anul de lung. Era preferatul Neei şi putea interpreta tot 
numărul cu S-a întâmplat. Îşi înfrână lacrimile. Vedea atât de 
clar în faţa ochilor cum Nea se învârtea în rochiţa cu mănuși 
lungi şi albe, dansând în timp ce cânta textul, în întregime. 
Unde s-o fi aflând? Şi cum de ei nu se mai mişcau de aici? 

— Merg să sun acum, să începem căutarea, zise Gösta ca şi 
cum i-ar fi auzit strigătul tăcut. 


Nu putea decât să dea aprobator din cap. Se uită din nou la 
Peter. Pe amândoi îi vizitau aceleaşi gânduri sumbre. 

Era o dimineață mohorâtă de noiembrie, iar Elin Jonsdotter 
îngheţa de frig alături de fiica ei în şareta care se hurduca 
necontenit. Casa parohială de care se apropiau părea mai 
degrabă un palat față de căsuţa modestă din Oxnăs unde 
locuise alături de Per. 

Britta avusese noroc, ca întotdeauna. Sora ei mai mică 
fusese mereu ca lumina ochilor pentru tatăl lor. În copilărie, 
se bucurase de toate privilegiile şi nimeni nu se îndoise 
vreodată că îşi va găsi un soț bun. lar aşa s-a-ntâmplat. Britta 
se căsătorise cu preotul şi se mutase în casa parohială, în 
timp ce Elin trebuise să se mulțumească cu pescarul Per. Insă 
Elin nu se plânsese. O fi fost el sărac, dar un om mai bun 
decât el nu putea exista pe acest pământ. 

I se strânse inima gândindu-se la Per. Dar se întinse şi 
prinse curaj. Nu avea rost să mai verse şi alte lacrimi pentru 
ceva ce oricum nu ar fi putut schimba. Fusese voința 
Domnului să o pună la încercare, iar ea şi Mărta aveau să 
încerce acum să supravieţuiască fără Per. 

Nu putea spune decât că Britta le arătase o mare 
bunăvoință când îi oferise o slujbă de servitoare la casa 
parohială şi un acoperiş deasupra capului pentru amândouă. 
Cu toate astea, fusese cuprinsă de un sentiment puternic de 
nelinişte atunci când Lars Larsson intrase în curte cu calul, cu 
şareta şi cu puţinele lor bunuri. Britta nu fusese un copil 
drăguţ, iar Elin nu credea că vârsta o făcuse mai prietenoasă. 
Însă nu putea să-şi permită să-i refuze invitaţia. Până acum, 
închiriaseră numai terenul de pe coastă, unde locuiau, dar, la 
moartea lui Per, fermierul le anunţase că mai puteau rămâne 
acolo numai până la sfârşitul acelei luni, iar apoi aveau să fie 
date afară. Ca văduvă tânără, fără casă şi fără să-şi poată 
procura cele necesare traiului, depindea de bunăvoința 

celorlalți. Şi auzise că Preben, bărbatul Brittei, preotul din 
Tanumshede, era un om binevoitor şi de treabă. Îl văzuse 
numai la slujbe, la nuntă nu fusese invitată şi fireşte că nici 
nu intra în discuție ca ea sau familia ei să vină în vizită la casa 
parohială. Dar avea o privire blândă. 

Când şareta se opri, iar Lars bombăni că trebuie să 
coboare, o îmbrățişă strâns pe Märta pentru o clipă. Avea să 
fie bine, Îşi zise ea. Însă o voce în sinea ei spunea cu totul 
altceva. 

Martin împinse din nou leagănul. Nu putea să nu 
zâmbească la exclamaţiile voioase ale Tuvei. 

Se simţea tot mai bine cu fiecare zi. Işi dădea seama că era 
în primul rând meritul Tuvei. Acum, când ea se afla în vacanţa 
de vară pentru preşcolari şi el avea două săptămâni de 
concediu, îşi petrecuseră împreună fiecare clipă. Asta le 
făcuse bine amândurora. De la moartea Piei, Tuva dormise în 
patul lui şi în fiecare seară aţipea cu faţa pe pieptul lui, 
adesea în mijlocul unei poveşti. Obişnuia să se strecoare 
afară din cameră când era sigur că fiica lui dormea, să mai 
stea încă o oră, două la televizor şi să bea o cană de ceai 
relaxant cumpărat de la buticul de produse naturiste. Annika 
era cea care-l sfătuise să încerce ceva liniştitor pe bază de 
plante, astă-iarnă, când somnul îl trădase cel mai mult. Să fi 
fost efectul placebo, să fi funcţionat cu adevărat, nu ştia, cert 
era că începuse şi el să doarmă, în sfârşit. Şi pesemne că asta 
schimba situaţia, îl făcea capabil de a face faţă absenței 
persoanei iubite, nostalgiei pe care încă o mai simţea cât era 
ziua de lungă. Însă era ca şi cum emoția se tocise la colţuri, 
iar acum îşi permitea să se gândească la Pia fără să se piardă 
cu firea. Încerca să vorbească despre ea cu Tuva, să depene 
amintiri şi să privească fotografiile. Tuva fusese atât de mică 
la moartea Piei, încât nu avea propriile amintiri cu mama sa, 
iar el dorea să compenseze pe cât se putea această lipsă. 

— Tata, dă-mă mai sus! 

Tuva chicotea fericită când el împingea mai puternic 
balansoarul, ca să se înalțe tot mai sus. 

Şuviţele de păr brunet îi jucau în jurul chipului şi, ca de 
atâtea ori, îl uimi incredibila asemănare cu Pia. Luă telefonul 
pentru a o filma şi se dădu înapoi pentru a cuprinde totul. 
Însă lovi ceva cu călcâiul şi se auzi un țipăt ascuţit. Se uită 

îngrozit în spate şi văzu un ţânc de un an strigând cât îl 
ţineau puterile, cu o spadă plină de nisip în mână. 

— Ah, iartă-mă, zise el confuz încercând să-l consoleze. 

Privi în jur, dar niciun adult nu făcu vreun gest sau un pas 
înspre el, aşa că îi excluse ca posibili părinţi ai puştiului. 

— Aşa, stai liniştit, îi găsim pe mama sau pe tata, îi şuşoti 
micuţului care striga tot mai tare. 

Un pic mai departe, lângă un tufiş, văzu o femeie cam de 
vârsta lui care vorbea la telefon. Incercă să îi întâlnească 
privirea, însă părea tulburată, vorbea furios şi cu gesturi 
ample. Îi făcu semn cu mâna, dar tot nu îl observă. Până la 
urmă, se întoarse spre Tuva, al cărei leagăn îşi domolise 
mişcarea, nefiind cineva alături ca să-l urnească. 

— Aşteaptă aici până îl duc pe bebe la mama lui. 

— Tati i-a dat şut lui bebe, zise Tuva în gura mare. 

— Nu, tati nu i-a dat şut lui bebe, scutură el puternic din 
cap. Tati... ah, vorbim după aia. 

Îl luă pe sus pe băiatul care striga, sperând să ajungă la 
mama lui înainte ca aceasta să observe că un străin îi ţine 
copilul. Însă nu avea de ce să îşi facă griji, părea încă 
absorbită de convorbire. Simţi o uşoară iritare văzând cum 
continua să vorbească şi să gesticuleze. Ar fi fost cazul să fie 
mai atentă cu copilul ei. Băiatul ţipa de-i ţiuiau timpanele. 

— Mă scuzaţi? spuse când ajunse în dreptul femeii, iar ea 
se opri în mijlocul unei propoziţii. 

Avea lacrimi în ochi, iar rimelul negru i se prelingea pe 
obraji. d 

— Trebuie să închid acum, fiul TAU este supărat! exclamă 
ea şi închise telefonul. 

Se şterse la ochi şi-şi întinse mâinile spre băieţel. 

— lertare, am dat de el mergând cu spatele, spuse Martin. 
Nu cred că s-a lovit, dar i s-a făcut frică. 

Femeia îmbrăţişă copilul. 

— E în regulă, e în perioada în care îi e frică de străini, 
spuse ea şi clipi alungând ultimele lacrimi. 

— Sunteţi bine? întrebă el şi văzu cum ea se înroşeşte. 

— Uh, cât de aiurea să stau aici şi să plâng în miezul zilei, şi 
l-am mai pierdut şi pe Jon din raza vizuală. Scuze, probabil că 

par cea mai rea mamă din lume. 

— Nu, să nu vă simţiţi aşa, nu a fost nicio clipă în pericol. 
Sigur sunteţi în regulă? 

Nu dorea să-şi bage nasul, dar părea abătută. 

— Ah, nu a murit nimeni sau aşa ceva, doar că fostul meu 
soţ e tare prost la cap. Pe noua lui prietenă nu o interesează 
„bagajul” lui, aşa că tocmai a anulat cele trei zile în care 
trebuia să-l ia pe Jon, cu scuza că Magge „îşi dorea să aibă un 
pic de timp doar ei împreună”. 

— Jalnic, spuse Martin simțind un val de furie. Ce dobitoc! 

Ea îi zâmbi, şi el îşi simţi privirea captivă în gropiţele ei. 

— Şi dumneavoastră? 

— Ei, eu sunt foarte bine, răspunse el, iar ea râse. 

Era ca şi cum o lumină îi răzbătea din interior. 

— Nu, voiam să întreb care este al dumneavoastră? 

Îşi ridică privirea spre locul de joacă, iar el îşi duse mâna la 
frunte. 

— Da, desigur. Asta aţi vrut să spuneţi. Este cea de acolo, 
micuța din leagăn care acum arată foarte supărată că 
leagănul s-a oprit. 

— Oh, atunci aţi face bine să mergeţi să împingeţi mai 
departe. Sau este şi mama ei aici? 

Martin roşi. Flirta oare cu el? Se trezi gândindu-se că, de 
fapt, asta îşi dorea. Nu ştia ce ar fi fost mai bine să răspundă, 
dar preferă să spună lucrurilor pe nume. 

— Nu, sunt văduv, zise el. 

Văduv. Suna de parcă ar fi avut optzeci de ani, nu ca tânăr 
tată de copil mic. 

— Ah, iertare, spuse ea şi îşi duse mâna la gură. Cât de 
tipic pentru mine să calc în străchini şi să spun că n-a murit 
nimeni! 

Îşi puse mâna pe braţul lui, iar el zâmbi cât de liniştitor 
putu. Ceva în el nu dorea să o vadă tristă sau deranjată, voia 
să o vadă râzând, să facă din nou acele gropiţe. 

— E în regulă, spuse el şi simţi cum ea se calmează. 

În spatele lui, Tuva striga „taa-taaa” tot mai strident şi mai 
epuizant. 

— Ar fi bine să-i daţi repede un pic de avânt micuţei, spuse 

ea ştergându-l pe micul Jon de muci şi de nisip. 

— Poate ne mai vedem pe aici? spuse Martin. 

Îşi dădu seama cât de pline de speranţă sunau vorbele lui. 
Ea îi zâmbi, iar gropiţele i se văzură şi mai clar. 

— Da, venim des aici. Ne întoarcem chiar mâine-dimineaţă, 
spuse ea în timp ce el începu să meargă înapoi spre Tuva. 

— Atunci sigur ne vedem, zise el şi se strădui să nu 
zâmbească prea larg. 

Apoi lovi ceva cu călcâiul şi se auzi un țipăt ascuţit. Mai 
departe, în leagăn, o auzi pe Tuva oftând. 

— Da’ bine, tata... 

În mijlocul haosului, sună telefonul, şi el îl scoase din 
buzunar. Pe display apărea „Gosta”. 


— Unde aţi găsit-o pe tipa asta? 

Marie o împinse la o parte pe femeia care în ultima oră îi 
tot mâzgălise faţa şi privi spre regizorul Jörgen Holmlund. 

— Yvonne este foarte pricepută, zise Jörgen cu acel tremur 
enervant în voce. A lucrat la majoritatea filmelor produse de 
mine. 

În spatele ei, Yvonne începuse să plângă în hohote. 
Durerea de cap pe care Marie o avea de când sosise ea în 
rulotă nu făcea decât să se înrăutăţească. 

— Trebuie să fiu Ingrid până în vârful degetelor, în fiecare 
scenă. lar ea era mereu fără pată. Nu pot să arăt ca o 
Kardashian. Contur? Ai mai auzit ceva atât de îngrozitor? 
Trăsăturile mele sunt perfecte, nu am nevoie de niciun 
contur! 

Arătă spre faţa ei, cu suprafeţe vizibile de alb şi de maro- 
închis. 

— Se vor estompa, nu va rămâne aşa, zise Yvonne pe un 
ton atât de jos, că Marie abia dacă o auzi. 

— Mă doare undeva! Trăsăturile mele nu trebuie corectate! 

— Sunt sigur că Yvonne poate reface totul, spuse Jörgen. 
Aşa cum vrei tu. 

Pe frunte i se formaseră boabe de sudoare, deşi era 
răcoare în rulotă. 

Echipa mare de filmare şi biroul de producţie erau găzduite 

în TanumStrand, un centru de turism şi conferinţe între 
Fjällbacka şi Grebbestad, dar în locaţia din Fjällbacka erau 
folosite rulote pe post de cabine pentru machiaj şi garderobă. 

— Bine, şterge asta şi refă, vedem apoi, zise ea şi zâmbi 
când văzu cât de uşurată devenise Yvonne. 

La începutul carierei sale hollywoodiene, Marie se lăsase 
formată după placul altora, făcuse tot ce i se ceruse, însă 
acum era cu totul altă persoană. Şi ştia cum rolul ei avea să 
prindă viaţă, ştia cum trebuia să arate. 

— Trebuie să fim gata în cel mult o oră, zise Jörgen. Filmăm 
câteva dintre scenele cele mai puţin dificile în această 
săptămână. 

Marie se întoarse. Yvonne îşi ştersese munca de o oră în 
zece secunde, cu un şerveţel umed, iar faţa îi era acum 
curată şi nemachiată. 

— Vrei să spui că filmăm scenele cele mai ieftine în această 
săptămână? Credeam că avem lumină verde de la toată 
lumea. 

Nu putea să-şi ascundă îngrijorarea din voce. Acesta nu 
fusese unul dintre acele proiecte de film sigure, în care 
finanţatorii stăteau la coadă nerăbdători să contribuie. Lumea 
filmului se schimbase în Suedia, scurtmetrajele aveau 
prioritate, iar filmele mai consistente trebuiau să strângă 
cureaua. De mai multe ori se întâmplase ca filmul să fie pe 
punctul de a fi oprit. 

— Încă se mai poartă discuţii... despre priorităţi... - din nou 
acel tremur nervos al glasului - dar nu e ceva de care să te 
îngrijorezi tu. Concentrează-te să faci o treabă excelentă în 
scenele pe care le filmăm. Ăsta e singurul lucru la care 
trebuie să te gândeşti. 

Marie se întoarse din nou spre oglindă. 

— Avem mai mulţi ziarişti care doresc să te intervieveze, 
spuse Jörgen. Despre legătura ta cu Fjällbacka. Şi cum te-ai 
întors aici prima oară după treizeci de ani. Ințeleg că te poţi 
simţi... vulnerabilă vorbind despre timpul acela, însă ai 
putea... 

— Programează-i, zise Marie fără să-ntoarcă privirea de la 
oglindă. Nu am nimic de ascuns. 


Aayi 


Dacă era ceva ce învățase, asta era că toată publicitatea 
este bună. Zâmbi spre oglindă. Poate că durerea aceea 
blestemată de cap o să o părăsească în sfârşit. 


Erica îi pregătise pe copii de plecare după ce se despărțise 
de Patrik, o luaseră uşurel în sus pe povârniş, până acasă. 
Patrik o întinsese rapid de îndată ce apăruse ea. Erica îi 
remarcase nota de nelinişte din privire, şi o împărtăşea la 
rândul său. Să îţi imaginezi că ceva li s-a întâmplat unor copii, 
asta era ca o cădere în abis. 

li îmbrăţişă ceva mai mult, odată sosiți acasă. Pe gemeni îi 
lăsă să îşi facă somnul de după-amiază, iar pe Maja o plasă în 
faţa filmului Regatul de gheață. Acum se găsea în sfârşit în 
camera de lucru. Când Patrik menţionase numele fermei de la 
care dispăruse fata şi sumbra apropiere de vârstă, simţise o 
nevoie stringentă de a-şi trece în revistă materialele de 
cercetare. Se simţea departe de a fi gata să-şi înceapă cartea, 
însă masa de scris era încărcată cu hărţi, copii ale unor 
articole de ziar şi note scrise de mână despre moartea Stellei. 
Rămase nemişcată o clipă, contemplând vrafurile de hârtii. 
Deocamdată, adunase doar datele, ca un hamster, nu 
începuse să le structureze, să le pună în ordine, să le trieze. 
Acela era următorul pas în lungul şi anevoiosul drum spre 
finalizarea unei cărţi. Se întinse după copia unui articol şi le 
observă pe cele două fete din fotografia alb-negru. Helen şi 
Marie. Îmbufnate şi cu privirile întunecate. Era greu se spus 
dacă era furie sau groază în ochii lor. Sau răutate, cum mulţi 
susţinuseră. Insă Ericăi îi venea greu să creadă una ca asta, 
că nişte copii ar putea fi răi. 

Astfel de speculaţii apăruseră în toate cazurile cunoscute în 
care cei care comiseseră fapte înfiorătoare erau copii. Mary 
Bell, care avea numai unsprezece ani când ucisese doi copii. 
Ucigaşii lui James Bulger, de trei ani. Pauline Parker şi Juliet 
Hulme, cele două fete din Noua Zeelandă care o omorâseră 
pe mama lui Pauline. Ericăi îi plăcuse filmul lui Peter Jackson 
Heavenly Creatures, bazat pe acel caz. Ulterior se spuneau 
lucruri precum: „A fost mereu un copil înspăimântător” sau l- 
am văzut răul în privire de când era foarte mic”. Vecini, 

prieteni, ba chiar membri ai familiei şi-au dat cu părerea în 
mod generos, blamând factori care ar fi stat mărturie unui fel 
de răutate înnăscută. Dar cum ar fi posibil ca un copil să fie 
rău? Erica credea mai degrabă în ce citise undeva, că 
„răutatea este absenţa bunătăţii”. Şi sigur te năşteai 
predispus la o tendinţă sau alta, care se intensifica sau slăbea 
în funcţie de condiţiile de mediu şi de educaţie. 

De aceea se vedea nevoită să afle cât mai mult posibil 
despre cele două fete din fotografie. Cine erau Marie şi 
Helen? Cum crescuseră? Nu avea să se mulţumească cu ce se 
vedea la suprafaţă, ci era cel puţin la fel de interesată de 
ceea ce se întâmplase în spatele uşilor închise ale familiilor 
din care făceau parte. Ce valori le fuseseră transmise? Erau 
tratate cu bunăvoință sau cu răutate? Ce învăţaseră ele 
despre lume până la acea întâmplare îngrozitoare din 19857? 

După o vreme, ambele fete reveniseră asupra mărturiilor 
lor, iar ulterior îşi susţinuseră cu încăpățânare nevinovăția. Cu 
toate că cei mai mulţi erau convinşi de vina lui Helen şi Marie, 
nu se dusese lipsă de speculaţii. Ce-ar fi fost dacă un altul era 
vinovat de moartea Stellei, un criminal de ocazie? Şi dacă 
acum se ivise din nou o ocazie? Nu putea fi o coincidenţă 
faptul că o fată de aceeaşi vârstă dispăruse de la aceeaşi 
fermă. Care ar fi fost probabilitatea? Trebuia să existe o 
legătură între acel moment şi cel de faţă. Să fi trecut poliţia 
cu vederea o pistă spre un asasin care, dintr-un motiv sau 
altul, trecuse din nou la treabă? Pesemne inspirat de 
întoarcerea lui Marie? Însă de ce? Şi să fie şi alte fete în 
pericol? 

Numai de-ar fi ajuns mai departe cu investigaţiile sale. 
Erica se ridică de pe scaunul de birou. Era înăbuşitor de cald, 
aşa că se întinse peste masa de scris ca să deschidă larg 
fereastra. Afară, viaţa îşi urma cursul firesc. Fu izbită de 
larma zilei de vară: copiii strigând şi râzând pe plaja de mai 
jos, scandalul pescăruşilor deasupra apei, vântul şuierând 
printre arbori. Afară totul era idilic. 

Însă Erica nu observa nimic din toate astea. 

Se aşeză şi începu să trieze materialul adunat. Nici măcar 
nu începuse cu interviurile până în acest moment. Avea o listă 

lungă de oameni cu care se gândise să vorbească. Desigur că 
Marie şi Helen se aflau în fruntea listei. Deja încercase să se 
apropie de Helen, trimisese mai multe cereri fără să 
primească vreun răspuns şi ţinuse legătura cu agentul de PR 
al lui Marie. În faţa ei, pe birou, se aflau copii ale mai multor 
interviuri cu Marie legate de cazul Stella, prin urmare nu 
credea că Marie ar fi stat prost dacă ar fi vorbit cu ea. Ba 
chiar se credea despre cariera lui Marie că nu ar fi evoluat în 
acelaşi fel dacă ştirea despre cine era ea nu ar fi ajuns în 
presă după primele roluri secundare în câteva producţii mai 
mici. 

Dacă era ceva ce Erica învățase din munca pentru cărţile 
anterioare despre cazuri reale de omor, atunci asta era că 
omul tânjea în interiorul său să se descarce, să-şi poată spune 
povestea. Aproape fără excepţie. Deschise  sonorul 
telefonului, în caz că Patrik dădea vreun semn. Însă probabil 
că era mult prea ocupat ca să o ţină şi pe ea la curent. Se 
oferise să ajute cu investigaţiile, dar spusese că erau destui 
voluntari şi că ar fi fost mai bine să stea cu copiii. Erica nu 
protestase. Auzi de jos din sufragerie cum filmul ajunsese în 
punctul în care Elsa îşi ieşise din fire şi construise un întreg 
palat de gheaţă. Aşeză uşor foile din mână pe birou. De multă 
vreme nu mai stătuse alături de Maja în faţa televizorului. Era 
nevoită să o suporte pe prinţesa vanitoasă, se gândi 
ridicându-se. Insă Olaf era fermecător. Şi renul acela, de 
altfel. 


— Cât de departe aţi ajuns? întrebă Patrik fără vreun 
preambul când intră în curte. 

Gösta stătea la intrarea în locuinţă, în dreptul unui set de 
mobilier de grădină, din lemn alb. 

— Am sunat la Uddevalla şi au trimis un elicopter. 

— Şi Paza de coastă? 

Gösta aprobă din cap. 

— Toţi au fost contactaţi şi se îndreaptă spre noi. L-am 
sunat pe Martin şi l-am rugat să adune voluntari pentru 
căutare. A pornit telefonul fără fir în Fjällbacka, prin urmare 
se va umple de lume aici în curând. Vin şi colegi cu câini din 

Uddevalla. 

— Tu ce părere ai? zise Patrik cu voce joasă când îi zări pe 
părinţii fetei un pic mai departe, unul în braţele celuilalt. 

— Vor să se îmbarce şi să caute şi ei, spuse Gösta când 
văzu unde îşi fixase Patrik privirea. Însă le-am spus că trebuie 
să aştepte până ne organizăm, altfel am irosi resurse 
căutându-i şi pe ei. 

Îşi drese glasul. 

— Nu ştiu ce părere să am, Patrik. Niciunul dintre ei nu a 
văzut-o pe fată de când au culcat-o aseară, adică de la ora 
opt, iar ea nu e prea mare. Patru ani. De-ar fi fost prin 
apropiere, ar fi dat un semn în timpul zilei. Ar fi venit acasă 
măcar când i s-ar fi făcut foame, dacă nu din altă cauză. Prin 
urmare trebuie să se fi rătăcit. Sau... 

Cuvintele rămaseră suspendate în aer. 

— Este o coincidenţă stranie, zise Patrik. 

Stomacul i se strângea ca un nod tare şi gânduri pe care nu 
voia să le gândească i se învălmăşeau în minte. 

— Da, e aceeaşi fermă, zise Gösta aprobând din cap. lar 
fata e de aceeaşi vârstă. Nu putem să ignorăm asta. 

— Presupun că nu lucrăm pornind doar de la ipoteza că s-a 
rătăcit? 

Patrik evită acum să se uite la părinţi. 

— Nu, răspunse Gösta. De îndată ce putem, vom începe să 
vorbim cu vecinii din zonă, cel puţin cu cei care locuiesc de-a 
lungul drumului, să ne spună dacă au văzut sau au auzit ceva 
în timpul nopţii sau în timpul zilei. Însă mai întâi ne 
concentrăm pe operaţiunea de căutare. Se întunecă destul de 
repede acum, în august, şi numai gândul că ar putea sta 
undeva în pădure singură şi copleşită de frică îmi dă fiori. 
Mellberg vrea să chemăm presa, dar eu cred că e mai bine să 
aşteptăm. 

— Aoleu, e clar că asta vrea, oftă Patrik. 

Şeful secţiei se  înfoia plin de importanţă stând şi 
întâmpinându-i pe voluntarii care începuseră să sosească. 

— Ar fi cazul să ne organizăm aici, am luat cu mine o hartă 
a perimetrului din jurul fermei, spuse Patrik, iar Gösta se 
lumină la faţă. 

— Vom împărţi perimetrul de căutare în mai multe secţiuni, 
zise el şi luă harta din mâna lui Patrik. 

O puse pe masă, scoase un pix din buzunarul de la cămaşă 
şi începu să schiţeze. 

— Ce crezi? E o secţiune potrivită pentru fiecare grup? 
Dacă facem grupuri de câte patru persoane? 

— Da, cred că da, aprobă Patrik. 

În ultimii ani colaborarea cu Gösta. funcţionase 
nemaipomenit de bine şi, cu toate că în cea mai mare parte a 
timpului muncea alături de Martin Molin, se simţea totuşi bine 
cu polițistul mai în vârstă. Cu totul altfel stătuseră lucrurile cu 
vreo doi ani în urmă, când Gösta lucra cu răposatul lor coleg 
Ernst. Însă se dovedise posibil să înveţi un cal bătrân în 
buiestru. Mintea colegului său încă se afla mai mult pe terenul 
de golf decât în secţie, însă, pe timp de criză, precum în acest 
moment, Gösta era dibaci şi ascuţit la minte. 

— Doreşti să faci un scurt raport? întrebă Patrik. Sau mă 
ocup eu? 

Nu voia să intre cu cizmele peste colegul lui, preluând 
conducerea. 

— Ocupă-te tu, consimţi Gösta. Cel mai important este ca 
Bertil să nu ia cuvântul... 

Patrik fu de acord. Foarte rar era o idee bună să-l lase pe 
Mellberg să se adreseze oamenilor. La urmă rămânea mereu 
cineva deranjat sau tulburat de cele spuse şi era nevoie să 
piardă timpul rezolvând noul conflict în loc să-şi facă treaba 
pentru care veniseră. 

Se uită mai departe la părinţii Neei, care stăteau în mijlocul 
curţii, încă îmbrăţişaţi. 

Ezită, apoi spuse: 

— Îi voi saluta mai întâi pe părinţi. Apoi îi adun ce cei care 
au apucat să vină. Vom informa lumea pe măsură ce soseşte. 
Oamenii tot apar, prin urmare va fi imposibil să îi adunăm pe 
toţi în acelaşi timp. Şi trebuie să avem grijă să demarăm 
acţiunea cât mai repede. 

Se apropie atent de părinţii fetei. Întotdeauna era greu să 
te confrunţi cu rudele apropiate. 

— Patrik Hedström, tot de la poliţie, spuse el întinzându-şi 


Aaya 


mâna în semn de salut. După cum vedeţi, am început să 
adunăm voluntari pentru operaţiunea de căutare şi mă 
gândeam să trec o dată în revistă ce e de făcut, pe scurt, ca 
să ne punem pe treabă. 

Îşi dădu seama că vorbele lui sunau mult prea formal, dar 
era singurul mod pe care-l ştia de a ţine emoţiile sub control - 
acela de a se concentra pe ce era de făcut. 

— Am sunat nişte prieteni, iar părinţii lui Peter, aflaţi în 
Spania, au spus că vin şi ei, zise Eva cu voce joasă. Le-am 
explicat că nu era nevoie, însă erau atât de îngrijoraţi. 

— Avem câini de urmărire care sosesc din Uddevalla, zise 
Patrik. Aveţi ceva ce aparţine fetei dumneavoastră...? 

— Nea, spuse Eva reprimându-şi emoția. Linnea, de fapt, 
dar îi spunem mai simplu Nea. 

— Nea, un nume frumos. Aveţi ceva ce aparţine Neei să 
dăm câinilor să miroasă şi să îi poată lua urma? 

— Avem nişte haine în coşul de rufe murdare, de ieri, asta 
ar funcţiona? 

Patrik aprobă din cap. 

— Perfect, aţi putea să le aduceţi chiar acum? Şi poate să 
puneţi de nişte cafea pentru voluntari? 

Îi sună extrem de prost sugestia de a servi cafea, însă pe 
de-o parte nu voia să fie perturbat când îi instruia pe 
participanţii la operaţiunea de căutare, pe de altă parte asta i- 
ar fi ţinut ocupați pe părinţi, şi uşura lucrurile de obicei. 

— Nu ar trebui să venim şi noi? întrebă Peter. Să căutăm? 

— Avem nevoie de voi aici, când o găsim, trebuie să ştim 
unde sunteţi, aşa că este mai bine să rămâneţi aici la fermă, 
suntem destul de mulţi oricum. 

Peter părea să ezite, dar Patrik îi puse o mână pe umăr. 

— Înţeleg că trebuie să vă fie greu doar să aşteptaţi. Dar, 
credeţi-mă, sunteţi mai de folos aici. 

— Bine, zise Peter cu voce stinsă şi se îndreptă cu Eva spre 
casă. 

Patrik se grăbi să fluiere cu putere pentru a capta atenţia 
celor care se adunaseră deja în curte, vreo treizeci la număr. 
Un tip în jur de douăzeci de ani, care stătuse şi filmase, îşi 
puse mobilul în buzunar. 

— Vă vom arăta în curând unde să mergeţi, ca să puteţi 
începe căutarea. Fiecare minut contează când un copil atât 
de mic a dispărut. Prin urmare o căutăm pe Linnea, zisă Nea, 
de patru ani. Nu ştim cu exactitate cât timp a fost dispărută, 
însă părinţii ei nu au văzut-o de când au dus-o aseară la 
culcare, la ora opt. Fiecare a crezut că era cu celălalt părinte 
astăzi, o neînțelegere nefericită, aşadar nu au descoperit că 
lipseşte decât cu o oră în urmă. Una dintre presupunerile de 
la care pornim, cea mai credibilă, este că s-a rătăcit în 
pădure. 

Arătă spre Gösta, care rămăsese lângă mobilierul de 
grădină, cu harta întinsă pe masă. 

— Veţi fi împărţiţi în grupe de trei-patru persoane, apoi 
Gosta vă va desemna câte un perimetru. Nu avem mai multe 
hărţi să vă distribuim, prin urmare vă veţi descurca cu una 
pentru fiecare grup. Unul dintre voi poate scana cu mobilul 
aria desemnată, să ştiţi unde să căutaţi. 

— Se poate lua şi de pe mobil o hartă a regiunii, spuse un 
bărbat pleşuv ridicându-şi telefonul. Dacă nu ştiţi o aplicaţie 
bună de hărţi, treceţi pe la mine să vă arat care e mai bună. 
De obicei mă folosesc de o hartă pentru mobil când hoinăresc 
prin pădure. 

— Mulţumesc, spuse Patrik. După ce vi se desemnează 
perimetrul, vreau să mergeţi la o lungime de braţ unul de 
altul. Grăbiţi-vă încet. Ştiu că poate fi tentant să încercaţi să 
acoperiţi rapid zona, dar există destule locuri într-o pădure 
unde un copil de patru ani poate fi ascuns sau da... unde se 
poate ascunde... prin urmare ar fi bine să fiţi meticuloşi. 

Tuşi în pumnul strâns. Simţi din nou un nod în stomac. 

— În caz că... veţi găsi ceva, spuse el şi se întrerupse. 

Nu prea ştia cum să continue şi speră ca cei prezenţi să 
înţeleagă fără să fie nevoie de explicaţii. Începu din nou: 

— În caz că veţi găsi ceva, vă rog să nu mişcaţi sau să 
mutaţi ce găsiţi. Pot fi urme, sau... altceva. 

Câţiva dădură din cap, însă majoritatea priviră în jos spre 
pământ. A 

— Rămâneţi la faţa locului şi sunaţi-mă direct. Imi pun 
numărul de telefon aici, zise el şi lipi o bucată mare de hârtie 

pe peretele hambarului, ca să îl introduceţi în agendele 
voastre. Aţi înţeles? Rămâneţi pe loc şi sunaţi-mă. Nimic 
altceva. In regulă? 

Un bărbat mai în vârstă din spate ridică mâna. Patrik îl 
recunoscu, era Harald, care deţinea de ani buni brutăria din 
Fjällbacka. 

— Există... se opri şi formulă din nou. Există riscul să nu fie 
o întâmplare? Cu ferma? Şi fata? Şi ce s-a întâmplat... 

Nu era nevoie să spună mai mult. Toţi înțelegeau la ce se 
referea. Patrik se gândi cum să răspundă. 

— Nu excludem nicio posibilitate, zise în cele din urmă. 
Dar, pentru moment, cel mai important este să scotocim 
pădurea de aici din apropiere. 

O zări cu coada ochiului pe mama Neei ieşind pe uşa de la 
intrare cu un morman de haine de copii în braţe. 

— Haideţi, să plecăm. 

Un prim grup de patru persoane se îndreptă spre Gösta 
pentru a afla care era perimetrul lor de căutare. În acelaşi 
timp se auzi huruitul unui elicopter care se apropia deasupra 
vârfurilor arborilor. Nu avea să fie nicio problemă cu 
aterizarea, era destul loc în zona fermei. Oamenii începuseră 
să se apropie de marginea pădurii, iar Patrik îi privi din spate. 
Auzi dindărăt cum elicopterul cobori pentru aterizare, iar în 
acelaşi timp apărură la fermă maşinile cu câinii poliţişti din 
Uddevalla. In caz că fata se afla în pădure, ar găsi-o, era 
convins de asta. Alternativa - că nu se rătăcise - era cea care 
îl îngrozea. 


Cazul Stella 


Puştoaica fusese căutată toată noaptea. Tot mai mulţi se 
alăturaseră echipei de căutare, Harald auzea neincetat lume 
în jurul lui, prin pădure. Poliția făcuse o treabă bună şi nu se 
ducea lipsă de voluntari. Era o familie iubită şi toți o 
cunoşteau pe mica puştoaică cu părul blona-roşcat. Era tipul 
acela de copil care nu se dădea bătut până nu primea un 

zâmbet, dacă o intâlneai în magazin. 

Suferea alături de părinți. Propriii copii erau mari acum, doi 
dintre fii participau şi ei la căutare. Inchisese brutăria, era 
calm oricum, perioada vacanței trecuse şi clopoțelul de la 
intrare suna la intervale destul de lungi. Ar fi închis chiar dacă 
ar fi avut mai multă clientelă. Simtea o apăsare în piept 
numai încercând să-şi imagineze groaza care trebuie să-i fi 
cuprins acum pe părinții Stellei. 

Harald răscoli la întâmplare prin tufişuri cu un băț găsit pe 
acolo. Nu aveau o sarcină uşoară. Pădurea era mare şi 
întinsă, însă cât de departe putea ajunge o mică fetişcană de 
capul ei? Dacă într-adevăr s-ar fi aflat în pădure. Era numai 
una dintre posibilitățile luate în considerare de poliţie. Chipul 
ei continua să apară la ştiri pentru că la fel de posibil era să fi 
fost atrasă într-o maşină şi să se afle undeva departe în acel 
moment. Dar Harald refuza să gândească în acest fel, sarcina 
lui, pe moment, era să caute acolo în pădure, el şi toți cei ai 
căror paşi şi voci le auzea printre ramuri. 

Se opri o clipă şi inspiră mireasma pădurii. Arareori mergea 
în mijlocul naturii, de la o vreme încoace. Brutăria şi familia îi 
înghițise ultimii zeci de ani, însă tânăr fiind îşi petrecuse mult 
timp în afara casei. Işi promise să facă din nou asta. Viaţa era 
scurtă. Ultima zi fusese o alertă constantă că nu puteai şti 
niciodată când totul putea să ia o altă întorsătură. 

Cu numai câteva zile în urmă, părinții Stellei erau siguri că 
ştiu ce avea să le ofere viața. Lăsaseră să treacă viața de zi 
cu zi, fără să se oprească în fiecare moment şi să se bucure 
de ceea ce aveau parte. Aşa cum făceau cei mai mulţi. Numai 
atunci când se întâmpla ceva începeai să apreciezi fiecare 
clipă petrecută alături de cei dragi. x 

Se porni din nou, cu pas lent, metru după metru. In fata lui 
se zărea o strălucire de apă printre arbori. Primiseră 
instrucțiuni clare despre ce să facă dacă dădeau de apă. 
Trebuiau să comunice poliției, care urma să caute în apă, să 
tragă sau să aducă scafandri în caz că era adâncă. Suprafața 
apei era calmă şi lucioasă, cu excepția unor mici cercuri 
concentrice lăsate de nişte efemeride. Nu văzu nimic. 
Singurul lucru la micul izvor care se vedea cu ochiul liber era 

un trunchi de copac care se prăvălise în apă, doborât de vânt 
sau de trăsnet cu câţiva ani în urmă. Se apropie şi văzu că 
încă era fixat în pământ de un braț de rădăcină. Se sui cu 
băgare de seamă pe trunchiul de copac. Nimic, numai 
suprafața calmă a apei. Apoi işi cobori uşor privirea spre 
propriile picioare. Atunci descoperi părul, pletele blond- 
roşcate care pluteau ca nişte alge unduitoare în apa mâloasă. 


Au. 

Sanna rămase nemişcată în mijlocul unui culoar al 
supermarketului Konsum. În timpul verii obişnuia să ţină 
deschisă florăria până cât mai târziu posibil, însă astăzi o 
bântuiau gândurile. De data asta, întrebări despre cum 
trebuiau udate muşcatele păreau prosteşti. 

Se zgudui uşor şi privi în jurul său. Vendela avea să vină 
astăzi de la tatăl ei şi dorea să se asigure ca mâncarea şi 
gustările ei preferate să nu lipsească din casă. Cu ceva timp 
în urmă, Sanna putea enumera felurile favorite ale fiicei ei şi 
în somn, însă acum variau la fel de mult ca şi culoarea 
părului. Intr-o săptămână era vegetariană, în alta mânca 
numai hamburgeri, apoi ţinea regim sugând câte un morcov, 
în timp ce Sanna o cicălea că trebuia să mănânce şi o 
prevenea în privinţa anorexiei. Nimic nu rămânea la fel, totul 
se schimba. 

Oare Niklas îşi punea şi el astfel de probleme? 
Aranjamentul acesta, cu Vendela stând la fiecare dintre ei 
alternativ, câte o săptămână, funcţionase bine mulţi ani la 
rând. Insă acum Vendela părea să fi descoperit puterea pe 
care o deţinea. Dacă nu-i plăcea mâncarea, spunea că era 
mai bine la Niklas, iar el îi permitea, desigur, să-şi petreacă 
serile cu Nils. Sanna era total terminată uneori şi se întreba 
cum de i se păruse că vremea de bebeluş era aşa epuizantă, 
când perioada adolescenţei se dovedea de şapte ori mai grea. 

Propria fată i se părea adesea o străină. Vendela o tot certa 
de când o prinsese fumând pe furiş o ţigară în spatele casei şi 
avusese parte de nenumărate prelegeri despre riscul de 
cancer. Insă de când Vendela stătea la ea, simţise miros de 
fum pe hainele ei. 

Sanna se uită printre rafturi. Până la urmă se hotărî. Tacos, 
o alegere sigură. Cu carne tocată obişnuită sau cu soia, în 

eventualitatea că urma o săptămână vegană. 

In ceea ce-o privea Sanna, ea nu avusese parte de criza 
adolescentină. Se maturizase mult prea rapid. Moartea Stellei 
şi toate ororile care îi urmaseră o propulsaseră direct în viaţa 
adultă. Nu avusese luxul de a se plânge de probleme 
adolescentine. Nu existau părinţi în faţa cărora să-şi dea ochii 
peste cap. 

Pe Niklas îl întâlnise la liceul agricol. Se mutaseră împreună 
când îşi obţinuseră primele joburi. Cu timpul a apărut şi 
Vendela, după o sarcină accidentală, ca să fie sinceră. Ea 
fusese cea vinovată pentru destrămarea relaţiei, nu el. Niklas 
era un om bun, însă ea nu putuse niciodată să îl lase să se 
apropie. Să iubeşti pe cineva, fie partener, fie fiică, era mult 
prea dureros, învățase asta de timpuriu. 

Sanna îşi puse în coşul de cumpărături nişte roşii, 
castraveți şi ceapă, după care se îndreptă spre casă. 

— Da, sigur ai auzit, zise Bodil care scană cu gesturi 
automate fiecare lucru pe care Sanna îl pusese pe bandă. 

— Nu, ce să aud? întrebă Sanna ridicând sticla de cola şi 
aşezând-o într-o parte a benzii rulante. 

— Despre fată! 

— Care fată? 

Sanna asculta numai cu jumătate de ureche. Deja regreta 
că îi cumpărase Coca-Cola Vendelei. 

— Cea care a dispărut. Din fosta voastră fermă. 

Bodil nu fusese în stare să-şi ascundă exaltarea din glas. 
Sanna îngheţă în mijlocul unei mişcări cu punga de parmezan 
ras în mână. 

— Ferma noastră? se miră ea şi simţi că îi ţiuie urechile. 

— Da, zise Bodil continuând să înregistreze lucrurile fără a 
observa că Sanna încetase să mai pună ceva pe bandă. O 
fetiţă de patru ani a dispărut de la fosta voastră fermă. 
Bărbatul meu s-a alăturat echipajului care o caută prin 
pădure. Cu siguranţă ceva rău s-a întâmplat. 

Sanna aşeză uşor punga cu parmezan pe banda din faţa ei. 
Apoi se îndreptă spre uşă. Cumpărăturile îi rămăseseră acolo, 
la fel şi geanta. O auzi pe Bodil strigând-o din spate. 

Anna se rezemă înapoi pe spetează privindu-l pe Dan în 
timp ce tăia cu fierăstrăul o scândură de lemn. Tocmai acum, 
când arşiţa verii era în toi, considera că era momentul potrivit 
să demareze proiectul „terasă nouă”. Vorbiseră despre acesta 
de trei ani, însă pare-se că nu mai putea fi amânat. 

Bănuia că era vorba de varianta masculină a sindromului 
construirii cuibului, care se manifesta în forţă. La ea, 
sindromul ăsta luase forma răscolirii tuturor dulapurilor din 
casă. Copii începuseră să-şi ascundă hainele preferate, de 
frică să nu ajungă în containerul cu donaţii. 

Anna îi zâmbi lui Dan care se lupta în dogoarea verii şi îşi 
dădu seama că, pentru prima oară după foarte multă vreme, 
era într-adevăr mulţumită de viaţă. Poate că mica ei firmă de 
design interior nu era tocmai pregătită pentru a fi cotată la 
bursă, însă mulţi dintre vilegiaturiştii mai pretenţioşi de pe 
timpul verii apelau la ea şi începuse să refuze clienţi pentru 
că nu mai prididea. lar bebele din burtă se simţea minunat. 
Se abţinuseră de la a afla sexul copilului, aşa că titlul de lucru 
era deocamdată „bebele”. Ceilalţi copii erau foarte implicaţi 
în chestiunea numelui, însă propuneri precum Buzz Lightyear, 
RackarAlex şi Darth Vader nu erau de prea mult folos. Într-o 
seară, Dan se bosumflase şi îl citase pe Fredde din serialul 
Solsidan: „Am scris fiecare propria listă de propuneri, apoi am 
folosit-o pe prima din lista lui Mickan”. lar asta doar pentru că 
ea îi respinsese propunerea ca, în caz că ar fi băiat, să se 
numească Bruce. După Bruce Springsteen. Nici el nu era mai 
breaz, susţinuse că propunerea ei, Filip, suna ca şi cum 
tânărul urma să se nască îmbrăcat în costumul de marinar. 
Cam pe aici se aflau. Naşterea era peste vreo lună, iar ei nu 
aveau nicio propunere decentă de nume, nici pe frontul 
băieţilor, nici pe cel al fetelor. 

Insă avea să se rezolve, se gândi Anna pe când Dan se 
îndrepta spre ea. Se aplecă şi o sărută. Avea gust de sare din 
cauza sudorii. 

— Stai aici şi te răcoreşti? zise el bătând-o uşor pe burtă. 

— Da, puştii sunt toţi pe la prieteni, răspunse ea şi luă o 
înghiţitură de frappé. 

Ştia că, după unii, nu ar fi trebuit să bea prea multă cafea 


în perioada sarcinii, însă avea nevoie de ceva reconfortant 
acum, de când alcoolul şi brânzeturile nepasteurizate îi erau 
interzise. 

— Ah, să mor, nu alta, când am văzut-o pe Erica stând 
acolo şi sorbind dintr-un pahar enorm de şampanie, se plânse 
ea, iar Dan o cuprinse de umăr. 

Se aşeză lângă ea şi se lăsă pe spate, cu ochii închişi, 
pentru a se bucura de soarele târziu de după-amiază. 

— În curând, draga mea, spuse el mângâindu-i mâna. 

— Ne vom scălda în vin după naştere, zise ea oftând şi 
închise ochii la rândul ei. 

Apoi îşi aduse aminte că hormonii de sarcină creşteau riscul 
de a se alege cu pete pigmentate, aşa că înjură şi îşi puse 
pălăria de soare cu boruri largi aflată pe masa de alături. 

— La naiba, nu poţi nici să stai la soare, bombăni ea. 

— Cum? făcu Dan încet, iar ea văzu că era pe cale să 
aţipească la soare. 

— Nimic, iubire, spuse ea, dar simţi o pornire de neînfrânt 
de a-l lovi în fluierul piciorului pentru simplul fapt că era 
bărbat şi scăpa de toate durerile şi greutăţile sarcinii. 

Era atât de nedrept. Şi femeile alea care stăteau şi oftau 
visătoare despre cât de minunat era să fii gravidă şi ce 
privilegiu aveau că puteau purta copii în pântece, da, şi pe 
alea avea chef să le lovească. Cu putere. 

— Lumea e proastă, bombăni ea. 

— Cum? făcu din nou Dan, de data asta chiar mai aproape 
de somn. 

— Nimic, zise ea şi îşi trase borul pălăriei în jos peste ochi. 

La ce se gândea înainte ca Dan să vină şi să o perturbe? 
Da, chiar la asta. Ce minunată era viaţa. Şi chiar era, în pofida 
durerilor sarcinii şi celorlalte lucruri. Era iubită. Era 
înconjurată de familie. 

Işi scoase pălăria şi îşi întoarse faţa spre soare. Petele 
pigmentate n-aveau decât să apară. Viaţa era prea scurtă să 
nu te bucuri de soare. 


Sam îşi dorea să poată rămâne acolo pentru totdeauna. 
Incă de mic adora toate astea: căldura stâncilor, clipocitul 

apei, pescăruşii care ţipau. Aici putea fugi de orice. Nu trebuia 
decât să închidă ochii şi totul era departe. Jessie stătea 
întinsă lângă el, îi simţea căldura. Era un miracol că era ce 
era. Că intrase în viaţa lui tocmai acum. Fiica lui Marie Wall. 
Ironia sorții. 

— Îţi iubeşti părinţii? 

Sam trase cu ochiul spre ea. Stătea pe burtă cu capul în 
mâini, privindu-l. 

— De ce vrei să ştii? 

Era o întrebare prea personală. Se ştiau de aşa puţină 
vreme. 

— Nu mi-am întâlnit niciodată tatăl, zise ea întorcându-şi 
privirea. 

— De ce nu? 

Jessie ridică din umeri. 

— De fapt nu ştiu de ce. Mama nu a vrut. Nici nu sunt 
sigură că ştie cine este tatăl meu. 

Sam îşi întinse o mână, tatonând. l-o puse pe antebraţ. Ea 
nu tresări, îl lăsă. Sam căpătă o strălucire nouă în privire. 

— Şi tu? Tu te înţelegi bine cu ai tăi? întrebă ea. 

Siguranţa şi calmul pe care Sam tocmai le simţise dispărură 
brusc. Dar înţelese de ce îl întreba şi, într-un fel, îi datora un 
răspuns. 

Se ridică şi privi spre mare când răspunse. 

— Tatăl meu, el a... ei bine, a fost în război. Câteodată era 
plecat luni la rând. lar câteodată îşi aduce războiul la noi 
acasă. 

Jessie se înclină spre el, îşi puse capul pe umărul lui. 

— El a...? 

— Nu vreau să vorbesc despre asta... nu încă. 

— Şi mama ta? 

Sam închise ochii. Se lăsă încălzit de razele soarelui. 

— E în regulă, zise el în cele din urmă. 

Pentru o secundă, se gândi la ce n-ar fi trebuit să se 
gândească şi îşi închise ochii şi mai strâns. Se căută în 
buzunar după ceva de fumat. Scoase două țigarete, le aprinse 
pe amândouă şi întinse una spre ea. Calmul i se aşeză în tot 
corpul, zgomotul nu îi mai răsuna în cap, amintirile se 

estompau în fum. Se aplecă în faţă şi o sărută pe Jessie. La 
început, ea împietri. De frică. De neobişnuit. Apoi Sam îi simţi 
buzele înmuindu-se şi deschizându-se spre el. 

— Nu se poate, ce drăguţ! 

Sam tresări. 

— Uitaţi-vă la porumbei. 

Nils apăru târşâindu-se pe stâncă, cu Basse şi Vendela în 
urma lui. Ca întotdeauna. Păreau să nu poată trăi unul fără 
altul. 

— Şi pe cine avem aici? zise Nils aşezându-se exact lângă 
ei şi uitându-se intens la Jessie, care îşi aranja sutienul de la 
costumul de baie. Ai făcut rost de o gagică, Sam? 

— Mă numesc Jessie, se prezentă ea întinzându-i mâna lui 
Nils, însă acesta o ignoră. 

— Jessie? zise Vendela în spatele lui. E fata lui Marie Wall. 

— Aşa carevasăzică. Fata amicei mamei tale. Steaua de la 
Hollywood. 

Nils se uită acum fascinat la Jessie, care continua să tragă 
de sutien. Sam îşi dori să o protejeze de privirile lor, să o 
cuprindă cu braţele şi să îi spună să nu-i bage în seamă. In loc 
de asta, se întinse după tricoul ei. 

— Da, nu e de mirare că ăştia doi s-au găsit unul pe altul, 
spuse Basse şi îi trase un cot lui Nils. 

Avea o voce ascuţită, de falset înalt, feminin, dar nimeni n- 
ar fi îndrăznit să râdă de asta, pentru că atunci şi-ar fi atras 
mânia lui Nils. Se numea de fapt Bosse, dar încă din gimnaziu 
îi făcuse pe toţi să îi zică Basse pentru că suna mai cool. 

— Deh, nu e de mirare, zise Nils uitându-se de la Jessie la 
Sam. 

Se ridică, cu lucirea aceea din ochi care făcea să ţi se 
strângă stomacul. Ca şi cum se urzea un plan drăcesc. Se 
întoarse însă spre Vendela şi Basse. 

— Mor de foame, zise el. O tulim. 

Vendela îi zâmbi lui Jessie. 

— Ne vedem mai târziu. 

Sam se uită mirat după ei. Ce mai era şi asta? 

Jessie se rezemă de el. 

— Cine erau ăştia? Erau ciudaţi. Drăguţi, dar ciudaţi. 


Sam dădu din cap. 

— Nu sunt drăguţi. Nici pe departe. 

Îşi scoase mobilul din buzunar. Deschise folderul cu imagini 
şi trecu prin fişierele video. Ştia de ce păstrase acest film, ca 
o aducere aminte a ceea ce unii oameni erau capabili de a le 
face altora. Lui însuşi. Dar nu se gândise să i-l arate lui Jessie. 
Il văzuseră deja destul de mulţi. 

— Au încărcat asta pe Snapchat, vara trecută, zise el 
întinzându-i mobilul lui Jessie. Am apucat să descarc filmarea 
înainte de a dispărea. 

Sam se uită în zare când Jessie porni filmul. Nu voia să-l 
mai vadă. 

Când auzi vocile, putu să rememoreze totul din nou. 

— Eşti aşa de lipsit de antrenament! auzi vocea stridentă a 
lui Nils. Ca o fată slabă. Înotul e bun pentru sănătate. 

Nils se îndreptase spre barca lui Sam, care era acostată nu 
departe de locul unde se afla astăzi. 

— Poţi să înoţi până la Fjällbacka. Ai să faci muşchi. 

Vendela râdea pe când filma cu camera toată scena. 

Basse alerga alături de Nils. Nils aruncă parâma de 
legătură, puse piciorul pe buza bărcii şi împinse. 

Mica barcă de lemn se retrase mai întâi uşor dinspre insulă, 
apoi fu prinsă la vreo doi metri de nişte curenţi şi se îndepărtă 
tot mai rapid. 

Nils se întoarse spre cameră, hlizindu-se sardonic. 

— Da. Hai, înot plăcut! 

Aici clipul se sfârşi. 

— Ce dracu'? zise Jessie. Ce dracu'! 

ÎI privi pe Sam cu ochi lucitori. 

El. dădu din umeri. 

— Am trecut prin şi mai rău. 

Jessie clipi ca să-şi îndepărteze alte lacrimi. El bănuia că şi 
ea trăise lucruri mai rele. Îi cuprinse umărul cu mâna şi îi 
simţi tremurul. Însă îşi dădea seama de legătura dintre ei. De 
ceea ce îi unea unul de altul. 

Într-o zi, avea să-i arate carnetul cu notițe, avea să-şi 
împărtăşească toate gândurile. Marele plan. Intr-o zi, toţi 
aveau să vadă. 


Jessie îşi puse braţele în jurul gâtului lui. Mirosea minunat, 
a soare, sudoare şi marijuana. 


Începuse să se facă târziu, însă lumina persista, ca o 
amintire a soarelui care strălucise toată ziua pe cerul senin. 
Eva privi spre curte, unde umbrele deveneau tot mai lungi. 
Intuiţiile se trezeau în ea, cuprinzându-i inima cu nişte mâini 
reci. Amintirea Neei care mereu se grăbea să ajungă acasă cu 
mult înainte de lăsarea întunericului. 

Oamenii veneau şi se perindau pe afară. Vocile se 
amestecau cu lătratul câinilor care plecau în căutarea Neei în 
repetate rânduri. Mâinile reci îi cuprindeau din nou inima. 

Polițistul mai în vârstă, Gösta, intră pe uşa principală. 

— Mă gândeam să mai iau o cană, apoi plec iarăşi. 

— Încă nimic? întrebă ea, cu toate că ştia răspunsul. 

De-ar fi aflat ceva i-ar fi spus direct, nu ar fi cerut cafea. 
Însă găsea ceva liniştitor şi protector în simplul fapt de a pune 
întrebarea. 

— Nu, dar suntem mulţi cei care căutăm. Parcă toată 
Fjällbacka a ieşit din casă. 

Eva aprobă din cap, încercând să-şi controleze vocea. 

— Da, lumea a fost incredibilă, zise ea aşezându-se la loc 
pe scaun. Peter este şi el în pădure cu echipa, nu l-am putut 
ţine aici. 

— Ştiu. Gösta se aşeză în faţa ei. L-am întâlnit într-una din 
operaţiuni. 

— Ce... începu ea, dar vocea i se împotmoli. Ce credeţi că 
s-a întâmplat? 

Nu îndrăznea să se uite la Gösta. Diverse scenarii, unul mai 
greu decât celălalt, îi roiau întruna prin minte, însă când 
încerca să analizeze vreunul, să îl înţeleagă, durea atât de 
mult, încât i se tăia respiraţia. 

— Nu avem motive să speculăm, zise Gösta cu blândeţe şi 
se întinse înainte. 

Îşi puse mâna bătrână pe a ei. Părea să îi transfere uşor 
ceva din calmul lui cald. 

— Dar e dispărută de atâta timp. 

Gosta îi apăsă mâna. 

— E vară şi e cald, nu va îngheţa. Avem de căutat într-o 
pădure întinsă şi pur şi simplu e nevoie de mai multe ore. Cu 
siguranţă o vom găsi, iar ea va fi cuprinsă de frică şi 
tulburată, dar de asta ne putem ocupa, bine? 

— Deşi... Nu asta s-a întâmplat cu cealaltă fată. 

Gösta îşi retrase mâna şi sorbi uşor din cafea. 

— Asta a fost acum treizeci de ani, Eva. O altă viaţă, o altă 
vreme. E pură coincidenţă că aţi ajuns să locuiţi la această 
fermă şi că fata voastră are aceeaşi vârstă. Copiii de patru ani 
se pierd. Sunt fiinţe curioase şi, din ce-am înţeles, fiica 
voastră este o mică domnişoară îndrăzneață care ştie ce vrea, 
aşa că poate nu e ciudat că până la urmă nu s-a putut abţine 
să facă o expediţie în pădure. Apoi nu a ieşit cum s-a gândit 
ea, însă se va rezolva. Am pornit mulţi în căutarea ei. 

Se ridică. 

— Mulţumesc pentru cafea, plec din nou. Vom continua 
căutările toată noaptea, însă ar fi bine dacă aţi încerca să vă 
odihniţi un pic. 

Eva dădu din cap că nu. Cum ar putea să doarmă când Eva 
e acolo, afară, în pădure? 

— Mă gândeam eu că n-o să vreţi, zise Gösta. Dar am zis să 
încerc. 

Văzu cum uşa se închide în urma lui. Era din nou singură. 
Numai ea cu gândurile şi cu mâinile reci care-i cuprindeau 
inima. 

Elin se aplecă pentru a-i face patul Brittei. Apoi îşi duse 
mâna la spate. Incă nu se obişnuise cu patul cel dur din coliba 
slugilor. 

Pentru o clipă, privi patul fastuos în care se răstăța Britta 
îngăduindu-şi să simtă ceva ce aducea cu invidia, apoi îşi 
scutură capul şi se întinse după cana goală de pe noptieră. 
Elin băgase de seamă, mirată, că sora sa nu împărțea cu 
consortul ei nici patul, nici dormitorul. Nu era treaba ei să 

judece. Dar în ceea ce-o privea, i se păruse mereu că 
momentul cel mai bun al zilei era acela când se strecura în 
pat alături de Per. Calmul pe care îl simţea când se odihnea în 
brațele lui calde şi protectoare o făcuse să simtă că niciun rău 
de pe lume nu ar putea ajunge la ea şi la Mărta. Atât de mult 
se înşelase. 

— Elin? 

Vocea blândă a stăpânului casei o făcu să tresară. Era atât 
de pierdută în gânduri, mai să scape cana din mână. 

— Da? spuse ea întorcându-se după ce îşi luă o clipă să-şi 
revină. 

Ochii lui albaştri şi prietenoşi erau fixaţi asupra ei şi simţi 
cum sângele i se urcă la faţă. Işi cobori rapid privirea. Nu prea 
ştia cum să se poarte în fața consortului surorii sale. Preben 
era mereu atât de binevoitor cu ea şi cu Mărta. Însă era preot 
şi stăpân al casei; în timp ce ea era numai o slujnică în 
gospodăria surorii sale, o văduvă care trăia din mila altora 
într-o casă care nu era a ei. 

— Lill-Jan spune că dumneata cunoşti leacuri pentru răni. 
Cea mai bună vacă de lapte e în suferință. 

— Steluţa? întrebă Elin fără să-şi ridice privirea. Argatul 
spunea ceva azi-dimineață. 

— Da, Steluţa. Eşti ocupată sau poți veni să o vezi? 

— Da, fireşte că pot. 

Puse cana înapoi pe noptieră şi îl urmă tăcută pe Preben 
până în hambar. În fundul încăperii, Steluţa stătea pe jos, 
gemând. Se vedea că avea dureri şi că nu putea sta pe 
picioare. Elin îi făcu semn cu capul argatului Lill-Jan, care 
stătea neputincios lângă ea. 

— Mergi la bucătărie şi adu-mi nişte sare. 

Se puse pe vine şi mângâie cu afecţiune botul moale al 
vacii. Steluţa avea ochii mari şi larg deschişi de teamă. 

— Ai putea să o ajuţi, Elin? întrebă Preben cu voce joasă 
mângâind şi el vaca cu pete maronii şi albe. 

Pentru o secundă mâinile li se atinseră. Elin îşi trase rapid 
mâna, ca şi cum ar fi fost muşcată de un şarpe. Din nou simţi 
cum sângele i se urca la cap. I se păru că observă o uşoară 
roşeaţă şi pe fața stăpânului, chiar înainte de a se ridica brusc 


la vederea lui Lill-Jan, care se întorsese gâfâind. 

— Aici, zise el cu uşoara sa gângăveală, întinzându-i lui Elin 
vasul cu sare. 

Ea îl luă cu o aplecare a capului şi îşi puse un pumn mare 
de sare în palmă. Cu arătătorul mâinii drepte mişcă sarea în 
sens contrar acelor ceasornicului, în timp ce rosti cu voce tare 
cuvintele învățate de la bunica ei: Domnul nostru lisus a 
călătorit în lung şi-n lat, a tămăduit boli şi molime şi tot ce 
rănit a fost între cer şi pământ. În numele Domnului, amin. 

— Amin, zise Preben, iar Lill-Jan se grăbi să repete. 

Steluţa gemea. 

— Ce se întâmplă acum? întrebă Preben. 

— Nu avem decât să aşteptăm. Cititul în sare dă adesea 
rezultate, insă durează ceva şi depinde şi de cât de mare e 
rana. Dar uitaţi-vă la ea mâine-dimineață, poate se va 
înzdrăveni. 

— Lill-Jan, ai auzit, spuse Preben. Primul lucru pe care il vei 
face mâine-dimineaţă va fi să o vezi pe Steluţa. 

— Aşa va fi, stăpâne, zise Lill-Jan ieşind din hambar. 

Preben se întoarse spre Elin. 

— De unde ai învățat asta, Elin? 

— De la bunica mea, răspunse ea scurt. 

Încă mai simțea atingerea mâinilor şi o neliniştea. 

— Ce altceva poţi să mai alini, Elin? întrebă Preben 
sprijinindu-se de scândura unei despărțituri. 

Îşi frecă uşor talpa piciorului de pământ şi răspunse contrar 
voinței sale: 

— Păi de toate dacă nu sunt dureri prea serioase. 

— Şi pentru oameni, şi pentru animale? întrebă Preben 
Curios. 

— Da, confirmă Elin. 

O mira că Britta nu-i menţionase nimic despre asta soțului 
ei. Vestea despre ce ştia Elin ajunsese totuşi la urechile 
argatului Lill-Jan. Însă nu era de mirare. Când trăiau împreună 
în casa tatălui lor, sora ei vorbise mereu cu cuvinte 
dispreţuitoare despre bunica lui Elin şi despre descântecele 
ei. 

— Povesteşte mai mult, o îndemnă Preben- pornind spre 

uşă. 

Elin îl urmă fără să vrea. Nu se cuvenea să meargă aşa 
vorbind vrute şi nevrute cu stăpânul casei, era mult prea uşor 
să stârneşti limbile bârfitoare. Dar Preben hotărâse ca ea să îl 
urmeze cu paşi greoi. Britta stătea afară cu mâinile în şold şi 
privirea întunecată. Inima îi stătu în loc de frică. De asta se 
temea. El nu risca nimic, însă ea avea să cadă în dizgrație. Şi 
împreună cu ea, şi Mărta. 

Presimţirile ei despre cum avea să fie traiul din mila surorii 
sale mai mici se adevereau. Britta era o stăpână răutăcioasă 
şi dură, iar de limba ei ascuțită aveau parte şi ea, şi fiica ei. 

— Elin m-a ajutat cu Steluţa, spuse Preben calm, întâlnind 
privirea soției sale. lar acum mergea să ne pregătească o 
gustare. A propus să ne petrecem un moment împreună, tu şi 
cu mine, mai ales că am tot fost pe drumuri cu treburile 
legate de parohie. 

— A zis ea asta? se miră Britta, bănuitoare, însă pe un ton 
mai liniştit. 

— Da, a fost o propunere foarte bună. 

Îl luă voioasă de braț pe Preben. 

— Mi-ai lipsit mult, soț şi stăpân al meu, cred că îți cam 
neglijezi soția. 

— Ai dreptate, draga mea sotie, răspunse el însoțina-o pe 
Britta în casă. Însă vom îndrepta lucrurile. Elin a zis că putem 
să ne aşezăm la masă într-o jumătate de oră şi se potriveşte 
de minune pentru că îmi lasă timp să mă pot aranja, să nu 
arăt ca un sălbatic în fața frumoasei mele soții. 

— Vai, n-ai putea fi niciodată un sălbatic, zise Britta 
lovindu-l uşor pe umăr. 

Elin mergea în spatele lor, uitată pentru moment, respirând 
uşurată. Cunoştea prea bine întunericul din privirea Brittei şi 
ştia că sora ei nu se dădea în lături de la nimic, fiind în stare 
să pricinuiască suferințe de neimaginat celor care i se părea 
că nu-i cântă în strună, însă de această dată Preben o salvase 
pe ea şi pe fiica ei, iar pentru asta îi era de-a pururi 
recunoscătoare. Chiar dacă nu ar fi trebuit să o aducă în acea 
situație, în primul rând. Porni grăbită spre bucătărie. Avea 
doar o jumătate de oră la dispoziție ca să pună masa şi să o 


facă pe bucătăreasă să gătească ceva special. Îşi potrivi 
şorțul simțind din nou căldura mâinii lui Preben. 

— Ce faci acolo, tată? 

Bill fusese atât de cufundat în text, că tresări când auzi 
vocea fiului său. 

Lovi ceaşca de lângă el şi nişte stropi de cafea săriră pe 
masa de scris. Se întoarse spre Nils, care stătea în pragul uşii. 

— Lucrez la un nou proiect, zise el şi întoarse ecranul să 
vadă Nils. 

— „Oameni mai de treabă”, citi Nils pe prima pagină de 
PowerPoint. 

Sub titlu era imaginea unei bărci cu pânze plecând în larg. 

— Ce-i asta? 

— Ştii filmul acela pe care l-am văzut împreună? Trevligt 
folk, al lui Filip şi Fredrik. 

Nils aprobă din cap. 

— Negroteii ăia care voiau să joace bandy. 

Bill se strâmbă. 

— Somalezii care voiau să joace bandy. Nu se spune 
„negrotei”. 

Nils ridică din umeri. 

Bill se uită spre fiul lui stând în clarobscurul odăii, cu 
mâinile puse nonşalant în buzunarele pantalonilor scurţi şi cu 
pletele blonde în ochi. Intrase în viaţa lor destul de târziu. 
Neplanificat şi, de fapt, nu tocmai dorit. Gun avea patruzeci şi 
cinci de ani, el aproape cincizeci, iar cei doi fraţi mai mari ai 
lui Nils erau pe cale să lase în urmă adolescenţa. Gun 
insistase să păstreze copilul, spunea că trebuia să existe un 
sens. Insă Bill nu a simţit faţă de Nils aceeaşi legătură strânsă 
pe care o avea cu cei doi băieţi mai mari. Nu fusese în stare, 
nu voise să schimbe scutece şi să stea la groapa de nisip, sau 
să treacă prin matematica de clasa întâi pentru a treia oară. 
Bill se întoarse înapoi spre ecran. 

— Aceasta e prezentarea pentru media. Mă gândesc să fac 
ceva pentru a-i ajuta concret pe refugiații de aici să se 
integreze în societatea suedeză. 

— Îi înveţi să joace bandy? întrebă Nils, tot cu mâinile în 
buzunare. 

— Nu vezi barca cu pânze? arătă Bill spre monitor. Vor 
putea învăţa să navigheze! Apoi vom concura la regata din 
Dannholmen. 

— Regata din Dannholmen nu e tocmai totuna cu 
campionatul mondial la care au participat negroteii cu bandy, 
zise Nils. E cam alt calibru. 

— Nu mai spune negrotei! izbucni Bill. 

Nils sigur făcuse asta ca să îl enerveze. 

— Ştiu că Dannholmen este un eveniment mult mai 
restrâns, însă are destul de multă însemnătate aici în 
localitate şi va fi intens mediatizat. Mai ales acum, cu filmările 
care au loc şi toate astea. 

Nils pufni pe nări în spatele lui. 

— Dacă într-adevăr sunt refugiaţi. Sunt numai cei care şi-au 
permis să ajungă aici. Am citit pe internet. Şi copiii aceia 
refugiaţi au barbă şi mustață. 

— Nils! 

Bill se uită la fiul său, care se aprinsese la faţă de 
indignare. Era ca şi cum s-ar fi uitat la un străin. Dacă n-ar fi 
ştiut mai bine, ar fi crezut că fiul său era... rasist, însă ce să 
faci, adolescenţii ştiau prea puţin despre cum mergea lumea. 
Un motiv în plus să reuşească cu acest proiect. Cei mai mulţi 
oameni erau buni în esenţă şi aveau nevoie numai de un 
impuls în direcţia cea bună. Educaţie. Despre asta era vorba. 
Nils îşi va da în curând seama cât se înşela. i 

În spatele lui, fiul închidea uşa camerei de lucru. În ziua 
următoare avea loc întâlnirea preliminară şi era important să 
aibă totul pregătit pentru presă. Avea să fie un lucru mare. Cu 
adevărat mare. 


— Alo? strigă Paula când ea şi Johanna intrară pe uşă, 
fiecare cu copilul său în braţe, plus trei genţi de călătorie şi 
două cărucioare. 

Paula îi zâmbi Johannei când puse în sfârşit deoparte 
geanta cea mai grea. Un concediu în Cipru cu un copil de trei 
ani şi un bebeluş nu fusese decizia cea mai chibzuită, însă 
supravieţuiseră. 

— Sunt în bucătărie! 

Paula se calmă când auzi vocea mamei sale. Dacă Rita şi 
Bertil ar fi fost aici, ar fi putut lua copiii, pentru ca ele să 
despacheteze în linişte. Sau lăsau baltă despachetatul 
amânându-l pentru a doua zi şi se aruncau în pat în faţa 
vreunui film care le va lăsa să adoarmă. 

Rita le zâmbi când intrară în bucătărie. Nu era de mirare că 
mama ei stătea şi gătea în bucătăria lor ca şi cum ar fi fost a 
ei. Rita şi Bertil îşi aveau locuinţa deasupra lor, însă de la 
naşterea copiilor granițele dintre apartamente se 
estompaseră atât de mult, că mai bine ar fi putut instala o 
scară între ele. 

— Am pregătit enchiladas, m-am gândit că sunteţi 
flămânde după călătorie. A mers totul bine? 

Îşi întinse braţele după Lisa. 

— Da. Sau nu, spuse Paula întinzând recunoscătoare 
bebeluşul. Împuşcă-mă dacă mai spun cât de minunat ar fi să 
plec din nou o săptămână cu copiii. 

— Da, a fost de fapt ideea ta, bombăni Johanna încercând 
să-l trezească pe Leo, care adormise. 

— A fost sinistru, spuse Paula şterpelind puţină brânză 
aurie de pe o enchilada. 

— Copii peste tot, adulţi deghizați în animale de pluş 
deplasându-se prin căldură şi cântând un cântec de tabără 
enervant. 

— Nu prea cred că aia se putea numi cântec de tabără, 
râse Johanna. 

— Nu, poate mai degrabă de îndoctrinare sectantă. Dacă 
eram obligată să-l mai ascult o dată, m-aş fi dus şi l-aş fi 
demascat pe ursul acela păros. 

— Povesteşte despre fântâna de ciocolată! 

Paula oftă. 

— Da, Dumnezeule, aveau în fiecare seară un bufet pentru 
copii, plin cu clătite, chiftele, pizza şi spaghete cu duiumul. ŞI 


o fântână de ciocolată. Un puşti pe nume Linus ieşea cel mai 
mult în evidenţă. Toată lumea ştia că îl cheamă Linus pentru 
că mama lui alergase de jur-împrejur toată săptămâna 
strigând „Nu, nu asta, Liiinus! Nu, nu aşa, Liiinus! Nu lovi fata, 
Liiinus!”. Asta în timp ca tatăl stătea şi trăgea la paharul cu 
bere încă de la micul dejun. lar în ultima zi... 

Johanna îşi înăbuşi un chicotit în timp ce Paula luă o 
farfurie, puse o enchilada şi se aşeză la masa din bucătărie. 

— În ultima zi, continuă ea, să nu-ți vină să crezi, a alergat 
taman în fântâna de ciocolată şi a răsturnat-o. Era ciocolată 
peste tot! Şi piciul s-a aruncat direct pe jos în ciocolată şi a 
început să mâzgălească cu ea în timp ce mama fugea în jur, 
total isterizată. 

Luă o muşcătură mare şi suspină: era prima bucată de ceva 
condimentat cât de cât bine pe care o gusta după o 
săptămână. 

— Bunu’ Bertil? Zise Leo care începuse să se trezească în 
braţele Johannei. 

— Chiar, unde e Bertil? întrebă Paula. A adormit deja în faţa 
televizorului? 

— Nu... spuse Rita. E la muncă. 

— Aşa de târziu? 

Foarte rar se întâmpla să facă tura de noapte. 

— Da, a fost nevoie să meargă. Dar tu eşti încă în concediu 
de maternitate, spuse Rita uitându-se şovăitor la Johanna. 

Ştia că fiicei sale nu-i fusese uşor să îşi ia liber, iar Johanna 
era mereu îngrijorată că Paula s-ar putea întoarce la lucru 
prea devreme. Ideea era ca familia să-şi petreacă toată vara 
împreună. 

— Despre ce e vorba? întrebă Paula aşezând tacâmurile. 

— Sunt pe teren şi caută o persoană dispărută. 

— Cine a dispărut? 

— Un copil, zise Rita evitându-i privirea. O fată de patru 
ani. 

O cunoştea prea bine pe fiica ei. 

— De când a dispărut fata? 

— În cel mai rău caz de aseară, însă părinţii au descoperit 
de abia în această după-amiază, târziu, iar căutările au 

început numai de vreo două ore. 

Paula se uită rugătoare la Johanna. Care la rândul ei se uită 
la Leo, aprobând din cap. 

— E clar că o să mergi acolo. Du-te, au nevoie de tot 
ajutorul posibil. 

— Te iubesc, plec chiar acum. 

Se ridică şi îşi sărută consoarta pe obraz. 

— Unde este? întrebă de pe hol trăgându-şi pe ea o jachetă 
subţire de vară. 

— La o fermă. Bertil i-a zis „ferma lui Berg”. 

Paula se opri în mijlocul unei mişcări. Cunoştea prea bine 
ferma aceea, ca şi povestea ei. Şi era de felul ei prea cinică 
pentru a crede în coincidente: 


Karim bătu la uşă cu putere. Ştia că Adnan era acolo şi nu 
avea de gând să plece înainte ca el să îi deschidă. După ani la 
rând în care o bătaie la uşă putea însemna moarte, pentru ei 
sau pentru un membru al familiei, mulţi refugiaţi ezitau să 
deschidă uşa. Karim bătu din nou, până când i se deschise. 

Ochii mari ai lui Adnan îl făcură pe Karim să regrete că 
bătuse atât de tare. 

— Tocmai am vorbit cu Rolf şi mi-a spus că toată Fjällbacka 
e pe teren, să caute o fată dispărută. Trebuie să ajutăm şi noi. 

— O fată? Un copil? 

— Da, Rolf zicea că are patru ani. Se crede că s-a rătăcit în 
pădure. 

— E clar că am putea da o mână de ajutor, zise Adnan şi se 
întoarse în cameră să-şi ia jacheta. Khalil! Vino! 

Karim se dădu înapoi câţiva paşi. 

— Ajută şi tu cu bătutul pe la uşi. Spune-le că ne adunăm la 
chioşc. Rolf a promis să ne conducă. 

— Bineînţeles. Am face bine să ne grăbim, o copilă nu ar 
trebui să stea singură în pădure pe timp de noapte. 

Karim continuă să bată la uşi, iar de la distanţă îi auzi pe 
Khalil şi pe Adnan făcând acelaşi lucru. După un timp, 
strânseseră aproape cincisprezece voluntari. Rolf va fi nevoit 
să facă două sau trei drumuri să îi ducă pe toţi acolo, dar asta 
nu ar fi o problemă. Era de treabă. Voia să ajute. 

Pentru o clipă, Karim ezită. Rolf era de treabă şi îi cunoştea. 
Însă cum vor reacţiona ceilalţi suedezi când aveau să apară? 
O gaşcă de huligani din tabără. Ştia că aşa le spunea, 
huligani. Sau  negrotei. Totuşi, un copil dispărut era 
responsabilitatea tuturor. Nu conta că era un copil suedez sau 
sirian. Undeva, o mamă plângea disperată. 

Când Rolf sosi cu maşina, Karim, Adnan şi Khalil aşteptau 
alături de Rashid şi Farid. Karim se uită la Rashid, al cărui 
copil rămăsese în Siria. Rashid îi întâlni privirea. Nu ştia dacă 
propriul copil mai era în viaţă, însă în acea seară va da o 
mână de ajutor la găsirea unui copil suedez. 


Se aşternuse o tăcere binecuvântată acum că cei mici 
fuseseră culcaţi. Câteodată pe Erica o mustra conştiinţa că se 
bucura prea mult de pacea din timpul serii. Când Maja era 
mică, intra pe forumul „Viaţă de familie” pentru a încerca să 
găsească oameni cu experienţe similare şi să-şi mai descarce 
sufletul. Se gândea că trebuie să mai existe şi alte persoane 
care trăiau conflictul dintre a fi mamă şi nevoia de a fi 
câteodată tu însăţi. Însă valul de ură la care fusese expusă 
când scrisese onest despre propriile emoţii o făcuse să nu mai 
încerce asta. Fusese pusă la zid total de insultele şi de 
cuvintele injurioase pe care alte mame le folosiseră ca să îi 
explice ce om îngrozitor era ea pentru că nu iubea fiecare 
minut de alăptare, veghe de noapte, schimb de scutece şi 
urlete. Aflase că nu ar fi trebuit să aibă copii, că era o scârbă 
egocentrică pentru că avea nevoie de un timp numai alei. 
Erica încă se simţea cuprinsă de valuri de furie numai la 
gândul acestor femei care o condamnau pentru simplul fapt 
că nu acţiona şi nu simţea la fel ca şi ele. De ce nu ar putea 
fiecare să facă exact ce i se potriveşte? reflecta ea stând pe 
canapea cu un pahar de vin roşu şi încercând să se relaxeze 
în faţa televizorului. 

Gândurile îi zburară rapid spre o altă mamă, Eva, mama 
Neei. 

Nu putea decât să-şi imagineze ce teroare o cuprinsese. 
Erica îi trimisese mesaje lui Patrik întrebându-l dacă într- 
adevăr nu aveau nevoie de ajutorul ei, ar fi putut să o roage 


pe Kristina să vină acolo pentru a avea grijă de copii. Însă el 
repetase că deja erau foarte mulţi voluntari, nu mai era 
nevoie şi de alţii, şi că era nevoie mai multă de ea acasă. 

Erica nu îi cunoştea pe soţii Berg şi nu fusese niciodată la 
ferma lor. Se gândise de mai multe ori să meargă acolo şi să 
ceară permisiunea de a face nişte fotografii, ca să poată 
descrie locul cât mai fidel, însă nu o făcuse. Avea la dispoziţie 
fotografii vechi care o ajutau să descrie ferma aşa cum arăta 
când era locuită de familia Strand, însă i-ar fi plăcut să aibă 
ocazia să simtă atmosfera pe pielea ei, să observe detaliile, 
să îşi facă o idee despre cum arăta viaţa la fermă. 

Se interesase în privinţa familiei Berg şi aflase că se 
mutaseră aici din Uddevalla pentru a găsi pacea şi calmul 
vieţii la ţară. Un loc bun unde să crească fiica lor. Erica spera 
în sinea ei că acest vis avea să se împlinească şi că în curând 
avea să primească un telefon sau un mesaj de la Patrik 
confirmându-i că au găsit fata în pădure tremurând de frică, 
rătăcită, totuşi în viaţă. Însă toată fiinţa ei îi spunea altceva. 

Învârti vinul roşu în pahar. Îşi permisese un Amarone 
puternic, în pofida căldurii apăsătoare a serii. Cei mai mulţi 
preferau în timpul verii vinuri rosé reci sau vin alb cu bucăţi 
de gheaţă. Însă ei nu-i plăceau nici vinurile albe, nici cele rose 
şi obişnuia să bea numai şampanie sau vinuri roşii tari, 
indiferent de anotimp. Pe de altă parte, nu vedea nicio 
diferenţă între o şampanie scumpă şi o Cava ieftină, iar lui 
Patrik îi plăcea să spună despre ea că făcea economie de 
carburant. 

Se simţi imediat prost că de gândea la vinuri, în timp ce un 
copil de patru ani se pierduse în pădure, nu în cea mai bună 
situaţie. Insă mintea îi funcţiona adesea în acest fel. Era prea 
dureros să se gândească la răul ce i s-ar fi putut întâmpla 
unui copil, şi atunci îşi îndrepta gândurile spre viaţa banală, 
lipsită de sens. Era un lux de care mama Neei nu avea parte 
acum. Ea şi soţul ei treceau printr-un coşmar. 

Erica se ridică mai sus pe canapea şi puse deoparte 
paharul cu vin. Se întinse după un caiet aflat pe masa din 
camera de zi. Era un obicei deprins în timp, de a avea mereu 
la îndemână hârtie şi pix. Obişnuia să aştearnă gânduri şi idei 

apărute la întâmplare, să facă liste de lucruri ce se impuneau 
bifate pentru ca ea să poată progresa cu cartea. Şi asta se 
gândea să facă acum. Intuiţia îi spunea că dispariţia Neei era 
cumva legată de moartea Stellei. In ultimele săptămâni se 
lăsase pe trândăveală, vara şi soarele preluaseră controlul şi 
nu mersese mai departe cu cartea precum dorise. Acum avea 
să ia taurul de coarne, iar în cazul în care ceva rău se 
întâmplase, va putea ajuta prin cunoştinţele pe care le avea 
despre cazul mai vechi. Poate avea să reuşească să găsească 
acea legătură de a cărei existenţă era convinsă. Privi spre 
telefon. Deocamdată nimic de la Patrik. Apoi începu să scrie 
febril. 


Cazul Stella 


Înțelese deja când se apropiau de ea. Paşii grei. Privirea 
ațintită spre pământ. Nu mai era nevoie de cuvinte. 

— Anders! strigă ea cu glas ascuțit. 

El dădu buzna afară din casă, dar se opri când îi văzu pe 
poliţişti. Căzu jos pe pietrişul din curte. Linda se grăbi spre el, 
ÎI cuprinse cu brațele. Anders fusese mereu aşa de mare, de 
puternic, iar acum ea era cea care trebuia să îl susțină şi pe 
el, 

— Tata? Mama? 

Sanna stătea în prag. Lumina din bucătărie îi dădea sclipiri 
de aură părului ei blond. 

— Mama, au găsit-o pe Stella? 

Linda nu putea să-i întâlnească privirea fiicei. Se întoarse 
spre unul dintre poliţişti. 

EI făcu semn din cap. 

— Am găsit-o pe fiica dumneavoastră. Este... este moartă. 
Ne pare rău. 

Se uită fix la vârful pantofilor şi încercă să-şi înăbuşe 
lacrimile. Era palid şi Linda se întreba dacă a văzut-o pe 
Stella. Dacă i-a văzut corpul. 

— Dar cum să fie moartă? Nu poate fi. Mama? Tata? 

Glasul Sannei în spatele ei, întrebările necontenite, însă 
Linda nu avea răspunsuri de dat. Nu era capabilă de 
consolare. Ştia că trebuia să-i dea drumul lui Anders, să o 
îimbrățişeze pe fiica ei. Dar numai Anders înțelegea suferința 
pe care o simţea cu fiecare fibră a corpului. 

— Vrem să o vedem, spuse ea şi reuşi într-un sfârşit să-şi 
ridice capul de pe umărul lui Anders. Trebuie să ne vedem 
fata. 

Polițistul mai înalt îşi drese vocea. 

— Veţi putea face asta. Dar mai întâi e necesar să ne 
facem treaba. Trebuie să aflăm cine a făcut asta. 

— Cum adică a făcut? Nu a fost un accident? 

Anders se eliberă de îmbrățişarea Lindei şi se ridică. 

Polițistul răspunse cu voce joasă: 

— Nu, nu a fost un accident. Fata dumneavoastră a fost 
omorâtă. 

Pământul se apropia atât de rapid, că Linda nici nu apucă 
să se mire. Apoi totul se întunecă. 

Mai avea numai douăzeci. 

James Jensen nu îşi pierdu nici pe departe răsuflarea când 
făcu următoarea flotare. 

Aceeaşi rutină în fiecare dimineaţă, vara ca şi iarna. Seara 
de Ajun ca şi cea a sărbătorii solstițiului de vară. Astfel de 
lucruri nu aveau însemnătate. Cu adevărat importante erau 
doar rutinele. Consecvenţa. Ordinea. 

Încă zece. 

Tatăl lui Helen înţelegea importanţa rutinelor. James încă îi 
mai simţea lipsa lui KG, cu toate că asta era o slăbiciune pe 
care nu voia să şi-o îngăduie. De la infarctul de inimă suferit 
de KG cu zece ani în urmă, nimeni nu putuse să îl înlocuiască. 

Ultima. James se ridică după cele o sută de flotări rapide. O 
viaţă lungă în militărie îl învățase valoarea faptului de a fi pe 
deplin în formă. p 

James se uită la ceas. Opt şi un minut. Intârziase. Când era 
acasă, lua mereu micul dejun la ora opt fix. 

— Micul dejun e gata! strigă Helen ca şi cum i-ar fi auzit 
gândurile. 

James îşi încruntă fruntea. Dacă striga însemna că îi 
observase întârzierea. 

Işi şterse sudoarea cu un prosop şi intră din terasă în 
camera de zi. Bucătăria era adiacentă şi se simţea mirosul de 
bacon. Mânca mereu acelaşi mic dejun: omletă cu bacon. 

— Unde e Sam? întrebă el aşezându-se şi apucându-se de 
omletă. 

— Încă doarme, zise Helen şi îi servi baconul perfect 
crocant. 

— Este ora opt şi nu s-a trezit? 

lritarea îi străbătu corpul ca un val de curent electric. De 
fapt, aşa simţea de fiecare dată când se gândea la Sam, în 

ultima vreme. Să doarmă la ora opt dimineaţa? Vara, el se 
trezise dintotdeauna la ora şase dimineaţa şi muncea până 
seara târziu. 

— Trezeşte-l, o îndemnă şi dădu pe gât o înghiţitură 
serioasă de cafea. Pe care imediat o scuipă înapoi în ceaşcă. 
Ce dracu', fără lapte? 

— Vai, iartă-mă, se scuză Helen luându-i ceaşca din mână. 

Vărsă cafeaua în chiuvetă, îi puse alta şi turnă un pic de 
lapte gras. 

Acum avea gustul potrivit. 

Helen se grăbi să iasă din bucătărie. De pe scări se auziră 
paşi grăbiţi, apoi voci bombănitoare. 

lritarea revenea. Era aceeaşi iritare pe care James o simţea 
când era pe teren cu un efectiv, iar vreun soldat încerca să 
disimuleze sau să se sustragă situaţiilor dificile, din cauza 
fricii. Nu avea niciun fel de înţelegere pentru un astfel de 
comportament. Dacă ai hotărât să te înrolezi în armată, mai 
ales într-o ţară precum Suedia, în care e o treabă cu totul 
voluntară să te aventurezi în zonele de război ale altor state, 
atunci trebuie să îţi faci treaba care ţi-a fost desemnată. E 
cazul să-ţi laşi frica acasă. 

— Unde arde? protestă Sam intrând cu mers lenevos în 
bucătărie, cu pletele brunete în toate direcţiile. De ce să mă 
scol la ora asta dimineaţa? 

James îşi puse coatele pe masă şi îşi uni mâinile. 

— În casa asta nu ne pierdem ziua dormind, zise el. 

— Dar nu mi-am găsit o slujbă de vară, ce dracu' să fac 
atunci? 

— Nu înjura! 

Helen şi Sam tresăriră amândoi. Furia făcea să i se 
întunece totul în faţa ochilor şi fu nevoit să respire profund de 
mai multe ori. Trebuia să-şi menţină controlul. Asupra lui 
însuşi. Asupra familiei. 

— La nouă fix ne vedem pentru antrenamentul de trageri. 

— Bine, încuviinţă Sam coborând privirea spre masă. 

În spatele lui, Helen îşi cuprinse faţa cu palmele. 


Umblaseră toată noaptea. Harald nici nu mai vedea bine de 


oboseală, însă nu se gândea să se întoarcă acasă. Ar fi 
însemnat să se dea bătut. Când oboseala îl copleşea, se 
întorcea la fermă ca să se mai încălzească şi să îşi mai toarne 
nişte cafea. De fiecare dată, Eva Berg stătea în bucătărie, cu 
chipul palid şi mut. Era destul ca să-şi adune puterile şi să 
plece din nou pe teren. 

Se întreba dacă ceilalţi ştiau cine era el, ce rol avusese cu 
treizeci de ani în urmă. Că el fusese cel care o găsise pe acea 
fetiţă. Locuitorii mai vârstnici ai staţiunii erau la curent cu 
asta, dar nu credea că Eva şi Peter ştiau. Când le fuseseră 
repartizate zonele de căutare, alesese cu bună ştiinţă aria cu 
lacul lângă care fusese găsită Stella. Şi fusese primul loc unde 
căutase. Micul izvor secase de multă vreme şi acolo era 
numai pământ. Însă trunchiul cel bătrân încă se afla acolo. 
Vremea şi vânturile îşi puseseră în continuare amprenta 
asupra arborelui masiv, mai uscat şi mai casabil decât acum 
treizeci de ani. Dar acum nu era nicio fată acolo. Îşi revenise 
şi răsuflase uşurat. 

Oamenii se regrupaseră permanent în timpul nopţii. O 
parte merseseră acasă pentru un somn de câteva ore, 
reveniseră şi se alăturaseră altor grupe de căutare, în timp ce 
oameni noi îşi ofereau ajutorul pe măsură ce noaptea se 
preschimba în zi. 

Printre cei care nu plecaseră acasă să se odihnească se 
numărau şi bărbaţii şi tinerii de la tabăra de refugiaţi. Harald 
mai schimbase câte o vorbă cu ei în timp ce cutreierau 
pădurea,  adresându-li-se într-un amestec stângaci de 
suedeză şi engleză stâlcită. Insă reuşiseră să comunice într- 
un fel. 

Micul grup din care făcea acum parte era constituit din el 
însuşi, bărbatul care se prezentase drept Karim şi Johannes 
Klingsby - un constructor din zonă, la care Harald obişnuia să 
apeleze când era nevoie de renovări în brutărie. Se mişcau 
încordaţi mai departe în pădurea care se lumina tot mai mult 
sub razele soarelui. Poliţiştii care dirijau căutarea le spuseseră 
de mai multe ori în timpul nopţii să nu se grăbească, ci să fie 
mai degrabă meticuloşi şi metodici. 

— Pădurea a fost răscolită toată noaptea, zise Johannes. Nu 

ar fi putut merge atât de departe... 

Gesticulă larg cu braţele. 

— Ultima oară am căutat-o în timpul zilei, spuse Harald. 

Văzu din nou corpul neînsufleţit al Stellei. 

Karim dădu din cap. Îi era greu să înţeleagă, cu accentul de 
Bohuslän al lui Harald. 

— Harald found dead girl in the woods, thirty. years agos, 
zise Johannes. 

— Dead girl? repetă Karim şi se opri. Here?4 

— Yes, four years old, just like this girl.5 

Johannes ridică patru degete în sus. 

Karim se uită la Harald care încuviinţă din cap. 

— Yes. lt was just over here. But it was water there then.$ 

Îi fu ruşine de engleza lui stricată, însă Karim aplecă uşor 
capul. 

— There, zise Harald arătând spre trunchi. It was a... nota 
lake... a... the Swedish word is „tjârn”.? 

— A small lake, like a pond?, completă Johannes. 

— Yes, yes, a pond, spuse Harald. It was a pond here over 
by that tree and the girl was dead there.* 

Karim păşi atent spre copac. Se aşeză pe vine, puse mâna 
pe trunchi. Când se întoarse, era atât de palid, că Harald se 
dădu înapoi câţiva paşi. 

— Something is under the tree. | can see a hand. A small 
hand.19 

Harald se clătină. Johannes se ghemui peste o tufă, iar 
ceilalţi îl auziră vomitând. Privirea lui Harald o întâlni pe a lui 
Karim. şi-şi văzu propria tulburare reflectată în ochii lui. 
Trebuiau să cheme poliţia. 


3 Harald a găsit fată moartă în pădure, acum treizeci de ani. 

4 Fată moartă? Aici? 

5 Da, de patru ani, cât are şi fata asta. 

ê Da, chiar aici. Însă atunci era apă acolo. 

7 Acolo. A fost un... nu un lac... un... cuvântul suedez este „tjârn”. 

8 Un lac mic, ca o baltă. 

9 Da, da, o baltă. Era o baltă lângă acel copac şi fata era acolo, moartă. 
10 Este ceva sub copac. Pot vedea o mână. O mână mică. 

Marie stătea cu manuscrisul pe genunchi, încercând să 
citească replicile scenei următoare, însă astăzi parcă nu avea 
prea multă tragere de inimă. Scena avea să fie filmată în 
interior, în marea hală industrială din Tanumshede. Acolo 
fuseseră amenajate mai multe scene, ca nişte lumi mici, gata 
să îşi primească actorii. Dar filmul avea să se desfăşoare în 
cea mai mare parte pe insula Dannholmen. Ingrid îşi 
petrecuse multă vreme pe insula aceea, în anii în care fusese 
căsătorită cu regizorul de teatru Lasse Schmidt, dar 
continuase să o viziteze mult timp după ce se despărţise de 
Lasse. 

Marie se întinse şi dădu din cap. Voia să scape de toate 
gândurile care o bântuiseră de când începuse să se vorbească 
despre fata dispărută. Gândurile la o Stella care sărea râzând 
în faţa ei şi a lui Helen. 

Marie suspină. Era aici acum, jucând rolul la care visase o 
viaţă întreagă. Pentru asta muncise în toţi aceşti ani, era 
răsplata ei acum, când rolurile la Hollywood deveneau mai 
rare. Merita asta, era competentă. Nu depunea un efort prea 
mare să intre în pielea unui personaj, să pretindă că este 
altcineva. Exersase încă de mică. Minciună sau teatru, 
diferenţa era greu de sesizat, iar ea învățase din timp să le 
stăpânească pe amândouă. 

Numai dacă ar putea să nu se mai gândească la Stella. 

— Cum arată părul? o întrebă pe Yvonne, care se apropia 
cu paşi nervoşi. 

Aceasta se opri atât de brusc, că aproape sări. O cuprinse 
cu privirea pe Marie de sus până jos, scoase un pieptene din 
cocul de la spate şi îndreptă câteva firicele de păr. Apoi îi 
dădu o oglindă lui Marie şi aşteptă încordată în timp ce ea 
analiza rezultatul. 

— Arată bine, zise Marie, iar de pe chipul lui Yvonne dispăru 
expresia de nelinişte. 

Marie se întoarse spre decorul camerei de zi, unde Jörgen 
se afla în mijlocul unei discuţii cu Sixten, maestrul de lumini. 

— E gata repede? 

— Dă-ne un sfert de oră! strigă Jörgen. 


În glas i se simţea frustrarea. Marie ştia din ce cauză, orice 
întârziere costa bani. 

Se întreba cum mergea finanţarea filmului. Nu era prima 
oară când lucra la o filmare care începuse fără o finanţare 
completă, pentru ca ulterior să fie brusc suspendată. 

Nimeni nu era sigur, nu înainte de fi trecut de acel punct în 
care costurile vor fi fost deja atât de mari, că nu mai era 
rentabil să renunţi. Dar nu ajunseseră încă acolo. 

— Îmi cer scuze, pot să pun nişte întrebări în timp ce 
aşteptaţi? 

Marie îşi ridică ochii din manuscris. Un bărbat de vreo 
treizeci de ani se uită la ea cu un zâmbet larg. Era clar ziarist. 
În mod normal nu ar fi fost de acord să fie intervievată fără un 
program prealabil, însă tricoul îi pica prea bine ca să dorească 
să fie expediat de acolo. 

— N-ai decât să întrebi, oricum nu fac altceva decât să stau 
şi să aştept. 

Constată mulţumită că bluza o îmbrăca extrem de bine. 
Ingrid avusese mereu stil şi gusturi bune. 

Băiatul cu corpul bine antrenat se prezentă drept Axel de la 
ziarul Bohusläningen. Începu cu câteva întrebări inofensive 
despre film şi despre cariera ei, ca să se apropie până la urmă 
de ceea ce era evident scopul vizitei. Marie se aplecă înapoi şi 
îşi aşeză picioarele lungi unul peste altul. Trecutul îi servise 
bine în carieră. 

— Ce simţiţi acum, că v-aţi întors? Da, eram pe punctul de 
a spune „la locul faptei”, dar să numim asta scăpare 
freudiană, pentru că dumneavoastră şi Helen v-aţi susţinut 
mereu nevinovăția. 

— Am fost nevinovate, spuse Marie constatând mulţumită 
că tânărul ziarist nu-şi dezlipea ochii de pe decolteul ei. 

— Cu toate că aţi fost condamnate pentru omor? întrebă 
Axel întorcându-şi privirea de la pieptul ei. 

— Eram copile, cu totul incapabile de a comite omorul 
pentru care am fost acuzate şi condamnate. Dar vânători de 
vrăjitoare există până şi în zilele noastre, nu-i aşa? 

— Cum au fost anii care au urmat? 

Marie îşi mişcă brusc capul. Nu i-ar putea niciodată descrie 

acel timp. Precis crescuse cu doi părinţi adevăraţi, care-l 
ajutaseră cu tot ce era nevoie, iar acum locuia cu o parteneră 
şi copii. Trase cu ochii la mâna lui stângă. Soţie, de fapt, îşi 
clarifică ea. 

— Au fost plini de învăţăminte, spuse ea. Am de gând să 
scriu pe larg despre ei într-o zi, în memorii, nu pot rezuma în 
câteva cuvinte. 

— Apropo de memorii, am auzit că scriitoarea orăşelului 
nostru, Erica Falck, plănuieşte să scrie o carte despre acel 
omor şi despre dumneavoastră şi Helen. E un proiect la care 
contribuiţi? Cartea e recunoscută de voi două? 

Marie nu se grăbi cu răspunsul. Sigur că Erica o contactase, 
însă ea însăşi purta negocieri cu una dintre editurile mari din 
Stockholm, legate de propria versiune. 

— Încă nu am luat o decizie în privinţa asta, zise ea lăsând 
de înţeles că nu avea de gând să răspundă la mai multe 
întrebări legate de acest subiect. 

Axel pricepu aluzia şi schimbă direcţia. 

— Presupun că aţi auzit de fata care a fost dată dispărută 
de ieri? De la aceeaşi fermă de la care a dispărut şi Stella? 

Tăcu, sperând că va obţine o reacţie din partea ei, însă 
Marie îşi încrucişă din nou picioarele. O urmări atent, dar ea 
ştia că nicio trăsătură de pe chip nu putea dezvălui că stătuse 
trează toată noaptea. 

— O coincidenţă neobişnuită, însă sigur doar o coincidenţă. 
Fata precis s-a rătăcit. 

— Să sperăm asta, spuse Axel. 

Se uită în caietul său de notițe, însă chiar atunci Jörgen îi 
făcu semn lui Marie. Presa era bine venită, dar era timpul să 
intre în camera de zi din Dannholmen şi să fie strălucitoare. 
să convingă finanţiştii că acest film avea să fie un succes. 

Îl luă pe Axel de mână, strânse ceva mai mult decât normal 
şi mulţumi pentru interviu. Se îndreptă spre Jörgen şi spre 
ceilalţi membri ai echipei, însă se opri brusc şi se întoarse. 
Microfonul lui Axel era încă deschis, iar ea se aplecă în faţă şi 
rosti şoptit câteva cifre în microfon. 

Îl privi pe Axel. 

— Este numărul meu de telefon. 

Apoi făcu cale întoarsă şi păşi în anii şaptezeci, pe insula 
bătută de vânturi care era paradisul de pe pământ al lui 
Ingrid. 


Când Patrik răspunse numărului necunoscut, îşi dădu 
seama de la prima silabă că acesta era apelul de care se 
temuseră. Ascultă vocea de la celălalt capăt, apoi le făcu 
semn lui Gösta şi Mellberg, care stăteau ceva mai departe 
vorbind cu stăpânii câinilor. 

— Da, ştiu unde este, zise el. Nu atingeţi nimic, absolut 
nimic. Şi aşteptaţi acolo până ajungem noi. 

Cu o mişcare lentă, închise telefonul. Mellberg şi Gosta se 
apropiară de el şi nu era nevoie să spună nimic, înţeleseră 
totul din expresia de pe chipul său. 

— Unde este? întrebă Gösta într-un târziu, cu privirea 
aţintită asupra casei unde mama Neei stătea în bucătărie 
pregătind cafea. 

— În acelaşi loc în care a fost găsită cealaltă fată. 

— Ce dracu'? zise Mellberg. 

— Doar am căutat acolo, ştiu că mai multe grupuri au 
căutat acolo, comentă Gösta ridicându-şi sprâncenele. Cum ar 
fi putut să le scape? 

— Nu ştiu, răspunse Patrik. A sunat Harald, cel care are 
brutăria Zetterlinds, grupul lui a găsit-o. 

— Tot el a găsit-o şi pe Stella, spuse Gösta cu voce joasă. 

Mellberg se uită fix la el. 

— Nu e cam ciudat? Care sunt şansele ca aceeaşi 
persoană, la un interval de treizeci de ani, să găsească două 
copile omorâte? 

Gösta îşi mişcă mâna în semn de negare. 

— L-am verificat data trecută, are un alibi foarte solid şi nu 
are nimic de-a face cu omorul, zise el, după care se uită la 
Patrik. Pentru că este un omor aici? Nu un accident? Având în 
vedere că a fost găsită în acelaşi loc, ar fi aproape 
neverosimil să credem că nu este vorba de omor. 

Patrik aprobă din cap. 

— Vom aştepta şi vom vedea ce spun specialiştii, însă 
Harald a spus că era goală. 

— La dracu', zise Mellberg palid la faţă. 

Patrik inspiră adânc. Soarele de dimineaţă începea să urce 
pe cer, iar temperatura crescuse atât de mult, că transpirase 
şi cămaşa i se lipea de corp. 

— Sugerez să ne separăm. Eu merg să mă întâlnesc cu 
Harald la locul unde a fost găsită fata, grupul lui aşteaptă 
acolo. lau bandă galbenă cu mine şi delimitez zona. Bertil, tu 
intri în legătură cu Torbjörn din Uddevalla şi îl rogi să vină 
până aici cât mai repede, cu o echipă de specialişti. Poţi să-i 
informezi şi pe oameni pe măsură ce sosesc aici, să nu plece 
înapoi în pădure. Şi comunică poliţiştilor cu câini şi 
elicopterelor că pot să-şi încheie căutarea. lar tu, Gösta... 

Patrik tăcu şi se uită mâhnit la colegul său. 

Gosta aprobă din cap. 

— Mă ocup, spuse el. 

Patrik nu îl invidia pentru această misiune, însă era logic să 
i-o încredinţeze lui Gösta. El fusese cel mai mult în legătură 
cu părinţii Neei în timpul în care fuseseră prezenţi la fermă, 
iar Patrik îl ştia calm şi sigur pe sine, capabil să se descurce în 
asemenea situaţii. 

— Sună-l şi pe preot, îl îndemnă Patrik şi se uită apoi la 
Mellberg. Bertil, ai grijă să-l reţii rapid pe tatăl Neei când se 
întoarce grupul lui, ca să nu afle înainte ca Gösta să aibă 
ocazia să îi spună. 

— Asta va fi greu, zise Mellberg încruntându-se. 

Buza superioară îi era plină de picuri de sudoare. 

— Ştiu, vestea se va răspândi cu viteza vântului, încearcă 
totuşi. 

Mellberg aprobă din cap, iar Patrik îşi părăsi colegii şi se 
îndreptă spre pădure. Încă nu putea pricepe. Căutaseră în 
primul rând în zona unde Stella fusese găsită, în urmă cu 
treizeci de ani. Şi totuşi, cumva le scăpase. 

După un drum de zece minute pe teren, îi zări pe cei trei 
bărbaţi care stăteau în aşteptarea lui. In afară de Harald, din 
grupul de căutare mai făceau parte doi bărbaţi mai tineri, 
unul cu înfăţişare de străin. Patrik îi întinse mâna şi îi salută. 
Niciunul dintre ei nu putea să întâlnească privirea. 

— Unde este? întrebă el. 

— Acolo, sub trunchiul acela mare, spuse Harald arătând cu 
mâna. De aceea nu am văzut-o de la început. S-a format o 
cavitate sub trunchi şi cineva a împins-o acolo. Se vede numai 
dacă mergi acolo şi zgâlţâi buşteanul. i 

Patrik dădu din cap aprobator. Asta lămurea lucrurile. Insă 
se învinovăţea că nu dăduse ordin ca locul să fie cercetat mai 
în amănunt. 

— Ştii că s-a întors, nu? Prima oară după ce a fost trimisă 
de aici. 

Nu era nevoie ca Patrik să întrebe despre cine vorbe 
Harald. Nimeni din comunitate nu putuse trece cu vederea 
revenirea lui Marie Wall, mai ales că se întâmplase cu atâta 
pompă. 

— Da, ştim asta, spuse el fără a intra în detalii asupra 
implicaţiilor pe care le-ar putea avea întoarcerea ei. 

Însă şi el se gândise la asta, că era de departe coincidenţă 
stranie cum încă o fată, de la aceeaşi fermă fusese omorâtă şi 
găsită în acelaşi loc, tocmai în momentul întoarcerii lui Marie. 

— Voi împrejmui zona, apoi specialiştii vor veni să 
examineze locul crimei. 

Îşi puse jos geanta şi scoase din ea două rulouri mai cu 
bandă albastră şi albă. 

— Să ne întoarcem? întrebă tânărul care se prezentase 
drept Johannes. 

— Nu, vreau să rămâneţi aici şi să umblaţi cât mai puţin. 
Tehnicienii vor vrea să vă examineze hainele, încălţămintea, 
pentru că aţi mers pe aici, pe la locul crimei. 

Bărbatul cu fizionomie străină arăta întrebător. Harald se 
întoarse spre el şi îi spuse într-o engleză stângace dar clară. 

— We stay here. Okay, Karim? 

— Okay, aprobă bărbatul, iar Patrik înţelese că era unul 
dintre cei sosiți de la tabăra de refugiaţi împreună cu Rolf. 

Tăcură pentru un moment. Contrastul între motivul pentru 
care se aflau acolo şi peisajul idilic care îi înconjura era aşa de 
mare! Ciripitul vesel al păsărilor continua ca şi cum nimic nu 
s-ar fi întâmplat, ca şi cum o fată de patru ani nu se afla acolo 

moartă, numai la câţiva metri. lar foşnetul frunzelor în bătaia 
vântului le acompania ciripitul. Era zdrobitor de frumos, cu 
razele soarelui răzbind printre copaci ca fascicule de laser cu 
tăiş ascuţit. Patrik descoperi un grup de bureţi gălbiori pe 
pământ, chiar în dreptul lor. În mod normal, s-ar fi 
entuziasmat de descoperire. Acum, însă, culesul de ciuperci 
nu se afla printre gândurile lui. 

Patrik începu să deşire banda. Singurul lucru pe care îl 
putea face pentru fată era să-şi facă treaba cât mai bine 
posibil. Evită să se uite spre trunchiul de copac. 


Eva se afla la chiuvetă clătind cafetiera. Nu mai ştia de câte 
ori o tot umpluse de-a lungul nopţii. Un mic tuşit în spatele ei 
o făcu să se întoarcă. Eva îi văzu privirea lui Gösta, ţinuta 
încordată, iar vasul îi căzu din mână. Curând după sunetul 
sticlei zdrobite, se auzi strigătul care era atât de aproape şi 
totuşi atât de îndepărtat. Un strigăt care exprima durerea şi 
pierderea iremediabilă. 

Un strigăt al propriului abis lăuntric. 

Se prăbuşi în braţele lui Gösta, iar sprijinul lui fu singurul 
lucru care o împiedică să se facă şi ea bucăţi. Respira cu greu 
şi Gösta îi mângâie părul. Işi dorea ca Nea să fie acolo, să 
fugă râzând pe la picioarele ei. Îşi dorea ca Nea să nu se fi 
născut niciodată, să nu fi avut un copil care să-i fie apoi luat. 

Acum totul era pierdut. Totul murise cu Nea. 

— Am sunat preotul, spuse Gosta şi o conduse spre unul 
dintre scaune. 

Trebuie să vadă că sunt distrusă pe dinăuntru dacă mă ia 
aşa atent, se gândi Eva. 

— De ce ai făcut asta? întrebă ea, iar întrebarea era 
sinceră. 

Ce ar fi putut face un preot acum pentru ea? Nu a avut 
niciodată vreo credinţă de care să vorbească. lar un copil 
trebuie să fie cu părinţii lui, nu la un Dumnezeu în ceruri. Ce 
ar fi putut spune un preot ca să le aducă, ei şi lui Peter, un pic 
de consolare? 

— Peter? zise ea cu o voce spartă şi surdă. 

Şi vocea i se stinsese odată cu Nea. 

— Îl caută, curând va fi aici. 

— Nu, spuse ea dând din cap. Nu faceţi asta, nu-i spuneţi 
nimic. 

Lăsaţi-l să rămână în pădure, se gândi ea. Cu speranţa încă 
intactă. Numai Peter mai trăia acum. Ea însăşi murise cu Nea. 

— Trebuie să afle, Eva, spuse Gösta îmbrăţişând-o din nou. 
Nu poate fi evitat. 

Eva aprobă din cap în braţele lui Gösta. Sigur nu putea 
hoinări mai departe, ca o fiinţă a pădurii. Ei trebuie să-l 
informeze, deşi atunci avea şi el să moară. 

Se eliberă din strânsoarea lui Gösta şi îşi lăsă capul în jos, 
pe masă. Simţea pe faţă lemnul mesei. Fusese trează mai 
bine de o zi, susţinută de speranţă şi de frică. Acum voia doar 
să doarmă şi să scape de toate astea. Să fie numai un vis. 
Corpul se destindea, lemnul de care-şi lipise faţa părea moale 
ca o pernă şi alunecă tot mai mult în somn. O mână caldă o 
bătu uşor pe spate. Căldura se răspândi în întregul corp. Se 
deschise şi uşa de la intrare. Nu voia să deschidă ochii, nici 
să-şi ridice capul să-l vadă acolo pe Peter. Insă Gösta o 
cuprinse de umăr şi făcu totuşi asta. Ridică ochii şi-i întâlni 
privirea lui Peter, la fel de sfărâmată ca şi a ei. 

Steluţa era sănătoasă dimineața, când Lill-Jan veni să o 
vadă. Preben nu îi spuse nimic lui Elin despre asta, însă se 
uita la ea şi mai fascinat. 

Îi simţi ochii aţintiţi asupra ei în timp ce pregătea micul 
dejun. 

Britta fusese într-o bună dispoziţie neobişnuită după ce Elin 
o ajutase să se aranjeze. Mereu era aşa în zilele de duminică, 
adora să se aşeze mai în fată în biserică, în timpul liturghiilor, 
îmbrăcată elegant şi coafată frumos, privind băncile 
umplându-se cu enoriaşii lui Preben. 

Nu era mult de mers de la casa parohială la biserică, iar 
servitorii porneau impreună, în grup. Preben şi Britta mergeau 

împreună cu cal şi trăsură, pentru ca hainele de sărbătoare 
ale Brittei să nu se păteze cu murdărie şi noroi. Elin o tinea pe 
Mărta strâns de mână. Fata mai mult sărea decât mergea, iar 
codițele blonde îi săltau pe spate, pe haina uzată. Era un frig 
de crăpau pietrele, iar Elin pusese grijuliu hârtie în pantofii 
Mărtei, să-i fie mai cald şi să îi umple totodată. Märta îi 
primise de la una dintre servitoarele cu talpa considerabil mai 
mare. Însă nu se plângea, pantofii erau pantofi şi deja 
învățase că trebuia să se bucure de ce primea. 

Elin îşi simţi inima uşurată când văzu biserica înălțându-se 
în fata lor. Arăta atât de frumos în Vinbäck, turla era 
impunătoare, iar acoperişul metalic al bisericii strălucea ín 
soarele iernii. Un zid cu acoperiş de țigle roşii înconjura 
biserica şi existau trei porţi zidite, înzestrate cu țigle roşii şi 
grilaj de fier care să împiedice oamenii să se împrăştie prin 
cimitir şi să tulbure rânduiala în fel şi chip. 

Când intrară pe poartă, inima lui Elin săltă de bucurie, iar 
când păşiră în biserică, respiră adânc lăsându-se pătrunsă de 
atmosfera calmă. 

Se aşeză alături de Märta pe o bancă în spate de tot. 
Existau patruzeci şi opt de bănci, însă de la o vreme nu se 
mai umpleau toate. Războiul şi foametea îi sărăciseră pe 
localnici, iar furnicarul de oameni care se deplasaseră spre 
coastă în marea epoca a heringului, cu o sută de ani în urmă, 
era numai o amintire. Bunica lui Elin povestise despre acele 
vremuri, istorii auzite la rândul ei de la părinţi şi bunici. Atunci 
totul fusese altfel. Era aşa de mult hering, că nu ştiau ce să 
facă cu atâta peşte, iar oamenii veneau din toată tara să se 
stabilească aici în ținut. Însă heringul dispăruse şi peste ei 
venise războiul. Acum nu mai existau decât poveştile. Şi mai 
multe bănci rămâneau libere, în timp ce altele erau ocupate 
de localnici fără vlagă, slabi şi palizi, cu ceva stins în privire. 
Era o lume rănită acum, se gândi Elin uitându-se în jur. 

Existau ferestre numai în partea sudică a bisericii, însă 
lumina strălucea prin ele aşa de minunat, că lui Elin aproape îi 
dădură lacrimile. Amvonul se afla tot pe acea parte. Larma se 
potoli când Preben îi urcă scările. Incepură cu un psalm, iar 
Elin intonă cu ceva mai multă forță, ca întotdeauna, ştiind că 


are o voce atât de frumoasă. Era un mic capriciu pe care şi-l 
permitea pentru că Märta adora să o audă cântând. Se strădui 
să înțeleagă ce spunea Preben. Mai nou, se vorbea suedeză în 
biserică, iar asta li se părea enoriașilor extrem de stânjenitor, 
fiind obişnuiţi de atâta vreme cu daneza şi cu norvegiana. 

Insă avea o voce atât de plăcută! Elin inchise ochii şi simţi 
imediat căldura mâinii lui Preben. Deschise din nou ochii şi se 
obligă să se uite în ceafa Brittei, înainte, pe banca din fată. 
Britta avea o coadă frumoasă, pe care i-o împletise 
dimineață, iar gulerul îi era proaspăt apretat şi alb. Dădea din 
cap aprobator în timp ce Preben vorbea. 

Elin se sili să nu se mai gândească la vocea lui Preben şi la 
cum mâna lui o atinsese pe a sa. Era perechea Brittei, iar ea 
stătea aici, în casa lui Dumnezeu, nutrind gânduri interzise. 
Nu ar fi fost de mirare dacă un fulger s-ar fi pogorât din ceruri 
şi ar fi omorât-o pe loc, ca pedeapsă pentru o astfel de 
impietate. Îmbrățişă mâna fiicei ei şi se strădui să asculte şi 
să înțeleagă cuvintele care coborau din amvon. Preben 
vorbea despre marea pacoste care se întindea peste regatul 
lor şi peste ținutul lor, şi despre cum compatrioții lor duceau o 
luptă curajoasă cu diavolul, găsindu-i pe trimişii acestuia şi 
aducându-i în fața judecății. Enoriaşii ascultau ca vrăjiți. 
Diavolul era parte din cotidianul lor, la fel ca Dumnezeu. O 
putere prezentă pretutindeni, care încerca să-şi instaureze 
răul. Primejdia pândea peste tot, în ochiul pisicii, în adâncul 
mării, în corbul din copac. Satana era la fel de real ca un tată 
sau un frate, ca vecinul din casa alăturată. Faptul că nu putea 
fi văzut cu ochiul liber îl făcea cu atât mai periculos, şi trebuia 
să veghezi mereu, să ai grijă de tine şi de ai tăi. 

— Am fost atâta timp îndurători, vorbi Preben, iar vocea lui 
işi găsea atât de minunat ecoul între zidurile de piatră ale 
bisericii. Însă nu va dura mult până când Satana își va înfige 
ghearele în copii şi în femeile noastre şi în mica noastră parte 
de lume. Vasăzică, rogu-vă, fiţi cu băgare de seamă. Semnele 
se vor găsi acolo. Vegheați cu ochiul treaz al Domnului asupra 
nevestelor, fiicelor, servitoarelor, vecinelor, soacrelor sau 
surorilor voastre. Cu cât găsim mai devreme aceste mirese 
ale diavolului printre noi, cu atât mai repede putem să lovim 

şi noi şi să îl oprim pe Satana să sălăşluiască printre noi. 

Toţi aprobară din cap cu obrajii roşii de atâtare. Copii care 
chicoteau se alegeau cu un ghiont în coaste, un tras de păr 
sau o palmă peste ureche, ca să-şi țină gura. 

Restul liturghiei se sfârşi prea curând. Fusese o întrerupere 
a unei zile obişnuite, un timp al odihnei şi o clipă pentru hrana 
sufletului. Elin se ridică şi o prinse ferm pe Mărta de mână, ca 
să nu se piardă printre toţi cei care voiau să iasă în acelaşi 
timp. Când ieşiră în piața din fata bisericii, dârdâi de frig. 

— Lua-te-ar ciuma! auzi ea în spate. 

Elin se întoarse mirată, însă, când văzu cine pufnise, cobori 
privirea. Era Ebba din Morhult, văduva lui Claes, care se 
înecase cu Per şi cu altii în barca de pescuit. Ebba era unul 
dintre motivele pentru care nu putea rămâne în Fjällbacka şi 
fusese nevoită să accepte oferta Brittei. Ura Ebbei pentru ea 
nu avea nicio limită, căci o acuza pe ea de cele întâmplate. 
lar Elin ştia de ce simţea asta, deşi cuvintele aruncate de ea 
lui Per nu influențaseră evenimentele de apoi. Nu cuvintele ei 
îi înecaseră pe Per şi pe însoțitorii lui, ci furtuna care sosise 
brusc. 

Dar nu îi mersese bine Ebbei după moartea lui Claes, şi 
toată nefericirea ei o punea pe seama lui Elin. 

— Ebba, nu lângă biserică şi pe pământ sfânt, o îndemnă 
Helga Klippare luându-şi de braț sora mai mică. 

Elin se uită cu o expresie recunoscătoare şi se grăbi mai 
departe cu Mărta de mână, înainte ca spectacolul să ia 
amploare. Mulţi o urmăreau cu privirea, iar ea ştia că o parte 
dintre ei îi dădeau dreptate Ebbei. Insă Helga fusese mereu 
bună şi dreaptă. Ea era cea care o ajutase pe Mărta să vină 
pe lume, în acea dimineaţă de primăvară cu opt ani în urmă, 
şi nu era copil în zonă care să nu se fi născut fără 
supravegherea şi ştiinţa Helgăi. Se zvonea că le ajuta în 
secret şi pe săracele fete care ajungeau în impas, însă Elin nu 
putea fi sigură de asta. 

Se porni cu paşi greoi spre casa parohială. Sfinţenia 
liturghiei se spulberase în aer, iar amintirile acelei zile 
nefericite o făceau să-şi târşâie picioarele pe scurtul drum 
către casă. Ea încerca să nu se gândească la asta, era cum 


era şi nici Dumnezeu însuşi nu putea să mai schimbe ce se 
întâmplase. lar Per avea şi el partea lui de vină, ambitia îi 
adusese pieirea, un lucru de care-l avertizase încă de când 
consimţise să îi fie soţie. Insă nu ascultase. lar acum stătea 
acolo, pe fundul mării, hrănina peştii în timp ce ea şi copila se 
îndreptau spre casa surorii ei ca nişte cerşetoare. Trebuia să 
trăiască tot restul vieții ştiind că îşi alungase bărbatul cu 
cuvinte grele ultima oară când îl văzuse. Cuvinte pe care 
Ebba şi Dumnezeu ştie câți alţii din Fjällbacka i le reproşau 
acum. 

Totul începuse cu un butoi de sare. Se decretase ca tot 
negoțul cu străinătatea să se facă prin Göteborg, iar în toată 
regiunea Bohuslän fusese impusă interdicţia de a face negoț 
cu Norvegia sau cu ţările cu care înainte se făceau schimburi 
bune. Asta crescuse şi mai mult sărăcia din ținut, iar 
resentimentul era mare fată de puterea care hotăra cu atâta 
nepăsare să ia pâinea de pe masa oamenilor. Nu toți se 
supuneau, iar gărzile de coastă aveau parte de zile agitate, în 
care confiscau mărfuri netrecute prin vamă. Elin îl îndemnase 
de multe ori pe Per să urmeze regula, pentru că încălcarea ei 
nu avea să le aducă decât şi mai multă nefericire. lar Per 
aprobase din cap şi o asigurase că aşa avea să facă. 

Când gardianul de coastă Henrik Meyer bătuse la uşă în 
acea după-amiază de la începutul lui septembrie, îl poftise în 
colibă fără nicio grijă. Însă o privire a lui Per de la masa din 
bucătărie o făcu să-şi dea seama că era mare greşeală. Nu-i 
luase mai mult de câteva minute lui Meyer să găsească 
butoiul cu sare nevămuită, lângă cutia cu scule. Elin ştia 
exact ce însemna asta şi îşi strânsese pumnii în buzunarele 
tunicii. De atâtea ori îl rugase pe Per să nu facă lucruri 
nesocotite. Şi totuşi nu se putuse abtine. Pentru un butoiaş de 
sare. 

Îl cunoştea atât de bine! Privirea lui semeaţă, mândria care 
străbătea dincolo de sărăcie şi îi dădea tărie sufletească. 
Până şi faptul că o curtase arătase o îndrăzneală care le 
lipsea celor mai mulți. Nu ştiuse că tatălui ei nu-i păsa prea 
mult de soarta ei, în ochii lui ea era doar fiica unui om înstărit 
şi ar fi trebuit să i se pară de neatins pentru el. Însă acelaşi 

curaj, aceeaşi mândrie şi putere îi aduseseră pe toți la pieire. 

Când garda de coastă intrase în coliba lor, au fost anunțați 
că în trei zile urma să le ia barca. Per trudise atâţia ani pentru 
barca aceea, cu toate că peştele era rar, iar foametea pândea 
la uşă. Avea şi el ceva numai al lui şi acum pusese totul în 
pericol pentru un butoiaş de sare cumpărat ilegal din 
Norvegia. 

Elin era foarte furioasă. Era mai furioasă decât fusese 
vreodată. Voia să-l lovească, să-i scoată ochii verzi şi să-i 
smulgă părul blond. Mânaria lui blestemată avea să le ia 
totul. Cum aveau să se întrețină mai departe? Ea accepta tot 
felul de slujbe pe care le putea găsi, însă nu câştiga prea 
mulți riksdaleri!?, iar lui Per nu avea să îi fie uşor să 
primească de lucru pe vreuna din bărcile altora, din moment 
ce nu mai aveau voie să facă negoț cu mărfuri străine. lar 
pescuitul nu mai era deloc profitabil. 

Toată noaptea a stat trează şi tăcută. O bătrână din vecini 
a povestit că Henrik Meyer s-a răsturnat cu calul când a 
plecat de la ei şi a ajuns direct în şanţ. Nu avea decât. Nu 
arătase niciun pic de compasiune când îi înştiințase că avea 
să ia în sechestru singurul lucru care-i ajuta să se întrețină. 
Fără barcă nu aveau nimic. 

Per încercase să Îşi aşeze o mână pe umărul ei când s-a 
crăpat de ziuă. Însă ea s-a scuturat şi s-a întors cu spatele. Cu 
fața întoarsă, plânsese cu lacrimi amare. De furie. Şi de 
teamă. În faţa micii colibe, vântul se înteţise şi mai mult, iar 
când Per a apărut în lumina zorilor s-a ridicat şi l-a întrebat ce 
avea de gând. 

— Vom ieşi în larg cu barca, răspunsese el trăgânadu-şi 
cămaşa şi pantalonii. 

Elin s-a uitat fix la el în timp ce Mărta era cufundată în 
somn pe canapeaua din bucătărie. 

— Pe vremea asta? Ţi-ai ieşit din minţi? 

— Dacă Îmi vor lua barca peste trei zile, trebuie să facem 
tot ce putem până atunci, spuse el punându-și mantaua. 

Elin se imbrăcase grăbită şi îl urmase afară din casă. Nici 

nu i-a păsat să mănânce ceva înainte, ci părea să se zorească 
să iasă în vremea rea, ca şi cum l-ar fi avut pe diavol pe 
urmele lui. 

— Nu vei ieşi astăzi! strigă ea acoperind şuieratul vântului. 

Văzu câțiva curioşi ieşind din colibele din jur. Claes, 
bărbatul Ebbei din Morhult, ieşi şi el, cu o nevastă la fel de 
furioasă pe urmele lui. 

— Vă atrageți moartea dacă ieşiţi pe mare pe o astfel de 
vreme, strigă Ebba din toţi rărunchii, trăgându-l de manta. 

Se eliberă şi rosti printre dinți: 

— Dacă vrei mâncare pentru copiii noştri, nu avem de ales. 

Per îi făcu semn aprobator lui Claes şi porniră spre locul în 
care era ancorată barca. Elin îi urmări spatele lat, iar frica îşi 
înfipse atât de puternic ghearele în ea, că de-abia mai putu 
respira. Strigă cât o țineau plămânii, pentru a acoperi 
şuieratul vântului: 

— Atunci aşa să fie, Per Bryngelsson, să vă ia marea pe tine 
şi pe barca ta blestemată pentru că eu nu vă mai vreau! 

Cu coada ochiului, văzu privirea îngrozită a Ebbei când făcu 
cale-ntoarsă şi, cu fustele fluturându-i în jurul picioarelor, 
intră înapoi în casă. Se aruncă pe pat şi plânse, fără să-și dea 
însă seama că acele cuvinte aveau să o bântuie până şi după 
moarte. 

Jessie se răsuci în pat. Mama plecase la filmări un pic 
înainte de ora şase dimineaţa şi Jessie se bucura de plăcerea 
de a fi singură acasă. Se întinse, îşi puse mâna pe abdomen şi 
şi-l supse cât de mult putu. Il simţi minunat de plat. Deloc 
gras şi pufos, cum era de altfel, ci suplu şi plat. Aşa cum avea 
Vendela. Până la urmă, fu nevoită să respire, iar acesta se 
lăsă. Scârbită, îşi trase mâna. Işi ura burta, ura tot ce era 
legat de corpul său, de viaţa ei. Numai pe Sam nu-l ura. Incă 
mai simţea gustul sărutului său pe buze. 

Jessie îşi săltă picioarele peste colţul patului şi se ridică. 

Mai jos de casă se auzea clipocitul apei. Trase draperiile. 
larăşi soare strălucitor. Spera ca Sam să dorească şi să iasă şi 
azi cu barca. In pofida lucrurilor pe care i le arătase în acea 
filmare. 

Intâlnise inşi precum Nils, Basse şi Vendela deseori de-a 
lungul vieţii, în diferitele şcoli, în alte ţări, alte colţuri ale 
lumii. Ştia ce voiau. De ce erau capabili să facă. 

Insă, dintr-un motiv sau altul, nu păreau să dorească să-i 
facă ei ceva. Jessie ştia mereu când vestea despre mama ei 
începea să se răspândească într-o şcoală nouă. Mai întâi 
zâmbetele, mândria că fiica unei stele de cinema venea la 
şcoala lor. Apoi cealaltă parte, după ce căuta cineva pe 
Google şi afla cine era de fapt mama ei. Ucigaşa care a 
devenit actriţă. Atunci începeau împunsăturile din priviri. 
Şuşotelile şi bârfele. Nu ar fi putut deveni niciodată o fată 
populară. Pentru că arăta aşa cum arăta şi pentru că era cine 
era. 

Mama nu înţelegea. Pentru ea, orice fel de atenţie nu putea 
fi decât bună. Oricât de rău ar fi fost la o şcoală, Jessie trebuia 
să meargă acolo până când mamei i se oferea un nou proiect 
de film, în altă parte. 

Pentru Sam era la fel. Ce li se întâmplase mamelor lor 
acum treizeci de ani atârna ca un nor întunecat deasupra lor. 

jessie merse în bucătărie şi deschise frigiderul. Ca de 
obicei, nu era niciun fel de mâncare, numai sticle de 
şampanie. Hrana nu era o prioritate pentru mama ei, nu făcea 
niciodată provizii de mâncare, dorea numai să-şi păstreze 
silueta. Jessie supravieţuia din banii de buzunar pe care îi 
primea lunar de la mama ei. Erau mulţi, şi îi cheltuia de obicei 
pe fast-food şi dulciuri. 

Jessie îşi purtă mâna peste sticle, simțind răceala lor pe 
vârful degetelor. Apoi scoase uşor una dintre ele. Era 
neaşteptat de grea. O puse pe blatul de marmură. Nu gustase 
niciodată şampanie, însă mama... Marie bea tot timpul. 

Desprinse folia metalică, se uită preţ de câteva secunde la 
sârma de oţel din jurul dopului de plută, apoi o scoase. Trase 
un pic de dop, dar niciun poc bine cunoscut nu se auzi, era 
imposibil de desprins. Jessie se uită în jur. Da, Marie obişnuia 
să prindă dopul cu un şervet de bucătărie când deschidea 
sticla. Jessie se întinse după unul dintre şervetele albe şi trase 
de dop învârtindu-l în acelaşi timp. Până la urmă, începu să se 
desprindă. Când trase un pic mai mult, dopul ieşi cu acel poc 
aşteptat. 

Spuma se revărsă pe gura sticlei, iar Jessie făcu un salt 
înapoi, ca să nu se ude. Işi turnă repede puţină şampanie în 
paharul de apă aflat la îndemână, pe blat. Luă o gură de 
încercare şi se strâmbă. Chiar avea gust rău. Insă Marie 
obişnuia să toarne suc de fructe, iar aşa sigur devenea mai 
bun. Şi avea obiceiul să bea din pahare de şampanie. Jessie 
se întinse după un pahar înalt şi îngust de pe unul din rafturi, 
apoi luă cutia de suc din frigider. Nu avea idee cât ar fi trebuit 
să pună, însă umplu paharul cu două treimi de şampanie, 
apoi turnă suc de piersici. Aproape că dădea pe afară, aşa că 
Jessie sorbi un pic. Acum avea un gust acceptabil. Ba chiar 
era bun. 

Jessie puse sticla deschisă în frigider, la fel şi sucul, apoi îşi 
luă paharul şi ieşi pe ponton în faţa casei. Mama avea să fie la 
filmări toată ziua, putea face exact ce voia. 

Se întinse după telefon. Poate că Sam voia să vină să bea 


un pic de şampanie. 


— Cioc-cioc? 

Erica strigă prin uşa deschisă care era înconjurată de 
trandafiri căţărători cu flori uriaşe, roz pal. Aveau un parfum 
minunat şi îşi luă un răgaz pentru a le admira. 

— Intră! 

O voce vioaie se auzi din interiorul casei. Erica îşi scoase 
pantofii pe coridor şi intră. 

— Ce surpriză, chiar tu eşti? se minună o doamnă de vreo 
şaizeci de ani care apăru cu o lavetă într-o mână şi cu o 
farfurie în cealaltă. 

Ericăi i se părea mereu ciudat când lumea o recunoştea 
fără să o cunoască. Însă, după succesul cărţilor ei, devenise 
un fel de vedetă, ba chiar se întâmpla câteodată ca cineva să 
o oprească pe stradă pentru o fotografie sau un autograf. 

— Bună ziua, da, sunt Erica Falck, zise ea întinzându-şi 
mâna. 

— Viola, se prezentă doamna cu un zâmbet larg. 

Avea o frumoasă reţea de riduri în jurul ochilor, semn că 
zâmbea mult şi des. 

— Aveţi timp câteva minute? întrebă Erica. Mă ocup de o 
carte despre un caz vechi al tatălui dumneavoastră şi, pentru 
că dânsul nu mai este în viaţă... 

— „..„v-aţi gândit să mă întrebaţi ce ştiu eu, completă Viola 
surâzând din nou. Intraţi, tocmai am pus de cafea. Cred că 
ştiu despre ce caz doriţi să vorbim. 

Viola intră înainte în casă. Bucătăria se afla în continuarea 
holului şi era luminoasă şi aerisită, iar acuarelele de pe pereţi 
aduceau singurele pete de culoare. Erica se opri admirativ în 
faţa uneia dintre ele. Nu se pricepea foarte mult la artă, nici 
nu o interesa în mod deosebit, însă îşi putea da seama doar 
privind tabloul că artistul era iscusit, după felul în care pictura 
o acaparase total. 

— Ce tablouri frumoase! remarcă ea contemplându-le unul 
după altul. 

— Mulţumesc, zise Viola roşind. Eu le-am pictat. A fost mult 
timp numai un hobby, dar acum am început să expun şi... da, 


se pare că merge să le şi vând. Am un vernisaj vineri la Stora 
Hotellet, dacă vreţi să veniţi. 

— S-ar putea să vin. Inţeleg de ce merge, sunt admirabile, 
spuse Erica şi se aşeză la o masă de bucătărie enormă şi 
albă, aflată în afara unei ferestre gigantice vechi, cu şprosuri. 

Erica adora ferestrele vechi, era ceva cu neregularitatea 
sticlei care le făcea cu mult mai vii decât cele noi, moderne şi 
industriale. 

— Lapte? întrebă Viola, iar ea aprobă din cap. 

— Doar un strop. 

Viola luă un chec de pe blatul bucătăriei şi tăie câteva 
bucăţi groase. Erica simţi cum îi lăsa gura apă. 

— Presupun că vreţi să vorbiţi despre investigația tatălui 
meu în cazul micuţei Stella, spuse Viola aşezându-se în faţa 
Ericăi. 

— Da, voi scrie despre cazul Stella, iar Leif, tatăl 
dumneavoastră, este o parte importantă din acest puzzle. 

— Se fac aproape cincisprezece ani de când a murit tata. 
Da, poate că ştiţi asta, şi-a luat viaţa. A fost un şoc enorm, 
deşi ar fi trebuit să ne aşteptăm la asta. Încă de când a murit 
mama de cancer la plămâni a fost profund deprimat. Şi 
depresia s-a înrăutățit când a ieşit la pensie, spunea că nu 
mai avea pentru ce trăi. Însă îmi amintesc că, până în 
momentul morţii, a vorbit despre acest caz. 

— Vă amintiţi ce spunea despre el? 

Erica se abţinu să închidă ochii când muşcă o bucată mare 
din felia de chec. Untul şi zahărul se topeau în gură. 

— A trecut atât de mult timp. Nu îmi amintesc detalii chiar 
acum. Poate apar după ce reflectez un pic. însă îmi aduc 
aminte că îl chinuia. Incepuse să se îndoiască. 

— Să se îndoiască de ce? 

— Dacă fuseseră fetele într-adevăr. 

Viola luă meditativ o gură de cafea din ceaşca ei de 
ceramică albă. 

— Se îndoia că erau vinovate? 

Era prima oară când Erica auzea vorbindu-se despre asta. 
lar ce spunea Viola îi dădea fiori în stomac. După ce trăise cu 
un poliţist timp de mulţi ani, ştia din experienţă că intuiţiile lor 

erau de cele mai multe ori corecte. Dacă Leif se îndoise de 
vina fetelor, atunci înseamnă că se baza pe ceva. 

— A spus ceva despre motivul pentru care se îndoia? 

Viola ţinea ceaşca de cafea cu ambele mâini, mângâind 
marginile cu degetele mari. 

— Nu... zise ea într-un târziu. Nu a spus niciodată ceva 
concret. Dar presupun că are legătură cu faptul că fetele şi-au 
retras declaraţiile şi şi-au susţinut nevinovăția în toţi aceşti 
ani. 

— Însă nimeni nu le-a crezut, spuse Erica. 

Îşi amintea toate articolele citite despre asta, toate 
comentariile auzite de la lumea din localitate când, la 
intervale regulate, venea vorba de acel caz. Toţi susțineau la 
unison că nu exista nicio îndoială că fetele erau cele care o 
omorâseră pe Stella. 

— Chiar înainte de a muri, a vorbit despre reluarea 
investigaţiei. Însă s-a sinucis înainte să apuce să o facă. Una 
peste alta era pensionar, prin urmare ar fi trebuit să îl 
convingă pe noul şef al secţiei să redeschidă cazul. Şi nu cred 
că acesta ar fi fost doritor. Cazul fusese închis. Problema 
culpei era clarificată, cu toate că nu a existat niciodată un 
proces ca la carte, fetele fiind atât de tinere. 

— Nu ştiu dacă aţi auzit... spuse Erica trăgând cu coada 
ochiului spre telefon - încă niciun mesaj de la Patrik. O fetiţă e 
dispărută de ieri, în cel mai rău caz de alaltăieri, tocmai de la 
ferma unde locuia Stella. 

Viola se uită la ea. 

— Ce spuneţi? Nu, nu am auzit. M-am închis în atelier şi am 
lucrat la tablouri pentru vernisaj. Dar ce s-a întâmplat? 

— Încă nu ştiu. Sunt afară şi caută de ieri după-amiază. 
Soţul meu e poliţist, implicat în căutare. 

— Ce? Cum? 

Viola se lupta pentru a-şi găsi cuvintele. Sigur se confrunta 
cu aceleaşi gânduri precum Erica, deunăzi. 

— Da, este o coincidenţă stranie, zise Erica. Mult prea 
stranie. Fata are aceeaşi vârstă cu Stella. Patru ani. 

— Ah, Doamne! exclamă Viola. Poate că s-a rătăcit numai? 
Ferma aceea nu e cam izolată? 


— Da, bineînţeles. Sper asta. 

Insă Erica văzu că Viola o credea la fel de puţin pe cât se 
credea pe sine. 

— A avut tatăl dumneavoastră însemnări cu privire la caz? 
Poate a păstrat acasă câte ceva din materialul anchetei? 

— Nu, nu din câte ştiu eu, răspunse Viola. Eu şi cei doi fraţi 
ai mei ne-am ocupat de testament după moartea tatei, însă 
nu îmi amintesc de existenţa unor astfel de însemnări sau 
dosare ce ar fi ţinut de anchetă. lar dacă ar fi fost, mi-e teamă 
că le-am aruncat. Nu suntem prea strângători şi ne lipseşte 
acest fel de sentimentalism. Credem în schimb că amintirile 
rămân aici. 

Işi puse mâna în dreptul inimii. 

_ Erica înţelese ce voia să spună şi îşi dorea să fie şi ea la fel. 
li era incredibil de greu să se despartă de fleacuri cu valoare 
sentimentală, iar Patrik obişnuia să o tachineze spunând că s- 
a căsătorit cu o veveriţă. 

— Vă rog să îi întrebaţi şi pe ei şi să mă anunţaţi dacă găsiţi 
ceva. Sau dacă vă mai amintiţi ceva ce tatăl dumneavoastră a 
mai spus despre caz. Orice. Sunaţi indiferent de cât de mic 
sau neînsemnat ar părea, nu se ştie niciodată. 

Erica scoase o carte de vizită din geantă şi i-o întinse Violei, 
care o privi o clipă înainte de a o pune pe masă. 

— Ce fapt îngrozitor cu fata, sper că o vor găsi, spuse ea 
dând din cap. 

— Şi eu sper asta, îi răspunse Erica. 

Aruncă un ochi spre telefon. Niciun mesaj de la Patrik. 

— Mulţumesc, zise ea ridicându-se să plece. Dacă îmi 
ajunge timpul, trec vineri să văd tablourile. Sunt foarte 
frumoase. 

— Atunci sper că ne vedem atunci, spuse Viola roşind. 

Erica se îndreptă spre maşină, urmată de mireasma 
trandafirilor. In urechi încă mai avea ecoul cuvintelor Violei. 
Leif se îndoise că Marie şi Helen erau vinovate. 


Aşteptarea durase parcă o veşnicie, însă la o oră după 
telefonul lui Mellberg, Torbjörn Ruud şi echipa lui de 
specialişti din Uddevalla sosiră în sfârşit, iar acum se apropiau 

prin pădure. Se salutară dând mâna, iar Patrik făcu un gest 
spre trunchiul de copac, de la doi metri distanţă de suprafaţa 
delimitată. 

— La dracu’! exclamă Torbjörn, iar Patrik aprobă din cap. 

Ştia că un specialist criminalist era obişnuit să vadă destule 
în această meserie şi că îi venea mai uşor, cu timpul, să 
treacă peste. Însă n-aveai cum să nu fii profund mişcat în 
cazurile în care cei morţi erau copii. Contrastul dintre puterea 
vieţii dintr-un copil mic şi caracterul irevocabil al morţii era 
resimţit ca o lovitură în plexul solar. 

— Se află acolo? întrebă Torbjörn. 

Patrik încuviinţă din cap. 

— Sub trunchiul de copac. Încă nu am fost să mă uit, am 
vrut să veniţi mai întâi, să nu fie prea mulţi paşi în jurul 
locului. Insă, conform celor care au găsit-o, există o cavitate 
sub trunchi, iar corpul a fost înghesuit acolo. De aceea nu am 
văzut-o decât acum, după ce am căutat deja de mai multe ori 
în acest loc. 

— Ei au fost cei care au găsit-o? 

Torbjörn arătă spre Harald, Johannes şi Karim, aflaţi ceva 
mai încolo. 

— Da, i-am rugat să aştepte aici, ca să faceţi ce e necesar 
pentru a vă asigura că nimic de la locul faptei nu le aparţine. 
Presupun că vreţi să le fotografiaţi încălţămintea, să vedeţi ce 
urme le aparţin. 

— Corect, încuviinţă Torbjörn şi dădu câteva instrucţiuni 
rapide unuia dintre cei doi tehnicieni care îl însoțeau. 

Apoi îşi puse haina de protecţie şi îşi trase şosetele de 
plastic peste pantofi, întinzându-i şi lui Patrik un astfel de 
echipament. 

— Vino, zise el după ce amândoi fură echipați. 

Patrik respiră adânc şi îl urmă pe Torbjörn până la copac. 
Se strădui să rămână insensibil în faţa priveliştii, însă îl izbi 
atât de puternic că se clătină. La o primă privire, văzu o mână 
mică de copil. Fata goală stătea foarte strânsă într-o cavitate 
creată în pământ sub copac, îndoită de două ori, ca şi cum s- 
ar fi ghemuit în poziţia fătului. Faţa îi era întoarsă spre ei, dar 
ascunsă parţial de mâna mică, înnegrită cu pământ. Părul 


— 100 — 


blond era plin de murdărie şi frunze, iar Patrik îşi opri impulsul 
de a se apleca înainte şi a-l curăţi. Cine ar fi putut face aşa 
ceva unui copil atât de mic? Ce fel de creatură? Furia îi urcă 
prin vene şi îi dădu putere să facă ce trebuia să facă, 
ajutându-l să se menţină rece şi obiectiv. Sentimentele 
puteau fi puse deoparte pentru mai târziu. lar după ani mulţi 
de colaborare cu Torbjörn ştia că şi acesta funcţiona la fel. 

Se aşezară ghemuiţi unul lângă altul şi trecură prin toate 
detaliile. Felul în care era aşezată fata nu le permitea să 
stabilească o cauză a morţii. Acesta era pasul următor. Acum 
era necesar să aibă evidenţa tuturor urmelor posibile lăsate 
de făptaş. 

— Mă dau la o parte pentru moment, să vă las să lucraţi, 
zise Patrik. Anunţaţi-mă când o putem scoate din groapă. Aş 
vrea să ajut. 

Torbjörn aprobă din cap, iar specialiştii îşi începură treaba 
anevoioasă de a aduna urmele lăsate în zona din jurul 
copacului. Era o misiune care nu putea fi grăbită. Cel mai mic 
fir de păr, muc de ţigară, bucată de plastic, da, tot ce putea fi 
găsit pe suprafaţa din jurul fetei trebuia fotografiat, pus în 
pungi şi marcat. Amprentele de pantofi de pe pământul moale 
trebuiau adunate, iar asta se făcea turnând o masă vâscoasă 
în adâncitura lăsată de pantof. Când aceasta se solidifica, 
tehnicienii luau cu sine amprenta ca element de comparaţie şi 
ca dovadă împotriva unui eventual făptaş. Era o muncă ce 
consuma mult timp. După o serie de cazuri de omor, Patrik 
învățase să-şi stăpânească nerăbdarea şi să-i lase pe Torbjörn 
şi pe oamenii săi să îşi facă treaba în linişte şi pace. Asta avea 
să le fie de folos mai târziu. Dacă ceva era făcut superficial, ar 
fi fost probabil imposibil de reparat. 

Părăsi suprafaţa delimitată şi se aşeză ceva mai departe. 
Nu se simţea în stare să vorbească cu cineva la acel moment 
şi avea nevoie să îşi adune gândurile legate de ce trebuia 
făcut mai apoi. Primele douăzeci şi patru de ore erau mereu 
hotărâtoare pentru reuşita investigaţiei. Martorii uitau repede, 
urmele dispăreau, făptaşul putea ajunge să-şi şteargă urmele; 
multe se puteau întâmpla într-o zi, de aceea era important ca 
priorităţile să fie bine stabilite. Teoretic, asta ar fi trebuit să o 

facă Mellberg, în calitate de şef al secţiei de poliţie, practic, 
responsabilitatea cădea pe Patrik. 

Ridică telefonul pentru a o anunţa pe Erica de întârzierea 
lui. Işi dădu seama că probabil se întreba ce se întâmplase. 
Conta pe discreţia ei şi ştia că nu va spune nimic altcuiva 
înainte de a primi permisiunea lui. Insă nu avea semnal, aşa 
că îşi puse telefonul la loc în buzunar. Avea să sune mai 
târziu. i 

Era cald acolo, în soare. Inchise ochii şi îşi ridică faţa. 
Sunetele pădurii se amestecau cu vocile şoptite ale 
tehnicienilor. Patrik se gândi la Gösta. Se întreba cum îi 
mersese şi se simţea recunoscător că el scăpase de povara 
discuţiei cu părinţii Neei. Pe braţul gol îi ateriză un ţânţar, dar 
încercă să nu-l strivească, cum proceda în mod obişnuit, ci 
doar îl alungă. O moarte era de ajuns pentru astăzi. 


Totul era atât de suprarealist. Se văzu stând aici, în mijlocul 
unei păduri suedeze, alături de oameni pe care nu îi mai 
întâlnise. 

Nu era prima oară când Karim vedea pe cineva mort. Pe 
când era închis în Damasc, un mort fusese târât din celula sa 
chiar prin faţa ochilor lui. lar traversând Mediterana, văzuse 
copii morţi plutind aproape de barcă. 

Insă acum era altfel. Venise în Suedia pentru că era o ţară 
fără copii morţi. Şi cu toate astea, o fată moartă zăcea la 
numai câţiva metri de el. 

Karim simţi o mână pe braţul său. Era Harald, bărbatul mai 
în vârstă, cel cu ochi căprui şi prietenoşi care vorbea engleza 
cu un accent suedez atât de puternic, că putea înţelege ce 
zice numai străduindu-se foarte tare. Insă îi plăcea de el. Işi 
petrecuseră acest timp schimbând câte o vorbă. Când 
cuvintele nu ajungeau, foloseau gesturi sau mine ale feţei. lar 
băiatul mai tânăr, Johannes, îl ajuta pe cel mai în vârstă să 
găsească acele cuvinte care-i scăpau. 

Karim îşi dăduse seama că era prima oară de când 
ajunsese în Suedia când povestise cuiva despre familie şi 
despre ţara lui de baştină. Işi simţise şi singur dorul din 
propria-i voce, atunci când vorbea de oraşul pe care-l 

părăsise şi unde probabil nu avea să se mai întoarcă 
niciodată. Însă ştia că nu zugrăvise imaginea completă. Locul 
acela şi oamenii de care îi era dor nu aveau nimic de-a face 
cu terorismul. 

Însă care suedez ar fi putut înţelege cum era să fii nevoit să 
te uiţi tot timpul peste umăr, sentimentul că ai putea fi trădat 
în orice clipă de un prieten, de un vecin, chiar de cineva din 
propria familie? Regimul avea ochi peste tot. Toţi erau atenţi 
în jur şi preocupaţi de interesele lor, toţi făceau orice să-şi 
salveze propria piele. Toţi pierduseră pe cineva, toţi văzuseră 
o persoană dragă murind, iar asta însemna că erau capabili 
de orice, numai să nu mai treacă prin aşa ceva. Ca ziarist, 
fusese încă şi mai expus. 

— You okay?!? întrebă Harald lăsându-şi mâna să 
zăbovească pe umărul lui. 

Karim realiză că gândurile i se oglindeau pe chip. Lăsase 
garda jos, arătase toată nostalgia şi frustrarea care se aflau 
acolo, dincolo de suprafaţă, şi se simţi expus. Zâmbi şi închise 
poarta amintirilor. 

— !'m okay. I'm thinking about the girl's parents, spuse el 
şi, pentru o clipă, văzu în faţa ochilor chipurile propriilor copii. 

Amina trebuie să fie îngrijorată şi, ca întotdeauna, emoția 
ei se transmitea copiilor. Însă nu aveau semnal unde se aflau, 
aşa că nu putea să ia legătura cu ea. O va găsi furioasă la 
întoarcere. Amina se înfuria mereu când era îngrijorată. Insă 
nu conta, era foarte frumoasă când se enerva. 

— Poor people,” zise Harald, iar Karim îi văzu ochii sclipind 
din cauza lacrimilor. 

Ceva mai departe, nişte bărbaţi în salopete albe lucrau 
aşezaţi în genunchi lângă fată. Fotografiaseră pantofii lui 
Karim, precum şi pe cei ai lui Johannes şi ai lui Harald. 
Lipiseră bandă adezivă pe hainele lor şi puseseră meticulos 
bucăţile de bandă în pungi de plastic închise şi etichetate. 
Karim înţelegea ce făceau, cu toate că nu mai văzuse aşa 


13 Eşti bine? 
14 Sunt bine, mă gândesc la părinţii fetei. 
15 săracii oameni. 

ceva înainte. Tehnicienii voiau să excludă acele urme pe care 
el însuşi şi alţii le lăsaseră mişcându-se aproape de fată. 

Johannes îi spuse ceva în suedeză tipului mai în vârstă, iar 
acesta aprobă din cap. 

Johannes traduse: 

— We thought maybe we could ask the policeman if we can 
go back. They seem to be done with us.'* 

Karim dădu din cap aprobator. Işi dorea să plece din locul 
cu fata moartă. Părul ei blond, mâna cea mică acoperindu-i 
faţa, apăsată într-o groapă în pământ, strânsă în poziţie 
fetală. 

Harald se îndepărtă şi vorbi cu polițistul care stătea de 
cealaltă parte a suprafeţei delimitate. Se conversară în 
şoaptă, iar Karim văzu că acesta aprobă din cap. 

— We can go back, zise Harald alăturându-se din nou 
grupului. 

Karim observă cum corpul începu să-i tremure acum când 
se mai eliberă de tensiune. Işi dorea să ajungă acasă, la copiii 
săi. Şi la scânteile din ochii Aminei. 


Sanna închise ochii auzind-o pe Vendela cum urca scările 
cu tropăit nervos. Simţea că-i crapă capul astăzi şi nu putu să 
nu tresară când auzi uşa trântindu-se din nou. Văzu în faţa 
ochilor cum lemnul se crăpa şi mai mult. Tot ce făcuse era să- 
i sugereze Vendelei să o însoţească la grădina de flori. 
Vendela nu fusese niciodată foarte încântată de ea, însă 
acum i se părea o pedeapsă să meargă acolo. Sanna ştia că 
era necesar să se confrunte cu Vendela, dar nu se simţea în 
stare. Era ca şi cum i se scursese toată puterea când auzise 
de dispariţia Neei. 

Muzica se auzea acolo sus, basul duduia. Sanna se întreba 
ce avea să facă fiica ei astăzi. De la o vreme, cel mai mult 
obişnuia să-şi petreacă timpul cu acei doi băieţi, care nu erau 
chiar cea mai bună companie. O fată de cincisprezece ani şi 
doi băieţi de aceeaşi vârstă nu putea însemna decât 


16 Ne gândeam dacă l-am putea întreba pe poliţist dacă ne putem 
întoarce. Par să fi terminat cu noi. 
17 Ne putem întoarce. 

probleme. 

Sanna strânse masa după micul dejun. Vendela mâncase 
doar oul. Se pare că pâinea pe care o mânca dimineaţa de 
când era mică acum nu mai era bună, avea dintr-odată prea 
mult zahăr. Sanna prăji o felie din pâinea albă şi îşi puse un 
strat gros de marmeladă de portocale. Deja întârziase atât de 
mult, că cinci minute în plus sau în minus nu mai contau. 

Într-un fel, era bine că Vendela era în acea dispoziţie foarte 
rebelă. Sanna nu putuse să se gândească la Nea şi nu-şi mai 
amintise nici de Stella. Însă acum, în liniştea din bucătărie, 
toate gândurile o năpădeau deodată. Îşi amintea şi cel mai 
mic detaliu din acea zi. Cât de voioasă era că putuseră să 
meargă la Uddevalla, să cumpere haine noi înainte de 
începutul anului şcolar. Cum se simţea scindată între bucuria 
de a pleca la cumpărături cu mama şi invidia faţă de Stella, 
care avea parte de două fete cool, mai mari, care să aibă grijă 
de ea. Invidia fusese însă uitată de îndată ce îşi luase la 
revedere şi mama pornise cu al ei Volvo enorm spre oraş. 

În drum spre casă, se tot uitase spre bancheta din spate, 
unde erau aşezate plasele cu haine. Nişte lucruri foarte 
frumoase. Era atât de fericită, că de-abia putea sta liniştită în 
maşină. Mama o atenţiona râzând. 

Fusese ultima oară când îşi văzuse mama râzând. 

Sanna  aşeză  sendvişul cu  marmeladă pe masa. 
Îmbucăturile i se umflau în gură. Îşi aminti cum ieşiseră din 
maşină şi ce privire sălbatică avea tatăl ei când le ieşise în 
întâmpinare. Sanna se simţi deodată rău. Se grăbi spre 
toaletă şi reuşi să ridice la timp capacul. Bucăţi de marmeladă 
de portocale pluteau în closet, iar Sanna simţi din nou că i se 
întoarce stomacul de dos. Apoi se cobori tremurând pe 
clincherul rece. La etajul de sus duduia muzica. 


Glonţul lovi una dintre tăbliile bătute în cui pe copacii din 
luminişul pădurii, în spatele curţii lor. 

— Bine, Sam, zise James scurt. 

Sam se forţă să-şi ascundă surâsul. Era singurul lucru 
pentru care primea laude. Singurul lui merit în calitate de fiu 
era că ţintea bine. 

— Devii tot mai sigur pe tine, spuse James aprobând din 
cap. 

Se uită mulţumit de el peste ochelarii de soare cu ramă de 
oţel. Erau precum cei de pilot, cu sticlă reflectorizantă. Tatăl 
lui Sam era parodia unui şerif american. 

— Vezi dacă poţi trimite glonţul şi de la o distanţă ceva mai 
mare, spuse James făcându-i semn lui Sam să se dea mai 
înapoi. 

Sam se îndepărtă şi mai mult de copac. 

— Fixeaz-o bine în mână. Expiră chiar înainte de a trage. 
Concentrează-te. 

James dădea calm instrucţiuni. Antrenase cu succes echipa 
suedeză de elită timp de mulţi ani, iar Sam ştia că avea o 
bună reputaţie. Faptul că era un porc insensibil îl ajutase în 
carieră, însă pe Sam îl făcea să aştepte nerăbdător 
următoarea lui misiune de durată în afara ţării. 

In acele luni în care James era plecat, se simţea ca şi cum 
ar fi respirat aer curat. Şi el, şi mama lui mergeau cu paşi mai 
uşori, ea râdea mai mult, iar el se bucura de asta. De îndată 
ce James intra pe uşă, râsul se stingea şi ea ieşea la alergat 
mult mai des decât înainte. Mama lui slăbise mult, dar, în loc 
să arate mai sănătoasă, căpătase o expresie de animal 
hăituit. O ura pe mama aceea la fel de mult pe cât o iubea pe 
cea veselă. Ştia că era nedrept, însă ea era cea care alesese 
să aibă copil cu acel bărbat. Sam nici nu voia să-l considere 
tatăl său. Şi refuza să îi spună tată. 

Slobozi câteva împuşcături rapide. Ştia că ochise direct la 
ţintă. James aprobă din cap mulţumit. 

— Drace, dacă ai fi avut un pic de coloană vertebrală, ai fi 
fost un soldat bun, zise James râzând. 

Mama apăru în partea din spate a grădinii. 

— Plec să alerg, strigă ea, însă nici Sam şi nici James nu 
răspunseră. 

Sam crezuse că o tulise deja, obişnuia să plece chiar după 
micul dejun, ca să evite căldura toridă, însă astăzi se făcuse 
ora zece şi era încă aici. 

— Mai du-te doi metri înapoi, îl îndemnă James. 

Sam ştia că avea să ochească bine şi de la acea distanţă. 

Se antrenase pentru distanţe şi mai mari în perioadele în care 
James era plecat. Însă dintr-un motiv sau altul nu voia să-i 
arate tatălui său cât de capabil era. Nu voia să-i dea acea 
satisfacţie, să creadă că fiul său a moştenit ceva de la el, 
ceva pentru care să se bată cu pumnii în piept. Nu era meritul 
lui james. Nimic nu era meritul lui. Totul în viaţa lui Sam se 
petrecea în pofida lui James, nu datorită lui. 

— Nice!’ strigă tatăl său pregătind următoarea serie de 
trageri. 

Era încă un lucru care îl deranja pe Sam. Cât de des James 
trecea pe engleză, cu un puternic accent american. Nu avea 
nicio rădăcină americană, pur şi simplu bunicului, când era 
tânăr, îi plăcea de James Dean. Insă James îşi petrecuse atât 
de mult timp cu americani, că le preluase accentul. Vorbea 
gros şi neclar. Lui Sam i se părea la fel de enervant de fiecare 
dată când devia de la suedeză. 

— One more time!'*, zise James ca şi cum ar fi putut să-i 
citească gândurile lui Sam şi voia să-i facă în ciudă. 

— All right!20 făcu Sam cu un accent american la fel de 
puternic, sperând ca James să nu-şi dea seama că îl lua în râs. 

Îndreptă pistolul spre tăblie şi apăsă trăgaciul. Drept în 
mijloc. 


Bohuslân 1671 


— Fata a fost în casa mare ieri, doar ştii ce-am vorbit 
despre asta! 

Britta îi vorbea cu glas ascuțit, iar Elin îşi plecă capul. 

— Voi vorbi cu ea, spuse ea cu voce stinsă. 

— Din această pricină avem o casă diferită pentru servitori! 

Britta îşi aruncă picioarele peste marginea patului. 

— Astăzi avem o vizită deosebită, continuă ea. Totul 
trebuie să fie perfect. Mi-ai călcat şi mi-ai apretat rochia 


18 Drăguţi 
19 Îhcă o dată! 
20 în regulă! 

albastră? Cea din brocart? 

Işi puse papucii care se aflau la marginea patului. Era 
nevoie de ei. Deşi casa parohială era mai frumoasă decât 
orice casă ştiută de Elin, era friguroasă, circula curentul prin 
ea, iar podeaua era rece ca gheața în timpul iernii. 

— Totul este pregătit, răspunse Elin. Am curăţat fiecare colț 
al casei, iar Boel din Holta a sosit deja de ieri şi a inceput să 
pregătească mâncarea. Va servi capete de cod umplute, 
cocos cu agrişe ca fel principal şi smântână bătută cu 
dulceaţă la desert. 

— Bine aşa, spuse Britta. Trimisul lui Harald Stake trebuie 
primit cu atenţia cuvenită unui nobil. Harald Stake este 
guvernator al provinciei Bohuslân şi are decret de la însuşi 
regele să le vorbească preoților despre plaga care s-a pogorât 
asupra ţării. Chiar acum câteva zile, Preben mi-a povestit că 
au închis o vrăjitoare din Marstrand. 

Pe obrajii Brittei apărură pete de roşeață. Elin aprobă din 
cap. Oamenii nu mai vorbeau de nimic altceva decât de 
comisia de vrăjitorie desemnată să aresteze vrăjitoare din tot 
ținutul Bohuslän şi să le aducă în fata legii. Da, peste tot în 
țară i se venea de hac cu hotărâre acestei plăgi, aşa mergea 
vorba. Pe Elin o treceau fiorii. Farmazoane şi vrăjitori. Drumuri 
la Blåkulla şi alianţe cu diavolul însuşi. Se speria la gândul de 
aşa grozăvii. 

— Am auzit de la lda-Stina că tu ai ajutat-o pe Svea din Hult 
să aibă copii, spuse Britta în timp ce Elin o ajuta să îşi pună 
hainele. Ce ai făcut pentru ea aş vrea să faci şi pentru mine. 

— Nu ştiu decât ce m-a învățat bunica, spuse Elin şi trase 
puternic în spate de şnurul rochiei Brittei. 

Nu se mira de întrebare. Britta se apropia de vârsta de 
douăzeci de ani, iar ea şi Preben erau căsătoriți de doi ani 
fără să îi crească mijlocul. 

— Fă numai ce ai făcut pentru Svea. E timpul să îi dau un 
copil lui Preben. A inceput să întrebe când voi rămâne 
gravidă. 

— Pentru Svea am făcut o fiertură de ierburi după rețeta 
bunicii, spuse Elin şi se întinse după perie pentru a pieptăna 
părul lung al Brittei. 

Surorile arătau foarte. diferit la exterior. Elin moştenise 
părul blond al mamei sale şi ochii ei albaştri, în timp ce Britta, 
cu părul brunet şi ochii negri, semăna cu femeia care-i luase 
locul mamei lor chiar înainte de moartea ei. Limbile otrăvite 
din sat încă bârfeau că mama lui Elin, Kerstin, murise de 
inimă frântă. Şi dacă ar fi fost adevărat, Elin nu putea să îşi 
piardă timpul gândindu-se la asta. Tatăl lor murise cu un an în 
urmă, numai Britta rămăsese între ele şi moartea prin 
înfometare. 

— M-a învățat şi nişte farmece, spuse Elin precaută. Dacă 
nu ai nimic împotrivă, pot pregăti fiertura şi în acelaşi timp 
aceste farmece? Am tot ce îmi trebuie să fierb ierburile, am 
uscat destule astă-vară, cât să ajungă peste iarnă. 

Britta îşi vântură mâna albă şi delicată în semn de 
respingere. 

— Poţi să faci ce vrei. Trebuie să nasc un copil soțului meu, 
altfel atrag nefericirea asupra noastră. 

Lui Elin îi stătea pe limbă să spună că poate ar fi fost o idee 
bună să împartă patul matrimonial în acest caz. Insă fu destul 
de înteleaptă să tacă. Văzuse ce se putea întâmpla dacă-i 
trezeai furia Brittei. Pentru o clipă se întrebă cum cineva atât 
de blând ca Preben putuse curta pe cineva ca Britta. Sigur că 
intervenise şi tatăl lor, în ambiția lui de a se asigura că fiica 
lui îşi găsea o partidă bună. 

— Restul pot face şi singură, zise Britta ridicându-se. 
Probabil că ai nenumărate lucruri de făcut, Elin, înainte de 
sosirea trimisului lui Stake. Şi să vorbeşti cu fata ta, altfel las 
bățul să vorbească cu ea. 

Elin aprobă din cap, însă faptul că sora ei pomenise ceva 
despre a o bate pe Mărta o făcu să fiarbă pe dinăuntru. Incă 
nu pusese mâna pe fată, dar, dacă ar face-o, Elin ştia bine că 
nu va putea răspunde pentru faptele sale. Prin urmare, cel 
mai bine era să aibă o discuţie serioasă cu fiica ei în privința 
interdicţiei de a merge în casa mare. 

Elin ieşi în curte şi privi neliniştită în jur. 

— Märta? strigă ea cu voce joasă. 

Brittei nu-i plăcea când servitorii erau prea gălăgioşi, încă 
un lucru la care să se gândească dacă nu voia să-i iasă din 

grații. 

— Märta? Strigă ea ceva mai tare şi se îndreptă spre grajd. 

Avea cei mai mulți sorți de a o găsi la grajd, cu toate că 
Märta nu avea voie nici acolo. Din păcate, fiica ei moştenise 
nu numai ochii verzi ai tatălui său, ci şi încăpățânarea sa, şi 
era ca şi cum cuvintele nu se prindeau deloc de ea. 

— Suntem aici, auzi o voce bine cunoscută. 

Preben se opri brusc. 

— Vino înăuntru, Elin, spuse el blajin din întunericul de la 
capătul grajdului. 

— Da, vino, mama, zise Marta nerăbdătoare. 

Elin ezită, dar, după ce îşi ridică un pic fustele ca să nu se 
păteze cu murdăria de pe jos, se îndreptă cu paşi hotărâți 
spre locul de unde se auzeau vocile. 

— Uite, mama, spuse Mărta cu evlavie în glas. 

Stătea într-o boxă liberă ceva mai departe, cu trei pui de 
pisică în brațe. Nu păreau să aibă mai mult de o zi şi îşi 
întorceau capetele încoace şi-ncolo, fără a fi capabili încă să 
vadă. Lângă ea stătea Preben, şi el cu un pui de pisică în 
poală. 

— Să nu fie ăsta miracolul lui Dumnezeu? zise el mângâind 
un pisoi tărcat. 

Mieuna de-ţi era mai mare mila, lovindu-şi căpşorul de 
mâneca lui. 

— Mama, uite, pune mâna pe ăsta, spuse Märta întinzându- 
i un prăpădit de pisoi negru cu pete albe care dădea cu 
lăbuțele în aer. 

Elin ezită. Se uită peste umăr, în jur. Britta nu ar fi fost 
iertătoare dacă le-ar fi văzut pe ea şi pe Mărta aici. Cu 
Preben. 

— Aşază-te, Elin. Draga mea soție e destul de ocupată cu 
pregătirile pentru marea vizită de diseară. 5 

Preben zâmbi uşor. Elin mai ezită câteva secunde. Insă nu-i 
putu rezista pisoiului neajutorat şi îl luă. Se aşeză pe paie cu 
el în brațe. 

— Preben spune că pot să-mi aleg unul să fie al meu, 
numai al meu. 

Mărta îl privi pe preot cu ochi sclipitori. Elin se uită şovăitor 

la el. Acesta zâmbea cu un zâmbet larg care-i ajungea până la 
ochii albaştri. 

— Are voie şi să îl boteze, zise el. Însă ne-am înţeles că 
asta va rămâne numai un secret al nostru. 

Îşi duse degetul arătător la buze şi se uită serios la fată. 
Marta, şi ea foarte serioasă, aprobă din cap. 

— Păstrez bine secretul, zise ea şi se uită la puii de pisică. 
Pe acesta îl vreau. 

Mângăie capul unui pisoi cenuşiu. Era cel mai mic dintre ei, 
iar Elin îl privi pe Preben încercând să dea discret din cap, în 
semn de împotrivire. Părea subnutrit şi se îndoia de şansele 
lui de a supraviețui. Însă Preben îi întâlni calm privirea. 

— Märta are ochi buni pentru pisoi, spuse el mângâind 
pisoiul cenuşiu după ureche. Şi eu tot pe acesta l-aş fi ales. 

Märta se uită la preot cu o privire pe care Elin nu o mai 
văzuse din zilele de dinainte de nenorocire şi care îi frângea 
inima. Numai Per mai avusese parte de aşa priviri de la Märta. 
Însă ceva la Preben îi amintea de Per. Un fel de bunătate pe 
care o puteai citi în ochi şi care insufla încredere. 

— O va chema Panseluţa. Pentru că panseluța este floarea 
mea preferată. 

— O alegere minunată, aprobă Preben. 

Îi aruncă o privire lui Elin. Nu le rămânea decât să spere că 
nu se va dovedi a fi motan. 

— Märta vrea să înveţe să citească, zise Preben atingând 
uşor părul bălai al fetei. Paracliserul meu dă lectii copiilor de 
două ori pe săptămână. 

— Nu ştiu sigur la ce i-ar putea folosi, spuse Elin. 

Dacă era ceva ce o învățase viața, atunci asta era că 
fetelor le era mai bine să nu iasă în evidenţă. Sau să nu aibă 
aşteptări prea mari. Altfel, nu aveau parte decât de 
dezamăgiri. 

— Trebuie să poată citi cateheza, zise Preben, iar Elin se 
simţi încurcată. 

Da, ce i-ar putea răspunde preotului la un asemenea 
argument? Dacă era potrivit şi chiar de dorit ca fiica ei să 
înveţe să citească, cine era ea să se opună? 

— Atunci m-aş bucura ca Marta să participe la lecții, zise 

Elin plecându-şi capul. În ceea ce-o privea, nu învățase 
niciodată să citească şi făcea față chestionarului de cateheză 
pentru că învățase totul pe dinafară. 

— Bine, atunci, este hotărât, spuse Preben radiind de 
bucurie şi o atinse din nou uşor pe Märta. 

Se ridică şi îşi scutură paiele de pe pantaloni. Elin încercă 
să nu se uite la el. Era ceva la el ce-i capta privirea şi regreta 
simplul fapt că un asemenea gând îi trecea prin cap. Preben 
era bărbatul surorii ei, omul pentru care lucra şi preotul 
congregației. Să nutrească altceva decât sentimente de 
recunoştinţă şi admirație pentru un astfel de om era un păcat, 
şi pentru asta merita să fie pedepsită de Dumnezeu. 

— Acum s-ar cădea să plec şi să o ajut pe Britta cu 
pregătirile, înainte ca slugile să fie total sleite de puteri, spuse 
el vioi şi se întoarse spre Märta. Ai grijă de Panseluţa acum. 
Te pricepi să-ți dai seama cine are nevoie de ajutor. 

— Mulţumesc, spuse Mărta privindu-l pe Preben cu aşa 
venerație, că lui Elin i se topi inima. 

Și o duru. Lipsa lui Per o făcea să sufere atât de puternic, 
că îşi întoarse faţa. În timp ce paşii lui Preben se îndepărtau, 
se sili să nu-şi amintească. Se stinsese. Nu mai era nimic de 
făcut. Mai erau numai ea şi Märta. lar de acum şi Panseluţa. 

— Da, este o zi grea, spuse Patrik în sala de conferinţe, 
privind în jurul său. 

Nimeni nu răspunse, nici nu se uită spre el. Presupunea că, 
la fel ca şi el, se gândeau toţi la propriii copii. Sau nepoti. 

— Eu şi Bertil vrem să chemăm oamenii din concediu şi să 
ne apucăm imediat de lucru, spuse el. Sper să fiţi înţelegători 
în această privinţă. 

— Cred că vorbesc în numele tuturor de aici dacă spun că 
nu ne-ai fi putut opri să venim, spuse Paula. 

— Cam asta credeam şi eu, răspunse Patrik simțind o mare 
recunoştinţă pentru colegii aflaţi în sală. 

Chiar şi pentru Mellberg. Nici măcar el nu şovăise. 

— Haideţi să vedem cum ne organizăm practic, atunci. Ştiu 
că mulţi dintre voi aveţi copii în vacanţă... 

Se uită mai ales la Martin. 

— Părinţii Piei au grijă de Tuva în timp ce eu lucrez. 

— Bun, spuse Patrik. 

Pentru că nimeni altcineva nu a mai spus nimic, a presupus 
că Paula şi Annika îşi rezolvaseră şi ele situaţia de acasă. 
Moartea unui copil era o situaţie-limită. Toţi trebuiau să fie pe 
baricade şi era conştient că îi aşteptau multe ore de muncă. 

— Gösta, cum se simt părinţii? întrebă Patrik sprijinindu-se 
de masa de scris din dreptul panoului alb. 

— Cât de bine se poate într-o astfel de situaţie, spuse 
Gösta clipind de câteva ori. A venit preotul şi am decis să-l 
aduc acolo şi pe medicul de circumscripție, iar când am plecat 
amândoi primiseră sedative ca să poată dormi. 

— Nu au rude care pot să vină la ei? întrebă Annika, la fel 
de mişcată. 

— Părinţii Evei au murit, iar părinţii lui Peter locuiesc în 
Spania. Insă se află chiar acum într-un avion spre Suedia şi 

vor ajunge la ei în câteva ore. 

Annika clătină din cap. 

Patrik ştia că avea o familie mare şi pestriță şi că era 
obişnuită cu mulţi oameni în jurul ei. 

— Ce spune Torbjörn? Cât de departe au ajuns? întrebă 
Martin întinzându-se după termosul cu pompă pe care Annika 
îl umpluse cu cafea înainte de şedinţă. 

— Fata e în drum spre Göteborg pentru autopsie, spuse 
Patrik cu glas scăzut. 

Nu ar fi putut să-şi şteargă imaginile rămase pe retină. 
Fusese prezent când o ridicaseră pe Nea de sub trunchiul de 
copac şi ştia că acea imagine avea să revină pentru o vreme 
în fiecare seară, când îşi va închide ochii. Animalele mai mari 
nu ar fi putut ajunge la ea, fiind ascunsă acolo în groapă, dar 
insectele veniseră puhoi. Imaginile se succedau în ritm rapid. 
Mai fusese prezent la autopsii, ştia cum se desfăşurau. Mult 
prea bine ştia. Nu voia să o vadă pe mica fată, goală şi 
neprotejată, pe o masă rece de oţel. Nu voia să ştie ce avea 
să taie Pedersen, cum i se scoteau organele, cum tot ce 
odinioară îi susţinea viaţa urma să fie cântărit şi măsurat. Nu 
voia să vadă cum cusătura avea să se întindă ca un mare „Y” 
pe pieptul ei. 

— Cum a mers la locul faptei? întrebă Gösta. S-a găsit ceva 
de interes? 

Patrik tresări şi încercă să alunge imaginile cu Nea care îi 
tot veneau în minte. 

— Au adunat mult material, dar nu ştim încă ce este 
relevant. 

— Ce au adunat? întrebă Martin curios. 

— Urme de pantofi, însă acestea pot fi la fel de bine ale 
celor care au găsit-o. Pe deasupra, zona a fost cercetată de 
mai multe ori, aşa că celor implicaţi în căutare le-au fost luate 
amprentele, pentru orice eventualitate. A căutat vreunul 
dintre voi în zona aceea? În acest caz avem nevoie şi de 
amprentele voastre. 

— Nu. Nimeni dintre noi nu a avut partea aceea unde a fost 
găsită fata, spuse Gösta turnându-şi şi el o cană de cafea. 

— Amprente de pantofi, altceva? întrebă Paula. 

— Nu ştiu exact, am văzut că au cules lucruri pe care le-au 
pus în pungi. Mă gândesc să aştept raportul lui Torbjörn, de 
obicei refuză să ne dea vreo informaţie înainte de a trece 
meticulos prin tot materialul. 

Mellberg se ridică şi se apropie de una dintre ferestre. 

— Drace, ce cald e aici! 

Trase de guler ca şi cum nu ar fi avut aer. Transpirase 
abundent la subraţ, iar meşa de păr care îi acoperea chelia îi 
alunecase peste o ureche. Deschise fereastra. Zgomotul 
traficului era cam iritant, însă nimeni nu protestă când un val 
de aer proaspăt intră în încăperea sufocantă. Ernst, câinele 
secţiei, care stătea şi gâfâia la picioarele lui Mellberg, se 
ridică şi îşi mişcă lăbuţele până la fereastră, unde îşi întinse 
nasul. Corpul mare şi greoi îl făcea să simtă crunt căldura, iar 
limba îi atârna de un cot afară. 

— Deci nu a pomenit nicio descoperire anume? întrebă 
Paula. 

Patrik dădu din cap că nu. 

— Nu, n-avem decât să aşteptăm până primesc un prim 
raport preliminar de la Torbjörn. Apoi verific cu Pedersen cât 
timp poate lua până primim rezultatul autopsiei. Din păcate, 
cred că au multe alte cazuri, însă voi vorbi cu el, să văd ce 
poate face. 

— Ai fost acolo. Se vedea ceva? Pe ea?... 

Martin se încruntă când puse întrebarea. 

— Nu, şi nu e o idee bună să începem să speculăm înainte 
ca Pedersen să apuce să o vadă. 

— Cu cine ar trebui să vorbim mai întâi? Există suspecți 
evidenţi? întrebă Martin ciocănind cu pixul în masă. Ce 
credem despre părinţi? Nu ar fi prima oară când un părinte îşi 
omoară copilul şi apoi încearcă să aranjeze lucrurile astfel 
încât să pară că altcineva a făcut-o. 

— Nu, asta mi-ar fi foarte greu să cred, zise Gösta şi îşi 
puse jos cana cu atâta putere, că lichidul aproape se vărsă 
afară. 

Patrik ridică o mână. 

— În momentul de faţă nu avem niciun motiv să credem că 
părinţii lui Nea sunt implicaţi în vreun fel. Dar Martin are 

dreptate, nu putem exclude această posibilitate. Trebuie să 
vorbim cu ei cât mai repede posibil, pe de-o parte pentru a ne 
da seama dacă au vreun alibi, pe de alta pentru a vedea dacă 
au informaţii care să ne ajute să înaintăm în investigaţie. Dar 
sunt de acord cu Gosta, nu există nimic care să-i incrimineze 
pe ei. 

— Pentru că fata era goală, ar trebui poate să ne uităm 
dacă există ceva pedofili în zonă, sugeră Paula. 

Se făcu o linişte deplină în jurul mesei. Nimeni nu voia să se 
gândească la ce presupunea de fapt sugestia ei. 

— Din păcate, ai dreptate, zise Mellberg după o clipă. Dar 
cum te-ai gândit să procedăm? 

Incă mai transpira în şuvoaie şi gâfâia la fel de abitir ca 
Ernst. 

— Acum sunt mii de turişti aici, continuă el. Nu putem şti 
dacă există pedofili sau delicvenţi sexuali printre ei. 

— Nu, e adevărat. Însă putem trece în revistă plângerile în 
legătură cu presupuşi delincvenţi sexuali pe care le-am primit 
pe durata verii. Nu trecuse o duduie pe aici săptămâna 
trecută atrăgându-ne atenţia că un băiat mergea pe plajă 
fotografiind pe furiş copii mici? 

— Da, confirmă Patrik. Am preluat acea plângere. Bine 
gândit. Annika, poţi trece prin toate plângerile pe care le-am 
primit începând cu luna mai? la tot ce ar putea fi cât de cât 
de interes, vom tria după cei vei face tu o primă selecţie. 

— Mă ocup, spuse ea şi îşi notă pe caiet. 

— Trebuie să vorbim şi despre elefantul din sufragerie, zise 
Paula încercând să mai pompeze nişte cafea din termos. 

Incepu să sâsâie, semn că mai era puţină cafea, iar Annika 
se ridică pentru a-l umple din nou. Cafeaua era combustibilul 
acceptat de toată lumea. 

— Da, înţeleg ce vrei să spui, spuse Patrik foindu-se un pic. 
Cazul Stella. Helen şi Marie. 

— Da, începu Gösta. Am lucrat aici în secţie la acea vreme, 
acum treizeci de ani. Din păcate, nu îmi amintesc detalii ale 
investigaţiei. A fost cu mult timp în urmă, iar Leif mă pusese 
să mă ocup de toate treburile în curs, în timp ce el se ocupa 
de investigaţie şi de interogări, însă îmi amintesc ce şoc a fost 

pentru toată comunitatea când Helen şi Marie au spus mai 
întâi că au omorât-o pe Stella, pentru ca apoi să-şi retragă 
declaraţiile. Cum văd eu lucrurile, nu poate fi o întâmplare că 
Nea dispare de la aceeaşi fermă şi este găsită în acelaşi loc. 
Şi că asta se petrece tocmai când Marie se întoarce pentru 
prima oară în treizeci de ani... E cam greu de presupus că ar 
fi o coincidenţă. 

— Sunt de acord, interveni Mellberg. Trebuie să vorbim cu 
ele, cu amândouă. Deşi nu eram aici când s-a întâmplat, 
desigur că am auzit despre caz şi mi s-a părut mereu teribil 
de îngrozitor, ca la o asemenea vârstă tânără să loveşti de 
moarte o copilă. 

— Amândouă şi-au susţinut nevinovăția în toţi aceşti ani, 
sublinie Paula. 

Mellberg rosti sforăitor: 

— Da, dar mai întâi au recunoscut. Nu m-am îndoit 
niciodată că alea două au omorât-o pe fată. Şi nu trebuie să 
fii Einstein ca să pui lucrurile cap la cap când se întâmplă din 
nou, acum când sunt din nou împreună pentru prima oară 
după treizeci de ani. 

Se lovi pe o parte a nasului. 

— Acum ar fi bine să fim atenţi şi să nu tragem niciun fel de 
concluzii pripite, spuse Patrik. Dar sunt de acord că ar trebui 
să vorbim cu ele. 

— Cred că e clar ca lumina zilei, reluă Mellberg. Marie se 
întoarce aici, ea şi Helen se reunesc. E înfăptuită o nouă 
crimă. 

Annika veni înapoi cu termosul cu pompă, plin cu cafea. 

— Da, e de remarcat, zise ea aşezându-se. 

Patrik se uită la tabla albă. 

— Să nu ne împotmolim în asta. Dar este de maximă 
importanţă să ne iniţiem în cazul Stella şi în investigația 
făcută în 1985. Annika, încerci tu să găseşti raportul 
interogatoriilor şi toate celelalte informaţii despre 
investigaţie? Ştiu că poate fi greu, dată fiind dezordinea din 
arhivă, însă fă o încercare. 

Annika aprobă din cap şi îşi notă în caiet. 

Patrik rămase tăcut o clipă, cântărind dacă ceea ce avea de 

gând să spună era destul de chibzuit. Însă chiar dacă nu 
spunea acum, oricum ar fi ieşit la iveală într-un mod sau altul, 
iar până la urmă avea să fie înjurat că va fi trecut asta sub 
tăcere. 

— Apropo de cazul Stella... spuse el şi lăsă cuvintele să se 
stingă, apoi începu altă propoziţie. Da, întâmplarea face că 
Erica a început să lucreze la următoarea carte. Şi... subiectul 
despre care s-a hotărât să scrie este tocmai acest caz. 

Mellberg îşi îndreptă spatele pe scaun. 

— Să aştepte şi ea o vreme cu asta, zise el. Avem destule 
bătăi de cap şi fără ca nevastă-ta să fugă încoace şi-ncolo şi 
să-şi bage nasul peste tot. Asta e treabă de poliţişti, nu de 
civili fără pregătire şi fără experienţă în munca de poliţie. 

Patrik îşi muşcă buzele pentru a se abţine să sublinieze că 
Erica adusese incomparabil mai mult ajutor decât Mellberg în 
ultimele investigaţii mai mari. Ştia că nu-i folosea la nimic să-l 
jignească pe Mellberg. Oricum, şeful său nu şi-ar fi ştirbit în 
niciun fel excelenta părere despre sine, iar Patrik învățase să 
lucreze pe lângă el, mai degrabă decât cu el. Pe de altă parte, 
ştia din experienţă că nu avea rost să-i spună Ericăi să se ţină 
departe de cazul Stella. Dacă începuse să se preocupe de 
ceva, era convins că nu avea să se oprească până nu căpăta 
răspunsuri la întrebări. Desigur că nu era cazul să spună 
explicit acest lucru în această şedinţă. Insă bănuia că tuturor, 
cu excepţia lui Mellberg, le era deja clar. A 

— Sigur, spuse el. Am să-i transmit asta Ericăi. Insă a 
apucat să sape destul de mult şi m-am gândit că am putea să 
o vedem ca pe o resursă care să ne ajute cu informaţia de 
bază. Cum vi s-ar părea să o rog să vină aici după-amiază, ca 
să ne povestească tot ce ştie despre caz? 

— Cred că este o idee grozavă, spuse Gösta: şi toţi în afară 
de Mellberg dădură din cap aprobator. 

Dar Bertil îşi dădea seama când era învins şi până la urmă 
bombăni: 

— Cred că e în regulă, atunci. 

— Bun, îi spun chiar după ce încheiem şedinţa, zise Patrik. 
Poate o completezi cu detaliile pe care ţi le aminteşti, Gösta? 

Gösta aprobă din cap cu un zâmbet forţat, lăsând să se 

înţeleagă că nu erau prea multe. 

— Aşadar, ce mai avem pe lista de lucruri de care să ne 
apucăm? întrebă Patrik. 

— Conferinţa de presă, spuse Mellberg şi păru instant mai 
binedispus. 

Patrik se strâmbă, însă ştia că era nevoit să-şi aleagă 
bătăliile. Mellberg avea să se ocupe de conferinţa de presă şi 
n-aveau decât să-şi ţină pumnii să nu facă prea multe gafe. 

— Annika, poţi să programezi conferinţa de presă în 
această după-amiază? 

— Sigur, spuse ea şi notă. Înainte sau după întâlnirea cu 
Erica? 

— Pune-o înainte, spuse Patrik. Ar fi bine la două. O s-o rog 
pe Erica să vină în jur de trei şi jumătate. 

— O programez la ora paisprezece. Reporterii mă tot sună, 
aşa că ar fi frumos să le pot da ceva. 

— Da, trebuie să fim conştienţi că asta va deveni un mare 
circ mediatic, zise Patrik. 

Se suci în locul unde stătea, aplecat peste masă, cu 
picioarele încrucişate şi cu mâinile strânse la piept. Spre 
deosebire de Mellberg, care adora să stea în lumina 
reflectoarelor, el considera interesul mediei doar o piedică în 
calea investigaţiei. Sigur că uneori informarea mediei putea 
aduce indicii importante din public, însă efectele pozitive 
erau, cel mai adesea, mult puse în umbră de cele negative. 

— Nu-ţi face griji, mă ocup eu de partea asta, zise Mellberg 
mulţumit şi lăsându-se pe spătarul scaunului. 

Ernst i se aşezase din nou pe picioare şi, cu toate că dădea 
senzaţia unei perechi de şosete groase de lână, Mellberg îl 
lăsă. Erica obişnuia să spună că iubirea ce i-o purta acelui 
câine mare şi lăţos era una din puţinele lui calităţi salvatoare. 

— Ai grijă să-ţi măsori bine cuvintele, spuse Patrik, prea 
conştient de cum Mellberg obişnuia să lase vorbele să iasă 
din el, liber, necenzurat şi fără prea multă gândire prealabilă. 

— Sunt foarte obişnuit să mă ocup de presă, pe vremea 
când lucram în Gâteborg... 

Patrik îl întrerupse. 

— Minunat, atunci te ocupi. Putem să vorbim un pic imediat 

înainte, să stabilim ce să facem public şi ce să păstrăm pentru 
noi înşine. Bine? 

Mellberg se întunecă. 

— Cum am spus, când eram în Göteborg... 

— Cum împărţim celelalte sarcini? întrebă Martin ca să 
oprească tirada lui Mellberg, iar Patrik se întoarse spre el 
recunoscător. 

— Vorbesc cu Torbjörn şi Pedersen şi încerc să aflu când 
vom primi mai multă informaţie de la ei. 

— Eu pot vorbi cu părinţii Neei, spuse Gösta, însă mă 
gândeam să îl sun mai întâi pe doctor, să aflu în ce stare se 
află. 

— Vrei să te însoţească cineva? întrebă Patrik şi i se strânse 
din nou stomacul gândindu-se la Eva şi la Peter. 

— Nu, fac asta singur, deci ceilalţi se pot ocupa de altceva, 
spuse Gosta. 

— Eu pot vorbi cu fetele care au fost condamnate pentru 
moartea Stellei, zise Paula. Sau ar fi trebuit să zic femeile, 
pentru că nu mai sunt fete. 

— Aş vrea să te însoțesc, spuse Martin întinzând mâna ca 
un şcolar. 

— Bun, aprobă Patrik. Insă aşteptaţi până ne întâlnim cu 
Erica şi ne dă ceva mai multă informaţie. Folosiţi orele 
rămase până atunci bătând pe la uşi în zona din jurul fermei. 
Când locuieşti izolat, ai tendinţa de a ţine sub vizor tot ce se 
abate de la normal, toate mişcările neobişnuite din zonă. Aşa 
că ar putea merita osteneala. 

— Bine, spuse Paula. Mergem pe acolo şi stăm la o vorbă 
cu vecinii cei mai apropiaţi. 

— Eu voi avea grijă de ce se întâmplă pe aici, răspunse 
Patrik. Telefonul sună întruna şi trebuie să trec prin datele 
investigaţiei pentru conferinţa de presă. 

— Şi eu am nevoie să mă pregătesc, spuse Mellberg 
verificând dacă meşa îi stătea la locul ei. 

— Aşa deci, avem fiecare ceva de făcut, spuse Patrik dând 
de înţeles că şedinţa se încheiase. 

Mica încăpere era atât de sufocantă şi încălzită, că era greu 
să respiri. De-abia aştepta să iasă de acolo şi bănuia că şi 

colegii doreau acelaşi lucru. Primul lucru pe care avea să-l 
facă era să o sune pe Erica. Nu era prea sigur că era o idee 
bună să o implice în investigaţie. Dar se pare că nu aveau de 
ales. Cu puţin noroc, ar putea veni cu informaţii care să-i 
ajute să îl găsească pe ucigaşul Neei. 


Primul kilometru era mereu greu, în ciuda atâtor ani în care 
alergase, apoi paşii deveneau mai uşori. Helen simţea cum 
corpul îi răspundea şi cum respiraţia îşi găsea ritmul. 

începuse să alerge aproape imediat după încheierea 
procesului. Prima dată făcuse jumătate de milă, pentru a 
scoate toată frustrarea din corp. Tălpile atingând pietrişul, 
vântul trecându-i prin păr, sunetele naturii din jurul ei, 
acestea erau singurele lucruri care reduceau lumea la tăcere. 

Fugea tot mai departe de fiecare dată, se perfecționa. Cu 
anii, ajunsese la un palmares de treizeci de maratoane. Insă 
numai în Suedia. Visa la un maraton în New York, Sydney sau 
Rio, dar era recunoscătoare că James îi permitea să alerge 
măcar şi în cele locale. 

Faptul că i se dădea voie să aibă un interes propriu, că 
putea să rezerve două ore pe zi pentru alergat, era posibil 
doar pentru că el aprecia disciplina din sport. Era singurul 
lucru pe care îl respecta la ea, că reuşea să alerge zeci de 
kilometri, că psihicul ei putea învinge limitările trupului. Insă 
niciodată nu i-ar fi putut mărturisi că, atunci când alerga, tot 
ce se întâmplase se ştergea, se estompa şi se îndepărta, 
devenea doar un vis visat odată demult. 

Văzu cu coada ochiului casa care se ridicase în locul celei 
unde Marie îşi petrecuse copilăria. Deja era acolo când ea se 
întorsese în Fjällbacka. Părinţii ei aleseseră să se mute 
imediat după ce totul se năruise. Harriet nu putea face faţă 
vorbelor, bârfelor, privirilor furişate, şuşotelilor. 

James şi tatăl ei, KG, fuseseră văzuţi împreună tot timpul 
până la moartea lui. Câteodată ea şi Sam îl urmau pe James 
când pleca la Marstrand, însă numai pentru ca Sam să-şi 
întâlnească bunicii. Ea nu voia să ţină legătura. O 
dezamăgiseră când avusese mai mare nevoie de ei, iar asta 
nu le-ar fi putut ierta vreodată. 

începu să-şi simtă picioarele amorţite şi îşi propuse să-şi 
corecteze pasul de alergare. Ca şi cu multe alte lucruri, va 
trebui să lupte şi pentru a deprinde un mod bun de alergare. 
Nimic nu îi venise de la sine vreodată. 

Nu, acum se minţea pe sine însăşi. Viaţa înainte de ziua 
aceea fusese uşoară. Atunci încă fuseseră o familie. Nu-şi 
amintea de nicio problemă, de nicio oprelişte, numai de zile 
de vară însorite şi de parfumul mamei sale când o ducea la 
culcare. Şi de iubire. Işi amintea de iubire. 

Mări viteza pentru a îndepărta gândurile. Pe care alergatul 
le ştergea de obicei. De ce o năpădeau acum? Nu i se va mai 
permite să păstreze acest refugiu, această libertate? Oare 
întoarcerea lui Marie distrusese totul? 

Cu fiecare inspiraţie, Helen simţea cât de mult se 
schimbase totul. Îi venea tot mai greu să respire. Până la 
urmă fu nevoită să se oprească. Işi simţea picioarele atât de 
amorţite, corpul slăbit de acid lactic. Pentru prima oară, 
corpul îi învinsese voinţa. Helen nu băgă de seamă că se 
prăbuşea decât când se văzu pe pământ. 


Bill se uită în jur în restaurantul din hotelul Tanum-Strand. 
Numai cinci persoane se adunaseră aici, cinci feţe obosite. 
Ştia că o căutaseră pe Nea toată noaptea, el şi Gun se 
întrebaseră pe drum dacă nu ar fi fost mai bine să amâne 
întâlnirea, dar Bill era convins că tocmai de asta aveau 
nevoie. 

însă nu ar fi crezut că aveau să fie prezenţi în număr atât 
de mic. Rolf avusese grijă să aibă la dispoziţie, pe o masă, 
termosuri cu cafea şi chifle cu brânză şi ardei, iar Bill deja se 
servise. Luă o gură de cafea. Pe un scaun alături de el, Gun 
sorbea dintr-a sa. 

Bill îşi mişcă privirea de la feţele obosite la Rolf, aflat 
aproape de intrarea în restaurant. 

— Ni i-ai putea prezenta pe cei prezenţi? zise el. 

Rolf aprobă din cap. 

— Acesta este Karim, care a venit aici cu soţia şi cei doi 
copii. A lucrat înainte ca ziarist în Damasc. Apoi îi avem pe 
Adnan şi Khalil, de şaisprezece, respectiv optsprezece ani, au 

venit singuri şi s-au cunoscut în tabără. El e Ibrahim, cel mai 
în vârstă. How old are you, Ibrahim? 

Bărbatul de lângă Rolf avea o barbă mare şi ridică zâmbind 
cinci degete. 

— Fifty. 

— Aşa, Ibrahim are cincizeci de ani şi a venit cu soția. Î 
avem şi pe Farid, a venit cu mama lui. 

Bill îl salută din cap pe bărbatul cu țeasta rasă şi cu o 
enormă masă corporală. Părea să aibă treizeci de ani şi după 
aparente îşi dedica mult din timpul zilei mâncatului. Putea fi 
complicat cu distribuirea greutății dacă aveai pe cineva care 
părea a cântări cel puţin de trei ori mai mult decât ceilalţi, dar 
existau soluţii. Trebuia să gândeşti pozitiv. Dacă nu ar fi făcut 
aşa, nu ar fi supravieţuit atunci când naufragiase înainte de 
coasta sud-africană şi rechinii albi începuseră să-i dea 
târcoale. 

— Şi eu mă numesc Bill, spuse el rar şi clar. Voi vorbi 
suedeză cu voi cât mai mult posibil. 

Căzuse de acord cu Rolf că aşa era cel mai bine, tocmai 
pentru ca ei să înveţe suedeza mai bine şi să se integreze mai 
repede în societate. 

Toţi în afară de Farid păreau întrebători. Acesta răspunse 
într-o suedeză sacadată, dar corectă: 

— Numai eu înţeleg suedeza bine, sunt aici de mai demult 
şi am muncit mult să învăţ, foarte mult. Poate pot ajuta puţin 
cu traducerea la început. Să înţeleagă băieţii? 

Bill aprobă din cap. Era înţelept. Putea fi dificil şi pentru 
suedezii nativi cu toţi termenii noi şi speciali din navigaţie. 
Farid vorbea iute şi repeta prompt ce spunea Bill. Ceilalţi 
aprobau din cap. 

— Noi încerca... înţelege... suedeza... şi învăţăm, spuse 
bărbatul pe nume Karim. 

— Minunat! Bun! spuse Bill şi îşi ridică degetul mare în aer. 
Ştiţi să înotaţi? 

Mimă nişte mişcări de înot, iar Farid traduse în arabă. 

Cei cinci vorbiră între ei, iar Karim răspunse din nou, într-o 
suedeză chinuită. 

— Ştim... de aceea facem acest curs. Altfel nu. 

— Cum aţi învăţat? întrebă Bill uşurat, însă mirat. Aţi fost 
des pe plajă? 

Farid traduse repede şi ceilalţi râseră. 

— Avem piscine, spuse el zâmbind. 

— Desigur. 

Bill se simţi prost. Nu îndrăzni să se uite la Gun, dar îi putea 
simţi pufnetul reţinut. Avea nevoie să mai citească un pic 
despre Siria, ca să nu pară un idiot care habar n-are. Fusese 
în multe din colţurile lumii, însă ţara asta era o pată albă pe 
hartă. Se întinse după încă o chiflă. Era cu un strat gros de 
unt, exact cum îi plăcea. 

Karim ridică mâna, iar Bill îşi înclină capul. 

— Când... când începe? 

Karim îi spuse ceva în arabă lui Farid, care completă: 

— Când începem să navigăm? 

Bill îşi desfăcu braţele într-un gest larg. 

— De fapt nu mai avem timp de pierdut, regata 
Dannholmen are loc peste câteva săptămâni, aşadar începem 
mâine! Rolf vă aduce în Fjällbacka şi pornim la ora nouă. Luaţi 
haine mai multe să puneţi pe voi, e mai rece pe apă decât pe 
țărm când bate vântul. 

Când Farid traduse, ceilalţi se foiră un pic. Păreau brusc 
nesiguri. Însă Bill se uită încurajator la ei cu ceea ce spera el 
să fie un zâmbet de câştigător. Va ieşi excelent. Nu existau 
probleme. Doar soluţii. 


— Mulţumesc că mi-ai găzduit copiii, spuse Erica şi se 
aşeză în faţa Annei pe terasa pe jumătate gata. 

Primi recunoscătoare oferta de ceai cu gheaţă, căldura era 
apăsătoare şi, cum aerul condiţionat de la maşină era stricat, 
se simţea ca şi cum ar fi străbătut deşertul timp de patruzeci 
de zile. Se întinse după paharul pe care Anna îl umpluse dintr- 
o carafă şi îl goli dintr-o suflare. Anna râse şi îl umplu din nou. 
Acum că îşi astâmpărase setea putea să o ia mai uşor. 

— A fost foarte bine, zise Anna. Au fost atât de cuminţi că 
de-abia i-am remarcat. 

Erica surâse. 

— Eşti sigură că vorbeşti de copiii mei? Cea mare e blândă 

din fire, dar nu recunosc micile sălbăticiuni în descrierea asta. 

Erica era sinceră. Când gemenii erau mai mici, fuseseră 
foarte diferiţi, Anton fusese mai liniştit şi mai atent, în timp ce 
Noel era cel care nu stătea niciodată locului şi pipăia orice. 
Acum se aflau amândoi într-o perioadă de neobosit consum 
de energie şi scoteau total vlaga din ea. Maja nu avusese 
niciodată o astfel de perioadă, nu trecuse nici măcar printr-o 
criză de opoziţie când fusese mică, aşa că ea şi Patrik nu prea 
erau pregătiţi pentru asta. Şi la puterea a doua. Erica i-ar fi 
lăsat cu plăcere pe copii la Anna pentru tot restul zilei, însă 
sora ei părea atât de obosită, că nu o lăsa inima să profite 
mai mult decât o făcuse deja. 

— Cum a mers? întrebă Anna lăsându-se pe spate în 
scaunul Baden-Baden prevăzut cu o pernă ţipătoare, cu 
motive solare. 

Anna se împotrivea acestor perne de fiecare dată când 
stăteau pe terasă. Dar erau cusute de mama lui Dan şi ea era 
aşa de drăguță, aşa că nu îndrăznea să le schimbe. Din acest 
punct de vedere, Erica era norocoasă. Mama lui Patrik, 
Kristina, era foarte departe de genul care să se ocupe de 
lucru manual. 

— Mda, n-am ajuns prea departe, spuse Erica cu 
dezamăgire în glas. A trecut mult timp de când a murit tatăl 
ei şi nu îşi amintea mare lucru. Nici nu a crezut că a mai 
păstrat ceva material de la investigaţie. Insă a spus ceva 
interesant, şi anume că Leif începuse să se îndoiască dacă 
într-adevăr procedaseră corect. 

— Vrei să spui că se îndoia că fetele erau vinovate? întrebă 
Anna şi făcu vânt unui tăun care se încăpăţâna să zboare în 
jurul lor. 

Erica deveni foarte atentă. Ura tot ce se numea viespe şi 
tăun. 

— Da, zice că nu era convins, mai ales spre sfârşit. 

— Dar au recunoscut? întrebă Anna şi lovi din nou tăunul, 
care doar ameţi şi începu s-o atace de îndată ce îşi reveni în 
aer. Ah, la dracu'! 

Anna se ridică, luă o revistă de pe masă, o făcu sul şi lovi 
tăunul până ce acesta se zdrobi pe muşama. 

Erica zâmbi discret văzând-o pe sora ei colosal de gravidă 
la vânătoare de tăuni. In nimic din ce făcea nu mai dădea 
dovadă de supleţe. 

— N-ai decât să te hlizeşti, zise Anna acru, ştergându-şi 
fruntea de transpiraţie înainte de a se aşeza din nou jos. Unde 
rămăsesem? Da, e sigur că au recunoscut, nu? 

— Da, e adevărat, iar pe acele declaraţii s-a bazat 
acuzarea. Pentru că erau atât de tinere, nu au primit nicio 
pedeapsă, însă vina le-a fost pronunţată. 

— Dar de ce nu ar fi vinovate dacă au recunoscut şi au fost 
declarate vinovate? întrebă Anna. 

— Asta nu ştiu. Tribunalul a decis că fetele au comis 
infracţiunea împreună. Insă cât despre recunoaştere... Aveau 
treisprezece ani. Nu e greu să convingi un copil de 
treisprezece ani să spună orice într-o astfel de situaţie. 
Trebuie să se fi temut. Şi când şi-au retras declaraţiile a fost 
prea târziu. Cazul a fost considerat închis şi nimeni nu le-a 
crezut. 

— Ce-ar fi chiar să fi fost nevinovate? întrebă Anna privind 
spre Erica. Ce tragedie, în acest caz! Două fete de 
treisprezece ani ale căror vieţi au fost distruse. Dar una 
locuieşte aici? Curajos, trebuie totuşi să admit. 

— Da, e incredibil că a îndrăznit să revină aici după câţiva 
ani în Marstrand, poţi să-ţi închipui cât s-a vorbit pe aici. Dar 
oamenii se potolesc într-un târziu. 

— Ai apucat să o întâlneşti? Pentru carte? 

— Da, am trimis mai multe rugăminţi, însă nu am primit 
răspuns. Mă gândesc acum să o caut pur şi simplu. Şi să văd 
dacă este de acord să vorbească cu mine. 

— Cum crezi că va fi influenţat lucrul la cartea ta de ceea 
ce s-a întâmplat? spuse Anna în şoaptă. Cu fata... 

Erica o sunase şi îi povestise despre Nea de îndată ce a 
aflat că a fost găsită. Vestea despre fetiţa moartă avea să se 
răspândească oricum ca un foc mistuitor în toată zona. 

— Nu ştiu, zise Erica după un moment de ezitare şi îşi mai 
turnă nişte ceai rece din carafă. Poate acum oamenii sunt mai 
dispuşi să vorbească, sau dimpotrivă. Chiar nu ştiu. Rămâne 
de văzut. 

— Marie atunci? Starul nostru plin de glamour de 
Hollywood? Se va lăsa intervievată? 

— Am avut o convorbire cu agentul ei de PR acum o 
jumătate de an. Bănuiala mea este că acum negociază 
publicarea unei cărţi şi nu ştie încă dacă a mea va avea un 
efect de susţinere sau va acapara tot interesul. Dar o voi 
căuta şi pe ea şi vedem. 

Anna scoase un „hm” şovăitor. Erica ştia că numai gândul 
ca ea să caute tot felul de oameni străini pe care să-i 
abordeze cu o atitudine agresivă era coşmarul cel mai mare 
al surorii sale. 

— Să vorbim de ceva mai vesel? propuse Erica. Ar fi bine să 
aranjăm o petrecere de burlăciţe pentru Kristina. 

— Da, clar că ar fi bine, spuse Anna râzând de i se zgudui 
burta. Dar ce faci cu o mireasă care e puţin... înaintată în 
vârstă? Să vinzi pupături în oraş pare cam deplasat, ca să nu 
mai vorbim de sărituri cu paraşuta sau bungee-jumping. 

— Nu. Mi-e greu s-o văd pe Kristina făcând aşa ceva, zise 
Erica. Dar am putea să facem o gaşcă din prietenele ei şi să îi 
aranjăm o seară plăcută? O cină la Cafe Bryggan, mâncare 
bună, vin bun, nu e nevoie de ceva mai complicat. 

— O superidee, zise Anna. Deşi trebuie să aranjăm şi ceva 
răpire haioasă. 

Erica aprobă din cap. 

— Altfel nu e petrecere de burlăciţe! Şi apropo de asta, 
când te va face Dan nevastă legitimă? 

Anna se înroşi. 

— Da, vezi şi tu cum arăt. Am zis că ne ocupăm mai întâi 
de bebe şi după aceea ne mai gândim la nuntă. 

— Deci când... începu Erica, dar se opri când geanta îi 
cântă Mambo No. 5. Bună, iubire, spuse ea văzând numele pe 
display. 

II ascultă pe Patrik şi răspunse numai cu câteva propoziţii 
scurte. 

— Absolut. Da, rezolv cu copiii. Ne vedem atunci. 

Inchise telefonul şi îl puse în geantă. Apoi se uită rugător la 
Anna. Era cam prea mult să o roage pe ea, dar nu avea altă 
soluţie. Kristina se afla în Uddevalla toată după-amiaza şi nu 

putea apela la ea. 

— Da, pot să-i mai iau pe copii, cât timp lipseşti? zise Anna 
râzând când văzu expresia nefericită a Ericăi. 

— Aş putea să-i las din nou aici pe la ora trei? Patrik m-a 
rugat să merg la secţie şi să le vorbesc despre cazul Stella la 
trei şi jumătate. Asta înseamnă că mă întorc pe la cinci, cinci 
şi jumătate. Ar merge? 

— E foarte bine, zise Anna. Puştii tăi se poartă mai frumos 
cu mine. 

— Ah, taci din gură, spuse Erica şi îi aruncă un pupic surorii 
sale. 

Insă Anna avea neîndoielnic dreptate. Copiii fuseseră 
cuminţi ca nişte îngeri. 


— De ce crezi că se tem? 

Sam îşi dădu seama că începe să vorbească nedesluşit. 
Combinația de soare şi şampanie i se urcase la cap. Tinea 
paharul în mâna stângă pentru că cea dreaptă îi amorţise şi 
tremura după tragerile de dimineaţă. 

— Să se teamă? repetă Jessie. 

Şi ei i se poticneau un pic cuvintele. Deja băuse mai multe 
pahare înainte de venirea lui, acum se apucaseră de a două 
sticlă. 

— Nu va observa mama ta că lipsesc sticle? întrebă 
îndreptând paharul spre Jessie. 

Bulele galbene scânteiau când paharul întâlnea lumina 
soarelui. Nu se gândise niciodată ce băutură frumoasă era 
şampania. Pe de altă parte, nici nu se uitase la ea mai 
îndeaproape. 

— Ah, se rezolvă, nu-i pasă, zise Jessie nervoasă. Doar să-i 
rămână şi ei destul. 

Se întinse după sticlă. 

— Ce vrei să spui cu „se tem”? Doar nu se tem pentru noi. 

— E clar că se tem, zise Sam întinzând paharul. 

Spuma se revărsă peste margine, dar el râse numai şi se 
linse pe mână. 

— Ştiu că nu suntem ca ele. Cunosc... cunosc întunericul 
din noi. 

— Întunericul? 

Ea îl observa calmă. El iubea contrastul dintre ochii verzi şi 
părul bălai. Dorea să înţeleagă cât era de frumoasă. Vedea 
dincolo de kilogramele extra, dincolo de coşurile de pe faţă. 
Se recunoscuse în ea când o văzuse la Centrumkiosken, ştia 
că erau la fel de rătăciţi. Şi văzuse acelaşi întuneric. 

— Ştiu că le detestăm. Pot vedea toată ura pe care au 
creat-o în noi, însă nu se pot opri, continuă să ude rădăcina, 
continuă să creeze ceva ce apoi nu vor mai putea controla. 

Jessie chicoti. 

— Doamne, ce pompos sună ce spui. Noroc! Stăm aici la 
soare, pe ponton, lângă o vilă de lux, bem şampanie şi ne 
simţim foarte bine. 

— Ai dreptate! zâmbi el şi îşi ciocniră paharele. Ne simţim 
foarte bine. 

— Pentru că merităm, bolborosi Jessie. Tu şi eu. Chiar 
merităm. Suntem mai buni decât ele. Nu merită nici puful din 
buricul nostru. 

Ridică paharul cu o mişcare atât de puternică, astfel că 
jumătate din şampanie se vărsă afară şi ajunse pe burta ei 
goală. 

— Ups, chicoti ea. 

Se întinse după un prosop, însă Sam o opri. Se uită în jur. 
Pontonul era îngrădit, iar bărcile din apă se aflau mai la 
distanţă. Erau singuri în lume. 

Se puse în genunchi în faţa ei. Între picioarele ei. Ea îl privi 
încordată. li linse uşor şampania de pe burtă. Supse ce 
ajunsese în buric şi îşi lăsă limba să-i alunece în jur, pe pielea 
încălzită de soare. Avea gust de şampanie şi sudoare. 
Aţintind-o cu privirea, apucă marginile de la bikini şi îi trase 
uşor în jos. Când o gustă, îi auzi răsuflările contopindu-se cu 
tipetele pescăruşilor de deasupra lor. Erau singuri. Singuri în 
toată lumea. 


Cazul Stella 

Leif Hermansson respiră adânc înainte de a păși în sala 
mică de şedinţe. Helen Persson şi părinții ei, KG şi Harriet, 
aşteptau acolo. Îi cunoştea pe părinţi, la fel ca toţi cei care 
locuiau în Fjăllbacka, însă nu erau mai mult decât simple 
cunoştinţe. Altfel stăteau lucrurile cu părinții lui Marie Wall. 
Poliţiştii din Tanumshede avuseseră nenumărate ocazii să-i 
întâlnească de-a lungul anilor. 

Lui Leif nu-i plăcea să fie şef. Nu-i plăcea să ia hotărâri în 
privința altora sau să fie cel care lua deciziile. Insă era un pic 
prea bun în meseria lui, iar viaţa îl adusese în poziție de şef. 
Desigur, în sectia de poliție din Tanumshede, pentru că 
refuzase amabil toate propunerile care ar fi implicat o mutare. 
Aici se născuse şi aici avea de gând să-şi ducă zilele până la 
final. 

Detesta să fie şef, mai ales în astfel de zile. Nu voia să fie el 
cel responsabil pentru găsirea unui delincvent, da, sau 
delincventă care ucisese o copilă mică. Responsabilitatea 
atârna prea greu pe umerii lui. 

Deschise uşa micii încăperi cu pereţi cenuşii, îşi cobori 
privirea pe silueta lui Helen, ghemuită pe masa cea simplă, 
înainte să-i salute din cap pe Harriet şi KG, aflați de o parte şi 
de alta a fetei. 

— Este absolut necesar să facem asta aici la secție? întrebă 
KG. 

Era preşedinte la Rotary şi unul dintre cei mai importați 
oameni de afaceri locali. Soția lui, Harriet, era mereu extrem 
de bine îngrijită, cu părul proaspăt coafat, cu manichiura 
perfectă, însă Leif nu ştia ce făcea în afară de a-şi 
înfrumuseța exteriorul şi a se angaja în asociaţia Casă şi 
Școală. Era mereu văzută la braţul lui KG la cocteiluri şi 
petreceri, tot timpul zâmbitoare, cu un martini în mână. 

— Am fost de părere că va fi mai simplu să veniţi 
dumneavoastră la noi, spuse Leif lăsând să se înțeleagă că 
acea parte a discuţiei era încheiată. 

Cum alegeau ei să-şi facă meseria era treaba lor, şi avea 
impresia că KG ar fi incercat să preia conducerea dacă nu ar fi 
ținut bine frâiele conversatiei. 

— Cu cealaltă fată trebuie să vorbiti, spuse Harriet 

întinzându-şi bluza albă, bine călcată. Marie. Familia ei este o 
pacoste. 

— Trebuie să vorbim cu ambele fete, pentru că avem multe 
indicii cum că au fost ultimele care au văzut-o pe Stella în 
viață. 

— Dar Helen nu are nimic de-a face cu asta, sper că 
înțelegeți. 

KG era atât de tulburat, încât îi tresărea mustața. 

— Nu spunem că au ceva de-a face cu moartea fetei, insă 
au fost ultimele care au văzut-o şi trebuie să trasăm cursul 
întâmplărilor ca să îl putem găsi pe făptaş. 

Leif îi aruncă o privire lui Helen. Stătea tăcută, cu privirea 
aplecată spre mâini. Era la fel de brunetă ca mama ei şi 
drăguță într-un fel discret, comun. Avea umerii încordați şi îşi 
tot prindea fusta cu degetele. 

— Helen, poti povesti liber ce s-a întâmplat? întrebă el cu o 
voce blândă şi, spre mirarea sa, simţi un val de afecţiune 
pentru fată. 

Părea vulnerabilă şi speriată, iar părinții ei erau prea 
preocupați de ei înşişi pentru a remarca frica fiicei lor. 

Helen se uită pe furiş la tatăl ei, care făcu un mic semn din 
cap. 

— Le-am promis Lindei şi lui Anders că o vom supraveghea 
pe Stella. Locuim lângă ei şi câteodată ne jucăm cu ea. 
Aveam să primim fiecare o bancnotă de douăzeci şi ni se 
dădea voie să mergem la chioşc cu Stella să luăm îngheţată. 

— Şi când ati luat-o? întrebă Leif. 

Fata nu îşi ridică ochii spre el. 

— Cred că era în jur de unu. Eram cu Marie. 

— Marie, bombăni Harriet, dar Leif o opri cu un gest al 
mâinii. 

— Deci imediat după ora unu. 

Leif nota în carnetul din fata sa. Reportofonul bâzâia încet 
în fundal, însă însemnările îl ajutau să-şi pună gândurile în 
ordine. 

— Da, însă Marie ştie mai bine. 

Helen se foi pe scaun. 

— Cine era acasă când ati luat-o? 

Leif ridică pixul din carnetul de însemnări şi îi zâmbi lui 
Helen. Însă ea continua să-i evite privirea şi să culeagă scame 
nevăzute de pe fusta albă, de vară. 

— Mama ei. Şi Sanna. Erau pe punctul de a pleca atunci 
când am ajuns. Am primit banii pentru îngheţată. Stella era 
foarte bucuroasă. O luase înainte sărind în sus. 

— Apoi ați mers direct? Sau ati mai rămas la fermă? 

Helen dădu din cap, iar bretonul lung şi brunet îi alunecă pe 
față. j 

— Ne-am jucat putin la fermă, am sărit coarda cu Stella. li 
plăcea când fiecare tinea de un capăt al corzii şi ea sărea. Dar 
greşea, se tot împiedica, iar până la urmă ne-am săturat. 

— Ce ați făcut atunci? 

— Am plecat cu ea în Fjällbacka. 

— Asta v-a luat ceva timp, bănuiesc. 

Leif făcu o estimare rapidă. Lui i-ar lua vreo douăzeci de 
minute să ajungă în centru de la ferma lui Strand. lar cu un 
copil de patru ani durata ar fi considerabil mai lungă. S-ar opri 
să miroasă iarba şi să culeagă flori, i-ar putea intra o 
pietricică în papuc, apoi ar avea nevoie să facă pipi şi probabil 
picioarele i-ar fi atât de obosite, că nu ar mai fi în stare să 
meargă... Da, distanța din Fjällbacka pe jos, cu un copil de 
patru ani, ar lua o veșnicie. 

— Am luat un cărucior, zise Helen. Unul din acelea pe care 
le poti strânge şi se face mic... 

— Un cărucior pliabil, spuse Harriet. 

Leif îi lansă o privire şi ea tăcu din nou. 

— Da, un cărucior pliabil, aşa se numeşte. 

Helen se uită rapid spre mama ei. 

Leif puse pixul de o parte. 

— Cât timp v-a luat atunci? Cu Stella în cărucior? 

Helen se încruntă. 

— A luat destul de mult timp, este pietriș până la drumul 
mare şi e greu să mergi cu căruciorul pe pietriș, roțile se 
răsuceau tot timpul. 

— Dar cât ai spune, aproximativ? 

— Poate trei sferturi de oră? insă nu ne-am uitat la ceas. 
Niciuna nu avem. 

— Bineînţeles că ai ceas, spuse Harriet. Numai că nu vrei 
să-l foloseşti. Dar că fata aia nu are ceas nu e de mirare. Dacă 
ar avea, sigur ar fi furat. 

— Mama! Termină! 

Ochii lui Helen fulgerară brusc. 

Leif se uită la Harriet. 

— Aş fi recunoscător dacă am putea rămâne la subiect. 

Îi făcu un semn din cap lui Helen. 

— Şi apoi? Cât timp ati stat în Fjällbacka cu Stella? 

Helen ridică din umeri. 

— Nu ştiu. Am cumpărat înghețată, ne-am aşezat o vreme 
pe ponton, dar nu am lăsat-o pe Stella să se apropie de 
margine, pentru că nu ştie să înoate şi nu aveam nicio vestă 
de salvare cu noi. 

— Înțelept, spuse Leif aprobând din cap. 

Îşi notă să vorbească cu Kjell şi Anita, proprietarii 
chioşcului, să-i întrebe dacă le-au văzut ieri pe fete şi pe 
Stella. 

— Deci aţi mâncat îngheţată şi v-aţi aşezat un pic pe 
ponton. Ați mai făcut ceva? 

— Nu, apoi am început să ne întoarcem. Stella era obosită, 
a adormit puţin în cărucior. 

— Deci aţi stat cam o oră în Fjällbacka? Crezi că am 
dreptate? 

Helen aprobă din cap. 

Leif se uită în carnetul cu însemnări. Dacă fetele au venit în 
jur de unu, s-au jucat cam douăzeci de minute, apoi, în 
patruzeci de minute, au mers la Fjällbacka, unde au rămas o 
oră, iar apoi s-au întors în alte douăzeci de minute, atunci 
ceasul ar fi trebuit să fie patru fără douăzeci la întoarcere. 
Totuşi, gândindu-se că informațiile lui Helen nu erau foarte 
clare, nu putea fi sigur, aşa că îşi notă în carnet 15:30-16:15 
şi încercui orele. Însă nu era prea convins nici de acel interval. 

— Ce s-a întâmplat când v-aţi întors la Stella acasă? 

— Am văzut maşina tatălui ei în curte şi am crezut că era 
acasă. Când am văzut că Stella fugea spre casă, am plecat de 
acolo. 

— Deci nu l-aţi mai văzut pe tatăl ei? Sau că a intrat în 

casă? 

— Nu. 

Helen clătină din cap. 

— Apoi ați plecat acasă direct? 

— Nu... 

Helen aruncă pe furiş o privire părinților. 

— Am fost la lacul din spatele fermei lui Marie şi am făcut 
baie. 

— Doar am spus că nu aveți voie... 

Harriet se întrerupse după o privire a lui Leif. 

— Cât timp aţi fost acolo? Aproximativ. 

— Nu ştiu. In orice caz, eu eram la cină pe la şase. 

— Da, aşa a fost, zise KG aprobând din cap. Nouă nu ne-a 
spus că au fost să facă baie, ne-a spus că au păzit-o pe Stella 
până atunci. 

O privi pe fiica lui, care continua să se joace cu fusta. 

— Bineînţeles că am văzut că era udă pe cap, dar ne-a spus 
că era din cauză că fugiseră cu Stella pe la aspersor. 

— A fost o idee proastă să mint, ştiu asta, zise Helen. Dar 
de fapt nu am voie acolo. Nu le place deloc dacă sunt la 
Marie, dar asta este numai pentru că familia ei e cum e, şi 
doar nu e ea de vină pentru asta. 

Ochii îi fulgerară din nou. 

— Fata aia e din acelaşi aluat ca şi familia ei, zise KG. 

— Este numai... mai dură decât altele, comentă Helen cu 
voce joasă. Însă poate există un motiv să fie aşa, nu v-aţi 
gândit la asta? Nu a ales ea să crească în familia aia. 

— Calmaţi-vă acum, îi îndemnă Leif ridicând mâinile. 

Cu toate că cearta spunea multe despre dinamica familiei 
lor, nu era totuşi cazul să-şi dea drumul acolo, în acel 
moment. 

Îşi citi cu voce tare însemnările. 

— Se potrivesc toate astea cu ce iți aminteşti despre ziua 
de ieri? 

— Da, se potrivesc. 

— lar Marie va spune acelaşi lucru? 

Pentru o clipă, îi păru că vede o licărire de nesiguranță în 
privire. Apoi răspunse calm: 

— Cum te simţi? vru să ştie Paula privindu-l scrutător. 

Martin se întrebă până când va continua lumea să se 
îngrijoreze pentru el. 

— Destul de bine, zise el, surprins de cât de sincer putea să 
sune. 

Suferinta după Pia nu avea să dispară niciodată, mereu 
avea să se întrebe cum ar fi putut fi viaţa lor împreună, 
mereu avea să o vadă ca o umbră în coada ochiului la toate 
marile evenimente din viaţa Tuvei. De fapt, şi la cele mici. 
Când Pia dispăruse, i se spusese că, încetul cu încetul, viaţa 
lui îşi va intra în drepturi. Că într-o zi avea să simtă bucurie şi 
să râdă din nou. Că suferinţa nu avea să dispară, dar că se va 
obişnui să o accepte, să meargă cot la cot cu ea. Atunci părea 
ceva imposibil, pe când simţea că bâjbâie în întuneric. La 
început făcuse mereu un pas înainte şi doi înapoi, însă cu 
timpul se transformaseră în doi paşi înainte şi unul înapoi. 
Până când începuse să se mişte, încet, dar numai înainte. 

Martin începu să se gândească la mama pe care o întâlnise 
în ziua precedentă la locul de joacă. Cinstit vorbind, se 
gândise destul de mult la ea de când se văzuseră. Realiză că 
ar fi trebuit să-i ia numărul de telefon, sau cel puţin să o 
întrebe cum o cheamă. Insă era uşor să fii isteţ privind în 
urmă. Era uimit de simplul fapt că îşi dorea să o vadă din nou. 
Noroc că locuiau într-o comunitate restrânsă şi spera să o 
revadă chiar astăzi la locul de joacă, în orice caz, acesta era 
planul lui până când uciderea Neei îl constrânsese să îşi 
încheie concediul şi să înceapă lucrul. 

Apăreau sentimentele de vinovăţie. Cum putea să stea aşa, 
acum, gândindu-se la o tipă? 

— Pari vesel, dar şi puţin îngrijorat, zise Paula ca şi cum i-ar 
fi citit gândurile. 

Nu se putu abţine şi îi povesti despre femeia de la locul de 
joacă. Aproape că rată ieşirea şi fu nevoit să vireze brusc spre 
stânga. 

— Deci atât de drăguță, încât nici nu mai ştii să conduci, 
spuse Paula apucându-se de mânerul de deasupra ferestrei 
locului de pasager. 

— Pesemne crezi că mi-am pierdut minţile, spuse el roşind 
atât de puternic, că pistruii îi deveniră şi mai pregnanţi pe 
pielea albă ca neaua. 

— Cred că este minunat, zise Paula lovindu-l uşor pe picior. 
Şi nu ai de ce să te simţi prost, viaţa trebuie să meargă mai 
departe. Dacă te simţi mai bine, faci o treabă mai bună. Aşa 
că află cine e şi sun-o! Oricum, nu putem munci toată ziua, 
am ajunge să facem greşeli. 

— Da, sigur că ai dreptate, spuse Martin începând să se 
gândească cum ar putea să o găsească. 

Ştia cum îl cheamă pe fiul ei. Acesta era un început. 
Tanumshede era destul de mic să o poată localiza. Dacă nu 
cumva era o turistă aflată numai în trecere. Şi dacă nici 
măcar nu locuia în zonă? 

— Nu ne oprim undeva? întrebă Paula în timp ce trecură ca 
vuietul pe lângă prima casă ivită după ce cotiseră pe drumul 
pietruit. 

— Ah... Ce? Vai, iertare, zise el roşind din nou până-n vârful 
urechilor. 

— După aceea te ajut s-o găseşti, chicoti Paula. 

Martin frână pe strada privată din faţa unei bătrâne case 
roşii cu cadre albe şi pline de sculpturi ornamentale în lemn. 
Se pomeni oftând adânc de invidie. Chiar într-un loc ca acesta 
visase să locuiască. Pia şi cu el începuseră să economisească 
pentru o casă şi aproape că reuşiseră să adune cât era 
necesar. Treceau în fiecare seară pe la Hemnet şi apucaseră 
să meargă la o primă vizionare, însă apoi venise vestea cu 
cancerul. 

Acum, banii rămăseseră în contul de economii, nefolosiţi. 
Visul de a avea o casă murise odată cu Pia. La fel ca toate 
celelalte visuri. 

Paula bătu la uşă. 

— Alo? strigă ea după un moment. 

li aruncă o privire lui Martin, văzu că uşa se putea deschide 
şi păşiră în antreu. Intr-un oraş mare, ar fi fost de neimaginat 
să facă asta, însă în acea zonă era mai neobişnuit să încui 
uşa, iar prietenii intrau pur şi simplu dacă uşa era descuiată. 
Doamna care se apropia de ei nu părea câtuşi de puţin 
speriată să audă voci străine în propriul hol. 

— Da, bună ziua, ce surpriză, a venit poliţia în vizită? îi 
întâmpină zâmbindu-le. 

Era atât de mică, slabă şi uscăţivă, că Martin se temu să nu 
fie răsturnată de curentul care se crease când deschiseseră 
uşa. 

— Intraţi, sunt în mijlocul rundei a treia dintre Gustafsson şi 
Daniel Cormier, zise ea. 

Martin se uită întrebător la Paula. Habar n-avea despre ce 
vorbea mătuşica. Interesele sale sportive erau extrem de 
limitate, cel mult s-ar fi putut uita la un meci de fotbal în caz 
că Suedia ar fi ajuns în semifinalele campionatelor europene 
sau mondiale. Şi ştia că interesul Paulei în materie de sport 
era şi mai restrâns. 

— Orice aţi dori va trebui să mai aştepte, vă puteţi aşeza 
pe canapea, spuse mătuşica arătând spre o canapea dintr-un 
material satinat cu motive florale. 

Cât despre ea, se aşeză anevoie într-un fotoliu cu braţe 
largi şi cu un taburet pentru picioare plasat chiar în faţa unui 
ecran enorm de televizor. Spre surprinderea lui, Martin 
constată că „meciul” de care pomenise era între doi bărbaţi 
care se loveau sălbatic într-un fel de colivie. 

— Gustafsson l-a avut la mână în runda a doua, iar Cormier 
era gata să se dea bătut când a sunat gongul. lar acum, în 
runda a treia, Gustafsson începe să obosească, iar Cormier 
are vânt în pânze. Insă nu cred că e totul pierdut, încă, 
Gustafsson are un al naibii spirit de luptă şi dacă îl pune la 
pământ cred că se-ntoarce acasă cu trofeul. Cormier e mai 
puternic când e în picioare, dar nu e la fel de înverşunat pe 
podea. 

Martin nu putea decât să se uite lung la mătuşică. 

— MMA”, nu-i aşa? zise Paula. 

Femeia se uită la ea de parcă ar fi fost imbecilă. 

— Bineînţeles că e MMA. Dar ce crezi că e? Hochei? 

Râse pe înfundate, iar Martin observă un pahar plin de 
whisky pe masa de lângă fotoliu. Da, se gândi, când va 
ajunge şi el la vârsta aceea, va face şi el ce doreşte, când 
doreşte, fără a mai sta să se gândească dacă are vreun rost 
sau nu. 

— E meciul pentru trofeu, zise mătuşica cu ochii fixaţi pe 
televizor. Se bat pentru titlul mondial. 

Părea că începuse să-şi dea seama că primise în casa ei doi 
nepricepuţi. 

— Acesta e meciul anului. Aşa că o să mă scuzaţi că nu 
aveţi încă parte de atenţia mea totală. N-am de gând să ratez 
asta. 

Se întinse după paharul de whisky şi luă o înghiţitură 
serioasă. La televizor, un gigant blond dobora un bărbat de 
culoare cu umeri neobişnuit de largi şi se aşeza pe el. Pentru 
Martin, asta nu era decât abuz fizic care ar fi însemnat ani 
buni de închisoare în lumea reală. Şi urechile? Ce făcuseră 
băieţii cu urechile? Erau mari şi groase şi arătau ca nişte 
bucăţi de argilă prost modelate. Un termen îi ţiui în cap şi 
dintr-odată înţelese ce însemna „urechi de conopidă”. Aşa 
cum aveau luptătorii. Prin urmare aşa arătau. 

— Încă trei minute, zise mătuşica şi mai luă o înghiţitură de 
whisky. 

Martin şi Paula se uitară unul la altul şi el văzu că ea se 
lupta să nu izbucnească în râs. Scena era neobişnuit de 
haioasă. 

Dintr-odată mătuşica se foi şi se desprinse din fotoliu. 

— Daaa! 

— A câştigat? întrebă Martin. Gustafsson adică? Gigantul 
blond se învârtea ca un nebun în colivie, sărea în sus, se 
aşeza pe margine şi zbiera. După toate aparențele câştigase. 

— Cormier a leşinat, l-a prins într-un rear neck choke??, iar 


21 Mixed Marţial Arts, sport de combat corp la corp cunoscut sub acest 
nume din 1993. Inainte se numea lupte libere. (n. red.) 
22 Priză pe la spate, figură cunoscută în artele marţiale, de sugrumare a 


= Ls 


până la urmă s-a dat bătut. 

Bău ce mai rămăsese în paharul cu whisky. 

— Despre el se scrie în ziare? The... Mole? întrebă Paula 
mândră că era cu informaţia la zi. 

— The Mole, pufni mătuşica. The Mauler, fătuca mea. 
Gustafsson e în vârful topului mondial. Ar fi cazul să ştiţi asta. 
Doar ţine de cultura generală. 

Se îndreptă spre bucătărie. 

— M-am gândit să pun de nişte cafea, doriţi? 

— Da, mulţumesc, spuseră în cor Martin şi Paula. 

Când ieşeai să vorbeşti cu lumea, băutul de cafea ţinea de 
ritual. Dacă aveai multe convorbiri de-a lungul zilei, era greu 
să adormi seara. Se ridicară şi o urmară în bucătărie. Martin 
îşi dădu seama că nu se prezentaseră încă. 

— Scuze, mă numesc Martin Molin, iar ea este Paula 
Morales, de la secţia de poliţie din Tanumshede. 

— Dagmar Hagelin, zise veselă mătuşica şi puse un ibric pe 
plita de la aragaz. 

—  Aşezaţi-vă mai bine la masa de bucătărie, e mai 
primitoare. Stau în sufragerie numai când mă uit la televizor. 
Altfel, aici îmi petrec cea mai mare parte a timpului. 

Arătă spre o masă veche de bucătărie, din lemn, cu reviste 
de cuvinte încrucişate răspândite pe toată suprafaţa ei. Le 
adună rapid într-un teanc pe care îl puse lângă fereastră. 

— Gimnastică pentru birourile creierului.  Împlinesc 
nouăzeci şi doi de ani în septembrie, deci capul are nevoie să 
facă mişcare, altfel devii dement mai repede decât apuci să 
spui... ah, am uitat. 

Râse cu poftă de propria glumă. 

— Cum se face că a ajuns să vă intereseze MMA? întrebă 
Paula. 

— Strănepotul meu se ocupă de asta la nivel de elită. Da, 
încă nu concurează în UFC25, însă este numai o chestiune de 
timp, pentru că e priceput şi are voinţa necesară. 

— Da, hm, însă este totuşi un pic... neobişnuit, mărturisi 


adversarului. (n. red.) 
23 Ultimate Fighting Championship, cel mai mare campionat de arte 
marţiale din lume. (n. red.) 

Paula precaută. 

Dagmar nu îi răspunse imediat, ci luă ibricul de pe plită cu 
o mănuşă de cuptor croşetată şi îl aşeză pe masă deasupra 
unui suport din plută. Apoi scoase trei ceşti micuţe de 
porțelan cu motive roz şi o margine fină şi aurită. Răspunse 
abia după ce se aşeză şi începu să toarne cafeaua. 

— Am fost mereu apropiaţi, Oscar şi cu mine, prin urmare 
am început să merg la meciurile lui. Şi te prinde, nu te poţi 
lupta cu asta. În anii tinereţii am fost şi eu sportivă de 
performanţă, de succes, aşa că mă regăsesc în simţire şi 
tensiune. 

Arătă spre o fotografie alb-negru de pe perete, a unei femei 
tinere şi atletice alergând spre o bară de salt la înălţime. 

— Sunteţi dumneavoastră? întrebă Martin impresionat şi 
încercă să potrivească imaginea femeii înalte, zvelte şi 
musculoase cu mica persoană gârbovită care se afla în faţa 
lui. 

Dagmar părea să-i înţeleagă gândurile şi zâmbi larg. 

— Şi mie mi-e greu să înţeleg că aceea sunt eu. Dar partea 
ciudată e că în interior te simţi la fel. Câteodată rămân şocată 
când mă uit în oglindă şi mă întreb: cine-i mătuşica aia 
bătrână? 

— Cât timp aţi fost activă? 

— Destul de puţin timp cu măsura din zilele astea, însă 
pentru vremea aceea mult prea mult. Când mi-am întâlnit 
bărbatul, am dat sportul la o parte, iar apoi am avut grijă de 
copil şi de casă. Însă nu am să dau vina pe fiica mea, aşa 
erau vremurile, ea este o fată bună. Vrea să locuiesc cu ea 
când îmi va veni greu să mă ocup de casă. Imbătrâneşte şi 
ea, împlineşte şaizeci şi trei de ani iarna asta, aşa că ne-am 
putea înţelege sub acelaşi acoperiş. 

Martin luă o înghiţitură de cafea din ceaşca delicată. 

— Este cafea Kopi Luwak, zise Dagmar când îi observă 
expresia de satisfacţie. 

— Nepotul meu cel mai în vârstă o importă în Suedia. Se 
face din boabe înghiţite de civete de palmier şi odată 
eliminate de acestea sunt adunate, spălate şi prăjite. Nu este 
o cafea ieftină, două sute de grame costă cam şase sute de 

coroane, dar cum spuneam o importă Julius, are preţ mai bun 
şi îmi dă şi mie câteodată. Ştie că îmi place, nu există cafea 
mai bună. 

Martin se uită îngrozit la cafea, însă apoi ridică din umeri şi 
mai luă o înghiţitură. Ce mai conta de unde venea dacă avea 
un gust atât de bun? Ezită un moment, dar hotări că era 
destul cu taifasul. 

— Nu ştiu dacă aţi auzit ce s-a întâmplat, zise el şi se 
aplecă în faţă. O fetiţă mică a fost găsită omorâtă în pădure. 

— Da, am auzit, fata mea a trecut pe aici şi mi-a povestit, 
zise Dagmar întunecându-se la faţă. Mica dulceaţă blondă 
care mereu se învârtea pe aici ca o sfârlează. Da, fac în 
fiecare zi o plimbare serioasă şi trec pe lângă ferma lui Berg. 
Am văzut-o deseori afară în curte. 

— Când aţi văzut-o ultima oară? începu Martin şi mai sorbi 
din cafea. 

— Da, când să fie? se întrebă Dagmar gânditoare. Nu ieri, ci 
în ziua de dinainte, aşa cred. Prin urmare, duminică. 

— In ce moment al zilei? interveni Paula. 

— Obişnuiesc să mă plimb înainte de prânz, înainte de a se 
încălzi prea tare. Era în curte şi se juca. l-am făcut cu mâna, 
iar ea mi-a răspuns. 

— Aşadar duminică înainte de prânz, zise Martin. Însă de 
atunci, nu? 

Dagmar dădu din cap. 

— Nu, ieri nu am văzut-o. 

— Nu aţi văzut altceva care să vă atragă atenţia? Ceva ieşit 
din obişnuit? Cel mai mic detaliu poate cântări foarte mult, 
aşa că, deşi ceva poate părea neînsemnat, povestiţi-ne şi 
lăsaţi-ne să hotărâm noi. 

Martin bău ce mai rămăsese în ceaşcă. Îşi simţi mâna 
lipsită de fineţe în jurul ceştii fragile şi romantice pe care o 
aşeză precaut înapoi pe farfurie. 

— Nu, nu-mi pot aminti nimic interesant. Am un unghi bun 
când stau aici, la fereastra de la bucătărie, dar nu am văzut 
nimic ieşit din comun. 

— Dacă mai târziu vă apare ceva în minte, nu ezitaţi să ne 
sunati, spuse Paula şi se ridică după ce îi aruncă o privire 


Lua 


întrebătoare lui Martin, care aprobă din cap. 

El puse o carte de vizită pe masă şi apropie scaunul de 
aceasta. 

— Mulţumim pentru cafea. A fost bună şi în acelaşi timp... o 
experienţă. 

— Exact cum ar trebui să fie orice în viaţă, spuse Dagmar 
zâmbind. 

Se uită cu coada ochiului spre fotografia cu tânăra şi 
frumoasa femeie în costum de sport şi văzu aceeaşi scânteie 
în privire pe care o avea şi nonagenara Dagmar. Recunoscu 
acea scânteie, şi Pia o avea. Era o scânteie care stătea 
mărturie pentru bucuria de viaţă. 

Inchise cu atenţie uşa de lemn, veche şi stilată. 


Mellberg îşi îndreptă spatele la capătul mesei de conferinţă. 
Se adunase un grup semnificativ de ziarişti. Nu numai ziare 
locale, ci şi presa naţională. 

— Este vorba de acelaşi făptaş? întrebă Kjell de la 
Bohusläningen. 

Patrik îl observă cu atenție pe Mellberg. Ar fi preferat să 
preia el însuşi frâiele, însă ar fi intrat pe teritoriul lui. 
Conferințele de presă erau momentele de glorie ale lui 
Mellberg, în lumina rampei, şi nu le-ar fi ratat pentru nimic în 
lume. În schimb, toată munca de teren şi orice presupunea 
cel mai mic efort le lăsa bucuros lui Patrik şi celorlalţi 
angajaţi. 

— Nu putem exclude eventuale conexiuni cu cazul Stella, 
însă nu ne vom limita numai la asta, spuse Mellberg. 

— Dar nu poate fi o coincidenţă, nu-i aşa? insistă Kjell. 

Începuseră să-i apară fire cărunte în barba brunetă. 

— După cum am spus, vom urma această pistă, fireşte, 
însă când ceva pare evident există riscul limitării şi alte 
posibilităţi rămân neinvestigate. 

Bravo, Mellberg, îşi spuse Patrik uluit. Poate că totuşi şeful 
lui mai învățase câte ceva de-a lungul timpului. 

— Cu toate că este o coincidenţă cel puţin ciudată, ca acea 
stea de cinema să se întoarcă fix înainte ca asta să se 
întâmple, spuse Mellberg şi toţi ziariştii notară febril. 

Patrik îşi strânse pumnii ca să nu se lovească peste frunte. 
Deja vedea în faţa ochilor titlurile de prin ziarele de seară. 

— Apropo, le veţi intervieva pe Marie şi pe Helen? întrebă 
unul dintre gazetăraşii ziarelor de seară, aplecându-se 
nerăbdător în faţă. 

Unul dintre cei tineri, aceştia erau cei mai agresivi. Avizi să 
obţină o poziţie la ziar şi mereu pregătiţi să facă orice pentru 
a-şi crea un nume. 

— Vom vorbi cu ele, confirmă Mellberg, vizibil încântat de 
toată atenţia de care avea parte. 

Se întoarse deliberat spre camerele de luat vederi care îl 
bombardau cu flash-uri şi îşi duse mâna la cuibul de păr, 
pentru a se asigura că se află la locul lui. 

— Aşadar ele sunt suspectele voastre principale? se 
interesă o tânără reporteră de la celălalt mare ziar de seară. 

— Hm, deci... nu, sigur că nu aş afirma aşa ceva, nici nu aş 
formula astfel lucrurile... 

Mellberg se scărpina în cap, părând să realizeze că probabil 
dusese discuţia într-o direcţie greşită. Se uită înspre Patrik, 
care îşi drese vocea. 

— Nu avem niciun suspect în această etapă a anchetei, zise 
el. După cum spune Bertil Mellberg, nu ne restrângem la o 
pistă anume. Suntem în aşteptarea raportului tehnic şi 
discutăm cu toţi cei despre care credem că ne pot da 
informaţii cu privire la intervalul ce corespunde dispariţiei 
Neei. 

— Deci credeţi că e o întâmplare ca o fată de la aceeaşi 
fermă să dispară şi să fie găsită moartă în acelaşi loc ca 
Stella, în aceeaşi săptămână în care una dintre condamnatele 
în cazul Stella se întoarce în localitate, pentru prima dată în 
treizeci de ani? 

— Da, nu cred că cele mai simple conexiuni sunt şi cele mai 
adevărate, răspunse el, ar fi extrem de riscant să rămânem la 
o singură variantă. Exact cum a arătat Mellberg. 

Kjell de la Bohusläningen ridică mâna pentru a arăta că el 
avea întrebarea. 

— Cum a murit fata? 

Mellberg se aplecă în faţă. 

— După cum a menţionat Patrik Hedström, încă nu am 
primit raportul tehnic şi încă nu s-a făcut investigația medico- 
legală. Inainte de asta nu avem nici posibilitatea, nici motivul 
pentru a ne exprima în această privinţă. 

— Există riscul ca alţi copii să fie omorâţi? continuă Kjell. Ar 
trebui ca părinţii de aici din zonă să îşi ţină copii închişi în 
casă? Trebuie să înţelegeţi că zvonurile au început să circule 
şi teama se răspândeşte. 

Mellberg nu răspunse imediat. Patrik îşi scutură uşor capul, 
sperând ca şeful lui să înţeleagă semnalul. Nu era o idee bună 
să-i sperii pe localnici. 

— In momentul de faţă nu există niciun motiv pentru o 
astfel de îngrijorare, răspunse Mellberg în cele din urmă. Ne 
folosim toate resursele pentru a rezolva acest caz în mod 
special şi a afla cum a fost omorâtă Linnea Berg. 

— A fost omorâtă în acelaşi fel ca Stella? 

Kjell nu se dădea bătut. Ceilalţi ziarişti îşi îndreptară 
privirea de la el spre Mellberg. Patrik îşi ţinea pumnii strânşi, 
sperând ca Mellberg să nu o ia pe arătură. 

— După cum am spus, vom afla mai multe când vom primi 
investigația medico-legală. 

— Dar nu susţineţi că nu a fost aşa. 

Tânărul gazetar de ziar de seară se încăpăţâna. Patrik văzu 
din nou în faţa lui imaginea micii copile zăcând singură şi 
expusă pe masa rece de autopsie şi îi fu imposibil să nu 
răbufnească. 

— Deja am spus că nu avem informaţii înainte de primirea 
raportului medico-legal! 

Tânărul ziarist tăcu, părând ofensat. 

Kjell ridică din nou mâna. Se uita fix la Patrik. 

— Am auzit că soţia dumneavoastră s-a apucat de o carte 
despre cazul Stella? Este adevărat? 

Patrik se aştepta la această întrebare, dar cu toate astea 
nu prea se simţea pregătit. Privi în jos la pumnii strânşi. 

— Dintr-un motiv sau altul, soţia mea nu vrea să-şi discute 
proiectele nici cu informatorii de la ea din casă, zise el până la 
urmă şi se auziră râsete din public. Aşa că am auzit doar în 
treacăt despre asta. Nu ştiu cât de departe a ajuns cu lucrul, 

de obicei sunt ţinut cu totul în afara procesului creativ şi nu 
mă amestec până când nu mă roagă să citesc manuscrisul 
final. 

Minţise un pic, însă nu în întregime. Ştia cu aproximaţie 
cam în ce stadiu se afla Erica cu proiectul, însă era o 
concluzie bazată pe comentarii disparate. Nu era deloc 
dispusă să vorbească despre cărţile ei în timp ce lucra la ele 
şi apela la el numai în cazul în care avea nevoie să verifice 
anumite date ale poliţiei. Însă acele întrebări erau mereu 
scoase din context şi rareori îl ajutau să-şi facă o idee despre 
carte ca atare. 

— Ar fi putut fi un factor declanşator? Pentru noul omor? 

Tânăra reporteră se uită vioaie la Patrik, iar acesta simţi 
cum ochii îi scapără scântei. Ce dracu spunea aia acolo? Că 
soţia lui ar fi cauzat moartea copilei? Tocmai se pregătea să 
deschidă gura pentru a-i servi ziaristei admonestarea vieţii ei 
când auzi tonul calm însă mustrător al lui Mellberg. 

— Această întrebare mi se pare nu numai de prost gust, dar 
şi irelevantă. Şi nu, nu avem nimic care să ne indice vreun fel 
de legătură între proiectul de carte al Ericăi Falck şi uciderea 
Linneei Berg. Şi dacă nu vă menţineţi în limitele decenţei în 
următoarele... - Mellberg se uită la ceas - zece minute 
rămase din această conferinţă de presă, atunci nu voi ezita să 
o închei mai devreme. Bine? 

Patrik schimbă o privire uluită cu Annika. Spre marea lui 
surprindere, ziariştii se conformară pentru restul conferinţei 
de presă. 

După ce Annika i-a împins pe toţi afară, în ciuda protestelor 
mocnite şi a încercărilor de a mai arunca pe drum câte o 
întrebare, Patrik şi Mellberg rămaseră singuri în sala de 
conferinţe. 

— Mulţumesc, spuse simplu Patrik. 

— La dracu cu ei dacă se iau de Erica! bombăni Mellberg şi 
se întoarse cu spatele. 

Îl chemă pe Ernst, care se ascunsese sub masa pe care 
Annika aşezase gustările, şi ieşiră pe uşă. Patrik râse în sinea 
lui. A naibii treabă! Moşul avea totuşi un dram de loialitate. 

Elin nu putea decât să admită că Britta arăta răpitor. Ochii 
ei negri contrastau magnific cu țesătura albastră a rochiei, iar 
părul îi era pieptănat, despletit şi prins cu o panglică de 
mătase astfel încât să nu îi vină pe față. Nu primeau prea des 
astfel de vizite de la oameni cu faimă. De fapt, cinstit vorbind, 
nu primeau niciodată. Somităţi de acest fel nu aveau niciun 
motiv să viziteze un simplu preot din parohia Tanumshede, 
însă decretul regelui pentru guvernatorul provinciei Bohuslän, 
Harald -Stake fusese limpede. Toate fețele bisericeşti din ținut 
aveau să fie implicate în lupta impotriva vrăjitoriei şi puterilor 
satanice. Statul şi biserica purtau un război comun împotriva 
diavolului, şi acesta era motivul pentru care parohia din 
Tanumshede urma să fie onorată cu această vizită. Mesajul 
trebuia să ajungă în toate colțurile ţării, asta era ce hotărâse 
regele. lar Britta înțelesese din timp şi nu se codise să 
folosească ocazia. Nu trebuiau să se dea înapoi nici de la 
hrană, nici de la condiții de cazare, nici de la conversație în 
timpul şederii lui Lars Hierne. Acesta se oferise politicos să 
locuiască la hanul din apropiere, însă Preben îi spusese că nici 
nu se punea problema. Fireşte că se străduiau, după puterile 
lor, să găzduiască un aşa oaspete de seamă. Şi cu toate că 
hanul avea după lege o parte specială pentru nobili şi oameni 
mai de seamă, parohia din Tanumshede va avea grijă să 
ofere tot confortul pe care trimisul guvernatorului l-ar putea 
râvni vreodată. 

Britta şi Preben stăteau în uşă la sosirea trăsurii. Elin şi 
ceilalţi servitori se aflau în spate, cu capetele plecate şi 
privirea ațintită pe pantofi. Toţi fuseseră instruiți să fie 
spilcuiţi şi îmbrăcaţi potrivit, cu haine curate şi întregi. 
Servitoarele trebuiau să fie bine pieptănate, ca niciun fir de 
păr să nu răsară de sub bonetă. Mirosea bine a curățenie şi a 
ramuri de brad cu care argatul impodobise camerele în 
aceeaşi dimineață. 

Când se aşezară la masă, Elin turnă vin în urcioarele mari. Íi 
erau atât de familiare: tatăl ei servise vin în ele toată copilăria 
ei, iar Britta le primise ca dar de nuntă. Cât despre Elin, ea 

primise nişte fete de masă cusute de mama ei. Oricum, tatăl 
ei era de părere că lucrurile frumoase din casa lor nu s-ar fi 
potrivit într-o casă săracă, de pescar. Şi într-un fel înclina să-i 
dea dreptate. Ce-ar fi făcut ea şi Per cu podoabe sau 
ornamente? Se potriveau mai bine în casa parohială decât ar 
fi făcut-o în simpla colibă a lui Elin. Insă păzea cu sfințenie 
şervetele mamei. Le păstra într-un mic scrin, alături de 
plantele pe care le culegea şi le usca în fiecare vară şi pe care 
mai întâi le învelea în hârtie ca să nu lase urme pe țesătura 
albă. 

Încă de când era mică, Mărtei îi era strict interzis să 
deschidă vreodată scrinul. Şi pentru că Elin nu îşi dorea urme 
de mânuțe murdare pe ştergarele mamei, dar şi pentru că 
anumite ierburi puteau fi otrăvitoare dacă nu erau 
întrebuințate corect. Bunica o invățase sferele de 
întrebuințare ale diferitelor ierburi şi ce descântece se 
folosesc în diferite situații. Nu trebuiau amestecate, asta ar fi 
putut avea urmări înfricoşătoare. Avea trei ani când bunica ei 
începuse să-i Împărtăşească învățăturile şi intenționa să 
aştepte, la rândul ei, până când Mărta va avea aceeaşi vârstă, 
ca să i le transmită mai departe. 

— Ah, cât de îngrozitor cu aceste curve ale diavolului! 
spuse Britta zâmbindu-i lui Lars Hierne. 

Frumoasele trăsături ale chipului ei erau puse în evidență 
de lumina multitudinii de lumânări, iar el o privi răpit. Britta 
alese bine brocartul albastru, strălucea şi scânteia pe fundalul 
pereților întunecaţți din sala de mese a casei parohiale şi 
făcea ca ochii să-i pară de un albastru intens, precum marea 
într-o zi însorită de iulie. 

Elin se întrebă cum reacționa Preben la faptul că musafirul 
se zgâia fără pic de reţineri la nevasta lui, însă el părea cu 
totul indiferent, da, părea că nici măcar nu bagă de seamă. In 
loc de asta observă că, de fapt, el se uita la ea şi işi cobori 
rapid privirea. Dar apucă să remarce că până şi el era 
incredibil de elegant. Când nu era îmbrăcat pentru preoție, 
apărea mai mult în haine murdare, de muncă. Pentru cineva 
cu starea lui, avea o ciudată atracţie pentru munca fizică în 
ograda casei parohiale şi pentru îngrijirea animalelor. Chiar în 

Ziua sosirii ei o întrebase pe una dintre slujnice despre asta şi 
i se răspunsese că, deşi era foarte neobişnuit, stăpânul lucra 
cot la cot cu ei. In timp, se obişnuiseră cu aceste obiceiuri. 
Dar preoteasa nu părea să aprecieze asta, mai spusese 
slujnica, şi era subiectul multor momente de ciondăneală în 
ogradă. Apoi slujnica realizase cine era Elin şi roşise din cap 
până-n picioare. Asta se întâmpla adesea de când venise ea. 
Avea un statut neobişnuit ca slujnică şi soră a preotesei. 
Aparținea şi nu aparținea cercului servitorilor şi, de multe ori 
când intra în locuința lor, ceilalţi se opreau brusc din vorbit şi 
evitau să se uite în direcţia ei. Intr-un fel, asta o făcea să 
simtă mai puternic singurătatea, însă până la urmă nu o 
deranja aşa de tare. Nu avusese niciodată prea multe 
prietene printre celelalte femei, fiind de părere că şuşoteau şi 
se ciorovăiau prea mult şi fără rost. 

— Da, sunt timpuri nefericite, zise Lars Hierne. Însă avem 
noroc cu un rege care nu închide ochii şi nu se dă în lături de 
la un război cu puterile întunericului. Regatul a trecut prin 
nişte ani grei şi avansul Satanei nu a mai fost aşa vădit de 
generații. Cu cât putem găsi şi condamna cât mai multe 
dintre aceste femei, cu atât mai repede putem strivi puterea 
diavolului. 

Rupse o bucată de pâine şi mâncă satisfăcut. Privirea 
Brittei, rămasă fixată asupra buzelor lui, scânteia de groază şi 
fascinație. 

Elin asculta cu atenție în timp ce, precaută, umplea 
urcioarele cu vin. Primul fel fusese servit, iar Boel din Holta nu 
părea să aibă motive de îngrijorare în privința realizărilor din 
bucătărie. Toţi înfulecau cu poftă şi Lars Hierne lăudase 
mâncarea de mai multe ori, ceea ce o făcu pe Britta să se 
dezică timid, ridicându-şi mâinile. 

— Dar cum ştiţi sigur că aceste femei sunt neam diavolesc? 
întrebă Preben aplecându-se înapoi şi rezemându-se de 
spătar cu urciorul în mână. Incă nu a fost nevoie să aducem 
pe nimeni în fața judecății în ținutul nostru, însă bănuiesc că 
nu vom putea evita asta. lar până acum am auzit numai 
Zvonuri şi vorbe despre cum ati săvârşit. 

Lars Hierne îşi smulse privirea de la Britta şi se întoarse 

spre Preben. 

— De fapt, se poate stabili foarte simplu şi direct dacă 
cineva este vrăjitoare sau da, chiar şi vrăjitor, să nu uităm că 
nu numai femeile pot cădea pradă ispitelor Satanei. Pe de altă 
parte, se întâmplă mai ales în rândul femeilor, pentru că ele 
cad mai uşor în mrejele diavolului. 

Acum se uită serios la Britta. 

— Primul lucru care se întâmplă după închiderea vrăjitoarei 
este testul de apă. O aruncăm în apă, cu mâinile şi picioarele 
legate. 

— Şi apoi? 

Britta se aplecă în faţă. Subiectul i se părea nemaipomenit 
de captivant. 

— Dacă pluteşte, este vrăjitoare. Numai  vrăjitoarele 
plutesc, asta se ştie de mult. Dacă se scufundă, este 
nevinovată. Însă pot să declar cu mânarie că până acum nu 
am expus nicio femeie nevinovată unei judecăți nedrepte. Au 
plutit ca păsările, şi astfel şi-au dezvăluit natura adevărată. 
Insă au şi posibilitatea să recunoască şi astfel să primească 
iertarea Domnului. 

— ŞI au recunoscut? Vrăjitoarele pe care le-aţi prins? 

Britta se aplecă şi mai în fată, iar flăcările lumânărilor 
aruncau umbre care îi dansau pe chip. 

Lars Hierne aprobă din cap. 

— Sigur, toate au recunoscut. Unele vrăjitoare au fost mai 
greu de convins decât altele, se pare că Satana se încuibă 
mai bine în unele. Bănuim că depinde de cât de mult fusese 
femeia în puterea lui sau de cât de mult i-a plăcut de ea. Dar 
de recunoscut, toate au recunoscut. Şi au fost executate 
conform verdictului regelui şi al Domnului. 

— Faceți o treabă bună, spuse Preben cu o chibzuită 
aprobare din cap. Cu toate astea, mi-e groază de ziua în care 
va trebui să luăm măsuri atât de dureroase aici în ținut. 

— Da, este o cruce grea, dar, cum se ştie, Domnul nu ne dă 
povară mai grea decât cea pe care o putem duce. Şi trebuie 
să avem curaj să ne asumăm această sarcină. 

— Adevărat, adevărat, spuse Preben ducând urciorul la 
gură. 

Fu servit felul principal, iar Elin se grăbi să mai toane din 
vinul roşu. Toţi trei băură vin cu nemiluita şi începură să 
capete o uşoară licărire în ochi. Elin simţi din nou privirea lui 
Preben asupra sa şi se strădui să n-o întâlnească. Un fior îi 
străbătu spatele şi fu aproape de a scăpa carafa cu vin. 
Bunica ei obişnuia să numească acest sentiment o presimţire 
a ceva ce va să vină, o atentionare că ceva rău era pe cale de 
a se întâmpla. Dar Elin încercă să se convingă că era numai 
curentul de la ferestrele prost izolate. Aceeaşi senzație o 
năpădi din nou când merse la culcare în noaptea aceea. O 
trase pe Mărta mai aproape de ea în patul îngust, într-o 
încercare de a scăpa de relele presimțiri, însă nu reuşi. 

Gosta era bucuros să scape de conferinţa de presă. 
Spectacol, aceasta era părerea lui. Avea mereu impresia că 
ziariştii veniseră acolo mai degrabă ca să găsească greşeli şi 
să creeze probleme, decât ca să comunice publicului lucruri 
care chiar să le fie de ajutor. Insă poate că era prea cinic, era 
un neajuns de care începeai să suferi cu anii. 

Deşi era bucuros că avea un motiv să nu fie prezent, 
simţea pe de altă parte o presiune şi o tensiune în stomac 
gândindu-se unde se îndrepta. Vorbise cu medicul şi aflase că 
Eva şi Peter erau tulburaţi, însă se putea vorbi cu ei. Işi 
amintea cum fusese când el însuşi şi Maj-Britt îşi pierduseră 
fiul cel mic, cum suferinţa îi paralizase o bună bucată de 
vreme. 

Văzu maşina Paulei şi a lui Martin când trecu pe lângă o 
casă roşie cu cadre albe. Spera că avuseseră noroc cu bătutul 
la uşi. Ştia că era normal să urmăreşti ce se întâmpla în jur 
când locuiai aşa departe, la ţară. El însuşi locuia ceva mai 
departe, lângă terenul de golf din Fjällbacka, şi adesea se 
pomenea stând la fereastra bucătăriei şi urmărindu-i pe 
trecători. Da, şi de asta sufereai cu trecerea anilor. şi 
amintea foarte clar cum tatăl său obişnuia să stea acasă, la 
masa din bucătărie, şi să mai arunce câte o privire pe 
fereastră. Mic fiind, i se păruse ceva îngrozitor de plictisitor, 
însă acum îşi înţelegea tatăl. Era un mod de a-ţi găsi pacea. 
Nu pentru că ar fi încercat ceva din treaba aceea cu meditaţia 
de care unii făceau atâta tam-tam, însă îşi dădea seama că 
era ceva pe aproape. 

Coti pe mica uliţă ce ducea la fermă. leri curtea forfotea de 
activitate, acum era goală şi pustie. Nu se vedea ţipenie de 
om. Totul era atât de tăcut, atât de calm. Vântul care bătuse 
un pic de dimineaţă se stinsese acum, când soarele trecuse 

de punctul cel mai înalt. Aerul se încinsese. 

Mai departe, lângă hambar, era aruncată o coardă, iar 
Gösta făcu atent câţiva paşi în jurul unui şotron schiţat în 
pietriş. Incepuse să se estompeze şi curând avea să dispară 
cu totul. Sigur îl făcuse Nea cu picioruşul ei sau primise ajutor 
de la mama sau de la tata să deseneze liniile în pietriş. 

Gösta se opri o clipă şi contemplă casa. Nimic în mica 
fermă nu stătea mărturie pentru tragediile care se 
petrecuseră aici. Vechiul hangar era mai dărăpănat decât şi-l 
amintea de acum treizeci de ani, însă mica locuinţă era 
proaspăt zugrăvită şi bine îngrijită, iar grădina, mai 
înfloritoare ca niciodată. Intr-o parte erau nişte rufe întinse pe 
un suport şi văzu haine micuţe de copil, care nu mai aveau să 
fie purtate de cea căreia îi aparținuseră. Simţi un nod în gât şi 
tuşi. Apoi se îndreptă spre casă. Orice simţăminte i-ar fi trezit 
toate astea, avea o muncă de făcut. Dacă trebuia cineva să 
vorbească cu părinţii, el era acela. 

— Cioc-cioc, pot să intru? 

Uşa era întredeschisă, păşi înăuntru. O versiune mai 
bătrână şi considerabil mai bronzată a lui Peter se ridică şi 
veni spre el cu mâna întinsă. 

— Bengt, spuse el cu gravitate. 

O femeie slabă, cu părul blond-cenuşiu, tuns paj, şi bronz 
asemănător se ridică şi se prezentă drept Ulla. 

— Am auzit de la medic că urmaţi să veniţi, spuse Bengt. 

Pe masă era plin de şerveţele mototolite. 

— Da, l-am rugat să vă anunţe ca să nu apar pe 
neaşteptate, zise Gösta. 

— Aşezaţi-vă, am să-i chem pe Eva şi pe Peter, spuse Bengt 
îndreptându-se spre scări. S-au odihnit o clipă. 

Ulla se uită la Gösta cu lacrimi în ochi după ce acesta se 
aşeză la masă în faţa ei. 

— Cine poate face aşa ceva? Era aşa de mică... 

Se întinse spre ruloul de hârtie de bucătărie şi rupse o 
bucată cu care se şterse la ochi. 

— Vom face tot ce ne stă în putinţă să aflăm asta, spuse el 
împreunându-şi mâinile pe masă. 

Cu coada ochiului, îl văzu pe Bengt coborând scările, urmat 

de Eva şi de Peter. Se mişcau anevoie, iar Gösta simţi iarăşi 
cum îi creşte un nod în gât. 

— Vreţi o cafea? spuse Eva automat. 

Ulla se ridică. 

— Aşază-te, dragă, mă ocup eu. 

— Dar pot şi eu... spuse Eva întorcându-se spre blatul de 
bucătărie. 

Ulla o împinse uşor pe noră spre masă. 

— Nu, acum te aşezi aici şi eu fac cafeaua, spuse ea 
începând să caute prin bufet. 

— Filtrele sunt în partea dreaptă deasupra chiuvetei, spuse 
Eva încercând să se ridice. 

Gosta îşi aşeză o mână pe braţul care îi tremura. 

— Soacra dumneavoastră se descurcă. 

— Aveaţi nevoie să vorbiţi cu noi, spuse Peter aşezându-se 
pe scaunul liber al Ullei. 

Se uită pe toate ghemotoacele de hârtie ca şi cum n-ar fi 
înţeles ce căutau acolo. 

— S-a întâmplat ceva? întrebă Eva. Ştiţi ceva? Ea unde e? 

Glasul îi era stins, iar buza inferioară îi tremura. 

— Încă nu ştim nimic, însă, credeţi-mă, toţi lucrăm cu 
program lung şi facem tot ce se poate. Nea este acum în 
Göteborg, o să o vedeţi apoi, dacă doriţi, însă nu chiar acum. 

— Ce fac... ce îi fac acolo? întrebă Eva ţintuindu-l pe Gösta 
cu o privire care îl pătrunse ca un tăiș. 

Acesta încercă să-şi schimbe expresia. Ştia foarte bine cum 
se proceda cu micul corp, însă o mamă nu trebuia să audă 
astfel de detalii. 

— Eva, nu întreba, spuse Peter. 

Gösta observă că şi el tremura. De şoc sau poate pentru că 
corpul i se elibera de şoc, nu ştia. Lumea reacţiona diferit, iar 
de-a lungul anilor văzuse tot felul de reacţii ale victimelor. 

— E necesar să pun câteva întrebări, începu Gösta şi 
mulţumi din cap când Ulla îi aşeză o ceaşcă de cafea în faţă. 

Se calmase un pic după ce îşi făcuse de lucru, iar acum şi 
ea şi Bengt păreau mai adunaţi pe când se aşezară la masă. 

— Orice ar putea ajuta. Răspundem la orice întrebare, însă 
nu ştim nimic. Nu înţelegem cum s-a putut întâmpla... Cine... 


SI 115, E5 


Vocea lui Peter fu întreruptă de un suspin. 

— O luăm pas cu pas, spuse calm Gösta. Ştiu că aţi mai 
răspuns înainte la o parte din întrebările acestea, însă trecem 
din nou prin ele, e important să avem toate detaliile. 

Gösta puse mobilul pe masă după ce Peter aprobă din cap 
şi demară înregistrarea. 

— Când a fost ultima oară când aţi văzut-o? întrebă el. Daţi 
o oră cât mai exactă posibil. 

— Era duminică seara, zise Eva. Alaltăieri. l-am citit o 
poveste după ce ne-am pus pijamalele şi ne-am spălat pe 
dinţi, asta puţin după ora opt. Şi i-am citit, cred că vreo 
jumătate de oră? Cartea ei preferată, despre cârtiţa care s-a 
pomenit cu un rahat pe cap. 

Eva se şterse sub nas, iar Gösta se întinse după ruloul cu 
hârtie, desprinse o bucată şi i-o înmână. Eva îşi suflă nasul. 

— Prin urmare, cândva între opt şi jumătate şi nouă fără un 
sfert? verifică Gösta, iar Eva se uită la soţul ei care aprobă din 
cap. 

— Da, cred că e corect. 

— lar apoi? Aţi mai auzit-o sau văzut-o după aceea? Nu s-a 
trezit în timpul nopţii? 

— Nu, dormea mereu ca o piatră, spuse Peter dând din cap. 
Şi dormea mereu cu uşa închisă, nu ne mai uitam la ea după 
ce ne spuneam noapte bună. Nea nu a avut probleme cu 
somnul, nici măcar când era foarte mică. li place patul ei... îi 
plăcea. 

Buza inferioară îi tremura şi clipi de mai multe ori. 

—  Spuneţi-mi despre dimineaţă, spuse Gösta. Luni 
dimineaţă. 

— Eram deja treaz de la ora şase, zise Peter. M-am 
strecurat ca să nu le trezesc pe Eva sau pe Nea, aşa că mi-am 
făcut rapid câteva sendvişuri să iau cu mine. Filtrul de cafea îl 
pregătisem de cu seară şi doar am apăsat pe butonul de 
pornire. Şi apoi... da, apoi am plecat. 

— Nu aţi văzut nimic neobişnuit? Uşa de la intrare era 
închisă sau deschisă? 

Peter rămase tăcut o clipă, apoi spuse obosit: 

— Da, a fost închisă. Altfel m-aş fi gândit la asta. Dacă ar fi 

fost deschisă, aş fi reacţionat în mod sigur. 

Glasul i se frânse şi suspină din nou. Bengt îl mângâie pe 
spate cu mâna lui bronzată. 

— lar uşa spre camera Neei? 

— La fel. Închisă. Altfel, evident că m-aş fi gândit. 

Gösta se aplecă mai aproape de Peter. 

— Prin urmare totul a fost normal. Nimic câtuşi de puţin 
ieşit din tipare? Nu aţi văzut nimic ciudat în afara casei? 
Oameni? Maşini în trecere? 

— Nu. Nimic. Când am ieşit, chiar m-am gândit că parcă 
numai eu eram treaz în toată lumea. Nu se auzea decât 
ciripitul păsărilor, iar singura fiinţă pe care am văzut-o a fost o 
pisică ce se învârtea pe la picioarele mele. 

— Şi apoi aţi plecat? Ştiţi cam cât era ceasul, aproximativ? 

— Am pus ceasul să sune la şase şi poate că am mai stat în 
bucătărie vreo douăzeci de minute. Poate ceva mai mult, o 
jumătate de oră? 

— Şi apoi nu v-aţi întors decât după-amiază? Aţi întâlnit pe 
cineva? Aţi văzut pe cineva? Aţi vorbit cu cineva? 

— Nu, am fost în pădure toată ziua. Odată cu ferma am 
cumpărat şi o bucată bună de pădure şi trebuie să am grijă de 
ea... 
Vocea îi rămase suspendată fără să apuce să termine 
propoziţia... 

— Deci nu există nimeni care să poată confirma unde v-aţi 
aflat în timpul zilei? 

— Nu, dar cum adică, ce vreţi să spuneţi? 

— Există cineva care poate confirma că aţi fost acolo unde 
spuneţi că aţi fost? 

— Îl acuzaţi pe Peter de ceva? sări Bengt. Se înroşise 
puternic. Nu, ei drace... 

Gösta ridică o mână. Ştia că avea să apară şi această 
reacţie. Mereu se întâmpla. Şi era de înţeles. 

— E necesar să punem aceste întrebări, pentru a-i putea 
exclude pe Eva şi pe Peter din investigaţie. Nu cred că ei sunt 
implicaţi. Însă este treaba mea să exclud asta şi pe plan 
polițienesc. 

— E în regulă, spuse Eva cu voce joasă. Pricep. Gösta îşi 


= Sao) 


face datoria, asta-i tot, Bengt. Cu cât mai repede şi mai bine o 
face... 

— Bine, încuviinţă Bengt, însă continua să stea drept şi 
încordat pe scaun, gata să-şi apere fiul. 

— Nu, nu am întâlnit pe nimeni în timpul zilei, spuse Peter. 
Am stat în mijlocul pădurii, nici măcar nu am avut semnal 
acolo, deci nu veţi putea vedea nici apeluri date, nici apeluri 
primite. Am fost singur cuc. Apoi m-am întors acasă. Am ajuns 
la trei fără un sfert. lar asta ştiu precis pentru că m-am uitat 
la ceas înainte de a intra în curte. 

— Bine, spuse Gösta. Şi dumneata, Eva? Cum au arătat 
dimineaţa şi ziua pentru dumneavoastră? Orele? 

— Am dormit până la nouă şi jumătate. Asta ştiu exact, 
pentru că primul lucru pe care îl fac dimineaţa e să mă uit la 
ceas, asta dacă nu l-am pus să sune. Şi îmi amintesc că m-am 
mirat... 

— Din ce cauză? întrebă Gösta. 

— M-am mirat că era atât de târziu. Foarte rar dorm mai 
mult de ora şapte, de obicei mă trezesc singură. Insă eram 
obosită... 

Se şterse la ochi. 

— M-am ridicat, m-am uitat în camera Neei şi am văzut că 
lipsea. Însă nu m-am îngrijorat. Nici măcar un pic. 

Apucă strâns marginea mesei. 

— De ce nu v-aţi îngrijorat? 

— Obişnuia să îl însoţească deseori pe Peter, interveni Ulla. 

Eva aprobă din cap. 

— Da, adora să iasă în pădure şi se scula şi ea devreme. 
Aşa că am presupus că a mers cu el. 

— Ce aţi făcut apoi? În timpul zilei? 

— M-am lungit cu micul dejun, am citit ziarul şi m-am 
pregătit. La unsprezece m-am hotărât să plec la 
Hamburgsund să fac nişte cumpărături. Se întâmplă foarte rar 
să am timp pentru mine însămi. 

— Aţi întâlnit pe cineva acolo? 

Gösta sorbi un pic din cafea, dar era rece şi puse ceaşca 
jos. 

— Pun alta, aceea probabil că s-a răcit, spuse repede Ulla şi 

se ridică. 

El nu protestă, ci zâmbi recunoscător. 

— M-am învârtit numai şi m-am uitat prin magazine, spuse 
Eva. Era multă lume, însă nu am întâlnit niciun cunoscut. 

— Bine, zise Gösta. A trecut cineva pe lângă fermă înainte 
sau după escapada dumitale la Hamburgsund? 

— Nu, nu a trecut nimeni. Câteva maşini, bineînţeles. 
Câţiva care alergau. Şi, chiar înainte de a pleca, am văzut-o 
pe Dagmar, care ieşise la plimbare ca în fiecare zi dimineaţa. 

— Dagmar? întrebă Gösta. 

— Cea care locuieşte în casa roşie ceva mai departe de 
aici. Se plimbă în fiecare dimineaţă. 

Gösta aprobă din cap şi preluă recunoscător o ceaşcă plină 
din mâinile Ullei. 

— Mulţumesc, spuse el şi luă o înghiţitură din cafeaua 
fierbinte. Bun, prin urmare nu a fost nimic special care să vă 
trezească interesul, nimic ieşit din comun? 

Eva îşi încruntă fruntea concentrându-se. 

— Gândiţi-vă mai mult. Cea mai mică informaţie poate fi 
prețioasă. 

Eva clătină din cap. 

— Nu, totul a fost ca de obicei. 

— Cum a fost atunci cu convorbirile telefonice? Aţi vorbit cu 
cineva în timpul zilei? 

— Nu, nu din câte îmi amintesc. A, de altfel cred că te-am 
sunat pe tine, Ulla, când m-am întors acasă. 

— Da, aşa este. 

Ulla se miră că numai cu o zi în urmă viaţa decurgea firesc. 
Fără nici cea mai mică presimţire că totul avea să se 
prăbuşească. 

— Cât era ceasul? 

— Tu îţi aduci aminte? 

Eva o privi pe Ulla. Tremura mai puţin acum. Gosta ştia că 
acest calm relativ era temporar. Creierul îndepărta realitatea 
în unele momente, dar în secunda următoare aceasta 
revenea. Văzuse asta de atâtea ori în anii lui de poliţist. 
Aceeaşi suferinţă. Chipuri diferite. Reacţii diferite şi totuşi atât 
de asemănătoare. Nu se termina niciodată. Mereu existau 

victime. 

— Cred că era pe la ora unu? Bengt, ai auzit şi tu când a 
sunat Eva. Nu era pe la unu? Am fost jos la La Mata şi am 
făcut baie şi ne-am întors chiar înainte de unu, să pregătim 
prânzul. 

Se întoarse spre Gösta. 

— Luăm un prânz destul de frugal acolo în Torrevieja, 
puţină mozzarella şi roşii, da, roşiile sunt mult mai bune 
acolo, noi... 

Işi puse mâna la gură. Realiză că pentru câteva secunde 
uitase ce se întâmplase şi vorbise ca şi cum totul era ca de 
obicei. 

— Ne-am întors la apartament chiar înainte de ora unu, 
spuse ea cu voce joasă. Eva a sunat un moment după aceea. 
Şi am vorbit poate zece minute? 

Eva aprobă din cap. Lacrimile începură să-i curgă din nou, 
iar Gösta se întinse după altă bucată de hârtie. 

— Aţi mai vorbit ieri şi cu altcineva? 

Işi dădea seama că sigur le suna total nebunesc acest 
interogatoriu despre ce convorbiri avuseseră şi pe cine 
întâlniseră. Insă lucrurile stăteau exact aşa cum spusese. 
Trebuia să-i poată exclude din investigaţie şi să vadă dacă pot 
stabili vreun fel de alibi. Nu credea nici pentru o clipă că Eva 
sau Peter ar fi putut fi amestecați. Insă nu era primul poliţist 
din lume căruia îi venea greu să creadă că nişte părinţi le-ar 
putea face rău copiilor lor. Şi din păcate multora li s-a 
demonstrat contrariul. Se întâmplau accidente. Şi, oricât ar fi 
fost de zguduitor, nu numai accidente. 

— Nu, numai cu Ulla. Apoi a venit Peter, şi atunci am înţeles 
că Nea dispăruse şi... da, atunci a început totul. 

Ţinea atât de strâns bucata de hârtie de bucătărie, că 
încheieturile degetelor se albiseră. 

— Există cineva care ar fi dorit să-i facă rău fiicei 
dumneavoastră? întrebă Gösta. V-a trecut prin minte vreun 
gând cu privire la un posibil motiv? O persoană din trecut? 
Vreun duşman al vostru sau al familiei? 

Amândoi clătinară din cap. 

— Suntem oameni perfect normali, spuse Peter. N-am fost 

implicaţi vreodată în ceva criminal. 

— Niciun fost partener avid de răzbunare? 

— Nu, spuse Eva. Ne-am întâlnit la cincisprezece ani, nu 
există alţii. 

Gösta inspiră adânc înainte de următoarea întrebare, însă o 
puse până la urmă. 

— Ştiu că aceasta este o întrebare extrem de ofensatoare, 
mai ales dată fiind situaţia. Însă aveţi vreunul dintre voi vreo 
relaţie extramaritală? Sau aţi avut? Nu întreb ca să vă fac să 
vă simţiţi şi mai prost, ci numai pentru a clarifica dacă în 
acest caz ar putea fi un motiv posibil... ca cineva să o vadă pe 
Nea ca un obstacol. 

— Nu, spuse Peter cu privirea aţintită spre Gösta. Doamne 
Dumnezeule! Nu! Suntem tot timpul unul cu altul şi niciodată 
nu am... Nu. 

Eva clătină puternic din cap. 

— Nu, nu, nu şi de ce vă pierdeţi timpul cu asta? Cu noi? De 
ce nu sunteţi acolo afară să-l căutaţi pe ucigaş? Sunt oameni 
în zonă care... 

Păli când îşi dădu seama ce era pe cale să zică şi ce 
implicaţii ar fi putut să aibă cuvintele ei... 

— A fost... a fost cumva... ah, Dumnezeule... 

Plânsetul îşi găsea ecoul între pereţii bucătăriei, iar Gösta 
luptă ca să îşi reprime impulsul de a se ridica şi a pleca de 
acolo pur şi simplu. Era de nesuportat să vadă privirea 
părinţilor Neei când şi-au dat seama că există o întrebare la 
care nu doreau răspuns. Şi Gosta nu avea niciun răspuns. 
Nicio consolare de dat. Pentru că nu ştia. 


— lertare, dar e cam haos aici. 

Jörgen se întoarse spre tânărul asistent. O venă îi zvâcnea 
la tâmplă. 

— Ce naiba vrei? Noi lucrăm! se răsti el. 

Dădu peste un cameraman care se apropiase prea mult de 
el şi fu pe cale să se lovească de masa de sufragerie care 
făcea parte din decor. Una dintre vaze aproape că se rostogoli 
pe jos. 

Marie suferea cot la cot cu asistentul care înghiţi în sec 

neliniştit. Aveau să filmeze acelaşi cadru pentru a patra oară, 
iar dispoziţia lui Jörgen devenea din ce în ce mai proastă. 

— Scuze, spuse asistentul al cărui nume Marie credea că 
este Jakob... sau Jonas. 

Acesta tuşi. 

— Nu mai pot să-i amân prea mult. E o întreagă cohortă de 
ziarişti acolo afară. 

— Nu trebuiau să vină înainte de patru, atunci am 
programat interviurile. 

Jörgen o privi pe Marie, care făcu un gest cu mâinile. Spera 
să nu-şi facă un obicei din a-i vorbi pe tonul acela - caz în 
care filmarea ar deveni lungă şi chinuitoare. 

— E vorba despre o fată moartă, spuse nervos Jakob sau 
Jonas, iar Jörgen îşi dădu ochii peste cap. 

— Da, ştim asta deja. Insă vor aştepta până la patru. 

Gâtul lui Jakob sau Jonas se înroşi, însă nu se clinti de acolo. 

— Nu e vorba despre... acea fată, ci despre alta. Şi vor să 
discute cu Marie. Acum. 

Marie se uită în jur în micul ansamblu scenic. Regizorul, 
cameramanul, scenograful, machieuza, asistenții - toţi se 
uitau la ea. În acelaşi fel în care toată lumea se uita cu 
treizeci de ani în urmă. Intr-un fel, familiarul îi dădea un fel de 
siguranţă. 

— Merg să vorbesc cu ei, spuse ea aranjându-şi repede 
bluza şi verificându-şi coafura. 

Sigur erau şi fotografi acolo. 

Se uită la asistentul nervos. 

— Adu-i în sala de gustări, zise ea şi se întoarse spre 
Jörgen: Schimbăm programul. Filmăm scenele atunci când era 
stabilit să am interviurile. Aşa nu pierdem din timpul de 
filmare. 

Programul este sfânt la o filmare, iar Jörgen arătă ca şi cum 
i s-ar fi prăbuşit întreaga lume. 

Când Marie ajunse în mica sală de mese, se opri o clipă. 
Erau impresionant de mulţi. Se bucură că era îmbrăcată 
precum Ingrid, în pantaloni scurţi cu nasturi de o parte şi de 
alta, o bluză albă şi părul strâns cu o eşarfă, îi stătea bine, 
avea să iasă bine în fotografii şi va fi o promoţie bună pentru 

film. 

— Bună ziua dumneavoastră, spuse ea cu acea voce 
răguşită care devenise marca ei. Am auzit că vreţi să-i puneţi 
nişte întrebări neînsemnatei mele persoane. 

— Puteţi face vreun comentariu asupra celor întâmplate? 

Un bărbat tânăr cu ochi flămânzi de reporter la un ziar de 
seară se uită nerăbdător la ea. 

Ceilalţi din încăpere o priveau cu aceeaşi nerăbdare. Se 
aşeză atent pe braţul canapelei care ocupa mare parte din 
perimetru. Era conştientă că îşi punea în valoare picioarele 
lungi pozând aşa, picior peste picior. 

— lertaţi-mă, însă am fost închişi în acest studio, puteţi să 
îmi spuneţi ce s-a întâmplat? 

Gazetarul presei de scandal se aplecă în faţă. 

— Fetiţa care a fost dată dispărută ieri a fost găsită moartă. 
Cea care locuia la aceeaşi fermă ca Stella. 

Marie îşi duse mâna la piept. Văzu o fetiţă cu păr blond- 
roşcat în faţa ei. Avea un cornet mare de îngheţată în mână, 
materia vâscoasă se topea şi se prelingea pe cornet şi apoi pe 
mână. 

— Ce îngrozitor, spuse ea. 

Un bărbat mai în vârstă, care stătea alături de gazetarul 
presei de scandal, se ridică şi se deplasă la masa unde se 
putea servi apă. Umplu un pahar şi i-l înmână lui Marie. 

Ea aprobă din cap şi luă câteva înghiţituri. Ochii flămânzi o 
observară din nou. 

— Poliţia tocmai a avut o conferinţă de presă şi, potrivit 
şefului secţiei, Bertil Mellberg, dumneavoastră şi Helen Jensen 
sunteţi persoane de interes în această investigaţie. Ce 
spuneţi despre asta? 

Marie se uită la reportofonul întins spre ea. La început, 
cuvintele se lăsară aşteptate. Inghiţi în sec de câteva ori. Işi 
amintea de altă cameră, de alt interogatoriu. De bărbatul 
care se uita suspicios la ea. 

— Nu mă miră, zise ea. Poliţia a tras concluzii pripite şi 
greşite şi acum treizeci de ani. 

— Aveţi vreun alibi pentru momentul respectiv? întrebă 
bărbatul care îi oferise paharul cu apă. 

— Pentru că nu ştiu despre care moment este vorba, îmi 
este imposibil să dau un răspuns, fireşte. 

Întrebările se succedau din ce în ce mai rapid. 

— Aţi intrat în legătură cu Helen de când v-aţi întors? 

— Nu vi se pare o coincidenţă ciudată că o fată de la 
aceeaşi fermă moare odată cu întoarcerea dumneavoastră? 

— Aţi păstrat legătura cu Helen în aceşti ani? 

Desigur că Marie era încântată să fie în centrul atenţiei 
tuturor. Însă acum parcă era prea mult. Se folosise de trecut 
când îşi construise cariera, îi dăduse un avantaj faţă de 
celelalte mii de fete avide să pună mâna pe un rol sau altul. 
Dar, în acelaşi timp, o rodeau pe dinăuntru amintirile din acei 
ani întunecaţi, oribili. 

lar acum avea să trăiască din nou totul. 

— Nu, eu şi cu Helen nu am ţinut legătura. Vieţile noastre 
au luat-o pe căi diferite de când am fost acuzate pentru ceva 
ce nu am făcut, iar, dacă ne-am fi întâlnit, nu am fi făcut 
decât să ţinem treze amintirile chinuitoare. Am fost prietene 
în copilărie, dar ca adulte nu suntem aceleaşi persoane. Prin 
urmare nu, nu am intrat în legătură una cu alta de când am 
revenit în Fjällbacka şi nici înainte de asta. Nu ne-am văzut de 
când am fost alungată. lar vieţile a doi copii nevinovaţi au fost 
distruse. 

Fotografii apăsau frenetic butoanele aparatelor. Marie se 
trase mai în spate. 

— lar întrebarea despre coincidenţă? insistă din nou 
gazetarul ziarului de scandal. E clar că poliţia pare să creadă 
că există o legătură între cele două crime. 

— Nu pot să răspund la această întrebare, spuse ea. 

Îşi încruntă fruntea într-o expresie de părere de rău. Făcuse 
o inserţie de botox cu o lună în urmă şi îşi redobândise 
controlul asupra expresiei cam la începutul filmărilor. 

— Dar nu, nici eu nu cred că este o coincidenţă. Şi asta nu 
face decât să demonstreze ce am susţinut în toţi aceşti ani. Şi 
anume că adevăratul criminal se plimbă liber. 

Flash-urile aparatelor de fotografiat o inundară din nou. 

— Prin urmare sunteţi de părere că secţia din Tanumshede 
a provocat moartea Linneei? întrebă reporterul mai în vârstă. 

— Aşa o chema? Linnea? Săraca fetiţă... Da, susţin că, dacă 
şi-ar fi făcut treaba cu treizeci de ani în urmă, aşa ceva nu s- 
ar fi întâmplat. 

— Dar e cel puţin notabil faptul că o nouă crimă este 
comisă la numai câteva zile după ce v-aţi întors, zise o femeie 
cu părul brunet, tuns bob. Ar fi putut întoarcerea 
dumneavoastră să îl determine pe criminal să lovească din 
nou? 

— Probabil că da. Să nu fie asta o presupunere cât se poate 
de rezonabilă? 

Ce titluri vor apărea în ambele tiraje de mâine! Investitorii 
vor fi extrem de fericiţi cu toată publicitatea asta. Dacă ceva 
ar putea garanta continuarea proiectului, atunci asta era. 

— Imi pare rău, însă sunt profund mişcată de aceste veşti. 
Trebuie să îmi revin înainte de a răspunde la alte întrebări. 
Deocamdată puteţi să apelaţi la departamentul de presă al 
casei de filme. 

Marie se ridică observând mirată că îi tremurau picioarele. 
Dar îşi propuse să nu se gândească la asta acum. Să ignore 
amintirile întunecate care voiau tot timpul să iasă la 
suprafaţă. 

In vârful profesiei sale, locul era strâmt şi aglomerat, iar ca 
să te menţii acolo, să rămâi un star, trebuia să prestezi 
permanent. Auzi în spatele ei cum ziariştii se grăbeau să iasă 
din clădire, să se îndrepte spre maşinile lor şi către 
computere, pentru a pregăti materialul înainte de tipărirea 
următoarelor ediţii. Închise ochii şi văzu din nou în faţa ei o 
fată blond-roşcată, zâmbind. 


— Ce bine de tine că maică-ta e plecată aşa de mult. 

Nils aprinse o ţigară. Lăsă fumul să se ridice spre tavanul 
camerei de adolescentă a Vendelei şi lăsă scrumul să cadă 
într-o doză goală de cola aflată pe noptieră. 

— Da, numai că a încercat să mă ia cu ea azi la grădina de 
flori, spuse Vendela întinzându-se după ţigara lui Nils. 

După ce trase un fum, Nils o luă înapoi. O şterse un pic de 
rujul lăsat de Vendela înainte să continue. 

— Mi-e greu să mi te închipui stând acolo şi plantând nişte 

blestemate de flori. 

— Pot să iau şi eu una? ceru Basse, cufundat într-un puf 
roşu. 

Nils îi aruncă pachetul de Marlboro, iar Basse îl prinse cu 
ambele mâini. 

— Ce-ar fi fost să mă fi văzut cineva acolo? La şcoală aş fi 
fost ţinta glumelor. 

— Da de unde, ai balcoane prea frumoase ca să se 
glumească pe seama ta. 

Nils îi prinse sânii Vendelei, iar ea îl lovi pe umăr. Nu foarte 
tare, ştia că îi plăcea de fapt. 

— Ai văzut ce balcoane avea. Scroafa aia, zise Basse, 
neputându-şi ascunde nostalgia din glas. 

Era total obsedat de sâni mari. 

Nils aruncă în el cu o pernă. 

— Te pomeneşti că te-or fi excitat! Aoleu, n-ai văzut ce 
urâtă era? 

— Da, am văzut, dar avea nişte balcoane enorme, ce 
dracu... 

Făcu un gest cu mâinile mimându-le mărimea, iar Vendela 
oftă. 

— Chiar eşti prost. 

Privi spre pătratele albicioase din tavan. Anul trecut, Nils nu 
se putuse abţine şi spusese că One Direction este pentru 
sugari. In ziua de după, Vendela dezlipise posterele. 

— Credeţi că se culcă împreună? 

Nils suflă un fum spre tavanul înclinat. Nu era nevoie să 
spună la cine se referea. 

— Am crezut mereu că e homo, zise Basse şi făcu nişte 
rotocoale de fum nereuşite. Din tonele alea de machiaj ale lui. 
Greu de înţeles cum de-l lasă taică-său. 

Când erau mai tineri, toţi îl admirau pe James Jensen, un 
erou de război musculos. Acum începuse să arate mai bătrân 
şi cam depăşit, să tot aibă vreo şaizeci de ani. Poate pentru 
că James arăta aşa de grozav începuseră să-l necăjească pe 
Sam în primii ani de şcoală. James era cam tot ce Sam nu era. 
Nils se întinse spre doza de cola. Sfârâi când îşi lăsă ţigara să 
cadă acolo. Vechea nerăbdare îl lovise din nou. 

— Acum sper să se întâmple naibii ceva. 
Basse se uită la el. 
— Sau altfel o să ai tu grijă să se întâmple. 


Cazul Stella 


Leif deschise uşor uşa. Pe Larry şi pe Lenita îi întâlnise de 
multe ori de-a lungul anilor, ca şi pe fiii lor. Insă pe fiica lor 
nu. Până acum. 

— Bună ziua, salută simplu intrând pe uşă. 

Larry şi Lenita se întoarseră spre el, dar Marie nu privi în 
direcția lui. 

— Mereu ne aduceţi pe noi aici, cum se întâmplă ceva, zise 
Larry. Ne-am obişnuit până acum, totul este din vina noastră. 
Dar când o chemaţi şi pe Marie pentru nu ştiu ce 
interogatoriu, mergeţi al dracului de departe. 

Gura îi împroşca cu scuipat. Pierduse trei dintre dinţii din 
partea de sus în diferite lupte. Că era dans pe ponton, concert 
sau o simplă seară de sâmbătă, Larry era acolo, gata să se 
bată. 

— Nu este un interogatoriu, spuse Leif. Vrem doar să 
vorbim cu Marie. Până acum nu ştim decât că Marie şi Helen 
sunt ultimele care au văzut-o pe Stella în viaţă, aşa că este 
important să reconstituim ce s-a întâmplat în timpul petrecut 
alături de ea. 

— Să reconstituiţi, pufni Lenita, fluturându-şi părul oxigenat 
şi coafat permanent. Să aruncați vina, despre asta e vorba 
mai degrabă. Marie are numai treisprezece ani. 

Aprinse supărată o țigară şi Leif nu se simţi în stare să-i 
atragă atenţia că, de fapt, fumatul era interzis în interiorul 
secției. 

— Vrem doar să auzim ce s-a petrecut în timpul orelor 
petrecute cu Stella. Asta-i tot. 

O observă pe Marie, care stătuse tăcută între cei doi 
părinți. Cum fusese oare pentru ea să crească în această 
familie?  Certuri, furturi, alcool şi intervenții de urgență 

permanente după plângeri de abuz fizic. 

Îşi aduse aminte de un ajun de Crăciun, când fata era 
numai un bebeluş. Dacă-şi amintea bine, băiatul mai mare 
sunase la numărul de urgență. Ce vârstă ar fi putut avea? 
Nouă? Când Leif ajunsese acolo, Lenita zăcea în bucătărie, cu 
fața plină de sânge. Larry îi izbise capul de aragaz, şi văzuse 
acolo pete de sânge. In sufragerie cei doi băieţi se 
ascunseseră după bradul de Crăciun ca să nu-i găsească 
Larry, care alerga prin casă înjurând şi strigând. Băiatul mai 
mare o avea pe în brate pe copilă. Leif nu avea să uite asta 
niciodată. 

Ca de obicei, Lenita refuzase să depună plângere. Și, în toți 
aceşti ani de ceartă şi vânătăi, ea continuase mereu să-i ia 
apărarea lui Larry. Între timp, Chiar şi Larry se alesese cu 
nişte vânătăi serioase şi cu un cucui zdravăn, când Lenita îi 
dăduse în cap cu o tigaie de fontă. Leif ştia că exact aşa se 
întâmplase, pentru că fusese martor ocular al disputei. 

— E în regulă, spuse calmă Marie. intrebati ce vreți. 
Presupun că vorbiti şi cu Helen? 

Leif aprobă din cap. 

— Da, i-am văzut sosind, spuse Marie unindu-şi mâinile în 
jurul genunchiului. 

Era foarte dulce, pesemne că şi Lenita fusese o frumusețe 
cândva demult. 

— Povesteşte cu propriile cuvinte despre ziua de ieri, zise 
Leif făcându-i lui Marie un semn din cap. Voi înregistra şi voi 
nota, sper că merge aşa. 

— Merge. 

Nu îşi desprinsese mâinile de pe genunchi. Era îmbrăcată 
simplu, în blugi şi maiou alb, cu părul blond lung, drept, lăsat 
pe spate. 

Calm şi metodic, trecu în revistă ziua precedentă. Fără să-şi 
caute cuvintele sau să-şi schimbe vocea, raportă ce făcuseră 
alături de Stella, oră după oră. Leif se văzu ascultând-o 
fascinat. Avea o voce uşor răguşită, captivantă, părând mai 
matură decât la cei treisprezece ani ai ei. A creşte în haos 
poate avea acest efect asupra unora. 

— Corespund aceste ore? 

Repetă ce spusese Marie, iar ea aprobă din cap. 

— ŞI ați lăsat-o în curte, iar acolo era maşina tatălui Stellei? 
însă pe el nu l-aţi văzut? 

Marie spusese asta deja, însă era o informaţie crucială şi 
voia să se asigure că înțelesese bine. 

— Da, aşa este. 

— lar apoi ați fost să faceți baie? Tu şi Helen? 

— Da, de fapt n-ar fi trebuit să mergem, pentru că pe Helen 
nu o lasă părinții să se vadă cu mine. 

Lenita pufni din nou. 

— Nişte snobi cu nasul pe sus. Se cred aşa stilati. Dar din 
câte ştiu, fac la toaletă la fel ca restul lumii. 

— Sunteţi prietene bune? întrebă Leif. 

— Da, suntem, încuviință Marie dând din umeri. De când 
eram mici. Sau până când n-am mai avut voie să ne întâlnim. 

Leif puse pixul deoparte. 

— De cât timp nu mai aveți voie să vă întâlniți? 

Nici Leif nu ştia dacă ar fi vrut ca fiica lui să se 
împrietenească cu cineva din familia Wall. Era destul de snob 
şi el. 

— De vreo jumătate de an. Au aflat că fumez şi au zis că nu 
trebuie să mă mai văd cu prințesa lor. Influență proastă. 

Larry şi Lenita clătinară din cap. 

— Ai mai vrea să adaugi ceva? întrebă Leif privind-o pe 
Marie în ochi. 

Erau total insondabili, însă o cută îi apăru pe frunte. 

— Nu. Vreau numai să spun că e îngrozitor ce i s-a 
întâmplat Stellei. Era atât de drăguță. Sper să-l prindeţi pe cel 
care a făcut asta. 

— Facem tot ce ne stă în putință, spuse Leif. 

Marie aprobă din cap, calmă. 

Era plăcut să rămână un moment închis în birou. Îşi 
petrecuseră toată noaptea pe teren, în operaţiunea de 
căutare, şi apoi toate lucrurile se succedaseră rapid odată ce 
Nea fusese găsită moartă. Lui Patrik i se părea că i se lipesc 
pleoapele şi, dacă nu se odihnea un pic, avea să adoarmă pe 
birou. Insă nu-şi permitea să meargă să se odihnească în 
camera de relaxare a secţiei. Era nevoie să dea câteva 
telefoane, iar apoi venea Erica să le împărtăşească ce ştia 
despre cazul Stella. Şi de-abia aştepta. Orice ar fi spus 
Mellberg la conferinţa de presă, toţi colegii de la secţie 
simțeau că, într-un fel sau altul, exista o legătură între cazuri. 
Marea întrebare era care anume. Era vorba de un criminal 
care s-a întors? De un imitator? Despre ce era vorba? 

Ridică receptorul şi dădu primul telefon. 

— Bună, Torbjörn, spuse el când versatul expert în 
criminalistică răspunse, după câteva secunde. M-am gândit să 
verific dacă nu cumva îmi poţi da ceva preliminar. 

— Cunoşti procedurile la fel de bine ca mine, răspunse 
Torbjörn. 

— Da, ştiu că trebuie să treci peste toate cu minuțiozitate, 
dar este vorba despre o fată moartă şi fiecare minut 
contează. Nimic ieşit din tipare? Nimic pe cadavru la care să 
reacționezi? Sau ceva găsit în zonă? 

— Imi pare rău, Patrik, deocamdată nu am nimic de 
raportat, am adunat multe şi mai e mult de verificat. 

— Înţeleg. A meritat încercarea în orice caz. Ştii cât de 
important e timpul, mai ales prima zi a unei investigaţii. Te 
rog, pune-i pe băieţi în alertă şi dă un semn de îndată ce ai 
ceva concret. Avem nevoie de tot ajutorul pe care-l putem 
primi. 

Patrik privi afară spre cerul albastru şi senin. O pasăre 

mare naviga pe curenţii ascendenți înainte de a plonja brusc 
în picaj şi a dispărea din vedere. 

— Puteţi să scoateţi rapoartele despre cazul Stella? ceru el. 
Ca să comparăm. 

— Deja am făcut asta. Vor fi trimise în curând prin intranet. 

Patrik zâmbi. 

— Eşti o comoară, Torbjörn. 

închise telefonul şi inspiră adânc, de mai multe ori, înainte 
de a da următorul apel. 

Corpul îi tremura de oboseală. 

— Salut, Pedersen. Hedström aici. Cum merge cu autopsia? 

— Ce-aş putea spune? răspunse şeful institutului de 
medicină legală din Goteborg. De fiecare dată este la fel de 
dificil. 

— Da, la naiba. Cu copii e cel mai rău. Chiar şi pentru voi, 
presupun. 

Tord Pedersen confirmă bombănind. Patrik nu-l invidia 
pentru sarcina lui. 

— Când crezi că ne poţi da ceva? 

— Poate într-o săptămână. 

— La naiba, o săptămână? Nu se poate mai repede? 

Medicul legist oftă. 

— Ştii cum este acum, vara... 

— Da, înţeleg, căldura. Ştiu că numărul deceselor creşte. 
Dar vorbim de un copil de patru ani. Dar aţi putea totuşi... 

Îşi dădu seama cât de rugător suna. Avea respect pentru 
reguli şi regulamente, însă în acelaşi timp avea mereu în 
minte chipul Neei şi era pregătit să se roage şi să se 
milogească, dacă în acest fel ar fi putut grăbi cursul 
investigaţiei. 

— Daţi-mi ceva, orice, de la care să încep să lucrez. Un 
motiv al morţii preliminar, de pildă. Sigur ai apucat să te uiţi 
măcar la ea... 

— E mult prea devreme să ne dăm cu părerea, dara avuto 
rană în partea din spate a capului, asta e tot ce pot să spun. 

Patrik notă în timp ce ţinea strâns telefonul mobil între 
umăr şi ureche. Nu văzuse rana când corpul fusese ridicat. 

— Bine, dar ştii de ce? Ce ar fi putut cauza rana? 

— Nu, din păcate nu. 

— Înţeleg. Însă grăbeşte-te cu autopsia pe cât e posibil şi 
sună-mă de îndată ce ai ceva. Bine? Mulţumesc, Pedersen. 

Patrik avu o senzaţie de frustrare când închise telefonul. 
Voia chiar acum rezultatul. Însă angajaţii erau puţini şi 
cadavrele multe. Aşa fusese, în general, şi pe vremea când 
era el poliţist. Însă cel puţin aflase ceva, cu toate că era 
numai o informaţie preliminară. Dar nu îl ajuta să înţeleagă 
prea multe. Se frecă cu putere la ochi. De s-ar putea odihni 
odată! 


Paula nu putu să îşi reprime o grimasă când trecură pe 
lângă casa unde locuise Nea. Fiul ei şi al Johannei, Leo, avea 
numai trei ani şi numai gândul că i s-ar fi putut întâmpla ceva 
o făcea să se simtă oribil. 

— Una dintre maşinile noastre, zise Martin făcând un semn 
cu mâna. Trebuie să fie Gösta. 

— Da, nu îl invidiez, spuse ea cu glas scăzut. 

Martin nu răspunse. 

Se uitară la căsuţa albă spre care se îndreptau. Se putea 
ajunge pe jos la ea de la casa Neei şi era probabil vizibilă din 
hangar, dar nu şi din locuinţă. 

— Acolo? întrebă Martin, iar Paula încuviinţă din cap. 

— Da, este cel mai apropiat vecin, deci acolo vom merge, 
spuse ea realizând că tonul său era mai autoritar decât 
intenţionase. 

Însă Martin nu i-o luă în nume de rău. Conduse repede pe 
drumul pietruit şi apoi parcă. Nimeni nu se mişca în casă. 

Bătură la uşă, însă nimeni nu răspunse. Paula mai încercă o 
dată, cu mai multă putere. Strigă, fără niciun răspuns. Căută 
o sonerie, dar fără succes. 

— Poate că nu este nimeni acasă? 

— Mai întâi ne uităm în spatele casei, spuse Martin. Cred că 
aud muzică de acolo. 

Înconjurară casa. Paula nu putu să nu admire florile care 
împodobeau mica grădină ce se preschimba aproape pe 
neobservate, mai încolo, în pădure. Acum auzea şi ea muzica. 
În spatele casei, o femeie făcea abdomene în ritm rapid, cu 

muzica dată la maximum. 

Femeia tresări când îi văzu şi îşi scoase căştile. 

— Ne cerem iertare, am strigat... zise Paula arătând spre 
cealaltă parte a casei. 

Femeia îşi aplecă uşor capul în jos. 

— Nicio problemă, m-am speriat puţin, eram în mijlocul... 

Închise muzica de la mobil şi se ridică. Îşi şterse mâinile 
transpirate de un prosop şi apoi întinse mâna să-i salute, mai 
întâi pe Paula, apoi pe Martin. 

— Helen. Helen Jensen. 

Paula se încruntă. Numele suna cunoscut. Apoi îi pică fisa. 
La naiba. Era Helen. Habar nu avea că locuia aşa de aproape 
de familia Berg. 

— Ce treabă are poliţia pe aici? întrebă Helen. 

Paula se uită la Martin. Văzu după expresia feţei că şi el îşi 
dăduse seama cine era. 

— Nu aţi auzit? se miră Paula. 

Făcea Helen pe ignoranta? Chiar să-i fi scăpat toată forfota 
din pădure de astă-noapte? Nimeni nu mai vorbea de altceva 
pe acolo. 

— Ce să aud? întrebă Helen plimbându-şi privirea între 
Martin şi Paula. 

Se opri în mijlocul unei mişcări. 

— | s-a întâmplat ceva lui Sam? 

— Nu, nu, spuse Paula ridicându-şi o mână. 

Deduse că Sam era fie fiul, fie soţul. 

— E vorba de fetiţa din casa vecină. Linnea. A dispărut ieri 
după-amiază sau, de fapt, ieri după-amiază s-a descoperit că 
dispăruse. lar azi-dimineaţă, din păcate, a fost găsită moartă. 

Helen scăpă prosopul pe podeaua terasei. Nu încercă să îl 
ridice, îl lăsă acolo. 

— Nea? A murit Nea? Cum? Unde? 

Işi prinse gâtul cu mâna, iar Paula văzu o venă pulsându-i 
puternic sub piele. Injură în sinea ei. Ideea era să vorbească 
cu Helen după ce Erica avea să sosească la secţie pentru a-i 
pune la punct cu cazul Stella. 

Insă acum nu mai aveau ce face. Se aflau acolo şi nu 
puteau să plece şi apoi să se întoarcă. Trebuiau să profite cât 

mai bine de situaţie. 

Se uită la Martin care încuviinţă din cap. 

— Putem să ne aşezăm? sugeră el arătând spre o măsuţă 
cu scaune de plastic, la câţiva metri distanţă. 

— Da, da, sigur, scuze, zise Helen. 

Intră în camera de zi pe uşa deschisă de la terasă. 

— Scuze, vreau numai să-mi pun un pulover, spuse ea 
arătând spre bustiera de sport. 

— Da, da, bineînţeles, spuse Paula. 

Ea şi Martin se aşezară pe scaunele de plastic. Schimbară o 
privire. 

Văzu că şi Martin era nemulţumit de felul cum evoluase 
situaţia. 

— Mi-aş dori şi eu o astfel de grădină, spuse Martin privind 
în jurul lui. 

— O mulţime de trandafiri, rododendroni şi nalbe de 
grădină. Mai încolo sunt şi nişte bujori frumoşi. 

Arătă spre capătul mai apropiat al grădinii. Paulei nu îi era 
prea clar despre ce flori vorbea. Grădinăritul nu era punctul ei 
forte. li plăcea să locuiască la bloc şi nu avea niciun fel de 
nostalgie după casă sau curte cu iarbă. 

— Da, au crescut frumos, spuse Helen, care ieşi îmbrăcată 
într-o rochie comodă şi uşoară. Le-am plantat anul trecut, 
înainte erau acolo. 

Arătă spre o parte mai umbrită a grădinii. 

— Insă am crezut că aveau să se simtă mai bine unde stau 
acum. Şi aşa a fost. 

— Vă ocupați singură de grădină? întrebă Martin. Dacă nu, 
ştiu că Sanna, care are magazinul de grădinărit, se pricepe 
la... 

Se opri brusc, realizând legătura dintre ea şi Sanna, însă 
Helen se mulţumi să dea din umeri. 

— Nu, mă ocup singură. 

Se aşeză în faţa lor la măsuţa albă de terasă. Părea să fi 
făcut un duş rapid, avea părul umed la spate. 

— Prin urmare, ce s-a întâmplat cu Nea? întrebă Helen cu 
vocea uşor tremurată. 

Paula o observă. Tulburarea arăta autentică, nu încăpea 

îndoială. 

— Părinţii i-au anunţat dispariţia ieri. Chiar nu aţi auzit 
grupurile de căutare care s-au aflat toată noaptea pe teren? A 
fost mobilizare uriaşă, tocmai lângă voi. 

Era ciudat că Helen nu-i auzise deloc pe cei care se aflau 
pe teren căutând, la numai câteva sute de metri de la casa 
lor. 

Helen clătină din cap. 

— Nu, ne-am culcat devreme. Am luat un somnifer şi nu aş 
fi simţit niciun război. Cât despre James... el a dormit în 
pivniţă, i se pare mai răcoros, iar de acolo nu se aude nimic. 

— L-aţi pomenit pe Sam? întrebă Martin. 

Helen confirmă din cap. 

— Este fiul nostru. Are cincisprezece ani. lar el sigur a stat 
până târziu şi s-a jucat la computer cu muzica dată tare în 
căşti. Şi, odată adormit, nimic nu-l mai poate trezi. 

— Deci nimeni dintre voi nu a auzit nimic? 

Paula îşi dădu seama că părea bănuitoare, însă nu-şi putea 
ascunde mirarea. 

— Nu, nu din câte ştiu eu. Nimeni nu a spus nimic azi- 
dimineaţă. 

— Bine, spuse încet Paula. După cum înţelegeţi, va trebui 
să vorbim şi cu ceilalţi din familie. 

— Sigur că da, bineînţeles. Niciunul dintre ei nu este acasă 
în momentul de faţă, dar puteţi reveni sau suna. 

Paula încuviinţă din cap. 

— Aţi văzut-o ieri pe Linnea, dumneavoastră sau ceilalţi? 

Helen se gândi în timp ce îşi inspectă unghiile. Nu erau nici 
vopsite, nici pilite, iar pe mâini se vedea că săpau în pământ 
şi curăţau buruienile. 

— Nu-mi pot aminti să fi văzut-o ieri. Alerg în fiecare zi şi 
dacă e afară obişnuieşte să facă cu mâna, cred că îi salută pe 
toţi trecătorii. Nu cred că am văzut-o ieri. Insă nu sunt sigură. 
Nu-mi amintesc prea bine. Sunt foarte concentrată când alerg 
şi, dacă reuşesc să am un ritm bun al paşilor, mă pierd cumva 
în propria mea lume. 

— Alergaţi numai ca să vă menţineţi tonusul sau participaţi 
la curse? întrebă Martin. 

— Alerg la maraton, zise ea. 

Asta explica de ce era aşa de zveltă şi bine antrenată. 
Paula se strădui să nu simtă fiecare kilogram excedentar de 
pe propriul corp. Îşi spunea în fiecare luni dimineaţă că avea 
să se apuce de antrenament şi de dietă, însă cu copil mic, pe 
lângă muncă, nu existau nici timp, nici energie. Şi nu o motiva 
prea mult să ştie că Johanna o iubea exact aşa cum era, cu 
pliuri cu tot. 

— Şi ieri aţi alergat pe lângă casa ei? întrebă Martin. 

Helen confirmă din cap. 

— Alerg mereu pe acelaşi drum. În afară de cele două zile 
de odihnă din săptămână, când nu alerg deloc. Dar asta este 
sâmbăta şi duminica. 

— Şi nu credeţi că aţi văzut-o atunci? repetă Paula. 

— Nu, nu cred. 

Helen îşi încruntă sprâncenele. 

— Dar... Ce... începu ea, dar se opri şi reluă din nou. Cum a 
murit? 

Paula şi Martin schimbară o privire. 

— Încă nu ştim, zise Martin. 

Helen îşi duse din nou mâna la gât. 

— Bieţii de Eva şi Peter! Da, nu îi cunosc foarte bine, însă 
sunt vecinii noştri cei mai apropiaţi şi se întâmplă să mai 
schimbăm câte o vorbă din când în când. A fost un accident? 

— Nu, spuse Paula şi se uită atentă la reacţia lui Helen. Nea 
a fost omorâtă. 

Helen se uită fix la ea. Apoi spuse încet: 

— Omorâtă? 

Clătină din cap. 

— O fată de aceeaşi vârstă, de la aceeaşi fermă. Da, înţeleg 
de ce aţi venit aici. 

— De fapt, a fost o întâmplare, recunoscu Martin. Trebuia 
să vorbim cu vecinii mai apropiaţi, să îi întrebăm dacă au 
văzut ceva şi nu ştiam că locuiţi aici. 

— lar eu ştiam din auzite că părinţii dumneavoastră au 
vândut casa şi s-au mutat, zise Paula. 

— Aşa este, confirmă Helen. Au vândut-o chiar după proces 
şi s-au mutat la Marstrand. Dar cel care a cumpărat-o a fost 

un bun prieten al tatei. James. Şi da, atunci când James şi cu 
mine ne-am căsătorit, el a vrut să locuim aici. 

— Unde este soţul dumneavoastră acum? întrebă Paula. 

— E plecat, are nişte drumuri de făcut, spuse ea dând din 
umeri. 

— Şi fiul dumneavoastră? interveni Martin. Sam? 

— Nu am idee. E vacanţa de vară. Era plecat când m-am 
întors de la alergat, îi lipsea şi bicicleta. Îmi închipui că a fost 
cu bicicleta la amicii lui din Fjällbacka. 

Se făcu tăcere pentru o clipă. Helen se uită la ei, cu o lucire 
nouă în privire. 

— Şi acum... acum toţi o să creadă că am fost noi? 

Duse mâna de la gât la păr. 

— Ziarele? Lumea... Presupun că o să înceapă din nou. 

— Luăm în calcul toate posibilităţile, zise Paula simțind o 
oarecare compasiune pentru femeia din faţa ei. 

— Aţi intrat în legătură cu Marie de când s-a întors? întrebă 
Martin. 

Nu se putu abţine, deşi ştia că ar fi fost bine să aştepte cu 
toate întrebările legate de cazul vechi. 

— Nu, nu, nu avem nimic să ne spunem, zise Helen 
clătinând din cap. 

— Aşadar nu v-aţi văzut şi nici nu aţi vorbit la telefon? 
verifică Paula. 

— Nu, repetă Helen. Marie aparţine altui timp, altei vieţi. 

— Bine, spuse Paula. Vom fi nevoiţi să vorbim cu 
dumneavoastră şi mai târziu, însă în acest moment vrem să 
vă aflăm răspunsurile în calitate de vecină. Aţi văzut sau auzit 
ceva ieşit din comun în ultimele zile? Vreo maşină? Vreo 
persoană? Ceva ce a ieşit în evidenţă, nu a părut la locul lui 
sau aţi remarcat pur şi simplu? 

Paula încerca să adreseze întrebări cât mai deschise. Nu 
ştiau nici ei ce anume căutau. 

— Nu, spuse Helen într-un ritm încet. Nu, nu aş putea să 
spun că am văzut ceva ciudat în ultimele zile. 

— Cum am spus, va fi nevoie să punem aceste întrebări şi 
soţului şi fiului, zise Martin şi se ridică. 

Paula completă: 

— Da, şi prin urmare vom reveni şi la dumneavoastră cu 
mai multe întrebări. 

— Înţeleg asta, spuse Helen. 

Când plecară, ea rămase la masa de pe terasă, de-abia 
aruncându-le o privire. În spatele ei se grozăveau trandafirii şi 
bujorii. 


Erica îl sărută rapid pe Patrik când se întâlniră la recepţie. 
Annika se lumină la faţă şi ieşi din locul ei din spatele 
pupitrului pentru a o îmbrăţişa pe Erica. 

— Bine ai venit! spuse ea cu căldură în glas. Cum se simt 
copiii? Şi Maja? 

Erica returnă îmbrăţişarea şi o întrebă de familia ei. li 
plăcea de femeia care făcuse ordine în secţie şi o respecta tot 
mai mult cu fiecare zi care trecea. Câteodată reuşeau să se 
întâlnească pentru câte o masă de prânz, însă nu la fel de des 
precum şi-ar dori. Cu copii mici, săptămânile şi lunile zburau 
repede, iar viaţa socială rămânea în urmă. 

— Vom merge în sala de conferinţe, spuse Annika, iar Erica 
aprobă din cap. 

Fusese acolo de multe ori şi ştia despre ce sală era vorba. 

— Vin imediat, strigă Annika după ce Erica şi Patrik porniră 
pe coridor. 

— Bună, Ernst! zise Erica veselă când câinele uriaş se 
apropie de ea cu limba scoasă şi dând din coadă. 

Stătuse şi dormise sub biroul lui Mellberg, ca de obicei, însă 
năvălise afară la auzul vocii Ericăi. O salută lingând-o şi 
tatonând-o cu boticul umed, iar Erica îl răsplăti mângâindu-l 
după urechi. 

— Atenţie, civili în secţie! spuse Mellberg ţâfnos când apăru 
năuc în pragul uşii de la biroul său. 

Însă Erica îşi dădu seama că şi el se bucura să o vadă. 

— Am auzit că ai fost extraordinar la conferinţa de presă, 
zise ea fără urmă de ironie în glas, luându-şi o lovitură de cot 
din partea lui Patrik. 

Ştia foarte bine că îl încuraja pe şeful lui numai ca să îl 
tachineze pe el - lucru care îi scăpa total lui Bertil Mellberg. 
Acesta strălucea de mulţumire. 

— Da, sunt de mult expert în aşa ceva. În acest colţ de 
lume nu sunt obişnuiţi ca cineva cu experienţa mea să ţină o 
conferinţă de presă la un aşa nivel. Ştii, practic mi-au mâncat 
din mână. lar dacă te ocupi de şleahta ziariştilor aşa ca mine, 
atunci ea poate deveni un instrument important pentru 
poliţie. 

Erica aproba din cap serioasă, în timp ce Patrik se uita 
fioros la ea. 

Intrară în sala de conferinţă. Deodată, mapa din geantă îi 
păru grea Ericăi. O scoase şi o puse pe masa de conferinţe. 
Înainte ca Patrik şi Mellberg să se aşeze, merse rapid în jurul 
mesei şi îi salută pe Gösta, pe Paula şi pe Martin. 

— Patrik a spus că mă vei ajuta cu prezentarea, îi spuse ea 
lui Gösta. 

— Să vedem cât de multe îmi amintesc, răspunse el 
scărpinându-se la ceafă. După cum am spus, asta a fost acum 
treizeci de ani. 

— Voi fi recunoscătoare pentru orice ajutor pe care-l pot 
primi. 

Annika pregătise tabla albă şi cariocile. Erica luă nişte foi 
din mapa groasă şi le fixă cu mici magneţi argintii. Apoi luă o 
cariocă şi se gândi din ce parte să înceapă. 

Tuşi pentru a-şi drege glasul. 

— Stella Strand avea patru ani când a dispărut de la ferma 
părinţilor săi. Două fete de treisprezece ani, Marie Wall şi 
Helen Persson, acum Jensen, trebuiau să o supravegheze 
câteva ore, timp în care mama Stellei, Linda, şi sora ei mai 
mare, Sanna, aveau să meargă la cumpărături în Uddevalla. 

Arătă spre două fotografii de şcoală, prinse sus. Una a unei 
fete brunete şi serioase la începutul adolescenţei, cealaltă a 
unei fete blonde cu privire rebelă, dar care era deja atât de 
frumoasă, că-ţi lua respiraţia. Helen avea trăsăturile 
nedefinite ale adolescenţei, se afla în ţara de mijloc dintre 
copilărie şi adolescenţă, în timp ce Marie avea deja privirea 
unei femei mature. 

— Ambele fete locuiau în vecinătatea fermei familiei 
Strand, aşa au cunoscut-o pe Stella şi pe ai săi. Mai 
rămăseseră cu ea pe post de bone de câteva ori înainte, nu 

regulat, însă nu era ceva neobişnuit. 

Se aşternuse o tăcere deplină în încăpere. Toţi cunoşteau 
crâmpeie din acel caz, însă de-abia acum aveau parte de o 
imagine de ansamblu. 

— Au venit la familia Strand pe la ora unu - nu au putut fi 
stabilite niciodată orele exacte, însă fusese cam pe atunci. 
După ce Linda şi Sanna au plecat la Uddevalla, fetele s-au 
jucat cu Stella la fermă. La scurt timp după aceea, au pornit 
spre Fjällbacka, cu Stella într-un cărucior pliabil. Primiseră 
bani pentru îngheţată şi au mers la chioşc. După ce au stat un 
pic acolo, s-au întors pe jos înapoi la fermă. 

— E destul de lung drumul, zise Martin. Nu cred că aş fi vrut 
ca două tinere să meargă cu fata mea de patru ani pe drumul 
acela. 

— Pe atunci erau alte vremuri, spuse Erica. Măsurile de 
securitate nu erau tocmai la fel. Când eram mici, eu şi sora 
mea stăteam între locurile din maşină în timp ce tata 
conducea. Fără centuri de siguranţă. E greu de înţeles acum, 
însă atunci nu era nimic ciudat. Deci, fetele s-au întors la 
fermă cu Stella în cărucior şi au ajuns în jurul orei patru. 
Hotărâseră cu Linda să o lase pe Stella lui Anders la ora patru 
şi jumătate, însă i-au văzut maşina în curte şi au presupus că 
se întorsese mai devreme de la muncă. Aşa că au lăsat-o 
acolo pe Stella. 

— Nu l-au văzut? întrebă Paula, iar Erica îi făcu un semn din 
cap lui Gösta. 

— Era în casă, spuse el. 

Erica privi spre tablă, întrebându-se cum să continue. 

— Aşadar Leif Hermansson era şef al secţiei în 1985. Am 
întâlnit-o pe fata lui de dimineaţă, ca să văd dacă îşi amintea 
ceva despre investigația tatălui ei. Însă nu şi-a amintit prea 
multe, iar ea şi fraţii ei nu au materiale rămase în casă. Pe de 
altă parte, a afirmat că, în ultimii ani de viaţă, tatăl ei s-a 
îndoit de vinovăția fetelor. 

Patrik se încruntă. 

— Şi a spus pe ce se baza această îndoială? 

Erica clătină din cap. 

— Nu, nu din câte îşi amintea. Gösta, tu ce spui? 

Gösta se scărpină pe gât, aproape de bărbie. 

— Nu-mi amintesc ca Leif să se fi îndoit vreodată. Totuşi, 
credea şi el ca şi noi ceilalţi că a fost îngrozitor de tragic. 
Multe vieţi au fost deodată distruse, nu numai a Stellei şi a 
familiei ei. 

— Dar cum a fost în timpul în care a lucrat la caz? întrebă 
Martin. Leif şi-a exprimat vreo îndoială atunci? 

Se aplecă în faţă şi îşi uni mâinile pe masă. 

— Nu, din câte îmi amintesc, spuse Gösta. După ce fetele 
au recunoscut, părea totul foarte clar. Faptul că şi-au retras 
spusele când şi-au dat seama de gravitatea situaţiei nu 
schimba lucrurile, după părerea lui Leif. 

Cobori privirea spre masă, iar Erica bănui că scotocea 
printre amintiri. Probabil asta era informaţie nouă pentru el, 
că Leif se îndoise de toate astea în ultimii ani de viaţă. 

— Ce s-a întâmplat apoi? întrebă Patrik nerăbdător. 

— Fetele au lăsat-o pe Stella la fermă, crezând că tatăl ei 
se întorsese. 

— Tatăl a fost bănuit drept suspect? întrebă Paula. 

— Anders Strand a fost interogat de mai multe ori, 
răspunse Gösta. Leif a tot întors pe o parte şi pe alta orele 
date de el şi le-a întrebat şi pe mamă şi pe sora mai mare, ca 
să vadă dacă... 

El ezită şi Martin completă: 

— „să vadă dacă existau probleme în familie, atacuri, 
abuz... 

— Da, confirmă Gosta. Nu este niciodată o sarcină plăcută 
să pui aceste întrebări. 

— Faci ce trebuie să faci, spuse încet Patrik. 

— Nu s-a găsit nimic în această direcţie, spuse Erica. Nu a 
fost niciun semn care să sugereze altceva decât că era o 
familie obişnuită şi iubitoare, niciun semn că lucrurile ar fi 
putut sta altfel. Aşa că cercetarea a trecut în etapa 
următoare, căutarea cuiva din exterior. 

— lar asta nu a dat niciun fel de rezultat, spuse Gösta. 
Niciun necunoscut nu a fost văzut în apropierea fermei, nici 
înainte de crimă, nici în jurul orei când Stella a fost ucisă, nu 
am găsit pedofili cunoscuţi în zonă, nimic. 

— Care a fost cauza morii Stellei? întrebă Paula 
scărpinându-l distrată pe Ernst după ureche. 

— Lovitură la cap cu obiect contondent, zise Erica şi, după 
ce ezită o clipă, puse fotografiile pe tablă. 

— Ah, la naiba, făcu Annika şi clipi pentru a-şi opri lacrimile. 

Gösta îşi cobori privirea. Le mai văzuse şi înainte. i 

— Stella a fost lovită de mai multe ori în zona occipitală. In 
raportul de la autopsie scria că probabil a fost lovită încă mult 
timp după ce murise. 

— Cu două obiecte diferite, spuse Patrik. M-am uitat repede 
pe raportul trimis de Pedersen şi am reţinut asta. 

Erica aprobă din cap. 

— Da, au fost găsite urme şi de piatră, şi de lemn în rană. O 
teorie era că fusese lovită cu o piatră şi cu o creangă de 
copac. 

— Era unul din motivele pentru care Leif începuse să 
bănuiască existenţa a doi făptaşi, zise Gösta ridicând privirea. 

— Când fetele nu au venit cu Stella, după cum era stabilit, 
tatăl bineînţeles că s-a îngrijorat, continuă Erica. Când Linda 
şi Sanna s-au întors, la cinci şi jumătate, Anders era pe 
punctul de a ceda nervos. Primise un telefon de la KG care îi 
spusese că Helen şi Marie o lăsaseră pe Stella la fermă, cu o 
oră mai devreme. Linda şi Anders au fost ajutaţi să caute prin 
pădure şi de-a lungul drumului, dar s-au dat bătuţi repede. Au 
sunat la poliţie la ora şase şi un sfert, iar operaţiunea s-a pus 
în mişcare imediat după asta. Ca şi de data asta, au fost 
foarte mulţi voluntari din comunitate care au venit pe teren şi 
au dat o mână de ajutor. 

— Am auzit că acelaşi tip care a găsit-o pe Stella a dat şi de 
Nea, zise Martin. N-ar trebui să ne uităm mai bine la asta? 

Patrik clătină din cap. 

— Nu cred. Mai degrabă am avut noroc că s-a hotărât să se 
uite mai atent la locul unde o găsise pe Stella. 

— Dar cum de nu au găsit-o câinii? întrebă Paula 
continuând să îl scarpine pe Ernst după ureche. 

— Patrulele canine nu au ajuns până în acea zonă de 
căutare, spuse Patrik făcând o grimasă. Te rog, povesteşte-ne 
mai mult despre fete. 


= tou e 


Erica înţelegea ce dorea. Ea muncea mult la caracterizările 
persoanelor implicate într-un caz şi era convinsă că acesta 
era unul din factorii de succes ai cărţilor sale. li plăcea să 
transforme persoane din crime cunoscute, care înainte 
figurau numai în titluri negre şi în imagini nisipii din ziare, în 
oameni reali, din carne şi oase. 

— Deocamdată nu am reuşit să fac prea multe interviuri cu 
cei care le cunoşteau pe Helen şi pe Marie la acea vreme. 
Însă am apucat să vorbesc cu câţiva oameni şi am o idee 
despre circumstanţele din jurul lor şi al familiilor lor. 

Erica îşi drese vocea. 

— Familiile amândurora erau cunoscute în societate, însă 
din motive cu totul diferite. La suprafaţă, familia lui Helen era 
familia perfectă. Mama şi tatăl ei erau figuri binecunoscute în 
viaţa mondenă din Fjällbacka şi în lumea locală a afacerilor. 
Tatăl ei era preşedinte la Rotary, mama era implicată în 
asociaţia Casă şi Şcoală, aveau o viaţă socială activă şi 
organizau o mare parte din activităţile de divertisment din 
Fjällbacka. 

— Fraţi, surori? se întrebă Paula. 

— Nu, Helen a fost singurul copil. Fată îngrijită, silitoare la 
şcoală, liniştită, da, aşa e caracterizată. Se pare că era 
talentată la pian, iar părinţii o cam etalau în privinţa asta. 
Marie, pe de altă parte, provenea dintr-o familie cu care 
bănuiesc că aţi avut mult de furcă, chiar înainte de toate 
astea. 

Gosta confirmă din cap. 

— Da, mai încape vorbă! 

— Bătăi, alcool, jafuri, da, înţelegeţi... Şi nu este vorba 
numai de părinţi şi de cei doi fraţi mai mari ai lui Marie. Era 
singura fată şi nu a apărut în registrele de delincvenţi tineri 
înainte de moartea Stellei. Fraţii ei, în schimb, apăreau cu 
regularitate, chiar înainte de a împlini treisprezece ani. 

— Orice treabă ar fi fost, biciclete furate, furt la chioşc, tot 
felul de astfel de lucruri, mergeam mereu mai întâi la casa 
familiei Wall, zise Gösta. Şi în nouă cazuri din zece găseam 
bicicleta furată sau ce-o fi fost. Nici deştepţi nu prea erau. 

— Dar nimic privitor la Marie, nu-i aşa? întrebă Patrik. 

— Nu, nu mai mult decât o plângere din partea şcolii pentru 
că li se părea că era expusă unor violenţe. Însă ea nega totul. 
Spunea că a căzut cu bicicleta. Sau că s-a împiedicat. 

— Dar aţi fi putut totuşi să interveniţi? întrebă Paula 
încruntându-se. 

— Da, deşi pe vremea aia nu prea mergea aşa. 

Erica observă că Gosta se foi, tulburat. Ştia, probabil, că 
Paula avea dreptate. 

— Erau alte timpuri. A amesteca asistenţa socială era 
măsura ultimă. lar Leif a rezolvat mergând acolo şi având o 
discuţie dură cu tatăl lui Marie. Apoi nu au mai fost plângeri 
de la şcoală. Dar clar că e imposibil de ştiut dacă a încetat cu 
loviturile sau a devenit mai priceput în a nu lăsa urme. 

Tuşi în spatele pumnului strâns şi nu mai spuse nimic 
altceva. 

— Cu toate că fetele proveneau din medii complet diferite, 
continuă Erica, au devenit prietene foarte bune. Erau tot 
timpul împreună, deşi familiei lui Helen nu-i surâdea asta. La 
început au fost nepăsători, sperau să fie ceva trecător. Dar 
apoi au fost tot mai iritaţi de alegerea lui Helen în privinţa 
companiei şi le-au interzis fetelor să se mai vadă. Tatăl lui 
Helen a murit şi nu am apucat încă să discut cu mama ei, însă 
am vorbit cu oameni care au intrat în contact cu ele la acel 
timp. Toţi spun că a fost un tărăboi îngrozitor după ce Helen 
nu a mai avut voie să o întâlnească pe Marie - da, gândiţi-vă 
drama unor fete la începutul adolescenţei. Dar până la urmă 
n-au avut ce face şi s-au resemnat, nu s-au mai văzut în 
timpul liber. Deşi părinţii lui Helen nu puteau să le oprească 
să se vadă la şcoală, erau totuşi în aceeaşi clasă. 

— Însă părinţii lui Helen făceau pare-se o excepţie când 
cele două mergeau să o supravegheze pe Stella, zise Patrik 
dus pe gânduri. De ce? Nu era ciudat, dacă se împotriveau 
atât de mult ca ele două să se întâlnească? 

Gösta se aplecă în faţă. 

— Tatăl Stellei era directorul băncii din Fjällbacka. Avea 
prin urmare una din poziţiile mai de vază din comunitate. ŞI 
pentru că soţia lui, Linda, le întrebase deja pe fete dacă ar fi 
putut avea grijă de Stella împreună, atunci KG Persson nu 

voise să se pună cu Anders Strand. De aceea a fost făcută o 
excepţie. 

— Oamenii... zise Martin mirat şi clătinând din cap. 

— Cât timp a trecut până au mărturisit? întrebă Paula. 

— O săptămână, zise Erica şi privi din nou fotografiile de pe 
tabla albă. 

Şi ea revenea tot timpul la această întrebare. De ce 
recunoscuseră fetele un omor brutal dacă nu erau ele 
vinovate? 


Cazul Stella 


— Asta e revoltător. De parcă Marie n-ar fi avut parte de 
destule! 

Lenita îşi scutură părul mare şi blond. Marie stătea calmă la 
masă, cu mâinile strânse pe genunchi. Părul lung îi încadra 
chipul frumos. 

— Trebuie să punem aceste întrebări. Îmi pare rău, dar este 
necesar. 

Leif nu-şi mai desprinse privirea de la Marie. Părinţii ei 
puteau spune orice, însă el era convins că fetele nu spuneau 
tot adevărul. Il audiaseră de mai multe ori pe Anders Strand, 
au întors pe fată şi pe dos povestea familiei, dar fără să 
găsească ceva. Fetele le-ar fi putut da o pistă. Era sigur de 
asta. 

— E în regulă, spuse Marie. 

— Poţi să mai povesteşti o dată cum a fost când ati intrat în 
pădure? 

— Ați vorbit cu Helen? întrebă ea privindu-l în ochi. 

Lui Leif îi trecu din nou prin gând că Marie va fi o frumusețe 
când va creşte. Ce simţea Helen în legătură cu asta? De la 
fiica lui, cunoştea câte ceva despre dinamica relațiilor dintre 
fete şi nu era prea uşor să fii cea invizibilă lângă cea drăguță. 
Prezenţa fadă a lui Helen se afla în umbra celei strălucitoare a 
lui Marie şi se întreba cum le influențase asta relația. Erau o 
pereche stranie din multe puncte de vedere şi se întreba ce 

anume le făcuse să-şi caute una alteia compania. Lucrurile nu 
se potriveau, pur şi simplu. 

Leif puse deoparte pixul. Era acum ori niciodată. Se uită la 
părinții lui Marie. 

— Aş vrea să vorbesc între patru ochi cu Marie pentru un 
moment... 

— Nici nu se pune problema! 

Vocea ascuţită a Lenitei răsună între pereții micii încăperi 
din sectie. 

— Câteodată, memoria poate scoate mai multe la suprafață 
dacă ne liniştim, şi cred că pe Marie o stresează situația de 
acum, spuse Leif calm. Dacă pot pune nişte întrebări despre 
plimbarea prin pădure e posibil să primim informații 
interesante pentru investigație, şi atunci putem scăpa de asta 
într-o clipită. 

Larry se jucă cu degetele pe unul dintre multele lui tatuaje 
de pe braț şi se uită la nevasta sa. 

Ea pufni. 

— În familia noastră nu a ieşit nimic bun din convorbiri în 
doi cu poliția. De exemplu, atunci când Krille s-a întors cu un 
ochi vânăt după ce a fost cules de poliţie. 

Vocea i se ascuți din nou. 

— Nu făcuse nimic. leşise afară şi se simţea bine cu amicii 
lui când a fost luat la sectie total nejustificat şi a venit acasă 
cu o vânătaie zdravănă. 

Leif oftă. Ştia exact despre ce ocazie vorbea. Krille ieşise 
într-adevăr afară şi se simțea bine. Beat turtă. Îi intrase în cap 
că un băiat se dădea la fata lui şi incepuse să vânture o sticlă 
de bere cu gâtul spart. Fusese nevoie de trei oameni ca să-l 
ducă în maşina de poliție şi era pe cale să intre în boxa 
bețivilor dacă ar fi continuat să-i amenințe pe poliţiştii care 
fuseseră nevoiţi să-l pună la pământ pentru a-l calma. Şi în tot 
iureşul acela s-a întâmplat să primească un pumn. Dar ştia că 
nu era o idee bună să se lanseze în discuţie. Mai ales dacă 
voia să reuşească să-i scoată din cameră pe părinții lui Marie. 

— Foarte regretabil, spuse el. Dacă doriți, aş putea analiza 
mai îndeaproape cazul. Poate se găseşte chiar un motiv 
pentru prejudiciu. Compensare pentru suferință. Dar înainte 

de asta am nevoie să vorbesc un moment singur cu Marie. 
Este pe mâini bune. 

Zâmbi cât de larg putu şi văzu că menţionarea termenului 
de compensare o făcuse pe Lenita să se lumineze la față. 

Ea se intoarse spre Larry. 

— Bineînţeles că polițistul va avea posibilitatea să schimbe 
câteva cuvinte cu Marie singur. Este martoră într-un caz de 
omor. Nu înţeleg de ce trebuie să fii îndărătnic cu treaba asta. 

Larry clătină din cap. 

— Deşi eu... 

Lenita se ridică fără a-i mai permite să continue propoziția. 

— Acum vă lăsăm să vă faceți treaba şi vorbim despre 
celălalt lucru când terminati. 

Îl luă pe Larry de braț şi îl scoase din cameră. În pragul uşii 
se opri. 

— Marie, nu te fă de ruşine! Fii un pic ca frații tăi! 

Se uită la Leif. 

— Ei vor deveni oameni importanți. Dar aia mi-a făcut 
numai probleme şi mi-a dat dureri de cap de când s-a născut. 

Uşa se închise în urma lor şi în cameră se aşternu o linişte 
deplină. Marie încă stătea cu mâinile pe genunchi şi cu bărbia 
în piept. Ridică uşor capul, iar privirea fu neaşteptat de 
întunecată. 

— Noi am fost cele care am făcut asta, zise ea cu vocea ei 
uşor răguşită. Am lovit-o până a murit. 

James deschise frigiderul. Era umplut bine şi organizat, 
putea să-i recunoască meritul lui Helen. Luă untul şi îl puse pe 
chiuvetă. Se afla un pahar acolo. Sigur era Sam cel care nu îl 
pusese la loc. James strânse pumnul, îl cuprinse dezamăgirea. 
Sam arăta ca un freak. Sam care nu reuşise să-şi găsească o 
slujbă de vară. Care nu părea să reuşească nimic. Dar ştia să 
împuşte, James era nevoit să recunoască asta. Intr-o zi bună, 
era un ţintaş mai bun decât el însuşi. Cu toate astea, Sam 
avea să-şi petreacă restul vieţii lui neînsemnate stând şi 
jucând jocuri pe calculator. 

Când va împlini optsprezece ani, James îl va alunga. Helen 
putea să spună ce vrea, dar nu avea de gând să întreţină un 
adult leneş şi nepriceput. Atunci o să vadă Sam ce uşor va fi 
să-şi caute de lucru cu machiajul ăla negru şi hainele lui 
deplorabile. 

Cineva bătu la uşă, iar James tresări. Cine-ar putea fi 
acum? 

Lumina puternică a soarelui îi veni drept în faţă lui James 
când deschise şi îşi făcu mâna streaşină să vadă cine sunase. 

— Da? spuse el. 

Era un bărbat de vreo douăzeci şi cinci de ani. Acesta îşi 
drese uşor vocea. 

— Dumneavoastră sunteţi James Jensen? 

James se încruntă. Ce era asta? Făcu un pas înainte, iar 
celălalt bărbat se dădu mai în spate cu câţiva paşi. James 
avea adesea acest efect asupra oamenilor. 

— Da, eu sunt, despre ce e vorba? spuse el. 

— Ei bine, sunt de la Expressen. Şi mă întrebam dacă aveţi 
vreun comentariu asupra faptului că numele soţiei 
dumneavoastră este din nou menţionat în legătură cu o 
anchetă criminalistică. 

James se uită fix la el. Nu înţelegea o iotă din ce spunea. 

— Cum adică din nou? Ce vrei să spui? Dacă vorbeşti de 
omorul pentru care soţia mea a fost acuzată pe nedrept, 
atunci nu mai avem absolut nimic de spus, de multă vreme, şi 
ştiţi asta! 

O venă îi pulsa la tâmplă. De ce s-au apucat din nou să 
vorbească de asta? Sigur că mai apăruseră între timp cereri 
de interviuri, cineva care voia „să arunce o privire înapoi 
asupra cazului” şi „să-i dea lui Helen şansa de a-şi spune 
propria versiune asupra celor întâmplate”, dar era multă 
vreme de atunci. Cel puţin zece ani. 

— Vorbesc despre faptul că o fetiţă care locuia la aceeaşi 
fermă ca Stella a fost găsită moartă azi-dimineaţă. lar poliţia 
a avut o conferinţă de presă după prânz, la care au fost 
menţionate soţia dumneavoastră şi Marie Wall. 

Ce dracu mai era şi asta? 

— Da, mă întreb cum vă poziţionaţi în legătură cu faptul că 
Helen, după treizeci de ani, este din nou menţionată ca 
suspectă. Şi-a susţinut mereu nevinovăția, de altfel. Chiar, 
este acasă? Ar fi minunat dacă aş putea schimba câteva 
vorbe şi cu ea, fireşte, e important să îşi spună părerea 
înainte ca lumea să tragă concluzii pripite... 

Vena îi pulsa şi mai puternic. Hiene blestemate. 

Vor pândi din nou în jurul casei, cum făceau când părinţii lui 
Helen locuiau aici? KG povestise că stăteau în maşini cu 
farurile stinse seara, băteau la uşă, sunau la telefon. Le 
asediaseră casa până la urmă. 

Văzu cum gura ziaristului continua să se mişte. Continua 
probabil să pună întrebări, încercând să-l convingă să 
vorbească cu el. Dar James nu auzea niciun sunet. Tot ce 
auzea era un vâjâit puternic în cap şi singurul mod de a-l 
reduce la tăcere era să facă gura aceea să nu se mai mişte. 

Işi strânse pumnul şi mai tare. Făcu un pas spre ziarist. 


După întâlnirea de dimineaţă, rămăseseră să facă baie. 
Vorbiseră despre entuziasmul lui Bill şi râseseră de nebunia 
jocului în care intraseră. Navigaţie. Nimeni nu practicase asta 
vreodată. Nici măcar nu fuseseră pe o barcă cu pânze. lar 

acum, peste câteva săptămâni, aveau să intre în concurs. 

— Nu va merge niciodată! se plânse Khalil închizând ochii 
în jacuzzi. 

lubea căldura. Aici, în Suedia, căldura era numai la 
suprafaţă, oricând putea veni un vânt rece, care să-ţi facă 
pielea de găină. li lipsea căldura apăsătoare, uscată. Cea care 
nu trecea, doar se îmblânzea astfel încât seara să simţi o 
răcoare binecuvântată. Avea şi o mireasmă. Căldura în Suedia 
nu mirosea a nimic. Era la fel de negrăitoare şi de banală ca 
suedezii. Insă nu ar fi îndrăznit să spună asta cu voce tare. 

Karim îl apostrofa de îndată ce îl auzea că se plânge de 
Suedia. Sau de suedezi. Spunea că ar trebui să fie 
recunoscători. Că aceasta era noua lor patrie, că au primit 
azil, că pot trăi în pace. Şi Karim avea dreptate, ştia asta. 
Numai că îi venea infinit de greu să îi placă pe suedezi. 
Radiau suspiciune şi se uitau la el ca şi cum ar fi fost inferior. 
Nu numai rasiştii. La aceştia era simplu să te raportezi. Arătau 
pe faţă ce gândeau, iar cuvintele lor nu-l afectau. Era mai 
greu să te descurci cu suedezii obişnuiţi. Cei care de fapt erau 
oameni buni, care se considerau deschişi, cu vederi largi. Cei 
care citeau prin ziare despre război, se oripilau de cât de 
groaznic era, donau bani organizaţiilor de caritate şi haine 
pentru colecte. Însă care nici nu s-ar gândi să invite un 
refugiat la ei acasă. Pe ei nu avea cum să-i cunoască. Şi cum 
altfel ar putea să-şi cunoască noua ţară? Nu-i venea prea uşor 
să o numească patrie, precum Karim. Nu era o patrie, era 
numai o ţară. 

— Uită-te acolo, zise Adnan, iar Khalil îi urmări privirea. 

O blondă şi două brunete de vârsta lor se bălăceau sonor, 
ceva mai încolo, în bazinul de înot. 

— Să vorbim cu ele? întrebă Adnan dând din cap în direcţia 
lor. 

— O să avem probleme, spuse Khalil. 

In timpul lecţiilor de suedeză, Sture abordase chestiunea 
comportamentului potrivit cu fetele suedeze. Cel mai bine era 
să nu vorbeşti deloc cu ele. Insă Khalil nu putea să nu îşi 
imagineze cum ar fi dacă s-ar întâlni cu o suedeză. Aşa ar 
putea să înveţe mai mult despre ţară şi ar învăţa mai bine 

limba. 

— Vino, vorbim cu ele, zise Adnan trăgându-l de mână. Ce 
se poate întâmpla? 

Khalil îşi eliberă mâna. 

— Gândeşte-te la ce a spus Sture. 

— Eh, ce ştie moşul ăla prăfuit? 

Adnan ieşi din jacuzzi şi plonjă imediat în bazinul de înot. 
Se apropie de fete din câteva mişcări rapide de înot. Khalil îl 
urmă şovăitor. Asta nu era o idee bună. 

— Bună! îl auzi pe Adnan strigând şi văzu că nu poate 
decât să îl urmeze. 

Fetele arătau suspicioase la început, dar până la urmă 
zâmbiră şi răspunseră în engleză. Khalil se calmă. Poate avea 
dreptate Adnan, nu Sture. Fetele vorbeau cu ei, nu păreau să 
aibă ceva împotrivă. Se prezentară şi spuseră că locuiau în 
complexul turistic. Acolo se cunoscuseră. 

— Ce dracu credeţi că faceţi aici? 

Khalil tresări. 

Un bărbat de vreo cincizeci de ani veni spre ei. 

— Sorry, no Swedish2?4, zise el ridicându-şi mâinile. 

| se strânse stomacul. Voia numai să plece de acolo. Fata 
blondă se uită urât la bărbat şi turui câteva propoziţii în 
suedeză. Înţelese din felul în care vorbeau că trebuia să fie 
tatăl ei. 

— Leave the girls alone and go back where you came 
from!25 

Bărbatul care îi alunga stătea acolo îmbrăcat cu nişte 
pantaloni scurţi de baie cu Ironman, ceea ar fi arătat destul 
de comic dacă situaţia n-ar fi fost atât de neplăcută. 

— Sorry, zise Khalil şi se dădu înapoi. 

Nu îndrăzni să se uite la Adnan. Temperamentul lui aprins îi 
dădea prea des de furcă şi aproape că îi putea simţi furia 
clocotind în el. 

— We don't need people like you here, zise bărbatul. Only 


24 Scuze, nu vorbim suedeză. 
25 |ăsaţi-le în pace pe fete şi întoarceţi-vă de unde aţi veniţi 

trouble.26 

Khalil îi privi faţa roşie. Se întrebă ce-ar fi spus dacă ar fi 
ştiut că fuseseră toată noaptea pe afară căutând-o pe mica 
Nea. Însă probabil că nu ar fi contat, unii nu-şi schimbau 
părerile. 

— Vino, spuse el în arabă trăgând de Adnan. 

Era mai bine să plece. Fata blondă dădu din umeri în semn 
de scuze. 


Ceasul se făcuse cinci şi jumătate când Erica îşi încheiase 
prezentarea la secţia de poliţie. Patrik văzuse cât de terminaţi 
erau toţi, nimeni nu reuşise să se odihnească sau să doarmă, 
prin urmare, după o oarecare ezitare, îi îndemnă pe toţi să 
meargă acasă în seara aceea. Era de preferat să fie dormiţi şi 
treji la minte în ziua următoare, să nu facă, din cauza oboselii, 
greşeli greu de reparat ulterior. Şi despre el era vorba, în 
egală măsură. Nu-şi putea aminti să-şi fi dorit vreodată atât 
de mult o noapte întreagă de somn. 

— Nu uita de copii! zise Erica, pe când se apropiau cu 
maşina de Fjällbacka. 

Îi zâmbi şi îşi înclină capul pe umărul său. 

— La naiba, şi eu care am crezut că tu vei uita de ei. Nu s- 
ar putea oare „întâmpla” să-i uităm la Dan şi la Anna până 
mâine, ce crezi? Sunt epuizat şi demult n-am mai avut o 
noapte fără ca cineva să se caţăre pe noi şi să se pună la 
mijloc. 

— Nu prea cred că este momentul să-i uităm, zise Erica 
zâmbind şi mângâindu-l pe obraz. Culcă-te în camera de 
oaspeţi şi iau eu copiii, ai nevoie să dormi bine. 

Patrik clătină din cap. Detesta să doarmă fără Erica. ŞI 
totuşi, era destul de plăcut când auzea lipăitul de picioruşe 
apropiindu-se noaptea şi când unul sau mai mulţi copii se 
cuibăreau între ei. Pe deasupra, avea nevoie de familia lui 
mai mult ca niciodată, şi mai degrabă îţi sacrifica somnul. 
Fusese o prostie să glumească cu ideea de a-i lăsa pe copii să 
rămână la Anna şi la Dan. Avea nevoie să-i ştie aproape. Şi la 


26 Nu avem nevoie de oameni ca voi aici. Numai necazuri! 

cât de obosit era, greu de crezut că aveau să-l trezească. 

Preluară de la Anna şi Dan trei copii veseli şi ghiftuiţi cu 
zahăr. Fură invitaţi să rămână la masă, însă, după ce îl privi 
rapid pe Patrik, Erica refuză. Acesta nici măcar nu ştia dacă ar 
fi fost în stare să mănânce. 

— Tata, tata, am primit îngheţată, zise Maja fericită pe 
bancheta din spate. Şi bomboane. Şi prăjituri. 

Îi verifică pe fraţii mai mici, să fie bine fixaţi cu centurile. 
Părea să creadă că părinţii ei erau dulci şi drăguţi, însă nu 
destul de maturi să aibă grijă în mod responsabil de fraţii ei 
mai mici. 

— Ce bine, înseamnă că aţi acoperit toate grupele de 
alimente! zise Patrik ţi-ţi dădu ochii peste cap spre Erica. 

— E în regulă, spuse ea râzând. Data viitoare când le păzim 
noi copiii, ne răzbunăm umflându-i de zahăr la rândul nostru. 

Ah, cât de mult îi iubea râsul! Da, cinstit vorbind, iubea 
totul la ea, inclusiv obiceiurile proaste. Fără ele nu era Erica. 
Se simţise atât de mândru când o văzuse cum trece, minuţios 
şi metodic, prin tot materialul de cercetare pentru carte. Era 
strălucitoare şi competentă şi, fără îndoială, ea era cea mai 
deşteaptă dintre ei doi. Câteodată se întreba ce curs i-ar fi 
luat viaţa dacă nu ar fi întâlnit-o pe Erica, însă mintea dădea 
mereu la o parte aceste gânduri. Era aici, era a lui şi aveau 
trei ştrengari minunati pe bancheta din spate. Se întinse după 
mâna ei în timp ce conducea mai departe spre casa lor din 
Sălvik şi fu răsplătit cu acel zâmbet care-i încălzea inima de 
fiecare dată. 

Când ajunseră acasă, copiii se urcară practic pe pereţi din 
cauza supradozei de zahăr. Pentru a-i calma înainte de 
culcare, se hotărâră să-i lase să se ghemuiască pe canapea în 
faţa unui film. Era pregătit de război, pentru că alegerea unui 
film ducea de obicei la o luptă crâncenă între trei voințe de 
neclintit. Însă era evident că Maja purtase negocieri la nivel 
înalt în drum spre casă, pentru că rosti sentenţios: 

— Tata, ştiu că de fapt nu avem voie să ne uităm la Regatul 
de gheață pentru că este prea înspăimântător şi numai copiii 
mari au voie să îl vadă aşa târziu seara... Dar am zis că puteţi 
face o excepţionare în seara asta... 


= Lip 


Apoi clipi exagerat cu un ochi. Lui Patrik îi veni greu să îşi 
stăpânească râsul. Era aşa haioasă. Avea genele mamei sale. 
Şi vorbea ca un mic adult, cu toate că acum spunea 
„excepţionare” în loc de „excepţie”. Nu-l lăsa inima să o 
corecteze şi se forţă să rămână serios. Gemenii îl observau în 
aşteptare. 

— Ei, nu ştiu, eu... Ziua este cu totul altceva, însă cum spui 
tu, seara e cam înspăimântător pentru copiii mici. Dar, bine, o 
să facem o excepţionare. Numai de data asta! 

Gemenii jubilară, iar Maja zâmbi mulţumită. Doamne, cum 
o să fie copilul ăsta când o să crească mare? Patrik avu viziuni 
ale caselor Harpsund şi  Sagerska, reşedinţele prim- 
ministrului. 

— Ai auzit? spuse el râzând când intră în bucătărie la Erica. 

Ea zâmbi larg de lângă blatul pe care tăia legume pentru o 
salată. 

— Da, vai de mine, ce-o să fie oare? 

— Prim-ministru îmi trecu acum prin minte, zise el. 

Se aşeză aproape de spatele Ericăi, punându-şi braţele în 
jurul ei şi adulmecându-i gâtul. Adora parfumul ei. 

— Aşază-te şi vei primi masa imediat, zise ea şi îi dădu un 
sărut. Ţi-am turnat un pahar de vin roşu şi am aruncat în 
cuptor una din bucăţile de lasagna gata preparate de mama 
ta. 

— Da, câteodată nu ne putem plânge că ne cocoloşeşte, 
zise Patrik aşezându-se la masa de la bucătărie. 

Mama lui, Kristina, se îngrijora tot timpul ca nu cumva 
copiii, termenul incluzându-i şi pe Patrik, şi pe Erica, să moară 
de subnutriţie din cauza preparatelor şi semipreparatelor. Cel 
puţin o dată pe săptămână, trecea pe la ei şi le umplea 
congelatorul cu mâncare gătită acasă. Şi chiar dacă 
bombăneau că se simțeau trataţi ca nişte minori, în ocazii ca 
acestea era de nepreţuit. Pe deasupra, Kristina ştia să 
gătească bine şi din cuptor ieşea un miros minunat. 

— Ce crezi? A folosit la ceva ce am povestit? se puse Erica 
în faţa lui, turnându-şi un pahar de vin roşu. Aţi ajuns undeva 
cu investigația? 

— Deocamdată nu avem nimic de care să ne legăm, zise 

Patrik tărăgănat în timp ce învârtea în mână paharul cu vin. 

Două lumânări aprinse se reflectau în băutura roşie şi îşi 
permise pentru prima oară în două zile să îşi lase umerii în 
jos, relaxat. Insă nu se putea calma total până nu aveau să 
afle ce i se întâmplase Neei. 

— Ai auzit ceva de la Helen sau Marie? întrebă el privind-o 
pe Erica. 

Ea clătină din cap. 

— Nu, niciun răspuns încă. Întrebarea este ce sfat a primit 
Marie de la editura cu care negociază, dacă ar trebui să 
accepte un interviu cu mine sau nu. Personal, cred că şi 
cartea mea i-ar putea da un impuls pe piaţă cărţii ei şi i-ar 
putea mări vânzările. Insă nu se ştie niciodată cum judecă 
editura. 

— Şi Helen? 

— Nici ea nu a răspuns deocamdată, însă cred că amo 
şansă de cincizeci la sută să accepte. Cei mai mulţi au o 
nevoie lăuntrică de a-şi uşura sufletul, iar Helen, în ciuda a 
toate, a reuşit să-şi construiască din nou o viaţă în Fjällbacka, 
chiar dacă a făcut asta retrăgându-se în umbră. Nu sunt 
sigură că va dori să iasă de acolo de bunăvoie. Deşi, după ce 
s-a întâmplat acum, va fi nevoită să o facă. Privirile tuturor 
vor fi îndreptate asupra ei şi a lui Marie. 

— Şi atunci tu ce crezi? întrebă Patrik ridicându-se pentru a 
deschise uşa cuptorului şi a se uita la lasagna. 

Incepuse să facă bule, dar mai avea nevoie de un moment 
pentru ca brânza să devină uşor arămie. Se aşeză din nou şi 
privi chipul încruntat al Ericăi. Intr-un sfârşit, ea vorbi în ritm 
domol: 

— Sincer vorbind, nu ştiu. Când am început să fac 
cercetarea pentru această carte, am pornit de la 
presupunerea că erau vinovate. Faptul că amândouă au 
recunoscut atârnă greu, deşi mai apoi şi-au retras declaraţiile, 
iar de atunci şi-au susţinut nevinovăția. La început am vrut să 
scriu o carte în care să încerc să înţeleg cum de s-a ajuns ca 
două fete atât de tinere să omoare un copil. Însă acum nu 
ştiu... Când am aflat că Leif Hermansson credea că sunt 
nevinovate, am început să văd lucrurile în altă perspectivă. 

Până la urmă, el a fost cel mai implicat în caz. Şi totul s-a 
bazat pe faptul că fetele au recunoscut. După asta, poliţia nu 
a mai continuat investigația. Când fetele şi-au retras 
declaraţiile, nu a mai existat niciun interes pentru a 
redeschide cazul. Nici Leif nu a dorit asta, îndoielile lui au 
apărut mult mai încolo. 

— Prin urmare, ce l-ar fi putut face pe Leif să înceapă să 
creadă în nevinovăția fetelor? 

— N-am idee, spuse Erica, clătinând din cap, iar buclele 
blonde îi căzură uşor în jurul feţei. Insă îi voi da de capăt. Pot 
începe pur şi simplu prin a întreba oameni care le-au 
cunoscut pe Marie şi pe Helen acum treizeci de ani, în timp ce 
aştept acceptul lor. 

Erica se ridică pentru a scoate lasagna din cuptor. 

— Am sunat-o pe mama lui Helen mai devreme şi nu a avut 
nimic împotrivă ca eu să vin să îi pun nişte întrebări. 

— Oare ce ar crede Helen despre asta? întrebă Patrik. Că 
mama ei vorbeşte cu tine? 

Erica ridică din umeri. 

— Din ce am auzit despre mama lui Helen, îi pasă mai mult 
de ea însăşi. Nici nu cred că-i trece prin cap că fiica ei ar 
putea să nu fie de acord. 

— Şi familia lui Marie? Da, părinţii ei sunt morţi, dar are doi 
fraţi? 

— Ei bine, unul trăieşte în Stockholm şi se pare că este 
băgat până-n gât în lumea narcoticelor, iar celălalt frate este 
închis la Kumla pentru jaf armat. 

— Aş prefera să stai departe de ei, spuse Patrik, cu toate 
că-şi dădea seama că vorbea unor urechi surde. 

— Hmm, făcu Erica ştiind că Patrik era conştient că nu o 
putea controla. 

În acord tacit, schimbară subiectul şi tăiară lasagna. 

Din camera de zi auziră melodia „S-a întâmplat” dată la 
maximum. 


Cazul Stella 

Leif încercă să-ți adune gândurile înainte de a intra în mica 
sală de conferințe. Era logic. Şi totuşi nu. Mai mult decât orice 
altceva, îl convinse calmul lui Marie. Nu îi tremurase câtuşi de 
puțin vocea când recunoscuse. 

Marie era un copil, nu ar fi reuşit niciodată să mintă un 
polițist atât de experimentat ca el. Cum ar putea un copil să 
mintă despre aşa ceva? Numai imposibilitatea acestui fapt îl 
făcea să o creadă. Marie depănase toată povestea, de la 
început până la sfârşit, obiectiv şi calm, în timp ce mama ei 
plângea şi tipa, iar tatăl ei zbiera să-şi țină gura şi să nu mai 
vorbească. 

Relatase pas cu pas ce se întâmplase. El ascultase cu 
stomacul tot mai strâns, auzise vocea senină a fetei, îi văzuse 
mâinile strânse pe genunchi şi soarele care-i lumina părul 
blond. Era teribil de greu de crezut că cineva care arăta ca un 
înger putuse face ceva atât de crud, însă nu se îndoia că aşa 
fusese. Acum mai rămăseseră de adăugat numai câteva piese 
din puzzle. Sau, mai exact spus, ultima piesă. 

— Ne cerem scuze că v-am făcut să aşteptaţi, zise el 
intrând în cealaltă cameră de interviuri şi închizând uşa după 
sine. 

KG dădu tăios din cap şi puse o mână grea pe umărul fiicei. 

— De fapt, începem să ne cam săturăm de asta, interveni 
Harriet clătinând din cap. 

Leif îşi drese vocea. 

— Tocmai am vorbit cu Marie, spuse el. 

Helen îşi ridică lent capul. Ochii îi erau uşor incețoşați, ca şi 
cum s-ar fi aflat în altă parte. 

— Marie a recunoscut că voi aţi făcut-o. 

KG îşi trase respirația, iar Harriet îşi duse mâna la gură. 
Pentru o clipă, lui Leif i se păru că vede mirare în privirea lui 
Helen. Însă dispăru pe cât de repede apăruse şi nici nu era 
sigur că văzuse bine. 

Rămase tăcută timp de câteva secunde, apoi încuviință din 
cap. 

— Da, noi am fost. 

— Helen! 

Harriet întinse o mână, însă KG rămăsese înghețat. Chipul îi 

era precum o mască. 

— Ar trebui să chemăm un avocat? zise el. 

_ Leif ezită. Voia ca acum să meargă la rădăcina lucrurilor. 
Insă nu putea să le refuze drepturile. 

— E dreptul dumneavoastră dacă doriţi asta, spuse el. 

— NU, vreau să răspund la întrebări, insistă Helen, 
întorcându-se spre tatăl ei. 

între ei părea a se petrece o confruntare tăcută şi, spre 
marea lui surpriză, Leif văzu că Helen ieşi învingătoare. Se 
uită la Leif. 

— Ce vreți să ştiţi? 

Trecu punct cu punct prin expunerea lui Marie. Câteodată, 
Helen nu făcea decât să încuviințeze din cap şi atunci îi 
amintea că era nevoie să răspundă cu voce tare, pentru 
înregistrare. Arăta acelaşi calm ca şi Marie, iar Leif nu ştia ce 
să creadă despre asta. De-a lungul anilor audiase mulți 
infractori. Tot felul, de la hoți de bicicletă şi indivizi care işi 
abuzau nevestele la femeia care îşi inecase pruncul nou- 
născut în cadă. Toţi arătaseră un registru larg de emoții: furie, 
panică, durere, mânie, deprimare, insă nu intervievase 
niciodată pe cineva care să rămână total impasibil. De fapt, 
erau chiar două persoane aşa. Se întrebă dacă asta avea de-a 
face cu faptul că erau copii, că erau prea tinere ca să se 
raporteze la ce făcuseră. Răceala lor când îşi relatau 
îngrozitoarea poveste trebuia să se explice altcumva decât 
prin răutate. 

— Prin urmare, după aceea ați mers şi ați făcut baie? Marie 
a spus că trebuia să vă spălaţi de sânge. 

Helen încuviință din cap. 

— Da, aşa este. Aveam sânge pe noi şi trebuia să ne 
spălăm. 

— Hainele nu vă erau cu sânge? Cum aţi scăpat de ele? 

Îşi muşcă buza. 

— Am putut scoate cu apă o mare parte. Apoi s-au uscat 
repede la soare. lar mama şi tata nu s-au uitat prea atent la 
hainele mele când m-am întors, aşa că m-am strecurat şi m- 
am schimbat înainte de masă. Apoi le-am aruncat în maşina 
de spălat. 

În spatele ei, Harriet plângea cu chipul ascuns de mâini. 
Helen nu se uită la ea. KG încă stătea ca o stană de piatră. 
Parcă imbătrânise cu douăzeci de ani. 

Calmul nemaipomenit al lui Helen o făcea să semene mai 
mult cu Marie. Nu mai păreau o pereche ciudată. Se mişcau la 
fel, vorbeau în acelaşi fel, iar privirea lui Helen amintea de a 
lui Marie. Un neant. Un vid netulburat. Pentru o clipă, Leif se 
cutremură. Se pornise ceva ce avea să aibă ecou mulţi ani de 
acum. înainte, poate pentru tot restul vieții lor. Primise 
răspunsurile, însă acestea năşteau alte întrebări, şi mai mari. 
Întrebări la care nu avea să primească vreodată un răspuns 
adecvat. Ochii lui Helen erau insondabili şi absenţi când îl 
priveau. 

— Vom fi trimise în acelaşi loc, nu-i aşa? Vom fi împreună? 

Leif nu răspunse, nu făcu decât să se ridice şi să iasă pe 
coridor. Deodată, îi venea greu să respire. 

Stânca era netedă sub el, însă Karim îşi schimba tot timpul 
poziţia. Simţea intens căldura soarelui şi totuşi din timp în 
timp i se făcea frig. Erau atât de multe cuvinte stranii de 
învăţat dintr-odată, încât îi vâjâia capul: oprit cu prova în 
vânt, fusul cârmei, vânt din pupă, vânt larg, vânt strâns. 
Stânga şi dreapta erau înlocuite de /a pupă şi /a tribord. 
Ceasul nu se făcuse încă zece şi el era total epuizat. 

— Dacă ajungi să mergi contra vântului înseamnă că ai 
vânt la proră, prora e partea din faţă a navei, chiar împotriva 
vântului. The wind. 

Bill gesticula puternic, amesteca suedeza cu engleza, iar 
spusele lui erau traduse în acelaşi timp de Farid în arabă. 
Slavă Domnului, ceilalţi păreau la fel de confuzi ca şi el. Bill 
arătă spre barca lângă care se afla Karim, mişcându-i pânza 
când într-o parte, când în alta, pe când Karim nu se putea 
gândi decât la cât de înfiorător de mică şi de instabilă era 
barca faţă de imensitatea albastră. La cea mai mică adiere de 
vânt, s-ar putea răsturna şi ajunge în apă. 

De ce se băgase în asta? Ştia de ce. Era o ocazie de a intra 
în societatea suedeză, de a-i cunoaşte pe suedezi şi de a 
înţelege cum funcţionează ei. Şi poate de a nu mai avea parte 
de priviri piezişe. 

— Oprit cu prova în vânt înseamnă că pânza stă şi flutură şi 
nu ajungi nicăieri, zise Bill şi demonstră asta scuturând pânza. 
Trebuie să ai un unghi de cel puţin treizeci de grade, thirty 
degrees, ca să aduci barca în viteză. Şi viteza e bună, pentru 
că vom concura! 

Işi agită braţele. 

— We must find the fastest way for the boat. Use the 

wind!?” Folosiţi vântul! 

Karim încuviinţă din cap fără să ştie de ce. Se simţi înţepat 
în ceafă de o privire şi se întoarse. Ceva mai încolo, pe o 
stâncă, stăteau trei adolescenţi cu privirea aţintită asupra lor. 
O fată şi doi puştani. Ceva din postura lor îl făcu pe Karim să 
se simtă nesigur şi îşi întoarse atenţia spre Bill. 

— Reglaţi vela în funcţie de vânt, ajustând parâmele. Se 
spune învergare când tragi sau eliberezi pânzele de pe vergile 
fixate în vele. 

Bill trase de ceea ce până acum Karim numise sfoară, iar 
vela se întinse. Erau multe de învăţat, nu puteau să o facă în 
timp atât de scurt. Sau vreodată. 

— Dacă vrei să duci barca în direcţia vântului fără să o faci 
praf, trebuie să navighezi împotriva vântului. Ca o cruce în 
contra lui. 

Lângă el Farid oftă. 

— Like zigzag, adăugă Bill şi îşi folosi din nou braţele pentru 
a arăta ce vrea să spună. You turn the boat and then turn it 
again, back and forth.28 Asta este manevrarea bărcii. 

Bill arătă din nou spre barca mică. 

— Pentru astăzi, m-am gândit să dăm un mic tur împreună, 
unul câte unul, să vă faceţi o idee despre ce e vorba. 

Făcu un semn spre bărcile ancorate un pic mai departe. 
Când se adunaseră dimineaţa, Bill le spusese că se numesc 
şalupe Laser. Arătau neverosimil de mici. 

Bill îi zâmbi lui Karim. 

— M-am gândit că poate să înceapă Karim, apoi vii tu, 
Ibrahim. Voi ceilalţi vă puteţi uita în aceste broşuri care conţin 
termenii despre care am vorbit. Am reuşit să-i găsesc în 
engleză pe internet, aşa că începem cu asta, iar treptat îi veţi 
învăţa şi în suedeză. Bine? 

În jurul lor, lumea dădea din cap aprobator, însă Karim şi 
Ibrahim se uitară îngroziţi unul la altul. Karim îşi amintea 
călătoria de la Istanbul la Samos. Răul de mare. Valurile 
zguduitoare. Barca din faţa lor care se răsturnase. Strigătele 


27 Trebuie să găsim traseul cel mai rapid pentru barcă. Folosiţi vântul. 
28 Ca un zigzag: Întorci barca ţi apoi întorci din nou, înainte şi înapoi. 

oamenilor. Îşi amintea de cei care se înecaseră. 

— Aici este o vestă de salvare, zise Bill voios, neştiutor de 
furtuna din interiorul lui Karim. 

Acesta se chinui să şi-o pună, era atât de diferită faţă de 
cea pe care şi-o achiziţionase pe bani buni înainte de a pleca 
pe ocean. 

Simti- din nou o privire în ceafă. Cei trei adolescenţi încă se 
uitau la ei. Fata chicotea. Lui Karim nu-i plăcu deloc căutătura 
băiatului blond. Îşi reprimă impulsul de a le spune ceva 
celorlalţi, erau oricum destul de încordaţi. 

— Aşa, zise Bill. Ne uităm dacă v-aţi pus vestele cum 
trebuie, apoi pornim! 

Trase de curele şi dădu din cap mulţumit. Văzu ceva în 
spatele lui Karim şi râse. 

— la uitaţi, tinerii au venit să ne susţină! le făcu Bill cu 
mâna celor trei adolescenţi. Hai, veniţi aici! 

Adolescenţii îşi târşâiră picioarele în jos pe stâncă şi se 
îndreptară spre ei. Cu cât se apropiau mai mult, cu atât 
privirea băiatului blond îl înfiora mai tare pe Karim. 

— Acesta este Nils, fiul meu, spuse Bill punând o mână pe 
umărul băiatului cu privirea întunecată. lar aceştia sunt amicii 
lui, Vendela şi Basse. 

Cei care fură prezentaţi drept prietenii fiului întinseră 
mâna, însă Nils nu făcea decât să se zgâiască la ei. 

— Salută şi tu, îl îndemnă Bill pe Nils, dându-i un ghiont 
uşor. 

Karim întinse mâna. După câteva secunde, Nils îşi scoase 
mâna din buzunar şi i-o cuprinse. li era rece ca gheaţa. Insă 
privirea îi era şi mai rece. Dintr-odată, marea îi păru lui Karim 
un refugiu cald şi primitor. 


Helen îşi muşcă obrazul pe interior, aşa cum făcea mereu 
când se concentra. Se suci cu grijă pe micul taburet; dacă ar 
face un pas prea mare, s-ar răsturna. Probabil că nu s-ar lovi, 
însă l-ar deranja pe James, care stătea alături şi citea ziarul. 

Învârti borcanele şi cartoanele de pe raftul de sus, 
asigurându-se că aveau etichetele la vedere. Privirea lui 
James o ardea în spate. Oftatul lui când deschisese bufetul 

fusese destul cât să simtă că i se strânge stomacul. Acum 
acţiona preventiv, ca să-i evite supărarea. 

Invăţase să trăiască cu James. Controlul. Dispoziţia. Pur şi 
simplu nu exista alternativă, ştia asta. li fusese atât de teamă 
în primii ani, dar apoi îl avusese pe Sam. De atunci nu-i mai 
era teamă pentru sine, ci pentru el. Pe cele mai multe mame 
le îngrozea momentul în care copilul lor pleca de acasă. Ea 
număra secundele. În acea zi, el avea să fie liber. În 
siguranţă. 

— Arată bine? întrebă ea întorcându-se spre masă. 

Micul dejun era strâns demult, maşina de spălat vase 
mergea cu un susur uşor şi toate suprafeţele străluceau. 

— Destul de bine, zise el fără a ridica ochii din ziar. 

Începuse să folosească ochelari pentru citit. Într-un fel, 
fusese surprinsă să descopere că avea şi el slăbiciuni. Ţinea 
la mare preţ lipsa slăbiciunilor, atât în cazul lui, cât şi în al 
celorlalţi. De aceea se îngrijora atât de mult pentru Sam. În 
ochii ei era perfect. Dar Sam fusese o dezamăgire pentru tatăl 
său încă de când era sugar. Era sensibil, timid şi anxios. Voia 
să se joace jocuri liniştite, nu se căţăra prea sus, nu alerga 
prea repede, nu-i plăcea să se ia la harţă cu ceilalţi băieţi, ci 
mai degrabă stătea în camera sa ore la rând, creând lumi 
fantastice cu jucăriile lui. Când a mai crescut, îi plăcea să facă 
bucăţi lucruri şi apoi să le repare la loc. Vechi aparate de 
radio, casetofoane, un televizor vechi găsit în garaj - putea 
desface şi reface la loc o groază de lucruri. În mod straniu, 
James îl lăsase să-şi vadă de această pasiune. El, cu simţul lui 
pedant al ordinii, îi lăsase lui Sam un colţ în garaj. Era un 
interes pe care cel puţin îl înţelegea. 

— Ce mai vrei să fac astăzi? întrebă ea. 

Coborî de pe taburet şi îl puse la loc, la un capăt al insulei 
din bucătărie. In linie dreaptă lângă cel de-al doilea taburet, la 
aproximativ zece centimetri distanţă, să fie centrate. 

— Vezi că sunt haine de spălat. Şi pantalonii mei nu au fost 
călcaţi bine, trebuie să o faci din nou. 

— Bine, spuse ea, înclinându-şi capul. 

Ar fi putut să calce toate cămăşile în acelaşi timp. Tot aia 
era. 

— Azi mă duc la cumpărături. Vrei ceva în afară de ce luăm 
de obicei? A 

Dădu pagina ziarului pe care îl citea. Incă era cu 
Bohuslâningen, asta însemna că îi rămâneau DN şi Svenska 
Dagbladet. Le citea întotdeauna în această ordine. Mai întâi 
Bohusläningen, apoi DN, apoi Svenska. 

— Nu, ajunge ce luăm de obicei. Unde este Sam? îşi ridică 
el privirea. 

— A plecat în oraş. Se întâlnea cu un prieten. 

— Ce fel de prieten? 

Se uită la ea pe deasupra ochelarilor de citit. 

Helen ezită. 

— Numele ei este Jessie. 

— Ei? O fată, deci? Cine sunt părinţii? 

Lăsă ziarul să cadă pe genunchi, şi în ochi îi apăru acea 
sclipire. 

Helen respiră adânc. 

— Nu mi-a spus nimic, însă am auzit că ar fi fost văzut cu 
fiica lui Marie. 

James respiră controlat de câteva ori. 

— Crezi că e o idee bună? 

— Dacă vrei să îi spun să nu se mai întâlnească cu ea, am 
să fac asta. Sau ridici tu problema dacă vrei. 

Helen se putea uita numai în jos, spre picioare. Stomacul i 
se strânse din nou. Erau atât de multe lucruri răscolite, lucruri 
care trebuiau să rămână într-un trecut îndepărtat. 

James trase din nou ziarul în faţa lui. 

— Nu. Lăsăm aşa. Deocamdată. 

Inima îi bătea fără să poată face ceva în privinţa asta. Nu 
era sigură că James luase decizia corectă. Dar nu era treaba 
ei să hotărască. Nimic nu mai fusese decizia ei din acea zi de 
acum treizeci de ani. 


— Ai ajuns undeva cu plângerile? Ceva în care să merite să 
scormonim? 

Patrik privi spre Annika, iar ea dădu din cap. 

— Nu, în afară de tipul care a filmat pe plajă, nu am reuşit 
să găsesc nimic ce să aibă cea mai mică legătură cu vreun 

abuz sexual al copiilor sau aşa ceva. Însă nu am trecut încă 
prin tot vraful. 

— De la ce perioadă pornim? 

Gösta se întinse după o felie de pâine şi începu să întindă 
untul. Annika fusese destul de prevăzătoare să aducă micul 
dejun în acea dimineaţă, bănuind că toţi aveau să se 
grăbească la birou şi să sară peste micul dejun de acasă. 

— Am început din mai, aşa cum stabilisem. Vreţi să o iau 
de mai devreme? 

Se uită la Patrik, care clătină din cap. 

— Nu. Incepem de acolo, până una-alta. Dar dacă nu 
găseşti ceva legat de copii va trebui să ne lărgim sfera de 
căutare şi să includem plângerile referitoare la hărţuiri 
sexuale şi viol. 

— Dar există ceva care să sugereze că omorul ar fi avut un 
motiv sexual? întrebă Paula şi muşcă din sendvişul ei cu 
brânză şi şuncă. 

__ Ernst stătea lângă ea cu o privire rugătoare, însă îl ignoră. 
Incepuse să se îngraşe din cauza dulciurilor primite de la 
Mellberg. 

— Pedersen nu este încă gata cu raportul medico-legal, prin 
urmare nu ştim. Insă Nea era goală când a fost găsită, iar 
motivele cele mai frecvente când sunt omorâţi copiii este că 
fie este vorba de ceva sexual... fie... 

Ezită. 

Gösta îl ajută completând: 

— Fie vinovatul este cineva apropiat. 

— Da, şi tu cum crezi că stau lucrurile în cazul ăsta? întrebă 
Paula încercând să dea la o parte botul lui Ernst, după ce 
acesta reuşise să-l furişeze pe genunchiul ei. 

— Am spus asta şi înainte, mi-e foarte greu să cred că 
părinţii Neei ar putea avea de-a face ceva cu asta. Insă nu pot 
băga mâna-n foc. Dacă eşti poliţist vechi, ştii că nu poţi 
exclude nimic. 

— Să spunem atunci că e ipoteza care ni se pare cel mai 
puţin plauzibilă dintre toate, zise Patrik. 

— De acord. Mai cred şi că nu putem ignora o eventuală 
legătură cu omorul Stellei, interveni Martin. Asemănările sunt 

izbitoare, deşi a trecut foarte mult timp de atunci. 

Se ridică, luă vasul cu cafea şi merse în jurul mesei turnând 
în ceşti. 

— Aţi vorbit ieri cu Helen. Puteţi schimba azi o vorbă cu 
Marie şi eu să mă duc la Helen? Vreau să ştiu ce alibi au. 

— Alibi pentru când? întrebă Paula. Nu ştim nici dacă Nea a 
dispărut dimineaţa, aşa cum cred părinţii. Nu au văzut-o de 
când au dus-o la culcare, ar fi putut fi luată peste noapte. 

— Bun, zise Patrik. Gösta, te ocupi tu de asta. Şi ai 
dreptate, Paula, trebuie să ne asigurăm că au alibi încă de 
duminică seara. 

— În regulă, atunci mergem la Marie să vedem ce are de 
spus. 

— Vorbiţi şi cu fata ei, completă Patrik. Dacă îmi amintesc 
bine, are o fiică adolescentă, pe care o cheamă Jessie. Sper să 
îi găsesc nu numai pe Helen, ci şi pe Sam, fiul ei, şi pe soţul 
ei, acel soldat al ONU care arată ca şi cum ar mânca sârmă 
ghimpată la micul dejun. 

Se ridică să pună laptele în frigider, să nu se strice din 
cauza căldurii. 

Nu aveau aer condiţionat în bucătărie, numai un ventilator 
vechi, şi era aproape inuman de cald în mica încăpere 
galbenă, deşi deschiseseră larg fereastra. 

— Chiar, l-a văzut cineva pe Mellberg? întrebă el. 

— Uşa de la biroul lui e închisă şi nu a răspuns nimeni când 
am bătut. Deci probabil că doarme dus, zise Gosta cu un 
zâmbet pieziş. 

Nimeni nu mai avea putere să se enerveze din cauza lui 
Mellberg. Şi atâta vreme cât rămânea în birou şi dormea, 
ceilalţi puteau să-şi vadă în pace de treabă. 

— Ai auzit ceva de la Torbjörn sau de la Pedersen? vru să 
ştie Paula. 

— Da, i-am sunat ieri pe amândoi, zise Patrik. Torbjörn, ca 
de obicei, nu a vrut să spună nimic înainte ca raportul să fie 
gata, însă a trimis raportul din cazul Stella. lar Pedersen a 
dezvăluit, după ceva muncă de convingere, că Nea avea o 
rană în spatele capului. Nu ştiu ce înseamnă asta, dar e ceva 
oricum. 

— E posibil ca Helen şi Marie să fi fost nevinovate? întrebă 
Paula privind spre Gösta- Sau e vreuna dintre ele cea care a 
omorât din nou? 

— Nu ştiu, spuse acesta. Am fost atât de convins la acel 
moment... însă acum, că am aflat că Leif se îndoia, evident că 
încep să-mi pun întrebări. Dar că ar avea motiv să omoare din 
nou, după treizeci de ani... Mi se pare îngrozitor de deplasat. 

— Ar putea fi un imitator, zise Martin vânturându-şi cămaşa 
de pe el pentru a se aerisi. 

Părul său roşcat părea lipit de cap. 

— Da, în acest moment nu putem exclude nimic, zise Gösta 
coborându-şi privirea spre masă. 

— Cum merge cu găsirea transcrierii interogatoriilor de 
atunci? întrebă Patrik. Şi cu restul materialelor de 
investigaţie? 

— Lucrez la asta, spuse Annika. Dar ştiţi cum a fost pe aici 
cu arhivarea. Hârtii care au fost mutate. Hârtii care au 
dispărut. Hârtii care au fost distruse. Însă nu mă dau bătută, 
dacă există cea mai mică însemnare legată de cazul Stella, o 
localizez eu. 

Zâmbi în colţul gurii. 

— Dar ai verificat şi cu soţia ta? De obicei se pricepe mai 
bine să localizeze materiale vechi de investigaţie. 

— Da, ştiu, mulţumesc, spuse Patrik râzând. Am primit 
acces la tot ce a adunat până acum, însă sunt mai ales copii a 
ceea ce a apărut prin ziare, nici ea nu a reuşit să pună mâna 
pe materialul de investigaţie. 

— Continui să mai sap, zise Annika. Anunţ de îndată ce 
găsesc ceva. 

— Perfect. OK, înseamnă că avem ceva de făcut pentru 
astăzi, spuse Patrik simțind din nou nodul din stomac. 

Îşi dorea să fie detaşat, însă era greu. Aproape imposibil. 

O voce dudui din pragul uşii. 

— Aşa deci, staţi aici şi mâncaţi liniştiţi! 

Mellberg, buimac după somn, îşi miji ochii la ei. 

— Da, noroc că cineva lucrează în locul ăsta. Vino, Ernst! 
Acum o să le arătăm cum se face treaba. 

Ernst îl urmă fericit pe stăpânul său şi auziră cum Mellberg 

păşea mai departe pe coridor, pentru ca apoi să trântească 
din nou uşa de la biroul său. Nimeni nu se apucă să 
comenteze. Aveau o treabă de făcut. 


Jessie savura calmul dat de ascultarea respirației regulate a 
lui Sam. Îi erau atât de străine toate astea. Liniştea. 
Sentimentul de siguranţă. De a fi fost văzută. A 

Se întoarse în pat, sperând să nu îl deranjeze pe Sam. Insă 
braţul care o cuprindea nu făcea decât să o îmbrăţişeze mai 
strâns. Nimic din ce făcea nu părea să-l deranjeze. 

Îi mângâie uşor abdomenul sub tricoul negru. Era straniu 
asta, să fii aproape de o altă persoană. Un băiat. Să prinzi, să 
atingi, fără a fi alungat, respins. e 

Se răsuci şi îşi ridică uşor capul. Il privi. Conturul obrajilor, 
buzele senzuale. Genele lungi şi negre. 

— Ai mai fost cu cineva? întrebă ea şoptit. 

Clipi o dată, apoi îşi închise iar ochii. 

— Nu, spuse el până la urmă. Tu? 

Clătină din cap, îşi apropie bărbia de pieptul lui. 

Nu voia să se gândească la vremurile umilitoare de la 
şcoala cu internat din Londra, de astă-vară. Pentru o clipă 
scurtă şi încântătoare, crezuse că Pascal o dorea. Era fiul unui 
diplomat francez şi era atât de frumos, că o lăsa cu respiraţia 
tăiată. Incepuse să-i trimită mesaje, minunate, splendide, 
speciale. Apoi o invitase la balul şcolii şi nu putuse să doarmă 
gândindu-se cum aveau toţi să rămână cu gura căscată când 
va intra acolo braţ la braţ cu Pascal. Şi continuau să-şi scrie 
mesaje, el o tenta tot mai mult să iasă din cochilie, flirtau, 
glumeau, începeau să se apropie de limita interzisului. 

Într-o seară, o rugase să-l lase să-i pozeze sânii. Îi spusese 
că voia să adoarmă cu imaginea lor pe retină, că trebuie să 
fie cei mai frumoşi din lume şi că dorea să-i poată mângâia. 
Aşa că, în camera ei, îşi ridicase bluza şi făcuse un 
instantaneu sânilor ei, fără sutien, total expuşi. 

În ziua următoare, imaginea fusese răspândită în toată 
şcoala. Toţi ştiau ce plănuiseră Pascal şi amicii lui. Că îi 
întinseseră o capcană. Stătuseră împreună să scrie mesajele. 
Ea nu-şi dorise altceva decât să moară. Să dispară de pe 

suprafaţa pământului. 

— Nu, spuse ea. Nu am fost niciodată cu vreun băiat. 

— Am fost destul de înţelepţi să aşteptăm persoana 
potrivită, spuse încet Sam, întorcându-se spre ea. 

Ochii albaştri o priveau îndelung şi ştia că putea avea 
încredere în el. Erau ca doi veterani răniţi care trecuseră prin 
acelaşi război şi nu aveau nevoie de cuvinte ca să-şi 
comunice ce trăiseră. Ceea ce făcuseră mamele lor lăsase 
urme în amândoi. 

— Ştii că nu cunosc aproape nimic din ce s-a întâmplat 
atunci? Acum treizeci de ani? 

— Ce vrei să spui? întrebă Sam, ridicându-şi bărbia. Chiar 
nimic? 

— Păi ştiu că poţi găsi informaţii. Însă s-a scris atât de mult 
atunci, lucruri pe care nu le găseşti online. Dar nu am 
întrebat-o pe mama... nu vorbim despre asta. 

Sam îi mângâie părul. 

— Probabil că te-aş putea ajuta. Ai vrea? 

Jessie încuviinţă din cap. Işi înclină capul spre pieptul lui, 
lăsându-se cuprinsă de calmul care o făcea somnoroasă. 

— Intr-un an scap de toate astea, zise Sam. 

Şcoala. Ştia fără ca el să trebuiască să-i spună. Erau atât de 
asemănători. 

— Şi ce o să faci? 

Ridică din umeri. 

— Nu ştiu. Nu vreau să mă învârt în roată ca un hamster. 
să alerg bezmetic fără niciun rost. 

— Eu vreau să călătoresc, spuse Jessie, înfăşurându-şi 
braţele strâns în jurul lui. Să iau cu mine ce încape într-un 
rucsac şi să merg unde văd cu ochii. 

— Nu poţi face asta până nu împlineşti optsprezece ani. Şi 
mai e atât de mult până la optsprezece ani. Nu cred că sunt în 
stare să aştept atât. 

— Ce vrei să spui? întrebă Jessie. 

Işi întoarse capul dinspre ea. 

— Nimic, zise el cu glas scăzut. Nu vreau să spun nimic. 

Jessie dori să spună mai multe, însă continuă să-i mângâie 
abdomenul, ca şi cum ar fi putut îndepărta tensiunea de 

acolo. Acelaşi nod din stomac pe care-l simţea şi ea. 

Simţi ceva sub degete şi ridică tricoul lui Sam. 

— Ce este asta? întrebă ea mângâind semnul rotund. 

— Arsură. Clasa a şaptea. Basse şi alţi tipi din clasă m-au 
ţinut în timp ce Nils m-a ars cu o ţigară. 

Jessie închise ochii. Sam al ei. Dorea să îi vindece toate 
rănile. 

— Şi asta? 

Işi lăsase mâna să-i alunece pe spate şi apăsase uşor ca el 
să se întoarcă pe o parte şi să-i arate. Pe spatele lui se 
întindeau striaţii lungi, de forme neregulate. 

— Tot Nils? 

— Nu. Tata. Lovituri de curea. Când m-a întrebat profesorul 
de sport, i-am răspuns că m-am zgâriat într-un tufiş cu ţepi. 
Nu cred că m-a crezut, însă nimeni nu a verificat nimic. 
Nimeni nu ar îndrăzni să se pună cu James. Oricum, după 
aceea tata a fost destul de deştept să priceapă că nu mai 
putea face ceva ce lăsa urme. lar acum trei ani a încetat cu 
totul cu astfel de pedepse, nu ştiu prea bine de ce. 

— Mai ai şi alte cicatrici? întrebă Jessie urmărind fascinată 
striaţiile de pe spatele lui. 

işi avea şi ea propriile cicatrici interioare. Însă asta nu 
însemna că dureau mai puţin decât o curea care tăia în piele. 

Sam se ridică pe pat. Işi suflecă pantalonii cât să se vadă 
genunchii. Erau plini de cicatrici. Îşi întinse mâna şi îi 
mângâie, simțind suprafaţa cu asperităţi. 

— Cum... cum te-ai ales cu astea? 

— Am stat cu genunchii pe podea. Pe zahăr tos. Nu sună 
prea chinuitor, însă, crede-mă, doare. Şi lasă urme. 

Jessie se aplecă în faţă şi îi sărută cicatricile. 

— Şi altele? 

Se întoarse cu spatele şi îşi trase pantalonii un pic mai jos 
pe şold. 

— Vezi? 

Văzu încă o cicatrice rotundă, care însă nu arăta ca o 
arsură. 

— Un creion. Vechiul şi minunatul truc de a ţine un creion 
ascuţit chiar când cineva e pe cale să se aşeze pe un scaun. A 

intrat vreo doi centimetri. Şi s-a rupt. Clasa a izbucnit în râs 
de credeam că toţi aveau să facă pe ei. 

— La dracul făcu Jessie. 

Nu voia să ştie mai mult sau să vadă şi alte cicatrici. Le 
simţea prea acut pe cele din interiorul său pentru a fi în stare 
să le mai vadă şi pe cele ale lui Sam. Se aplecă şi îi sărută şi 
rana de pe şold. Îl întoarse uşor pe spate. Îi trase pantalonii 
încet în jos, fără a îndrăzni să îl privească, îi auzi răsuflarea 
schimbându-se, devenind mai grea. Îi sărută tandru şoldurile, 
coapsele. El îşi trase mâna prin părul ei, o mângâie pe 
creştet. Pentru o clipă tremură gândindu-se la pozele care se 
răspândiseră cu ea şi la cum fusese perioada care urmase. 
Apoi îşi deschise buzele şi îndepărtă imaginile, amintirile. 
Acum nu era acolo, era aici. Cu sufletul ei pereche, cel care 
putea vindeca toate rănile. 


— La naiba, ce cald este! gâfâi Martin ca un căţel când se 
îndreptară spre maşina de poliţie. Tu nu transpiri? 

Paula râse şi clătină din cap. 

— Eu sunt chiliană. Asta nu e nimic. 

— Dar ce dracu, nici n-ai locuit în Chile. Eşti la fel de 
suedeză ca şi mine. 

— Nimeni nu poate fi la fel de suedez ca tine, Martin. Eşti 
cel mai mare şi fudul suedez pe care-l cunosc. 

— Spui asta ca şi cum ar fi ceva rău, zâmbi Martin 
deschizând portiera maşinii. 

Apoi cobori din maşină la fel de rapid precum se aşezase. 

— Ce duşi suntem, sigur e la studio acum. 

— Da, fireşte, zise Paula aprobând din cap. E la numai o 
aruncătură de băț de aici. 

— Poate fi amuzant să vedem şi noi studioul, spuse Martin 
îndreptându-se spre zona industrială unde, într-una dintre 
clădirile abandonate, se trăgea filmul despre Ingrid Bergman. 

— Nu cred că este atât de fastuos precum îţi închipui. 

Martin se întoarse spre Paula, căreia îi venea greu să ţină 
pasul cu picioarele ei scurte, şi clipi înciudat. 

— Rămâne de văzut. În orice caz, va fi interesant să o 
întâlnim pe Marie Wall, arată bine pentru vârsta ei. 

Paula oftă. 

— Apropo de femei, zise ea. Cum merge cu fata aceea? 

Martin simţi cum se roşeşte. 

— Ei, n-am făcut decât să vorbim câteva minute în parcul 
de joacă. Nici măcar nu ştiu cum o cheamă. 

— Păreaţi că v-aţi potrivi. 

Martin oftă adânc. O cunoştea pe Paula şi ştia că nu 
abandona subiectul aşa de uşor. Cu cât îl deranja mai mult pe 
el, cu atât ei i se părea mai amuzant. 

— Deci... 

Căută febril un comentariu mai răsărit, dar nu-l găsi. 

— Termină! se mulţumi el să riposteze clătinând din cap. E 
timpul să muncim. 

— Bine, zise Paula zâmbindu-i. 

Studioul de film era găzduit de o clădire industrială total 
lipsită de strălucire. Clădirea era împrejmuită de un grilaj, iar 
când Martin mişcă poarta, descoperi că nu era tocmai închisă, 
prin urmare intrară fără probleme. Una dintre uşi era 
deschisă, sigur pentru aerisire, şi păşiră precauţi. Arăta ca un 
hangar înăuntru, cu un acoperiş înalt şi o singură încăpere 
enormă. In faţa lor se afla o garnitură de canapele şi un fel de 
garderobă-depozit cu o mulţime de haine pe suporturi mobile. 
La stânga, câteva uşi duceau la toalete şi la ceea ce părea a fi 
nişte cabinete de machiaj provizorii. La dreapta erau 
construiți pereţi cu ferestre, pentru a crea iluzia unei încăperi 
reale, iar decorul era înconjurat de o mulţime de lămpi. 

O femeie blondă se apropie de ei. Părul îi era ridicat într-un 
coc fixat cu o pensulă, iar în jurul taliei avea un fel de centură 
de care erau prinse tot felul de instrumente de machiaj. 

— Bună ziua, pe cine căutaţi? 

— Suntem de la poliţie şi am vrea să vorbim cu Marie, o 
informă Paula. 

— Filmează o scenă chiar acum, 
încheie. Dacă nu e urgent... 

— Nu, putem aştepta un moment, nu e o problemă. 

— Bine atunci, luaţi loc şi serviţi ceva. 

Se aşezară după ce îşi luară cafea şi ceva de ronţăit de pe 
masa pregătită de lângă canapea. 

— Da, ai dreptate, nu are prea mult fast, spuse Martin 
privind în jur. 

— Ţi-am zis eu, spuse Paula aruncându-şi în gură un pumn 
de alune. 

Se uitară curioşi la decorul aflat un pic mai departe, dinspre 
care se auzea vag sunetul unor voci care rosteau replici. 
După un moment, o voce de bărbat spuse sonor „tăiaţi”, iar 
peste câteva minute, femeia utilată cu obiectele de machiaj 
veni însoţită de vedeta Marie Wall. Dintr-odată, locul deveni 
mult mai plin de farmec. Marie era îmbrăcată în cămaşă albă 
şi pantaloni scurţi, strânşi pe corp, iar părul îi era prins cu o 
panglică albă. Martin nu putu să nu remarce că avea picioare 
extraordinar de frumoase pentru vârsta ei, însă încercă să se 
concentreze. Femeilor frumoase le fuseseră mereu uşor să-i 
distragă atenţia. Inainte de a o întâlni pe Pia, această 
slăbiciune a lui îi crease tot felul de probleme şi încă mai 
existau locuri în Tanumshede pe care le evita, pentru a nu da 
nas în nas cu cineva care să-i creeze astfel de complicaţii. 
Unii oameni erau mai plini de resentimente decât alţii. 

— Ce surpriză plăcută de dimineaţă, un bărbat galant în 
uniformă! spuse Marie cu o voce aspră care îi făcu lui Martin 
pielea de găină pe mâini. 

Inţelese cum îşi dobândise faima de mare devoratoare de 
bărbaţi de la Hollywood. Nu ar fi avut nimic împotrivă să fie 
devorat. Paula se uită acră la el şi atunci realiză în mod destul 
de jenant că rămăsese cu gura căscată. Tuşi în timp ce Paula 
se ridică pentru a saluta şi a se prezenta. 

— Paula Morales şi Martin Molin de la secţia de poliţie din 
Tanumshede. Investigăm omorul unei fetiţe găsite moartă în 
Fjällbacka şi am vrea să vă punem nişte întrebări. i 

— Fireşte, zise Marie şi se aşeză pe canapea lângă Martin. li 
întinse mâna pentru a-l saluta şi o ţinu cu câteva secunde 
prea mult. El nu simţi nevoia să protesteze, însă văzu în 
coada ochiului cum Paula se uita urât la el. 

— Presupun că doriţi să vorbiţi cu mine din cauza celor 
întâmplate acum treizeci de ani. 

Martin îşi drese glasul şi aprobă din cap. 

— Asemănările între cele două crime sunt atât de mari, 

încât ne vedem nevoiţi să vorbim cu dumneavoastră. Şi cu 
Helen. 

— Inţeleg asta, zise ea fără să pară prea afectată. Dar ştiţi 
şi că eu şi Helen ne-am susţinut nevinovăția timp de treizeci 
de ani. Şi că o mare parte din viaţa noastră am trăit cu o vină 
pentru ceva ce nu am făcut. 

Se aplecă în spate şi îşi aprinse o ţigară. Martin privi ca 
hipnotizat cum îşi puse un picior peste celălalt. 

— Poate că nu am ajuns în închisoare, însă în ochii lumii 
asta nu mai conta, continua ea. Eram clar vinovate de omor, 
eram anatemizate cu imagini în fiecare ziar, eu am fost 
smulsă din familie şi vieţile noastre nu au mai fost la fel. 

Suflă un fum în timp ce o privea pe Paula direct în ochi. 

— Dacă asta nu e închisoare, atunci ce e? 

Paula nu răspunse. 

— Mai întâi trebuie să vă întrebăm de  alibiul 
dumneavoastră în intervalul de la ora opt duminică seara 
până luni după-amiază, spuse Martin. 

Marie mai trase un fum înainte de a răspunde. 

— Duminică seara am ieşit cu toată echipa, am avut o 
petrecere improvizată. Ne-am aflat la hotelul Stora. 

— Şi când aţi ajuns acasă? întrebă Martin luând un carnet 
de notițe şi un pix. 

— Păi... s-a întâmplat să rămân peste noapte la hotel. 

— Există cineva care poate confirma acest lucru? întrebă 
Paula. 

— Jörgen? Darling? Vino aici... 

Marie strigă la un bărbat înalt şi brunet care vorbea cu voce 
tare şi gesticula larg undeva mai departe, lângă decoruri. Se 
întrerupse când o auzi şi veni spre ei. 

— Acesta este Jörgen Holmlund. Regizorul filmului. 

El încuviinţă din cap, salută şi apoi se uită întrebător la 
Marie, pe care părea să o distreze situaţia. 

— Darling, poţi povesti acestor poliţişti unde mă aflam în 
noaptea dintre duminică seară şi luni dimineaţă? 

Jörgen strânse din maxilare. Marie mai trase un fum din 
ţigară şi îl suflă înspre el. 

— Nu te îngrijora, darling, nu cred că el ar avea vreun 

interes să o sune pe soţia ta. 

El pufni, dar apoi spuse: 

— Duminică seara am organizat o petrecere de acomodare 
cu echipa la Stora Hotellet şi s-a întâmplat ca Marie să 
rămână peste noapte la mine în cameră. 

— Şi când aţi ajuns dimineaţa? întrebă Paula. 

— Nu am ajuns deloc dimineaţă, eu şi Jörgen am plecat 
împreună la studio. Am fost acolo la opt şi jumătate, iar la ora 
nouă m-am machiat. 

— Mai este şi altceva? întrebă Jörgen şi făcu cale-ntoarsă 
când ei răspunseră că nu. 

Marie părea să savureze neplăcerea lui. 

— Săracul de Jörgen, zise ea arătând cu ţigara spre spatele 
care se îndepărta. Îşi pierde prea mult timpul încercând să 
evite ca soţia lui să afle de micile lui escapade. Aparține 
acelui tip de bărbaţi înzestrați cu o nefericită combinaţie de 
conştiinţă cu un libido nemăsurat. 

Marie se aplecă să stingă ţigara într-o doză de cola aflată 
pe masă. 

— Altceva? Nu sunt semne de întrebare prea mari în 
privinţa alibiului meu, presupun? 

— Am dori să vorbim şi cu fiica dumneavoastră. Se poate? 
Este minoră şi avem nevoie de permisiunea dumneavoastră. 

Martin tuşi din cauza fumului care înceţoşase locul în care 
stăteau. 

— Sigur, spuse Marie ridicând din umeri. 

Se rezemă înapoi pe canapea. 

— Fireşte că înţeleg gravitatea situaţiei, însă, dacă nu mai 
aveţi şi alte întrebări, trebuie să mă întorc la filmări. Jörgen o 
să facă eczeme din cauza stresului dacă ne abatem de la 
planificare. 

Se ridică şi întinse mâna. Apoi îi luă lui Martin carnetul şi 
pixul din mână, scrise ceva şi i le dădu înapoi, zâmbind pieziş 
înainte să o tulească cu paşi repezi spre platoul de filmări. 

Paula îşi dădu ochii peste cap şi spuse: 

— Lasă-mă să ghicesc. Telefonul ei. 

Martin se uită în carnet şi încuviinţă din cap. Nu putu să-şi 
ascundă un zâmbet caraghios. 

În zilele care urmară vizitei era ca şi cum nimeni nu putea 
vorbi despre altceva decât despre Lars Hierne şi comisia de 
vrăjitorie. Atracția Brittei pentru subiect contrasta bătător la 
ochi cu amărăciunea lui Preben, însă cotidianul îşi intrase din 
nou în drepturi şi vorbele se potoliseră. Toţi se întorseseră la 
ocupațiile lor, deopotrivă slugile casei parohiale şi Preben, 
care avea treburi bisericeşti şi în regiunile Tanum şi Lur. 

Zilele de iarnă veneau şi treceau cu o regularitate 
monotonă. Viaţa la parohie era uniformă şi totuşi mai variată 
decât pentru cei mai mulţi oameni care făceau aceleaşi 
lucruri în fiecare zi, de la răsăritul soarelui până la lăsatul 
serii. Casa parohială era vizitată de mulţi, iar Preben avea 
tolba plină cu poveşti din numeroasele sale deplasări legate 
de slujbă. Certuri de aplanat, tragedii de confruntat, bucurii 
de sărbătorit şi suferințe de compătimit. Se îngrijea de 
căsătorii, botezuri, înmormântări şi dădea sfaturi în treburi 
legate şi de Dumnezeu, şi de familie. Elin trăgea cu urechea 
câteodată când vorbea cu vreunul dintre enoriaşii lui şi îi 
găsea mereu înțelepte şi chibzuite sfaturile, deşi pline de 
precauţie. Nu era nici pe departe un om curajos, nu aşa cum 
fusese Per, şi îi lipsea încăpățânarea aceea sfidătoare cu care 
fusese înzestrat sotul ei. Firea lui Preben era mai alunecoasă 
şi ochii, mai docili. Per avusese mereu un întuneric lăuntric 
care îl făcea câteodată posomorât, în timp ce Preben nu 
părea a fi niciodată trist. Britta se plângea uneori că era 
căsătorită cu un copil şi îl certa că venea în fiecare zi cu 
hainele murdare după ce lucrase la fermă cu animale şi 
treburi agricole. Insă el nu făcea decât să dea din umeri şi să 
Zzâmbească, fără a se lăsa afectat. 

Märta începuse lecţiile de citire cu paracliserul, alături de 
ceilalți copii. Elin nu prea ştia ce să creadă despre nerăbdarea 
şi bucuria pe care le arăta fiica ei când învăţa să stăpânească 
acele îimbârligături care pentru ea erau cu totul de neințeles. 

Sigur că era un dar să înveţe să scrie, dar la ce îi trebuiau 
unei copile aceste cunoştinţe? Elin era o slujnică săracă, iar 
asta însemna că şi Mărta avea să devină la fel. Pentru femei 
ca ele nu exista scăpare. Ea nu era Britta. Era Elin, fiica pe 
care tatăl ei nu o iubise. Era văduva al cărei bărbat pierise pe 
mare. Acestea erau realități care nu se schimbau, indiferent 
dacă preotul insista ca Märta să înveţe să citească. Fiica ei va 
beneficia mai mult de acele învățături pe care Elin le primise 
de la bunica din partea mamei. Nu aveau să pună mâncare pe 
masă, nici nu aveau să-i aducă vreo răsplată sub formă de 
riksdaleri. Insă confereau respect, iar acesta nu era un lucru 
de lepădat. 

Elin era adesea chemată când se năştea cineva, sau dacă 
era vorba de dureri de dinți sau de stări de tristețe. Da, Elin 
putea alina multe dureri şi indispoziții cu ajutorul ierburilor şi 
al descântecelor. Chiar şi pentru ceva precum iubirile 
nefericite sau pețitorii nedoriți i se cerea ajutorul, sau pentru 
animale domestice. Era o persoană importantă atunci când 
ceva mergea prost. Asta ar fi fost o soartă mai bună pentru 
Märta decât să fie indopată cu lucruri de care nu avea să aibă 
nevoie şi care i-ar putea da ideea periculoasă că ar putea fi 
mai presus decât ceilalți. 

Cu toate astea, fierturile lui Elin nu păreau să aibă vreun 
efect asupra Brittei. Lunile treceau una după alta şi sângele 
continua să curgă. Sora ei incepuse să fie tot mai indignată, 
susținând că Elin făcea ceva greşit, că pesemne nu ştia să 
înfăptuiască ce promisese. Intr-o dimineaţă, Britta aruncase 
cu urciorul în perete când Elin venise cu infuzia, iar licoarea 
verde cursese de-a lungul peretelui şi lăsase o băltoacă pe 
duşumea. 

Elin nu era o persoană rea, de fapt, însă în secret nu-şi 
putea reprima o undă de satisfacţie văzând disperarea surorii 
sale. Britta era adesea răutăcioasă, nu numai cu slujnicele, 
dar şi cu Mărta, iar câteodată Elin nu se putea sustrage 
gândului că din cauza acestei răutăți nu putea creşte un copil 
în pântecele ei. Apoi se iînvinovățea pentru gândurile ei 
întunecate. Nu voia să fie nerecunoscătoare. Cine ştie unde ar 
fi nimerit ea şi Mărta dacă Britta nu s-ar fi îndurat să le ia sub 

aripa ei? Numai cu vreo două zile în urmă auzise că Ebba din 
M6rhult se afla în casa săracilor cu cei doi micuţți ai săi. Fără 
Britta, tot acolo ar fi ajuns şi ea cu Märta. 

Dar Brittei nu-i venea uşor să se poarte ca cineva cu frica 
lui Dumnezeu. Avea în ea o împietrire şi o răceală în privința 
cărora nici măcar un om bun ca Preben nu putea face nimic. 
Câteodată se gândea că merita o soție mai bună, una cu 
inima mai caldă şi cu starea de spirit mai vioaie. Nu numai O 
fațadă frumoasă cu bucle brunete, însă nu era treaba ei să 
judece. 

Tot mai des îl surprindea Elin pe Preben observând-o în 
taină. Încerca să-l evite, însă nu era uşor. Se mişca aşa de 
firesc printre slugi, ca şi cum ar fi fost una dintre ele, şi 
adesea putea fi găsit în şopron sau pe câmp ocupându-se de 
animale. Avea o mână bună cu tot ce era viu, iar Mărta se 
ținea tot timpul scai de el ca un mic cățeluş. Elin îşi ceruse 
scuze de nenumărate ori că fiica era o aşa pacoste, însă el nu 
făcea decât să râdă, să dea din cap şi să spună că nu putea 
găsi o companie mai plăcută decât a ei. Oriunde s-ar fi aflat 
Preben, Märta nu era prea departe. Mereu părea că au multe 
de vorbit, Elin îi vedea discutând întruna. Märta îşi ţinea 
mâinile la spate într-un gest precoce, încercând să facă salturi 
lungi pentru a tine pasul cu Preben. Încercase să o întrebe pe 
fiica ei despre ce vorbeau, însă Mărta nu făcea decât să ridice 
din umeri şi să răspundă că vorbeau despre toate. Despre 
animale, despre Dumnezeu şi despre ce citea ea prin cărți. 
Pentru că Preben işi făcuse un obicei din a-i aduce mereu 
cărți noi din biblioteca lui din casa parohială. De îndată ce işi 
termina activitățile şi nu se mai se ținea după Preben, se 
apuca de citit. Elin se minuna cum îmbârligăturile de pe 
paginile de carte puteau fi atât de interesante pentru o fată, 
dar îi permitea să citească, deşi era convinsă că nimic bun nu 
putea ieşi din asta. 

Și apoi era Britta. Cu fiecare zi părea mai îmbufnată văzând 
interesul lui Preben. pentru fată. De mai multe ori o 
surprinsese privind îndelung pe fereastră neobişnuita pereche 
şi de asemenea auzise vreo două discuţii mai înfierbântate în 
această privință. Însă Preben nu cedase soției sale şi în 

privința asta. Continua să o lase pe Mărta să îl urmeze 
oriunde ar fi mers. lar după ea venea Panseluța. Pisoiul 
crescuse. în timpul iernii şi îşi urma stăpâna la fel de fidel 
precum Mărta îl urma pe Preben. Erau un trio haios luând-o 
aşa la pas, prin ogradă. Elin ştia că lumea şuşotea despre 
interesul stăpânului casei pentru fată. Însă nici că-i păsa 
despre ce vorbeau slujnicele şi argații. Nu aveau decât să tot 
şoptească pe la spatele ei. De îndată ce-i chinuia vreo durere 
de cap sau de dinţi, devenea foarte apreciată. Şi când o 
întrebau bâiguitor ce dorea pentru ajutorul său, avea mereu 
grijă să-i roage ceva pentru fată. O portie extra de mâncare. 
O pereche de pantofi care nu mai erau folosiți. O fustă din 
care putea croi o rochiță. Märta era lumea ei şi, dacă ea era 
fericită, atunci şi ea era fericită. Britta n-avea decât să creadă 
ce voia. 

Elin strângea din dinţi când Märta venea plângând şi 
povestind că stăpâna a bătut-o sau a tras-o de păr. Îşi spunea 
că aceste cruzimi erau un preț mic de plătit atâta vreme cât 
fata era relativ în siguranţă. Şi ea primise nişte lovituri crunte 
de la Britta când crescuseră împreună şi totuşi se descurcase 
foarte bine. Preben avea să o protejeze pe Märta. Şi avea să 
aibă grijă şi de Elin. Ochii lui blânzi, care zăboveau asupra ei 
crezând că ea nu îi observă, o făceau să conteze pe asta. şi 
câteodată, când privirile lor se întâlneau pentru o clipă lungă 
ca o veșnicie, simţea că pământul i se mişcă sub picioare. 

Erica simţea cum îi creştea nervozitatea pe măsură ce se 
apropia de Marstrand. Citise foarte mult despre părinţii lui 
Helen şi îşi formase o părere despre ei din interviurile pe care 
le dăduseră. Tatăl lui Helen, KG, murise demult, însă putea să 
o întâlnească pe mama ei. Se vedea nevoită să recunoască în 
sinea ei că avea prejudecăţi în ceea ce-o privea pe Harriet 
Persson. Ea şi soţul ei aruncaseră toată vina pe Marie şi o 
prezentaseră pe Helen drept victimă, însă lucrul cel mai 
evident fusese cât de greu făcuseră faţă oprobriului public. 

Erica ştia că erau parte a lumii mondene din Fjällbacka 
înainte ca toate acestea să se întâmple. KG era proprietarul 
unui lanţ de clădiri de birouri, iar Harriet fusese fotomodel 
înainte de nuntă. El bogat, ea frumoasă, vechea şi obişnuita 
combinaţie. 

Viră în parcarea de lângă Ko6n. Era o zi călduroasă şi 
însorită şi se bucura la gândul că avea să facă o escapadă la 
Marstrand. Nu ajunsese demult acolo, iar acum fu izbită de 
cât de frumoasă era mica lume de coastă. 

Savurase scurta traversare până la insula Marstrand, însă 
de îndată ce păşi pe pământ începu să se concentreze asupra 
interviului. Întrebările pe care voia să le pună i se învârteau în 
cap în timp ce urca gâfâind panta spre casa lui Harriet. Când 
ajunse la numărul căutat, se opri o clipă pentru a admira 
casa. Era splendidă, albă cu detalii antichizate şi elegante de 
lemn, trandafiri minunati, lalele roz şi violete, şi cu un balcon 
mare care dădea spre mare. Dacă Harriet ar vinde casa, ar 
primi multe milioane pe ea, bănuia Erica, un număr de 
milioane cu două cifre. 

Intră pe o poartă albă de lemn şi urmă mica potecă 
pietruită până la uşa de la intrare. Nu exista o sonerie, ci 
numai un dispozitiv antic de bătut la uşă, cu cap de leu, pe 

care îl lăsă să se lovească de panelul din lemn. Uşa fu 
deschisă imediat de o doamnă elegantă, de vreo şaizeci de 
ani. 

— Erica Falck! Ce noroc să vă întâlnesc în sfârşit! Da, am 
citit TOATE cărţile dumneavoastră şi cred că sunteţi 
nemaipomenit de talentată. Şi ce minunat că aţi avut succes 
şi în străinătate! 

O îndemnă pe Erica să intre în coridor fără a mai aştepta 
răspuns. 

— Am pregătit nişte cafea, nu primesc prea des astfel de 
oaspeţi distinşi, spuse ea îndreptându-se spre balcon prin 
camera de zi, încăpătoare şi deschisă. 

Erica nu era expertă în design interior, însă recunoscu 
piese de mobilier marca Josef Frank, Bruno Mathsson şi Carl 
Malmsten. Locul arăta mai degrabă ca şi cum un designer 
profesionist şi-ar fi pus amprenta, se îndoia că Harriet însăşi 
alesese lucrurile. 

— Da, mai întâi vreau să vă mulţumesc că aţi fost de acord 
să mă primiţi, spuse Erica aşezându-se pe scaunul către care 
Harriet o îndreptă printr-un gest hotărât. 

— Da, cum să nu. În toţi aceşti ani am vrut ca adevărul să 
ajungă la oameni, de dragul bietei de Helen, prin urmare 
cartea dumneavoastră este mai mult decât binevenită. Şi mai 
ales pentru că am auzit de la prietene din Stockholm că 
persoana aceea îngrozitoare are de gând să scoată o carte 
proprie. 

— Dar ar fi aşa de rău? spuse Erica cu blândeţe şi dădu din 
cap când Harriet ridică un vas de cafea. Marie şi-a susţinut 
nevinovăția de-a lungul anilor, la fel ca Helen, aşa că nu va 
face decât să sprijine versiunea lui Helen, nu? 

Harriet îşi strânse buzele când turnă cafeaua îngrijorător de 
transparentă. 

— Nu cred că este nevinovată, cred că ea a omorât-o pe 
biata copilă, pentru ca apoi să dea vina pe Helen. 

— Deşi Marie a fost prima care a recunoscut crima? 

Erica luă o înghiţitură de cafea. După cum se temea, era 
mult prea slabă. 

— Era o parte din planul ei, înţelegeţi? 

Vocea lui Harriet deveni dintr-odată ascuţită. Înghiţi de 
câteva ori. 

— Voia să o păcălească pe Helen să recunoască, spuse ea 
apoi. Helen a fost mereu manipulabilă şi uşor de păcălit, iar 
această Marie era un copil viclean dintr-o familie oribilă. La 
început, ne-a îngrijorat influenţa ei asupra lui Helen, devenise 
cu totul altă persoană când începuseră să iasă împreună. Insă 
le-am lăsat o vreme de capul lor, deşi nu am considerat că 
era bine. Nu voiam să fim consideraţi snobi şi desigur că este 
bine pentru copii să fie expuşi altor tipuri de personalitate 
decât cea a lor, însă familia aceea... Ar fi trebuit să oprim asta 
încă de la început, de fapt i-am şi spus lui KG. Dar ştiţi cum 
sunt bărbaţii, nu vor să asculte când le intră ceva în cap. Mai 
întâi a fost de părere să nu intervenim. Apoi a mers cum a 
mers şi a spus de multe ori de-a lungul anilor: „De ce nu te- 
am ascultat eu pe tine, Harriet?” 

Îşi trase răsuflarea şi luă o înghiţitură de cafea. 

— Nu ştiu dacă aţi auzit ce s-a întâmplat, se grăbi Erica să 
intervină. O fetiţă de la aceeaşi fermă unde a locuit şi Stella a 
fost găsită omorâtă, în acelaşi loc în care a fost descoperită 
Stella. 

— Da, am auzit asta, ce îngrozitor! i 

Harriet se înfioră şi podoabele îi zornăiră. In jurul gâtului 
avea un lanţ lat marca Bismarck, pe mâini brățări groase, de 
aur, şi o mică şi discretă broşă Channel prinsă de bluză. Era 
evident că fusese fotomodel, mergea cu ţinuta dreaptă şi 
gâtul întins, iar părul îi era cu pricepere vopsit în nuanţe 
diferite de blond care nu trădau defel semnele timpului. Arăta 
mai degrabă de cincizeci de ani decât de şaizeci. Erica îşi 
îndreptă spatele involuntar. Avea tendinţa să stea cocoşată, 
un defect profesional după toate orele petrecute în faţa 
computerului. 

Harriet mai turnă din cafeaua subţire, iar Erica se oripilă în 
sinea ei. 

— Da, asta nu face decât să confirme ceea ce spun. Că 
Helen este nevinovată. Imposibil să fie numai o întâmplare că 
o fată moare tocmai când Marie se întoarce după toţi aceşti 
ani. Ea trebuie să fie. 

O fixă cu privirea pe Erica. 

— Dar de ce credeţi că Helen a recunoscut? întrebă Erica. 
De ce a recunoscut o fată de treisprezece ani o crimă pe care 
nu a comis-o? 

Harriet nu răspunse iniţial. Trase nervos de lănţişorul 
Bismarck în timp ce se uita spre fortăreață. Când se întoarse 
spre Erica, avea în privire ceva greu de descifrat. 

— Helen era o fată vulnerabilă. Aşa va fi mereu. KG a 
răsfăţat-o. Nu am mai avut copii şi a fost fata tatei. O proteja 
de toate şi îi dădea tot ce voia. Trebuie să recunosc că mă 
simţeam câteodată exclusă, puteau petrece ore în şir numai 
ei doi şi era ca şi cum îşi aveau propria lume. Şi eu fusesem 
fata tatei când am crescut, aşa că i-am înţeles şi i-am lăsat. 
Însă când a apărut Marie, a fost ca o forţă a naturii căreia 
Helen nu a putut să i se împotrivească. Am văzut asta, cât de 
mult o fascina. Era frumoasă fata şi deja de atunci avea o 
aură de om trecut prin viaţă şi... cum să spun asta, un fel de 
instinct de supravieţuire. Cred că Helen, căreia îi era frică de 
toate cele, se simţea în siguranţă cu Marie. Helen s-a 
schimbat când s-au cunoscut. Incepuse să se distanţeze de 
noi. Şi KG a observat şi a încercat să-i dedice mai mult timp. 
Niciunuia dintre noi nu-i plăcea că petreceau mult timp 
împreună. După o vreme, am încercat să împiedicăm asta, 
însă Fjällbacka e mică şi e greu aici să ţii două persoane 
departe una de cealaltă. Ce-am fi putut face, să fi stat cu ele 
la şcoală toată ziua? 

Harriet continua să tragă de lănţişorul Bismack făcându-l să 
zornăie pe pielea bronzată a decolteului său. 

— Aşadar de ce credeţi că a recunoscut? îi era teamă de 
Marie? 

Expunerea lui Harriet o îndepărtase de întrebarea iniţială, 
iar Erica o aduse cu tact înapoi. 

— Cred că voia să-i facă pe plac lui Marie. Poliţiştii i-au spus 
că Marie recunoscuse şi atunci ea a vrut să facă la fel. Exact 
aşa era Helen. Este. Atentă să nu se pună împotriva 
curentului. Când Marie şi-a retras apoi declaraţia, şi Helen a 
făcut la fel. Însă răul era deja făcut. 

Vocea îi tremura. Aşeză în faţa Ericăi o farfurie cu chifle cu 

scorţişoară. 

— Uitaţi, sunt proaspete, cumpărate azi-dimineaţă de la 
brutărie. 

Erica se întinse după o chiflă. 

— Aţi putut să o păstraţi pe Helen, zise ea. Spre deosebire 
de Marie, care a fost dată unor familii adoptive? 

Erica lăsă afirmaţia să sune ca o întrebare, cu toate că era 
mai mult o constatare. 

— Da, slavă Domnului, fetele nu au putut fi condamnate la 
închisoare. Au intervenit Serviciile sociale şi au hotărât ce era 
mai bine pentru fete. Cum era de aşteptat, familia Wall nu a 
fost considerată potrivită pentru a se ocupa de Mafie. Însă 
Helen s-a putut întoarce la noi după un scurt timp petrecut în 
centrul de plasament. Şi pe bună dreptate. Nimic din ceea ce 
s-a întâmplat nu a fost greşeala noastră, nu a existat vreun 
cusur în creşterea lui Helen şi în educaţia pe care i-am oferit- 
o. Dacă nu ar fi întâlnit-o pe fata aceea îngrozitoare, nimic din 
toate astea nu s-ar fi întâmplat. 

Vocea îi devenise din nou ascuţită. 

— Însă v-aţi mutat imediat din Fjällbacka? întrebă calm 
Erica. 

Harriet aprobă din cap. 

— Da, fireşte că nu se punea problema să rămânem, în 
condiţiile în care lumea tot şuşotea pe la spate. Nu era deloc 
plăcut ca dintr-odată să fii tratat drept paria. Au mers până la 
a-l demite pe KG din poziţia de preşedinte la Rotary. De parcă 
ceea ce se întâmplase ar fi avut câtuşi de puţin legătură cu el. 

Răsuflă adânc de câteva ori. Desigur că vechile răni nu 
erau cu totul vindecate. Erica nu înceta să se minuneze cum 
de părea Harriet mai tulburată de căderea ei şi a lui KG de pe 
piedestalul social, decât de trauma trăită de fiica ei. 

— Şi cu toate astea Helen a ales să se întoarcă? 

— Da, ceva ce nu am putut înţelege niciodată. Dar James, 
care ne-a cumpărat casa, nu a vrut să se mute de acolo când 
s-a căsătorit cu Helen. KG l-a sprijinit în hotărârea lui, prin 
urmare cum era să mă împotrivesc? 

— James şi soţul dumneavoastră erau prieteni apropiaţi, din 
câte am înţeles. lar Helen era foarte tânără când s-a căsătorit 

cu un bărbat care avea aceeaşi vârstă ca tatăl său. Ce aţi 
simţit dumneavoastră în legătură cu această căsătorie? 

Erica se aplecă înainte plină de curiozitate; în lunile în care 
făcuse cercetări pentru carte se gândise de multe ori la 
această chestiune. 

— KG era foarte încântat. El şi James fuseseră prieteni încă 
de pe vremea când copilăriseră împreună în Fjällbacka şi îl 
admira teribil. A încurajat relaţia încă de la începutul ei şi nu 
am văzut nimic rău în asta. L-am cunoscut pe James încă de 
când eu şi KG ne-am căsătorit şi într-un fel făcea parte din 
familie. Prin urmare, când James a adus asta în discuţie, chiar 
înainte de ziua în care Helen urma să împlinească 
optsprezece ani, fireşte că am spus că era decizia lui Helen. 
Dar nu am avut nicio obiecţie. 

Erica studie cu atenţie chipul lui Harriet şi i se păru că vede 
altceva decât ce spuneau cuvintele. Ar fi putut Harriet să aibă 
o atitudine atât de neştirbit pozitivă faţă de faptul că un 
prieten de familie, un bărbat care era destul de bătrân pentru 
a fi tatăl fetei sale, dintr-odată o curta pe Helen şi apoi se 
căsătorea cu ea? Era departe de a se lăsa convinsă. Ceva nu 
se potrivea, însă îşi dădea seama că nu avea să obţină mai 
mult de la Harriet. 

— Am căutat-o pe Helen de mai multe ori, zise ea, însă nu 
mi-a răspuns şi nu cred că vrea să fie intervievată de mine. 
Insă dacă aş putea obţine versiunea lui Helen, ar fi extrem de 
relevantă pentru carte. Aveţi posibilitatea să vorbiţi cu ea? 

Harriet încuviinţă din cap. 

— Fireşte că vă va sta la dispoziţie. Ştiu că îi e teamă ca 
totul să fie răscolit din nou şi la început m-am gândit şi eu la 
asta, că lumea va începe din nou să vorbească. Dar apoi am 
realizat că aceasta era şansa pe care am aşteptat-o în toţi 
aceşti ani, posibilitatea de a ne restabili reputaţia în faţa 
tuturor. Pentru că, da, după toţi aceşti ani oamenii încă se 
uită pieziş la mine şi an de an sunt exclusă din cercurile 
sociale de aici de pe insulă. Eu, care pot să-mi aduc o 
contribuţie atât de însemnată! 

Înghiţi de câteva ori. 

— Dar voi vorbi cu Helen, va lua legătura. 

— Mulţumesc, spuse Erica. 

— O sun chiar astăzi, confirmă Harriet dând din cap cu 
hotărâre. Nu am de gând să o las să piardă această şansă de 
a ne curăța numele. 

Când Erica se îndepărtă, Harriet rămase afară pe balcon. 


Era mereu linişte în mijlocul zilei. Lumea se afla pe mare 
sau luându-şi prânzul în oraş, în lumina soarelui. Nu se 
simțeau în stare să meargă încoace şi-ncolo privind florile şi 
arbuştii când căldura era la apogeu. Asta îi convenea Sannei. 
Mereu se simţise cel mai bine în sere, prin urmare căldura 
vibrândă din momentul în care soarele stătea cel mai sus pe 
cer nu o deranja, cu toate că o durea capul, ca întotdeauna 
înainte de prânz. Dimpotrivă, îi dădea ocazia de a-şi îngriji 
plantele. Inghiţeau multă apă acum, aşa că era foarte atentă 
să nu-i scape nicio plăntuţă şi să se ofilească. 

Tot acum avea şi timp pentru a aranja ghivecele răsturnate 
de goana unor clienţi mai puţin grijulii şi putea pălăvrăgi un 
pic cu hortensiile sau bârfi o clipă cu trandafirii. Cornelia 
putea să se ocupe de casă. Calitatea angajaţilor de pe timpul 
verii varia considerabil de la an la an, însă Cornelia era o 
comoară. 

Dacă cineva ar fi întrebat-o pe Sanna care erau prietenii ei 
cei mai apropiaţi, ar fi răspuns că erau plantele. Nu pentru că 
ar fi avut alţii dintre care să aleagă. Tot timpul îi fusese greu 
să lase pe cineva în viaţa ei. La liceu avusese nişte tentative 
stângace de a lega relaţii de prietenie cu unii dintre colegi. 
Încercase să facă aceleaşi lucruri pe care le vedea la alţii. Să 
iasă împreună la masă, să vorbească despre băieţi, să poarte 
conversații frivole despre ultimele achiziţii de pantofi sau 
serioase despre consecinţele efectului de seră. Incercase să 
fie normală, însă nu-i înţelegea pe oameni, era o minune că 
ajunsese împreună cu Niklas. Plantele, pe de altă parte, pe 
ele le înţelegea. Şi, spre deosebire de oameni, şi ele o 
înțelegeau pe ea. Nu avea nevoie de altă companie. 

Îşi îngropă faţa cu delicateţe într-o hortensie mare şi 
violetă, inspirându-i parfumul. Era cea mai grozavă mireasmă 
din lume. Îi calma sufletul şi o făcea să se destindă pentru o 

clipă. Împinse departe toate amintirile, toate gândurile, 
lăsând loc numai unui susur liniştit. 

Cu totul altfel stăteau lucrurile atunci când era mică. Stella 
era cea care iubea pădurea, care se juca acolo zile în şir. 
Sanna rămânea în grădină, evita pădurea cu miresmele ei 
străine. 

După ceea ce i se întâmplase, avea cu atât mai puţin 
motive să se apropie de pădure. După ceea ce făcuseră Helen 
şi Marie. 

Ceva se punea în mişcare în interiorul ei de îndată ce se 
gândea la Marie. O nevoie de a face ceva, orice. Treizeci de 
ani de reflecţii şi gânduri se adunaseră şi se depuseseră până 
la formarea unui sediment tare ca piatra. Pe zi ce trecea, 
simţea tot mai puternic în piept această apăsare. În curând, 
avea să fie nevoie să facă ceva în această privinţă. 

— Îmi cer scuze, dar unde sunt plantele aromatice? 

Sanna tresări, cum stătea cu faţa adâncită în hortensie, şi 
se uită în jur. O femeie cu un copil mic şi nerăbdător de mână 
se uita la ea întrebătoare. 

— Vă arăt, spuse Sanna şi porni înainte spre sectorul 
dedicat plantelor aromatice. 

Ghicise deja că femeii i se potrivea busuiocul. Avea mereu 
dreptate. 


Viaţa fusese ca un montagne russe mulţi ani la rând. Însă 
pentru prima oară după mult timp, Anna simţea că are sub 
picioare un fel de teren stabil. Ceea ce o făcea extrem de 
temătoare, pentru că ştia cât de rapid putea totul să se 
prăbuşească. Anii alături de Lucas o schimbaseră radical. 
Loviturile lui îi erodaseră treptat stima de sine şi încă se mai 
lupta să se întoarcă la persoana care era odată. Inainte de a-l 
întâlni pe Lucas, crezuse că era de nebiruit, mai ales 
mulţumită Ericăi. Ajunsă la o vârstă matură, realizase că sora 
ei fusese prea protectoare şi o răsfăţase prea mult, poate ca o 
încercare de a compensa pentru tot ce nu primiseră de la 
părinţii lor. 

Anna o iertase de multă vreme pe Elsy, mama lor. Fusese 
dureros să afle adevărul despre secretul ei, dar în acelaşi 

timp era un lucru bun că Erica găsise bucata aceea de haină 
pătată cu sânge în podul casei unde copilăriseră. Mulțumită 
acesteia se aleseseră cu un nou membru al familiei. Şi ea, şi 
Erica încercau să-l întâlnească pe fratele Göran, cât de des 
era posibil. Totul are un sens, se gândea Anna pe când 
depăşea un tractor vechi. Soarele o orbea şi se întinse după 
nişte ochelari fără să scape drumul din ochi. Nu şofase 
niciodată prea aventuros, însă după accident era şi mai 
prudentă. In plus, acum de-abia ajungea la volan din cauza 
burţii. Probabil că n-ar fi trebuit să mai conducă maşina în 
acest stadiu. Dan se oferise să o ducă el, însă îl refuzase 
amabil dar cu hotărâre. Era o treabă pe care voia să o facă 
personal. Nu dorea amestecul nimănui, trebuia să ia decizia 
de una singură. 

Anna îşi permise să considere mica deplasare cu 
automobilul un moment de respiro din rutina zilnică de acasă. 
Vacanţa de vară era o invenţie fantastică, din multe puncte 
de vedere, dar pentru copii, nu neapărat şi pentru părinţi. In 
orice caz nu acum, când era obosită, transpirată şi teribil de 
gravidă. li iubea pe copii, dar era greu să-i ţină ocupați toată 
ziua. Pentru că diferenţa de vârstă dintre copiii lui Dan şi ai ei 
era atât de mare, trebuiau să suporte de toate, de la certuri 
de copii mici până la izbucnirile obişnuite ale adolescenţei. Pe 
deasupra, îi era greu să refuze când Erica şi Patrik îi cereau 
ajutorul. Dan obişnuia să o critice şi să-i spună că trebuia să 
se gândească la propria persoană. Dar pe de o parte îi 
plăceau extraordinar de mult cei trei copii ai surorii sale, pe 
de altă parte vedea în asta o şansă de a o răsplăti pe Erica 
pentru tot ce făcuse pentru ea în copilărie. Să îi supravegheze 
câteodată pe Maja şi pe gemeni era puţinul pe care-l putea 
face, indiferent ce ar fi zis Dan. Va fi mereu disponibilă să îşi 
ajute sora mai mare. 

Anna obişnuia să şofeze cu radioul deschis pe frecvenţa 
Vinyl 107 şi să fredoneze şi ea melodiile. De când devenise 
părinte, nu mai era la curent cu noutăţile în materie de 
muzică, ştia numai că Justin Bieber era popular şi putea să 
îngâne nişte melodii ale lui Beyonce. În rest, era total 
pierdută. Dar acum, pentru că se difuza „Broken Wings” cu Mr 

Mister, putea să dea volumul la maximum. 

În mijlocul refrenului se întrerupse şi înjură cu voce tare. La 
naiba! Maşina care se apropia din direcţia opusă era mult 
prea bine cunoscută. Erica. Anna i-ar fi recunoscut oriunde 
vechiul Volvo combi. Se gândi să se ascundă în spatele 
volanului, dar realiză că şi Erica i-ar fi recunoscut maşina. Cu 
toate astea, ştia că Erica nu se pricepea deloc la maşini şi nu 
era în stare să deosebească o Toyota de o Chrysler, aşa că 
spera ca sora ei să nu reacționeze la Renaultul roşu care 
trecea în viteză pe lângă ea. 

Zbârnâi telefonul. Aruncă un ochi spre locul unde stătea 
fixat cu un suport magnetic pe tabloul de bord. Drace, drace, 
drace! Erica sunase. Însemna că recunoscuse maşina. Anna 
oftă, dar pentru că nu dorea să vorbească la mobil în timp ce 
conducea, îi rămânea un moment să încropească o scuză. Nu- 
i plăcea să o mintă pe sora ei. O făcuse prea des de-a lungul 
anilor. Însă acum nu avea de ales. 


Leagănul se mişca uşor încoace şi-ncolo, cu toate că Gösta 
nu simţea nici cea mai mică briză în căldura apăsătoare. Se 
întreba când se dăduse Nea în el pentru ultima oară. Pietrişul 
scârţâia sub paşii lui. Şotronul se ştersese aproape de tot. 

Simţi o uşoară durere de stomac când se apropie de uşa ce 
se deschise, înainte ca el să apuce să bată. 

— Intraţi, zise Bengt. 

Bengt îi zâmbi amabil, însă Gösta putea recunoaşte 
agresivitatea de dincolo de suprafaţă. 

Gösta sunase şi îi avertizase că avea să vină şi îi găsi pe 
toţi aşezaţi la masa din bucătărie ca şi cum l-ar fi aşteptat. 
Bănuise că părinţii lui Peter aveau să rămână până după 
înmormântare, indiferent când ar urma să aibă loc aceasta. 
Până când nu se făcea autopsia, nu puteau să o îngroape. Sau 
să fie incinerată, dacă aşa voiau părinţii. Işi îndepărtă aceste 
gânduri şi imaginile pe care i le aduceau în minte şi acceptă 
să fie servit cu o cafea. Apoi se aşeză lângă Peter şi îi puse o 
mână pe umăr. 

— Cum rezistaţi? întrebă el şi dădu din cap în semn de 
mulţumire când Eva îi puse în faţă o ceaşcă de cafea 

aburindă. 

— Secundă cu secundă, minut cu minut, zise Eva cu glas 
scăzut şi se aşeză în faţa lui, lângă socrul său. 

— Au primit somnifere de la doctorul de aici, asta ajută, 
spuse mama lui Peter. La început nu au vrut să ia, i-am 
convins eu. Lipsa somnului nu ajută cu nimic. 

— Da, asta e bine, zise Gösta. Luaţi ajutorul care vi se 
oferă. 

— Aţi auzit ceva? De aceea aţi venit? 

Peter se uită la el cu nişte ochi total lipsiţi de vreo sclipire. 

— Nu, din păcate, zise Gösta. Dar lucrăm permanent şi 
facem tot ce putem. Am venit să verific cu dumneavoastră 
dacă a existat posibilitatea ca cineva să intre în casă în timp 
ce dormeaţi? Aţi observat dacă era vreo fereastră deschisă? 

Eva îşi ridică ochii spre el. 

— Era atât de cald, că toţi am dormit cu ferestrele 
deschise. Insă erau fixate cu cârlige în interior şi totul era 
normal. 

— Bine, zise Gosta. Ultima oară când am fost aici, aţi spus 
că uşa de la intrare era închisă şi încuiată cu cheia. Insă poate 
că există alte moduri de a intra. O uşă la pivniţă, de exemplu, 
pe care să fi uitat să o închideţi? 

Peter îşi duse mâna la frunte şi arătă spre uşă. 

— Doamne, am uitat să vă spun asta data trecută când aţi 
fost aici! Avem alarmă. O deschidem de fiecare dată când 
mergem la culcare. Am avut un jaf în apartament pe când 
locuiam la Uddevalla. Inainte să se nască Nea. Cineva a 
aruncat o bombă cu gaze lacrimogene prin fanta pentru 
scrisori şi a spart uşa. Nu aveam prea multe lucruri de 
valoare, însă a fost îngrozitor că cineva îndrăznise să intre în 
apartament când noi eram acolo şi dormeam. Aşa că, de 
atunci, avem mereu alarmă, şi a fost unul dintre primele 
lucruri pe care le-am instalat când ne-am mutat. Am simţit că 
e foarte important, dat fiind că locuim aşa de izolat... 

Glasul i se pierdu. Gösta bănuia la ce se gândea. Că 
pericolul lovise oricum. Alarma sigur că le dăduse senzaţia că 
erau protejaţi, dar nu ajutase. 

— Prin urmare aţi închis alarma când v-aţi trezit? 

— Da, aşa am făcut. 

— Şi aţi deschis-o din nou când aţi plecat? 

— Nu, zise Peter clătinând din cap. Era dimineaţă şi lumină, 
deci... 

Îşi ridică privirea şi înţelese ce spunea Gösta. 

— Deci Nea nu putea să fi plecat înainte de şase şi 
jumătate. 

— Exact, trebuie să fi dispărut după aceea, altfel ar fi sunat 
alarma. Pentru că nimeni altcineva nu mai are codul de 
dezactivare al alarmei? 

Acum era rândul Evei să clatine din cap. 

— Nu, şi pe deasupra primim notificări pe mobil în legătură 
cu toate activităţile legate de alarmă. 

Se ridică şi aduse iphone-ul care era pus la încărcat pe 
blatul din bucătărie. Tastă un cod, căută ceva şi apoi îi arătă 
ecranul lui Gosta. 

— Uitaţi, aceasta este noaptea respectivă, am pus alarma 
când am mers să ne culcăm, pe la zece, apoi a fost 
dezactivată la 06:03, când s-a trezit Peter. 

— Cum de nu ne-am gândit la asta? zise Peter cu glas stins. 

— Eu ar fi trebuit să mă gândesc la asta, replică Gösta. 
Cutia de alarmă e chiar acolo. Astfel de situaţii... da, astfel de 
situaţii te fac să-ţi pierzi logica. Însă în orice caz acum putem 
exclude posibilitatea ca cineva să fi intrat în timpul nopţii. 

— l-aţi verificat pe ăia din Tanumshede? întrebă Bengt. 

Ulla îl trase de braţ, se aplecă înainte şi îi şopti ceva. 

Îşi eliberă furios braţul. 

— Dacă nimeni altcineva nu îndrăzneşte să o spună, atunci 
o voi spune eu! zise el. Se vorbeşte că ar exista elemente 
criminale în tabăra aceea din Tanumshede. Unii au participat 
inclusiv la căutare. Nu înţelegeţi ce moment excelent pentru 
a distruge dovezile a fost pentru ei? Unul dintre ei chiar a 
găsit-o, aşa am auzit. Nu e o coincidenţă ciudată? 

Gosta nu prea ştia ce să răspundă. Asta n-o pusese la 
socoteală, cu toate că realizase tot mai mult în ultimii ani că 
oamenii cu păreri xenofobe nu mai erau uşor de identificat 
după capetele rase şi ghetele mari şi grosolane. Uneori arătau 
ca nişte pensionari cât se poate de normali. Se întrebau dacă 

Peter şi Eva împărtăşeau părerea lui Bengt: 

— Nu excludem nimic, însă nu am primit niciun fel de indicii 
care să ne facă să bănuim pe cineva de la tabăra de refugiaţi. 

— Dar aşa este? Există criminali în tabără? 

Era greu de spus dacă Peter întreba dintr-un fel de 
convingere personală sau ca un om disperat să se agaţe de 
un fir de pai. 

— Nu ar trebui ca poliţia din localitate să-i verifice pe acei 
oameni când sosesc aici? Pot fi criminali, hoţi, violatori şi, da, 
pedofili! 

Bengt îşi ridicase vocea, iar soţia lui îl prinse din nou de 
braţ. 

— Hai, Bengt, acum nu este momentul... 

Însă soţul ei nu se putu opri. 

— Nu înţeleg care este problema acestei ţări, tocmai din 
cauza naivităţii suedezilor am plecat din ţară! Tot felul de 
oameni ne trec graniţa şi noi trebuie să le dăm mâncare şi 
îmbrăcăminte şi acoperiş deasupra capului, iar ei au şi tupeul 
să se plângă de cazarea pe care o primesc! Susţin că fug de 
război şi de tortură, dar apoi vin şi reclamă că nu au Wi-Fi! Nu 
spune asta totul? 

— Scuzaţi-l pe bărbatul meu, interveni Ulla trăgându-l şi 
mai puternic de pulover ca să-l facă să tacă. Dar e drept că 
nu se ştie ce fel de oameni sunt în acea tabără, iar când am 
fost în oraş să cumpărăm câte ceva de mâncare... da, acolo 
se tot vorbeşte, aşa este. Lumea se teme că şi alţi copii vor fi 
răpiți. 

— Avem alte piste de urmat, pe care le considerăm mai 
relevante, spuse Gosta. 

li părea cu adevărat rău de întorsătura pe care o luase 
discuţia. 

— Este vorba de ceea ce s-a întâmplat acum treizeci de 
ani? Cu Helen şi cu actriţa aia care acum a venit aici? Chiar 
credeţi asta? îşi ridică Eva ochii întâlnind privirea lui Gösta. O 
cunoaştem pe Helen, e vecina noastră şi nu i-ar fi făcut 
niciodată rău Neei. Şi actriţa aia, Doamne, de ce să vrea să ne 
rănească fata? Au fost copii când s-a întâmplat. Nu, nu cred 
asta niciun moment. Cred mai degrabă... da, ce spune Bengt. 


= Zi = 


Gösta rămase tăcut. Îşi dădea seama că nu putea spune 
nimic. Părinţii Neei se aflau într-o situaţie disperată. Nu era o 
moment bun pentru o discuţie despre ideologie. 

— Nu excludem nimic, însă există un pericol destul de mare 
să mergem numai într-o direcţie, zise el. Ancheta se află într- 
o fază incipientă, aşteptăm raportul medico-legal şi analiza 
experţilor. Credeţi-mă, nu ne-am închistat în vreo teorie, însă 
nimeni nu ar avea de câştigat dacă încep să înflorească tot 
felul de zvonuri nefondate care pot întuneca judecata 
oamenilor. Prin urmare, vă rog să nu ne îngreunaţi treaba 
prin... adică făcând lumea să tragă concluzii greşite. 

— Auzim ce spuneţi, zise Peter cu mâinile strânse puternic 
deasupra mesei. Însă promiteţi-ne că nu excludeţi nimic din 
motive greşite. Poate că există un motiv pentru care au 
reputaţie proastă şi lumea vorbeşte. Nu iese fum fără foc. 

— Promit, zise Gösta, însă simţi cum îi creştea nodul din 
stomac. 

Avea neplăcuta senzaţie că se pusese ceva în mişcare, un 
tăvălug care era greu de oprit. Inainte de a ieşi pe uşă, văzu 
privirea întunecată, moartă, a lui Peter. 

Se topise. şi ultima zăpadă. Dealurile incepeau să 
clocotească de viață şi verdeata să apară din abundență. 
Domeniul parohial cunoştea şi el o reînsufleţire. Făcuseră 
curățenie generală timp de o săptămână, pentru a alunga 
iarna şi a primi jumătatea mai caldă a anului. Toate plăpumile 
şi saltelele fuseseră spălate şi puse afară la uscat, preşurile 
fuseseră frecate bine şi duşumelele curățate. Ferestrele erau 
lustruite, așa încât soarele să pătrundă adânc în micile 
camere şi să alunge umbrele din colțuri. Căldura îşi găsea 
locaşul în piept, dezghețânad ce inghețase în lungile nopti de 
iarnă, iar picioruşele Mărtei păreau că dansează când sărea 
prin ogradă urmată de Panseluţa. Elin se surprinse fredonând 
în timp ce stătea pe duşumea şi freca plăcile de lemn. Până şi 

Britta părea într-o dispoziție mai bună. 

Veştile despre vrăjitoarele care fuseseră arse peste tot în 
Bohuslän contribuiseră la o stare de euforie în întregul ținut. 
Poveştile se răspândeau de la casă la casă şi erau povestite şi 
repovestite la licărul lumânărilor. Se teseau poveşti despre 
călătorii la colina albastră pentru sabatul vrăjitoarelor şi de 
împreunări cu necuratul, iar la fiecare repovestire se mai 
împodobea țesătura. Slujnicele şi argații cu care Elin şi Märta 
împărțeau coliba se _ întreceau unii pe alţii cu descrieri 
pitoreşti ale meselor servite în ordine inversă, cu lumânările 
în jos, cu vaci zburătoare şi tapi, sau cu copii ispitiți de 
vrăjitoare spre plăcerea necuratului. Märta asculta mereu cu 
ochii mari, iar Elin o privea cu o blândă indulgență. Erau 
poveşti captivante, nu putea să nege, însă se întreba în sinea 
ei cât din toate astea era adevăr. | se părea că semănau cu 
poveştile pe care i le povestea bunica despre troli şi elfi. Dar îi 
lăsa. Oamenii aveau nevoie de poveşti pentru a face fată 
greutăților vieţii şi chipul arzând de curiozitate al Mărtei o 
bucura. Cine era ea să îi ia această bucurie? In scurt timp, 
Mărta avea să deosebească poveştile de realitate şi, cu cât 
putea rămâne mai mult în lumea poveştilor, cu atât mai bine. 

Britta fusese neobișnuit de drăguță cu Mărta în ultimele 
zile. O mângâiase pe părul bălai, îi oferise dulciuri şi ii ceruse 
permisiunea să pună mâna pe Panseluţa. Elin nu ştia exact de 
ce, însă asta o făcea să se simtă rău. O cunoştea pe sora ei: 
Britta nu făcea nimic din bunătate, însă fata era încântată de 
toată prietenia arătată şi venea radiind de bucurie să-i arate 
toate bunătăţile primite de la stăpână. Elin încerca să-şi 
îndepărteze îngrijorarea din minte. Mai ales atunci, în acea zi 
în care aveau atâtea de făcut. Ingeborg, mătuşa Brittei, avea 
să vină în vizită, prin urmare curăţenia de primăvară se cerea 
grăbită, pentru a fi încheiată înainte de sosirea ei. Elin nu o 
văzuse pe Mărta toată ziua, ocupată fiind cu frecatul lucrurilor 
şi dereticatul, iar spre începutul după-amiezii începu să se 
uite în jur, neliniştită, după fiica ei. Îi strigă numele peste tot 
prin gospodărie, cercetă coliba în care locuiau ele, ca şi 
hangarul şi celelalte case ale fermei parohiale, însă Mărta nu 
se lăsa găsită. | se strângea stomacul din pricina îngrijorării şi 

striga mai tare şi mai tare. Îi întreba pe toți pe care îi întâlnea, 
însă nimeni n-o văzuse pe fată. 

Uşa se deschise larg. 

— Ce se întâmplă, Elin? întrebă Preben alergând afară din 
casă cu părul ciufulit şi cu cămaşa albă îndesată în grabă în 
pantaloni. 

Elin fugi tulburată până la el în timp ce cu privirea rătăcea 
prin jur, în speranța că va zări codița împletită a Mărtei. 

— Nu o pot găsi pe Märta, am căutat-o peste tot! 

— Calm, Elin! zise Preben şi îşi puse mâinile pe umerii ei. 

Simti căldura mâinilor lui prin rochie şi nu putu decât să se 
prăbuşească în brațele lui. Rămase aşa preț de câteva 
secunde înainte să se desprindă şi să işi şteargă ochii cu 
mâneca rochiei. 

— Trebuie să o găsesc, e aşa de mică, e tot ce am mai drag 
şi mai prețios. 

— O găsim, Elin, zise el şi se îndreptă hotărât spre şopron. 

— Deja am căutat acolo, zise Elin cu disperare în glas. 

— L-am văzut acolo pe Lill-Jan şi dacă este cineva care să 
ştie tot ce se petrece în această fermă atunci el este, zise 
Preben. 

Deschise uşa şopronului şi intră, iar Elin îşi săltă fustele şi 
fugi după el. In întunericul şopronului auzi vocile şoptite ale 
celor doi bărbaţi şi desluşi numele „Britta”. Inima începu să îi 
bată puternic. Se obligă să aştepte până ce Preben şi Lill-Jan 
işi încheiară convorbirea, însă când văzu expresia de pe 
chipul lui Preben, ştiu că temerile îi erau justificate. 

— Lill-Jan a văzut-o pe Britta mergând cu Märta în pădure 
acum o clipă. 

— In pădure? Ce să facă acolo? Britta nu merge niciodată 
acolo. Și de ce să meargă acolo cu Märta? 

Se auzi strigând, iar Preben o linişti. 

— Acum nu e timpul să fim isterici. Trebuie s-o găsim pe 
fată. Am văzut-o pe Britta în bibliotecă mai devreme, mă duc 
să vorbesc cu ea. 

Preben se repezi în casă, iar Elin rămase neajutorată. 
Amintirile din copilărie o copleşiră. Sora ei îi lua tot ce 
îndrăgea, cu îngăduința tatălui lor. Păpuşa pe care o primise 

de la mama sa fusese azvărlită în latrina din curte cu părul 
tăiat şi genele dezlipite. Cățeluşul primit de la argat dispăruse 
pur şi simplu, dar ea ştia în adâncul ființei sale că Britta era 
amestecată într-un fel sau altul. Era ceva putred în sora ei. Nu 
tolera ca cineva să aibă ceva ce ea nu avea. Aşa fusese tot 
timpul. 

lar acum Britta nu avea copii, pe când Elin o avea pe cea 
mai îndrăgită dintre fete. O fată pe care bărbatul Brittei o 
privea cu afecţiune. Ca şi cum ar fi fost propria lui fiică. Elin 
simţise că nu avea să se sfârșească bine, însă ce ar fi putut 
face? Trăia din mila surorii ei, iar ea şi fata nu aveau unde 
altundeva să meargă. Nu după ce acele cuvinte spuse de ea îi 
făcuseră pe mulţi să o privească cu ură şi dispreț. Britta 
fusese singura lor scăpare. lar acum poate o costase chiar 
fata. 

Preben veni alergând, cu privirea întunecată. 

— Au fost la iaz, zise el. 

Lui Elin nu-i păsă un moment de ceea ce se întâmplase 
acolo, pe domeniul parohial. Singurul lucru la care se putea 
gândi era că fetița se afla la iaz fără să ştie să inoate. 

Cu inima ieşindu-i din piept, goni după Preben prin pădure, 
în direcția iazului, murmurând rugăciuni către Dumnezeu. 
Dacă Domnul ar fi câtuşi de putin milostiv, ar lăsa-o pe Märta 
în viață. Dacă nu, la fel de bine ar putea să moară şi ea în apa 
întunecată. 

Nils îşi strânse buzele în jurul ţigării şi trase primul fum. 
Lângă el, Vendela îşi aprindea şi ea ţigara. Basse foşnea 
punga cu dulciuri cumpărate de la Eva din Centrumkiosken. 

Se aşezară în vârful pantei, în punctul cu vedere 
panoramică de deasupra Stâncii Regelui. Dedesubt, un grup 
de turişti fotografiau intrarea în portul Fjăllbackăi. 

— Ţi se pare că taică-tău o să reuşească? întrebă Basse. 
Să-i înveţe pe arabi să navigheze? 

Inchise ochii şi se întoarse spre soare. Faţa sa pistruiată va 
fi roşie ca racul dacă va rămâne aşa un moment mai 
îndelungat. 

— E destul de obsedat, în orice caz, zise Nils. 

Aşa fusese mereu tatăl lui. Dacă voia ceva suficient de 
mult, putea să-şi petreacă douăzeci şi patru de ore din 
douăzeci şi patru ducând acel lucru la bun sfârşit, cu o 
energie inepuizabilă. Pe pereţii casei lor se aflau fotografii în 
care Bill îi purta pe fraţii lui mai mari pe umeri, îi învăţa să 
navigheze, le citea. 

Dar când venea vorba de Nils, ar fi fost mulţumit dacă tatăl 
lui l-ar fi întrebat măcar cum se simte. 

Vendela se uita distrată în telefon. Işi dedica cele mai multe 
ore din zi telefonului. Nils obişnuia să spună că avea să prindă 
rădăcini la ea în mână. 

— la uitaţi ce bine arăta! zise ea. 

Ţinu telefonul în faţa băieţilor, iar aceştia îşi mijiră ochii 
pentru a putea vedea ecranul în lumina soarelui. 

— Al dracului de bine, zise Basse devorând imaginea cu 
privirea. 

Era o fotografie de la începutul anilor nouăzeci. Marie Wall 
lângă Bruce Willis. Nils văzuse filmul de mai multe ori. Era 
într-adevăr sexy în film. 

— Cum de s-a ales cu o fiică atât de urâtă? zise el clătinând 
din cap. 

— Probabil că tatăl lui Jessie arăta îngrozitor. 

— Oricum, are nişte baloane formidabile, zise Basse. Mai 
mari decât ale maică-sii. Oare cum o fi să te culci cu ea? 
Fetele urâte compensează prin a fi bune la pat. 

Făcu un semn cu ţigara spre Vendela. 

— Nu o cauţi şi pe Jessie? Să vedem ce găsim despre ea. 
Vendela aprobă din cap, în timp ce tasta pe mobil. 

Nils se întinse pe jos şi îşi întoarse faţa spre cer. 

— Mii de draci! izbucni Vendela şi îl scutură de braţ. 
Trebuie să vedeţi asta! 

Întinse mobilul către Nils şi Basse. 

— Glumeşti? zise Nils simțind cum îl străbate un fior. Asta e 
de pe net? 

— Da, am găsit-o cât se poate de uşor! zise Vendela. 

— Cât de tare! 

Basse sări lângă el. 

— Ce să facem? Să o punem pe Snapchat? 

Vendela îi zâmbi lui Nils. El tăcu şi reflectă un moment. 
Apoi un zâmbet larg îi apăru pe faţă. 

— Nu facem nimic. Nu acum. 

Basse şi Vendela arătară dezamăgiţi iniţial. Apoi le schiţă 
repede planul şi Basse râse cu poftă. Era genial. Simplu, dar 
genial. 

Copiii îl asaltară pe Karim cu întrebări când se aşeză la 
masa din bucătărie, dar el nu se simţea în stare să răspundă. 
Nu putu decât să murmure ceva. Mintea îi era copleşită de 
atâta informaţie nouă într-un timp atât de scurt. Nu mai 
fusese atât de epuizat mental de când studiase la 
universitate. De fapt, nu era chiar atât de dificil, studiase 
lucruri mai grele decât navigația, însă impasul provenea din 
faptul că informaţia era dată într-o limbă pe care încă nu o 
stăpânea şi că subiectul în sine îi era atât de străin. ŞI 
înfricoşător. 

Amintirile din călătoria prin Marea Mediterană îl izbiseră cu 
o putere care îl uimea. De abia acum îşi dădea seama cât de 

frică îi era în barca aceea. Atunci nu avea nici timp, nici spaţiu 
să se teamă. El şi Amina îşi concentraseră atenţia asupra 
siguranţei copiilor. Însă în această dimineaţă, în barcă, alături 
de Bill, îşi amintise fiecare val, fiecare strigăt al celor care 
ajunseseră în apă, privirea celor care deodată se opreau din 
strigat şi alunecau sub suprafaţă pentru a nu mai reveni 
niciodată. Indepărtase din minte toate astea, se încredinţase 
că tot ce era important era că acum se aflau în siguranţă. Că 
aveau o nouă ţară. O nouă casă. 

— Vrei să vorbim despre asta? îl întrebă Amina mângâindu- 
| pe păr. 

Clătină din cap. Nu că n-ar fi avut încredere în ea. Ea nu l-ar 
fi judecat, nu s-ar fi îndoit niciodată de el. Insă fusese 
puternică atât de multă vreme, în ultimul timp petrecut în 
Siria, în lungul interval al călătoriei până în Suedia. 

Acum era rândul lui să fie puternic. 

— Sunt numai obosit, spuse el. 

Mai luă o lingură din salata baba ganoush gătită de ea. Era 
la fel de bună ca şi a mamei lui, deşi nu ar fi îndrăznit să-i 
spună şi ei asta. Temperamentul ei fusese aproape la fel de 
aprins ca al Aminei. k 

Amina îşi puse o mână pe braţul lui. li mângâie cicatricile 
de pe braţ. El îi zâmbi obosit. 

Mama lui murise pe când el era închis, iar apoi fuseseră 
nevoiţi să fugă. Nu îndrăzniseră să spună nimănui asta. Siria 
era mai nou o ţară a informatorilor şi nu se ştia niciodată cine 
ar vrea să-şi salveze pielea turnându-i pe alţii. Vecini, 
prieteni, membri ai familiei - nu mai puteai avea încredere în 
nimeni. 

Nu voia să se gândească la călătorie. Era uimit de cât de 
mulţi suedezi credeau că ei îşi părăsiseră ţara sperând la o 
viaţă în lux. Cum poţi crede că cineva ar lăsa totul în urma sa 
pentru visul de a se scălda în aur în vest? Sigur că întâlnise 
inşi care ar fi călcat în picioare femei şi copii pentru a se salva 
pe ei înşişi şi care nu s-ar fi dat înapoi de la nimic pentru a-şi 
păzi propria piele. Insă îşi dorea ca suedezii să îi poată vedea 
pe toţi ceilalţi. Cei care fuseseră obligaţi să îşi lase în urmă 
casa pentru a-şi salva viaţa lor şi a familiilor lor. Cei care erau 

dornici să contribuie cu tot ce puteau într-o ţară care i-ar fi 
primit. 

Amina continua să îi mângăie cicatricile de pe braţ şi îşi 
ridică privirea din farfurie. Işi dădu seama că nu mâncase 
nimic, adâncit în amintirile pe care şi le reprimase. 

— Eşti sigur că nu vrei să vorbim despre asta? 

Amina îi zâmbi. 

— A fost greu, zise el. 

Samia îl lovi pe Hassan, iar Amina le aruncă o privire. De 
obicei era de ajuns. 

— Au fost atât de multe lucruri noi, continuă Karim. Aşa de 
multe cuvinte ciudate şi nu ştiu sigur dacă nu cumva e 
nebun... 

— Bill? 

— Da, nu ştiu, poate e un om nebun care vrea să facă ceva 
ce nu este posibil. 

— Totul este posibil, nu spui tu asta mereu copiilor? 

Amina i se aşeză pe genunchi. Era neobişnuit să îşi arate 
aşa afecțiunea în faţa copiilor. lar aceştia îi priveau cu ochii 
mari. Însă ea simţea că în acel moment el avea nevoie de 
apropierea ei. 

— Vei folosi cuvintele soţului tău împotriva lui? replică el 
îndepărtându-i şuviţele de pe chip. 

Părul bogat, negru şi lung care îi cădea pe spate era unul 
din multele lucruri pentru care o iubea. 

— Soţul meu spune lucruri deştepte, zise ea sărutându-l pe 
obraz. Câteodată. 

Râse puternic pentru prima oară de mult timp şi simţi cum 
scapă de încordare. Copiii nu înţeleseră gluma, dar începură 
şi ei să râdă. Pentru că râdea el. 

— Ai dreptate. Totul este posibil, zise el şi o lovi uşor pe 
şold. Dar acum dă-te la o parte să ajung la mâncare. E 
aproape la fel de bună ca a mamei mele. 

Îl plesni uşor pe umăr, drept răspuns. El se întinse după 
încă o sarma în foi de viţă. 


— O vei suna? întrebă Paula zâmbindu-i lui Martin, care 
încetini viteza înainte de o curbă. Femeile în vârstă sunt în 

trend, aşa am auzit. Şi din ce-am auzit, nu ar fi prima ta 
experienţă de acest fel... 

Nu era niciun secret că Martin se remarcase în calitate de 
cuceritor al doamnelor din localitate şi că femei semnificativ 
mai în vârstă decât el îl aveau în vizor. Ea nu îl cunoscuse 
înainte să se potolească alături de Pia, iubirea vieţii lui, şi îl 
văzuse iubind-o şi pierzând-o totodată. Pentru ea poveştile 
din anii lui de tinereţe erau numai legende, însă asta nu 
însemna că nu putea să-l tachineze. lar flirtul bătător la ochi 
al lui Marie lăsase uşa larg deschisă. 

— Ah, termină odată! ripostă el înroşind. 

— Aici este, spuse Paula arătând spre casa luxoasă aflată 
mai jos, aproape de apă. 

Martin părea să răsufle uşurat. Preţ de douăzeci de 
kilometri reuşise să-l enerveze. 

— Las maşina pe Planarna, o informă el fără rost, pentru că 
deja virase pe marea faleză de beton, şi parcă. 

Deasupra lor trona Badis, iar Paula era fericită că vechea 
clădire funcționalistă fusese restaurată în urmă cu doi ani. 
Văzuse în fotografii cum arătase înainte şi credea că ar fi fost 
mai mare păcatul să continue să se deterioreze. Auzise 
despre petrecerile şi cluburile de noapte găzduite acolo şi 
bănuia că un număr semnificativ de locuitori din Fjällbacka 
puteau să-i mulţumească Badisului pentru însăşi existenţa lor. 

— Poate că nu e acasă, zise Martin închizând portiera 
maşinii. Dar batem la uşă şi vedem. 

Inaintă, urmat de Paula, spre casa splendidă închiriată de 
Marie. 

— Jessie e adolescentă şi are acces la o asemenea casă? 
zise ea. Incredibil, eu nici nu aş ieşi de aici. 

Paula îşi puse mâna cozoroc. Marea care li se întindea în 
faţă arunca reflexii solare ca nişte văpăi orbitoare. 

Martin bătu la uşă. Sigur că ar fi putut să sune pentru a se 
asigura că Jessie era acasă, însă ea şi Martin preferau să-şi ia 
interlocutorii pe nepregătite. Astfel nu aveau prea mult timp 
să reflecteze la ce aveau să spună, iar adevărul ieşea mai 
uşor la suprafaţă. 

— Nu pare să fie nimeni acasă, constată Paula bătând 

nervos cu piciorul. 

Răbdarea nu era cea mai mare calitate a ei, spre deosebire 
de Johanna, care era calmul întruchipat. Tocmai asta putea să 
o scoată din sărite pe Paula. 

— Aşteaptă, zise Martin şi bătu încă o dată. 

După o clipă care păru o veşnicie, auziră nişte paşi pe scara 
interioară. Paşii se apropiau de uşa de la intrare şi cineva 
deschise zăvorul. 

— Da? zise o fată în anii adolescenţei. 

Era îmbrăcată într-un tricou negru cu motive hard rock şi o 
pereche de pantaloni scurţi. Avea părul ciufulit şi părea să-şi 
fi pus hainele în grabă. 

— Suntem de la secţia de poliţie din Tanumshede şi am 
vrea să-ţi punem nişte întrebări, zise Martin şi schiţă un gest 
din cap spre fata care ţinea uşa numai uşor întredeschisă. 

Părea să ezite. 

— Mama mea... 

— Tocmai am fost să vorbim cu mama ta, o întrerupse 
Paula. Ştie că venim aici să vorbim cu tine. 

Fata păru în continuare reticentă, însă după câteva 
secunde făcu un pas în spate şi deschise larg uşa de la 
intrare. 

— Veniţi înăuntru, zise ea şi îi conduse în casă. 

Paula îşi simţi pulsul crescând la vederea camerei în care 
intrară. Perspectiva era fantastică. Uşi uriaşe de sticlă se 
deschideau spre un ponton şi se putea vedea toată pasa 
navigabilă a Fjăâllbackăi. Extraordinar. Cum puteau locui unii! 

— Ce doriţi? 

Fără să salute propriu-zis, Jessie se aşeză la o masă mare 
de bucătărie din lemn masiv. 

Paula se întreba în sinea ei dacă lipsa politeţii se datora 
proastei educaţii sau purului capriciu adolescentin. După ce o 
întâlnise pe mama ei, înclina să creadă în prima variantă. 
Marie nu păruse genul cald şi mămos. 

— Investigăm uciderea unei fete mici. Şi... da, am avut 
motiv să vorbim despre asta cu mama ta... 

Paula văzu că Martin se lupta să-şi găsească cuvintele. Nu 
ştiau cât de multe cunoştea Jessie despre trecutul mamei 

sale. Dar aceasta răspunse: 

— Da, am auzit asta, că o fetiţă a fost găsită în acelaşi loc 
ca cea despre care se zice că ar fi fost omorâtă de mama şi 
de Helen. 

Privirea îi rătăcea. Paula îi zâmbi. 

— Trebuie să ştim unde s-a aflat mama ta de duminică 
seară până luni dimineaţă. 

— De unde să ştiu? ridică Jessie din umeri. Duminică seara 
s-a dus la ceva petrecere cu echipa de filmare, dar nu am 
idee când sau dacă s-a întors. Nu e ca şi cum am împărţi 
dormitorul. 

Jessie îşi aşeză picioarele pe bara scaunului şi îşi trase 
tricoul peste genunchi. Paula nu văzu prea multe asemănări 
între mamă şi fiică, poate că semăna mai mult cu tatăl, 
oricine o fi fost acesta. Se întrebă dacă fata ştia cine e. Sau 
dacă Marie ştia. 

— Totuşi, nu este o casă atât de mare. Deşi nu staţi în 
aceeaşi cameră, ar fi trebuit să auzi când a venit acasă, zise 
Martin. 

Avea dreptate, se gândi Paula. Locuinţa reconstruită de pe 
malul mării era ostentativ de luxoasă, însă nu foarte mare. 

— Dorm cu muzică. Cu căştile în urechi, spuse Jessie ca şi 
cum ar fi fost ceva de la sine înţeles. 

Paula, pentru care în dormitor trebuia să fie răcoare, 
întuneric beznă şi linişte totală, nu înţelegea cum cineva 
putea dormi cu muzică în urechi. 

— Şi ai făcut asta şi în noaptea de duminică spre luni? 
insistă Marin. 

Jessie căscă. 

— Aşa fac mereu. 

— Prin urmare, nu ai idee când s-a întors mama ta? Era aici 
când te-ai trezit? 

— Nu, pleacă deseori devreme la studio, spuse Jessie şi 
trase tricoul mai jos peste picioare. 

Tricoul acela nu avea să-şi mai recapete forma iniţială. 
Paula încercă să citească ce scria pe el, însă literele erau 
reprezentate ca un fel de fulgere, aşa că îi fu imposibil. 
Oricum, probabil că nici nu ar fi recunoscut formaţia. Avusese 

o scurtă perioadă când fusese fan Scorpions în adolescenţă, 
dar nu era o cunoscătoare în de-ale hard rockului. 

— Doar nu credeţi că mama s-a dus la ferma aia şi a 
înjunghiat vreun copil? Pe bune? 

Jessie îşi rodea unghiile de la mâna stângă, iar Paula simţi o 
durere în întregul corp când văzu cât de profund julite îi erau. 
In unele locuri, Jessie îşi rosese pielea de lângă unghie până 
când se rănise. 

— Aveţi idee cum a fost pentru familiile lor? Pentru noi? Cât 
rahat am putut înghiţi pentru că mamele noastre au fost 
considerate vinovate pentru ceva ce nu au făcut? Şi acum 
veniţi aici şi puneţi întrebări despre altă crimă, care nu are 
nimic de-a face cu mamele noastre! 

Paula se uită tăcută la Jessie şi se abţinu să comenteze 
faptul că mama ei îşi construise o întreagă carieră vorbind 
despre trauma din copilărie. 

Martin se întoarse spre Jessie. 

— Noastre? Vorbeşti cu fiul lui Helen? Vă cunoaşteţi? 

— Da, ne cunoaştem, zise Jessie săltându-şi pletele. E 
prietenul meu. 

Un zgomot de sus îi făcu pe toţi să tresară. 

— Este aici? întrebă Paula ridicând privirea spre scara 
abruptă ce ducea la etajul de sus. 

— Da, confirmă Jessie, iar pe gât îi apărură pete de roşeaţă. 

— Ai putea să îl rogi să coboare? o rugă Martin amabil. Un 
alt coleg trebuia să vorbească cu Helen şi cu familia ei, însă 
de vreme ce se află aici... 

— Bine, spuse Jessie şi strigă spre etajul de sus. Sam? 
Poliţia e aici. Vor să vorbească cu tine! 

— De câtă vreme sunteţi împreună? întrebă Paula şi, după 
felul în care fata îşi îndreptă spatele, ghici că nu fuseseră prea 
mulţi băieţi în viaţa ei înainte. 

— Păi, tocmai am ajuns împreună, zise Jessie încurcată, dar 
Paula observă că nu avea nimic împotrivă să vorbească 
despre asta. 

Îşi aminti şi ea bucuria aceea de a fi cu cineva prima oară. 
De a face parte dintr-un cuplu. Cu toate că pentru ea nu 
fusese un Sam, fusese o Josefin. Şi fireşte că nu îndrăzniseră 

să facă publică relaţia lor. Nu dezvăluise că era gay până la 
douăzeci şi cinci de ani, şi apoi se întrebase de ce durase 
atât. Nu căzuse cerul, nu se cutremurase pământul, nu 
fuseseră aruncate fulgere. Viaţa nu îi fusese distrusă. 
Dimpotrivă, pentru prima oară se simţise liberă. 

— Salut. 

Un adolescent deşirat cobora târşâit scările. Avea pantaloni 
scurţi şi bustul gol. Indreptă un deget spre Jessie. 

— Mi-ai luat tricoul. 

Paula îl studie curioasă. Mulţi din oraş îl cunoşteau pe tatăl 
lui, nu erau foarte mulţi soldaţi ONU prin apropiere. Nu îşi 
imaginase că fiul lui James Jensen ar arăta aşa. Păr negru de 
culoarea corbului. Machiaj negru în jurul ochilor şi o privire 
sfidătoare pe care o resimţi imediat ca ascunzând altceva. O 
văzuse de multe ori înainte la tinerii peste care dăduse în 
meseria ei. Cu greu putea fi vorba de lucruri bune şi 
experienţe pozitive în spatele acelor priviri. 

— Ai avea ceva împotriva unei discuţii cu noi? Doreşti să îţi 
suni părinţii şi să le ceri permisiunea? 

Schimbă o privire cu Martin. Era total împotriva regulilor să 
interoghezi un minor în absenţa părinţilor, însă se hotărî să ia 
totul ca o simplă discuţie. Nu un interogatoriu. Vor pune 
numai câteva întrebări şi ar fi fost o prostie să nu folosească 
ocazia, dacă tot erau acolo. 

— Lucrăm la investigația legată de uciderea Neei, care 
locuia în vecinătatea ta. Şi din motive pe care sigur nu e 
nevoie să le mai clarificăm, vrem să ştim unde se aflau 
mamele voastre în timpul dispariţiei fetiţei. 

— Aţi vorbit cu mama? întrebă el aşezându-se lângă Jessie 

Fata îi zâmbi şi tot chipul i se schimbă. Acum radia. 

— Am întâlnit-o pe mama ta, da, zise Martin ridicându-se şi 
îndreptându-se spre chiuvetă. E în regulă dacă iau un pahar 
de apă? 

— Sigur, zise Jessie ridicând din umeri, fără a-şi lua privirea 
de la Sam. 

— Şi ea ce a spus? întrebă Sam scormonind o concavitate 
din lemnul mesei. 

— Am vrea mai degrabă să auzim ce spui tu, zise Paula 

zâmbindu-i cu blândeţe. 

O mişca ceva la el. Se afla în tărâmul de mijloc dintre 
copilărie şi maturitate şi aproape că vedea cele două părţi 
luptându-se una cu alta. Se întrebă dacă el ştia de ce parte ar 
fi vrut să fie. Nici nu putea fi simplu să creşti alături de un 
tată precum James, îşi imagina ea. Nu cântăreau prea mult în 
ochii ei bătăioşii şi bărbaţii macho, poate pentru că nici ei nu 
apreciau fete ca ea. Şi clar nu putea fi uşor să ai un tată care 
personifica un asemenea ideal. 

— Ce doriţi să ştiţi? întrebă el dând din umeri ca şi cum i-ar 
fi fost indiferent. 

— Ştii ce a făcut mama ta de duminică seara până luni 
dimineaţa? 

— Nu aţi putea fi mai exacţi? Nu mă uit tot timpul la ceas, 
şi nici la mama. 

Continuă cu scormonitul în gaura din lemn. 

Martin se întoarse cu un pahar de apă în mână. . 

— Povesteşte ce îţi aminteşti, îl îndemnă el. Incepe cu 
seara de duminică. 

Bău jumătate de pahar dintr-o suflare. 

Paula simţi că şi ei i se face sete. In cameră se afla un 
ventilator deschis, însă nu ajuta prea mult. Căldura agasantă 
făcea aerul să tremure, în ciuda uşilor larg deschise. Nu 
trecea nicio briză răcoritoare. Apa în port era ca o oglindă 
netulburată. 

— Am luat cina devreme, spuse Sam întorcându-şi privirea 
spre tavan ca şi cum ar fi încercat să vadă seara de duminică 
în faţa lui. Chiftele şi piure de cartofi. Făcut de mama acasă, 
tata urăşte piureul din fulgi. Apoi tata a plecat cu ceva treburi 
de-ale lui, iar eu am urcat în camera mea. Ce a făcut mama 
nu am idee. Obişnuiesc să mă retrag în timpul serii. lar 
dimineaţa am dormit... nu ştiu... până târziu. Dar presupun că 
mama a fost afară şi a alergat. Face asta în fiecare dimineaţă. 

Paula se ridică şi luă la rândul ei un pahar de apă. Limba 
începuse să i se lipească de cerul gurii. Se întoarse în timp ce 
îşi turnă apă. 

— Însă nu ai văzut-o? 

Clătină din cap. 

— Nu, dormeam. 

— Şi când ai văzut-o mai târziu în acea zi? 

Martin bău ce mai rămăsese în pahar şi se şterse la gură cu 
dosul mâinii. 

— Nu ştiu. Poate la prânz? Doar e vacanţa de vară. Cine stă 
să se uite la ceas? 

— Am mers în larg apoi, cu barca ta, interveni Jessie. Cred 
că era în jur de ora două. Luni. 

Nu îşi desprinsese privirea de Sam. 

— Da, aşa este, zise el confirmând din cap. Am ieşit cu 
barca mea. Sau... a părinţilor mei. A familiei. Dar mai mult eu 
o folosesc. Mama nu ştie să o conducă, iar tata nu prea e pe 
acasă. 

— De când este acum acasă? întrebă Paula. 

— De câteva săptămâni. Va pleca în curând înapoi. Cândva 
după ce începe şcoala, cred. 

— Unde? întrebă Martin. 

Sam ridică din umeri. 

— Nu ştiu. 

— Nu vă mai amintiţi nimic despre ziua de luni, vreunul 
dintre voi? 

Amândoi dădură din cap că nu. 

Paula schimbă o privire cu Martin, care aprobă din cap. Se 
ridicară. 

— Mulţumim pentru apă. Şi pentru conversaţie. E posibil să 
mai avem întrebări. 

— Sigur, spuse Sam. 

Ridică din nou din umeri. 

Tinerii nu îi urmară spre uşă. 

Când Elin auzi strigătul Mărtei, alergă mai repede decât o 
făcuse vreodată. Vedea cămaşa albă a lui Preben în faţa ei 
printre copaci. El era mai rapid decât ea, iar distanţa dintre ei 
se mărea. Inima îi zvâcnea puternic în piept şi simțea cum 

fusta i se agăța de crengi care se rupeau în urmă, distingea 
sunetul pânzei sfâşiate. Zări iazul în faţă, ceva mai departe, şi 
grăbi şi mai mult pasul, pe măsură ce strigătul Mărtei se 
auzea tot mai aproape. 

— Märta! Märta! strigă ea ascuţit şi, când ajunse la 
marginea iazului căzu în genunchi. Preben traversa apa 
întunecată în direcţia fetei, însă când ajunse cu apa până la 
piept, blestemă. 

— Mi-am prins piciorul şi nu reuşesc să mă desprind! 
Trebuie să înoti până la Märta, Elin, nu se mai descurcă. 

Preben avea o privire sălbatică şi ea vedea cum se lupta să 
se elibereze. 

Se uită tulburată la el şi la Mărta, care acum tăcea şi părea 
pe cale să alunece sub suprafața apei întunecate ca noaptea. 

— Nu ştiu să înot! strigă ea şi se uită în acelaşi timp în jur 
după o soluție. 

Stia că, dacă s-ar arunca orbeşte în apă încercând să o 
salveze, Märta sigur s-ar îneca. Şi ea la fel. 

Alergă în jurul iazului, ajungând în partea opusă. Era mic, 
dar adânc, iar acum nu se vedea la suprafaţă decât creştetul 
Martei. O creangă uriaşă stătea suspendată deasupra apei şi 
se aruncă pe ea cât de departe putu. Măcar că era mai bine 
de un metru până la fată, îi strigă să lupte. Fata păru să o 
audă, pentru că îşi ridică mâinile şi începu să le mişte din nou. 
Pe Elin o dureau braţele când se trase mai mult pe ramură, 
dar acum se apropia de Mărta şi încercă să o ajungă. 

— Prinde-te de mâna mea! strigă ea şi se întinse cât de 
mult putu fără a risca să se desprindă de ramură. 

Preben striga şi el cât îl ţineau rărunchii. 

— Märta! la mâna lui Elin! 

Fata se lupta confuză să o prindă de mână pe Elin, însă îi 
era greu şi apa îi intra în gură tot timpul. 

— Märta! Rogu-te, bunule Dumnezeu, prinde-mă de mână! 

Și ca printr-un miracol, Mărta se prinse de mâna ei. Elin o 
tinu strâns şi incepu să se tragă cu toate puterile înapoi de-a 
lungul crengii, care se lăsa mai jos din cauza greutății. 
Undeva în interiorul ei găsi însă puterea de care avea nevoie. 
Preben reuşise până la urmă să se desprindă şi înota spre ele. 

Când se apropiară de marginea apei, Preben ajunse la Mărta 
şi o luă în brațe pentru a o elibera pe Elin. Avea dureri în 
ambele brațe, însă uşurarea era atât de mare, că lacrimile 
începură să curgă nestăvilite. De îndată ce simţi teren stabil 
sub picioare, o îmbrățişă pe Märta şi îl cuprinse şi pe Preben 
care stătea ghemuit cu brațele în jurul fetei. 

Elin nu avea să-și mai dea seama după aceea cât timp 
stătuseră aşa, toti trei, imbrăţişați, şi numai când Märta 
începu să tremure realizară că trebuiau să se întoarcă şi să o 
îmbrace, ca şi pe ei înşişi, de altfel, cu haine uscate. 

Preben o ridică pe Märta şi o purtă grijuliu prin pădure. 
Șchiopăta uşor şi văzu că îşi pierduse un pantof, cu siguranţă 
atunci când se împotmolise de ceva pe fundul lacului. 

— Mulţumesc, spuse ea cu glasul tremurând de plâns, iar 
Preben se întoarse spre ea zâmbind. 

— Eu nu am făcut nimic. Tu eşti cea care ai reuşit să o scoti 
la liman, Elin. 

— Am primit ajutor de la Dumnezeu, spuse Elin şoptit şi 
simţi că era adevărat ce spunea. 

Primise ajutor de la Domnul în acel moment când se rugase 
ca fata să o prindă de mână, era convinsă de asta. 

— Atunci îi voi mulțumi mai mult Domnului în această 
seară, zise Preben strângând-o şi mai mult pe fată la pieptul 
său. 

Mărtei îi clănțăneau dinții şi avea buzele cenușii. 

— Märta, de ce ai intrat în lac? Ştii că nu poti să înoți. 

Elin nu voia să o certe, însă nu înțelegea. Mărta ştia că nu 
trebuia să se apropie prea mult de apă. 

— Ea a spus că Panseluţa era în apă şi că mai avea un pic 
şi se îneca, bombăni Mărta. 

— Cine? Cine a spus că Panseluţa era în apă? întrebă Elin 
încruntându-se. 

Apoi îşi dădu seama că ştia răspunsul. Privirea ei se întâlni 
cu cea a lui Preben pe deasupra capului copilului. 

— Britta a fost cea care a spus asta? întrebă Preben. 

Märta încuviință din cap. 

— Da, şi a mers cu mine şi mi-a arătat unde e iazul. Apoi a 
zis că trebuia să se întoarcă, dar că eu trebuie să o salvez. 

Elin se uită înnebunită la Preben şi văzu că ochii lui erau la 
fel de intunecați ca apa iazului. 

— O să vorbesc cu soția mea, zise el în surdină. 

Se apropiau de casa parohială şi Elin nu-şi dorea altceva 
decât să se revolte, voia să o sfâşie şi să o lovească şi să-i 
smulgă părul surorii sale, însă ştia că trebuia să-l asculte pe 
Preben. Altfel ar fi devenit şi ea, şi copila nefericite. Se strădui 
să răsufle adânc de câteva ori şi se rugă puterilor divine să îi 
dea răbdarea de a rezista şi de a-şi păstra calmul. Insă 
clocotea în sinea ei. 

— Ce s-a întâmplat? 

Lill-Jan sosi alergând spre ei, urmat de alţi argați şi slujnice. 

— Märta s-a dus până la iaz, iar Elin a scos-o din apă, zise 
Preben îndreptându-se cu paşi hotărâți spre casa parohială. 

— Puneţi-o în coliba noastră, le spuse Elin, nu voia ca fetița 
să se mai afle în apropierea Brittei. 

— Nu, Märta va face o baie caldă şi va primi haine uscate. 

Se întoarse către cea mai tânără dintre slujnice. 

— Stina, poti să aranjezi tu o baie? 

Ea înclină capul şi fugi în casă pentru a pune apa la încălzit. 

— Îi aduc haine uscate, zise Elin. 

Cu mare greutate plecă de lângă Preben şi Mărta, nu 
înainte de a o mângâia pe fată pe creştet şi de a-i săruta 
fruntea rece ca gheața. 

— Mama vine imediat, spuse ea când Mărta protestă 
tânguindu-se. 

— Ce-i aici? zise Britta pe un ton ţâfnos, stând în pragul 
uşii, după ce auzise tumultul din curte. 

Când o văzu pe Märta în brate la Preben se făcu la fel de 
albă ca şi cămaşa soțului ei. 

— Ce... ce... 

Į se măriră ochii de mirare. Elin se rugă cu ardoare, se rugă 
cum nu se rugase vreodată, să găsească tăria să nu o 
lovească mortal pe sora ei, acolo, imediat. lar rugăciunile ei 
fură auzite. Reuşi să tacă, însă făcu cale întoarsă, pentru orice 
eventualitate, şi merse să aducă hainele uscate. Nu auzi ce-i 
spuse Preben soției sale, dar apucă să-i vadă privirea cu care 
el se uita la ea. Şi pentru prima dată în viață, o văzu pe sora 

ei speriată. Numai că dincolo de frică zăcea ceva ce o 
îngrozea pe Elin. O ură care ardea la fel de puternic ca 
flăcările iadului. 

Copiii se jucau în camerele de jos. Patrik se afla la secţie, 
iar Erica o rugase pe Kristina să mai rămână un pic pentru a 
putea lucra nestingherită. Încercase să lucreze şi singură cu 
copiii, dar era imposibil să se concentreze când câte-o voce 
subţire de copil striga şi voia ceva la fiecare cinci minute. 
Mereu era cineva căruia îi era foame sau voia să facă pipi. 
Însă Kristina nu avusese nimic împotrivă să mai stea o clipă, 
iar pentru asta Erica îi era profund recunoscătoare. Zică cine 
ce-o vrea despre soacra ei, dar era fantastică cu copiii şi nu 
ezita niciodată să-şi ofere ajutorul. Câteodată se întreba cum 
ar fi fost propriii săi părinţi ca bunici. Pentru că muriseră 
înainte de naşterea copiilor, Erica nu avea să ştie niciodată, 
dar îşi dorea să creadă că poate copiii ei ar fi înmuiat-o pe 
mama lor. Că ei, spre deosebire de Anna şi de ea însăşi, ar fi 
putut să pătrundă prin carapacea aceea tare cu care se 
înconjurase aceasta. 

După ce îi aflase povestea, Erica o iertase pe mama sa, 
Elsy, şi hotărâse că ar fi devenit o bunică afectuoasă şi 
jucăuşă pentru copii. Erica nu se îndoia nicio clipă că tatăl ei 
ar fi devenit un bunic fantastic. La fel de extraordinar cum 
fusese ca tată. Câteodată îl putea vedea în faţa ei, stând pe 
scaunul lui preferat pe terasă, cu Maja şi cu gemenii în jur. 
Pufăind din pipă în timp ce depăna poveşti cu pirați şi năluci 
petrecute pe insule. Sigur i-ar fi speriat cu poveştile lui, aşa 
cum făcuse cu ea şi cu Anna. Insă le-ar fi plăcut să fie 
speriaţi, la fel cum le plăcuse şi lor. Şi ar fi iubit mirosul pipei 
şi puloverele groase de tricot pe care le purta mereu, pentru 
că Elsy insista să economisească încălzirea în casă. 

Ochii i se umplură de lacrimi şi se strădui să lase deoparte 
gândurile la părinţii ei. 

Contemplă panoul uriaş care acoperea un perete al odăii. 

Intrase bine în toate mormanele de hârtii de pe biroul ei şi 
prinsese sus pe perete toate copiile, articolele, imaginile şi 
însemnările. Era una din etapele lucrului cu cartea - mai întâi 
crea haos, aduna material şi făcea grămezi pentru ca apoi să 
strângă totul şi să încerce să aducă un fel de structură şi de 
ordine în acel haos. lubea această fază, de abia acum se mai 
risipea ceața din jurul a ceea ce înainte fusese o poveste de 
nedesluşit. De fiecare dată când începea lucrul la o carte 
nouă, se simţea ca şi cum nu avea să reuşească niciodată să 
o pună cap la cap. Insă până la urmă îi ieşea cumva. 

Dar de această dată nu era vorba numai de o carte. Ceea 
ce la început trebuia să fie o poveste despre un caz vechi şi o 
tragedie de demult luase o întorsătură neaşteptată. Acum era 
şi povestea unei noi anchete criminalistice, cu încă o fată 
moartă şi mai mulţi oameni care sufereau. 

Erica îşi puse mâinile pe după cap şi îşi miji ochii încercând 
să găsească un fir roşu de un fel sau altul. Acum trebuia să 
facă un efort mai mare pentru a citi la o aşa distanţă, însă 
refuza să admită că ar avea nevoie de ochelari. 

Observă imaginile cu Marie şi cu Helen. Erau foarte diferite, 
atât prin aspectul fizic, cât şi prin personalitate. Helen, 
brunetă, cu un aspect comun şi cu un caracter docil. Marie, 
blondă, frumoasă, privind mereu calmă spre cameră. Era 
frustrant că nu reuşiseră să găsească vechile procese-verbale 
cu interogatoriile. Nimeni nu ştia unde se aflau şi exista 
inclusiv posibilitatea să fi fost distruse. Ştia din proprie 
experienţă că ordinea în secţia de poliţie din Tanumshede nu 
fusese niciodată la mare preţ. Faptul că acum era acolo 
Annika, cu simţul ei prusac al ordinii, nu ajuta prea mult când 
trebuiau să ajungă la materiale din perioada anterioară venirii 
ei în postul de secretară a secţiei. Procesele-verbale 
redactate în urma interogărilor ar fi ajutat-o să înţeleagă 
relaţia fetelor, ce anume se întâmplase de fapt în acea zi şi 
din ce cauză recunoscuseră. Articolele de ziar din acea 
perioadă nu dădeau prea multe informaţii de fond, nimic 
despre „cum”, ci numai despre „ce”. Şi pentru că Leif murise 
demult, nu prea avea de unde să primească ajutor în această 
privinţă. Sperase ca vizita la fiica lui să fi avut vreun rezultat, 

însă Viola nu o mai sunase. Nu ştia nici ea dacă Leif păstrase 
vreun material, era numai o intuiţie bazată pe faptul că nu 
putuse niciodată să lase în urmă cazul Stella. Şi revenea 
mereu la asta. El ascultase declaraţiile lui Helen şi Marie, el 
era cel care afirmase în toate ziarele că ancheta fusese 
închisă şi cazul rezolvat. Prin urmare, ce-l făcuse să se 
răzgândească după aceea? De ce, după atâţia ani, încetase 
să creadă că fetele erau vinovate? 

Erica îşi miji ochii pentru a vedea mai clar scrisul. De jos se 
auzeau copiii jucându-se de-a v-aţi ascunselea cu bunica, joc 
îngreunat de modul creativ al gemenilor şi mereu original de 
a număra: 

— Unu, doi, zece, acum vin! 

Deodată, interesul îi fu captat de un articol din ziarul 
Bohusläningen. Se ridică şi îl desprinse de pe panou. Il citise 
de multe ori înainte, însă acum luă un creion şi încercui un 
rând. Articolul era din zilele de după ce fetele îşi retrăseseră 
declaraţiile şi un reporter reuşise să o determine pe Marie să 
răspundă la o întrebare. 

„Era cineva care ne-a urmărit în pădure”, aşa suna citatul. 

Afirmația fusese considerată  mincinoasă, un mod 
copilăresc de a încerca să dea vina pe altcineva. Dar dacă 
cineva le urmărise într-adevăr pe fete în acea zi în pădure? Ce 
însemna acest fapt pentru cazul Neei? Erica luă un bileţel 
post-it galben de pe birou şi scrise: „Cineva în pădure?” îl 
aşeză pe panou deasupra articolului şi rămase neclintită cu 
mâinile în şolduri. Cum să meargă mai departe? Cum să afle 
dacă într-adevăr fusese cineva care le urmărise pe fete în 
acea zi? Şi în acest caz cine era? 

Se auzi un clinchet din telefonul mobil care se afla pe birou 
şi se întoarse pentru a se uita pe display. Numai un număr 
nou, niciun nume. Însă din mesaj îşi dădu seama cine era. 

înțeleg că ati vorbit cu mama. Să ne vedem? 

Erica zâmbi şi, după ce răspunsese concis şi afirmativ, puse 
jos telefonul. Poate că totuşi avea să primească răspunsuri la 
unele din întrebările sale. 


Patrik îşi încheie raportul despre convorbirea cu Helen şi cu 

James şi apăsă pe „printează”. Amândoi erau acasă când 
ajunsese la ferma lor şi răspunseseră serviabil la toate 
întrebările lui. James confirmase afirmaţia lui Helen, şi anume 
că nimeni din familie nu auzise de operaţiunea de căutare din 
noaptea de luni spre marţi, iar el povestise şi despre 
activităţile lui din ziua de luni. Se aflase într-o deplasare în 
interes de serviciu şi ajunsese la un hotel din Göteborg 
duminică seara. Acolo avusese întâlniri până luni la ora patru, 
după care luase maşina şi se întorsese acasă. Helen afirmase 
că duminică seara se culcase pe la ora zece. Luase un 
somnifer şi dormise toată noaptea, până la ora nouă, când 
pornise în obişnuita tură de alergat. 

Patrik se întrebă dacă putea să confirme cineva cele spuse 
de Helen. 

Fu sustras din gândurile sale de un semnal telefonic 
strident şi răspunse absent, în timp ce încerca să împiedice 
conţinutul suportului de creioane, pe care îl lovise 
întâmplător, să se răspândească pe birou. Când auzi cine era, 
se aşeză la masă, luă un pix şi se întinse după un carnet de 
însemnări. 

— Ai reuşit să depăşeşti coada, deci, zise el uşurat şi primi 
de la Pedersen un răspuns afirmativ, dar bâiguit. 

— Da, nu a fost uşor. Îmi rămâi dator. Dar în acelaşi timp... 
cazuri cu copii... se auzi Pedersen suspinând şi Patrik înţelese 
că medicul legist era la fel de mişcat de moartea Neei precum 
el însuşi. Voi trece la subiect. Nu am pregătit încă un raport 
final, însă am constatat că fata a murit din cauza unei lovituri 
la cap. 

— Aşa, zise Patrik notând. 

Ştia că Pedersen avea să trimită un raport detaliat după 
convorbire, dar însemnările îl ajutau să-şi pună gândurile în 
ordine. 

— Ceva urme care ar fi putut cauza rana? 

— Nu, nu mai mult decât că am văzut că avea murdărie în 
rană. În rest era foarte curată. 

—  Murdărie? încetă Patrik să noteze cu sprâncenele 
încruntate. 

— Da, am trimis probe la laborator şi, cu un pic de noroc, 

primim răspuns în următoarele zile. 

— lar obiectul care a cauzat leziunea? Ar fi fost prin urmare 
ceva cu murdărie? 

— Da... 

Pedersen tărăgăna răspunsul. Patrik ştia că medicul legist 
făcea aşa când nu era sigur sau când nu voia să spună prea 
multe sau prea puţine. Informaţiile greşite puteau fi 
devastatoare pentru ancheta unui omor, iar Pedersen ştia 
asta prea bine. 

— Nu sunt sigur, spuse el şi se opri din nou. Dar din ce 
reiese din rană e fie ceva foarte greu, fie... 

— hie ce? 

li creştea tensiunea din cauza pauzelor lui Pedersen. 

— Păi fie e vorba de o cădere. 

— O cădere? 

Patrik văzu luminişul în faţa ochilor. Nu era niciun loc de 
unde să cazi, dacă nu dintr-un copac, bineînţeles, însă cine o 
ascunsese atunci sub trunchiul de copac? 

— Eu cred că fata ar fi putut fi mutată, spuse Pedersen. 
Corpul ei are urme care arată că a stat un timp mai 
îndelungat pe spate, însă când aţi găsit-o era ghemuită. A fost 
mutată şi aşezată în acea poziţie, iar înainte de asta a stat pe 
spate câteva ore. Mi-e greu să spun exact cât timp. 

— Ai găsit asemănări cu cazul Stella? întrebă Patrik. 

Îşi îndreptă pixul spre carnet. 

— Am comparat cu vechiul raport al autopsiei, zise 
Pedersen, fără să găsesc alte asemănări decât că ambele fete 
au murit fiind lovite la cap. Dar în cazul Stellei au existat 
urme de lemn şi de piatră. Plus că era clar că fusese omorâtă 
în luminişul de lângă apă, unde a fost găsită. Torbjörn a găsit 
astfel de urme acum? Deşi eu văd că a fost mutată şi pusă 
sub copac, asta nu înseamnă că a fost mutată de departe. E 
posibil să fi fost omorâtă în apropiere. 

— Da, cu condiţia să fie răni de la un obiect, şi nu de la o 
cădere. În zona aceea nu există înălţimi de la care se poate 
cădea, terenul nu e nici măcar accidentat. Il sun pe Torbjörn 
imediat după, să văd cum stau lucrurile. Insă când eram acolo 
nu am văzut nimic care să-mi indice că Nea ar fi fost omorâtă 

unde a fost găsită. 

Patrik îşi imagină din nou luminişul. El nu văzuse pete de 
sânge, însă Torbjörn şi echipa lui de experţi studiaseră bine 
zona, şi dacă era ceva ce nu se vedea cu ochiul liber ei 
trebuiau să găsească acele urme. 

— Mai ai şi altceva de spus? întrebă Patrik. 

— Nu, nu am găsit altceva de interes. Fata a fost 
sănătoasă, bine hrănită, nici o altă leziune în afară de cea de 
la cap, în burtă avea un amestec de ciocolată şi napolitane, 
cred că un fel de prăjitură cu ciocolată sau obişnuita 
napolitană Kex. 

— Bine, îţi mulţumesc, spuse Patrik. 

Inchise conversaţia şi aşeză jos pixul. Aşteptă un minut, 
apoi îl sună apoi pe Torbjörn Ruud. Trecură mai multe 
semnale şi era pe punctul de a închide când auzi tonul tăios al 
lui Torbjörn. 

— Alo? 

— Bună, sunt Patrik. Hedström. Tocmai am vorbit cu 
Pedersen şi voiam numai să văd cât de departe aţi ajuns. 

— Nu suntem gata încă, spuse scurt Torbjörn. 

Mereu suna ca şi cum ar fi fost enervat, dar Patrik se 
obişnuise cu el. Torbjörn era printre cei mai buni în domeniul 
său din Suedia. Primise oferte de muncă şi din Stockholm, şi 
din Goteborg, însă era prea legat de localitatea natală 
Uddevalla şi nu vedea niciun motiv să se mute. 

— Şi când credeţi că veţi fi gata? 

Luă din nou pixul în mână. 

— Imposibil de spus, îngăimă Torbjörn. Nu vrem să fim 
superficiali cu această investigaţie. Nici cu alta, fireşte. Dar, 
ştii şi tu... Fetiţa asta a trăit atât de puţin... 

Işi drese vocea şi înghiţi cu greutate. Patrik înţelegea foarte 
bine, însă lucrul cel mai bun pe care-l puteau face pentru fată 
era să-şi păstreze pe cât posibil detaşarea şi obiectivitatea. Şi 
să îl găsească pe vinovat. 

— Ai putea spune ceva de pe acum? Pedersen i-a făcut 
autopsia şi concluzia a fost că a murit din cauza leziunilor de 
la cap. Avem vreun indiciu care să ne spună că ceva de la 
locul faptei ar fi putut fi folosit ca armă? Sau că a murit în 


— 256 — 


apropierea locului în care am găsit-o? 

— Nu... zise Torbjorn refractar. 

Patrik ştia că nu-i plăcea să dea niciun fel de informaţie 
înainte de a-şi fi terminat treaba. Dar ştia şi că îi înţelegea 
nevoia de a afla date care ar fi putut ajuta la progresul 
investigaţiei. 

— Nu am găsit niciun indiciu care să sugereze că ar fi putut 
fi omorâtă în luminiş. Nu au fost urme de sânge şi nici nu am 
găsit urme pe vreun obiect. 

— Cât de mare a fost zona pe care aţi acoperit-o? 

— Am verificat o arie mare în jurul luminişului. Nu pot 
spune exact, va apărea în raportul final, dar a fost mult. ŞI 
cum am spus, nicio urmă de sânge. O lovitură la cap ar 
însemna o cantitate mare de sânge. 

— Da, asta înseamnă că luminişul e locul secundar al 
crimei, spuse Patrik şi făcu nişte însemnări. Şi primul e în altă 
parte. 

— Ce zici de casa fetei? Ar trebui să căutăm urme de sânge 
acolo? 

Patrik nu răspunse iniţial. Apoi spuse tărăgănat: 

— Gosta este cel care a interogat familia. Nu crede că 
avem motive să-i bănuim pe ei. Aşa că până acum nu am 
urmat această pistă. 

— Nu ştiu... zise Torbjörn. Am văzut ce se poate întâmpla 
într-o familie. Câteodată din cauza unui accident. Câteodată 
nu. 

— Ai dreptate, spuse Patrik cu o grimasă. 

Avu senzaţia teribilă că făcuseră o greşeală. O greşeală 
naivă şi prostească. Nu îşi permitea să fie nici sentimental, 
nici naiv. Ei văzuseră mult prea multe de-a lungul anilor, ar fi 
trebuit să ştie mai bine. 

— Patrik? 

Un ciocănit discret la uşă îl făcu să-şi ridice privirea, 
încheiase convorbirea cu Torbjörn, iar acum stătea şi se uita 
în gol, gândindu-se care ar fi următorul pas. 

— Da? 

Annika stătea în pragul uşii, părând agitată. 

— Este ceva ce ar trebui să cunoaşteţi. Începem să primim 

telefoane. Multe telefoane. Şi de un fel extrem de neplăcut... 

— Ce vrei să spui? 

Annika făcu doi paşi mari 
biroului cu mâinile încrucişate. 

— Tot felul de lume sună şi ne acuză că nu ne facem 
treaba. Au început să apară inclusiv ameninţări. 

— Pentru ce? Nu înţeleg. 

Patrik clătină din cap. Annika inspiră adânc. 

— Ni se reproşează că nu îi verificăm pe cei din tabăra de 
refugiaţi, aşa cum cred ei că ar trebui să o facem. 

— Dar nu avem nicio pistă care arată în direcţia asta. De ce 
am face-o? 

Patrik se încruntă. Nu înţelegea ce vrea să spună. De ce 
suna lumea în legătură cu tabăra de refugiaţi? 

Ea îşi luă carnetul de însemnări şi citi cu voce tare. 

— Da, conform unui domn care preferă să fie anonim e clar 
că făptaşul este „vreun nenorocit de negrotei de la tabăra de 
refugiaţi”. lar după o doamnă care de asemenea vrea să 
rămână anonimă, „este un scandal că nu-i audiem pe fiecare 
din criminalii aceia”. Susţine cu hotărâre că „niciunul nu a 
fugit de niciun război, e numai un pretext să vină aici şi să 
paraziteze pe spezele suedezilor”. Şi am primit zeci de 
telefoane de acest fel. Toţi doresc să rămână anonimi. 

— Doamne fereşte! zise Patrik cu un oftat adânc. 

Era ultimul lucru de care aveau nevoie. 

— Mda, acum ştii, zise Annika îndreptându-se spre uşă. 
Cum vrei să mă ocup de asta? 

— Cum ai făcut şi până acum, spuse Patrik. Răspunde 
politicos şi nu spune nimic. 

— Bine, confirmă ea şi ieşi pe uşă. 

O strigă înapoi. 

— Annika? 

— Da? 

Îşi strecură capul prin deschizătura uşii. 

— ÎI poţi ruga pe Gösta să vină la mine? Şi sună-l pe 
procurorul din Uddevalla. Ne trebuie un mandat de 
percheziţie pentru casă. 

— Da, fac asta imediat, zise ea aprobând din cap. 

Era obişnuită să nu mai pună întrebări. La timpul potrivit 
avea să afle despre ce era vorba. 

Patrik se lăsă greoi pe speteaza scaunului de la birou. 
Gösta nu va fi fericit. Insă era necesar. Şi ar fi trebuit făcut 
deja. 


Martin simţi cum i se încălzeşte inima privind-o pe Tuva în 
oglinda retrovizoare. O adusese cu maşina de la părinţii Piei. 
Planul era să doarmă acolo încă o noapte, pentru ca el să 
poată lucra, însă dorul îl copleşise atât de mult, că îl rugase 
pe Patrik să-şi ia o oră liberă. Avea nevoie de o clipă cu Tuva 
pentru a reuşi să muncească mai departe. Ştia că dorul 
enorm pentru Tuva avea legătură cu dorul pentru Pia şi că va 
fi nevoie, cu timpul, să se desprindă de fiica lui, să îi dea mai 
multă libertate. Insă acum voia să o aibă tot timpul aproape. 
Singurii la care se putea gândi să o lase pe Tuva erau părinţii 
Piei şi Annika, dar numai atunci când munca i-o cerea. Propriii 
părinţi nu erau foarte interesaţi de copii mici. Veneau cu 
plăcere din când în când, la câte o masă, ca să-i salute pe el 
şi pe Tuva, însă nu îl întrebaseră niciodată dacă fetiţa poate 
să stea la ei uneori şi nici el nu îi rugase vreodată. 

— Tata, eu vreau să mergem la locul de joacă, spuse Tuva 
de pe bancheta din spate şi privirile li se întâlniră în oglinda 
retrovizoare. 

— Sigur, draga mea, zise el şi îi trimise un pupic prin aer. 

Cinstit vorbind, şi el sperase ca Tuva să dorească să 
meargă acolo. Nu încetase să se gândească la femeia de la 
locul de joacă şi, cu toate că era conştient că probabilitatea 
de a da din nou de ea era mică, nu ştia cum altfel să ajungă la 
ea. Işi promise că, dacă avea norocul să o întâlnească din 
nou, va avea grijă ca de această dată să îi afle numele. 

Parcă în vecinătatea locului de joacă şi o desprinse pe Tuva 
de scaunul auto pentru copii. Acum putea să îi prindă centura 
de siguranţă şi în somn, dar nu uitase cum se chinuia la 
început, când Tuva era mică. Bufnea şi înjura în timp ce Pia 
stătea un pic mai departe şi râdea în hohote de el. Atât de 
multe lucruri care păreau greu de făcut atunci deveniseră 
simple şi fireşti acum. lar ceea ce părea uşor atunci acum era 

îngrozitor de dificil. Martin fură o îmbrăţişare când o ridică pe 
Tuva din scaunul auto. Momentele când dorea să se 
hârjonească cu el deveneau tot mai rare. Erau prea multe de 
descoperit în lume, prea puţine ore pentru joacă, iar de la o 
vreme numai când se lovea sau când se simţea obosită i se 
strecura în poală şi cerea să fie îmbrăţişată. Accepta şi 
înţelegea toate astea, însă erau momente în care îşi dorea să 
poată opri timpul. 

— Tata, bebele acela de i-ai dat un şut e aici! 

Martin simţi cum se înroşeşte până în vârful urechilor. 

— Mulţumesc pentru formulare, iubire, spuse Martin lovind- 
o uşor pe creştet. 

— Cu plăcere, tata! răspunse ea politicoasă, dar fără să 
înţeleagă foarte bine pentru ce îi mulțumea şi alergă spre 
bebeluşul care se pregătea să îşi bage în gură un pumn serios 
de nisip. 

— Nu, nu, băiatul nu mănâncă nisip! zise ea luându-i 
precaută mânuţa şi îndepărtând nisipul. 

— Ce bonă mică şi drăguță am aici! zise femeia zâmbindu-i 
larg lui Martin. 

Gropiţele ei îl făcură să roşească. 

— Promit că încerc să nu-i mai dau niciun şut copilului de 
data asta. 

— Apreciez, răspunse ea zâmbindu-i într-un fel care-l făcu 
să se înroşească din nou până-n vârful urechilor. 

— Martin Molin, zise el întinzându-i mâna. 

— Mette Lauritsen. 

Mâna îi era caldă şi uscată. 

—  Norvegiancă? întrebă el recunoscând imediat uşorul 
accent. 

— Da, la origine, dar locuiesc în Suedia de cincisprezece 
ani. Vin din Halden şi m-am măritat cu un băiat din 
Tanumshede. Da, acela cu care m-ai auzit certându-mă la 
telefon deunăzi. 

Căpătă o expresie de părere de rău. 

— S-a rezolvat? întrebă el. 

Cu coada ochiului, văzu că Tuva era în continuare 
preocupată de bebeluş. 

— Nu, nu s-ar putea spune. Încă prea ocupat cu noua lui 
prietenă ca să aibă timp pentru Lilleman??. 

— Îl cheamă Lilleman? glumi Martin, deşi ştia deja cum îl 
chema pe fiu. 

— Nu, fireşte că nu, râse Mette privindu-l cu dragoste pe 
fiul său. Îl cheamă Jon, după tata, dar eu îi spun Lilleman. 
Sper să mă opresc din asta la timp, înainte de adolescenţă. 

— Ar fi cel mai indicat, zise el mimând seriozitate şi se simţi 
ca electrocutat când văzu cum îi străluceau ochii. 

— Şi tu cu ce te ocupi? întrebă ea. 

După ton, i se păru pentru o clipă că flirtează, însă nu îşi 
dădu seama dacă nu cumva era mai degrabă o dorinţă de-a 
lui decât realitatea. 

— Sunt poliţist, zise el conştient de mândria din glas. 

Şi chiar era mândru de meseria lui. Se pricepea. Işi dorise 
să fie poliţist încă de mic copil şi nu se îndoise niciodată de 
alegerea făcută. Munca fusese salvarea lui după moartea Piei, 
iar cei de la secţie îi erau mai mult decât colegi, erau familia 
lui. Până şi Mellberg. Orice familie avea nevoie de o oaie 
neagră şi era clar că Bertil Mellberg umplea acel loc cu vârf şi 
îndesat. 

— Poliţist, spuse ea. Cool. 

— lar tu? 

— Sunt contabilă într-un birou din Grebbestad. 

— Locuiţi aici? întrebă Martin. 

— Da. Tatăl lui Jon locuieşte aici. Însă dacă nu vrea să se 
implice, nu ştiu... 

Îl privi îndelung pe fiul ei, pe care Tuva îl pupa şi îl 
îmbrăţişa acum. 

— Nu a învăţat încă treaba aceea cu păstratul distanţei, 
spuse Martin râzând. 

— Unii dintre noi nu o învăţăm niciodată, spuse ea zâmbind 
larg. 

Apoi ezită. 

— Deci... dacă nu întind coarda prea mult... Ce spui deo 
cină într-o seară? 


29 Literal micul om, întâlnit şi ca nume propriu. 

Păru că regretă imediat propunerea, dar Martin se simţi din 
nou electrocutat. 

— Cu mare plăcere! aprobă el poate prea apăsat. Cu o 
condiţie... 

— Care? întrebă Mette cu reticenţă. 

— Să te invit eu. 

Gropiţele deveniră vizibile din nou, iar Martin simţi cum 
ceva în interiorul lui se mai dezgheaţă un pic. 


— Unde sunt Martin şi Paula? Nu s-au întors încă? întrebă 
Gösta aşezându-se pe scaunul din faţa biroului lui Patrik. 

Crezuse că aveau să se adune cu toţii atunci când Annika îl 
rugase să meargă la Patrik. Deocamdată, se afla acolo doar 
el. 

— l-am trimis acasă pentru o vreme. Martin urma să o ia pe 
Tuva, iar Paula să îi salute pe ai săi, dar se vor întoarce. 

Gösta aprobă din cap. Aştepta ca Patrik să îi spună despre 
ce era vorba. 

— Am vorbit din nou cu Pedersen şi cu Torbjörn, zise Patrik. 

Gösta îşi îndreptă spatele pe scaun. Parcă bătuseră pasul 
pe loc de când fusese găsită fata, şi orice informaţie de care 
ar fi putut să se lege i s-ar fi părut de nepreţuit. 

— Ce au spus? 

— Autopsia e gata şi am primit un raport preliminar. 
Torbjörn şi oamenii lui nu au terminat, dar l-am convins să ne 
dea o primă evaluare. 

— Şi? insistă Gösta simţindu-şi inima bătând mai tare. 

Dorea foarte mult să le dea părinţilor Neei o informaţie, un 
final de un fel sau altul. 

— Se pare că fata nu a fost omorâtă în luminiş. Acolo este 
probabil locul secundar al crimei şi trebuie să îl găsim pe cel 
principal. 

Gösta îşi înăbuşi emotia. Presupuse că Nea fusese ucisă în 
luminiş. Dacă fusese omorâtă în altă parte şi apoi dusă acolo 
înseamnă că totul se schimba. Chiar dacă deocamdată nu 
puteau spune cum. 

— Şi unde începem să căutăm? 

De îndată ce puse întrebarea realiză singur răspunsul. 

— Drace! zise el cu glas scăzut. 

Patrik aprobă din cap. 

— Da, e logic să începem de acolo. 

Patrik îl privi cu nelinişte, ştia câtă afecţiune simţea el 
pentru familia fetei. Cu toate că îi erau străini, trăise alături 
de ei momentele de suferinţă şi se ataşase de ei. 

— Oricât aş vrea, nu pot să protestez, trebuie să facem 
asta, zise el simţindu-şi inima strângându-i-se în piept. 

Se uită la Patrik. 

— Când? 

— Aştept mandatul de percheziţie de la procurorul din 
Uddevalla. Dar nu ar trebui să fie probleme. Aş începe mâine 
de dimineaţă. 

— Da, spuse Gösta cu voce joasă. Au mai spus ceva? 

— A murit din cauza unor lovituri în partea din spate a 
capului. E neclar care a fost instrumentul crimei, nu au fost 
alte urme în rană în afară de murdărie. 

— Am putea primi o analiză mai detaliată a murdăriei, zise 
Gösta aplecându-se atent în faţă. 

Patrik aprobă din cap. 

_ — Da, totul a fost trimis pentru analize mai amănunțite. 
Insă va mai dura ceva până vom primi rezultatul. 

Rămaseră amândoi tăcuţi pentru o clipă. Afară, soarele 
începuse să coboare, iar razele puternice ale zilei fuseseră 
înlocuite de nuanțele blânde, de roşu şi portocaliu, ale serii. 
Temperatura în secţie era aproape plăcută. 

— Aş mai putea face ceva în această seară? întrebă Gösta 
prinzând un fir nevăzut din cămaşa lui de poliţist. 

— Nu. Mergi acasă şi odihneşte-te, am să te ţin la curent cu 
ce se întâmplă mâine. Martin şi Paula vin în seara asta şi scriu 
raportul cu interviul de azi şi am auzit de la Annika că l-ai 
scris şi tu pe cel despre convorbirea ta cu părinţii Neei. 

— Da, aşa este. O ajut pe Annika să treacă prin toate 
plângerile de abuzuri sexuale şi alte astfel de lucruri, dar pot 
să le iau acasă şi să continui dacă e în regulă? 

Se ridică şi împinse scaunul spre biroul lui Patrik. 

— Da, fă aşa, încuviinţă Patrik, apoi păru că ezită. Ai auzit 
de telefoanele pe care am început să le primim? În legătură 

cu tabăra de refugiaţi? 

— Da, răspunse scurt Gösta. 

Se gândi la comentariile părinţilor lui Patrik, dar nu îi 
menţionă şi lui asta. i 

— E teamă, răspunse el. Teamă de necunoscut. In toate 
timpurile lumea a dat vina pe cei care au venit din afară. E 
mai simplu decât să te gândeşti că ar putea fi cineva 
cunoscut. 

— Crezi că pot apărea probleme? întrebă Patrik. 

Se aplecă spre birou şi îşi împreună mâinile. 

Gösta nu răspunse imediat. Se gândi la titlurile negre din 
ziare din ultimii ani, la baza de votanţi tot mai mare a 
partidului de extremă dreapta Sveriges Vânner, în ciuda 
tuturor scandalurilor. Voia să răspundă că nu, însă se pomeni 
confirmând ceea ce Patrik părea că ştie deja. 

— Da, pot apărea probleme, spuse el. 

Patrik aprobă din cap, dar nu mai spuse nimic. 

Gosta îl lăsă şi se îndreptă spre propriul birou, pentru a lua 
documentele prin care avea să treacă acasă. Rămase o clipă 
la masă şi se uită pe fereastră. Afară, cerul părea în flăcări. 


Vendela deschise cu grijă fereastra în timp ce asculta 
zgomotul televizorului de la nivelul de jos. Deşi camera ei se 
afla la etaj, ştia să iasă afară într-un mod îndelung exersat. 
Acoperişul terasei era chiar dedesubt şi putea ieşi căţărându- 
se pe el, apoi pe copacul cel mare care creştea chiar lângă 
casă. Ca o măsură suplimentară de siguranţă, îşi încuiase pe 
dinăuntru uşa de la cameră şi dăduse muzica foarte tare. 
Dacă mama ei ar fi bătut la uşă, şi-ar fi închipuit că Vendela 
pur şi simplu nu auzea. 

Când se căţără pe copac în jos, aruncă o privire prin 
fereastra de la camera de zi. O văzu din spate pe mama ei 
stând în mijlocul canapelei şi urmărind vreun serial poliţist 
trist, cu un pahar de vin în mână, ca de obicei. Era aşa de 
luminat afară, că mama ar fi văzut-o dacă s-ar fi întors, dar 
Vendela cobori rapid şi îşi luă tălpăşiţa de-a lungul cărării. Şi 
mama ei oricum nu observa nimic după un pic de vin. Inainte 
obişnuia să bea vin seara o dată la o săptămână, de obicei cu 


— 264 — 


o fotografie de-a Stellei în mână. A doua zi se plângea de 
dureri de cap, ca şi cum s-ar fi întrebat de unde provin. De 
când se întorsese Marie Wall în Fjällbacka, mama îşi făcuse 
obiceiul de a bea în fiecare seară. 

Marie şi Helen. Femeile care o omorâseră pe sora mamei ei 
şi care o transformaseră pe aceasta într-o beţivă notorie. 

Chiar în afara curţii, o aşteptau Nils şi Basse. Vendela se 
strădui să nu se mai gândească la Marie şi la Helen sau la 
copiii lor, Sam şi Jessie. 

Nils o îmbrăţişă şi îşi împinse corpul spre ea. 

El şi Basse veniseră cu bicicletele, iar Vendela sări pe 
grilajul din spate al bicicletei lui Nils. Se deplasară repede 
spre Fjällbacka, trecând de fabrica Tetra Pak, de spaţiile mari 
de parcare şi de mica remiză de pompieri. Goniră pe lângă 
pizzeria Băâthaket şi mica piaţetă cu gazon. Se opriră sus în 
Galărbacken şi Vendela strânse şi mai puternic mijlocul lui 
Nils, simţindu-i abdomenul plat şi tare. 

Panta era abruptă şi Nils nu frâna. Vântul îi înfunda urechile 
şi părul îi flutura în spate. Simti fiori în burtă când apărură 
nişte mici gropi în asfalt şi înghiţi în sec pentru a-şi frâna 
teama. Trecură de piaţa Ingrid Bergman, iar Vendeta răsuflă 
uşurată când pământul deveni din nou orizontal. Erau tot felul 
de oameni în piaţă. Câţiva tineri îmbrăcaţi festiv le săriră din 
cale când trecură în viteză. Îşi întoarse capul şi văzu cum îşi 
ridicau pumnii în semn de ameninţare, dar râse. Sezonişti 
blestemaţi, veneau aici câteva săptămâni pe an şi credeau că 
Fjällbacka le aparţinea. Nici nu le-ar trece prin cap să vină în 
noiembrie. Veneau cu barca, cu familiile lor încrezute, în 
vacanţă, din casele şi din şcolile lor fiţoase, băgându-se în 
faţă la cozi şi vorbind cu voce tare despre „ţăranii” din oraş. 

— Ţi-ai luat costumul de baie? întrebă Nils cu capul întors în 
spate. Înaintau liniştit pe micul dig spre locul de scăldat 
Badholmen, aşa că Vendela putu să audă clar ce spunea. 

— Nu, la naiba, am uitat. Dar tot pot să intru în apă. 

Îi mângâie coapsele, iar el râse. Vendela învățase repede 
ce îi plăcea lui. Cu cât se purta ea mai îndrăzneţ, cu atât se 
excita el mai mult. 

— E lume aici deja, spuse Basse arătând spre vechea 

trambulină. 

— La naiba! Sunt numai nişte puşti din clase mai mici. Se 
cară când venim noi. Crede-mă. 

Vendela putea bănui zâmbetul lui Nils în penumbră. Era 
ceva cu zâmbetul ăsta, care-i dădea fiori. Aşezară bicicletele 
în pietrişul de lângă vechiul bazin şi merseră spre trambulină, 
unde trei băieţi se bălăceau şi strigau. Tăcură când văzură 
cine erau cei care se apropiau şi se mulţumiră să înoate fără 
zgomot. 

— Căraţi-vă, vrem să facem baie, spuse Nils imperturbabil 
şi cei trei înotară până la scară fără să scoată o vorbă. 

Urcară scările cât de repede putură şi merseră peste stânci 
până la una din camerele de schimb. Era o baie termală 
veche, unde lumea se schimba sub cerul liber, numai în 
spatele unor panouri de lemn, însă Nils, Vendela şi Basse nu 
se deranjară să meargă acolo. Se mulţumiră să-şi arunce jos 
hainele de pe ei. 

Băieţii începură să se urce pe trambulina de lemn, în timp 
ce Vendela nu se grăbea. Nu-i plăcea să sară. Nu-i plăcea nici 
lui Basse, dar el făcea mereu ce făcea Nils. 

Vendela merse spre scara bazinului, cobori un pic şi se 
aruncă apoi pe spate. Lăsă apa să o învăluie. | se astupau 
urechile sub suprafaţa apei, dar asta nu făcea decât să o 
ajute ca, pentru câteva secunde, să se detaşeze de toate. De 
imaginea mamei ei cu un pahar de vin într-o mână şi 
fotografia Stellei în cealaltă. Până la urmă, fu nevoită să iasă 
la suprafaţă. Pluti pe spate în apă şi se uită sus spre 
trambulină. 

Basse fireşte că ezita, în timp ce Nils stătea lângă el, 
gâfâind. Trambulina nu era imposibil de înaltă, dar destul cât 
să ţi se strângă stomacul când te aflai sus. Basse se apropie 
de margine ezitând în continuare. Nils îi dădu un ghiont din 
spate. Basse ţipă până jos. 

Nils îl urmă, cu o mişcare rapidă şi elegantă. Când ajunse la 
suprafaţă, urlă spre cer. 

— Ce tare, fir-aş! 

Luă capul lui Basse şi-l apăsă sub apă, dar îl lăsă să iasă 
după câteva secunde. Apoi înotă până la Vendela cu nişte 

mişcări puternice. O trase lângă el în apă şi se împinse spre 
ea cu partea de jos a corpului în timp ce înota pe loc. li dibui 
chiloţii cu mâna. Curând, Vendela simţi un deget intrând în 
ea. Închise ochii. Se gândi la blestemata de Jessie, fiica 
blestematei de Marie, imaginându-şi că face exact acelaşi 
lucru cu Sam, şi îi răspunse lui Nils cu un sărut. 

Brusc, Nils se desprinse de ea. 

— La dracu! înjură el. O drăcie de meduză! 

Se îndepărtă spre scară şi urcă. Coapsa dreaptă îi era roşie 
ca focul şi cu striaţii. 

Vendela ieşi din apă şi realiză că uitase să-şi ia un prosop. 
Aerul care fusese atât de cald înainte era deodată cumplit de 
rece. 

— Aici, spuse Basse cu glas scăzut şi îi întinse tricoul lui să 
se şteargă. 

Urcase în urma lor. Faţa îi era atât de palidă, că aproape 
lumina. 

— Mulţumesc, spuse ea şi se şterse de apa sărată de mare. 

Nils îşi pusese hainele. Se ţinea încă de coapsă, dar 
durerea părea doar să-l deranjeze puţin. Când se întoarse 
spre ei, Vendela îi observă acea lucire din ochi, cea pe care 
obişnuia să o aibă înainte de a da peste cap viaţa cuiva. 

— Ce ziceţi? O facem? 

Vendela se uită la Basse. Ştia că nu ar îndrăzni să se 
opună. 

Simţi fiori în piept. 

— Ce mai aşteptăm? spuse ea şi se îndreptă spre biciclete. 


Bohuslän 1672 


În săptămâna care urmă, domni o atmosferă stranie în casa 
parohială. Ura şi furia fierbeau în Elin, însă raţiunea învinse 
nebunia. Dacă ar fi acuzat-o pe Britta pentru ceva la care 
numai cuvintele unui copil puteau sta mărturie, ar fi fost 
alungate de pe domeniu, şi atunci unde s-ar fi dus? 

În timpul nopții stătea trează, ținând-o strâns pe Märta 

atunci când coşmarurile îi chinuiau mica ei făptură. Se 
întorcea de pe o parte pe alta bombănind despre lucrurile 
care îi bântuiau visele. Panseluța dispăruse fără urmă. lar 
odată cu pisica dispăruse şi setea de viată a Mărtei. Nu mai 
sărea prin curte şi nu mai protesta în felul ei copilăresc la 
sarcinile care i se dădeau. Pe Elin o durea inima să vadă ochii 
copilei întunecați acum ca apa iazului, dar nu putea face 
nimic. Nimic din ce o învățase bunica ei nu domolea durerea 
inimii sau frica şi nici măcar dragostea ei de mamă nu putea 
să vindece pierderea suferită de Mărta. 

Se întreba ce-i spusese Preben Brittei. După ce o purtase 
pe Märta în casă, o lăsase două zile în propriul său pat, iar el 
dormise în camera pentru oaspeți. Şi Britta nu îndrăznise să o 
privească în ochi pe Elin. Urmau aceleaşi rutine ca înainte. 
Nimic nu se schimbase, practic, vorbeau despre lucrurile pe 
care Britta le voia făcute, aşa cum era de când Elin şi Mărta 
veniseră la casa parohială. Însă Britta evita mereu privirea lui 
Elin. Numai o dată Elin o surprinsese uitându-se la ea, pe 
când se întorsese pentru a-i scutura plapuma. lar ura din ochii 
Brittei aproape că o pusese la pământ. Îşi dădu seama că 
avea un duşman şi mai înverşunat în sora cea mică. Dar mai 
bine avea ea de suferit decât Märta. Trebuia să-i 
mulțumească lui Preben pentru asta. Nu ştia ce îi spusese 
soției lui, dar funcţionase: Britta nu mai îndrăznea să se ia de 
Mărta acum. Dar nu putea repara ce apăruse în sufletul 
Mărtei. Încrederea unui copil era unul din cele mai preţioase 
daruri ale lui Dumnezeu, iar Britta îi luase acest dar. 

— Elin? 

Vocea lui Preben din pragul uşii de la bucătărie aproape că 
o făcu pe Elin să scape vasul pe care îl curăța. 

— Da? spuse ea întorcându-se şi îşi şterse mâinile de şort. 

Nici ei nu vorbiseră de o săptămână şi brusc îl văzu în fata 
ei fugind prin pădure, îi văzu cămaşa albă printre copaci şi 
privirea îngrozită când capul Mărtei aluneca sub suprafața 
apei. Tandreţea din privire când o purtase pe Märta peste 
pietre şi buşteni. Deodată, i se opri răsuflarea. Mâinile îi 
tremurau şi şi le ascunse după şort. 

— Poţi veni, Elin? spuse el nerăbdător. Mărta e în colibă? 

Elin îşi încruntă sprâncenele şi se întrebă ce voia. O buclă 
bălaie îi căzuse pe frunte şi îşi strânse mâinile ca să nu 
meargă spre el şi să i-o dea la o parte din ochi. 

Aprobă rapid din cap. 

— Da, e în colibă. Sau cel putin acolo am văzut-o ultima 
oară. Nu mai iese aşa de des în ultimul timp. 

Regretă imediat ce spuse, era o amintire prea directă a 
ceea ce se întâmplase. A apei întunecate, a iazului şi a faptei 
rele a Brittei. A soției lui. 

— Bine, atunci hai, ce aştepţi? o îndemnă Preben. 

Elin îl urmă şovăitoare. 

— LiII-Jan? Unde eşti? strigă el când ajunse în curte şi chipul 
i se lumină când îl văzu pe argat venind spre el cu ceva în 
brațe. 

— Ce este? întrebă ea. 

Se uită neliniştită în jur. Ultimul lucru de care avea nevoie 
era ca Britta să o vadă stând şi vorbind cu soţul ei în mijlocul 
curții. Insă nu putea să ignore bucuria lui Preben când luă în 
brațe, cu mare atenție, un ghemotoc de la Lill-Jan. 

— Am înțeles că Mărtei îi lipseşte Panseluţa. Când Paria a 
făcut pui azi-noapte, m-am gândit că Mărta poate primi unul 
dintre ei. 

— E prea mult, spuse Elin pe un ton grav, întorcându-şi faţa 
pentru a-şi ascunde lacrimile. 

— Da! de unde, zise Preben şi îi întinse o cățeluşă albă cu 
pete maronii. 

Era adorabilă şi Elin nu se putu abtine să întindă o mână şi 
să o scarpine în spatele urechiuşelor lungi şi moi. 

— Am nevoie de ajutor să o transform pe năzdrăvana asta 
mică într-un bun câine de pază şi m-am gândit că Märta m-ar 
putea ajuta. Paria nu va mai rezista mulți ani de-acum înainte, 
avem nevoie de cineva să preia rolul. Cred că puiul poate 
deveni un câine ciobănesc priceput, tu ce crezi Elin? 

li întinse cățeluşa şi ştiu că era deja cucerită. Ochii căprui 
se uitau cu încredere în ai ei şi o lăbuţță se întinse spre ea. 

— Da, dacă aveţi grijă ca Märta să înveţe ce e nevoie 
pentru a creşte un câine, atunci ar putea merge, spuse ea 
calmă, deşi simţea cum inima i se topeşte. 

— Atunci îi mulțumesc umil mamei Mărtei că mi-a dat 
permisiunea, spuse Preben cu o căutătură şireată şi se 
îndreptă spre locuinta slugilor. 

După câțiva metri se întoarse şi dădu din cap, îndemnând-o 
pe Elin să îl urmeze. 

— Hai, vino, nu vrei să fii aici când fata primeşte cățeluşa? 

începu să iuțească din nou pasul şi Elin se grăbi să-l 
urmeze. Da, nu voia să piardă momentul. 

O găsiră pe Mărta în pat. Stătea cu ochii deschişi uitându- 
se în tavan. Îşi întoarse capul de abia când Preben îşi aplecă 
genunchii lângă patul ei. 

— Märta, poţi să-mi faci o mare favoare? întrebă Preben cu 
blândeţe şi fata încuviință din cap cu privirea serioasă. 

Venerația ei pentru Preben nu scăzuse de când o purtase 
de la iaz până acasă. 

— Am nevoie de ajutorul tău ca să am grijă de cățeluşa 
asta mică. E ceva mai slabă decât ceilalți pui, iar mama ei nu 
s-a ataşat prea mult de ea. Aşa că, dacă nu are o altă mamă, 
o să moară de foame. Şi m-am gândit cine e mai potrivit să 
mă ajute cu asta decât tine, Mărta? Dacă ai timp şi chef, 
fireşte. E multă treabă, n-o să te mint. E nevoie să i se dea de 
mâncare de mai multe ori, zi şi noapte, şi să fie îngrijită în fel 
şi chip. Şi trebuie să i se dea un nume, nici măcar asta nu are, 
săraca. 

— Mă descurc, zise Märta ridicându-se în pat cu ochii fixati 
asupra cățeluşei care lupta să iasă din materialul în care era 
înfăşurată. 

Preben slăbi atent strânsoarea şi îi dădu drumul pe pat la 
Märta, care imediat îşi afunaă fața în blănița cea moale. 
Cățeluşa începu să o lingă plină de zel pe fată, mişcându-şi 
codita într-o parte şi-n alta. 

Elin o surprinse zâmbind cum nu zâmbise de multă vreme. 
Și când simţi mâna lui Preben strângânau-i-o pe a sa, nu şi-o 
retrase. 

Perna era plină de cocoloaşe sub cap, însă Eva nu se simţi 
în stare să schimbe poziţia. Nici în această noapte nu reuşise 
să doarmă. Nu ştia când reuşise să doarmă ultima oară. Viaţa 
îi era învăluită de ceaţă. Viaţa ei lipsită de sens. Ce rost avea 
să te scoli din pat? Să vorbeşti cu ceilalţi? Să respiri? Peter 
nu-i putea da vreun răspuns. Privirea lui era la fel de goală 
precum a ei. Atingerea lui, la fel de rece. In primele ore 
încercaseră să-şi găsească alinarea unul în celălalt, însă de la 
o vreme Peter era ca un străin. Se mişcau în aceeaşi casă fără 
să se atingă, fiecare cu suferinţa lui. 

Părinţii lui Peter făceau ce puteau. Aveau grijă ca ea şi 
Peter să mănânce când era cazul, să meargă să se culce la 
ora potrivită. In rarele dăţi când se uita pe fereastră, Eva se 
întreba cum de florile mai puteau să înflorească. Se mira că 
soarele strălucea ca înainte, că morcovii continuau să crească 
în pământ, că roşiile atârnau coapte pe tulpinile lor. 

Peter suspină lângă ea. Peste noapte, îi auzise plânsetele 
tăcute, dar nu-şi putuse întinde mâna pentru a-l consola. 

Paşii grei ai lui Bengt se apropiară de trepte, jos. 

— Vine cineva, strigă el. i 

Eva dădu din cap pentru sine. Işi aruncă cu greutate 
picioarele peste marginea patului. 

— Tatăl tău zice că vine cineva, spuse ea privind spre 
papuci. 

— Bine, zise stins Peter. 

Patul scârţâi în spatele ei când se ridică şi el. Rămaseră 
acolo o clipă, cu spatele unul la celălalt. Cu o lume distrusă 
între ei. 

Uşor, cobori scările până la nivelul de jos. Dormise cu 
hainele pe ea, aceleaşi haine pe care le purta de la dispariţia 
Neei. Ulla încercase de mai multe ori să o facă să se schimbe, 

dar acestea erau hainele care le purtase ultima oară când 
crezuse că totul era ca de obicei, hainele în care se gândise s- 
o îmbrăţişeze pe Nea, în care să se joace cu ea, în care să-i 
facă de mâncare. 

Bengt stătea la fereastra de la bucătărie. 

— Sunt două maşini de poliţie, zise el îndreptându-şi gâtul. 
Poate ştiu ceva. 

Eva se mulţumi să dea din cap. Trase un scaun şi se 
cufundă în el. Nicio certitudine din lume nu ar fi putut să le-o 
dea pe Nea înapoi. 

Bengt merse spre uşa de la intrare şi le dădu drumul 
poliţiştilor. Vorbeau şoptit acolo pe coridor şi recunoscu vocea 
lui Gosta. Slavă Domnului! 

Gösta fu primul care intră în bucătărie. Se uită de la ea spre 
Peter cu o jenă în privire pe care nu o mai văzuse înainte. 

Bengt se aşeză în dreptul aragazului. Ulla stătea în spatele 
lor cu mâinile pe umerii lui Peter. 

— Aţi aflat ceva? întrebă Bengt. 

Gösta clătină din cap, încă având acea jenă în privire. 

— Nu, din păcate nu avem nimic să spunem în momentul 
de faţă, zise el. Însă trebuie să percheziţionăm casa. 

Bengt se ridică rapid de unde stătea, făcu câţiva paşi spre 
Gosta. 

— Vă arde de glume? Nu ajunge că viaţa lor a fost distrusă? 

Ulla merse spre el şi îi puse o mână pe braţ. El clătină din 
cap, dar nu mai spuse nimic. 

— Lăsaţi-i să facă ce-au de făcut, zise Eva. 

Apoi se ridică şi se îndreptă spre scara care ducea la nivelul 
de sus. Din bucătărie se auzeau voci indignate, dar nimic din 
toate astea nu o mai privea pe ea. 


— Vom avea multe vizite din partea poliţiei? 

JOrgen se aplecă pe spătarul unei bănci din cabina de 
machiaj. Marie îl văzu în oglindă încruntându-şi sprâncenele. li 
terminaseră machiajul, părul îi era coafat şi mai făcea doar 
nişte retuşuri singură. 

— De unde să ştiu? spuse ea îndepărtându-şi o urmă de 
dermatograf care se adunase în coada ochiului drept. 

Jörgen pufni şi se întoarse să plece. 

— Nu trebuia să mă încurc cu tine. 

— Despre ce e vorba? A fost neplăcut că poliţia te-a 
întrebat de alibiul meu? Sau te gândeşti la nevasta şi la copiii 
de acasă? 

Faţa lui Jörgen se întunecă. 

— Familia mea nu are nimic de-a face cu asta. 

— Nu, chiar aşa. 

Îi zâmbi în oglindă. 

Jörgen o privi tăcut, apoi se năpusti afară din cabină 
lăsând-o singură. 

Aoleu. Bărbaţii erau atât de previzibili. Doreau să se culce 
cu ea, însă nu doreau să-şi asume consecinţele acţiunilor lor. 
Văzuse cum tatăl ei o tratase pe mama ei. Urmele după 
loviturile date când lucrurile nu ieşeau cum dorea el. În prima 
familie adoptivă în care nimerise Marie, tatăl îi arătase precis 
pentru ce credea el că era bună. 

Helen, în schimb, se putuse întoarce la părinţii ei. Cei de la 
Serviciile sociale erau de părere că are un mediu stabil acasă, 
spre deosebire de Marie. Însă Marie ştia la ce presiuni era 
supusă Helen acasă, nimeni altcineva nu cunoştea acest 
lucru. 

Era conştientă că mulţi le vedeau ca pe un duo ciudat, dar 
erau mai degrabă ca două bucăţi de puzzle care se potriveau. 
Găsiseră una la alta ceea ce le lipsise, ce le dăduse 
amândurora un motiv pentru a trăi. Îşi plânseseră necazurile 
una pe umărul celeilalte şi astfel deveniseră mai uşor de dus. 

Nu se lăsaseră înfrânte de interdicţia de a se vedea, îşi 
inventaseră un joc captivant din a se întâlni pe furiş. Erau ele 
două contra restului lumii. Nimic nu ar fi putut să le despartă. 
Cât de naive fuseseră... Niciuna nu înţelesese gravitatea 
situaţiei. Nici măcar în acea zi în camera de interogatorii. 
Fusese înconjurată de o armură despre care credea că o 
proteja, că nu ar fi lăsat nimic să li se întâmple. 

Însă apoi totul se năruise. lar Marie nimerise în lumea de 
circ a adopţiilor. La câteva luni după ce împlinise optsprezece 
ani, Marie îşi făcuse geamantanul şi nu mai privise în urmă. 
Era liberă. De părinţi, de fraţi, de lungul şir al familiilor 

adoptive. 

Fraţii ei încercaseră de câteva ori să ia legătura cu ea. La 
moartea părinţilor şi când primise primul rol la Hollywood. Un 
rol secundar, însă destul de mare pentru presa suedeză. 
Pasămite acum erau pesemne o familie, iar ea nu mai era 
doar un copil jegos. Îi lămurise prin avocatul ei că nu aveau 
nimic de aşteptat de la ea. Că erau ca şi morţi pentru ea. 

Jörgen se auzi înjurând pe undeva pe acolo. Nu avea decât 
să se supere. Mulțumită ei şi tuturor articolelor din ultima zi, 
sponsorii nu mai aveau nicio îndoială, iar semnele de 
întrebare din jurul filmului păreau a se fi risipit. Nu avea 
niciun motiv să se lase tulburată de capriciile lui. Şi ştia că îşi 
înşela soţia cu ocazia fiecărei filmări. Asta nu avea nimic de-a 
face cu ea, ci numai cu propria lui dificultate de a-şi ţine 
pantalonii pe el. 

Îi apăru din nou în faţă chipul lui Helen. 

Marie o văzuse în după-amiaza zilei precedente la 
supermarketul Hedemyrs, unde se dusese la sfârşitul zilei de 
filmare. Cotise după un raft şi Helen era acolo, cu o listă de 
cumpărături în mână. Marie se dădu rapid înapoi. Era 
convinsă că Helen nu o observase. 

Zâmbetul afectat afişat pe buzele rujate intensiv îi 
dispăruse încet. Helen era atât de îmbătrânită acum, iar ăsta i 
se părea lucrul cel mai greu de acceptat. Marie nici nu voia să 
se gândească la averea pe care o cheltuise de-a lungul anilor 
pe tratamente de frumuseţe, intervenţii şi operaţii, în timp ce 
Helen părea să fi lăsat anii să-şi facă treaba. 

Marie se privi în oglindă. Pentru prima oară după multă 
vreme, se vedea pe sine. Însă nu îndrăzni să-şi întâlnească 
privirea acum, când nu se mai simţea protejată de siguranţa 
preocupării exclusive pentru sine. Se întoarse uşor. Nu mai 
ştia cine era femeia din oglindă. 


— Eşti sigură că e o idee bună? întrebă Anna ţinându-se de 
burtă. Cum ne păstrăm mina dacă alege o rochie 
îngrozitoare? 

— Eu îmi imaginez ceva de culoarea roz-somon, spuse Erica 
virând spre Grebbestad. 

— Şi pentru noi la fel? întrebă Anna cu groază în glas. 
Crezi? 

— Nu, tu poţi sta liniştită. Sigur vor găsi vreun cort de opt 
persoane pe care îl vor adapta pentru tine. Poţi fi sigură că o 
să scrie Fjällräven?’ undeva pe rochia ta. 

— Haha, ce amuzantă eşti, ca să vezi, am o actriţă de 
comedie pe post de soră mai mare... 

— Da, ca să vezi ce noroc pe tine! râse Erica. 

Cobori din maşină şi închise portiera. 

— Chiar, zise ea, am uitat să te întreb. Pe tine te-am văzut 
ieri când m-am întors cu maşina din Marstrand? 

— Ce? Nu. 

Anna oftă. Cât de sucită putea să fie? Fireşte că se gândise 
dinainte la asta şi inventase o explicaţie bună, însă impulsul 
de a nega se manifestase mai rapid decât scuza ei îndelung 
cugetată. 

— Da, dar sunt sigură că era maşina voastră. Şi am apucat 
să văd că era o femeie la volan, aţi împrumutat cuiva maşina? 

Anna se simţi atinsă de privirea iscoditoare a surorii sale 
atunci când cotiră pe artera principală, cu magazine. Cel cu 
rochii de mireasă, unde îşi dăduseră întâlnire cu Kristina, se 
găsea mai departe cu câteva sute de metri. 

— Ah, ce prostie din partea mea. lartă-mă, ameţeală de 
gravidă, căldura şi toate astea... reuşi Anna să zâmbească. 
Da, am fost la casa unui client nou, pur şi simplu nu mai 
suportam să mai stau acasă... 

Era cea mai bună explicaţie pe care o găsise. Dar Erica 
păru sceptică. 

— Un client nou? Acum? Când copilul e pe cale să iasă? 
Cum poţi să te descurci? 

— Păi nu e un proiect foarte mare, doar o treabă de care 
mă ocup până când vine momentul. 

Erica continua să o privească bănuitoare, însă într-un 
sfârşit păru să o lase baltă. Anna răsuflă uşurată. 

— Aici este, zise Erica arătând spre o vitrină cu rochii de 
mireasă. 


30 Companie suedeză de echipamente pentru drumeţie, înfiinţată în 
1960 de Åke Nordin, creatorul rucsacului cu cadru metalic. (n.r.) 

O văzură pe fereastră pe Kristina, care ajunsese înaintea lor 
şi se conversa de zor cu vânzătoarea. 

— Trebuie să fie chiar atât de decoltată? o auziră spunând 
cu glas ascuţit când intrară pe uşă. Nu-mi amintesc să fi fost 
aşa când am văzut-o ultima dată. Nu pot să apar în halul ăsta! 
Doamne, aş arăta ca o matroană de bordel! Sigur aţi făcut 
ceva cu decolteul! 

— Nu l-am schimbat în niciun fel! spuse fata din magazin. 

Fata părea uşor transpirată, iar Anna îi aruncă o privire 
plină de compasiune. li plăcea de soacra Ericăi, nu era o 
persoană rea, dar câteodată putea fi... copleşitoare, îndeosebi 
pentru cei care nu erau obişnuiţi cu ea. 

— Poate ar fi bine să o probezi din nou, Kristina, o îndemnă 
Erica. Uneori hainele pot arăta cu totul altfel pe corp decât pe 
umeraş. 

— De ce ar fi aşa? întrebă Kristina tulburată în timp ce 
Erica, apoi Anna o pupară pe obraz. Vai, ce mare te-ai făcut! 

Anna se gândi o clipă cum să răspundă mai bine. Până la 
urmă, hotărî să se abţină. Când era vorba de Kristina, trebuia 
să-ţi alegi bătăliile. 

— Da, nu înţeleg deloc de ce o rochie ar arăta altfel 
îmbrăcată decât pe umeraş, protestă Kristina, dar o voi proba, 
ca să vedeţi că am dreptate şi că ceva s-a întâmplat cu 
decolteul. Făcu cale-ntoarsă şi intră în cabina de probă. 

— Sper că nu te gândeşti să stai aici, o mustră Kristina pe 
fata care îi dusese rochia în cabină. Există o limită pentru cât 
doresc să fie de dedicat personalul şi mă arăt în lenjerie 
intimă numai bărbatului meu, mulţumesc foarte mult. 

O expedie pe fată şi trase cortina cu un gest maiestuos. 

Anna se străduia din greu să nu înceapă să râdă în hohote 
şi îşi simţi ochii umplându-se de lacrimi. O privire aruncată 
Ericăi îi arătă că şi ea se afla în aceeaşi situaţie complicată. 

— Scuze, îi şopti Erica fetei, care cu o ridicare din umeri îi 
şopti la rândul ei: 

— Lucrez într-un magazin pentru haine de nuntă. Credeţi- 
mă, am asistat la lucruri mai rele. 

— Şi cum te-ai gândit tu că îmi pot trage fermoarul ăsta? 
ridică glasul Kristina dând la o parte draperia. 

Se strecurase în rochie şi o ţinea apăsând-o cu mâna pe 
piept. Cu o răbdare de înger, vânzătoarea trecu în spatele ei 
şi o ajută să tragă fermoarul. Apoi făcu câţiva paşi în spate şi 
o lăsă pe mireasa în devenire să se privească singură în 
oglindă. 

Kristina tăcu preţ de câteva secunde. Apoi zise cu 
răsuflarea tăiată: 

— Este... minunată. 

Erica şi Anna se aşezară alături de ea în dreptul oglinzii. 

Anna îi zâmbi. 

— E adorabilă, zise ea. Arăţi fantastic. 

Erica aprobă din cap, iar Anna îi zări o lacrimă în ochi. 
Admirară fiecare detaliu al rochiei Kristinei. Alesese o rochie 
de un gri-argintiu, model togă, strâmtă pe corp. Decolteul nu 
era nici pe departe adânc, ci potrivit şi trasat frumos în formă 
de inimă. Avea mânecile scurte, cu un tiv simplu. Era o idee 
mai scurtă în faţă decât în spate, scoțând în evidenţă profilul 
încă elegant al Kristinei, într-un fel deosebit. 

— Arăţi răpitor, spuse Erica şi îşi şterse discret lacrimile din 
coada ochilor. 

Kristina se aplecă spontan în faţă şi o îmbrăţişă. Nu îi 
stătea în obişnuinţă, nu era o persoană expansivă, numai în 
prezenţa copiilor pe care îi asalta cu pupici şi îmbrăţişări. Era 
un moment frumos, însă trecu la fel de brusc precum 
apăruse. 

— Aşa, acum să vedem ce vă găsim vouă, fetelor. Anna, tu 
chiar eşti o provocare, Doamne, sigur nu ai gemeni acolo? 

Anna îi trimise o privire disperată Ericăi din spatele 
Kristinei. Insă sora cea mare nu făcu decât să se hlizească şi 
să îi şoptească un pic prea tare „Fjâllrăven”. 


James scrută zarea peste vârfurile copacilor. Nu trecea 
nicio adiere de vânt, iar liniştea era perturbată numai de 
croncănitul ciorilor şi de câteva foşnituri răzlețe prin tufişuri. 
Dacă ar fi fost sezonul de vânătoare, simţurile i-ar fi fost 
semnificativ mai în alertă, însă acum venise numai pentru a 
evada. Vânătoarea de cerbi nu începea decât peste câteva 
săptămâni, dar putea găsi mereu ceva de împuşcat, ca să 

exerseze. Vreo vulpe sau vreun porumbel. Odată, ochise o 
viperă la pândă într-un copac. 

lubise mereu pădurea. Cinstit vorbind, pe oameni nu-i prea 
înţelegea. De aceea se simţea atât de bine în armată. Era 
vorba mai puţin despre oameni şi mai mult despre strategii, 
logică, fără emoţii. Ameninţările veneau din exterior, iar 
răspunsurile nu constau în vorbe, ci în acţiune. James şi 
militarii lui intrau în ecuaţie de-abia după ce toate 
posibilităţile de dialog fuseseră deja epuizate. 

Singurul om de care se apropiase fusese KG. Era singurul 
care îl înţelegea, da, se înțelegeau unul pe celălalt, iar acesta 
era un sentiment pe care nu îl mai trăise de atunci. 

Când Sam era mic, James încercase să îl ia la vânătoare, 
însă fusese un fiasco, ca tot ce era legat de Sam. Avea trei ani 
şi nu putea tăcea şi sta liniştit mai mult de câteva minute o 
dată. Până la urmă, James se săturase. Îl prinsese de jachetă 
şi îl trântise la pământ. lar nenorocitul de copil îşi rupsese 
mâna dreaptă. Nu ar fi trebuit să se aleagă cu nicio leziune, 
se ştia cât de moi şi flexibili erau copii. Dar, tipic pentru el, 
crease probleme căzând pe muchia unei pietre. Lui Helen şi 
doctorilor, James le spusese că Sam alunecase de pe calul 
vecinilor. lar Sam ştia să nu toarne. Nu făcuse decât să 
încuviinţeze din cap şi să spună „cal prost”. 

Dacă ar fi fost după el, s-ar fi aflat tot timpul pe teren. Cu 
cât îmbătrânea mai mult, cu atât i se părea mai lipsit de sens 
să se întoarcă acasă. Armata era casa lui. Fireşte că nu era 
vorba de compania oamenilor săi, le râdea în nas celor care 
credeau că în armată se aveau ca fraţii unii pe alţii. Se înşelau 
profund. Pentru el, oamenii lui erau doar pioni, mijloace 
pentru atingerea obiectivului. Şi după asta tânjea el, după 
logică, după liniile clare. După răspunsurile simple. Niciodată 
nu fusese implicat în procesele care presupuneau probleme 
dificile. Totul ţinea de politică, de putere, de bani. Nu era 
niciodată vorba de umanitate, sprijin sau măcar de pace. Era 
vorba de cine avea puterea asupra cui şi despre cum era 
direcționat fluxul de bani prin manevre politice. Nimic altceva, 
însă oamenii erau naivi şi voiau să creadă că liderii lor 
acţionează din motive mai nobile. 

James îşi potrivi rucsacul şi porni mai departe pe cărare. 
Naivitatea oamenilor le făcuse jocul. Nimeni nu bănuia 
adevărul despre Helen, de ce era ea de fapt capabilă să facă. 


Torbjörn se întoarse dinspre hambarul enorm al familiei 
Berg. 

— Ce acoperă mandatul de percheziţie? 

— Toate construcţiile de pe teren, inclusiv hambarul şi 
şopronul pentru grădină. 

Torbjörn aprobă din cap şi dădu câteva ordine echipei lui, 
care în acea zi era compusă din trei persoane - două femei şi 
un bărbat. Erau aceiaşi experţi care examinaseră luminişul în 
care fusese găsită Nea. Patrik reţinea mai uşor chipurile decât 
numele şi nu putea nici în ruptul capului să-şi aducă aminte 
cum se numea vreunul dintre ei. Toţi erau acolo, tehnicieni şi 
poliţişti, cu un înveliş de plastic tras peste picioare şi mine 
amare. Rolul lui Patrik şi al colegilor lui era mai ales de a 
supraveghea, în rest trebuiau să se ţină deoparte. Cu cât mai 
puţini oameni călcau prin zonă, cu atât mai bine, Gândindu-se 
la asta, Patrik se simţi recunoscător cerului că Mellberg 
alesese să rămână la secţie de data asta. Altfel nu pierdea 
nicio ocazie de a se afla în mijlocul întâmplărilor. Însă căldura 
în combinaţie cu greutatea lui corporală îl făcuse să aleagă 
răcoarea biroului său în care huruiau permanent trei 
ventilatoare. 

Patrik îl trase pe Gösta deoparte în locul în care stăteau, 
aproape de locuinţă. II lăsase pe el să se ocupe de prima 
discuţie cu familia în timp ce el se aştepta afară. Din 
bucătărie se auziseră glasuri ridicate. 

— Cum merge cu familia? S-au calmat? 

Gösta aprobă din cap. 

— S-au potolit, le-am explicat că este o procedură standard 
în astfel de cazuri. Că există numai ca să excludem din 
ipoteze. 

— Şi acceptă asta? 

— Cred că aleg să accepte pentru că îşi dau seama că nu 
pot alege. Dar nu le place. 

Gösta se strâmbă. 

— Ştiu, zise Patrik punându-i o mână pe braţ. Dar facem 
asta cât de rapid şi de eficient putem, iar apoi îi lăsăm în 
pace. 

Gösta răsuflă adânc în timp ce îi privi pe Torbjörn şi pe cei 
din echipă purtând echipamentul în casă. 

— Cred că s-ar putea să fi găsit ceva aseară, zise el. Când 
m-am uitat pe raporturile despre abuzuri sexuale. 

Patrik ridică din sprâncene. 

— Tore Carlson, un bărbat din Uddevalla, a vizitat 
Tanumshede la început de mai, continuă Gösta. Conform unui 
raport, a încercat să se apropie de o fetiţă de cinci ani în 
centrul comercial. La toalete. 

Patrik tresări. 

— Unde este acum? 

— Am vorbit cu colegii din Uddevalla şi îi vor face o vizită, 
spuse Gosta. 

Patrik aprobă din cap şi privi din nou spre casă. 

Tehnicienii se hotărâseră să nu împartă echipa, ci să 
verifice împreună cameră după cameră. Patrik se simţi 
nerăbdător aşteptând în curte, în lumina incendiară a 
soarelui. Îl auzi pe Torbjörn. instruindu-i amabil pe membrii 
familiei să iasă din casă şi primul fu Peter, urmat de părinţii 
lui şi apoi de Eva. Ea clipi spre lumină, pe jumătate adormită, 
iar Patrik bănui că nu mai ieşise afară de când o găsiseră pe 
Nea. 

Peter înaintă anevoie spre Patrik, care stătea la umbra 
unuia dintre meri. 

— Nu se termină niciodată? spuse el cu glas scăzut, 
aşezându-se pe iarbă. 

Patrik se aşeză lângă el. Îi văzu pe părinţii lui Peter un pic 
mai încolo, vorbind aprins cu Gösta. Eva stătea cu mâinile 
împreunate pe unul din scaunele de exterior, privind în jos 
spre suprafaţa mesei. 

— Suntem gata în vreo două ore, zise Patrik ştiind însă că 
nu la asta se referea Peter. 

El vorbea despre suferinţă. Şi cu asta Patrik nu putea să-l 
ajute. Nu avea nicio vorbă de consolare. El şi Erica se 
apropiaseră de suferinţă atunci, după acel accident îngrozitor. 

Însă nu o cunoscuseră. 

Nu se putea compara cu abisul în care căzuseră părinţii 
Neei. Nici măcar nu îşi putea imagina. 

— Cine ar fi putut face aşa ceva? întrebă Peter scoțând 
mecanic fire din gazon. 

Nu fusese udat de două zile şi începuse să se 
îngălbenească şi să se usuce. 

— Nu ştim, însă facem tot ce putem să aflăm, spuse Patrik 
simțind cum propriile vorbe îi răsunau în ureche lipsite de 
sens şi clişeizate. 

Nu ştia niciodată ce să spună în astfel de ocazii. Gösta se 
pricepea mult mai bine să se ocupe de membrii familiei. El se 
simţea stângaci şi lipsit de tact, şi deseori debita platitudini 
una după alta. 

— Nu am mai avut vreun copil, zise Peter. Am considerat că 
ne ajungea Nea. Poate ar fi trebuit să facem mai mulţi. Să 
avem o rezervă. 

Peter scăpă un râset metalic, iar Patrik rămase tăcut. Se 
simţea ca un intrus. Mica fermă era atât de idilică, atât de 
pitorească, iar ei năvăleau ca lăcustele din Vechiul Testament 
şi atentau la ultimele fărâme de linişte care mai existau. Insă 
el ştia cât de important era să scormonească dincolo de 
suprafaţă. Lucrurile erau rareori cum apăreau la prima vedere 
şi dacă cineva jelea nu însemna că era nevinovat sau 
nevinovată. Uneori îi era dor de încrederea naivă în bunătatea 
oamenilor, pe care o avusese la începutul carierei. De-a 
lungul anilor avusese însă parte de destul de multe dovezi că 
exista ceva întunecat în fiecare individ şi nu se ştia niciodată 
când cineva avea să fie învins de acel întuneric. Il avea şi el în 
interiorul său, era sigur de asta. Se afla printre cei care 
credeau cu tărie că toată lumea era capabilă de omor şi că 
asta ţinea mai ales de cât de sus era pragul. Spoiala socială 
era subţire. Sub ea zăceau instincte ancestrale care puteau 
oricând să preia puterea dacă existau condiţii favorabile. Sau 
mai degrabă nefavorabile. 

— Încă o văd, zise Peter şi se aşeză pa iarbă ca şi cum 
corpul său deşirat se dădea bătut. 

Privi la cer fără să clipească, cu toate că razele soarelui 

pătrundeau strălucitoare printre ramuri. 

— O văd, o aud. Uit că nu mai vine acasă. lar când mă 
gândesc unde este, mi se face teamă că-i este frig. Că e 
singură. Că îi e dor de noi şi se întreabă unde suntem şi de ce 
nu vine nimeni să o ia. 

Vocea îi era estompată, visătoare. Se pierdea printre firele 
de iarbă. Patrik simţi cum îl înţepau ochii. Durerea celuilalt îi 
apăsa pieptul. Nu mai erau polițistul şi ruda fetei decedate. 
Erau taţi, erau semeni. Patrik se întreba dacă oamenii încetau 
vreodată să se mai simtă părinţi. Se schimba asta dacă 
singurul copil era pierdut? Uitau odată cu trecerea anilor? 

Se puse jos lângă Peter şi îi spuse cu glas scăzut: 

— Nu cred că e singură. Cred că este cu voi. 

Crezu în asta în timp ce rostea cuvintele. Când închise 
ochii, i se păru că aude un glas vesel de copil şi un râset care 
se ridica la cer. Apoi rămaseră numai foşnetul frunzelor şi 
strigătul ascuţit al unei păsări. Lângă el auzea respiraţia tot 
mai grea a lui Peter. Curând adormi lângă Patrik, poate 
pentru prima dată de la dispariţia Neei. 

Primăvara era un timp binecuvântat, însă erau multe de 
făcut şi toți munceau din zorii zilei până seara târziu. Era 
nevoie să se ocupe de animalele din ogradă şi de peste tot. 
Câmpurile trebuiau pregătite pentru cultivat. Şi casele de pe 
domeniu trebuiau îngrijite, fiecare familie de preot trăia cu 
teama de putregaiul care strica lemnul şi făcea acoperişul să 
se slăbească din cauza ploii. Când murea câte un preot, se 
făcea o inspecţie, pentru a se evalua cât de bine avusese 
acesta grijă de casă, iar dacă putregaiul era mai mare decât 
cel estimat, văduva era obligată să plătească amenzi. În 
schimb, dacă ferma fusese mai bine îngrijită decât era de 
aşteptat, văduva putea primi o răsplată. Prin urmare, existau 
motive puternice pentru a menține în stare bună colibele, 
hangarele şi casa stăpânilor. Costurile erau împărțite între 

paroh şi enoriaşi. lar Preben ţinea ca domeniul parohial să fie 
îngrijit cum se cuvenea. De aceea, zgomotul bătăii ciocanelor 
răsuna în toată curtea. 

Nimeni nu vorbea despre ce se întâmplase la iaz, iar Mărta 
părea că redevine copilul care fusese deunăzi. 

Cățeluşa primi numele de Sigrid şi o urma pe Märta la fel 
de stăruitor precum o făcuse Panseluţa. 

Preben era de multe ori plecat de la casa parohială. Pornea 
adesea în zorii zilei şi revenea la crepuscul. Uneori lipsea mai 
multe. zile. Mulţi enoriaşi aveau nevoie de sfaturi sau de 
cuvântul Domnului pentru a face existența mai suportabilă, 
iar Preben îşi lua în serios rolul de vindecător de suflete. Asta 
nu-i era pe plac Brittei, iar el pleca la drum câteodată cu 
cuvinte grele aruncate în urma lui. Însă şi dispoziția Brittei se 
îmbuna pe măsură ce razele soarelui de vară ispiteau pe 
toată lumea să iasă în mijlocul naturii. 

Sângerările Brittei veneau la fel de regulat ca luna plină de 
pe cer. Incetase să mai ia fierturile lui Elin, iar aceasta nu mai 
deschisese subiectul. De la o vreme, numai gânaul că copilul 
lui Preben ar putea creşte în pântecul Brittei o umplea de 
dezgust. Reuşise să păstreze atitudinea cerută de poziția ei 
fată de stăpâna casei parohiale, însă ura fată de Britta ardea 
cu o flacără din ce în ce mai clară. Nu avea idee ce se 
petrecuse între Preben şi Britta după ce Märta fusese aproape 
de a se îneca. Nu întrebase şi nu pomenise nicio vorbă despre 
asta. Insă de atunci Britta era mai amabilă cu Mărta. Observa 
adesea că primea o portie extra de la bucătărie sau chiar şi 
dulciuri cumpărate din ieşirile ei la Uddevalla. Britta- îşi 
petrecea câteva zile pe lună acolo, la mătuşa ei. În acele zile, 
moşia parohiei parcă răsufla uşurată. Slugile îşi îndreptau 
spatele şi pasul le era mai uşor. Preben fredona şi îşi petrecea 
adesea acele zile cu Märta. Elin obişnuia să se uite pe furiş la 
ei, stând în bibliotecă aproape cap în cap, bine adânciţi în 
câte-o convorbire despre vreo carte aleasă de Preben. li 
încălzea inima într-un fel foarte special. 

Nu crezuse că avea să mai simtă aşa ceva. Nu din ziua în 
care Per dispăruse în adâncuri. Ziua în care Per dusese 
cuvintele ei grele direct în moarte. 

[18] 


— Dumnezeule, aţi alergat până aici? 

Erica se uită îngrozită la Helen. Ei i se tăia răsuflarea chiar 
şi numai când fugea după gemeni în camera de zi, iar ideea 
de a alerga tot drumul de la casa lui Helen o făcea de-a 
dreptul să transpire. 

— Ah, nu e nimic, zise Helen cu un zâmbet în colţul gurii. 
Încălzirea. 

Trase pe ea bluza subţire de trening pe care o legase în 
jurul taliei, se aşeză la masa din bucătărie şi acceptă 
recunoscătoare un pahar cu apă. 

— Vreţi nişte cafea? întrebă Erica. 

— Da, mulţumesc, aş vrea. 

— Nu aveţi crampe dacă beţi? întrebă curioasă Erica în 
timp ce îi turnă cafeaua lui Helen şi se aşeză în faţa ei. 

Cei mici se duseseră la o amică din apropiere atunci când 
ea şi Anna se deplasaseră la Grebbestad, iar după ce primise 
mesajul de la Helen hotărâse să-i mai lase un pic acolo. Se 
gândi că va lua cu ea o sticlă de vin sau ceva, drept 
mulţumire, când va merge să-i aducă înapoi. 

— Nu, corpul meu e obişnuit. Niciun pericol. 

— Eu sunt de părere că omul ar fi trebuit să se nască cu 
roţi. Până acum am reuşit să fug de sport ca de ciumă. 

— Să alergi după mai mulţi copii mici nu e o treabă foarte 
uşoară, spuse Helen, sorbind din cafea. Imi amintesc de Sam, 
când era mic. Alergam tot timpul după el. Pare să fi trecut 
atât de mult timp, era o altă viaţă. 

— Da, îl aveţi numai pe Sam, nu-i aşa? zise Erica de parcă 
nu ştia tot ce era de ştiut despre acea familie. 

— Da, aşa a rămas, zise Helen, iar chipul îi căpătă o 
expresie impasibilă. 

Erica schimbă subiectul. Era recunoscătoare că Helen 

acceptase să vorbească cu ea, dar simţea că era necesar să 
fie precaută. Helen se putea hotări să plece la prima întrebare 
pusă greşit. Nu era o situaţie nouă pentru Erica. In munca de 
cercetare pentru cărţile ei, întâlnea mereu pe unul sau pe 
altul care oscila între dorinţa de a vorbi şi impulsul de a tăcea. 
Atunci trebuia să înainteze cu atenţie, să îl facă pe om să se 
deschidă pas cu pas şi să spună mai mult decât îşi propusese 
la început. Desigur că Helen venise aici, însă tot corpul îi 
semnala că îşi călcase pe inimă şi că deja îşi punea decizia 
sub semnul întrebării. 

— De ce v-aţi hotărât până la urmă să vorbiţi cu mine? 
spuse Erica sperând ca întrebarea să nu declanşeze reflexul 
de fugă. Am trimis o mulţime de rugăminţi, dar până acum nu 
v-a interesat. 

Helen luă încet două înghiţituri de cafea. Erica îşi puse 
mobilul pe masă şi îi arătă că înregistra conversaţia. Helen 
doar dădu din umeri. 

— Am fost de părere şi încă sunt de părere... că trecutul ar 
trebui să fie chiar asta. Trecut. Dar nu sunt naivă. Imi dau 
seama că nu pot să vă opresc să scrieţi această carte şi nici 
nu am avut vreodată intenţia să o fac. Pe de altă parte, ştiu 
că şi Marie se gândeşte să scrie despre acest subiect şi nu e 
ca şi cum ar fi tăcut de-a lungul anilor. Ştim foarte bine şi eu, 
şi dumneavoastră că şi-a construit întreaga carieră pe... 
tragedia noastră. 

— Da, pentru că e şi tragedia voastră, nu-i aşa? spuse Erica 
preluând firul. Nu numai cei din familia Stellei şi-au văzut 
vieţile distruse din cauza celor întâmplate, ci şi voi şi familiile 
voastre. 

— Cei mai mulţi nu văd aşa lucrurile, zise Helen şi ceva 
greu îi străluci în ochii cenuşiu-albaştri. Cei mai mulţi au ales 
să creadă prima versiune a poveştii. Ce am recunoscut. Tot 
ce a fost după aceea nu a mai avut importanţă. 

— De ce credeţi că e aşa? 

Erica se aplecă înainte curioasă şi se uită cu coada ochiului 
spre mobil, asigurându-se că încă mergea înregistrarea. 

— Este pentru că lipseşte un alt răspuns. Altcineva pe care 
să poată fi dată vina. Oamenilor le plac soluţiile simple şi sacii 

bine legaţi. Retrăgându-ne declaraţiile, le-am distrus iluzia de 
a trăi într-o lume sigură, unde nimeni nu le putea face rău lor 
sau copiilor lor. Păstrând convingerea că noi am făcut asta, 
puteau rămâne cu iluzia că totul era în ordine. 

— Şi acum? Când o copilă de la aceeaşi fermă e găsită în 
acelaşi loc, credeţi că a copiat cineva crima? Că a fost 
resuscitat un rău ascuns? 

— Nu ştiu, zise Helen clătinând din cap. Sincer vorbind, nu 
am idee. 

— Tocmai am citit un articol unde scrie că Marie a văzut pe 
cineva în pădure în acea zi. Ce credeţi, vă amintiţi de asta? 

— Nu, spuse Helen rapid ferindu-şi privirea. Nu, nu am 
văzut pe nimeni. 

— Credeţi că într-adevăr a văzut pe cineva sau că a 
inventat asta dintr-un motiv sau altul? Pentru a direcţiona 
interesul spre altcineva? Pentru a-şi sprijini povestea de când 
şi-a retras declaraţia? 

— Asta puteţi să o întrebaţi pe Marie, zise Helen apucând 
un fir răzleţ care-i ieşea din colanţii negri de alergat. 

— Totuşi, ce credeţi? se încăpăţână Erica şi se ridică pentru 
a mai turna cafea. 

— Ştiu doar că nu am văzut pe nimeni. Sau că nu am auzit 
pe nimeni. Şi am fost tot timpul împreună, deci aş fi auzit 
dacă ar fi fost cazul. 

Helen continua să apuce de fir. Stătea ca pe ace, aşa că 
Erica schimbă repede subiectul. Avea mai multe întrebări şi 
nu voia să o facă pe Helen să fugă înainte de a apuca să 
treacă prin toate. 

— Puteţi descrie relaţia cu Marie? 

Pentru prima oară de când venise, chipul lui Helen se 
destinse într-un zâmbet, iar Ericăi i se păru că, într-o clipită, 
întinerise cu zece ani. 

— Eram foarte diferite şi totuşi ne-am potrivit de la bun 
început. Proveneam din familii diferite, crescuserăm în medii 
diferite, ea era extravertă, eu eram timidă. N-ar fi trebuit să fi 
avut ceva în comun. Deloc. lar eu nici acum nu pot să înţeleg 
ce a văzut Marie la mine. Toată lumea voia să fie cu ea. Chiar 
dacă oamenii îi aruncau multe aluzii răutăcioase la adresa 

familiei sale, de fapt, toţi doreau să fie în jurul ei. Era atât de 
frumoasă, atât de îndrăzneață, atât de... sălbatică. 

— Sălbatică. Asta nu am mai auzit despre Marie înainte, 
spuse Erica. Puteţi dezvolta? 

— Păi, ce să spun? Era ca o forţă a naturii. Deja spunea că 
avea să devină actriţă, că va face filme în SUA, că va fi star la 
Hollywood. Ştiu că mulţi vorbesc aşa când sunt copii, însă câţi 
reuşesc? Înţelegeţi ce putere se află în spatele unei astfel de 
ambiţii? 

— Da, e minunat ce a reuşit, spuse Erica, însă nu putu să 
nu se întrebe care fusese preţul. 

În toate articolele pe care le citise despre Marie, actriţa 
apărea ca o figură tragică, învăluită într-un nimb de 
singurătate şi pustietate. Se întrebă dacă Marie, copil fiind, îşi 
imaginase că acesta era preţul pentru a-şi împlini visul. 

— Îmi plăcea foarte mult să fiu cu Marie, ea era tot ce nu 
eram eu. Îmi dădea un sentiment de siguranţă, îmi dădea 
curaj. Cu Marie îndrăzneam să fiu persoana care, altfel, nu 
cutezam să fiu. Scotea la iveală ce era mai bun în mine. 

Chipul lui Helen radia. Se străduia să îşi înfrâneze emoţiile. 

— Cum aţi reacţionat când vi s-a interzis să vă vedeţi? 
întrebă Erica observând-o pe Helen. 

Un gând începu să o bântuie, însă era aşa de difuz, că nu-l 
putu capta cu adevărat. 

— Eram disperate, bineînţeles. Sau cel puţin eu. Marie 
începuse imediat să caute moduri prin care să ocolim 
interdicţia. 

— Prin urmare aţi continuat totuşi să vă vedeţi? 

— Da, ne vedeam la şcoală în fiecare zi, dar şi în timpul 
liber ne vedeam pe furiş, cât de des puteam. Era ca şi cum 
am fi trăit în povestea lui Romeo şi a Julietei, trataţi nedrept 
de lumea în care ne aflam. Nu am lăsat nimic să ne oprească, 
eram fiecare lumea celeilalte. 

Unde vă întâlneaţi? 

— Mai ales în hambarul familiei Strand. Era gol, nu aveau 
animale, aşa că obişnuiam să ne strecurăm acolo, mai ales la 
nivelul de sus. Marie fura ţigări de la fraţii ei şi le fumam 
acolo, pe furiş. 

— Câtă vreme v-aţi ascuns acolo? Înainte de... înainte de 
întâmplare. 

— Cred că vreo jumătate de an. Nu îmi amintesc exact. A 
trecut atât de mult timp şi am încercat să nu mă mai gândesc 
la vremurile acelea. 

— Şi cum aţi reacţionat când familia Strand v-a rugat să o 
păziţi pe Stella, împreună? 

— Păi tatăl Stellei l-a întrebat pe tatăl meu mai întâi şi cred 
că a fost un pic confuz şi a spus da fără să se gândească 
foarte bine. Ştiţi, aparențele erau importante şi tata nu a vrut 
să apară ca un tip meschin care eticheta un copil ca prieten 
de joacă nepotrivit din cauza familiei copilului. Nu ar fi dat 
bine. 

Helen se încruntă. 

— Dar am fost foarte bucuroase, bineînţeles, cu toate că 
ştiam că nimic nu avea să se schimbe. Ştiţi, aveam 
treisprezece ani. Luam zilele cum veneau. Şi speram ca odată 
să putem fi împreună. Fără a fi nevoie să ne ascundem în 
hambar. 

— Prin urmare, eraţi nerăbdătoare să fiţi bone pentru 
Stella? 

— Da, eram, spuse Helen aprobând din cap. Ne plăcea de 
Stella. Şi ei îi plăcea de noi. 

Tăcu şi îşi strânse buzele într-o expresie austeră. 

— Trebuie să ajung acasă în curând, zise ea şi bău ce mai 
era în ceaşca de cafea. 

Erica simţi o panică uşoară, mai avea atât de multe 
întrebări, atâtea lucruri de aflat. Voia să întrebe despre lucruri 
importante, ca şi despre lucruri neînsemnate, detalii, 
întâmplări, emoţii. Avea nevoie de mult mai mult pentru a da 
viaţă poveştii. Insă ştia şi că presiunea pusă asupra lui Helen 
putea avea efect contrar. Dacă se mulțumea cu ce primise, îşi 
mărea şansele de a purta mai multe conversații în viitor. Aşa 
că se strădui să zâmbească veselă. " 

— Da, fireşte, mă bucur că mi-aţi acordat o clipă. Insă pot 
să mai întreb ceva? 

Aruncă din nou o privire cu coada ochiului spre mobil, să 
vadă dacă mergea înregistrarea. 

— Bine, spuse Helen reticentă şi Erica simţi că, mental 
vorbind, ea era deja pe uşă afară. 

Dar din toate întrebările pe care mai dorea să i le pună, 
aceasta era poate cea mai importantă. 

— De ce aţi mărturisit? 

Urmă o perioadă de tăcere chinuitoare. Helen stătea cu 
privirea nemişcată spre masă, iar Erica aproape că vedea 
cum i se învârteau gândurile în cap. Până la urmă, cuvintele 
veniră ca o expiraţie îndelungă, ca şi cum treizeci de ani de 
tensiune acumulată îşi găsiseră modul de eliberare. 

Helen îi întâlni privirea Ericăi şi spuse calm: 

— Ca să fim împreună. Şi ca un mod de a le spune 
părinţilor noştri să se ducă naibii. 


— Şi potriviţi velele pentru întoarcere! strigă Bill în bătaia 
vântului. 

Karim se strădui să înţeleagă. Bill avea tendinţa de a 
începe în engleză şi a de aluneca apoi automat în suedeză. 
Anumite cuvinte îşi găsiseră loc în mintea lui şi acum ştia că 
„potriviţi velele” însemna că trebuia să tragă de sfoara prinsă 
la pânze. 

Trase de ea până primi din partea lui Bill o aprobare din 
cap. 

Adnan strigă puternic când barca începu să se încline şi se 
apucă de o margine. După ce ieşiseră toţi în larg cu Bill, de 
probă, cu o barcă mai mică, acum se adunaseră într-o 
ambarcaţiune mai mare, căreia Bill îi spunea Samba. 
Fuseseră suspicioşi când văzuseră la început că era total 
deschisă în spate, însă Bill îi asigurase că nu va lua apă. Se 
părea că era destinată navigatorilor cu handicap şi ideea era 
ca aceştia să poată fi traşi mai uşor din apă. Dar până şi acea 
explicaţie îl nelinişti pe Karim: dacă era atât de sigură, de ce 
ar fi fost nevoie să te tragă cineva din apă? 

— Nu e niciun pericol! No worry3t! îi strigă Bill lui Adnan 
zâmbind larg şi dând din cap nerăbadător. 

Adnan se uită sceptic la zâmbetul lui Bill şi se prinse şi mai 

cu putere. 

— It should lean, then it goes better in the water??, zise Bill 
continuând să dea din cap. Trebuie să se încline, asta e ideea. 

Vântul îi bruia unele cuvinte, dar înţeleseră ideea de bază. 
Era ciudat şi Karim se întrebă cum ar fi oare dacă 
instrucţiunile pentru condus maşina s-ar transmite la fel. El nu 
era încă pe deplin convins de înţelepciunea acestui demers. 
Însă entuziasmul lui Bill era destul de contagios pentru ca el şi 
ceilalţi să îi dea o şansă. Şi era o întrerupere binevenită a 
monotoniei din tabără. Numai dacă senzaţia de primejdie nu 
ar fi fost atât de puternică de îndată ce se urcau într-o barcă. 

Se strădui să respire calm şi verifică pentru a cincea oară 
dacă toate curelele de la vesta de salvare erau legate cum 
trebuie. 


—  Deviaţi! strigă Bill şi ei se uitară unul la altul, 
neînţelegând ce le cerea Bill să facă. 

Bill îşi flutura mâinile strigând: 

— Turn! Turn!” 

Ibrahim, care stătea la proră, întoarse cu toată puterea 
spre dreapta, ceea ce îi aruncă pe toţi într-o parte a bărcii. 
Tangonul se roti rapid şi cu chiu cu vai reuşiră să o scoată la 
capăt. Bill era pe punctul de a cădea în apă, dar reuşi în 
ultimul moment să se prindă de marginea bărcii şi să rămână 
la bord. 

— Ce mama dracului! strigă el şi toată lumea înţelese 
aceste cuvinte. 

Înjurăturile fuseseră primele cuvinte învăţate în suedeză. 
„Gândaci blestemaţi” le fuseseră dat să audă încă de când 
sosiseră în staţia de cale ferată. 

— Sorry, sorry, strigă Ibrahim scăpând cârma ca şi cum ar fi 
fost o cobră otrăvită. 

Bill se aruncă în capătul din spate al bărcii continuând să 
înjure. Luă cârma de la Ibrahim şi, când barca se echilibră, 
răsuflă adânc. Apoi îşi afişă binecunoscutul zâmbet. 

— Nicio primejdie, băieţi! No worries! It's nothing compared 
to the storm when | crossed the Biscaya!5% 

Fluieră voios în timp ce Karim verifică din nou, pentru 
siguranţă, dacă vesta de salvare îi era bine prinsă. 


Annika îşi strecură capul prin deschizătura uşii. 

— Bertil, cineva insistă să vorbească numai cu tine. 
Numărul e necunoscut, iar vocea sună foarte ciudat. Ce spui? 
Să transfer apelul? 

— Da, sigur, spuse Mellberg oftând adânc. O fi vreun 
vânzător de telefoane care crede că poate să-mi vândă ceva 
fără de care nu pot trăi, dar să vezi, nu-i merge cu bătrânul... 

Îl scărpină pe Ernst în spatele urechii aşteptând ca lumina 
de la telefon să se aprindă. Când aceasta se întâmplă, 
răspunse pe un ton autoritar: 

— Alo, da? 

Se pricepea foarte bine să-i pună la punct pe vânzătorii 
ăştia. 

Însă persoana de la celălalt capăt nu voia să vândă nimic. 
Vocea distorsionată îl făcu la început bănuitor, însă erau 
informaţii care negreşit îi trezeau interesul. Se aşeză mai 
drept în scaun ascultând încordat. Ernst observă schimbarea, 
aşa că ridică şi el capul şi ciuli urechile. 

Înainte ca Mellberg să pună câteva întrebări de verificare, 
auzi clicul care-l anunţa că cel care sunase îi închisese 
telefonul în nas. 

Mellberg se scărpină în cap. Informaţia pe care o primise 
era de o importanţă crucială şi dădea cazului o nouă 
întorsătură. Îşi întinse mâna spre telefon pentru a-l suna pe 
Patrik, dar şi-o retrase imediat. Ceilalţi din echipă erau 
ocupați cu percheziţia de la ferma lui Berg. lar informaţia asta 
era de un aşa calibru, că obligatoriu trebuia abordată de 
cineva aflat la nivel de conducere. Cel mai simplu şi mai sigur 
era să se ocupe el singur. Dacă după aceea avea să fie 
copleşit de recunoştinţa oamenilor pentru că va fi reuşit să 
rezolve cazul, n-avea ce face, nu era el de vină că era şef şi 

ajungea mereu în faţa presei şi în luminile rampei. Şi apoi, era 
cât se poate de corect să i se recunoască meritele, doar el era 
inima şi creierul secţiei de poliţie din Tanumshede şi el avea 
să rezolve acest caz. 

Se ridică, iar Ernst îşi întinse capul plin de speranţă. 

— Îmi pare rău, prietene, zise Mellberg, dar astăzi ai să stai 
frumos acasă. Eu am lucruri importante de făcut. 

Ignoră scâncetele dezamăgite ale lui Ernst când înţelese că 
nu avea voie să-l însoţească şi se grăbi să iasă din încăpere. 

— Am un drum de făcut, zise el când trecu pe lângă biroul 
Annikăi, la recepţie. 

— Despre ce a fost telefonul? întrebă ea. 

Mellberg oftă. Ce pacoste să ai personal care îşi bagă 
întotdeauna nasul! Parcă nu ar mai fi rămas nicio fărâmă de 
respect pentru cei aflaţi mai sus în ierarhie. 

— Ei, un nenorocit de vânzător, aşa cum am bănuit. 

Annika se uită şovăitor la el. Nu avea de gând să-i 
dezvăluie unde mergea. Intr-o clipită l-ar fi sunat pe 
Hedström, care sigur s-ar fi încăpățânat să vină şi el. Puterea 
ameţea, învățase asta cu anii şi mereu era nevoit să pareze 
tentativele colegilor mai tineri de a se înghesui în faţă când 
venea vorba de lovituri de teatru şi prestigiu. Erau de-a 
dreptul lamentabili. 

Respiră anevoie când ajunse afară în dogoarea verii. Era 
inuman să trebuiască să trăieşti în căldura asta tropicală. 
Trebuie să fie din cauza acelui efect de seră. Dacă o va ţine 
tot aşa, ar putea la fel de bine să se mute în Spania, se gândi 
el. Nu că i-ar fi plăcut iarna. Lui îi surâdeau primăvara şi 
toamna. Sau... o toamnă umedă suedeză nu aducea prea 
multă bucurie, dacă stătea bine să se gândească. Dar 
primăvara putea fi plăcută. Dacă ar fi fost cu soare. Nu una 
aşa rece şi plină de vânt cum fusese în ultimii ani. 

Aproape că se sufocă de căldură când intră în maşina de 
poliţie. O să-i zică el vreo două idiotului ăla care o lăsase în 
plin soare. Era ca într-o saună înăuntru şi se grăbi să deschidă 
aerul condiţionat. Temperatura cobori abia când viră în sus 
spre tabăra de refugiaţi, dar până la acel moment cămaşa îi 
era deja plină de sudoare. Nu anunţase pe nimeni de venirea 

sa, nu îl ştia pe administrator şi nu ar fi putut avea încredere 
că nu l-ar fi dat de gol unde avea să meargă. Astfel de lucruri 
se făceau mai bine fără a anunţa în prealabil. De aceea, în 
trecut, raidurile se făceau de dimineaţă. Pentru a profita de 
efectul de surpriză. 

Inaintă spre recepţie şi deschise uşa. Simţi o răcoare 
binecuvântată când intră. Mellberg îşi şterse mâna dreaptă de 
pantaloni înainte de o întinde. 

— Bună ziua, sunt Bertil Mellberg, de la secţia de poliţie din 
Tanumshede. 

— Da, bună ziua, eu sunt Rolf, administrez această tabără. 
Cărui fapt îi datorăm prezenţa dumneavoastră? 

Îl privi pe Mellberg cu nelinişte. Mellberg îl lăsă să asude un 
pic, nu pentru că ar fi avut vreun motiv. Ci pentru că putea. 

— Am nevoie de acces în una dintre locuinţele voastre, zise 
el. 

— Aha, zise Rolf înlemnit. Care anume? Şi de ce? 

— Cine locuieşte în casa din capăt? Spre apă? 

— Karim şi familia lui. 

— Karim? Ce ştiţi despre el? 

Mellberg îşi încrucişă mâinile la piept. 

— Păi este din Siria, a venit aici în urmă cu vreo două luni, 
cu soţia şi doi copii mici. Ziarist, calm, liniştit. Ce se întâmplă? 

— A participat şi el la operaţiunea de căutare a fetei care a 
dispărut luni? 

— Da, aşa cred, se încruntă Rolf. Da, el a fost. Despre ce 
este vorba? 

Îşi încrucişă şi el mâinile la piept. 

— Trebuie să arunc o privire în locuinţa lui, zise Bertil. 

— Ei bine, nu cred că pot permite aşa ceva, spuse Rolf, însă 
după voce păru că ezită. 

Mellberg îşi încercă norocul, ştiind că cei mai mulţi suedezi 
nu îşi cunoşteau bine drepturile. 

— Aici este un aşezământ guvernamental şi avem dreptul 
să primim acces în aceste locuinţe. 

— Aha, hm, dacă e aşa... Atunci haideţi să mergem acolo. 

— Este un demers al poliţiei, aşadar prefer să mă duc 
singur, zise Mellberg, care nu era deloc dornic să aibă un 

administrator de tabără extrem de tensionat privind tot 
timpul peste umărul lui. Arătaţi-mi care este casa şi merg eu 
acolo. 

— Bine, zise Rolf şi ieşi cu el afară. Pe drumul acesta. 
Ultima casă. 

Mellberg fu din nou uimit de cât de infernal de caldă era 
această vară. Probabil că refugiaților le era bine în căldura 
asta, ar fi trebuit să se simtă ca acasă. 

De afară, mica locuinţă albă părea foarte îngrijită. Câteva 
jucării erau grupate ordonat în afara casei, iar pantofii stăteau 
aranjaţi în linii drepte în faţa treptelor. Uşa era larg deschisă 
şi dinăuntru auzea râsete vesele de copii. 

— Bună ziua, strigă el după ce trecu pragul. 

O femeie frumoasă cu părul lung şi brunet îşi făcu apariţia 
ştergând un castron umed cu un şervet de bucătărie în mâini. 
Înlemni când îl văzu şi se întrerupse din ceea ce făcea. 

— What you want?” întrebă ea. 

Avea un accent puternic, iar vocea îi părea rece şi 
duşmănoasă. 

Mellberg nu se gândise la treaba cu limba. Ca să fie cinstit, 
engleza nu era punctul lui forte. Şi poate că femeia nu 
înţelegea nici măcar engleza. Continuă să vorbească pe o 
limbă din care nu înţelegea niciun cuvânt. Dumnezeule, cât 
de greu era să înveţi limba ţării în care ai ajuns? se gândi el. 

— I have to... see în your house...36 

Simţea că i se împleticea limba numai încercând să 
rostească cuvintele în engleză. Femeia se uită la el fără să 
înţeleagă şi încercă să îl dea afară cu un gest din mâini. 

— | have some... information... că voi... that your man is 
hiding something in the house”, zise el încercând să treacă 
pe lângă ea. 

Femeia se puse cu braţele încrucişate în pragul uşii. Se uită 
la el cu ochi fulgerători şi izbucni într-o tiradă furioasă. 

Pentru un moment, simţi în piept un val de îndoială, însă 


35 Ce doriţi? 
3€ Trebuie să văd... în casa voastră... 
37 Am informaţii... că soţul dumneavoastră ascunde ceva în casă. 

avea parte de prea multe femei furioase acasă ca să se lase 
speriat de această situaţie încordată. Işi dădu seama că poate 
ar fi fost bine să aducă un translator, dar acum nu mai era 
timp pentru aşa ceva. Nu, îşi permitea să fie viclean. Viclean 
ca o vulpe. Deşi nu era nevoie de hârtii aici, în Suedia, ştia că 
în multe alte ţări nu era aşa. | se aprinse un beculeţ şi se 
căută în buzunarul de la cămaşă. De acolo luă un bilet pe care 
îl despături atent. 

— | have a permission to look în your house, zise el 
arătându-i biletul cu o mină autoritară. You de know this? A 
permission??? 

Flutură biletul în faţa ei încruntându-se. Ea urmări biletul cu 
privirea şi păru să devină nesigură. 

El făcu un pas într-o parte şi dădu din cap. Mulţumit de 
sine, puse la loc certificatul veterinar al lui Ernst. Când era 
vorba de o chestiune atât de serioasă, toate mijloacele erau 
permise. 

Unul dintre lucrurile învățate de Elin de la bunica ei era să 
urmeze anotimpurile. Primăvara târziu era vremea potrivită 
pentru a culege plantele şi florile de care avea să aibă nevoie 
pe parcursul anului, prin urmare, atunci când prindea un 
răgaz, pornea să colinde câmpurile. După ce culegea plantele, 
le usca atent în partea ei de colibă. Se găseau din belşug anul 
acesta, când un început de primăvară ploios fusese urmat de 
multe zile însorite, iar pământul pur şi simplu explodase de 
verdeață. In plus, era o plăcere să colinzi pe terenurile 
parohiei. Era plin de păşuni, izlazuri, văi, zone mlăştinoase şi 
păduri. Vegetația era luxuriantă, iar Elin fredona pentru sine 
în timp ce, cu coşul pe braț, alegea exemplarele cele mai 
bune din soiurile tămăduitoare, care înzdrăveneau şi aduceau 
alinare. Era cel mai frumos timp al anului şi, pentru prima 

oară după multă vreme, simti în inima ei ceva ce semăna cu 
fericirea. 

Se opri la vechiul staul de oi, pentru un mic popas. Drumul 
pe acel teren era destul de anevoios şi începuse să gâfâie, cu 
toate că se simţea puternică şi sănătoasă. Avea două ceasuri 
doar pentru sine, reuşise să o convingă pe Stina, cea mai 
tânără dintre slujnice, să îi preia treburile, promițându-i că 
avea să o ajute să trimită semnalele potrivite pentru a-şi 
atrage un petitor. Ştia că era cazul să-şi folosească aceste 
rare ore în mod folositor, însă natura mirosea atât de bine, 
razele soarelui încălzeau aerul, iar cerul era atât de albastru. 
Nu strică să-ți laşi sufletul să se bucure pentru câteva minute, 
işi spuse ea aşezându-se în iarbă cu brațele deschise şi 
privirea aţțintită spre cer. Ştia că Dumnezeu era prezent 
pretutindeni, dar se gândea că în acest moment se găsea mai 
aproape ca oricând. Şi-l putea imagina aşezat, cu toate 
culorile lumii alături, pictând această zi. Corpul îi devenea mai 
greu. Mireasma ierbii şi a florilor care îi umplea nările, norii 
alunecând uşor pe cerul albastru, moliciunea covorului verde 
care o învelea, totul o îmbia la somn. Pleoapele deveneau tot 
mai grele şi mai grele, până când nu se mai putu împotrivi şi 
le lăsă să se închidă. 

Se trezi când ceva îi gâdilă nasul. Se încruntă şi, pentru că 
asta nu schimbă nimic, îşi duse mâna să se frece la nas, iar 
atunci auzi un râset reținut dintr-o parte. Se ridică brusc. 
Preben se afla lângă ea, cu un fir de iarbă în mână. 

— Dar ce-i asta? făcu ea încercând să pară furioasă, însă 
realiză că vocea îi trăda râsetul. 

EI zâmbi larg, cu ochii lui albaştri care o atrăgeau, o captau 
cu totul. 

— Arătai aşa de liniştită dormind, Elin, zise el atingânad-o 
din nou pe față cu firul de iarbă. 

Vru să se ridice în picioare, să îşi scuture fustele, să îşi ia 
coşul plin şi să o întindă spre casă. Aşa s-ar fi cuvenit, aşa ar 
fi trebuit să facă. Însă stând acolo în iarbă lângă staulul 
părăsit, nu mai erau stăpân şi Slujnică. Nici cumnat şi 
cumnată. Erau Elin şi Preben, iar deasupra lor Dumnezeu 
Zugrăvise cerul cel mai albastru, iar sub ei iarba cea mai 

verde. Elin vru ceva, apoi vru altceva. Ştia ce voia şi ştia ce 
putea. Şi nu putea să se ridice şi să plece. Preben o privea 
într-un fel în care nimeni nu o privise de când trăia Per. Şi ea 
ÎI privise cu Märta, cu cățeluşa în brațe, cu bucla de păr 
căzându-i pe ochi sau atingând afectuos botul Steluţței când 
aceasta avea dureri. şi fără să-şi dea seama ce se petrecea 
cu ea se înclină în faţă şi îl sărută. La început, el înlemni. li 
simţi buzele tari pe ale ei şi corpul care se sustrase precaut. 
Apoi se abandonă şi alunecă spre ea. Cu toate că trebuia să 
simtă că e greşit, era ca şi cum Dumnezeu îi privea. şi 
zâmbea în atotputernicia sa. 

— Am terminat acum cu casa. 

Torbjörn se apropie de Gösta şi arătă spre hambar. 

— Vom continua acolo. 

— Bine, zise Gösta aprobând din cap. 

Simţea în continuare o aversiune enormă faţă de toate 
astea şi nu îndrăzni să meargă lângă Patrik şi Peter care 
vorbeau aşezaţi pe iarbă şi un pic mai încolo. Incercase să se 
apropie de Eva, care stătea pe banca din afara casei. Insă Eva 
privea absent şi nu părea să poţi ajunge la ea. Părinţii lui 
Peter erau furioşi şi nu erau dispuşi să asculte argumente 
rezonabile în acel moment, aşa că îi lăsă în pace. 

Tehnicienii lucrau de zor, iar Gösta se simţea în plus şi 
pierdut. Ştia că prezenţa lor ca poliţişti era necesară, însă ar fi 
preferat să facă ceva practic în loc să stea acolo şi să 
supravegheze. Patrik îi rugase pe Paula şi pe Martin să 
investigheze mai îndeaproape istoricul familiei Berg şi ar fi 
preferat să fie el în locul lor. În acelaşi timp, Gösta îşi dădea 
seama că era nevoie de prezenţa lui acolo, el fiind cel care 
comunicase cel mai bine cu familia. 

Îi urmări pe tehnicieni cu privirea cum se deplasau cu 
echipamentul spre hambar. O pisică cenuşie se repezi afară 
când deschiseră larg poarta. 

O viespe îi băzăi în urechea dreaptă şi se strădui să rămână 
nemişcat. li fusese mereu teamă de viespi şi nu conta de câte 
ori îi spunea lumea să nu o ia la fugă şi să nu dea din mâini 
isteric, pentru că tot îi venea foarte greu să se oprească. Era 
un fel de instinct atavic care crea un flux de adrenalină 
făcându-i mintea să strige „fugi!” de fiecare dată când se 
apropia o viespe. Dar de data aceasta avusese noroc, găsise 
ceva mai dulce şi mai interesant de atacat şi zbură de acolo 
fără ca Gösta să-şi piardă demnitatea în faţa celorlalţi din 

curtea fermei. 

— Vino şi aşază-te lângă noi, îl chemă Patrik făcându-i un 
semn cu mâna. 

Gösta se aşeză pe iarbă lângă Peter. | se părea ciudat să 
stea acolo cu el în timp ce casa lor era răscolită şi întoarsă pe 
dos, însă părea a se fi împăcat cu situaţia. Era calm şi 
resemnat acum. 

— Ce caută? întrebă Peter. 

Gösta bănui că făcea faţă lucrurilor luând distanţă. 
Prefăcându-se că nimic din toate astea nu îl atingeau. Văzuse 
asta de multe ori înainte. 

— Nu putem spune ce facem sau ce căutăm. 

Peter dădu din cap. 

— Pentru că suntem potenţiali suspecți. 

Exista o resemnare în glas, iar Gösta simţi că sinceritatea 
era calea cea mai potrivită de adresare. 

— Da, aşa stau lucrurile. Şi îmi dau seama că vă face să vă 
simţiţi îngrozitor. Însă presupun că vreţi să facem tot ce ne 
stă în putinţă pentru a afla ce i s-a întâmplat Neei. lar din 
păcate asta înseamnă să luăm în calcul şi posibilităţile cele 
mai neverosimile. 

— Înţeleg, e în regulă, zise Peter. 

— Credeţi că părinţii dumneavoastră vor înţelege? întrebă 
Gösta mutându-şi privirea spre Bengt şi Ulla, care stăteau 
ceva mai încolo vorbind aprins. Tatăl lui Peter vorbea cu nişte 
gesturi ample şi zvâcnite, iar faţa lui bronzată căpătase o 
nuanţă roşie. 

— Sunt numai îngrijoraţi. Şi trişti, zise Peter, smulgând 
pumni de iarbă din gazon. Tata a fost mereu aşa, când ceva ÎI 
nelinişteşte reacţionează înfuriindu-se. Însă nu e la fel de 
periculos precum pare. 

Torbjörn ieşi din hangar. 

— Patrik? îl strigă el. Poţi veni până aici? 

— Sigur, vin, răspunse el şi se ridică anevoie. 

Îi trosniră încheieturile la ridicare şi Gösta se gândi că la el 
va suna şi mai rău când avea să se urnească la rândul său. 

Gösta îl urmări cu privirea pe Patrik păşind prin pietriş şi se 
încruntă. Torbjörn avea telefonul mobil în mână şi vorbea 

aprins cu Patrik, care părea necăjit. 

Gosta se ridică. 

— Am să merg să văd ce vrea Torbjörn, spuse el 
scuturându-şi uşor piciorul drept, care amorţise. 

Şchiopătă până la ei. 

— Ce se întâmplă? Aţi găsit ceva? 

— Nu, nu am apucat să începem cu hambarul, zise Torbjörn 
ţinând sus mobilul. Dar tocmai am primit un telefon de la 
Mellberg care ne ordonă să lăsăm totul baltă aici şi să 
mergem la tabăra de refugiaţi. Spune că a găsit ceva. 

— A găsit ceva? zise Gösta nedumerit. Când? Cum? Stătea 
şi dormea la birou când am plecat. 

— Pun pariu că iar s-a băgat în vreo tâmpenie, bombăni 
Patrik şi se întoarse apoi spre Torbjörn. Aş vrea să ştiu că 
terminăm ce avem de făcut aici, dar Mellberg este superiorul 
ierarhic şi nu mă pot împotrivi ordinelor lui. Putem să marcăm 
aici zonele de verificat, să mergem în tabăra de refugiaţi şi să 
ne întoarcem mai târziu. 

— Nu prea e indicat să întrerupem o astfel de verificare, 
spuse Torbjörn şi Gösta îl înţelese. 

Totuşi era de acord cu Patrik. Formal vorbind, Mellberg era 
şeful lor şi cel căruia îi revenea responsabilitatea cea mai 
mare în secţie şi, cu toate că ştiau cu toţii că asta era mai 
mult în teorie decât în practică, erau nevoiţi să se execute 
când se întâmpla să dea un ordin. 

— Venim cu voi, spuse el şi primi o încuviinţare din cap din 
partea lui Patrik, care îşi scosese telefonul şi încerca fără 
şanse de reuşită să dea de Mellberg. 

Gösta se îndreptă spre membrii familiei şi le spuse că 
aveau să revină ceva mai târziu, însă în privinţa motivelor lor, 
îi lăsă fără răspuns. Simţea că stomacul i se strângea şi mai 
tare. Faptul că Mellberg se pornise de unul singur nu putea 
însemna decât probleme. Şi ce ar fi putut să găsească la 
tabăra de refugiaţi? Îl copleşi o senzaţie de catastrofă 
iminentă. 


Copiii nu erau deloc încântați să se întoarcă acasă, însă 
Erica ştia că, dacă va dori să-i lase şi altă dată la joacă cu alţi 

copii, ar fi fost mai bine să nu rămână prea mult acolo. Îi ţinea 
pe gemeni de mână, iar Maja mergea înaintea lor cu paşi 
săltaţi şi voioşi. Ce binecuvântare de copil! Mereu veselă, 
mereu atentă şi pozitivă. Îşi aminti că ar fi cazul să petreacă 
ceva mai mult timp cu Maja. Fusese atât de uşor să-i lase pe 
gemenii cei năzdrăvani să-i acapareze toată atenţia. 

Noel şi Anton sporovăiau nestingheriţi despre ceea ce 
făcuseră în timpul zilei, dar ea nu putea să şi-o scoată din 
minte pe Helen. Erau atât de multe întrebări rămase fără 
răspuns. Şi ştia că instinctul ei o călăuzise bine. Dacă ar fi pus 
prea multă presiune asupra lui Helen, s-ar fi închis în sine. lar 
Erica avea nevoie de mult mai mult material pentru a-şi duce 
la bun sfârşit proiectul de carte. Avea termen la întâi 
decembrie şi încă nu scrisese nici măcar un rând. Dacă stătea 
să se gândească mai bine, se afla în plan, deoarece mereu îşi 
dedica mai mult timp cercetării şi de abia apoi scria 
manuscrisul, cam în trei luni. Insă asta presupunea că, dacă 
voia să aibă o şansă de a termina la timp, atunci trebuia să se 
apuce cel mai târziu la începutul lunii septembrie. lar acum, 
planurile ei îndelung chibzuite fuseseră spulberate. Nu avea 
idee cum avea să influenţeze uciderea Neei cartea şi 
publicarea acesteia. Indiferent de amestecul lui Helen sau al 
lui Marie, ea era nevoită să scrie despre asemănările dintre 
cazuri. Cazul Neei, fiind încă nerezolvat, era imposibil de 
prevăzut cum avea să îl însereze în carte. Parcă dădea 
dovadă de prea mult sânge-rece gândindu-se la o carte 
despre suferinţa şi nenorocirea altora. Dar încă de pe vremea 
când scria cartea despre crima a cărei victimă fusese 
Alexandra, prietena ei din copilărie, îşi stabilise un principiu: 
simţămintele sale trebuiau complet separate de munca la 
proiect. În plus, de multe ori cărţile ei le ajutaseră pe rudele 
victimei să ajungă la un fel de încheiere. Ba chiar, de câteva 
ori, putuse chiar să contribuie la soluţionarea unor cazuri 
până atunci nerezolvate. Şi de această dată avea de gând să 
facă totul pentru a ajuta poliţia cu lucrul la care se pricepea 
cel mai bine, şi anume a scormoni în cazuri vechi de crimă. 

Se obligă să dea deoparte gândurile la carte, în fond 
hotărârea ei de Anul Nou fusese să încerce să fie mai 

prezentă atunci când era cu copiii. Să nu se gândească la 
muncă, să nu stea cu nasul în telefon sau cu laptopul pe 
genunchi, şi să le ofere atenţia ei totală. Ştia că nu vor dura 
prea mult aceşti ani de copilărie mică. 

Deşi bebeluşii nu erau chiar preferaţii ei, se bucura din 
toată inima de copilul Annei. | se părea un mare noroc să 
poată împrumuta un copil foarte mic, îl puteai lua să te joci cu 
el, apoi să îl pasezi părinţilor când începea să miroasă sau să 
facă urât. De-abia aştepta să vadă ce va fi. Nici Dan şi nici 
Anna nu voiseră să ştie şi spuneau că pentru ei nu conta 
deloc. Însă dintr-un motiv sau altul Erica avea sentimentul că 
Anna şi Dan aşteptau o fetiţă. Ar fi fost cel mai bine, deoarece 
copilul nenăscut pe care Dan şi Anna îl pierduseră în mod atât 
de tragic fusese băiat. Corpul şi chipul Annei încă purtau urme 
ale accidentului care aproape că o costase viaţa, dar părea să 
se fi obişnuit cu schimbările fizice de pe chip. In orice caz, nu 
le mai pomenise de multă vreme. 

Erica se opri brusc. Gândul la Anna o făcu să-şi aducă 
aminte de petrecerea burlăciţelor. Uitase complet că 
sugerase să aranjeze ceva de felul acela pentru Kristina. 
Soacra ei putea să o calce pe nervi uneori, însă îi stătea 
mereu la dispoziţie când era vorba de copii. Aşa că puţinul pe 
care îl putea face pentru mama lui Patrik era să îi pregătească 
o zi frumoasă. Ceva cu adevărat amuzant. Nu vreo prostie 
precum a vinde pupături în voal de mireasă, era nepotrivit 
pentru vârsta ei. Ci o zi agreabilă şi minunată în care Kristina 
să fie în centrul atenţiei. Dar ce să inventeze? Şi când? Nu era 
prea mult timp de pierdut. Poate chiar acum, la sfârşitul 
săptămânii? Dacă era să pregătească ceva, ar fi trebuit să se 
apuce numaidecât. 

Un afiş pe panoul din faţa campingului o făcu să se 
oprească brusc. Era un gând. Unul chiar foarte bun. S-ar 
putea spune că genial. Luă mobilul şi făcu o poză afişului, 
apoi o sună pe Anna. 

— Bună, am zis să aranjăm o petrecere pentru Kristina. Ce 
zici dacă ar fi acum, sâmbătă? Mă ocup eu dacă tu ai grijă să 
rezervi ziua pentru asta? Ar putea Dan să aibă grijă de copii? 

Anna răspunse scurt şi  monosilabic, departe de 

entuziasmul la care se aştepta Erica. Însă poate era numai o 
zi grea de gravidă, aşa că ea continuă să vorbească. 

— Nu sunt foarte sigură de ceea ce o să găsesc, dar am 
văzut un anunţ aici, pe panoul din camping, care mi-a dat o 
idee... 

Încă nu primi niciun răspuns de la Anna. Era neobişnuit. 

— E totul în regulă, Anna? Reacţionezi într-un fel... ciudat. 

— Nu, nu e nimic, sunt un pic obosită, asta-i tot. 

— Bine. Bine, nu o să trăncănesc. Tu odihneşte-te acum, îţi 
voi da detaliile când voi şti mai mult. 

Ceva era în neregulă cu Anna. Îşi cunoştea atât de bine 
sora şi era din ce în ce mai sigură că Anna îi ascundea ceva. 
Şi dată fiind capacitatea infailibilă a Annei de a-şi atrage 
nenorociri, Erica nu putea decât să se îngrijoreze. După toate 
eşecurile şi problemele, Anna păruse ca şi cum ar fi aterizat în 
picioare şi începuse să ia decizii rezonabile, însă poate era 
numai confuzia dorinţei cu realitatea din partea ei. Întrebarea 
era ce îi ascundea Anna. Şi de ce? Erica rămăsese ca 
îngheţată în căldura soarelui. Se întreba când avea să 
înceteze să fie îngrijorată pentru sora ei mai mică. 


Patrik rămăsese tăcut şi abătut tot drumul până la 
Tanumshede. Obiceiul lui de a conduce prost se înrăutăţea 
când era tulburat şi era conştient că Gösta se ţinuse de 
mânerul de deasupra maşinii pe tot parcursul drumului. 

— Tot nu răspunde? întrebă el. 

Gösta, care ţinea mobilul la ureche cu mâna liberă, clătină 
din cap. 

— Nu, niciun răspuns încă. 

— Nu poţi să-l laşi un minut singur. E mai rău decât copiii. 

Patrik apăsă şi mai puternic pe pedala de acceleraţie. 

Se aflau pe drumul drept pe lângă benzinărie şi curând 
avea să se zărească la orizont Tanumshede. Lui Gosta i se 
întorsese stomacul pe dos din cauza zdruncinăturilor, iar 
Patrik văzu cum chipul lui începuse să capete o paloare 
verzuie. 

— Nu-mi place că nu am apucat să terminăm la fermă. Deşi 
am delimitat zona, există un risc ca expertiza tehnică să fie 

sabotată, bombăni Patrik. Paula şi Martin sunt pe drum? 

— Da, am vorbit cu Martin şi ne întâlnim în tabără. Sigur 
sunt deja acolo. 

Patrik era mirat de propria furie. Mellberg avea o capacitate 
desăvârşită de a călca în străchini, adesea în speranţa 
câştigului propriu, însă de această dată Patrik nu putea să-i 
permită. Nu când investigau omorul unui copil. 

Când cotiră spre tabăra de refugiaţi, îi văzu pe Paula şi pe 
Martin stând şi aşteptând în parcare. Parcă maşina lângă a lor 
şi trânti portiera un pic prea tare după ce cobori. 

— L-aţi văzut? întrebă el. 

— Nu, ne-am gândit că e mai bine să vă aşteptăm şi pe voi. 
Dar am vorbit cu administratorul taberei şi am aflat că 
Mellberg a mers la locuinţa din capăt, arătă Paula spre un 
rând de case în spatele lor. 

— Bine, atunci hai să mergem să vedem în ce s-a mai 
băgat de data asta. 

Patrik se întoarse când auzi nişte maşini virând în spatele 
lui. Erau Torbjörn şi ai săi, care îi urmaseră. 

— De ce a vrut să vină Torbjörn aici? întrebă Martin. Ştiţi 
ceva? A vorbit cineva cu el? 

Patrik pufni. 

— Nu răspunde la telefon. Nu ştim decât că i-a zis lui 
Torbjörn că a găsit ceva „ce a deschis al dracului caz ca pe o 
conservă de sardine”. 

— Chiar vrem să ştim? se amări Paula, făcând un semn din 
cap celorlalţi. Haideţi să rezolvăm şi asta. 

— Să luăm echipamentul sau nu? întrebă Torbjörn. 

Patrik ezită. 

— Da, la dracu, luaţi şi lucrurile, doar Mellberg a zis că a 
găsit ceva. 

Patrik le făcu semn cu mâna lui Gösta, Paulei şi lui Martin 
să îl urmeze şi se îndreptă spre casa cu pricina. Torbjörn şi 
tehnicienii lui urmau să ia echipamentul din maşini şi să vină 
după ei. 

De jur-împrejur, oamenii îi priveau. O parte se uitau pe 
fereastră, alţii ieşeau şi se aşezau în faţa caselor. Însă nimeni 
nu întreba nimic. Le observau numai privirile îngrijorate. 

De la distanţă, Patrik auzi o femeie ţipând şi grăbi pasul. 

— Ce se întâmplă? întrebă el când ajunse în dreptul casei. 

Mellberg stătea şi vorbea cu femeia, gesticula febril şi îşi 
luase tonul cel mai autoritar. Într-o engleză stricată repeta: 

— No no, cannot go în house. Stay outside.3% 

Se întoarse spre Patrik. 

— Ce bine că aţi venit! zise el voios. 

— Ce se întâmplă? repetă Patrik. Am încercat să dăm de 
tine de când l-ai sunat pe Torbjörn, dar nu răspunzi. 

— Nu, am fost prins aici, ea e isterică şi copiii ţipă, dar a 
trebuit să-i scot din casă ca să nu distrugă dovezi. 

— Dovezi? Ce dovezi? 

Patrik îşi percepu propria voce urcând în falset. Dezgustul 
creştea cu fiecare minut care trecea şi îşi dorea să-l prindă pe 
Mellberg de umeri şi să-l scuture până-i scotea mina aceea 
înfumurată. 

— Am primit un pont, zise semeţ Mellberg şi făcu o pauză 
de dragul efectului. 

— Ce pont? întrebă Paula. De la cine? 

Făcu un pas spre Mellberg. Se uită tristă la copiii care 
plângeau, iar Patrik ştia că, la fel ca şi el, voia să înţeleagă 
situaţia înainte de a o drege. 

— Păi... un pont anonim, spuse Mellberg. Că aici ar exista 
dovezi care să ducă la ucigaşul fetei. 

— Aici? Chiar în această casă? Sau la persoana care 
locuieşte aici? Ce a spus mai exact cel care a sunat? 

Mellberg oftă şi vorbi rar şi clar ca şi cum s-ar adresa unui 
copil: 

— Persoana a dat instrucţiuni foarte clare cu privire la 
această locuinţă. A descris-o exact. Dar nu, nu a dat niciun 
nume. 

— Şi ai venit aici? zise Patrik tot mai iritat. Fără să ne 
comunici? 

Mellberg pufni dispreţuitor şi îl privi fix. 

— Da, voi eraţi ocupați cu altceva şi mi s-a părut important 
să acţionez rapid, pentru ca dovezile să nu dispară sau să fie 

distruse. A fost o hotărâre de poliţist bine chibzuită. 

— Şi nu ţi s-a părut că trebuie să aştepţi un mandat de 
percheziţie de la procuratură? replică Patrik. 

Lupta din răsputeri să-şi păstreze calmul. 

— Nu... zise Mellberg şi pentru prima oară păru un pic 
nesigur. Am considerat că nu era necesar şi ca investigator- 
şef am luat singur decizia. E vorba de dovezi sigure într-un 
caz de crimă şi ştii la fel de bine ca mine că pentru asta nu e 
nevoie să aşteptăm hotărâri formale. 

Patrik rosti răspicat: 

— Prin urmare ai avut încredere într-un pont anonim şi te-ai 
deplasat aici fără să te consulţi cu nimeni altcineva. Asta 
spui? Şi cea care locuieşte aici ţi-a dat drumul? Fără întrebări? 

Patrik se uită spre femeia care stătea un pic mai încolo. 

— Păi ştiu că în multe ţări trebuie să arăţi o hârtie şi m-am 
gândit că ar merge mai uşor dacă aş face aşa... 

— O hârtie? întrebă Patrik fără a fi sigur că într-adevăr 
dorea să afle răspunsul. 

— Da, nu ştie suedeză şi nici engleză, se pare. Şi am avut 
certificatul veterinar al lui Ernst în buzunar. Am fost la 
veterinar alaltăieri, începuse să-l doară burta foarte tare, 
înţelegi şi... 

Patrik îl întrerupse. 

— Am înţeles bine? În loc să ne aştepţi pe noi sau să cauţi 
un translator, te-ai năpustit în casa unei familii traumatizate, 
de refugiaţi, arătând un certificat veterinar şi lăsând lumea să 
creadă că este un mandat de percheziţie. 

— Da, dar ce dracu’, nu auzi ce spun! Mellberg se înroşi la 
faţă. E vorba despre rezultat! Şi am găsit ceva! Am găsit 
chiloţii fetei, aceia cu „Regatul de gheaţă” pomeniţi de mama 
ei, în spatele scaunului de toaletă. Cu sânge! 

Toţi tăcură. Se auzea numai plânsetul copiilor. Ceva mai 
departe văzură un bărbat alergând într-acolo. Prinse viteză 
când se apropie. 

— What is happening? Why are you talking to my family?40 
strigă el de îndată ce putea fi auzit. 


40 Ce se întâmplă? De ce vorbiţi cu familia mea? 

Mellberg făcu un pas spre el, îi prinse braţul şi îl răsuci în 
spate. 

— You are under arrest.“ 

Cu coada ochiului văzu cum femeia privea îngrozită în timp 
ce copiii continuau să plângă. Bărbatul nu se împotrivi. 


O făcuse până la urmă. lată că acum se afla aici, în faţa 
casei lui Marie. Incă nu era foarte sigură că era un lucru bun, 
însă apăsarea pe care o simţea în piept devenise 
insuportabilă. 

Sanna inspiră adânc şi bătu la uşă. | se păru că sună ca 
nişte Împuşcături sonore de pistol şi realiză cât de încordată 
era. 

Calmează-te. 

Se deschise uşa şi în prag apăru Marie. Marie cea 
intangibilă. Se uită întrebătoare la Sanna şi frumogşii ei ochi se 
îngustară. 

— Da? p 

Gura i se uscă şi îi veni greu să se exprime. Işi drese vocea, 
se strădui să-şi găsească cuvintele. 

— Sunt sora Stellei. 

La început, Marie nu făcu altceva decât să rămână în prag, 
cu o sprânceană ridicată. Apoi păşi într-o parte. 

— Intră, spuse ea şi păşi înaintea ei în cameră. 

Sanna intră într-o încăpere mare şi deschisă. Elegantele uşi 
de sticlă se deschideau spre un ponton cu vedere la portul din 
Fjăllbacka. Soarele serii se reflecta în apă. 

— Vrei ceva de băut? Cafea? Apă? Alcool? 

Marie luă un pahar de şampanie de pe o masă şi sorbi din 
băutură. 

— Nimic, mulţumesc, spuse Sanna. 

Nu-i mai veni nimic în minte. 

In ultimele zile îşi pregătise starea de spirit, se gândise la 
ce să spună. Insă acum parcă totul se spulberase. 

— Aşază-te, o îndemnă Marie mergând în faţa unei mese de 
lemn. 


41 Sunteţi arestat. 

De la etajul de sus se auzea o muzică pop veselă, iar Marie 
făcu un semn cu capul spre tavan. 

— Fiica mea adolescentă. 

— Şi eu am una, zise Sanna şi se aşeză în faţa lui Marie. 

—  Creaturi ciudate, adolescenţii. Nici tu, nici eu nu am 
trecut printr-o astfel de etapă. 

Sanna se uită la ea. Îşi compara Marie copilăria cu a ei? 
Sanna, căreia i se furaseră anii de adolescenţă, şi Marie, cea 
care îi furase. Inclusiv pe ai ei proprii. Însă nu simţi acea furie 
la care se aştepta, sau care ar fi trebuit să o cuprindă. 
Persoana din faţa ei semăna mai mult cu o coajă. O suprafaţă 
albă şi impecabilă, însă complet goală pe dinăuntru. 

— Am auzit despre părinţii tăi, zise Marie şi mai luă o 
înghiţitură din paharul de şampanie. Îmi pare rău. 

Vorbele fură rostire fără nicio emoție, iar Sanna nu făcu 
decât să dea din cap. Acum trecuse atât de mult timp. Avea 
numai amintiri vagi cu părinţii, anii le risipiseră. 

Marie puse paharul deoparte. 

— De ce eşti aici? întrebă ea. 

Sanna simţi că se strânge în faţa privirii lui Marie. Tot ce 
simţise, toată mânia şi furia păreau acum un vis îndepărtat. 
Femeia din faţa ei nu era monstrul care-i bântuise 
coşmarurile. 

— Voi aţi făcut asta? se auzi spunând într-un sfârşit. Voi aţi 
omorât-o pe Stella? 

Marie se uită la mâinile sale, părea să îşi studieze unghiile. 
Sanna se întrebă dacă o auzise. Apoi Marie ridică privirea. 

— Nu, spuse ea. Nu noi am făcut asta. 

— De ce aţi spus aşa atunci? Că voi aţi făcut-o? 

Muzica de deasupra se opri, iar Sannei i se păru că cineva 
asculta de acolo, de sus. 

— A trecut atât de mult timp. Ce mai contează? 

Pentru prima oară, ochii îi trădau un fel de emoție. 

Oboseală. Marie părea la fel de obosită ca şi Sanna. 

— Contează, spuse Sanna aplecându-se înainte. Cel care a 
făcut asta ne-a luat totul. Nu am pierdut-o numai pe Stella, 
ne-am pierdut familia, am pierdut ferma... eu am rămas 
singură. 

Îşi îndreptă din nou spatele. 

Se auzea numai clipocitul apei pe lângă stâlpii pontonului. 

— Am văzut pe cineva în pădure, spuse Marie într-un 
sfârşit. În ziua aceea. Am văzut pe cineva în pădure. 

— Pe cine? 

Sanna nu ştia ce să creadă. De ce ar recunoaşte Marie în 
faţa ei că ea şi Helen erau vinovatele? Nu era atât de naivă 
încât să creadă că Marie ar fi răspuns sincer după ce timp de 
treizeci de ani îşi negase vinovăția. Crezuse însă că avea să 
deducă adevărul din reacţia lui Marie, numai să se afle faţă în 
faţă cu ea. Dar chipul lui Marie era ca o mască. Nimic nu era 
autentic. 

— Dacă aş fi ştiut asta, nu ar fi trebuit să-mi susţin 
nevinovăția timp de treizeci de ani, zise Marie şi se ridică să 
îşi umple paharul. 

Luă o sticlă pe jumătate plină din frigider şi o întinse spre 
Sanna. 

— Nu te-ai răzgândit? 

— Nu, e în regulă, spuse Sanna. 

O amintire se mişcă aproape imperceptibil în 
subconştientul său. Cineva în pădure. Cineva de care îi era 
frică. O umbră. O prezenţă. Ceva la care nu se mai gândise de 
treizeci de ani şi care fu invocat de cuvintele lui Marie. 

Marie se aşeză jos din nou. 

— De ce aţi recunoscut, în acest caz? întrebă Sanna. De ce, 
dacă nu aţi omorât-o? 

— Nu poţi înţelege. 

Marie îşi întoarse faţa într-o parte, dar Sanna apucă să 
vadă că se schimba într-o expresie dureroasă. Pentru o clipă, 
o făcu să arate ca un om adevărat, nu o păpuşă frumoasă. 
Când o privi din nou pe Sanna, dispăruse orice urmă de 
durere. 

— Eram copii, nu înţelegeam cât de serioase erau lucrurile. 
Şi când am realizat asta era deja prea târziu. Toţi îşi primiseră 
răspunsurile şi nu voiau să mai asculte nimic altceva. 

Sanna nu ştia ce să spună. Visase pentru atâţia ani acest 
moment, încercând să şi-l imagineze, întorcând pe o faţă şi pe 
alta fiecare cuvânt pe care avea să-l folosească, fiecare 

întrebare pe care avea să o pună. Se dovedi că nu mai 
existau cuvinte şi că singurul lucru care-i invada mintea era 
amintirea îndepărtată a ceva din pădure. A cuiva în pădure. 

Când Sanna deschise uşa ca să plece, Marie stătea la masă 
şi îşi umplea alt pahar de şampanie. La etajul de deasupra, 
muzica se porni din nou. Când ieşi afară, se uită în sus şi 
descoperi o fată la fereastra camerei de la etaj. O salută cu 
mâna, însă fata nu făcu decât să se uite fix la ea. Apoi se 
întoarse şi dispăru. 


— Bill! Trezeşte-te! 

Auzi în depărtare vocea lui Gun şi tresări. O fi uitat să pună 
alarma înainte de a-şi face somnul de după-amiază. 

— Ce s-a întâmplat? reuşi el să rostească. 

Lui Gun nu-i stătea în obicei să-l trezească. 

— Adnan şi Khalil sunt aici. 

— Adnan şi Khalil? 

Se frecă la ochi încercând să alunge somnul. 

— Aşteaptă jos. S-a întâmplat ceva... 

Gun îşi cobori privirea şi Bill se îngrijoră imediat. Gun nu se 
pierdea niciodată cu firea. 

Când ajunse jos, îi văzu pe Adnan şi pe Khalil mergând 
încoace şi-ncolo pe duşumeaua camerei de zi. 

— Bună băieţi! Hello boys! What has happened?%? 

Cei doi bombăneau unul peste altul în engleză, iar Bill se 
strădui să înţeleagă ce spuneau. 

— What? Ce? Karim? Vorbiţi mai rar, băieţi. Slowly! 

Adnan îi făcu un semn din cap lui Khalil, care explică ce s-a 
întâmplat, iar Bill dintr-odată deveni foarte treaz. Se uită la 
Gun, care părea la fel de tulburată ca şi el. 

— E o nebunie! L-a luat poliţia? Nu pot să facă aşa ceva! 

Adnan şi Khalil continuară să vorbească unul peste altul, 
aşa că Bill ridică o mână. 

— Calm, băieţi. Easy, boys. Mă ocup eu de asta. Aici e 
Suedia. Nimeni nu poate fi ridicat oricum de poliţie, doar nu 
suntem într-o republică bananieră. 

Gun aprobă din cap. Asta îi mergea la inimă. 

Se auziră tropote de sus. 

— V-am zis eu. 

Nils cobora treptele. Avea un licăr în ochi pe care Bill nu îl 
recunoscu, pe care nu voia să îl recunoască. 

— Nu v-am spus eu? Că vreunul din gândacii ăia a comis 
crima, toţi au vorbit despre asta, că cineva din tabără a citit 
despre cazul vechi şi a prins momentul. Toţi ştiu ce fel de inşi 
sunt acolo! Lumea e aşa de naivă! Cei care vin aici nu au 
nevoie de niciun ajutor, sunt numai profitori şi criminali! 

Lui Nils i se ridicase părul în cap şi vorbea atât de 
înfierbântat, că vorbele i se împiedicau una de alta. Privirea 
cu care se uita la Adnan şi la Khalil îl făcu pe Bill să rămână cu 
respiraţia tăiată. 

— Sunteţi atât de naivi să credeţi că e vorba de ajutor 
umanitar în timp ce lăsaţi violatori şi hoţi să ne treacă graniţa. 
l-aţi lăsat să vă manipuleze ca doi idioţi, sper că înţelegeţi 
acum cât v-aţi înşelat, şi tipul acela scârbos care a omorât un 
copil poate să putrezească în închisoare, şi... 

Palma lui Gun ateriză pe obrazul lui Nils cu o plesnitură 
care răsună în întreaga încăpere. Nils îşi trase răsuflarea şi se 
uită şocat la mama lui. Dintr-odată era din nou copil. 

— Du-te dracu'! strigă el şi fugi sus pe scări cu mâna pe 
obraz. i 

Bill se uită la Gun, care îşi privea mâna. Işi puse braţul în 
jurul ei şi se întoarse spre Adnan şi Khalil, care nu păreau să 
ştie ce să mai facă. 

— Sorry about my son. Don't worry. | will fix this.% 


Toate acestea îi umpleau de dezgust. Îşi cunoştea oraşul şi 
oamenii care trăiau aici. Ce era străin şi diferit nu fusese 
niciodată primit cu braţele deschise. Dacă unul dintre băieţii 
din tabăra de refugiaţi era suspect de uciderea unei copile de 
aici, atunci iadul era pe cale să se dezlănţuie. 

— Mă duc la secţie, spuse el intrând într-o pereche de 
papuci de vară. Şi spune-i lui Nils că vom avea o discuţie 

serioasă când mă întorc. 

— Eu sunt înaintea ta la coadă, spuse Gun. 

Când plecară, Bill o văzu pe Gun stând în pragul uşii cu 
mâinile încrucişate şi o expresie amară. Pentru o clipă, i se 
făcu milă de Nils. Apoi văzu spaima din ochii lui Adnan şi 
Khalil, iar mila pentru Nils se spulberă la fel de rapid precum 
apăruse. 


James se repezi sus pe scări. Zvonurile care musteau prin 
oraş îi dădeau avânt, îl umpleau de energie. 

Deschise larg uşa de la intrare. 

— Eram sigur! zise el şi se uită la Helen, care tresări lângă 
blatul de la bucătărie. 

— Ce s-a întâmplat? 

Devenise extrem de palidă şi el fu din nou uimit de cât de 
slabă putea să fie. Fără el ar fi fost pierdută. El o învățase tot, 
o protejase de tot. 

Se aşeză la masa din bucătărie. 

— Cafea, ceru el. Apoi povestesc. 

Se pare că Helen tocmai pusese de o cafea, pentru că 
începuse să se scurgă prin filtru. li luă cana şi îi turnă, deşi 
cafeaua continua să curgă în aparat. li servi cafeaua cu 
câteva picături de lapte. Nici prea mult, nici prea puţin. 

— Au prins pe cineva pentru uciderea fetei, spuse el când 
Helen luă cafetiera pentru a şterge placa filtrului. 

Sunetul strident al vasului care căzu pe duşumea îl făcu să 
tresară atât de puternic, că îşi stropi cămaşa pe piept. 

— Dar ce faci? strigă el sărind de pe scaun. 

— lartă-mă, iartă-mă, spuse ea şi se grăbi să ia mătura şi 
făraşul de lângă uşă. 

In timp ce ea începu să curețe, James se întinse după sulul 
de prosoape de hârtie. Se şterse repede pe piept. 

— Acum trebuie să cumpărăm o cafetieră nouă, zise el 
aşezându-se. Nu ne dau banii afară din casă. 

Helen continuă să măture cioburile. Invăţase, cu anii. Ştia 
că acum mai bine tăcea. 

— Eram jos în piaţă când am auzit, spuse el. A fost unul din 
tabăra de refugiaţi. Nimeni nu e prea surprins. 

Helen se opri din măturat, îşi cobori umerii. Curând se 
apucă să măture din nou. 

— Sunt siguri? spuse ea şi vărsă cioburile într-un carton gol 
de lapte pe care îl aşeză atentă în coşul de gunoi. 

— Nu ştiu detaliile. Tot ce-am auzit a fost că au prins un 
băiat. N-o fi poliţia suedeză un exemplu de eficienţă, dar nu 
au voie să aresteze oameni fără motive întemeiate. 

— Aşa deci, zise Helen ştergând blatul cu o lavetă pe care o 
stoarse bine, apoi o atârnă frumos de robinet. 

Se întoarse spre James. 

— Atunci s-a terminat, în sfârşit. 

— Da, s-a terminat. A durat mult. Am grijă de tine. Mereu 
am avut. 

— Ştiu, zise Helen coborându-şi privirea. Mulţumesc, James. 


Trosnetul uşii sparte îi trezise. În clipa următoare erau în 
dormitor, prinzându-l de braţe, trăgându-l după ei. Primul 
impuls al lui Karim fusese de a se împotrivi, dar auzind 
tipetele copiilor renunţase, nu voia să-l vadă lovit şi omorât. Li 
se întâmplase atâtora, ştia că nu avea rost să se opună. 

În ziua care a urmat, a trebuit să stea pe o duşumea rece şi 
umedă într-o încăpere fără fereastră, fără a şti dacă afară era 
zi sau noapte. [ipetele copiilor îi răsunau permanent în 
urechi. 

Loviturile nu mai conteneau şi i se puneau aceleaşi 
întrebări din nou şi din nou. Ştiau că ajunseseră la el 
documente cu numele persoanelor din Damasc care acționau 
împotriva regimului şi voiau imediat acele documente. Mai 
întâi a refuzat, spunând că în calitate de ziarist nu putea fi 
obligat să dezvăluie sursele. Dar au urmat zile de tortură şi 
până la urmă le-a dat ce au cerut. Le-a dat nume, le-a dat 
locuri. Când reuşea să doarmă, scurt, neliniştit, îi visa pe cei 
pe care îi denunţase, vedea cum erau smulşi din casele lor în 
timp ce copiii ţipau şi soțiile plângeau. 

În fiecare minut al stării de veghe se zgâria pe braţe, 
încercând să nu se gândească la toţi cei ale căror vieţi le 
distrusese. Se zgâria până curgea sânge şi rămâneau răni 
care se murdăreau şi se infectau. 

După trei săptămâni i-au dat drumul şi, la numai o zi după, 
el şi Amina au împachetat puţinul pe care aveau să Îl ia cu ei. 
Amina i-a îngrijit atentă rănile de pe braţe, însă el nu i-a 
povestit niciodată ce făcuse. Era secretul lui, ruşinea lui, ceva 
ce nu i-ar fi putut împărtăşi niciodată. 

Karim îşi înclină capul spre perete. Cu toate că încăperea în 
care se afla era rece şi goală, era curată, iar soarele 
pătrundea printr-o mică fereastră. Însă senzaţia de lipsă de 
putere era aceeaşi. Nu credea că poliţiei i se permitea să 
lovească deţinuţii în Suedia, dar nu era sigur. Era un străin 
într-o ţară străină şi nu ştia nimic despre regulile lor. 

Crezuse că lăsase totul în urma sa venind în această ţară 
nouă, însă ţipetele copiilor îi răsunau din nou în urechi acum. 
Degetele săpau în cicatricile de pe braţe. Îşi lipi fruntea uşor 
de peretele micii celule în timp ce sunetele străzii de afară 
intrau pe fereastra prevăzută cu grilaj. 

Poate aceasta era soarta lui, pedeapsa pentru ce le făcuse 
celor care-i bântuiau visele. Crezuse că poate să fugă, însă 
nimeni nu putea scăpa ochiului atotvăzător al lui Dumnezeu. 


Cazul Stella 


— Ce se va întâmpla cu fetele? 

Kate frământa aluatul tare şi ferm cu mâinile ei viguroase şi 
iscusite. Leif adora să o vadă lucrând cu aluatul. Timp de 
patruzeci de ani o văzuse stând acolo, lângă blatul de 
bucătărie, cu făină pe față şi o țigară în colțul gurii. Tot timpul 
gata să zâmbească. Viola îi moştenise zâmbetul şi buna 
dispoziție. Şi creativitatea. Băieţii ii semănau lui mai mult. 
Luau viața cam prea în serios. Roger, cel mare, devenise 
revizor contabil, iar mezinul, Christer, era referent la agenția 
pentru distribuirea forței de muncă. Niciunul dintre ei nu 
părea a se distra prea mult. 

— Sunt prea tinere pentru a fi judecate, prin urmare se vor 
ocupa Serviciile sociale. 

— Se vor ocupa Serviciile sociale. Ah, sună atât de rece! 

Este vorba de doi copii. 

Făina plutea în jurul lui Kate. În spatele ei, razele soarelui 
pătrundeau pe fereastră, făcându-i perişorii scurți de pe cap 
să strălucească. Creştetul îi arăta eteric şi străveziu în lumină, 
vasele de sânge pulsau aproape de suprafaţa pielii. Leif- se 
lupta cu impulsul de a merge să-și pună braţele în jurul ei. 
Detesta să fie tratată ca şi cum ar fi fost slabă. 

Kate nu fusese niciodată slabă. Chiar şi după un an de 
chimioterapie era încă cel mai puternic om pe care îl 
cunoştea. 

— Ar trebui să te laşi de fumat, îi spunea el în timp ce ea 
scăpa de scrum numai un pic înainte ca acesta să apuce să 
cadă pe pâine. 

— NU, tu ar trebui să te laşi de fumat, zicea ea, iar el râdea 
şi clătina din cap. 

Era imposibilă. Avuseseră această discuţie de atâtea ori. 
Mereu era mai îngrijorată pentru el decât pentru sine. Chiar şi 
acum. Lipsa de sens a acestui fapt il făcea să o iubească şi 
mai mult. Şi nu credea că asta era posibil. 

— Dar ce se va întâmpla atunci? insistă ea. 

— Serviciile sociale vor evalua ce anume ar fi mai în folosul 
fetelor. Şi nu am idee care vor fi recomandările lor. 

— Dar dacă ar fi să ghiceşti? 

— Atunci bănuiesc că Helen va rămâne în continuare la 
părinţii ei şi că Marie va fi plasată într-o familie adoptivă. 

— ŞI crezi că aceste decizii ar fi cele corecte? întrebă ea şi 
trase un fum. 

Mulţi ani de antrenament o făcuseră pricepută la a vorbi cu 
tigara în colțul gurii. 

Leif se gândi. Voia să răspundă că aa, însă ceva fl 
frământa. Și asta de când le interogase pe fete. Insă nu putea 
spune exact ce anume. 

— Da, cred că ar fi decizia corectă, spuse el şovăitor. 

Kate se opri din frământat. 

— Nu pari foarte sigur. Te îndoieşti de vinovăția lor? 

EI clătină din cap. 

— Nu, nu văd niciun motiv ca două adolescente să 
recunoască o crimă pe care n-au comis-o. E decizia corectă. 

Helen are un mediu stabil acasă, în timp ce Marie are un 
mediu care... care mai mult ca sigur că a stat la baza 
comportamentului ei şi a făcut-o să instige. 

— Să instige, spuse Kate cu ochii înlăcrimaţi. Este un copil. 
Cum poate un copil... să instige? 

Cum să îi explice lui Kate? Calmul afişat de Marie când a 
recunoscut că a omorât-o pe Stella şi a refăcut pas cu pas 
cele întâmplate? Kate vedea mereu ce era mai bun în toată 
lumea. 

— Cred că e cel mai bine. Pentru amândouă. 

Kate încuviinţă din cap. 

— Ai cu siguranță dreptate. Ai fost mereu un bun 
cunoscător al oamenilor. Asta te face un polițist atât de bun. 

— Tu mă faci un polițist bun. Pentru că mă faci să devin un 
om bun, spuse el simplu. 

Kate se opri în mijlocul unei mişcări. Mâinile cele viguroase 
începură deodată să tremure. O mână plină de făină atinse 
creştetul străveziu. Apoi izbucni în plâns. Leif o cuprinse cu 
brațele. Era uşoară ca un pui de pasăre. li aduse capul spre 
piept. Mai avea atât de puțin timp. Poate numai vreun an. 
Nimic altceva nu mai conta. Nici măcar cei doi copii care 
intraseră pe mâna Serviciilor sociale. El îşi făcuse treaba. 
Acum era nevoie să se concentreze pe ce era mai important. 

— Am convocat această şedinţă deoarece trebuie să 
ajungem la rădăcina lucrurilor cu cele întâmplate. 

Patrik se uită la ceilalţi, în timp ce Mellberg se lovea pe 
burtă, plin de sine. 

— Da, înţeleg că aţi amuţit un pic şi că evenimentele s-au 
succedat mult prea repede. Dar aşa este cu munca 
responsabilă de poliţist, dacă îţi faci bine sarcinile de bază, 
mai devreme sau mai târziu soseşte momentul decisiv când 
totul depinde de a fi în locul potrivit, la timpul potrivit. Şi s-ar 
putea spune că subsemnatul are o vocaţie tocmai pentru 
asta... 

Se opri şi privi în jur la colegii săi. Nimeni nu spunea nimic. 
Mellberg îşi încruntă sprâncenele. 

— Da, prin urmare nu v-ar costa nimic să spuneţi câteva 
cuvinte de laudă. Nu că m-aş aştepta la o ovaţiune în 
picioare, dar invidia asta evidentă nu vă stă prea bine. 

Patrik fierbea în sinea lui. Nu prea ştia de unde să înceapă. 
Era obişnuit cu orgoliul monumental al lui Mellberg, însă asta 
întrecea orice măsură. 

— Bertil. În primul rând, a fost o greşeală flagrantă să nu-ti 
informezi colegii când ai primit telefonul anonim. Ne găseai, 
era floare la ureche să ridici receptorul şi să-l anunţi pe unul 
dintre noi. În al doilea rând, nu înţeleg cum ai putut să te 
deplasezi până la tabără fără să iei pe nimeni care să-ţi 
acopere spatele, sau cel puţin un interpret. Dacă nu aş fi fost 
atât de enervat, aş fi rămas fără cuvinte. În al treilea rând: să 
fluturi un blestemat de certificat veterinar şi să intri cu forţa 
în casa unei femei care nu înţelege ce spui e atât... atăt... 

Patrik se pierdu cu firea. Işi strânse pumnii şi îşi trase 
răsuflarea. Privi în jur. Nu se auzea nici musca de linişte ce 
era. Toţi ceilalţi aveau privirile îndreptate spre masă, nu 

îndrăzneau să se uite nici la Patrik, nici la Mellberg. 

— Să fiu al naibii! explodă Mellberg, alb la faţă de furie. Vă 
ofer pe tavă un ucigaş de copii şi sunt înjunghiat pe la spate 
de propriii colegi! Să nu credeţi că nu pricep că este vorba de 
invidie. Doar ştiţi cu toţii că mie mi se va recunoaşte meritul a 
fi soluţionat acest caz. Şi vă voi spune că este cât se poate de 
justificat. Voi nu aţi făcut decât să urmaţi o pistă idioată 
hăituind familia fetei, deşi toţi din localitate au pus punctul pe 
i şi au arătat că după colţ avem o blestemată de tabără plină 
de criminali. Slavă Domnului că am fost eu destul de inspirat 
să vă conduc direct la criminal. Tocmai asta nu puteţi 
suporta. Că am făcut eu ce voi n-aţi fost în stare. N-aveţi 
decât să fiţi cât de corecţi din punct de vedere politic doriţi, 
dar câteodată trebuie să le spunem lucrurilor pe nume. Aşa 
că vă puteţi duce toţi dracului! 

Mellberg sări de la masă, cu cuibul de păr atârnând peste 
urechea stângă, şi trânti uşa în urma lui de duduiră ferestrele. 

Pentru o clipă, nimeni nu spuse nimic. Apoi Patrik inspiră 
adânc. 

— Mda, asta a mers bine, spuse el. Cum procedăm acum? 
Suntem băgaţi până-n gât într-o a dracului de încurcătură pe 
care trebuie să o descurcăm. 

Martin îşi ridică mâna, iar Patrik îi făcu semn din cap. 

— Avem măcar vreun motiv să-l reținem pe Karim? 

— Da, avem, deoarece am găsit o pereche de chiloţi de 
copil în locuinţa lui. Se pare că au motive din „Regatul de 
gheaţă”, însă deocamdată nu s-a dovedit că într-adevăr au 
aparţinut Neei ori că el i-a ascuns acolo. Mergem înainte cu 
precauţie. Şi el, şi soţia au reacţionat extrem de puternic în 
momentul arestului. Cine ştie prin ce au trecut în ţara lor de 
baştină? 

— Şi dacă totuşi ar fi el? zise Paula. 

Patrik se gândi o clipă înainte de a răspunde. 

— Ar putea fi, bineînţeles, dar pare neverosimil dacă ne 
gândim la pontul ciudat venit de la un anonim. Poate fi la fel 
de bine criminalul cel care a plasat chiloţii acolo pentru a 
arunca vina pe altcineva. Nu avem decât să ne păstrăm 
sângele rece şi să lucrăm responsabil. Totul trebuie făcut ca 

la carte. 

— Inainte de a ne apuca, spuse Gosta, vreau să vă 
informez că am primit un telefon din Uddevalla cu privire la 
Tore Carlson. Din cele spuse de vecinii săi, nu a fost acasă în 
ultimele săptămâni. Nimeni nu ştie unde se află. 

Se uitară unii la alţii în jurul mesei de conferinţă. 

— Să nu ne impacientăm, zise Patrik. Cu siguranţă este 
numai o coincidenţă. Uddevalla va continua să-l investigheze 
pe Tore Carlson în timp ce noi vom lucra mai departe cu ce 
avem. 

Îi făcu un semn din cap Annikăi. 

— Poţi încerca să afli ceva despre telefonul anonim care a 
ajuns la secţie? Inregistrăm toate telefoanele pe care le 
primim, aşa că îl putem asculta, să vedem dacă mai aflăm 
ceva. Gösta, ia cu tine o fotografie a chiloţilor găsiţi în 
locuinţa lui Karim, să vedem dacă Eva şi Peter îi pot identifica. 
Martin şi Paula, vedeţi ce puteţi afla despre Karim şi trecutul 
lui, dacă are ceva antecedente criminale, ce spun ceilalţi din 
tabără despre el şi aşa mai departe. 

Toţi cei care primiseră sarcini aprobară din cap. Patrik se 
strădui să se relaxeze şi să nu îşi mai ţină umerii încordaţi. 
Furia îl făcuse să se încordeze ca o vioară, iar inima îi bătea 
puternic. Stresul şi tensiunea puteau avea consecinţe fatale şi 
ultimul lucru pe care şi-l dorea era să ajungă la spital. Pur şi 
simplu nu-şi puteau permite aşa ceva. 

Inima începu să-i bată din nou regulat şi respiră uşurat. 

— Voi încerca să vorbesc cu Karim. E în stare de şoc, însă 
cu un pic de noroc ne poate ajuta să aflăm ce s-a întâmplat. 

Se uită în jur la chipurile descurajate şi încheie scurt: 

— Faceţi-vă treaba cât puteţi de bine, să aducem din nou 
investigația pe făgaşul potrivit. Mellberg a creat probleme şi 
înainte, va crea şi în viitor, nu prea avem ce face în privinţa 
asta. 

Fără a aştepta răspuns, îşi luă carnetul de însemnări şi se 
îndreptă spre pavilionul cu celule. Când trecu pe la intrare, 
cineva sună la uşă şi merse să deschidă. Afară se afla un Bill 
Andersson iritat, iar Patrik oftă în sinea lui. Exact cum se 
temea, lucrurile începuseră să o ia razna. 

Erica îi dusese devreme la culcare pe copii. Acum se aşeză 
pe canapea cu un pahar de vin roşu şi un bol cu alune. li era 
foame şi ar fi trebuit să mănânce ceva mai hrănitor, însă i se 
părea plictisitor să gătească numai pentru sine. Patrik îi 
trimisese mesaj că sigur nu avea să se întoarcă înainte ca ea 
să se fi culcat. 

Luase cu ea câteva dintre dosarele pe care le ţinea pe 
birou pentru a le răsfoi. Era nevoie de timp ca să asimileze tot 
materialul. Obişnuia să recitească permanent articole şi texte, 
să culeagă imagini pentru a încerca să le privească în mod 
diferit. 

După ce se gândi o clipă, luă dosarul pe care scria „Leif”. 
Va deveni inevitabil unul dintre personajele principale ale 
cărţii sale, dar existau încă întrebări la care avea nevoie de 
răspuns. De ce se răzgândise? De ce convingerea lui că Helen 
şi Marie o omorâseră pe Stella se preschimbase apoi în 
îndoială? Şi din ce cauză s-a sinucis de fapt? Fusese doar 
depresia în urma morţii soţiei lui sau era vorba de altceva? 

Luă copiile după procesul-verbal cu autopsia şi imaginile cu 
moartea lui Leif. Zăcea aplecat peste biroul său din camera 
de lucru, cu un pahar de whisky lângă el şi pistolul în mâna 
dreaptă. Faţa îi era îndreptată spre pistol şi o baltă mare de 
sânge cursese şi se coagulase sub cap. Se vedea o rană în 
tâmplă, iar ochii erau larg deschişi şi ieşiţi din orbite. Conform 
autopsiei, murise deja de o zi înainte ca unul dintre fiii lui să îl 
găsească. 

Pistolul era al său, conform spuselor copiilor, lucru 
confirmat şi de registru. Leif ceruse permisiunea de port-armă 
de când ieşise la pensie şi începuse să vâneze în timpul liber. 

Erica răsfoi printre hârtii pentru a vedea dacă exista un 
raport balistic, însă nu găsi niciunul. Se încruntă. Acest fapt o 
supăra, pentru că ştia că primise tot materialul referitor la 
acel caz. Fie nu se făcuse vreo analiză a glonţului şi a 
pistolului, fie se pierduse raportul. Se întinse după carnetul de 
însemnări care îi era tot timpul la îndemână şi notă „raport 
balistic” urmat de semnul întrebării. Nu avea niciun motiv să 
creadă că ceva nu era în regulă cu investigarea morţii lui Leif, 

însă nu-i plăcea când lipseau informaţii. Poate era necesară o 
nouă verificare. Moartea lui Leif se petrecuse în urmă cu 
cincisprezece ani, aşa că ar fi avut nevoie de mult noroc ca să 
ajungă tocmai la acele persoane care lucraseră la verificarea 
de laborator şi la cea medico-legală. 

In orice caz, asta putea aştepta până în ziua următoare. Era 
prea târziu pentru a începe acum. Se rezemă pe canapea şi 
îşi puse picioarele pe masă, peste dosare şi hârtii. Vinul avea 
un gust divin şi se gândi cu conştiinţa vinovată că ar fi bine să 
se abţină de la alcool o lună după sfârşitul verii. Ştia că nu era 
singura care găsea scuze să bea un pahar de vin în fiecare zi 
în perioada verii, dar asta nu o consola prea mult. Nu, se va 
abţine pentru o lună. În septembrie. Mulțumită că a luat o 
asemenea decizie sănătoasă, mai luă o înghiţitură şi simţi 
căldura răspândindu-se în întregul corp. Se întreba ce se 
întâmplase de Patrik rămânea atât de mult la secţie, însă ştia 
că nu avea rost să-l caute înainte de a veni acasă. 

Se înclină în faţă şi se uită la imaginile cu Leif aplecat peste 
birou, cu sângele ca un halou roşu în jurul capului. Nu putu să 
nu se întrebe încă o dată de ce îşi luase viaţa. Sigur, înţelegea 
că puteai pierde cheful de viaţă când îţi murea un partener 
iubit. Însă îi avea totuşi pe copii şi trecuseră câţiva ani de la 
moartea soţiei. Şi de ce să te angajezi într-o investigaţie 
veche când nu voiai să mai trăieşti? 


Bill lovi cu pumnul în volanul maşinii când plecară de la 
secţie. Karim stătea tăcut lângă el uitându-se pe geam. Cerul 
pâlpâia în nuanţe de violet şi roşu la apus, dar Karim nu putea 
vedea altceva decât întunericul pe care el singur îl crease. Ce 
se întâmplase în ziua aceea arăta că nu putea fugi de propria 
vină, că Dumnezeu văzuse ce făcuse şi îl pedepsise pentru 
asta. 

Karim nu ştia câte vieţi avea pe conştiinţă. Cei ale căror 
nume le dăduse dispăruseră fără urmă şi nimeni nu ştia ce se 
întâmplase cu ei. Poate trăiau. Poate nu. Cert era numai că 
familiile şi copiii lor se înecau în plâns. 

Karim îşi salvase propria piele cu preţul celorlalţi. Cum îşi 
închipuia că ar fi putut trăi cu asta? Se iluziona cu refugiul, cu 

gândul că avea să-şi construiască o altă viaţă, undeva 
departe. Insă viaţa de dinainte, din vechea ţară, şi vechile 
păcate - încă trăiau cu toatele în el. 

— It's a scandal, but don't you worry, | will sort this out for 
you, okay? 

Vocea lui Bill răpăia în continuare, plină de emoție, iar 
Karim era recunoscător că cineva credea în el, că era de 
partea lui. Doar că el nu merita asta, nu se lăsa încurajat de 
cuvintele lui Bill. Tot ce auzea era un ordin în arabă, care se 
repeta permanent: „Dă-ne adevărul”. 

Gândacii mişunau pe duşumea, invadând petele de sânge 
ale celor întemnițați înainte de el. Le dăduse torţionarilor tot 
ce voiau. Sacrificase oameni curajoşi de dragul propriei 
persoane. 

Când cei de la poliţia suedeză îi ceruseră să-i urmeze la 
secţie, nu ripostase. Doar era vinovat. Vinovat în faţa lui 
Dumnezeu. Avea sânge pe mâini. Nu merita o nouă ţară. Nu o 
merita pe Amina, nici pe Hassan sau pe Samia. Nimic nu 
putea schimba asta. Şi nu înţelegea cum de se minţise şi 
crezuse altceva. 

Când Bill îl lăsă în faţa locuinţei, o găsi pe Amina 
aşteptându-l. Avea aceeaşi teamă în ochii ei negri ca în acea 
dimineaţă în Damasc când poliţia îi dăduse drumul. Nu 
îndrăznise să-i întâlnească privirea, ci mersese pe lângă ea şi 
se aşezase în pat. 

Se uita fix la perete, cu spatele la uşă. O oră mai târziu, o 
auzise dezbrăcându-se şi aşezându-se lângă el. Uşor, îşi 
pusese o mână pe spatele lui. Nu o dăduse la o parte, însă 
continuase să se prefacă adormit. 

Karim ştia că nu o putea păcăli. Îi simţise corpul 
cutremurându-se de plâns şi o auzise îngăimând o rugăciune 
în arabă. 


Rita apăru pe coridor, în timp ce Mellberg trânti nervos uşa 
în urma lui. 
— Şşt, Leo a adormit şi Johanna e jos şi o culcă pe Lisa! Ce 

s-a întâmplat? 

Mellberg simţi mireasma de chili con carne din bucătărie, 
iar pentru un moment furia se potoli şi foamea preluă 
comanda. Apoi îşi aminti de umilirea de mai înainte, iar 
supărarea i se aprinse din nou. 

— Afurisiţii mei de colegi m-au înjunghiat pe la spate astăzi, 
zise el debarasându-se neglijent de pantofi în mijlocul 
covorului de pe hol. 

După o privire a Ritei se aplecă, îi culese de pe jos şi îi puse 
pe raftul pentru papuci din stânga uşii. 

— Intră şi spune-mi ce s-a întâmplat, zise Rita mergând 
spre bucătărie. Am ceva pe foc, vreau să nu se ardă. 

El o urmă bombănind şi se aruncă pe unul dintre scaunele 
din bucătărie. Adulmeca mirosul, era într-adevăr îmbietor. 

— Povesteşte acum, dar vorbeşte încet, ca să nu-l trezeşti 
pe Leo! îl ameninţă ea cu lingura de lemn cu care mestecase 
chili. 

— Mai întâi am nevoie de un pic de mâncare în stomac, 
sunt foarte tulburat. Nu am fost tratat în halul ăsta în toată 
cariera mea. Sau, în fine, era în 1986, în Göteborg, când şeful 
meu de atunci... 

Rita ridică o mână. 

— Mâncarea e gata în zece minute, ieşi şi pupă-l pe Leo în 
timpul ăsta, e aşa dulce când doarme acolo pe canapea. Apoi 
îmi povesteşti totul în timpul mesei. 

Mellberg o ascultă şi intră în camera de zi. Nu era nevoie să 
îl roage de două ori să se hârjonească cu finul său. Fusese 
prezent la naşterea lui Leo şi încă de atunci aveau o relaţie 
specială. Imaginea băieţelului care dormea făcu să îi scadă un 
pic tensiunea. Leo era cel mai bun lucru care i se întâmplase. 
Desigur, alături de Rita. Dar pe de altă parte şi ea avusese 
noroc. Nu toată lumea se putea bucura de un aşa bărbat 
merituos alături. Uneori părea că nu înţelegea şi nu aprecia 
cu adevărat acest fapt. Insă avea să-şi dea seama cu anii. Era 
ca o prăjitură pe care o mâncai bucată cu bucată. 

Leo se suci un pic în somn, iar Mellberg îl mută cu grijă 
pentru a-şi face loc pe canapea. Băiatul era bronzat după 
vacanţă, iar părul îi devenise o idee mai deschis. Îi îndepărtă 

o buclă care îi căzuse pe faţă. Copilul era într-adevăr 
incredibil de dulce. Lui Mellberg nici nu-i venea să creadă 
uneori că nu erau rude. Dar probabil că era ceva adevăr în 
vorba aia că ajungi la fel ca oamenii cu care te înconjori. 

Rita îl chemă la masă, iar Mellberg se ridică precaut. Leo 
tresări, însă nu se trezi. Merse tiptil în bucătărie şi se aşeză 
pe acelaşi scaun ca mai înainte. Rita mai gustă o dată din 
mâncare şi luă două boluri din bufet. 

— Johanna vine sus să mănânce de îndată ce adoarme Lisa, 
putem foarte bine să începem. Unde este Paula? 

— Paula? făcu el sforăitor. Ei bine, asta este. Stai să vezi. 

Povesti despre telefonul primit, despre decizia lui 
profesionistă şi bine gândită de a verifica el singur treaba, 
despre cum îi venise ideea să folosească certificatul veterinar 
al lui Ernst ca să intre în casă. li spuse cum găsise o pereche 
de chiloţi de copil mic ascunşi în spatele toaletei, cum se 
aşteptase la ovaţii şi aplauze pentru excelenta sa muncă de 
poliţist. Şi despre cât de şocant şi de cumplit fusese 
întâmpinat de colegii săi. Făcu o pauză pentru a-şi trage 
răsuflarea şi se uită la Rita pentru a primi atât compasiunea 
ei, cât şi bolul de chili pe care începuse să îl umple pentru el. 

Însă Rita rămăsese tăcută. Nu prea îi plăcea privirea din 
ochii ei. Şi iat-o luând bolul, întorcându-l invers şi vărsând 
conţinutul la loc în ceaun. 

Cinci minute mai târziu, Mellberg stătea pe stradă, în faţa 
casei. Ceva zbură de la balconul lor de la etajul de sus şi 
ateriză cu o bufnitură pe jos. O geantă. Judecând după 
intensitatea bufniturii, nu conţinea mai mult de o periuţă de 
dinţi şi o pereche de chiloţi de schimb. De la balcon se auzi o 
tiradă lungă şi sonoră de înjurături în spaniolă. Se părea că de 
data asta că nu mai trebuia să vorbească nimeni încet pentru 
a nu-l trezi pe Leo. Luă geanta oftând şi se porni. Acum toată 
lumea părea să fie împotriva lui. 


Patrik apăsă pe clanţa de la uşă, mort de oboseală. Însă a 
păşi în hol era ca şi cum ar fi păşit într-o îmbrăţişare 
generoasă şi caldă. Înspre terasă se putea vedea cum cerul 
de seară arunca flăcări de un roşu aprins deasupra mării. Auzi 

trosnetele văpăilor din şemineu, în camera de zi. Unii le-ar fi 
spus că sunt nebuni să facă foc până şi în aceste seri calde de 
vară, însă ei erau de părere că ambianța era mai importantă. 
Dacă era prea cald, deschideau pur şi simplu fereastra. 

Lumina televizorului licărea în camera de zi. Merse direct 
acolo. Dacă era un moment când avea neapărat nevoie să se 
cuibărească lângă Erica, atunci era într-o seară ca aceasta. 

Ea se lumină când îl văzu şi el se afundă în canapea alături 
de ea. 

— Zi rea? întrebă ea, iar el nu spuse nimic, dădu doar uşor 
din cap. 

Telefonul sunase neîncetat. Annika răspundea permanent 
presei, „cetăţenilor responsabili” şi unor ciudaţi de tot felul. 
Toţi voiau acelaşi lucru, să întrebe dacă era adevărat că 
arestaseră o persoană din tabăra de refugiaţi pentru omorul 
fetei. Ziarele de seară erau cele mai agasante şi de aceea 
stabilise o conferinţă de presă la ora opt în dimineaţa zilei 
următoare. Nu va avea multe ore de somn peste noapte, erau 
multe de pregătit şi trebuia să se gândească bine la ce avea 
să spună. Exista şi alternativa de a-l împinge pe Mellberg în 
faţa autobuzului. Dar nu avea ce face, trebuiau să fie solidari 
la secţie, aşa stăteau lucrurile. La bine şi la rău. 

— Povesteşte, îl îndemnă Erica aplecându-şi capul blond pe 
umărul lui. 

Indreptă spre el paharul de vin roşu pe care îl ţinea în 
mână, dar el clătină din cap. Trebuia să-şi păstreze mintea 
clară pentru a doua zi. 

Îi povesti tot, fără ocolişuri. 

— Glumeşti! făcu Erica ridicându-se. Şi ce faceţi acum? 
Cum rezolvaţi asta? 

— Nu m-am simţit niciodată atât de prost intrând într-o 
celulă. Karim îşi zgâriase braţele cu unghiile. Avea privirea 
pustie. 

— Nu ai de ce să te simţi prost, spuse Erica lovindu-l uşor 
pe obraz. A intrat în acţiune telefonul fără fir? 

— Da, din păcate. Acum vedem partea rea a oamenilor. 
Acuma toţi spun că „au ştiut de la început că un străin a făcut 
asta”. 

Patrik îşi masă fruntea. Brusc, totul devenea atât de 
complicat. lubea această provincie, îi iubea şi pe oamenii ei, 
însă ştia şi cât de uşor prindea rădăcini teama. In Bohuslän, 
lumea se agăța de gândirea tradiţională şi în ţinut exista un 
fond prielnic suspiciunilor şi prejudecăţilor faţă de alţi oameni. 
Câteodată, i se părea că nu se schimbaseră prea multe din 
zilele pastorului Henric Schartau. În acelaşi timp, oameni 
precum Bill erau dovada că existau şi forţe care 
contrabalansau această gândire. 

— Ce spune familia fetei? întrebă Erica şi stinse televizorul, 
lăsând doar lumânările şi focul din şemineu să mai lumineze 
încăperea. 

— Ei nu ştiu încă, sau cel puţin nu de la noi. Poate că au 
aflat din alte părţi până acum. Gösta va merge să vorbească 
cu ei mâine-dimineaţă. Va lua şi o poză cu chiloţii, să vadă 
dacă îi recunosc. 

— Cum a mers cu percheziţia de la ei de acasă? 

— Am apucat să acoperim numai locuinţa înainte ca 
Mellberg să ne cheme, pe noi şi pe Torbjörn, la tabăra de 
refugiaţi. Tehnicienii erau pe cale să se apuce de hambar, dar 
o vom face mai târziu. Deşi probabil că nu mai este nevoie. 

— Ce vrei să spui? Crezi că totuşi Karim este vinovat? 

— Nu ştiu, spuse Patrik. Există prea multe lucruri care par 
tesute cu aţă albă. Cine a sunat? De unde ştia acea persoană 
că dovada se afla în casa lui Karim? Am ascultat telefonul şi, 
deşi cel care sunase folosise un fel de filtru de distorsionare, 
se auzea clar că nu avea niciun fel de accent. Ceea ce mă 
face imediat suspicios în legătură cu motivul lui de a-l 
denunța pe Karim. Dar probabil că vorbeşte cinicul din mine. 

— Nu, şi eu gândesc la fel, zise Erica. 

Patrik aproape că vedea cum i se învârteau rotiţele în cap. 

— Karim era unul dintre băieţii care au participat la 
operaţiunea de căutare? 

Patrik aprobă din cap. 

— Da, unul dintre cei trei care au găsit-o. Ar fi fost un mod 
convenabil de a-şi şterge urmele. Dacă găsim amprente de 
pantofi, fibre şi lucruri care să-i aparţină, ar putea susţine că 
au ajuns acolo când a găsit cadavrul. 

— Nu pare a fi vorba de un infractor la prima crimă dacă s- 
a gândit atât de departe, spuse Erica. 

— Nu, sunt de acord. Problema e că nu ştim nimic despre 
trecutul lui, pentru că a venit aici ca refugiat. Ştim numai ce 
ne-a spus el însuşi şi ceea ce există în hârtiile noastre despre 
perioada de după sosirea lui în Suedia. Adică nimic. Nu are 
cazier. Şi mi-a făcut o impresie bună în timpul discuţiei. Când 
a înţeles despre ce era vorba, ne-a spus că soţia lui îi putea 
confirma alibiul şi că nu avea idee cum ajunseseră în casa lor 
acei chiloţi. Pentru că soţia şi copiii lui fuseseră atât de 
tulburaţi, i-am dat drumul din arest, cu condiţia să se prezinte 
mâine la interogatoriu. 

Erica mai luă o înghiţitură de vin. Învârti gânditoare paharul 
între mâini. 

— Ce e asta? întrebă el întinzându-se după o reclamă 
colorată care se afla printre foile şi dosarele răspândite pe 
masă. 

Era prea obosit pentru a fi în stare să mai vorbească despre 
caz şi voia să se gândească la altceva, înainte de a începe cu 
pregătirile pentru ziua următoare. 

— E reclama unui vernisaj de mâine. Viola, fiica lui Leif 
Hermansson, îşi expune tablourile jos, la Slajdarns. M-a sunat 
acum un moment şi mi-a spus că până la urmă are ceva 
pentru mine. M-a rugat să ne vedem acolo. 

— Sună interesant, zise el şi puse jos hârtia cu reclama. 

Pictura era un lucru frumos, însă nu tocmai arta lui 
preferată. Aceasta era fotografia, în special cea în alb şi 
negru. Favorita lui era un afiş mare şi înrămat cu o imagine 
alb-negru a lui „The Boss”% in full action la stadionul 
Wembley, făcută în timpul turneului „Born in the USA”. Era 
ceva pe care să-ţi odihneşti ochii. Era artă. 

Erica îşi puse o mână pe piciorul lui Patrik şi se ridică. 

— Merg să mă culc. Vii sau mai rămâi? 

Culese tot de pe masă şi îndesă sub braţ. 

— Mergi tu, draga mea. Eu mai trebuie să lucrez vreo două 


45 Seful - poreclă dată, în semn de respect, cântăreţului şi 
compozitorului american Bruce Springsteen (n. 1949), celebru pentru 
melodii ca „Bom in the USA” sau „Streets of Philadelphia”. (n.r.) 

ore. Am stabilit o conferinţă de presă la ora opt. 

— Minunat, zise Erica sec şi îi aruncă un sărut. 

Patrik observă cu coada ochiului cum i se luminează 
telefonul. Il pusese pe silențios, însă când văzu pe display 
Gösta Flygare se întinse după el. 

Gösta îi vorbea precipitat şi tulburat în ureche, iar Patrik 
simţi că i se clatină pământul sub picioare. 

— Vin, spuse el şi închise telefonul. 

Numai un minut mai târziu, se afla în Volvoul său. Când 
porni în trombă spre Tanumshede, văzu luminile de la casa lor 
în oglinda retrovizoare. Şi silueta Ericăi stând în prag şi 
privind după el. 


Un bărbat sări chiar în faţa lui, iar el îl împuşcă direct în 
piept. 

Khalil clipi. Ochii îi erau uscați şi iritaţi, nu numai din cauza 
jocului pe calculator din acea seară, dar şi din cauza vântului 
care îl bătuse în faţă în timpul lungii şedinţe de navigare. Deşi 
încă se temea, începuse să aştepte cu nerăbdare orele de 
exerciţiu. Era ceva diferit de orice făcuse el vreodată. 

— Karim s-a întors acasă, am văzut, zise Adnan împuşcând 
în cap un soldat duşman. L-a adus Bill cu maşina. 

Stinseseră toate lămpile, iar ecranul era singura sursă de 
lumină din încăpere. 

— Ştii de ce l-a luat poliţia? întrebă Adnan. 

Khalil se gândi la plânsetul copiilor şi la Amina, care le 
aruncase tuturor o privire mândră înainte de a închide uşa. 

— Habar n-am, spuse el. ÎI întrebăm pe Rolf când vine 
mâine. 

Încă un soldat duşman căzu pe câmpul de bătaie şi Adnan 
făcu un gest victorios. Tocmai câştigase o mulţime de puncte. 

— Aici poliţia nu e ca acasă, zise Khalil. 

Işi dădu imediat seama cât de nesigur era tonul său. De 
fapt, nu ştiau prea multe despre poliţia suedeză. Poate erau la 
fel de nedrepţi ca în Siria. 

— Dar ce ar putea să aibă cu Karim? Nu cred... 

Khalil îl întrerupse pe Adnan. 

— Şşt, ascultă! 

Opri sonorul şi ascultară amândoi încordaţi. De afară se 
auzeau ţipete. 

— Dar ce se întâmplă acum? 

Khalil puse deoparte consola de joc. Se auziră mai multe 
ţipete. Se uită la Adnan, care îşi azvârli consola. Se repeziră 
împreună afară din cameră. Ţipetele deveneau tot mai 
puternice. 

— Arde! strigă cineva. 

Şi atunci văzură focul care se înălța spre cer la vreo 
cincizeci de metri mai încolo. Locuinţa lui Karim. 

Vâlvătăile goneau spre ei. 

Farin veni în fugă cu un extinctor, dar la scurt timp după 
aceea îl aruncă într-o parte, plin de frustrare. 

— Nu funcţionează! 

Khalil îl prinse de braţ pe Adnan. 

— Trebuie să aducem apă! 

Se întoarseră şi strigară către toţi cei aflaţi în calea lor să 
aducă apă. Ştiau unde se afla robinetul folosit de Rolf pentru 
a uda gazonul din jurul clădirii de birouri şi alergară într-acolo, 
însă nu găsiră găleți în care să aducă apa. 

— Aduceţi castroane, vase, găleți, tot ce găsiţi! îi îndemnă 
Khalil şi se repezi în camera lui şi a lui Adnan pentru a lua 
două castroane. 

— Trebuie să sunăm pompierii! strigă Adnan şi Khalil 
aprobă din cap în timp ce deschidea robinetul. 

Chiar atunci auziră sirenele care se apropiau. 

Khalil se întoarse şi cobori castronul. Lăsă apa să se verse. 
Focul se răspândise cu viteza vântului prin construcţiile 
uscate de lemn şi un rând întreg era în flăcări. Un copil ţipa 
tare şi ascuţit. Auzi gemetele lui Karim, îl văzu ieşind din casa 
cuprinsă de flăcări. II văzu scoțând un corp. Al Aminei. 

Femeile plângeau cu mâinile întinse spre înaltul nopţii, 
unde flăcările şi cenuşa formaseră un cer propriu. Când 
maşinile de pompieri sosiră, Khalil se ghemui la pământ şi îşi 
ascunse chipul între palme. Încă o dată, totul era pierdut. 

Bohuslân 1672 


Se evitaseră unul pe altul toată săptămâna. Trăiseră 
amândoi ceva atât de intens, atât de copleşitor, că după 
aceea nu făcură decât să-şi tragă hainele pe ei, să şteargă 
urma din iarbă şi să se grăbească acasă fiecare pe drumul 
său, peste câmpuri. Nu îndrăzniseră să se uite unul la altul, de 
teamă ca verdeata şi cerul lui Dumnezeu să nu se reflecte în 
ochii lor. 

Elin se simțea ca şi cum ar fi stat lângă un abis care o 
atrăgea cu o putere irezistibilă. Ameţea privind în acel 
întuneric, însă simpla contemplare a lui Preben muncind la 
fermă, îmbrăcat în cămaşa lui albă, o făcea să-şi dorească să 
se arunce. 

Apoi se întâmplă ca Britta să plece la Uddevalla. Avea să 
stea acolo trei zile. Curând după plecarea ei, Preben veni la 
Elin în bucătărie şi îi mângâie părul. O privi în ochi şi ea dădu 
uşor din cap. Ştia ce voia el şi toată ființa ei voia acelaşi lucru. 

El se retrase încet din bucătărie şi merse mai departe spre 
pajişte. Ea aşteptă un timp, cât să nu trezească nicio 
bănuială, şi merse în aceeaşi direcţie, apoi străbătu ferma şi 
merse la vechiul staul unde se întâlniseră ultima oară. Ziua 
era la fel de frumoasă şi de însorită ca şi cu o săptămână în 
urmă. Simti broboane de sudoare curgându-i pe piept din 
cauza căldurii soarelui, şi a efortului de a alerga pe pământ cu 
fuste grele, şi a gândului la ce avea să vină. 

El o aştepta în iarbă. Cu ochi care străluceau de o iubire 
atât de mare, că aproape îi veni să se întoarcă înapoi, îi era 
teamă şi totodată ştia că asta îi era menit. El era în sângele 
ei, în măruntaiele ei, în inima ei şi în credința ei că Dumnezeu 
avea un plan. Nu ar fi putut să le ofere acea iubire dacă nu le- 
ar fi permis şi să îi dea curs. Dumnezeul ei nu putea fi atât de 
crud. lar Preben era un om al bisericii, dacă cineva înțelegea 
cum să tâlcuiască vrerea lui Dumnezeu, atunci el era acela, şi 
ar fi oprit asta dacă ar fi ştiut că nu le era menit. 

Cu mişcări stângace, îşi indepărtă fusta. Preben se uita la 
ea cu capul în mâini şi nu-şi luă nicio clipă privirea. Rămase 
goală în fata lui, tremurând, insă fără să-i fie ruşine sau să 

simtă vreo dorință de a se ascunde. 

— Eşti aşa de frumoasă, Elin, zise el cu respirația tăiată. 

Întinse mâna spre ea. 

— Ajută-mă să-mi scot hainele, spuse el, iar ea i se aşeză 
uşor alături, începând să-i deschidă febril bluza în timp ce el 
îşi scotea pantalonii. 

Până la urmă, rămaseră goi amândoi. Cu un gest tandru, el 
îşi lăsă degetul arătător să urmeze curbele trupului ei. Se opri 
la un semn din naştere pe care îl avea sub sânul drept şi râse. 

— Arată ca harta Danemarcei. 

— Atunci poate că Suedia mi-l va lua, zise ea zâmbind. 

EI ii mângâie fața. 

— Ce-o să ne facem? 

Elin scutură din cap. 

— Hai să nu ne gândim la asta acum. Dumnezeu are un 
plan cu noi. Sunt convinsă. 

— Aşa crezi? 

Privirea îi era tristă. Se aplecă în față, sărutându-l şi 
mângâindu-l în acelaşi timp. El suspină şi îşi deschise buzele 
spre ea, iar ea simţi cum îi răspunde atingerii. 

— Nu cred. Ştiu, îingăimă ea în timp ce se lăsă în jos pentru 
a-l primi. 

Cu privirea fixată într-a ei, Preben o prinse de talie şi o 
trase spre el. Când căzură unul în celălalt, cerul şi soarele 
explodară deasupra lor în căldură şi lumină. Trebuie să fie 
lucrarea lui Dumnezeu, Îşi spuse Elin înainte de a atipi cu 
obrazul pe pieptul lui. 

— Cum e cu Amina? întrebă Martin când el şi Paula 
ajunseră în sala de aşteptare. 

Patrik se întinse în scaunul incomod. 

— E în stare critică, zise el şi se ridică pentru a mai lua o 
cafea. 

A zecea de când ajunsese aici. Vărsase în el toată noaptea 
cafeaua îngrozitoare a spitalului, pentru a putea rămâne 
treaz. 

— Şi Karim? întrebă Paula când se aşezară la loc. 

— Leziuni mai uşoare din cauza fumului la plămâni şi arsuri 
pe mâini după ce i-a scos din casă pe copii şi pe Amina. Copiii 
sunt bine, din fericire. Au respirat în fum şi au fost trataţi cu 
oxigen. Mai rămân sub observaţie încă o zi. 

Paula suspină. 

— Cine va avea grijă de ei în timp ce mama şi tatăl lor sunt 
în spital? 

— Aştept să vină Serviciile sociale, să vedem ce propun. 
Dar se pare că nu au nicio rudă, nimic. 

— Putem să-i luăm noi, zise Paula. Mama şi-a luat liber în 
timpul verii ca să ne ajute cu bebeluşul şi ştiu că ar spune 
acelaşi lucru dacă ar fi aici. 

— Da, deşi Mellberg... 

Chipul Paulei se întunecă. 

— Când i-a povestit mamei ce a făcut, cu mândrie şi apoi 
victimizându-se, bineînţeles, mama l-a dat afară. 

— L-a ce?! zise Martin. 

Patrik se uită încremenit la Paula. 

— Rita l-a dat afară pe Bertil? Şi atunci unde stă? 

— N-am idee, răspunse Paula. Dar cum am spus, copiii pot 
locui la noi. Dacă Serviciile sociale sunt de acord. 

— Mi-e greu să cred că ar putea avea obiecţii, spuse Patrik. 

Un doctor se apropie de ei pe coridor. Patrik se ridică. Era 
acelaşi de la care primise informaţii şi pe timpul nopţii. 

— Bună, spuse el întinzându-i mâna Paulei şi apoi lui 
Martin. Mă numesc Anton Larsson şi sunt medicul responsabil. 

— Ceva nou? întrebă Patrik şi bău strâmbându-se ce mai 
rămăsese din cafea. 

— Nu, situaţia Aminei este tot critică şi o întreagă echipă 
luptă să o salveze. A inspirat mult fum şi are arsuri de gradul 
trei pe porţiuni mari din suprafaţa corpului. Este legată la 
aparatul pentru respirat şi i se face perfuzie pentru a reface 
marea pierdere de lichid cauzată de arsuri. Ne-am ocupat de 
problemele ei toată noaptea. 

— Şi Karim? întrebă Martin. 

— Aşa cum l-am informat pe colegul, Karim are leziuni 
superficiale pe mâini şi plămâni uşor lezaţi de fum, însă altfel 
e relativ neafectat. 

— De ce Amina a fost mai afectată decât Karim? întrebă 
Paula. 

Nu aveau încă întreaga imagine a incendiului şi a 
desfăşurării lui, experţii investigau ce se întâmplase, dar se 
credea că era vorba de un incendiu premeditat. 

— Cred că îi puteţi pune întrebarea asta chiar lui, e treaz şi 
am să văd dacă se simte în stare să vorbească cu voi. 

— Am aprecia, zise Patrik şi se aşeză jos. 

Aşteptă în tăcere alături de Martin şi de Paula. După numai 
câteva minute, medicul apăru pe coridor făcându-le semn cu 
mâna. 

— Nu aş fi crezut, zise Martin. 

— Nu, dacă aş fi fost în situaţia lui, nu mi-aş fi dorit să mai 
vorbesc cu vreun poliţist, spuse Paula ridicându-se. 

Se îndreptară spre încăperea în care aştepta doctorul 
Larsson şi păşiră precauţi înăuntru. Karim stătea într-un pat 
de lângă fereastră, întors spre ei cu chipul brăzdat de 
oboseală şi de spaimă. Işi odihnea pe pătură mâinile 
bandajate. 

Tubul respirator de lângă pat vâjâia în surdină pompând 
oxigen. 

— Mulţumim că eşti de acord să vorbeşti cu noi, zise Patrik 

cu glas scăzut şi trase un scaun aproape de el. 

— Vreau să ştiu cine a făcut asta familiei mele, spuse Karim 
cu voce groasă, într-o engleză mai fluentă decât a lui Patrik. 

Tuşi, iar ochii i se umplură de lacrimi, însă continua să îl 
privească fix pe Patrik. 

Martin şi Paula stăteau în fundal, ca şi cum printr-un acord 
tacit îl lăsaseră pe Patrik să poarte conversaţia. 

— Spun că nu ştiu dacă Amina va supravieţui, zise Karim şi 
începu să tuşească din nou. 

Lacrimile îi curgeau pe obraji. Duse mâna la tubul care îl 
ajuta să respire. 

— Nu, încă nu ştiu, spuse Patrik. 

Nodul din gât îl obliga să îşi dreagă vocea de nenumărate 
ori. Ştia exact cum se simţea Karim. Îşi amintea de 
momentele de după accidentul care aproape că îi luase viaţa 
Ericăi. Nu avea să uite niciodată acea senzaţie de spaimă. 

— Ce mă fac fără ea? Ce se vor face copiii fără ea? întrebă 
Karim fără a mai tuşi de data asta. j 

Tăcu, iar Patrik nu ştiu ce să răspundă. In loc de asta, 
întrebă la rândul lui: 

— Poţi povesti ce îţi aminteşti de aseară? Ce s-a întâmplat? 

— Eu... Nu ştiu prea bine, clătină Karim din cap. Totul s-a 
întâmplat atât de repede. Am visat... Am crezut mai întâi că 
eram înapoi în Damasc. Că a explodat o bombă. A durat 
câteva secunde până mi-am dat seama ce era... Apoi am fugit 
la copii, credeam că Amina fugea după mine, am auzit-o 
strigând când m-am trezit. Insă după ce i-am scos pe copii 
afară am văzut că nu era cu mine, am luat un prosop care era 
afară şi m-am repezit din nou înăuntru... 

Vocea i se împotmolea şi tuşea violent. Patrik luă un pahar 
cu apă aflat pe masa de lângă pat şi i-l întinse lui Karim, să 
poată bea prin pai. 

— Mulţumesc, spuse el şi se lăsă iar pe perne. Am fugit 
înapoi în dormitorul nostru şi ea... 

Suspină, dar reluă propoziţia: 

— Ardea. Amina ardea. Părul. Hainele de noapte. Am 
ridicat-o, am fugit afară cu ea şi am rostogolit-o pe pământ. l- 
am... i-am auzit pe copii ţipânad... 

Îşi ridică privirea înlăcrimată spre Patrik. 

— Ei spun că cei mici sunt bine, aşa este? Nu mă mint? 

Patrik dădu din cap. 

— Nu, nu mint. Copiii sunt bine. Îi ţin numai pentru... - 
căută febril cuvântul în engleză şi realiză că era ca şi în 
suedeză - pentru observaţie. 

Karim păru uşurat pentru o clipă, apoi expresia de pe chipi 
se întunecă din nou. 

— Unde vor locui? Ei spun că trebuie să mai stau aici 
câteva zile şi Amina... 

Paula făcu un pas în faţă. 

Trase un scaun lângă pat şi spuse calm: 

— Nu ştiu cum ţi se va părea ideea asta, dar am sugerat să 
locuiască la mine copiii, până când te înzdrăveneşti destul ca 
să poţi ieşi. Eu... Mama mea e imigrantă. Ca şi tine. Din Chile. 
A venit în Suedia în 1973. Ea înţelege. Eu înţeleg. Locuiesc cu 
mama, cei doi copii ai mei şi... aici Paula ezită. Şi soţia mea. li 
luăm cu plăcere pe copiii tăi. Dacă ne dai voie. 

Karim o studie atent un moment îndelungat. Paula rămase 
tăcută în acest timp. Apoi el încuviinţă din cap: 

— Da. Nu prea am de ales. 

— Mulţumesc, spuse şoptit Paula. 

— Nu ai văzut pe nimeni aseară? întrebă Patrik. Sau nu ai 
auzit nimic? Înainte de incendiu? 

— Nu, clătină din cap Karim. Eram obosiţi... După... tot. Aşa 
că am mers la culcare, iar eu am adormit imediat. Nu am 
văzut, nici nu am auzit nimic. Nu se ştie cine a făcut asta? De 
ce ar vrea cineva aşa ceva? Are legătură cu acuzaţiile 
împotriva mea? 

Patrik evită să-i întâlnească privirea. 

— Nu ştim, spuse el. Însă avem de gând să aflăm. 


Sam se întinse după telefonul de pe noptieră. Mama nu 
venise să-l trezească, aşa cum o punea James să facă mereu, 
dar îl treziseră coşmarurile. Înainte se întâmpla cam o dată pe 
lună, poate de două ori, însă acum se trezea transpirat în 
fiecare noapte. Nu-şi putea aminti de o vreme în care să nu-i 
fi fost frică, în care neliniştea nu îl bântuia. Poate de aceea 

alerga mama lui tot timpul, îşi epuiza corpul ca să nu fie mai 
în stare să gândească. Îşi dorea să poată face şi el la fel. 

Chipurile din vis îl chinuiau, aşa că se concentră pe ecranul 
mobilului. Jessie îi trimisese un mesaj. Numai gândindu-se la 
ea şi simţi un val de căldură răspândindu-i-se în pântec. 
Pentru prima oară în viaţa lui, cineva îl vedea aşa cum era şi 
nu îşi întorcea spatele în faţa întunericului descoperit. 

Era inundat de ceva negru care creştea tot mai puternic, zi 
după zi. Avuseseră ei grijă de asta. Mai mult presimţea decât 
simţea carnetul de însemnări de sub saltea. Acolo nici mama, 
nici James nu l-ar fi găsit. Nu era destinat altor ochi decât ai 
lui însuşi, însă spre propria mirare începuse să cocheteze cu 
gândul de a-l arăta lui Jessie. Era la fel de rănită ca şi el. Ar fi 
înţeles. 

Ea nu avea să afle niciodată de ce o luase cu el luni, în 
escapada cu barca. Se hotărâse să nu se mai gândească 
niciodată la asta. Insă în vise revenea, se topea în mulţimea 
celorlalţi demoni care îl chinuiau. Oricum, nu mai avea nicio 
importanţă. In carnetul lui de însemnări, viitorul era stabilit. 
Drumul era lat şi drept, ca Highway 66%. 

Se hotări să nu-i mai fie teamă de ce se ascundea după 
colţ. Ştia că putea să-i arate carnetul de însemnări. Ar 
înţelege. 

Astăzi avea să ia totul cu el la Jessie. Tot ce a adunat de-a 
lungul anilor. Pusese deja mapele şi dosarele într-o geantă 
aproape de uşă. Îi scrise să se vadă într-o jumătate de oră şi 
ea îi răspunse „OK”. Se îmbrăcă rapid şi îşi puse rucsacul pe 
umăr. Inainte de a se îndrepta spre uşă şi spre geanta cea 
grea, se întoarse şi privi spre pat: putea reconstitui la 
perfecţiune imaginea carnetului de însemnări care se afla 
acolo. 

Inghiţi de câteva ori, apoi merse spre pat şi ridică salteaua. 


Jessie deschise uşa şi fu întâmpinată de zâmbetul lui Sam. 
Cel rezervat ei în exclusivitate. 
— Bună, spuse ea. 

— Bună. 

Avea un rucsac în spate şi o geantă într-o mână. 

— Nu a fost greu cu toate astea pe bicicletă? 

Sam ridică din umeri. 

— A mers bine, sunt mai puternic decât par. 

Aşeză rucsacul şi geanta lângă uşă şi îşi puse apoi braţele 
în jurul lui Jessie. Inspiră mireasma părului ei proaspăt spălat. 
Ea se bucură să ştie că lui îi plăcea parfumul ei. 

— Am luat cu mine câte ceva, spuse Sam şi merse spre 
masa mare din bucătărie, unde scoase nişte lucruri din genţi. 
Ti-am promis că îţi arăt mai mult. Despre mamele noastre şi 
despre caz. 

Jessie se uită la mapele şi dosarele din faţa lor. Erau 
marcate cu „Mate”, „Suedeză” şi alte subiecte legate de 
şcoală. 

— James şi mama au crezut că e material de şcoală, zise 
Sam aşezându-se pe un scaun. Am tot adunat fără să observe 
nimic. 

Jessie se aşeză lângă el şi deschiseră împreună dosarul 
intitulat „Mate”. 

— Cum ai făcut rost de toate astea? întrebă ea. Din afara 
internetului, vreau să spun. 

— Mai mult de la bibliotecă, din arhiva de ziare. 

Jessie se uită la imagini cu Marie şi mama lui Sam, Helen. 
Erau fotografiile lor de şcoală. 

— Imaginează-ţi că erau mai tinere decât suntem noi acum, 
spuse ea. 

Sam îşi plimbă degetul arătător peste articol. 

— Ce întuneric trebuie să fi îngropat în ele, zise el. La fel ca 
noi doi. 

Jessie tresări. Răsfoi dosarul mai departe şi văzu o poză cu 
Stella care zâmbea. 

— Dar ce le-a determinat să facă asta? Cum poţi fi atât de 
furios pe... pe un copil? 

Jessie bătu cu degetul în fotografie, iar Sam se ridică. Faţa 
îi roşise puternic. 

— Din cauza... întunericului, Jessie. La naiba, nu înţelegi? 
Cum poţi să nu ÎNŢELEGI? 

Jessie se trase înapoi. Îl privi înmărmurită, fără a pricepe de 
unde apăruse brusc acea furie. Nu putu să-şi oprească 
lacrimile. Furia dispăru din privirea lui Sam. Se cobori în faţa 
ei. 

— lartă-mă, iartă-mă, spuse el şi îi îmbrăţişă picioarele cu 
capul îngropat adânc în poala ei. Nu am vrut să mă înfurii, dar 
sunt atât de al dracului de frustrat. In mine fierbe totul şi 
vreau numai... vreau să arunc toată lumea în aer. 

Jessie dădu din cap aprobator. Inţelegea exact. Exista 
numai un singur om în toată lumea de care îi păsa şi acela era 
Sam. Singurul lucru pe care îl aflase de la ceilalţi era că voiau 
să o umilească, să o facă să se simtă mică şi lipsită de putere. 

— lartă-mă, repetă el ştergându-i lacrimile. N-aş putea să 
te rănesc vreodată. Eşti singura căreia nu vreau să-i fac rău. 


Vendela simţea cald sub picioare lemnul pontonului, 
aproape fierbinte. Îngheţata se topea mai repede decât apuca 
să mănânce. Însă problema lui Basse era şi mai mare decât a 
ei, el se lingea frenetic pe braţ ca să îndepărteze toată 
îngheţata de ciocolată topită. Uneori era ca un copil. 

Vendela nu se putu abţine să râdă. Se înghesui lângă Nils, 
care îşi puse un braţ în jurul ei. Când era aşa de aproape de 
el, parcă totul era bine din nou. O făcea să uite imaginile de 
pe internet pe care le văzuse azi-dimineaţă. Clădirile care 
ardeau. Că se mersese atât de departe. N-ar fi putut să aibă 
ceva de-a face cu ei. Sau? 

Basse se sătură până la urmă de îngheţata lui topită şi 
aruncă resturile în apă. Un pescăruş se repezi imediat după 
ele. 

Îşi întoarse privirile dinspre pasăre. 

— Mama şi tata nu vin acasă în weekend, aşa cum 
intenționau... Rămân până în weekendul următor. 

— Ocazia ideală pentru o petrecere, spuse Nils zâmbindu-i 
lui Basse, care luă expresia aceea nesigură, atât de 
enervantă. 

Vendela oftă, iar Nils surâse din nou, răutăcios. 

— Hai, fugi de-aici! la-o ca un preludiu al petrecerii de la 
centrul comunitar de sâmbăta viitoare. Invităm nişte oameni 

faini, facem focul, pregătim nişte rachiu şi facem punci. 

— Nu ştiu... 

Însă Nils câştigase deja. Vendela ştia. 

Se uită din nou la imaginea caselor arse. Voia să fugă de 
ea, de titlul „femeie grav rănită”. Şi deodată ştiu ce dorea să 
facă. 

Nils preferase să nu răspândească poza cu Jessie goală 
până la începerea şcolii, când puteau beneficia de atenţia 
tuturor. Dar dacă ar putea să o folosească ceva mai devreme? 

— Am o idee, zise ea. 


Bengt îi ieşi în întâmpinare lui Gösta încă de când intră în 
curte cu maşina poliţiei. Gösta răsuflă adânc înainte de a 
cobori. Ştia de pe acum ce turnură avea să ia conversaţia. 

— E adevărat că aţi arestat pe unul dintre refugiații ăia? 

Umbla încoace şi-ncolo prin curte. 

— Am auzit că era chiar printre cei care au participat la 
operaţiunea de căutare! N-au nicio conştiinţă indivizii ăia. 
Trebuia să mă ascultați de la început! 

— Încă nu ştim nimic sigur, spuse Gösta şi se îndreptă spre 
casă. 

Îl durea sufletul văzând hainele Neei, rămase la uscat într- 
un capăt al casei. Euforia răutăcioasă de pe faţa lui Bengt era 
iritantă, mai ales acum, după incendiu, însă totodată era 
solidar cu durerea lui. Înţelegea şi nevoia omului de 
răspunsuri şi soluții simple. Problema era că rareori 
răspunsurile simple erau şi cele corecte. Realitatea are o 
tendinţă de a fi mai complicată decât ne dorim. 

— Pot să intru? îl întrebă pe Bengt când îi deschise uşa de 
la intrare. 

Acesta îi spuse apoi soţiei sale să îi cheme jos pe Peter şi 
pe Eva, iar ea aprobă din cap. 

Primul cobori Peter, urmat imediat de Eva. Păreau pe 
jumătate adormiţi. Peter se aşeză şi îi făcu semn lui Gösta să 
facă la fel. 

Acea masă de bucătărie începuse să-i fie foarte familiară lui 
Gösta. Îşi dorea doar ca într-o zi să poată veni aici cu un 
răspuns final. Îşi dădu seama că şi de această dată îi va 

dezamăgi. Pe deasupra, capitalul de încredere era lezat pe la 
margini de percheziţia din ziua precedentă, şi nu mai ştia cum 
să se apropie de familie. Era la fel de tulburat ca şi Patrik din 
cauza incendiului şi a felului în care Mellberg se purtase cu 
Karim şi cu familia lui. Insă în acelaşi timp nu putea ascunde 
posibilitatea de a fi găsit o dovadă decisivă la Karim, care l-ar 
fi putut indica pe el ca făptaş. Totul era aşa de încurcat şi 
confuz. 

— E adevărat? întrebă Peter. Despre omul din tabăra de 
refugiaţi? 

— Nu ştim în momentul de faţă, zise el precaut şi văzu cu 
coada ochiului cum Bengt devenea din nou îngrijorător de 
roşu la faţă. 

Se grăbi să continue. 

— Am găsit ceva, dar din cauza unor... detalii tehnice, nu 
ştim încă prea bine ce presupun aceste lucruri. 

— Am auzit că aţi găsit haine de-ale Neei la el, aşa e? 
întrebă Peter. 

— Oamenii ne sună, spuse Bengt. Aflăm lucruri de la alţii, 
nu de la voi. Cred că este... 

Işi ridică din nou glasul, dar Peter îi făcu semn cu mâna să 
se oprească şi spuse calm: 

— E adevărat că aţi găsit haine de-ale Neei la cineva din 
tabăra de refugiaţi? 

— Am găsit un lucru, spuse Gösta şi scoase din geantă o 
mapă de plastic. Dar avem nevoie de ajutorul vostru pentru a- 
| identifica. 

Eva scânci, iar Ulla o atinse uşor pe braţ. Eva nu păru să 
observe gestul, ci se uita fix la mapa pe care o scosese Gosta. 

— Recunoaşteţi asta? întrebă el punând nişte fotografii pe 
masă. 

Eva îşi trase răsuflarea. 

— Sunt ai Neei. Sunt chiloţii Neei cu motive din „Regatul de 
gheaţă”. 

Gösta se uită la fotografiile cu chiloţii albaştri de fetiţă, cu 
prinţesa blondă în faţă, şi întrebă din nou: 

— Sunteţi sigur? Sunt chiloţii Linneei? 

— Da! dădu Eva hotărât din cap. 

— Şi i-aţi dat drumul! izbucni Bengt. 

— Există anumite probleme cu modul în care a fost găsit 
acest obiect... 

Bengt pufni. 

— Anumite probleme! Aveţi un străin care vine aici, răpeşte 
şi omoară o fată mică, iar voi vorbiţi despre probleme! 

— Înţeleg că sunteţi tulburaţi, dar noi trebuie... 

— Noi trebuie nimic! V-am spus de la început că sigur e 
unul din ăia, dar nu aţi ascultat, aţi lăsat să treacă timpul şi să 
stăm aici fără să ştim ce i s-a întâmplat Neei, iar acum l-aţi 
eliberat pe făptaş! Şi pe deasupra aţi întors casa cu susu-n jos 
şi i-aţi tratat pe fiul meu şi pe soţia lui ca suspecți, nu aveţi 
nicio ruşine! 

— Tată, calmează-te acum, zise Peter. 

— Cum să nu fie el? Dacă aţi găsit acolo chiloţii ei? Şi am 
auzit ceva de un incendiu? A încercat să ascundă dovezi? 
Dacă i-aţi dat drumul e clar că a încercat să-şi şteargă 
urmele. Sigur de aceea a mers şi în operaţiunea de căutare... 

— Incă nu ştim ce anume a cauzat incendiul... 

Gösta se gândi să îi povestească prin ce trecuse Karim, că 
soţia lui se afla la terapie intensivă şi că nu se ştia dacă avea 
să se mai trezească vreodată. Insă alese să nu spună nimic. 
Nu credea că acum ar fi fost receptivi la suferinţa altora şi, 
oricum, extrem de eficientul telefon fără fir din Fjällbacka va 
avea grijă să îi informeze curând. 

— Sunteţi siguri că aceştia erau chiloţii pe care îi purta 
când a dispărut? întrebă Gösta privind-o pe Eva. 

Ezită o clipă, apoi aprobă din cap. 

— Avea cinci din ăştia, de culori diferite. Pe ceilalţi îi avem 
acasă. 

— Bine, spuse Gosta. 

Aşeză fotografiile la loc în mapă şi se ridică. 

Bengt îşi încleştă pumnii. 

— Aveţi grijă să-l înfundaţi cât mai repede pe negroteiul 
ăla, altfel mă ocup eu. 

Gösta se uită la el. 

— Am cel mai mare respect pentru suferinţa prin care 
treceţi. Dar nimeni, repet nimeni, nu trebuie să facă nimic ce 

ar agrava şi mai mult situaţia. 

Bengt pufni numai, iar Peter dădu din cap spre Gosta. 

— Latră mai rău decât muşcă, zise el. 

— Sper asta, de dragul lui, spuse Gösta. 

Când plecă de la fermă, îl văzu pe Peter stând în pragul uşii 
şi privind în urma lui. Il preocupa şi îl frământa ceva, însă nu 
putea nici în ruptul capului să-şi aducă aminte ce anume. Era 
ceva ce-i scăpase, dar cu cât se străduia mai mult să-şi aducă 
aminte, cu atât i se sustrăgea mai mult. Aruncă din nou o 
privire în oglinda retrovizoare. Peter continua să stea acolo, 
cu ochii la el. 


— Alo! E cineva aci? 

Nu era vocea Ritei cea care îl trezi. Mellberg deschise ochii 
fără să înţeleagă unde se afla. Apoi o văzu pe Annika în 
pragul uşii. 

— Ah, sunt numai eu, zise el şi se ridică. 

Se frecă la ochi. 

— Ce faci aici? îl întrebă Annika. Mi s-a făcut o frică de 
moarte când am auzit sunete dinăuntru. Ce faci atât de 
devreme? 

Îşi încrucişă mâinile pe pieptul generos. 

— Da, sau atât de târziu... spuse Mellberg încercând să 
zâmbească. 

Ar fi preferat să nu-i spună Annikăi ce se întâmplase, dar 
vestea avea să se răspândească oricum în secţie, ca focul în 
pădure, aşa că mai bine lua taurul de coame. 

— Rita m-a dat afară, spuse el arătând geanta de lângă 
pat. 

Rita nu îi împachetase pijamaua preferată de flanel, aşa că 
dormise în hainele de ieri. lar minuscula cameră de relaxare 
era destinată numai pentru un moment de odihnă, nu pentru 
înnoptat. Aerul era stătut şi cald ca într-o saună. 

Se uită în jos la cât de transpirat şi şifonat arăta. 

— Păi şi eu aş fi făcut la fel! spuse Annika făcând cale- 
ntoarsă spre bucătărie, dar la jumătatea drumului se întoarse 
şi îi strigă: Presupun că ai dormit bine şi n-ai auzit ce s-a 
întâmplat? 

— Păi, nu cred c-aş putea spune că am dormit foarte bine, 
spuse Mellberg mergând şchiopătat după ea şi ţinându-se de 
spate. Patul ăla de cort e groaznic de incomod, nu există aer 
condiţionat şi pentru că am piele sensibilă mă ia cu 
mâncărimi dacă nu am lenjerie de pat de calitate bună, iar 
alea parcă sunt făcute din carton, aşa că... 

Se întrerupse şi îşi înclină capul într-o parte. 

— Îmi pui şi mie o cană, iubito, dacă tot pregăteşti 
cafeaua? 

Işi dădu seama cât de neinspirat îşi alesese cuvintele în 
secunda în care „iubito” îi părăsi buzele şi se pregăti 
sufleteşte pentru reacţia Annikăi. Dar aceasta nu veni. 

Annika se aşeză la masa de la bucătărie. 

— Cineva a aprins focul la tabăra de refugiaţi astă-noapte, 
spuse ea cu voce joasă. Karim şi familia lui sunt la spital. 

Mellberg duse mâna la piept. De-abia putea să se uite la 
Annika. 

Greoi, se aşeză la masă în faţa ei. 

— Are... are legătură cu ce am făcut eu? 

Işi simţi limba umflată şi lipită de cerul gurii. 

— Asta nu ştim. Insă da, există acest risc, Bertil. Oamenii 
au sunat întruna, aşa că mi-am transferat apelurile acasă şi n- 
am dormit un moment. Patrik se află la spital cu Martin şi cu 
Paula. Soţia lui Karim este în comă artificială. Are nişte arsuri 
atât de grave, încât nu ştiu dacă va supravieţui. lar Karim s-a 
rănit la mâini când a încercat să o salveze din locuinţă. 

— Copiii? întrebă Mellberg răguşit şi simţi cum i se pune un 
nod în stomac. 

— Se află la spital sub observaţie până mâine, dar par a fi 
bine. Nu au mai fost răniţi, însă cei cărora le-a ars casa au 
fost evacuaţi la centrul comunitar. 

— Dumnezeule, spuse Mellberg aproape în şoaptă. Ştiţi 
ceva despre cine a făcut asta? 

— Nu, deocamdată nicio urmă. Dar multă lume ne-a dat 
indicii, aşa că voi trece prin ele cât de repede posibil. Avem 
parte de tot spectrul, de la ţicniţi care cred că refugiații au 
făcut asta ca să trezească simpatie la unii care spun că în 
spate se află Sveriges Vânner. Incendiul pare să fi împărţit 

lumea în două tabere. Încă există mulţi care spun că asta 
merită refugiații. De partea cealaltă avem oameni ca Bill, care 
a reuşit să mobilizeze un sprijin masiv pentru ei şi i-a adunat 
la centrul comunitar pe cei care au nevoie de locuinţe. lar 
lumea vine acolo cu tot felul de ajutoare. Ai zice că această 
situaţie scoate şi ce e mai bun, şi ce e mai rău în oameni. 

— Aşadar, eu... clătină Mellberg din cap şi abia putu să 
continue. Nu am vrut... Nu m-am gândit... 

— Nu, tocmai asta este, zise Annika oftând. Nu te gândeşti, 
Bertil. 

Se ridică şi începu să pregătească filtrul de cafea. 

— Vrei o cană, aşa ai spus? 

— Da, mulţumesc, spuse el. 

Înghiţi. 

— Cât de mari sunt şansele? 

— Să ce? întrebă Annika şi se aşeză în faţa lui în timp ce 
filtrul de cafea începu să pufăie. 

— Ca soţia lui să scape... 

— Nu foarte mari, din câte înţeleg, spuse Annika cu voce 
joasă. 

Mellberg amuţi. De data asta făcuse o greşeală colosală. 
Spera numai că putea fi îndreptată. 

Spre sfârşitul verii, Elin începu să se îngrijoreze. La început 
a crezut că erau indispoziţiile verii cele care o făceau să fugă 
şi să vomite în spatele hambarului. În acelaşi timp, ştia ea 
foarte bine. Era la fel ca atunci când o aşteptase pe Märta. In 
fiecare noapte se ruga lui Dumnezeu. Ce voia să spună cu 
asta? In fața cărei încercări o punea? Să îi spună sau lui 
Preben? Cum ar reacţiona? Ştia prea bine că o iubea, însă 
adânc în sinea ei avea temeri legate de puterea sa. Preben 
era un om bun, dar era şi ambitios, şi serviabil, de atâta lucru 
îşi dăduse seama. Toate întrebările ei despre unde va duce 
asta fuseseră reduse la tăcere cu săruturi şi sex, nu înainte 

însă de a apuca să vadă o privire tristă în ochi. 

Și apoi era Britta. Devenea tot mai morocănoasă şi 
bănuitoare. Încercaseră cât de bine putuseră să ascundă ce 
simțeau unul pentru altul, însă existau momente când ea şi 
Preben se vedeau în prezenţa Brittei şi nu îşi puteau ascunde 
emoțiile. Işi cunoştea prea bine sora. Ştia de ce era capabilă. 
Deşi nu era un subiect de povestit celorlalți, Elin nu uitase că 
Märta aproape se înecase în iaz. Şi nici cine era fără îndoială 
responsabil pentru asta. 

În timp ce zilele se scurtau şi toţi de la fermă sporeau 
eforturile ca să apuce să termine pregătirile pentru iarnă, 
Britta era tot mai retrasă. Rămânea mult mai mult în pat 
dimineața şi refuza să se scoale. Părea că o secătuiau 
puterile. 

Preben o ruga pe bucătăreasă să îi pregătească 
mâncărurile preferate, însă refuza să mănânce. Elin lua în 
fiecare seară o portie nemâncată de pe noptieră. Noaptea, 
Elin se mângâia pe burtă, întrebându-se cum ar reacționa 
Preben dacă i-ar spune că aştepta copilul lui. Se gândea că va 
fi bucuros. El şi Britta nu păreau să poată avea copii, iar el nu 
o iubea pe Britta cum o iubea pe ea. Şi ce-ar fi fost ca Britta 
să aibă o boală fatală? Atunci ea şi Preben ar fi putut trăi 
împreună ca o familie. Când ii veneau asemenea gânduri, Elin 
obişnuia să se roage cu şi mai multă putere lui Dumnezeu. 

Fără vreo explicație, Britta devenea tot mai slabă pe zi ce 
trecea. Până la urmă, Preben aranjă ca un doctor din 
Uddevalla să vină în vizită. Corpul lui Elin se încordă de 
nelinişte în fata acestei vizite. Incerca febril să se convingă că 
era nelinişte pentru sora ei, însă tot ce gândea era că, dacă 
lucrurile stăteau prost cu Britta, atunci dintr-odată exista un 
viitor. Deşi aveau să fie întâmpinați cu neincredere şi bârfe 
dacă ar fi impreună la aşa de scurt timp după ce Preben ar fi 
devenit văduv, vorbele s-ar fi potolit cu timpul, era sigură de 
asta. 

Când trăsura care îl aducea pe doctor sosi, Elin se retrase 
să se roage. Se ruga mai fervent decât o făcuse vreodată. şi 
spera ca Dumnezeu să nu o pedepsească pentru ceea ce fi 
cerea. Adânc în sufletul ei, credea că vrerea lui Dumnezeu era 

ca ea şi Preben să rămână împreună. lubirea lor era prea 
mare pentru a fi întâmplătoare, deci boala Brittei făcea cu 
siguranță parte din planul Lui. Cu cât se ruga mai mult, cu 
atât era mai convinsă. Britta nu avea să mai trăiască mult. 
Copilul încă nenăscut al lui Elin va avea un tată. Aveau să 
devină o familie. Prin grija Domnului. 

Cu inima bătându-i puternic, Elin se întoarse înapoi în casă. 
Niciunul dintre ceilalți servitori nu spusese nimic, prin urmare 
presupuse că nu auziseră nimic deocamdată. Bârfele circulau 
rapid la ferma parohiei şi ştia că se şoptea şi despre ea şi 
Preben. Nimic nu le scăpa slugilor unei ferme mici. Şi despre 
faptul că doctorul venea de la Uddevalla să vadă ce era cu 
stăpâna lor se vorbise zile în şir. 

— Elsa, ai auzit ceva? o întrebă Elin pe servitoarea care 
pregătea masa de seară. 

— Nu, niciun cuvânt, spuse Elsa continuând să mestece 
într-o oală mare de pe cuptor. 

— Merg să văd ce este, zise Elin. Doar e sora mea. 

Îi era teamă că ce îl rugase pe Dumnezeu putea fi ghicit de 
ceilalţi sau că altii ar putea observa cât de puternic îi bătea 
inima. Dar bucătăreasa nu făcu decât să dea din cap, cu 
spatele la ea. 

— Mergi. Dacă stăpâna nu mănâncă nici clătitele mele 
austriece, ştiu că ceva nu e bine. Cu voia lui Dumnezeu, nu e 
nimic serios. 

— Aşa e, cu voia lui Dumnezeu, spuse Elin şoptit şi merse 
în camera unde se afla Britta. 

Rămase şovăind în fata uşii. Nu ştia dacă să îndrăznească 
să bată. Dar uşa se deschise şi un domn îndesat, cu mustață 
stufoasă, ieşi afară cu geanta sa medicală în mână. 

Preben dădu mâna cu el. 

— Doctore Brorsson, nu ştiu cum să vă mulțumesc, spuse 
el, iar Elin se miră că zâmbea. 

Ce veste ar fi putut să-i dea doctorul care să-l facă să 
zâmbească cu ochi ce străluceau în întunericul coridorului? 
Elin simţi că i se pune un nod în stomac. 

— Ea e Elin, sora Brittei, i-o prezentă Preben medicului. 

Circumspectă, dădu mâna cu el. Încă îi era greu să 

înțeleagă expresia de pe chipul bărbatului. În spatele lor, 
Britta stătea aplecată pe perne de puf, cu părul brunet 
desfăcut. Arăta ca o pisică ce tocmai vizitase oala cu 
smântână. Elin rămase şi mai uimită. 

Doctorul Brosson spuse cu aplomb: 

— Atunci felicitările mele! Nu are decât câteva săptămâni, 
dar e cert că Britta e însărcinată. Graviditatea a epuizat-o 
însă, şi trebuie să aveti grijă să bea suficiente lichide şi să 
consume atâta hrană cât are nevoie. Am recomandat să i se 
dea bulion în următoarele săptămâni, până când îi trece 
greata şi îi revine apetitul. 

— Elin va putea da o mână de ajutor în privința asta, zise 
Preben strălucind de bucurie. 

De ce arăta atât de fericit? Nu voia să fie cu Britta, voia să 
fie cu ea, el însuşi o spusese. Că a ales greşit sora. Fusese 
voia lui Dumnezeu ca sămânţa lui Preben să nu crească în 
Britta. 

lar acum stătea acolo hlizindu-se şi preamărindu-i calitățile 
de servitoare în fata doctorului Brosson. Britta se uita la ea cu 
o bucurie răutăcioasă. Îşi mângâie uşor părul şi apoi se 
tângui. 

— Preben, mă simt din nou aşa rău... 

Întinse o mână, iar Elin îl privi pe Preben grăbindu-se spre 
ea. 

— Pot face ceva? Ai auzit ce a zis doctorul. Odihnă şi 
bulion. Să o rog pe Elsa să pregătească nişte bulion? 

Britta aprobă din cap. 

— Nu pentru că aş avea vreun apetit, dar de dragul 
copilului nostru e mai bine să încerc. Roag-o pe Elin să 
vorbească cu Elsa şi să vină cu bulion. O va face cu plăcere. 
Vrea ca micul ei nepot sau nepoată să se nască sănătos. 

— Desigur că Elin îl va aduce bucuroasă, spuse Preben. Dar 
trebuie să îl conduc pe doctorul Brorsson înainte să stau cu 
tine. 

— Nu, nu, mă descurc singur, chicoti doctorul şi se îndreptă 
spre ieşire. Ai grijă de mămică, eu sunt mulțumit că mi-am 
făcut treaba. 

— Bine, atunci, zise Preben aprobând din cap şi ținând 

mâna Brittei în ambele sale mâini. 

Se uită la Elin, care rămăsese încremenită în pragul uşii. 

— Elin, aş aprecia să te ocupi cât mai repede de asta, Britta 
trebuie să urmeze recomandările medicului acum. 

Elin aprobă din cap şi işi cobori privirea. 

Singurul lucru pe care îl putea face ca să nu izbucnească în 
plâns era să îşi țină privirea fixată asupra pantofilor. Dacă ar 
fi nevoită să mai vadă un moment mina veselă a lui Preben şi 
cea triumtătoare a Brittei, s-ar prăbuşi pe loc. Făcu cale- 
ntoarsă şi merse țintă în bucătărie. 

Stăpâna rămăsese grea şi avea nevoie de bulion. lar 


Dumnezeu râdea în atotputernicia Lui de Elin cea sărmană şi 
credulă. 

Deoarece nu ştia foarte bine cum era cazul să se îmbrace la 
un vernisaj, Erica alesese varianta cea mai sigură, şi anume 
nişte pantaloni scurţi albi şi o bluză albă. li lăsase pe copii 
acasă la Kristina, altfel nu ar fi îndrăznit să se îmbrace în alb. 
Dacă învățase ceva ca mamă a trei copii mici era că hainele 
albe funcționau ca un magnet irezistibil pentru mânuţele 
murdare. 

Verifică din nou ora pe invitaţia primită de la Viola, însă nu 
era nevoie pentru că deja un val de oameni se apropia de 
mica galerie aflată vizavi de hotelul Stora. Erica se uită în jur 
când ajunse în sală. Incăperea era luminoasă şi aerisită. 
Tablourile Violei arătau frumos pe pereţi, iar într-un colţ, pe o 
masă, se aflau pahare de şampanie şi vaze cu florile pe care 
le aduseseră prietenii şi cunoscuţii. Erica se simţi imediat 
prost. Poate ar fi fost bine să aducă şi ea ceva? 

— Erica, ce surpriză, mă bucur că ai venit! 

Viola veni spre ea cu un zâmbet larg. 

Era extraordinar de elegantă, cu părul cărunt prins sus într- 
un coc şi o frumoasă rochie-caftan de culoare bleumarin. 
Erica admirase întotdeauna oamenii care ştiau să poarte o 
astfel de rochie fără să pară înzorzonaţi. In rarele dăţi când 
încercase să probeze aşa ceva, se simţise ca şi cum ar fi mers 
la mascaradă deghizată în Thomas Di Leva”. Insă Viola arăta 
minunat. 

— Uite, ia un pahar de şampanie, sper că nu conduci astăzi, 
spuse artista şi o servi cu un pahar pe Erica. 

Erica se gândi la ce mai avea de făcut în acea zi, ajunse la 
concluzia că nu va folosi maşina şi luă paharul. 


47 Cântăreț, actor şi consilier personal suedez, născut în 1963, cu o 
aparenţă exterioară asemănătoare lui lisus Hristos. (n.r.) 

— Uită-te în jur, o îndemnă Viola, şi dacă vrei să profiţi de 
ocazie şi să achiziţionezi ceva, spune-i te rog acelei fete 
deosebite de acolo şi ea va pune o bulină roşie în dreptul 
tabloului. Apropo, este nepoata mea. 

Viola arătă spre o fată în ultimii ani ai adolescenţei, care 
stătea lângă uşă cu o bandă de buline roşii adezive în mână. 
Părea să îşi ia rolul cât de poate de în serios. 

Erica contemplă în linişte tablourile. Apăruseră deja nişte 
buline roşii şi asta o bucura. li plăcea de Viola. li plăceau şi 
tablourile ei. Nu era cunoscătoare în domeniu şi îi venea greu 
să înţeleagă şi să rezoneze cu arta care nu reprezenta ceva. 
Dar aici erau nişte acuarele reuşite, cu motive pe deplin 
recognoscibile, mai ales oameni în viaţa de zi cu zi. Se opri în 
faţa unui tablou înfăţişând o femeie blondă care frământa 
aluatul, cu urme de făină pe faţă şi o ţigară în colţul gurii. 

— Mama mea. Toate tablourile acestei expoziţii zugrăvesc 
oameni care au însemnat ceva pentru mine şi pe care am 
ales să-i arăt în viaţa lor cotidiană. Fără poze elaborate, i-am 
pictat aşa cum mi i-am amintit. Mama gătea mereu. li plăcea 
asta, mai ales să facă pâine. Aveam pâine proaspătă în 
fiecare zi, însă acum, privind înapoi, mă întreb câtă nicotină 
am înghiţit eu şi fraţii mei, dat fiind că mama fuma ca un turc 
în timp ce frământa aluatul. Dar lumea nu se gândea la asta 
pe vremea aceea. 

— Era frumoasă, spuse Erica, şi credea cu adevărat ce 
spunea. 

Femeia din tablou avea aceeaşi strălucire în ochi ca şi fiica 
ei şi bănuia că la aceeaşi vârstă arătaseră foarte asemănător. 

— Da, era cea mai frumoasă femeie pe care am cunoscut- 
o. Şi cea mai amuzantă. Aş fi mulţumită dacă aş fi pe 
jumătate o mamă la fel de bună pentru copiii mei precum era 
ea. 

— Sunt sigură de asta, spuse Erica fiindu-i greu să creadă 
altceva. 

Cineva o lovi uşor pe umăr pe Viola, iar ea se scuză. 

Erica rămase în faţa portretului mamei Violei. O bucura şi o 
întrista totodată. O bucura pentru că le dorea tuturor o mamă 
care să radieze atâta căldură. O întrista pentru că era atât de 

departe de ce avuseseră parte ea şi Anna în copilărie. Nu 
avuseseră niciodată o mamă care să facă pâine, să 
zâmbească, să-şi îmbrăţişeze copiii şi să le spună că îi 
iubeşte. 

Erica se simţi imediat cu conştiinţa vinovată. Jurase să 
devină opusul mamei sale. Mereu prezentă, caldă, amuzantă 
şi iubitoare. lar acum era din nou într-un drum legat de 
proiectul ei şi aranjase ca cineva să rămână cu copiii pentru a 
câta oară. Dar era foarte iubitoare cu ei şi pe deasupra le 
plăcea să rămână cu bunica sau acasă la Anna cu verişorii. Nu 
le lipsea nimic. Dacă nu ar lucra, nu ar mai fi Erica. Îi iubea şi 
pe copiii ei, îşi iubea şi munca. 

Porni uşor de-a lungul rândului de tablouri, gustând din 
şampanie. In galerie era răcoare şi bine. Cu toate că venise 
multă lume, spaţiul nu era resimţit ca înghesuit. 

Işi auzea numele şoptit din când în când şi văzuse nişte 
femei dându-şi coate în apropierea ei. Era ceva cu care nu se 
putea obişnui încă, faptul că lumea o recunoştea şi o 
considera un fel de vedetă. Până acum reuşise să evite toate 
capcanele mari în care puteau cădea vedetele, nu mersese la 
premiere de filme, nu se luptase cu şerpi şi şobolani în 

emisiunea Fangarna pa fortet“*, nu vorbise în Hellenius 
hârna*, nu stătuse în drezină în programul På spåret. 

— Acolo îl ai pe tata, spuse o voce în spatele ei şi tresări. 
Viola stătea în stânga ei şi arăta spre un tablou mare din 
mijlocul unei laturi a galeriei. Şi acest tablou era reuşit, dar 
emitea o altfel de emoție. Erica încercă să găsească un 
cuvânt corespunzător şi se opri la me/ancolie. 

— Tata la masa de scris. Aşa mi-l amintesc eu, lucra tot 
timpul. Când eram mică, mi-era greu să înţeleg, dar ca adult 
nu numai că înţeleg, dar şi respect ceea ce făcea. Era 
pasionat de munca lui, o binecuvântare şi în acelaşi timp un 
blestem. Cu anii, l-a devorat... 


48 prizonierii din fortăreață - varianta suedeză a emisiunii Fort Boyard. 
(n.r.) 

49 Colţul lui Hellenius - emisiune TV satirică, de tip talk-show, 
prezentată de David Hellenius. (n.r.) 

50 pe pistă - emisiune-concurs la televiziunea suedeză. (n.r.) 

Viola lăsă propoziţia suspendată în aer. Apoi se întoarse 
rapid spre Erica. 

— Chiar, iartă-mă. Te-am rugat cu un motiv să vii. Am găsit 
vechea agendă a tatei. Nu ştiu dacă ar putea fi de folos, a 
scris numai în prescurtări, dar poate vei descoperi câte ceva. 
O am cu mine, dacă o vrei. 

— Da, fireşte, mulţumesc, spuse Erica. 

Nu putuse să pună deoparte frământările legate de motivul 
pentru care Leif îşi schimbase atât de drastic părerea cu 
privire la vina fetelor şi într-un fel trebuia să ajungă la 
rădăcina lucrurilor. Poate agenda îi va oferi o nouă pistă de 
urmat. 

— Aici, spuse Viola, venind cu o agendă neagră şi uzată. 
Poţi să o păstrezi. 

l-0 întinse Ericăi. 

— Eu îl am pe tata aici, zise ea arătând în dreptul inimii. Pot 
să-l recreez oricând în memorie. Stând la biroul lui. 

Puse o mână pe umărul Ericăi şi o lăsă stând în faţa 
tabloului. Erica îl contemplă o clipă. Apoi merse spre fata cu 
bulinele roşii. 


Khalil stătea pe un scaun într-un colţ al încăperii, privind-o 
pe femeia un pic gârbovită care îi întindea pături lui Adnan. 
Nu-i ieşea din minte imaginea lui Karim purtând-o afară pe 
Amina. Cum îi ardeau mâinile. Cum el ţipa şi Amina era atât 
de înfiorător de tăcută. 

Bill, profesorul lui de suedeză, Sture, şi alţii pe care Khalil 
nu îi cunoştea apăruseră dimineaţa. Era clar că Bill şi Rolf îi 
aduseseră pe toţi. Bill îşi fluturase mâinile şi vorbise repede, 
în amestecul lui ciudat de engleză şi suedeză, arătând spre 
maşini, însă nimeni nu îndrăznise să se urce în ele înainte ca 
Khalil, Adnan şi ceilalţi din echipa de navigaţie să intre fiecare 
într-unul dintre vehicule. 

Se uitaseră întrebători unii la alţii când ajunseseră la casa 
roşie din celălalt capăt al Tanumshede. Cum va fi asta? Dar în 
ultima jumătate de oră începuseră să sosească oamenii. 
Amuţiţi, văzuseră cum maşină după maşină intrase în curtea 
asfaltată din faţa centrului comunitar, cu pături, termosuri de 

cafea, haine pentru copii şi jucării. O parte nu făcuseră decât 
să lase ce aduseseră şi plecaseră, în timp ce aţii rămăseseră, 
iar acum se înțelegeau cu ei cât de bine puteau. 

Unde fuseseră aceşti suedezi înainte? Zâmbeau, vorbeau, 
întrebau care erau numele copiilor, veneau cu mâncare şi 
haine. Khalil nu mai înţelegea nimic. Adnan se apropie de el, 
ridicând întrebător din sprâncene. Khalil dădu din umeri. 

— Auziţi, băieţi? strigă Bill de ceva mai departe. Am vorbit 
la Hedemyrs şi au spus că trimit mâncare. Puteţi să luaţi 
maşina şi să o aduceţi? Aici sunt cheile de la maşina mea. 

Bill aruncă cheile spre Adnan, care le prinse în aer. 

Khalil aprobă din cap. 

— Sigur, aducem, spuse el. 

Când ajunseră în parcare, întinse mâna. 

— Dă-mi cheile. 

— Eu vreau să conduc, spuse Adnan prinzând şi mai 
puternic de inelul de la chei. 

— S-o crezi tu, eu conduc. 

Fără tragere de inimă, Adnan deschise uşa dinspre 
pasager. Khalil se aşeză în locul şoferului şi se uită gânditor 
când la cheie, când la panoul de comandă. 

— Nu există un loc pentru cheie. 

— Apeşi pe butonul de start, oftă Adnan. 

Maşinile erau pasiunea lui cea mai mare după jocurile de 
calculator, însă cunoştinţele sale în domeniu proveneau 
preponderent din filmuleţe de pe Youtube. 

Khalil apăsă şovăitor pe butonul pe care scria Stop/Start, 
iar maşina începu să huruie. 

Adnan chicoti. 

— Crezi că Bill ştie că nu avem niciunul permis? 

Khalil se surprinse zâmbind, în pofida celor întâmplate. 

— Crezi că ne-ar fi dat cheile de la maşina lui în cazul ăsta? 

— Vorbim despre Bill, spuse Adnan. E clar că da. Ştii să 
conduci o maşină, nu? Altfel ies afară. 

Khalil se lăsă pe spate. 

— Calm, m-a învăţat tata! 

leşi din parcare şi intră pe şosea. Nu erau decât câteva 
sute de metri până la Hedemyrs. 

— Suedezii sunt ciudaţi, spuse Adnan clătinând din cap. 

— Ce vrei să spui? întrebă Khalil virând în spatele 
supermarketului. 

— Ne tratează ca pe nişte lepre, spun tot felul de prostii 
despre noi, îl aruncă pe Karim în închisoare şi încearcă să ne 
dea foc. Dar apoi vor să ne ajute. Nu pricep... 

Khalil ridică din umeri. 

— Nu cred că toţi vor să vină cu pături, spuse el şi apăsă 
butonul de oprire. Sigur există unii care ar fi preferat să ne 
vadă arşi pe toţi. 

— Crezi că se vor întoarce? întrebă Adnan. Şi vor încerca 
din nou? 

Khalil închise portiera maşinii în urma lui. Clătină din cap. 

— Oamenii care se strecoară şi aruncă cu flăcări ascunşi în 
întuneric sunt laşi. Prea multă lume se uită acum. 

— Crezi că s-ar fi întâmplat dacă nu ar fi venit poliţia să îl ia 
pe Karim? întrebă Adnan ţinându-i uşa lui Khalil. 

— Cine ştie? Cred că lucrurile mocneau deja de ceva 
vreme. Poate că asta a fost doar ceea ce i-a determinat să 
treacă de la vorbe la fapte. 

Khalil se uită în jur. Bill nu le spusese cu cine să vorbească 
şi până la urmă merseră spre un băiat care despacheta 
conserve pe un culoar. 

— Trebuie să vorbiţi cu şeful, este în birou. 

Băiatul le arătă direcţia. 

Khalil şovăi. Dacă nu ştiau nimic despre mâncarea asta? 
Poate că Bill nu vorbise cu persoana potrivită. Dacă vor crede 
că veneau să cerşească? 

Adnan îl prinse de braţ. 

— Haide, dacă tot am venit până aici. 

Zece minute mai târziu, umpleau portbagajul maşinii cu 
sendvişuri, băuturi, fructe, chiar şi dulciuri pentru copii. Khalil 
clătină din cap: suedezii erau într-adevăr surprinzători. 


Se simţea de parcă picioarele i-ar fi zburat peste pietrişul 
drumului. Rutina era cea care o ţinuse în viaţă în toţi aceşti 
ani. Să se scoale în fiecare dimineaţă, să-şi lege şireturile la 
bascheţi, să îşi ia hainele de sport şi apoi să pornească la 

alergat. 

De-a lungul anilor, Helen şi-a îmbunătăţit mereu timpii. În 
mod ciudat, maratonul nu făcea discriminări după numărul 
anilor, dacă cei tineri aveau un avantaj de energie şi putere, 
alergătorii mai în vârstă compensau prin experienţă. Era 
mereu amuzant să vezi cum alergători tineri şi îngâmfaţi se 
vedeau depăşiţi de o femeie care le putea fi mamă. 

Senzaţia iminenţei unei crampe într-o parte o obligă pe 
Helen să respire mai calm. Nu avea să se dea bătută astăzi. 

li dăduseră drumul bărbatului de la tabăra de refugiaţi, iar 
apoi cineva incendiase tot aşezământul. 

Helen se îngrozise văzând fotografiile şi imediat o încolţi un 
gând: acum o să se uite din nou la Helen şi la Marie. Le vor 
bănui pe una din ele. Sau pe amândouă. Ea şi Marie 
avuseseră aşa multe vise, aşa multe planuri! Când vor fi 
împlinit optsprezece ani, vor fi lăsat totul în urmă. Vor fi 
cumpărat un bilet până în America, unde le aşteptau lucruri 
minunate. lar Marie ajunsese acolo. Işi împlinise visele, în 
timp ce ea rămăsese aici. Devotată. Obedientă. Tot ceea ceo 
transformase în victimă de la început. Marie nu ar fi acceptat 
niciodată soarta lui Helen. S-ar fi luptat. 

Insă Helen nu era Marie. Toată viaţa fusese purtată de 
curent, făcuse ce spuseseră alţii. 

Urmărise cariera lui Marie, citise despre viaţa ei, despre 
faima ei de persoană dificilă, rece şi chiar răutăcioasă. De 
mamă rea care îşi trimitea copilul prin şcoli cu internat din 
toată lumea. Care era văzută permanent cu alţi bărbaţi, 
petrecea şi ajungea la conflicte. Dar Helen vedea altceva. 
Vedea fata căreia nu-i era frică de nimic, care voia mereu să o 
protejeze, care îi putea aduce soarele şi luna. 

De aceea Helen nu putuse să îi spună nimic. Cum ar fi 
putut? Marie era lipsită de putere, numai un copil. Ce ar fi 
putut face? 

| se păruse că o zărise pe Marie când fusese la cumpărături 
în ziua precedentă. Nu mai mult decât o mişcare în coada 
ochiului, însă prezenţa ei fusese puternică. Când îşi ridicase 
privirea, văzuse numai un bătrân cu baston, dar putea să jure 
că Marie fusese acolo şi o privise. 

Drumul pietruit curgea în faţa ei, în timp ce adidaşii loveau 
ritmic pământul. Mai întâi cobora degetele, apoi curba talpa 
până la călcâi. Piciorul drept înainte însemna braţul drept în 
spate. Trase cu ochiul la ceasul care măsura pulsul. Se 
descurcase mai bine ca niciodată, poate pentru că tropăitul 
ritmic îndepărta orice altceva din minte. 

Atâtea amintiri la care să nu te gândeşti. Şi Sam. 
Adorabilul, minunatul ei Sam. Care nu avusese niciodată nicio 
şansă. Era damnat din start, afectat de păcatele ei. Cum 
putuse să creadă că totul avea să se şteargă cu trecerea 
anilor, că se va cufunda în apa neagră a uitării? Nimic nu 
dispărea niciodată. Ea, mai mult decât oricine, ar trebui să 
ştie asta. 

Cu privirea aţintită spre orizont, Helen continua să alerge. 
Avea treisprezece ani când se hotărâse să alerge. lar acum nu 
îndrăznea să încetinească. 


Jessie dădu la o parte şi ultima mapă cu articole despre 
Helen, Marie şi Stella. Se uită la Sam, la privirea lui care era 
atât de deschisă într-un moment şi atât de absconsă în 
următorul. La fundul mapei îşi adunase propriile gânduri cu 
privire la crimă. Citindu-le, avusese senzaţia că vedea un 
prinţ al propriilor gânduri. Şi totuşi nu. Dusese totul cu un pas 
mai departe. 

Ce i-ar putea spune acum? Ce voia să audă? 

Sam se întinse după rucsac. 

— Voiam să-ţi mai arăt ceva. 

Scoase din rucsac un carnet de însemnări uzat şi îl răsfoi. 
Dintr-odată păru foarte vulnerabil. 

— Eu... începu Jessie. 

Nu apucă să continue. O bătaie puternică în uşă îi făcu pe 
amândoi să tresară. 

Jessie deschise uşa şi făcu uimită câţiva paşi înapoi. Acolo 
era Vendela. Nu se uită la Jessie, părea să se uite la pantofi şi 
călca nervos pe loc. 

— Bună, spuse ea cu voce joasă, aproape timid. 

— Bună, reuşi să îi răspundă Jessie. 

— Eu... eu nu ştiu ce ţi-a spus Sam despre noi, dar eu mă 

gândeam că... poate... 

O pufnitură în spatele lui Jessie o făcu să se întoarcă. Sam 
stătea rezemat de peretele coridorului. Privirea îi era 
înfiorător de întunecată. 

— A, bună, Sam! zise Vendela. 

Sam nu răspunse şi Vendela se întoarse spre Jessie. 

— Nu ai avea chef să mergi cu mine până acasă? Stau la 
zece minute distanţă de mers cu bicicleta. Dacă ai bicicletă. 

— Da, am bicicletă. 

Jessie simţi cum obrajii îi ardeau. Vendela era una dintre 
cele mai populare fete, înţelegea asta fără să fi început încă 
şcoala. Ajungea să te uiţi la ea pentru a-ţi da seama. Nicio 
tipă populară nu venise aşa la ea acasă. Nici n-o întrebase 
dacă vrea să o însoţească până la casa ei. 

— Nu-mi spune că te laşi păcălită, zise Sam. 

Continuă să se uite urât la ele, iar asta o irita pe Jessie. Era 
un eveniment că Vendela venise aici şi era o şansă pentru ea 
şi Sam ca viaţa la şcoală să fie mai suportabilă. Ce credea că 
avea să facă? Să-i trântească uşa în nas? 

Vendela ridică mâinile. 

— Jur, chiar regret ce i-am făcut lui Sam. Şi Nils, şi Basse 
regretă, deşi n-ar îndrăzni să recunoască. Ştii cum sunt 
băieţii... 

Jessie aprobă din cap. Se întoarse spre Sam. 

— Ne putem vedea mai încolo, tu şi eu? întrebă ea cu glas 
scăzut. 

Nu putea oare să lase deoparte mândria aia prostească şi 
să-i spună că era în regulă, că putea, fireşte, rămâne pentru o 
vreme cu Vendela? In schimb, nu făcu decât să-şi îngusteze 
ochii şi să se îndrepte spre masă. Strânse toate dosarele şi le 
puse în rucsac şi în geantă. | se păru că îşi şterge o lacrimă de 
pe obraji când aruncă carnetul acela uzat înapoi în rucsac. 

Merse pe lângă Jessie fără un cuvânt şi se opri în prag, 
aproape de Vendela. 

— Dacă aud că sunteţi răutăcioşi cu ea... 

Tăcu, dar o privi fulgerător înainte de a merge la bicicleta 
lui. Apoi plecă în trombă. 

— Scuză-l pe Sam... El... 

Jessie căută cuvântul potrivit, dar Vendela clătină doar din 
cap. . 

— Inţeleg, am fost răi cu Sam de când eram mici, e clar că 
e supărat. Şi eu am fost. Dar am crescut şi înţelegem lucruri 
pe care nu le pricepeam pe atunci. 

Jessie aprobă din cap. 

— Înţeleg. Perfect. 

Chiar înţelegea? Jessie nu ştia, însă Vendela bătu din 
palme. 

— Bun! spuse ea. Sus pe bicicletă şi hai să mergem! 

jessie se îndreptă spre bicicletă. Intrase în preţul chiriei, 
arăta strălucitoare, elegantă şi scumpă, lucru care o bucură 
un pic când văzu privirea admirativă a Vendelei. 

— Ce fain arată locul unde staţi! spuse ea când porniră în 
trombă spre Hamngatan. 

— Mulţumesc! strigă Jessie simțind fluturi în stomac. 

Vendela era atât de... perfectă. Jessie putea să omoare ca 
să poată trage pe ea nişte jeanşi scurţi şi decupaţi, ca ai 
Vendelei. 

Trecură pe lângă piaţă, unde se mobilizase multă lume. O 
văzu pe Marie ivindu-se în spatele camerelor de filmat, stând 
şi discutând cu regizorul Jörgen. Marie îl pomenea câteodată. 

Lui Jessie îi veni o idee. 

— Mama e acolo, strigă ea. Vrei să o saluţi? 

Vendela nu se uită la ea. 

— Dacă e în regulă, aş prefera să mergem acasă să stau cu 
tine. Nu că nu aş vrea să fiu politicoasă sau ceva... 

Jessie simţi cum îi saltă inima de bucurie. Era prima oară, 
excluzându-l pe Sam, fireşte, când cuiva nu-i păsa cine era 
mama ei. Dacă Sam ar fi fost acolo, şi-ar fi dat seama că 
Vendela era directă şi sinceră. 

Când apăsa de zor pedalele pe panta numită Galărbacken 
în sus, se simţi cuprinsă de o emoție pe care nu o putea 
identifica. Apoi înţelese. Asta trebuia să fie senzaţia de 
fericire. 


Durerea de cap devenise insuportabilă când Sanna 
deschise uşa de la intrare. Chiar mai rea decât în mod 

obişnuit. Merse până la blatul de bucătărie şi îşi turnă un 
pahar mare de apă. De fapt, adora să ia masa printre florile 
din grădină, însă astăzi uitase să ia un pachet cu ea, aşa încât 
nu-i rămânea decât să vină acasă. Cornelia avea să se ocupe 
de toate în lipsa ei. i 

Sanna deschise frigiderul şi îi veni să plângă. In afară de un 
tub cu pastă de tomate şi un borcan cu muştar mai erau 
numai nişte legume triste, care în mod sigur trecuseră de 
termenul de expirare. 

Ştia ce o bântuie, gândurile despre Helen şi Marie. Despre 
Stella şi micuța Nea. Despre umbra din pădure. De care îi era 
atât de frică. În seara zilei precedente, o chinuiseră nălucile, 
imaginea bărbatului care venise şi întrebase despre umbra 
din pădure, şi despre cine era acela cu care se jucase Stella. Il 
minţise? Nu îşi amintea. Nu dorea să-şi amintească. Apoi el 
dispăruse şi o visase numai pe fata cu ochii verzi. 

Oricum, el nu se întorsese pentru a-i pune mai multe 
întrebări. 

Sanna tresări când se apropiară nişte glasuri vesele de 
fete. Vendela era rareori pe acasă, umbla mai ales pe afară, 
cu băieţii aceia doi, şi era convinsă că nu avea prietene. Dar 
iat-o acolo, trecând cu bicicleta peste gazon ca întotdeauna, 
alături de o fată blondă şi solidă. 

Sanna se încruntă. Fata avea ceva familiar, însă nu putea 
spune exact ce. Sigur era una dintre fetele care treceau pe 
aici când Vendela era mai mică. Sanna nu reuşise, sau nu se 
simţise în stare să le urmărească pe toate prietenele 
Vendelei. 

— Bună! spuse Vendela. Eşti acasă?! 

— Nu, am rămas în grădină, spuse Sanna şi regretă 
imediat. 

Ea ar fi trebuit să fie cea adultă dintre ele două, însă 
Vendela arătase atât de dezamăgită când o văzuse. 

— Bună ziua, o salută fata mai voinică şi îi întinse o mână. 
Mă numesc Jessie. 

— Sanna, mama Vendelei, se prezentă ea privind-o pe fată. 

Da, o recunoştea. Ar fi putut fi cea a cărei mamă era 
profesoară la şcoală sau cea care locuia mai încolo la 


— 360 — 


cotitură? Cu care se juca Vendela când erau mici? 

— Care dintre prietenele Vendelei eşti tu? întrebă Sanna 
direct. V-aţi făcut atât de mari că nu vă mai recunosc. 

— Dar mama... 

— M-am mutat de curând, spuse Jessie. Mama lucrează aici, 
aşa că o vreme vom locui în zonă. 

— Aha, ce drăguţ. 

Sanna putea să jure că o recunoştea. 

— Mergem sus în camera mea, spuse Vendela de la 
jumătatea treptelor. 

— Mi-a părut bine, zise Jessie urmând-o pe Vendela. 

Se auzi o uşă trântindu-se şi imediat muzica la volum 
maxim. Sanna oftă. Cam atât a fost liniştita ei pauză de masă. 

Deschise congelatorul şi se uită prin rafturi. Arăta mai 
promiţător decât frigiderul, găsi o jumătate de pungă cu 
mâncare de vită în fundul unui raft. Luă o tigaie, aruncă acolo 
o bucată serioasă de unt şi conţinutul pungii. 

La scurt timp după aceea, se aşeză la masa de la bucătărie 
cu o ceaşcă de cafea. Privi meditativă spre etaj, de unde 
acum se auzea bubuind o muzică dance. Unde o mai văzuse 
înainte pe fata aceea? 

Se întinse spre o revistă mondenă aflată pe masă şi începu 
să o răsfoiască. Veckans Nu”*. O mizerie pe care Vendela se 
încăpăţâna să o aducă acasă. Pagină după pagină de ştiri fără 
sens despre vedete fără sens. Intoarse foaia şi iat-o acolo 
zâmbind. Marie. Şi deodată Sanna realiză cine era fata. 

Pete negre îi dansau în faţa ochilor. Jessie, bineînţeles. Fiica 
lui Marie. Fata care se afla la fereastra casei lui Marie. Avea 
ochii ei. Aceiaşi ochi verzi care îi apăruseră în vise de-a lungul 
anilor. 

De sus se auzeau chicote de adolescente vesele pe 
fundalul muzicii. Sanna rămase încremenită. Fata lui Marie se 
afla era la ea acasă. Trebuia să facă ceva? Să spună ceva? Nu 
fata purta vina pentru ce făcuse mama ei. Şi totuşi era prea 
aproape. Pereţii se apropiau şi îşi pierdea răsuflarea. Se 
sufoca. 


51 Săptămâna acum - revistă suedeză de bârfe mondene. (n.r.) 

Sanna înşfăcă cheile de la maşină şi o zbughi afară. 


— Mda. Avem câte ceva de aflat, spuse Patrik încrucişându- 
şi mâinile, cu privirea aţintită spre pantofi. 

Nimeni nu spuse nimic. 

— Ce părere aveţi? Să participe şi Mellberg la şedinţă? 

— Şi-a dat seama că a intrat singur în bucluc, spuse Annika 
cu voce joasă. Nu obişnuiesc să-i ţin partea lui Bertil, dar în 
acest caz chiar cred că regretă şi că doreşte să ajute. 

— Da, dar să vrei şi să faci sunt două lucruri diferite, spuse 
sec Paula. 

— El e şeful secţiei, zise Patrik ridicându-se. Orice am crede 
despre asta, aşa stau lucrurile. 

Lipsi câteva minute, apoi se întoarse cu un Mellberg abătut 
şi supus. Ernst păşea în urma stăpânului său cu capul plecat, 
ca şi cum şi el ar fi căzut din graţii. 

— Aşa deci, zise Patrik aşezându-se la loc. Ne-am adunat cu 
toţii. 

Mellberg se aşeză la capătul mai scurt al mesei, iar Ernst 
pe picioarele lui. 

— De acum încolo vreau să ne coordonăm bine acţiunile. 
să ne asumăm sarcinile obiectiv, nu emoţional. Trebuie să ne 
concentrăm atenţia pe două lucruri, pe de o parte ancheta în 
desfăşurare a uciderii Linneei Berg, pe de altă parte 
întrebarea cine a pornit incendiul de la tabăra de refugiaţi. 

— Cum să mergem mai departe? întrebă Martin. 

Gosta dădu din cap. 

— Da, cum vrei să împărţim munca? 

— Există o serie de lucruri pe care trebuie să le facem. 
Annika, notezi? 

Annika îşi ridică pixul. 

— În primul rând, ar fi bine să-i interogăm pe ceilalţi de la 
tabăra de refugiaţi şi să începem cu cei care locuiau mai 
aproape de Karim şi de familia lui. Din câte am înţeles, cei 
cărora le-au fost distruse locuinţele au fost cazaţi la centrul 
comunitar şi se caută o soluţie mai stabilă. Paula şi Martin, vă 
ocupați voi? 

Cei doi aprobară din cap, iar Patrik îşi fixă privirea asupra 

lui Gösta. 

— Gosta, ce au spus Eva şi Peter despre chiloţii aceia? l-au 
identificat ca fiind ai Neei? 

— Da, spuse Gösta. Au spus că avea o astfel de pereche şi 
că ar fi putut foarte bine să îi aibă pe ea în ziua în care a 
dispărut. Dar... 

— Dar ce anume? spuse Patrik ciulindu-şi urechile. 

Gösta era colegul lui cu cea mai îndelungată experienţă şi 
merita să asculţi dacă avea ceva de spus. 

— Păi, nu ştiu... Nu am nimic concret, însă mă frământă 
ceva. Doar că nu pot spune exact ce anume... 

— Continuă să te gândeşti şi vezi la ce ajungi, zise Patrik. 

Şovăi o clipă. 

— Primul lucru pe lista mea e să-l contactez din nou pe 
Torbjörn. Mi-e foarte greu să accept că nu am finalizat 
percheziţia la ferma familiei Berg. Am ridicat problema cu 
doamna procuror şi este de acord. Crede că ar trebui să o 
finalizăm, în ciuda „descoperirii” din locuinţa lui Karim. 

— Sunt de acord, zise Gösta. 

Patrik se uită mirat la el. Gösta chiar se îndoia de ceva. Ce 
putea fi? 1 

— Bine, spuse el scurt. Il sun pe Torbjörn şi mergem acolo 
cât de repede posibil. Cu un pic de noroc, chiar azi sau mâine, 
depinde de cât de mult au de lucru. 

— Se ocupă de incendiu? întrebă Paula. 

Patrik clătină din cap. 

— Nu, asta fac experţii pirotehnişti. Însă până aflăm mai 
multe, plecăm de la premisa că un fel de cocteil Molotov a 
fost aruncat pe fereastra lui Karim. 

— Cu înregistrarea telefonului anonim ce facem? întrebă 
Paula. 

— E la Annika, spuse Patrik. Ascultaţi şi vedeţi dacă 
remarcaţi ceva. Vocea este distorsionată, dar azi o voi trimite 
pentru analiză. Sper să poată înlătura distorsul sau cel puţin 
să izoleze vreun zgomot de fond care ne-ar putea ajuta să-l 
identificăm pe cel care a sunat. 

— Bine, spuse Paula. 

— lar în ce le priveşte pe Helen şi Marie? întrebă Martin, 

încă nu ştim dacă există vreo legătură cu uciderea Stellei. 

— Nu, însă deja am vorbit cu ele, iar chiar acum nu avem 
nimic care să justifice un interogatoriu. Va trebui să aşteptăm 
elemente noi. Pentru că eu continui să cred că aici trebuie să 
fie o legătură. 

— In ciuda celor găsite în casa lui Karim? întrebă Paula. 

— Da, în ciuda celor „găsite” acolo, răspunse Patrik, care 
nu rezistă să-i arunce o privire cu subinţeles lui Mellberg: 

Bertil rămăsese cu privirea fixată în masă. Nu scosese o 
vorbă în timpul şedinţei. 

— Cred că e o pistă falsă, continuă Patrik. Deocamdată nu 
putem fi siguri de nimic. Totuşi, parcă se potrivesc prea bine 
telefonul anonim şi apoi descoperirea lui Mellberg. Cine ar fi 
putut şti că obiectul era acolo? Şi ar fi avut motiv să sune şi 
să ofere indiciul? 

Gösta stătuse şi îşi frământase mâinile pe genunchi, 
adâncit în gânduri. Chiar atunci când Patrik era pe punctul de 
a închide şedinţa, îşi ridică privirea. 

— Cred că ştiu ce mă frământă. Şi cum să demonstrez. 


Bohuslân 1672 


Disperarea lui Elin creştea tot mai mult. Preben işi dedica 
tot timpul liber Brittei şi o trata pe Elin cu indiferență. Era ca 
şi cum nu se întâmplase nimic, niciodată, cu ei doi. Nu era 
lipsit de amabilitate, dar părea că uitase tot ce se petrecuse 
între ei. Britta şi copilul se bucurau de întreaga lui atenţie, nici 
Mărta nu-l mai interesa. Fata se învârtea încurcată în jur, cu 
Sigrid după ea. Lui Elin i se rupea inima să vadă disperarea şi 
nedumerirea fiicei ei în fața bruştei lipse de interes a lui 
Preben, şi nu ştia cum să-i explice nebunia oamenilor mari. 

Cum ar fi putut să-i explice fiicei ei ceva ce nici ea nu 
înțelegea? 

Însă un lucru era sigur: nici nu se mai punea problema să-i 
spună lui Preben de copil. Cu atât mai puţin acum nu ar fi 
putut să-l păstreze. Trebuia să scape de el. Cu orice pret. 

Dacă nu ar reuşi, Mărta şi cu ea ar rămâne fără casă, ar muri 
de foame, sau ar cerşi, sau ar avea una din acele ursite 
îngrozitoare care le pândeau pe femeile care nu aveau unde 
să se ducă. Nu putea lăsa se întâmple aşa ceva ei şi Mărtei. 
Ea nu avea niciun fel de ştiinţă cum ar putea să scoată copilul 
din corp, dar ştia pe cineva care cunoştea aceste lucruri. Stia 
la cine mergeau femeile cărora li se întâmpla asta, cele fără 
un bărbat care să sprijine mama şi copilul. Ştia cine ar fi putut 
să o ajute. Helga Klippare. 

Ocazia se ivi o săptămână mai târziu. Britta o rugase să 
facă nişte comisioane în Fjällbacka. Tot drumul în caretă simţi 
un ghimpe împungând-o adânc în inimă. Îşi închipuia că simte 
copilul mişcându-se în pântece, cu toate că ştia că era mult 
prea devreme. Lill-Jan, care mâna careta, abandonă curând 
încercările de a mai schimba o vorbă cu ea. Nu avea chef să 
vorbească cu nimeni, doar stătea, tăcută, în timp ce roțile se 
loveau ritmic de pământ. Când ajunseră la Fjällbacka, se 
cobori din caretă şi plecă fără un cuvânt. Lill-Jan avea şi el 
comisioane pentru stăpân, aşa încât nu aveau să plece înapoi 
până la lăsarea serii. Destul timp pentru ceea ce trebuia să 
facă. 

Simțea priviri urmărind-o pe când mergea de-a lungul 
şirului de colibe. Helga locuia în cea din capăt, iar Elin şovăi 
înainte de a bate la uşă. Până la urmă, işi lăsă degetele să 
răpăie pe lemnul uzat al uşii. 


Elin primise rachiu contra durerii, dar de fapt nu avea nimic 
împotrivă să simtă durerea trupească. Cu cât o simțea mai 
puternic, cu atât era mai atenuată durerea inimii. Simţi cum 
corpul i se contractă. Ritmic. Metodic. Ca atunci când o 
născuse pe Märta. Insă de această dată fără bucuria şi 
anticiparea care existaseră ştiind ce avea să rezulte în urma 
chinului. De această dată exista numai suferință la celălalt 
capăt al durerii surde şi al sângelui. 

Helga nu avea nicio compasiune pentru ea. Nici nu o 
judeca. Tăcut şi metodic, făcea ceea ce trebuia făcut, iar 
singurul semn de grijă era că, la răstimpuri, ştergea sudoarea 
de pe fruntea lui Elin. 

—  Terminăm imediat, zise ea scurt după ce privi între 
picioarele lui Elin, care zăcea pe duşumea, pe o carpetă 
murdară. 

Elin se uită pe mica ferestruică de lângă uşă. Se făcuse 
după-amiază târziu. În vreo două ore trebuia să se întoarcă la 
caretă şi să pornească cu Lill-Jan înapoi la ferma parohială. 
Drumul era accidentat şi plin de hopuri şi fiecare zguduitură 
avea să cauzeze durere. Însă trebuia să păstreze o mină 
neutră. Nimeni nu trebuia să afle ce se întâmplase. 

—  Împinge acum, spuse Helga scurt. La următoarea 
contracție trebuie să impingi să iasă. 

Elin închise ochii şi prinse colţurile carpetei. Aşteptă până 
crampele se întetiră acolo jos, iar când ajunse în culmea 
durerii împinse cu toată forța. 

Ceva alunecă din ea. Ceva mic. Un ghemotoc. Niciun țipăt 
nu era de aşteptat. Nimic ce să arate că trăia. 

Helga lucra rapid. Elin auzi sunetul a ceva ce ajunse în 
găleata de alături. 

— Ar fi fost totuna, zise Helga sec şi se ridică anevoie 
ştergându-şi de un prosop mâinile pline de sânge. Nu era cum 
ar fi trebuit. Nu ar fi fost bine. 

Luă găleata şi o puse la uşă. Elin simţi un suspin crescându- 
i în piept, însă şi-l înăbuşi, îl tinu în ea până deveni o mică 
sferă în zona inimii. Nici măcar asta nu putea să păstreze, 
imaginea unui mic fiu sau a unei fiice, care ar fi avut ochii 
albaştri ai lui Preben. Copilul nu era cum trebuia. Nu s-ar fi 
găsit nicio familie pentru ei altundeva decât în visurile ei 
naive. 


În acel moment uşa fu împinsă brusc şi Ebba din M6rhult 
păşi în casa surorii sale. Se opri când o văzu pe Elin întinsă pe 
dușumea. Cu gura căscată, Îşi dădu imediat seama de 
situație. Elin sângerând cu picioarele desfăcute, găleata de 
lângă uşă şi conţinutul ei, şi Helga care se ştergea pe mâini 
de sângele lui Elin. 

— Deci, zise Ebba cu ceva fulgerător în privire. Ai avut 
treabă cu Helga. Din câte ştiu, nu te-ai recăsătorit. Te-ai 
culcat cu vreunul dintre argați? Sau ai început să curveşti la 

han? 

— Taci din gură, i-o tăie Helga surorii sale, care numai îşi 
strânse buzele. 

Elin nu se simti în stare să răspundă. Se scursese din ea 
toată puterea şi nu mai era nevoie să-i pese de sentimentele 
Ebbei. Avea să pornească la drum cu Lill-Jan, să se întoarcă la 
ferma parohială şi să uite că toate astea se întâmplaseră. 

— Asta este? făcu Ebba lovind găleata, apoi se uită 
curioasă înăuntru şi se strâmbă din nas. Arată ca o pocitanie 
a naturii. 

— Taci din gură, că o să mă pomenesc lovindu-te, rosti 
Helga şuierător. 

O luă pe sora ei de braţ şi o scoase pe uşă. Apoi se întoarse 
spre Elin. 

— Să nu-ți pese de Ebba, a fost mereu răutăcioasă, încă de 
când eram mici. Ridică-te uşor şi poţi să te speli. 

Aşa făcu. Se ridică, sprijinindu-se pe brațe. O durea 
pântecele, iar pe carpetă, între coapsele ei, rămăsese o 
pojighiță de sânge. 

— Al avut noroc, nu a fost nevoie să fii cusută. Și nu ai 
pierdut prea mult sânge, dar trebuie să stai liniştită vreo două 
zile. 

— Asta nu se va putea, zise Elin luând cârpa umedă pe care 
i-o întinse Helga. 

Când se spălă, simţi usturimea. Helga puse un lighean cu 
apă lângă ea pentru a stoarce bucata de pânză. 

— Eu... Helga şovăi. Am auzit că sora ta e aşa. 

Elin nu răspunse la început. Apoi aprobă din cap. 

— Da, e adevărat. La iarnă vom auzi țipete de copil la casa 
parohială. 

— Bănuiesc că va avea grijă de ea vreun doctor de la oraş, 
dar dacă e nevoie puteți trimite şi după mine. 

— O să transmit asta, zise Elin sec. 

Nu se simţea în stare să se gândească la copilul Brittei. Nici 
la al ei, cel care zăcea în găleată. 

Cu anevoie se ridică drept şi işi trase fusta. Curând era 
timpul să meargă acasă. 


za Sion 

— Nu trânti uşa! 

James îşi aţinti privirea supra lui Sam, care se afla în hol. 

— Atât de al dracului de mult n-o trântesc, zise Sam 
încălţându-se. 

Furia bine cunoscută creştea în James. Aceeaşi dezamăgire, 
tot timpul. Oja neagră de pe unghii şi machiajul negru din 
jurul ochilor erau modul fiului său de a-l scuipa în faţă, era 
convins de asta. Lovi puternic cu pumnul în peretele tapetat 
cu flori. Sam tresări şi James simţi cum se eliberează de 
tensiunile în corp. 

Fusese nevoit să găsească o supapă pentru a-şi elibera 
furia aceasta pe care o simţea împotriva lui încă de când Sam 
era mai tânăr. Când se aflau în pădure. In rarele dăţi când 
Helen era plecată. Accidentele se întâmplau atât de des. Insă 
Helen îi prinsese o dată. Sam stătea ghemuit pe duşumea, iar 
James ridica pumnul. Buza lui Sam era spartă şi sângera, şi 
James înţelesese cum arătau lucrurile, însă Helen reacţionase 
prea disproporționat. Glasul îi tremura de furie când îi explica 
ce avea să se întâmple dacă îl mai atingea vreodată pe Sam. 
lar james îl lăsase în pace de atunci. Asta era acum trei ani. 

Sam urcă scările tropăind şi James se întrebă ce-l enervase 
atât de tare. Apoi ridică din umeri. Probleme de adolescent. 
De-abia aştepta să plece din nou de acolo, încă două 
săptămâni. Număra minutele. Nu-i înţelegea pe colegii cărora 
le era dor de casă, care voiau să se întoarcă la tristeţe, la 
familie, însă armata insista să plece în „permisie” în 
răstimpuri. Era sigur vorba de nişte prostii psihologice care lui 
nu-i spuneau nimic. 

Intră în camera lui de acasă şi merse la seiful cu arme din 
spatele biroului. Bătu cifrul şi auzi clicul de deschiere al 
zăvorului. Aici erau armele pe care le deţinea legal, însă în 

dulapul de la etaj exista o ascunzătoare, unde pusese bine 
rând după rând de arme adunate în aproape treizeci de ani, 
totul de la pistoale mai simple la arme automate. Nu era greu 
să faci rost de arme, dacă ştiai unde să le cauţi. 

În acest seif îşi ţinea şi Coltul M1911. Era o armă 
adevărată, nimic elegant sau uşor. Calibrul 45. O puse înapoi. 
Poate să o ia şi să exerseze trageri cu Sam în acea după- 
amiază. | se părea destul de ironic că singurul lucru la care 
Sam era bun, în afară de calculatoare, era ceva ce nu avea să 
folosească niciodată. Să ştii să tragi la ţintă nu era chiar 
aptitudinea ideală pentru un şoarece de birou. Pentru că un 
astfel de viitor vedea el pentru Sam: şoarece de birou în IT. 
Plictisitor, lipsit de bărbăţie, superfluu. 

James apropie cu atenţie uşa seifului cu arme, care se 
închise automat, cu un clic. Işi ridică privirea spre etajul de 
sus. Camera lui Sam era chiar deasupra. Era linişte, însă asta 
nu putea însemna decât că stătea la computer, cu căştile pe 
cap şi cu muzica aia afurisită bubuindu-i în urechi. James oftă. 
Cu cât mergea mai repede în misiune, cu atât mai bine. In 
curând nu avea să mai suporte să stea aici. 


Erica ceru să i se trimită acasă tabloul după încheierea 
vernisajului şi îşi luă la revedere de la Viola. Imediat cum păşi 
afară din galerie, îi bipăi mobilul. Citi rapid mesajul. Grozav. 
Activităţile dimineţii următoare erau stabilite şi confirmate, 
acum le rămânea numai să se gândească cum să o răpească 
pe Kristina. 

Erica sună la numărul Annei, poate avea ea vreo idee bună. 
Tot ce-i putea veni ei în minte avea o formă sau alta de 
nuanţă sadistic-umoristică care nu credea că ar putea fi 
acceptată de soacra ei. 

Ascultă sunetele de apel. Privi spre piaţă şi realiză că o 
filmare era în desfăşurare acolo. Îşi alungi gâtul şi i se păru că 
o zăreşte pe Marie Wall ceva mai departe, printre camerele 
de luat vederi, însă nu era uşor de observat, din cauza 
rândului gros de spectatori curioşi din jur. 

— Alo? zise Anna şi Erica tresări. 

— Oh, bună, eu sunt. Deci totul este pregătit pentru mâine, 

trebuie să ne prezentăm la hotel la ora unsprezece. Dar 
întrebarea este cum o aducem acolo pe Kristina fără să 
bănuiască nimic. Poate ai tu o idee bună? Sunt sigură că vei 
respinge planul meu de a aduce doi tineri îmbrăcaţi în 
terorişti, care pur şi simplu vor da buzna şi o vor lua pe sus... 

Anna râse la celălalt capăt al telefonului. În fundal se auziră 
sunete de sirenă. 

— Ce-i acolo, trece poliţia? întrebă Erica. 

Se făcu tăcere la celălalt capăt. 

— Alo? Ai dispărut? 

Erica se uită la ecran, nimic nu-i spunea că fusese 
întreruptă convorbirea. 

— Da, alo... nu, a trecut o ambulanţă pe aici. 

— Ambulanţă? Sper că nu li s-a întâmplat ceva vecinilor tăi. 

— Nu, deci, eu nu sunt acasă. 

— Cum aşa, unde eşti? 

— În Uddevalla. 

— Ce faci acolo? 

De ce nu-i spusese nimic despre asta atunci când erau cu 
Kristina să probeze rochia de mireasă? 

— Numai un control medical. 

— De ce? întrebă Erica încruntându-se. Doctorul tău nu e în 
Uddevalla. 

— E vorba de un control de specialitate, care se poate face 
numai la spitalul din Uddevalla. 

— Anna, Îmi dau seama că este ceva ce nu îmi spui. Se 
întâmplă ceva cu copilul? Sau cu tine? Eşti bolnavă? 

Simţi  neliniştea prinzând-o strâns în abdomen. După 
accidentul de maşină, Erica nu mai lua nimic drept sigur. 

— Nu, nu, Erica, jur. Totul e în regulă. Vor să ia nişte măsuri 
suplimentare de siguranţă, dat fiind că... 

Anna nu termină propoziţia. 

— Bine, promite-mi că spui dacă e ceva. 

— Promit, zise Anna şi schimbă rapid subiectul. Şi pentru 
mâine, mă gândesc eu la ceva. Ora douăsprezece la hotelul 
Stora, aşa ai spus? 

— Da, restul zilei este deja planificat. Tu rămâi cât te simţi 
în stare. Te pup. 

Erica închise telefonul, dar încă simţea îngrijorare. Anna îi 
ascundea ceva. Putea să jure. 

Traversă piaţa în direcţia locului unde se filma. Da, Marie 
Wall era cea pe care o zărise. Erau pe punctul de a încheia o 
scenă. Erica rămase impresionată de puterea ei de strălucire. 
Nu era nevoie să o vadă prin lentilele camerei ca să îşi dea 
seama că avea să lumineze ecranul. Era unul dintre acei 
oameni care arată ca şi cum ar umbla mereu în lumina 
propriului reflector. 

Când încheiară filmarea scenei, Erica se întoarse, cu 
intenţia de a porni spre casă. Cineva îi strigă numele şi se 
întoarse din nou, pentru a localiza vocea. Marie îşi flutură 
mâna spre ea când văzu că Erica se uita în direcţia ei. li făcu 
un semn din cap în direcţia cafenelei Bryggan, iar Erica merse 
în întâmpinarea ei. 

— Erica Falck, nu-i aşa? spuse Marie cu un glas la fel de 
voalat şi răguşit ca în filme. 

— Da, aşa este, răspunse Erica, cuprinsă de o timiditate 
care nu-i stătea în fire. 

Nu mai întâlnise niciodată o stea de cinema şi până şi ea se 
simţea ca trăsnită în faţa cuiva care era în termeni familiari 
cu George Clooney. 

— Ei bine, ştii cine sunt eu, zise Marie cu un râset nonşalant 
şi scoase un pachet de ţigări din geantă. Doreşti una? 

— Nu, mulţumesc, nu fumez. 

Marie îşi aprinse ţigara. 

— Am înţeles că vrei să vorbeşti cu mine. Am văzut 
scrisorile tale... Am un moment de pauză în timp ce fac 
fotografiile stock, prin urmare, dacă vrei, ne-am putea aşeza 
aici la un pahar, să vorbim. 

Marie arătă cu ţigara spre mesele de la Cafe Bryggan. 

— Sigur, spuse Erica pe un ton mult prea nerăbdător. 

Se întreba ce însemna „fotografii stock”, însă nu îndrăzni să 
întrebe. Se aşezară la o masă chiar la marginea pontonului, 
iar chelneriţa alergă imediat spre ele. Era atât de emoţionată 
că avea să o servească pe Marie, încât părea pe punctul de a 
face infarct. 

— Două pahare cu şampanie, comandă Marie şi îi făcu 

semn să plece fetei care, zâmbind foarte larg, se grăbi să se 
întoarcă în restaurant. Nu te-am întrebat ce doreşti, însă 
numai oamenii plictisitori nu beau şampanie şi nu am 
impresia că ai fi unul dintre ei. 

Marie suflă un fum spre Erica în timp ce o studia din cap 
până-n picioare. 

— Ei, bine... 

Erica nu găsi niciun răspuns potrivit. Dumnezeule, se purta 
de parcă avea doisprezece ani! Vedetele hollywoodiene erau 
oameni ca toţi ceilalţi. Erica încercă să folosească un truc 
învăţat de la tatăl ei când avea emoţii înainte de a ţine 
prezentări la şcoală - şi-o imagină pe Marie stând pe toaletă, 
cu pantalonii în vine. Din păcate, nu funcţionă atât de bine 
precum îşi dorea. Marie reuşea cumva să arate infinit de 
elegantă până şi în acel context. 

Chelneriţa se apropie grăbită şi puse în faţa lor două 
pahare cu şampanie. 

— Mai putem comanda încă două, dacă tot eşti aici, dragă, 
pe astea două o să le topim imediat, zise Marie şi îi făcu din 
nou semn să plece. 

Luă paharul în mâna dreaptă şi îl înălţă spre Erica. 

— Noroc, zise ea şi dădu pe gât jumătate de pahar. 

— Noroc, răspunse Erica mulţumindu-se numai să soarbă 
un pic de şampanie. 

Dacă va continua să bea şampanie aşa, în mijlocul zilei, se 
va îmbăta în curând. 

— Ce vrei să ştii? întrebă Marie şi bău ce mai rămase în 
pahar. 

Se uită în jur după chelneriţă, care veni imediat, alergând, 
cu alte două pahare. 

Erica mai sorbi de două ori din primul ei pahar înainte de a 
se gândi cum să înceapă. 

— Ei bine, mai întâi mă întreb cum de te-ai răzgândit şi vrei 
să vorbeşti cu mine. Te-am căutat ceva vreme. 

— Inţeleg că te întrebi, din moment ce am vorbit deschis 
despre trecutul meu de-a lungul întregii mele cariere. Dar 
poate ai auzit că mă gândesc să scriu eu însămi o carte. 

— Da, mi-au trecut pe la ureche zvonurile astea. 

Erica bău ce mai rămăsese în pahar şi se întinse după 
celălalt. Era un pic prea minunat să stai la soare pe ponton 
alături de o vedetă internaţională de cinema ca să mai asculţi 
de vocea raţiunii. 

— Încă nu m-am decis cum să fac. Dar acum, că Helen a 
vorbit deja cu tine... 

Marie ridică din umeri. 

— Da, a trecut ieri, zise Erica. Sau mai degrabă a alergat. 

— Da, am înţeles că o cam obsedează alergatul. Nu am 
vorbit, însă am văzut-o alergând prin oraş. De-abia am 
recunoscut-o. Zveltă ca o căprioară. Nu am înţeles niciodată 
la ce bun tot acest alergat şi treaba asta cu mişcarea. Ar fi 
mult mai simplu să eviţi carbohidraţii ca pe ciumă, dacă vrei 
să-ţi menţii silueta. 

Îşi aşeză un picior lung şi bine conturat peste celălalt. Erica 
se uită invidioasă la silueta ei slabă. Şi totuşi gândul la o viaţă 
fără carbohidrați o băga în sperieţi. 

— Aţi mai luat legătura în cursul anilor? întrebă Erica. 

— Nu, spuse scurt Marie, apoi faţa i se destinse. Am avut 
nişte tentative eşuate de contact imediat după aceea. Insă 
părinţii lui Helen ne-au oprit din start. Aşa că ne-am dat 
bătute. Era mai uşor să uiţi şi să laşi totul în urmă. 

— Cum aţi trecut prin tot ce s-a întâmplat? Poliţia? Ziarele? 
Părerile oamenilor? Eraţi doar nişte copii, trebuie să fi fost 
copleşitor. 

— Nu prea înţelegeam gravitatea situaţiei. Amândouă 
credeam că furtuna va trece şi că totul va reintra în normal. 

— Cum puteaţi crede asta? Când un mic copil a fost 
omorât? 

Marie nu răspunse imediat. Sorbi din şampanie. 

— Trebuie să-ţi aduci aminte că noi înşine eram copii, zise 
ea apoi. Simţeam că eram noi două contra lumii, că trăiam 
într-un balon unde nu mai putea intra nimeni. Tu cum vedeai 
lumea când erai mică? Vedeai nuanțele? Zonele gri? Sau era 
totul simplu şi alb-negru? 

Erica clătină din cap. 

— Ai dreptate. 

Îşi aminti de ea însăşi pe când era adolescentă. Naivă, fără 

experienţă, plină de clişee şi adevăruri simple. Numai când 
înaintezi în vârstă îţi dai seama cât de complicată e viaţa. 

— Am întrebat-o de ce aţi recunoscut fapta şi apoi v-aţi 
retras declaraţiile, însă n-aş putea spune că am primit un 
răspuns real. 

— Nici de la mine nu ştiu dacă poţi primi, zise Marie. Există 
lucruri despre care nu vrem să vorbim. Lucruri despre care nu 
o să vorbim. 

— De ce? 

— Pentru că anumite lucruri ar trebui să rămână în trecut. 

Marie îşi stinse ţigara şi aprinse o alta. 

— Doar ai fost atât de deschisă cu tot ce se învârtea în jurul 
cazului. Ai vorbit despre familia ta şi despre familiile tale 
adoptive. Nu pari să fi dorit să ascunzi detalii. 

— Nu e cazul să povesteşti totul niciodată, zise Marie. 
Poate voi povesti în carte, poate nu. Probabil că nu. 

— Cel puţin recunoşti deschis că nu spui tot adevărul. 
Helen nu a mers atât de departe. 

— Helen şi cu mine suntem incredibil de diferite. Mereu am 
fost aşa. Ea îşi are propriii ei demoni, eu îi am pe ai mei. 

— Ai ţinut legătura cu familia? Nu cu părinţii, ştiu că au 
murit amândoi, dar cu fraţii tăi? 

— Fraţii mei? pufni Marie şi scutură scrumul direct pe 
ponton. 

— Da, au vrut atunci. Au vrut să reia legătura cu mine când 
cariera mea a luat avânt şi am apărut prin reviste. Dar le-am 
tăiat repede elanul. Şi-au irosit amândoi vieţile, în mod diferit, 
aşa că nu, nu am simţit niciodată nevoia stringentă de a-i 
avea în viaţa mea. Erau o pacoste de când eram copil şi nu 
cred că au devenit mai simpatici ca adulţi. 

— Însă ai o fiică? 

Marie încuviinţă din cap. 

— Da, Jessie, fiica mea, are cincisprezece ani. Adolescentă 
până-n vârful degetelor. Mă tem că seamănă mai mult cu 
tatăl ei decât cu mine. 

— Tatăl ei nu a făcut parte din viaţa voastră, din câte-am 
înţeles din revistele de scandal. 

— Nu, vai de mine, a fost doar o partidă scurtă, pe biroul 

lui, ca să primesc un rol. 

Marie râse răguşit. Îi făcu cu ochiul Ericăi şi adăugă: 

— Da, am obţinut rolul. 

— Jessie îţi cunoaşte trecutul? 

— Da, fireşte, tinerii de azi au acces la internet şi sigur că a 
căutat până-n pânzele albe tot ce s-a scris despre mine. Se 
pare că a fost chiar hărţuită de colegii ei de şcoală din pricina 
mea. 

— Şi cum a făcut faţă? 

Marie ridică din umeri. 

— Habar n-am. Se pare că tinerii din ziua de azi sunt nevoiţi 
să suporte şi astfel de lucruri. Şi are şi ea partea ei de vină. 
Dacă ar avea un pic mai multă grijă de felul în care arată, 
sigur i-ar fi mai uşor la şcoală. 

Erica se întrebă dacă Marie era într-adevăr atât de rece pe 
cât părea când vorbea despre fiica ei. Ea nu ştia de ce ar fi 
fost în stare dacă cineva le-ar fi făcut ceva rău lui Maja sau 
gemenilor. 

— Şi care e teoria ta despre ce s-a întâmplat acum? Omorul 
Neei? Pare o coincidenţă prea mare că tu te întorci aici şi o 
fată mică să fie ucisă şi găsită în acelaşi loc ca fata despre 
care se presupune că voi aţi omorât-o. 

— Nu sunt proastă, fireşte că îmi dau seama că nu arată 
bine. 

Marie se întoarse şi îi făcu semn chelneriţei. Paharul i se 
golise din nou şi ridică întrebător o sprânceană spre Erica. Ea 
clătină din cap, mai avea şampanie în al doilea pahar. 

— Singurul lucru pe care pot să îl spun este că nu suntem 
vinovate, spuse Marie privind spre întinderea apei. 

Erica se înclină în faţă. 

— Am găsit recent un articol în care scrie că ai văzut pe 
cineva în pădure în acea zi. 

Marie zâmbi. 

— Da, am spus şi poliţiei asta. 

— Nu de la început, asta a fost după ce ţi-ai retras 
declaraţia, nu-i aşa? zise Erica şi fu atentă să vadă care era 
reacţia lui Marie. 

— Touché, zise Marie arătând cu degetul spre ea. [i-ai 

făcut lecţia. 

— Nu ai nicio teorie despre cine ar fi putut fi? 

— Nu, zise Marie. In acest caz aş fi spus poliţiei. 

— Şi acum ce zice poliţia? [i se pare că ei cred în 
implicarea ta şi a lui Helen? 

— Nu pot răspunde în privinţa a ceea ce cred despre Helen. 
Însă eu le-am relatat că am alibi pentru timpul în care fata a 
dispărut, aşa încât nu ar putea să mă bănuiască pe mine. lar 
Helen nu e implicată. Nu a fost atunci, cum nu am fost nici eu, 
şi nu e nici acum. Adevărul trist e că poliţia nu a luat urma 
celui pe care l-am văzu atunci în pădure şi probabil că aceeaşi 
persoană a lovit din nou acum. 

Erica se gândi la vizita ei la vernisaj. 

— A mai dat ulterior vreun semn polițistul însărcinat cu 
ancheta morţii Stellei? Leif Hermansson? 

— Da... zise Marie încruntându-se aproape insesizabil, ceea 
ce o făcu pe Erica să suspecteze că era vorba de botox. Acum 
că spui asta, îmi amintesc. Însă a fost cu mulţi ani în urmă. M- 
a căutat prin agentul meu. A lăsat mai multe mesaje că 
doreşte să ia legătura cu mine. Şi până la urmă m-am decis 
să îi răspund. Însă, când am sunat, am fost informată că s-a 
sinucis. 

— Aha, zise Erica gândind febril. 

Dacă Marie spunea adevărul şi nu vorbiseră înainte de 
moartea lui, atunci aflase totuşi ceva care arunca o lumină 
nouă asupra vechii anchete. Însă ce ar fi putut fi? 

— Marie? 

Un tip înalt pe care Erica îl bănui a fi regizorul, striga şi 
gesticula spre Marie să revină. 

— E timpul să mă întorc la lucru, îmi cer scuze. 

Marie se ridică. Dădu pe gât ce mai rămăsese din şampanie 
şi îi zâmbi Ericăi. 

— Am putea vorbi mai mult cu altă ocazie. Fii drăguță şi ia 
tu nota. 

Merse cu paşi lungi spre echipa de filmări, cu toate privirile 
îndreptate asupra ei. 

Erica îi făcu semn chelneriţei şi plăti ce era de plătit. 
Şampania pe care o băuseră era departe de a fi ieftină, aşa 

încât Erica bău tot din paharul său. Erau nişte picături mult 
prea scumpe ca să se irosească. 

insemna mult că Marie acceptase să vorbească cu ea. 
Plănui să stabilească o întâlnire pentru săptămâna următoare, 
să ducă la bun sfârşit un interviu autentic. Era nevoie să 
vorbească mai mult şi cu Helen. Ele două aveau cheia cărţii ei 
despre cazul Stella. Fără mărturiile lor, cartea nu ar putea 
avea succes. 

Insă mai era încă o persoană importantă pentru poveste: 
Sanna Lundgren. Ea trăise toată viaţa ei cu consecinţele 
acelei crime care îi zdrobise întreaga familie. Când Erica îşi 
scria cărţile, nu dorea să povestească numai despre caz, 
victimă şi făptaş. Cel puţin la fel de însemnată era pentru ea 
şi povestea celor apropiaţi. Familiile ale căror vieţi fuseseră 
destrămate, oamenii care suferiseră atât de mult, încât nu îşi 
mai reveniseră. lar Sanna i-ar fi putut povesti şi despre Stella. 
Era numai un copil când sora ei mai mică fusese ucisă şi 
poate că amintirile ei deveniseră neclare, se înceţoşaseră de- 
a lungul timpului. Dar pe ea conta în privinţa mărturiilor 
despre Stella. lar acesta era mereu nucleul în cărţile Ericăi. Să 
dea viaţă victimei şi să îl facă pe cititor să înţeleagă că era un 
om real, cu visuri, emoţii şi gânduri. 

Trebuia să ia legătura cu Sanna cât de repede posibil. 

Când Erica trecu de mulţimea de oameni care privea 
filmările, simţi o mână pe braţul său. O femeie cu o curea de 
care erau prinse o mulţime de instrumente de machiaj se 
aplecă spre Erica, în vreme ce ţinea un ochi atent asupra lui 
Marie. 

— Am auzit că Marie a spus că are alibi pentru timpul în 
care a dispărut fata, îi şopti ea. Că a dormit cu Jörgen în 
camera lui de hotel... 

— Aşa? zise Erica nerăbdătoare să audă continuarea. 

— Nu e adevărat, şopti femeia despre care Erica 
presupunea că era machieuza filmului. 

— Ce vă face să credeţi asta? şopti şi Erica la rândul ei. 

— Faptul că eu am fost de fapt la Jörgen în acea noapte. 

Erica se uită la femeie. Apoi o privi gânditoare pe Marie, 
care se afla din nou în mijlocul unei scene. Era într-adevăr o 

actriţă desăvârşită. 


Era amorţit din cauza medicamentelor pe care i le 
administrau. Analgezice. Calmante. Până şi sunetul regulat al 
tubului de oxigen îi inducea somnul. Cu greu putea să rămână 
treaz. În clipele în care Karim îşi dădea seama unde se afla, 
începeau să-i curgă lacrimile. Le întreba pe asistente cum era 
Amina, le implora să fie dus la ea. Însă nu i se spunea decât 
că trebuia să stea acolo. Copiii veniseră în salonul lui, îşi 
amintea obrajii lor calzi când plângeau pe perna lui. Un doctor 
îi spusese că aveau să fie externaţi în ziua următoare, însă 
putea avea oare încredere în cineva? In poliţie? In cei care 
locuiau la tabără? Nu mai ştia cine îi era prieten şi cine 
duşman. 

Avusese speranţe atât de mari când ajunsese în ţara cea 
nouă. Dorea să lucreze, să contribuie, să-şi vadă copiii 
crescând şi devenind suedezi puternici, încrezători, pricepuţi. 
Din aceia care schimbau lucrurile în bine. Acum totul era 
pierdut. Amina stătea pe patul unui spital dintr-o ţară străină, 
înconjurată de o echipă de străini care luptau să-i salveze 
viaţa. Poate va muri aici, într-o ţară la mii de mile de acasă. O 
tară în care el o adusese. 

Se ţinuse atât de puternică în timpul lungii călătorii. Ea 
fusese cea care îi purtase, pe el şi pe copii, de-a lungul unei 
mări furtunoase, pe la vămi şi peste graniţe, pe fundalul 
uruitului trenului pe şine sau al sunetului adormitor al roţilor 
pe asfalt, în timp ce autobuzul gonea în noapte. El şi Amina le 
şoptiseră copiilor la ureche când nu puteau dormi, îi 
asiguraseră că totul avea să fie bine. li dezamăgise. O 
dezamăgise pe Amina. 

Visurile neliniştitoare îl urmăreau. Visurile despre cei pe 
care-i trădase se îmbinau cu imagini ale părului aprins al 
Aminei, expresia ei devastată atunci când îl întreba de ce 
atrăsese această nenorocire asupra lor, de ce o adusese pe 
ea şi pe copii în această ţară uitată de Dumnezeu, unde 
nimeni nu voia să le întâlnească privirea, să îi întâmpine şi să 
le întindă o mână, însă cineva voia să îi vadă arzând. 

Karim lăsă drogurile să îl adoarmă din nou. Ajunsese până 

la urmă la capătul drumului. 


— Aici, zise Gösta arătând spre cotitură. 

Se aflau la jumătatea drumului până la Hamburgsund. 
Drumul deveni îngust şi şerpuitor când ieşiră de pe drumul 
asfaltat. 

— Locuieşte în mijlocul pădurii? La vârsta lui? zise Patrik 
virând brusc pentru a feri o pisică ce tocmai traversa chiar 
prin faţa maşinii. 

— Când am sunat, a zis că locuieşte temporar la bunicul lui. 
Dar îl cunosc un pic pe Sixten. A început să fie şubred şi 
auzisem deja că nepotul lui s-a mutat la el să îl ajute. Numai 
că nu-mi dădusem seama că era vorba de Johannes Klingsby. 

— Asta vezi destul de rar, zise Patrik mărind viteza pe 
drumul pietruit. Un nepot care îşi face timp să se ocupe de 
bătrâni. 

— Este aici în faţă, zise Gösta ţinându-se încordat de 
mâner. Doamne, tot mersul ăsta cu tine la volan probabil că 
mi-a scurtat viaţa cu câţiva ani. 

Patrik zâmbi pe când coti într-o curte mică şi bine 
întreţinută, cu diverse vehicule parcate în faţa casei. 

— Cuiva îi plac lucrurile cu motor, zise el privind îndelung la 
şirul în care erau aliniate un automobil, o barcă, un jet-ski şi 
un excavator. 

— Nu te mai zgâi şi vino, zise Gösta bătându-l pe umăr. 

Patrik se desprinse de expoziţia de motoare, urcă treptele 
de piatră şi bătu la uşă. Johannes le deschise imediat. 

— Intraţi, intraţi, am pus de cafea, zise el făcând un pas 
într-o parte pentru a-l lăsa să păşească în interior. 

Patrik îşi aminti de data trecută când se întâlniseră şi era 
recunoscător că acum se puteau vedea în condiţii mai 
plăcute, deşi sarcina era la fel de serioasă. 

— Bunicule, sunt aici! strigă Johannes, iar Patrik auzi pe 
cineva bombănind la etajul de sus. Aşteaptă, vin şi te ajut să 
cobori, ştii că am vorbit despre asta, nu ai voie să mergi 
singur pe scări! 

— Prostii, se auzi o voce de la etaj, însă Johannes dispăru 
sus pe scări. 

Curând cobori, ţinând de braţ un bătrân adus de spate, într- 
un pulover uzat. 

— E un iad să îmbătrâneşti, zise el şi întinse mâna pentru a 
saluta. 

Se uită atent la Gosta. 

— Dar pe tine te cunosc. 

— Da, mă cunoşti, zise Gösta zâmbind. Oricum văd că ai 
avut parte de ajutor. 

— Nu ştiu ce m-aş fi făcut fără Johannes. Am protestat la 
început, nu cred că cineva de vârsta lui ar trebui să stea cu 
un om bătrân, dar a insistat. E bun Johannes al meu, deşi nu a 
văzut mereu partea cea mai bună din oameni. 

II lovi uşor pe obraz pe nepotul său, iar acesta ridică jenat 
din umeri. 

— Eh, se înţelege, zise el şi îi conduse în bucătărie. 

Se aşezară într-o bucătărie rustică, luminoasă şi plăcută, ca 
atâtea altele prin care Patrik trecuse de-a lungul anilor. Era 
bine întreţinută şi curată, dar rămăsese neschimbată. 
Duşumeaua era pavată cu linoleum, faianţa era cea originală, 
din anii cincizeci, iar teracota avea o tentă puternică de 
galben. Pe perete ticăia voios un ceasornic mare cu contururi 
aurite, iar masa era acoperită cu o muşama proaspăt ştearsă, 
cu motive mici şi roşii de zmeură. 

— Nu vă îngrijoraţi, nu va fi cafea la ibric, zise Johannes şi 
zâmbi îndreptându-se spre blatul de bucătărie. Primul lucru 
pe care l-am făcut a fost să arunc ibricul şi să cumpăr o 
cafetieră cum se cade. Bănuiesc că eşti de acord cu mine că e 
mai bună cafeaua acum, nu-i aşa, bunicule? 

Sixten se strâmbă mai întâi, dar apoi aprobă din cap. 

— Da, presupun că trebuie să cedăm anumitor avantaje 
moderne. 

— Aici, poftiţi, serviţi nişte chec, spuse Johannes şi turnă 
cafelele. 

Apoi se aşeză şi se uită la ei cu o mină serioasă. 

— Vă interesa să vedeţi ce am filmat? întrebă el. 

— Da, confirmă Patrik. Gösta a observat că filmai în curte 
înainte de a porni în operaţiunea de căutare şi suntem foarte 
interesaţi de acea înregistrare. 

— Nu ştiam că nu era voie să filmez, mi se părea minunat, 
cu toţi oamenii aceia care apăreau să dea o mână de ajutor, 
şi voiam să arăt că pot fi şi oameni de treabă. 

Johannes păru abătut. 

— Dar m-am oprit din filmat când m-a atenţionat Gösta şi 
jur că nu am încărcat filmul pe Facebook sau altundeva. 

Gösta ridică mâinile pentru a-l calma. 

— Nu e nicio problemă, Johannes, mai degrabă ne-ar ajuta 
în anchetă. Am dori să vedem filmul. Îl ai în telefon? 

— Da, şi l-am pus şi pe un stick pentru voi. Dacă vreţi 
telefonul, n-aveţi decât să-l luaţi, dar aş prefera să nu, am 
nevoie de el pentru lucru şi pentru... roşi, dar continuă: 
pentru ca logodnica mea să poată da de mine. 

— A întâlnit o fată atât de bună, zise Sixten făcând cu 
ochiul spre Johannes. S-au cunoscut în Thailanda şi e 
frumoasă ca lumina zilei, brunetă şi cu ochi negri. Ţi-am spus 
că ai să întâlneşti pe cineva, mai devreme sau mai târziu, nu-i 
aşa? 

— Da, aşa este, zise Johannes şi mai încurcat. Puteţi lua 
telefonul, cum am spus, dar tot filmul e pe stick şi mă 
gândesc că e destul? 

— E destul, îl asigură Patrik. 

— Dar am vrea să îl vedem chiar acum. Se poate? zise 
Gösta şi arătă spre telefonul aflat pe masă, lângă Johannes. 

Acesta încuviinţă din cap, luă telefonul şi căută printre 
filme. 

— Uitaţi, aici este. 

Puse telefonul între Patrik şi Gösta, cu ecranul în direcţia 
potrivită. Se uitară concentrați la înregistrare. Era o senzaţie 
sinistră acum, când ştiau care fusese rezultatul. Atunci când 
Johannes filma, nimeni nu-şi pierduse încă speranţa. Se vedea 
nerăbdarea din expresiile oamenilor, cum vorbeau, 
gesticulau, se organizau în grupuri şi porneau în pădure. 
Patrik se văzu pe sine însuşi şi notă cât de hotărât era. L-a 
văzut şi pe Gösta, stând şi vorbind cu Eva, cu braţul pe umerii 
ei. 

— Bună cameră, zise Patrik şi Johannes aprobă din cap. 

— Da, este ultimul model Samsung, funcţia video e destul 

de bună. 

— Hmm... 

Gösta îşi miji ochii în timp ce se uita atent la film. Camera 
cuprinse panoramic toată ferma, hambarul, apoi curtea, şi la 
sfârşit reveni la locuinţă. 

— Acolo! zise Gösta, arătând imaginea. 

Patrik apăsă repede butonul de pauză, însă fu nevoit să dea 
un pic înapoi, pentru că trecuseră de secvenţa asupra căreia 
Gösta. voia să se oprească. Până la urmă, opri în punctul 
potrivit şi se aplecară amândoi asupra ecranului, pentru a 
vedea mai bine. 

— Acolo! zise din nou Gösta punând degetul pe ecran. 

lar atunci văzu şi Patrik ce voia să spună. Asta punea totul 
într-o nouă lumină. 


Cazul Stella 


Viața era atât de pustie fără Kate. Leif se plimba de colo 
până colo prin casă, fără să ştie unde să meargă. Suferinta 
era atât de mare, anii mulți care trecuseră de când fusese 
coborâtă în pământ nu făcuseră nimic pentru a-l consola în 
pierderea lui. Singurătatea il făcea să simtă totul mai acut. 
Sigur, copiii mai treceau pe la el - crescuseră nişte copii buni 
şi erau bine intenţionaţi. Viola venea aproape zilnic. Insă toți 
işi aveau propriile vieţi. Erau adulți, se mutaseră, aveau 
familii, slujbe şi vieţi în care nu şi-ar mai fi avut locul un 
bătrân în doliu. Aşa că păstra o mină pozitivă pentru ei. Le 
spunea că totul mergea bine, că se plimba, că asculta radioul, 
că dezlega cuvinte încrucişate. Şi fireşte că făcea toate astea. 
Însă îi simțea lipsa lui Kate atât de puternic, că i se părea că o 
ia razna fără ea. 

ȘI îi lipsea munca. Era ca şi cum nu fusese niciodată acolo, 
ca şi cum nu avusese niciodată acea funcție. 

Acum, când avea atât de mult timp la dispoziţie, începuse 
să se gândească. La tot felul de lucruri, mari şi mici. La 
oameni. La crime. La vorbe spuse de-a lungul anilor. Şi la 

ceea ce nu fusese spus. 

Insă înainte de toate se gândea la cazul Stella. Ceea ce, de 
fapt, era ciudat. Fusese atât de sigur. Totuşi, Kate îi 
observase şovăiala şi işi punea mereu întrebări. Spre sfârşit, 
era clar că o rodea îndoiala. Ca şi pe el. 

In nopțile în care somnul refuza să sosească, se gândea la 
fiecare cuvânt. La fiecare mărturie. Şi cu cât se gândea mai 
intens, cu atât simtea mai mult că ceva îi scăpa. Ceva se 
pierduse printre fisuri şi nerăbaarea lui de a soluţiona cazul, 
de a da familiei un final, oprise totul în acel punct. Insă nu 
putea să mai închidă ochii în faţa propriei lipse de judecată. 
Încă nu ştia cum sau unde sau când. Însă făcuse o greşeală 
teribilă. Şi undeva acolo, afară, ucigaşul Stellei încă umbla 
liber. 

— Rita dragă? 

Mellberg bătu la uşă pentru a cincea oară, însă nu avu 
parte decât de tirade lungi de înjurături în spaniolă. Sau cel 
puţin asta îşi închipuia el. Nu stăpânea foarte bine limba 
spaniolă. Însă după ton, nu se spuneau vorbe prea dulci de 
acolo, dinăuntru. 

— Draga mea? lubito? Rita mea minunată? 

Îşi înmuie glasul cât de mult putu şi bătu din nou. Apoi oftă. 
Ce greu era să-ţi ceri iertare... 

— Te rog, pot să intru? Trebuie să vorbim mai devreme sau 
mai târziu. Gândeşte-te la Leo, o să-i fie dor de bunicu'. 

Mellberg auzi acum nişte bombăneli dinăuntru, însă nicio 
tiradă. Asta însemna că alesese o strategie bună. 

— N-am putea vorbi un pic? Mi-e dor de tine. Mi-e dor de 
voi. 

Îşi tinu respiraţia. Acum era linişte deplină. Apoi auzi 
sunetul zăvorului care se descuie. Uşurat, ridică geanta pe 
care o avea la picioare şi păşi atent în casă când Rita 
deschise uşa. Nu s-ar fi mirat să se trezească lovit în cap de 
vreun obiect tare, temperamentul Ritei putea face ca unele 
lucruri să zboare prin aer. Dar ea se mulţumi să stea cu 
mâinile încrucişate şi să se uite urât la el. 

— lartă-mă, m-am purtat imatur şi prostesc, zise el şi avu 
satisfacția de a o vedea pe Rita cu gura căscată. 

Trebuie să fi fost prima oară când îl auzea cerându-şi 
iertare. 

— Am auzit ce s-a întâmplat, zise Rita, pe un ton în 
continuare dur şi furios. ţi dai seama că ceea ce ai făcut tu ar 
putea fi cauza incendiului? 

— Da, ştiu, îmi pare infinit de rău pentru asta. 

— Ai învăţat ceva din toate astea? întrebă ea şi îl studie 

intensiv. 

EI încuviinţă din cap. 

— Foarte mult. Şi fac orice ca să îndrept lucrurile. 

— Bun! Atunci poţi începe prin a împacheta ce am sortat în 
dormitor. 

— Să împachetez? Am crezut că ai spus... 

II cuprinse panica, fapt ce trebuie să i se fi văzut în ochi, 
pentru că Rita continuă. 

— Am ales dintre hainele tale. Şi dintre ale mele. Pentru 
refugiații din centrul comunitar. Aşa că poţi împacheta ce se 
află pe pat şi să vii după mine, să le ducem. Din câte am 
auzit, Bill face o treabă fantastică pentru refugiații aceia 
cărora le-au fost distruse locuinţele. 

— Ce ai ales? întrebă Mellberg îngrijorat, dar tăcu imediat. 

Până şi el îşi dădea seama că nu era timpul să mai pună 
ceva sub semnul întrebării. Şi dacă unele din lucrurile lui 
favorite nimeriseră acolo, putea să le pună discret înapoi în 
dulap. 

Ca şi cum Rita îi auzise gândurile, spuse: 

— Dacă pui înapoi un singur lucru din ce am ales, n-ai 
decât să dormi altundeva şi în noaptea asta! Şi toate nopţile 
viitoare... 

La naiba! Rita era mereu cu un pas înainte, se gândi el 
îndreptându-se spre dormitor. Mormanul de pe pat era 
îngrijorător de mare. Şi deasupra era puloverul lui preferat. 
Putea fi de acord că văzuse zile mai bune. Dar era 
nemaipomenit de frumos, iar o mică gaură pe ici, pe colo nu 
omorâse pe nimeni. Il luă precaut şi se uită în jur. Poate nu va 
observa... 

— Aici! 

Rita stătea în spatele lui cu un sac de gunoi în mâna 
întinsă. Cu un oftat adânc, puse puloverul în sac, apoi restul 
hainelor. Mormanul ei era cât jumătate dintr-al lui, însă realiză 
că nici asta nu era bine să remarce chiar în acel moment. Se 
adunaseră doi saci, pe care îi legă şi îi aşeză pe coridor. 

— Să mergem, aşadar, zise Rita ieşind din bucătărie cu 
două caserole pline cu mâncare. 

leşi înainte şi, când el puse jos sacii pentru a închide uşa, 

zise scurt: 

— Apropo, de mâine vom avea musafiri. 

— Musafiri? 

Se întrebă pe cine o fi invitat. Câteodată, ospitalitatea Ritei 
nu cunoştea limite. 

— Da. Copiii lui Karim vor locui la noi până la externarea sa. 
Cel puţin atât putem face, după tot dezastrul pe care l-ai 
creat. i 

Mellberg îşi deschise gura să spună ceva. Insă apoi şi-o 
închise şi ridică sacii. Uneori era mai bine să-ţi alegi bătăliile. 

— Bună, Bill, ce mobilizare! zise Paula şi se uită în jur, prin 
centrul comunitar. 

Soseau mereu alţi oameni, iar vechea clădire mustea de 
activitate. Suedezi şi refugiaţi stăteau de vorbă unii cu alţi 
despre vrute şi nevrute, şi râsete vesele se ridicau spre 
acoperiş. 

— Ei, aţi mai văzut aşa ceva? exclamă Bill. Ce generozitate! 
Ce angajament! Cine-ar fi crezut? 

— Pare totuşi să iasă ceva bun din asta, zise Paula cu 
severitate. 

Bill încuviinţă din cap. 

— Ai dreptate. Da, sigur că toţi ne gândim la cei aflaţi în 
spital. 

Işi muşcă buza de jos. 

Gun, soţia lui Bill, se apropie şi îşi prinse braţul de al lui. 

— Aţi mai auzit ceva? întrebă ea. 

Paula clătină din cap. 

— Ultima veste a fost că îi vor ţine pe copiii Aminei şi ai lui 
Karim sub observaţie până mâine. Karim are nevoie să mai 
stea vreo două zile în spital, pentru că braţele lui sunt atât de 
rănite, iar Amina, ei bine, nu ştiu cum va merge... 

Gun prinse şi mai strâns braţul lui Bill. 

— Dacă e ceva ce putem face... 

— Doamne, deja faceţi mai mult decât poate cere cineva, 
zise Martin uitându-se în jur. 

— l-am propus lui Karim să-i lase pe copii acasă la noi, 
spuse Paula. 

Gun aprobă din cap. 

— Ce frumos din partea voastră, dar altfel i-am putea lua 
noi. 

— Nu, nu, zise Paula. Leo se va bucura că va avea noi 
prieteni de joacă, iar mama ne ajută să avem grijă de ei când 
sunt la muncă. 

Martin îşi dese vocea. 

— Avem nevoie să schimbăm câteva vorbe cu cei care au 
locuit în vecinătatea lui Karim şi a Aminei. Să aflăm dacă 
cineva a văzut sau a auzit ceva. Ştii cine sunt? 

Se uită în jur prin mulţimea de oameni. 

— Bineînţeles, zise Bill. Încep să-mi dau seama cine e cine. 
Cei doi de acolo au locuit chiar alături, începe cu ei şi îţi vor 
spune cu cine ar trebui să vorbiţi apoi. 

— Mulţumim, zise Paula. 

Ea şi Martin îşi croiră drum prin mulţimea de oameni până 
la perechea arătată de Bill. Insă conversaţia fu o dezamăgire. 
Ca şi cele cu toţi ceilalţi vecini din tabără. Nimeni nu auzise şi 
nu văzuse nimic. Toţi se culcaseră şi dormeau, când deodată 
fuseseră treziţi de ţipete şi de fum, iar când se repeziseră 
afară domnea deja haosul. 

Paula se cufundă pe un scaun într-un colţ, simțind cum îi 
creşte dezamăgirea. 

Aveau să-l prindă vreodată pe cel care se făcea vinovat 
pentru această catastrofă? Martin se puse lângă ea şi începu 
să vorbească despre cum aveau să procedeze mai departe. 
Se opri brusc în mijlocul unei propoziţii. Paula îi urmări 
privirea şi un zâmbet larg îi lumină chipul. 

— Este ea, oare?... 

Îi dădu un ghiont, iar Martin confirmă din cap. Nu era 
nevoie să răspundă. Roşeaţa din obraji era destul de grăitoare 
şi Paula zâmbi şi mai mult. 

— Drăguţă, într-adevăr. 

— Ah, termină, zise el înroşindu-se şi mai puternic. 

— Şi când ieşiţi să luaţi masa? 

— Sâmbătă, răspunse Martin fără a-şi lua privirea de la 
femeia cu copilul. 

— Cum o cheamă? întrebă Paula studiind-o pe femeie. 

Părea simpatică. Ochi blânzi, dar privire de părinte de copil 

mic, stresat, pe care mai nou Paula o vedea de fiecare dată 
când se uita în oglindă. 

— Mette, zise Martin scurt, iar acum era aşa de roşu la faţă, 
că era greu să-ţi dai seama de unde începea părul. 

— Martin şi Mette, spuse Paula. Dar sună foarte bine. 

— Termină, zise el şi se ridică când Mette privi în direcţia 
lor. 

— Fă-i semn să vină aici, îl îndemnă Paula. 

— Nu, nu, spuse nervos Martin, însă Mette era deja în drum 
spre ei, cu fiul său în braţe. 

— Bună! zise ea voioasă. 

— Bună! răspunse Paula şi îşi întinse mâna pentru a saluta. 

— E îngrozitor ce s-a întâmplat, spuse Mette clătinând din 
cap. Cum poate fi cineva atât de rău intenţionat, încât să facă 
aşa ceva? Într-un loc în care trăiesc şi copii. 

— Da, nu încetăm niciodată să ne mirăm de ceea ce sunt 
capabili oamenii, spuse Paula. 

— Ştiţi cine a făcut asta? 

Mette se uită la Martin, care se înroşi din nou, instant. 

— Nu, încă nu, am vorbit un pic cu lumea, însă din păcate 
nimeni nu a văzut nimic. 

— Atunci se mai adaugă la statistică o tabără de refugiaţi 
incendiată, zise Mette. 

Nu răspunseră nici Paula, nici Martin. Le era teamă că avea 
dreptate. Nu aveau niciun fel de pistă concretă până acum. In 
toată Suedia erau incendiate tabere de refugiaţi şi de cele 
mai multe ori făptaşul nu era prins. Exista un mare risc ca 
povestea să se repete şi aici. 

— Aveam de gând numai să lăsăm câteva dintre jucăriile 
mai vechi ale lui Jon, zise Mette şi îl pupă pe obraz pe fiul ei. 
Trebuie să plecăm acum, dar ne vedem mâine-seară, nu-i 
aşa? 

— Da, da, cum să nu, confirmă Martin şi roşeaţa îl cuprinse 
şi pe gât. 

Le făcu cu mâna lui Mette şi Jon când aceştia se aflau la 
uşă, iar Paula ridică şi ea mâna în semn de salut. 

— E clar că ai aprobarea mea! exclamă ea zâmbind 
ştrengăreşte, iar Martin oftă. 

Apoi fu rândul lui să zâmbească. 

— Uite! Se pare că Bertil a primit iertarea păcatelor... 

Paula se uită spre uşă şi îşi dădu ochii peste cap cândo 
văzu pe mama ei şi pe Mellberg sosind cu două caserole şi cu 
doi saci enormi. 

— Speram să îl văd toată săptămâna cu mutra de căţeluş 
supus. Mama e prea generoasă... Dar da... el nu vrea să facă 
rău... de fapt. 

Martin zâmbi în colţul gurii. 

— De fapt, mă întreb cine e prea generos. 

Paula nu îi răspunse. 


Sam ignoră primele cinci mesaje ale lui Jessie, dar nu putea 
continua aşa. De fapt, nu era chiar atât de furios. O înţelegea. 
Dacă nu i-ar fi cunoscut atât de bine pe Vendela şi pe ceilalţi, 
probabil că ar fi făcut acelaşi lucru. Era mai mult îngrijorat 
decât furios. Pentru că nu ştia ce mai urzeau de data asta. 
Pentru că se temea ca Jessie să nu fie rănită. 

Sam rămase cu mobilul în mână câteva minute. Apoi scrise: 

„Ne vedem în pădure, în spatele casei mele. Lângă un 
stejar mare. N-ai cum să-l ratezi”. 

După ce trimise mesajul, cobori la parter. James stătea la 
birou şi se uita în ecranul computerului. Îşi ridică privirea când 
Sam se apropie şi făcu aceeaşi cută între sprâncene care îi 
apărea de fiecare dată când dădea ochii cu el. 

— Ce vrei? îl întrebă. 

Sam ridică din umeri. 

— Mă gândeam să ies afară să mai exersez un pic. Pot 
împrumuta Colt-ul? 

— Sigur, zise James ridicându-se şi mergând la seiful cu 
arme. Poate încercăm nişte trageri în această după-amiază. 

— Mă întâlnesc cu Jessie. 

— Deci mergi la trageri cu fata ta? 

James se întoarse spre seif, iar Sam nu putu decât să audă 
sunetul tastării cifrului şi apoi clicul când se deschise. 

— Nu este ca ceilalţi, spuse Sam. 

— Bine, zise James, după care se întoarse şi îi înmână 
pistolul. Ştii regulile. Adu-l înapoi în aceeaşi condiţie în care l- 

ai primit. ] 

Sam nu făcu decât să confirme din cap. Işi prinse arma de 
curea şi părăsi biroul. Privirea lui James îl ardea în ceafă. 

In trecere, o văzu pe mama lui stând ca de obicei lângă 
blatul de bucătărie. 

— Unde mergi? întrebă ea. 

— Exerciţii de tragere, zise el fără să se uite la ea. 

Se roteau ca în cercuri unul în jurul celuilalt. Fiindu-le 
amândurora teamă să vorbească. Speriaţi că ar spune vreun 
cuvânt în plus. Mama menţionase că Erica Falck dorea să 
vorbească cu el, dar încă nu se hotărâse cum să facă. Ce voia 
să povestească. Ce putea să spună. 

Mirosea a iarbă proaspăt cosită pe terenul din spatele 
casei. Tunsese gazonul în seara precedentă. James îl obliga să 
facă asta de trei ori pe săptămână. 

Se uită spre dreapta şi văzu hangarul de lângă casa Neei. 
Nu îi plăceau în mod deosebit copiii mici, erau în general 
sălbatici şi mucoşi. Insă Nea fusese altfel, fusese ca o rază de 
soare care zâmbea. |! trecu un fior şi îşi mută privirea. Nu voia 
să se gândească la asta. 

Când ajunse în pădure, îşi lăsă în jos umerii. Aici era 
liniştea. Aici nimănui nu-i păsa cum arăta, cine era, cum 
vorbea. În pădure putea fi doar Sam. 

Inchise ochii şi îşi lăsă capul pe spate. Respiră pe nas. 
Simţea mireasma de frunziş şi ace de conifere, auzea păsările 
şi foşnetul animalelor mici pe pământ. Uneori îşi imagina că 
putea auzi bătaia unor aripi de fluture sau căţăratul vreunui 
cărăbuş pe o tulpină. Uşor, uşor, se învârti cu ochii închişi. 

— Ce faci? 

Sam tresări şi fu pe punctul de a-şi pierde echilibrul. 

— Nimic, zise el. 

Jessie îi zâmbi, iar el simţi un val de căldură cuprinzându-i 
pieptul. 

— Pare minunat! spuse ea şi îşi închise ochii. 

Işi lăsă şi ea capul pe spate şi se învâărti lent. Chicoti şi se 
împiedică, iar el sări rapid şi o prinse. Işi îngropă nasul în 
părul ei, o prinse cu braţele şi îi simţi pielea moale sub mâini. 
Işi dori ca şi ea să se vadă pe sine aşa cum o vedea el. Nu ar 

fi schimbat nimic la ea nici de ar fi putut. Erau la fel. Răniţi pe 
dinăuntru. Nu existau cuvinte care să-i poată vindeca. 

Se uită la el cu acei ochi serioşi, minunaţi. 

— Te-ai supărat? întrebă ea. 

Sam îi îndepărtă o şuviţă de pe frunte. 

— Nu, spuse el sincer. Vreau doar să nu fii dezamăgită. Sau 
rănită. 

— Ştiu asta, spuse ea ascunzându-şi faţa în pieptul lui. Ştiu 
că tu ai trecut prin altele cu Vendela. Dar a fost super drăguță 
când am fot acasă la ea. Nu cred că cineva poate juca teatru 
atât de bine. 

Sam cârni din nas şi îşi dădu seama că ţinea pumnii strânşi. 
Ştia ce-i putea pielea Vendelei. Şi lui Nils sau lui Basse. 
Văzuse câtă plăcere le făcuse să îl chinuie. 

— Mâine sunt invitată la petrecere la Basse, spuse ea. Şi tu 
eşti bine venit. 

__ Ochii îi străluceau şi Sam dori să îi strige să nu meargă. 
Insă oamenii îi spuseseră toată viaţa ce să facă, nu credea că- 
i lipsea încă unul. 

— Fii atentă, se mulţumi să spună mângâindu-i obrazul. 

— Nu e niciun pericol, dar dacă eşti îngrijorat poţi veni şi tu. 

El clătină din cap. Niciodată în viaţa lui n-o să pună piciorul 
în casa lui Basse. 

— Nu vreau să-i văd, dar tu fireşte că poţi să mergi. Nu ți- 
aş interzice niciodată ceva, ştii asta, nu? 

Îi luă faţa între mâini şi o sărută cu tandreţe pe gură. 

Ca de obicei, i se tăie răsuflarea. 

— Vino! o luă el de mână şi o trase după el. 

— Unde mergem? întrebă ea cu răsuflarea tăiată, urmându- 
| pe jumătate alergând. 

— Te voi învăţa ceva. 

Se opri şi arătă spre ţinta care era suspendată pe un copac 
în faţa lor. 

— Vrei să tragi? întrebă Jessie, cu o strălucire în ochi pe 
care Sam nu o mai văzuse. 

— Şi tu vei face asta, spuse el. 

Jessie nu-şi luă privirea de la pistolul pe care el îl 
desprinsese de curea. 

— Nu-mi vine să cred că părinţii tăi te lasă cu arme. 

Sam pufni. 

— Tata mă încurajează. Crede că este singurul lucru la care 
sunt bun. 

— Eşti bun la asta? 

— Foarte bun. 

Şi era adevărat. Era ca şi cum corpul lui ştia precis ce să 
facă pentru a trimite glonţul exact unde voia el. 

— Îţi arăt mai întâi, apoi te ajut. Bine? 

Ea încuviinţă din cap şi îi zâmbi. 

Adora să se vadă pe sine însuşi prin ochii ei. În aceste 
momente devenea o persoană mai bună. Devenea tot ce tatăl 
său nu credea că ar putea fi. 

— Te aşezi aşa. Stabil. Eşti dreptace? 

Ea confirmă din cap. 

— Şi eu. Atunci ţinem pistolul aşa, în mâna dreaptă... îl 
armăm, ca să intre primul cartuş în cameră. 

— OK. 

— Acum este gata de tragere. Ţinem mâna fix. Trebuie să 
vedem aici punctul în care vrem să tragem. Secretul e să 
reuşeşti să ţii fix pistolul, aşa vei lovi tot ceea ce ţinteşti. 

Şi Sam se aşeză în poziţia potrivită, închise ochii pe 
jumătate, ochi şi trase. Jessie scoase un țipăt şi sări într-o 
parte. El râse. 

— i s-a făcut frică? 1 

Ea încuviinţă din cap, însă zâmbea cu întreaga față. li făcu 
semn să se apropie şi să se aşeze lângă el. 

— Acum este rândul tău. 

Îi înmână pistolul, se duse în spatele ei şi o înconjură cu 
braţele. 

— Ţine aşa. 

Îi plasă degetele pe mâner şi îi îndreptă picioarele în poziţia 
potrivită. 

— Acum stai drept şi ţine pistolul drept. Poţi ochi ţinta? O 
vezi în mijlocul tăbliei? 

— Da, o văd. 

— Atunci eu mă retrag şi tu apeşi cu atenţie pe trăgaci. Nu 
trebuie să-l apeşi puternic şi brusc, ci ca şi cum l-ai mângâia. 

Jessie se aşeză într-o poziţie fixă şi stabilă, ţinând pistolul în 
mod corect. Respira calm şi regulat. 

Umerii lui Sam se înălţară spre urechi, în aşteptarea 
sunetului. 

Glonţul ajunse pe tăblie, iar Jessie sări în sus. 

— Ai grijă, nu poţi sări cu un pistol încărcat în mână! strigă 
el, însă în acelaşi timp era uşurat că o vedea atât de 
bucuroasă. 

Jessie puse deoparte pistolul şi se întoarse spre el zâmbind. 
Nu arătase niciodată mai frumoasă decât acum. 

— Eşti o prădătoare, îi spuse. 

Işi puse braţele în jurul ei şi o trase spre el. O ţinu strâns, 
ca şi cum ar fi fost ultima fiinţă care îl mai ţinea pe pământ. 

Şi chiar aşa era. 

— Te iubesc, zise el cu respiraţia tăiată. 

Ea rămase tăcută pentru o clipă. Il privi cu ochi nesiguri. Ca 
şi cum s-ar fi întrebat dacă într-adevăr aceste cuvinte îi erau 
adresate ei. Apoi zâmbi cu acel zâmbet extraordinar, 
minunat. 

— Şi eu te iubesc, Sam. 


— Bună, Kristina! zise Erica un pic prea veselă. 

Simţea foarte clar efectul acelor pahare de şampanie şi îşi 
reaminti că trebuia să îşi vină în fire. Din precauţie, 
mestecase gumă mentolată tot drumul până acasă şi, când 
făcuse testul de respiraţie în palmă, i se păruse că nu se 
simte niciun fel de miros de alcool. 

— Aşa deci, văd că ai băut vreo două pahare? zise Kristina 
când apăru pe coridor. 

Erica oftă în sinea ei. Soacra ei avea un nas ca de ogar. Era 
de mirare că Patrik n-o folosea la poliţie când aveau nevoie să 
ia urma cuiva. 

— Ei, au servit un păhărel la vernisaj, zise ea. 

— Un păhărel... pufni Kristina şi intră din nou în bucătărie. 

De acolo venea un miros incredibil de ademenitor. 

— Ca de obicei, aici am găsit numai mâncare din aceea 
îngrozitoare cu E-uri şi cine ştie ce alte otrăvuri, copiilor o să 
le crească coadă în curând, dacă veţi continua aşa. Un pic de 

mâncare gătită nu a... 

Erica nu mai ascultă, ci merse direct la cuptor şi deschise 
uşa. Lasagna Kristinei. Patru forme, să poată fi puse în 
congelator. 

— Mulţumesc, spuse ea şi o îmbrăţişă spontan. 

Kristina o privi uimită. 

— În mod sigur mai mult de un păhărel... bombăni ea. 

Apoi îşi dădu jos şorţul de bucătărie, îl puse în agăţătoare şi 
ieşi pe hol continuând să vorbească: 

— Copiii pot mânca atunci când e gata, s-au jucat frumos, 
în afară de un mic incident cu un camion, dar l-am rezolvat 
frumos, Maja şi cu mine. E atât de bună şi deosebită, micuța 
asta, seamănă mult cu Patrik când era de vârsta ei, nu făcea 
niciodată gălăgie, putea sta ore întregi să se joace de unul 
singur pe duşumea... Dar acum trebuie să mă grăbesc spre 
casă, sunt multe lucruri de aranjat înainte de nuntă şi Gunnar 
nu e tocmai de ajutor, adică vrea să ajute, dar nu prea îi iese 
bine, de aceea prefer să mă ocup singură. lar acum au sunat 
cei de la hotelul Stora şi au insistat să mă duc mâine acolo şi 
să aleg în ce porţelanuri să se servească masa. Eu în 
naivitatea mea am crezut că au numai un tip de porţelanuri, 
dar se pare că nu e nimic uşor cu nunta asta şi trebuie să fac 
totul singură. l-am rugat să-mi trimită fotografii cu serviciile, 
dar cică e absolut necesar să le văd. O să fac infarct înainte 
să se termine toate astea... 

Kristina oftă. Stătea cu spatele, aplecându-se să-şi pună 
pantofii, aşa încât nu văzu zâmbetul larg al Ericăi. Anna deja 
îşi dusese misiunea la îndeplinire. 

Îi făcu la revedere Kristinei şi merse la copii, în camera de 
zi. Domnea o ordine neobişnuită, lucrurile erau puse la locul 
lor şi simţi un amestec de recunoştinţă şi ruşine. Fireşte că 
era un pic jenant ca mama lui Patrik să simtă că era nevoie să 
deretice când era acasă la ei, dar în acelaşi timp erau lucruri 
care pentru Erica erau mai sus pe lista priorităţilor decât a 
avea o casă perfectă. Sigur că se bucura când găsea curat, 
însă în mod clar asta era pe locul al treilea după a apuca să 
lucreze şi după a apuca să fie mamă. Pe deasupra ar fi bine 
să fie şi soţie, şi poate chiar să fie câte un pic şi Erica. lar ca 

să reuşească cu asta, era nevoită câteodată să prioritizeze 
câte un episod din Dr. Phil în detrimentul ordinei şi curăţeniei. 
Insă poate chiar asta fusese ceea ce o oprise să dea cu capul 
de proverbialul perete, faptul că lăsa uneori lucrurile să se 
desfăşoare fără intervenţia ei. 

Ceasul de bucătărie sună şi merse să scoată tăvile cu 
lasagna. Stomacul îi chiorăia sonor. Îi strigă pe copii, îi instală 
la masa de bucătărie şi îi servi pe ei, ca şi pe sine, cu câte o 
porţie mare din preparatul cu miros ademenitor. Era minunat 
să conversezi cu cei mici, aveau o mulţime de gânduri şi, ca 
întotdeauna, o mie şi una de întrebări. Ajunseseră la vârsta la 
care „pentru că” nu mai era suficient drept răspuns. 

După masă, copiii fură nerăbdători să fugă din nou la joacă, 
aşa că strânse prin bucătărie şi puse de o cafea. Cinci minute 
mai târziu, putu în sfârşit să se aşeze pe scaun cu agenda 
primită de la Viola. Incepu să o răsfoiască. Era plină de mici 
îmbârligături şi note. Îi venea greu să citească stilul vechi şi 
lizibil, ba mai mult, era corect ce-i spusese Viola, că tatăl ei 
se folosea mult de abrevieri. Insă constată rapid că Leif părea 
să fi notat majoritatea lucrurilor petrecute de-a lungul zilei, 
absolut totul, de la întâlniri la starea vremii. Era o senzaţie 
bizară să stai cu viaţa unui om străin între mâinile tale. Zile 
de lucru şi sfârşituri de săptămână, zi după zi cu însemnări în 
cerneală albastră despre lucruri mari şi mici, în egală măsură. 
Până când, la sfârşit, nu mai scria nimic. Se uită la ultima dată 
în care notase ceva. Era ziua în care murise. 

Gânditoare, trecu cu mâna peste pagină. Se întrebă ce-l 
determinase să ia decizia ca tocmai în acea zi viaţa lui să ia 
sfârşit. Nu existau indicii în note. Numai rânduri simple, de 
rutină zilnică. Soare, briză uşoară, plimbare la Sălvik, 
cumpărături. Singurul lucru care ieşea în evidenţă era 
însemnarea „11”. Ce ar fi putut însemna? 

Erica se încruntă. Dădu cu câteva pagini înapoi pentru a 
vedea dacă apăreau aceleaşi cifre în altă parte, însă nu. 
Apăreau numai acolo. Găsi pe de altă parte o notă din 
săptămâna precedentă, care o făcu să se oprească. Scria 
„55” şi apoi „ora două”. Să fi fost „55” un cod pentru o 
persoană pe care avea să o întâlnească la ora aceea? Cine ar 

fi putut fi? Au fost văzuţi atunci? 

Erica aşeză carnetul deoparte. Afară, soarele îşi schimba 
culoarea din galben în portocaliu pe măsură ce cobora spre 
linia orizontului. Se făcea seară în curând şi numai zeii puteau 
şti când urma ca Patrik să sosească acasă. Avea senzaţia 
vagă că era ceva ce ar fi trebuit să-şi amintească să-i spună, 
însă îi scăpa cu desăvârşire ce anume. Ridică din umeri. 
Probabil nu era ceva important. 


Patrik stătea lângă tabla albă din sala de conferinţe, cu o 
carioca în mână, privind în jur. , 

— Am avut nişte zile lungi şi intense, zise el. Insă dată fiind 
recenta evoluţie a evenimentelor, doresc să trecem prin tot 
împreună şi apoi să ne distribuim între noi sarcinile zilei de 
mâine. 

Paula ridică mâna. 

— Nu e timpul să primim întăriri? Uddevalla? Göteborg? 

Patrik clătină din cap. 

— Am verificat deja. Lipsă de personal. Reduceri de 
resurse. Din păcate, trebuie să ne descurcăm singuri. 

— Bine, se resemnă Paula, dezamăgită. 

Patrik o înţelese. Avea acasă copii şi mai mici decât el. 
lrosea prea mult din timpul care putea fi petrecut alături de 
familie. 

— Aţi aflat ceva la centrul comunitar? vru el să ştie şi se 
întrebă de ce Paula se hlizea acum la Martin cu un zâmbet 
larg. 

— Nu, nimic, spuse Martin evitând privirea Paulei. Nimeni 
nu a văzut nimic, toţi dormeau când au fost treziţi brusc de 
ţipete şi de vacarm. 

Patrik dădu din cap. 

— Bine, mulţumesc oricum. Gosta, ne poţi spune ce ai 
reuşit să afli astăzi? 

— Sigur, zise Gösta, nu fără mândrie. 

Pe bună dreptate, consideră Patrik. Azi îi reuşise o treabă 
de poliţist perspicace. 

— Mi s-a părut mereu că era ceva putred cu acel indiciu 
anonim despre chiloţii găsiţi atât de uşor la Karim. 

Gösta evita să privească spre Mellberg, care la rândul lui se 
uita fix la un nod din lemnul mesei. 

— Şi eram conştient că văzusem ceva relevant... dar nu 
mai am douăzeci de ani. 

Zâmbi pieziş. 

Patrik văzu cum toţi aşteptau încordaţi. Înţeleseseră în mod 
sigur că se petrecea ceva atunci când revenise cu Gösta în 
secţie, însă voia să aştepte pentru a le comunica tuturor în 
acelaşi timp. 

— Ideea e că, din spusele mamei sale, Nea purta o pereche 
de chiloţi de fetiţă cu motive din filmul acela Disney, Regatul 
de gheață. Erau cumpărate la un set de cinci, fiecare pereche 
având altă culoare. Cei găsiţi la Karim erau albaştri. Şi 
simţeam că îmi scăpa ceva în legătură cu asta. Până la urmă 
mi-a venit o idee, însă nu ştiam cum să o demonstrez şi nici 
nu eram foarte sigur... 

— Dumnezeule, când ai de gând să treci la subiect? 
bombăni Mellberg, dar nu avu parte decât de priviri furioase 
din partea celorlalți. 

— Mi-am amintit că unul dintre băieţii din grupul care au 
găsit-o pe Nea filmase cu telefonul înainte de a porni în 
operaţiunea de căutare. Aşa că eu şi Patrik am mers la el 
acasă şi ne-a oferit o copie a filmului. Patrik? Poţi arăta? 

Patrik aprobă din cap şi tastă pe laptopul aşezat pe masă 
astfel încât să poată fi urmărit de toţi. 

— După ce să ne uităm? întrebă Martin aplecându-se în 
faţă. 

— Priviţi mai întâi filmul şi vedeţi dacă descoperiţi singuri, 
dacă nu, ne mai uităm o dată şi vă arăt. 

Toţi studiară ecranul cu maximă atenţie. Se vedea o 
imagine panoramică a fermei, cu filmări înainte şi înapoi ale 
casei, curţii, hambarului, oamenilor care se adunaseră... 

— Acolo, zise Gösta. Pe suportul de rufe. Vedeţi? 

Se aplecară un pic mai în faţă. 

— Chiloţii albaştri! izbucni Paula. Sunt chiar acolo! 

— Exact! 

Gösta îşi prinse mâinile după ceafă. 

— Nea nu i-ar fi putut avea pe ea când a dispărut, pentru 

că erau atârnaţi la uscat în timp ce noi o căutam. 

— Aşadar, cu alte cuvinte, cineva i-a furat de pe suport şi i- 
a plantat la Karim. lar apoi a dat un telefon anonim care a fost 
preluat de Mellberg. 

— Da, confirmă Patrik cu o figură tristă. Cineva a încercat 
să dea vina pe Karim şi, dacă vreţi părerea mea avizată, nu 
neapărat el personal este ţinta, ci vinovatul a vrut numai să 
îndrepte bănuiala asupra cuiva din tabăra de refugiaţi. 

Paula oftă. 

— In oraş s-a vorbit mult cum că trebuie să fie cineva de 
acolo. 

— Şi atunci cineva a crezut că ar fi fost o idee bună să ia 
treaba în propriile mâini, zise Patrik. Un posibil punct de 
plecare ar fi presupunerea că există vreun fel de motivaţie 
rasistă. lar întrebarea este dacă e aceeaşi persoană, sau 
aceleaşi persoane care au declanşat incendiul. 

— Au fost incendiate tabere de refugiaţi în toată Suedia, 
zise Gösta cu amărăciune. Oameni care cred că se află 
deasupra legii. 

— Având în vedere cât de mulţi au votat cu Sveriges 
Vänner la ultimele alegeri, nu mă miră, zise Patrik clătinând 
din cap. 

Se crease un climat dur în Suedia, şi în toată Europa, de 
altfel. Chiar şi pentru imigranţi de a doua generaţie, precum 
Paula. Insă Patrik nu ar fi crezut că ura avea să ajungă până 
acolo. 

— Propun să separăm această investigaţie de omorul Neei, 
din această clipă. Nu mai cred că există vreo legătură şi nu 
vreau să ne pierdem cu firea încurcând borcanele, deja am 
risipit timp preţios. 

— Nu a fost aşa simplu de ştiut, bombăni Mellberg, dar din 
nou tăcu imediat. 

Işi dădea seama că trebuia să stea în continuare pe tuşă. 

— Paula, aş vrea să te ocupi de ancheta asupra incendiului, 
cu ajutorul lui Martin. Continuaţi să întrebaţi, nu numai unde 
şi cum ar fi putut apărea focul, ci şi când ar fi putut fi plasați 
chiloţii în casa lui Karim. Dacă cineva a văzut ceva ieşit din 
comun la tabăra de refugiaţi şi aşa mai departe. 

— Greu de spus despre ce interval de timp să întreb, zise 
Paula. 

Patrik se gândi o clipă. 

— Ar trebui să fie cam pe când a fost dat telefonul anonim, 
adică joi în jurul prânzului, spuse el. Este numai o 
presupunere, însă începeţi de acolo şi verificaţi ce s-a 
întâmplat înainte. Gösta a vorbit cu familia Neei şi ei nu au 
idee când au dispărut chiloţii de pe suportul de uscat rufe, tot 
ce ştim sigur e că erau acolo în momentul căutării. Ar fi putut 
fi furati oricând după aceea din curte. 

Paula dădu din cap spre Gösta. 

— l-ai întrebat pe membrii familiei dacă au văzut pe acolo 
vreun necunoscut? 

— Da, însă nu au văzut pe nimeni. Dar nu e greu să te 
strecori acolo din pădure şi să iei discret ceva de pe uscător. 
E în spatele casei, pus oblic lângă un perete fără ferestre. 

— Bine, spuse Paula şi notă. Vreau să verificăm cu sursele 
noastre din organizaţiile xenofobe din regiune. Poate n-ar 
trebui să mă ocup tocmai eu de asta, date-mi fiind originile. 
Martin, ai putea tu? 

— Absolut, zise el. 

Patrik spera ca Martin să nu se simtă trecut cu vederea 
pentru că Paula primise responsabilitatea şi nu el. Dar 
totodată credea că era destul de deştept să ştie că avea să 
vină şi timpul său. 

— Bun, deci ţineţi sub control ancheta privind incendiul şi 
tentativa de a arunca vina pe Karim. Ar fi bine să ţineţi 
legătura şi cu spitalul şi să mă ţineţi la curent cu ce se 
întâmplă. Cum e cu copiii, Paula? Ai primit acordul să-i iei 
acasă? 

— Da, şi pe frontul de acasă s-au limpezit lucrurile. 

Mellberg, care până atunci stătuse neobişnuit de tăcut, se 
lumină. 

— Da, va fi amuzant pentru Leo să aibă noi prieteni de 
joacă. 

— Bun, spuse scurt Patrik. 

Se strădui să nu se gândească prea mult la Karim şi la 
familia lui, nu mai putea face nimic acum decât să îl închidă 

pe cel care le făcuse asta. 

— Mai departe, avem cazul Neei. După cum se ştie, nu-mi 
place deloc că am întrerupt percheziţia şi nu am finalizat-o. 
Tocmai am vorbit cu Torbjörn şi ei pot trimite echipa mâine 
după-amiază pentru a încheia verificarea. Am marcat zona cu 
bandă şi nu putem decât să sperăm că nu a fost compromisă 
în vreun fel. Vom lucra pornind de la condiţiile existente. 

— Da, nu prea avem de ales... zise Gösta. 

Patrik ştia că era neplăcut să invadeze încă o dată curtea 
familiei Berg. 

— Cum merge comparaţia cu vechea anchetă? întrebă 
Patrik şi Annika îşi ridică privirea din caiet. 

— Incă nu am reuşit să găsesc în arhivă procesele verbale 
ale vechilor interogatorii, dar am trecut încă o dată prin 
rapoartele medico-legale şi tehnice, precum şi prin tot 
materialul primit de la Erica. Nu sunt lucruri noi de care să ne 
legăm. Toţi aţi citit raportul medico-legal, aţi văzut 
materialele de la locul faptei şi aţi auzit-o pe Erica vorbind 
despre Marie şi despre Helen. 

— Da, convorbirile cu Marie şi cu Helen nu au dus la nimic 
concludent. Susţin că nu se fac vinovate de moartea Stellei şi, 
în consecinţă, criminalul trebuie să fie altcineva. În teorie, 
acelaşi cu cel pe care-l căutăm acum. Marie are un albi. Helen 
nu are, însă nici nu avem nimic care să ne trimită la ea. 

Martin se întinse după un alt biscuit Ballerina. Ciocolata se 
topise de căldură, aşa încât fu nevoit să o lingă de pe degete. 

— Incepem mâine cu percheziţia, o reluăm de unde am 
lăsat-o, zise Patrik. 

Nu-i plăcea senzaţia că existau atâtea impasuri şi atât de 
puţine piste. Dacă nu găseau mai multe indicii, ancheta se 
putea uşor împotmoli. 

— Şi cum este cu ciocolata care a fost găsită în burta ei, nu 
putem investiga mai departe? întrebă Paula. 

Patrik clătină din cap. 

— Probabil că era obişnuita ciocolată Kex. Se vinde în toate 
magazinele. Nu i-am putea da de urmă în vreunul anume. 
Insă pentru că nu se găsea niciun fel de ciocolată la familia 
Berg, Nea trebuie să fi obținut-o în altă parte în acea 

dimineaţă. Sau să o fi primit de la altcineva. 

— Şi despre faptul că Leif începuse să se îndoiască de vina 
fetelor spre sfârşitul vieţii ce crezi? întrebă Gösta. 

— Ştiu că Erica urmează această pistă. Sper să afle ceva. 

— Civili care fac muncă de poliţie, bombăni Mellberg. şi îl 
mângâie pe Ernst după ureche. 

— Şi o fac mai bine decât alţii, adăugă Martin. 

Patrik îşi drese vocea. 

— Acum trebuie să lucrăm împreună, în aceeaşi direcţie, 
zise el. Toată lumea. 

Martin luă o mină vinovată. Apoi întrebă: 

— Când primim analiza telefonului anonim, crezi că va lua 
mult timp? Şi la ce rezultat putem spera de fapt? 

— Nu ştiu exact care ar putea fi posibilităţile, răspunse 
Patrik, însă aşteptarea mea este, desigur, ca ei să 
îndepărteze filtrul, astfel încât să auzim adevărata voce. Apoi 
poate că există ceva în fundal care să ne ajute să-l 
identificăm pe cel care a sunat. 

— Ca în filme, unde se aude mereu fluieratul trenului sau 
vreun clopot care bate? zise Martin glumet. 

— Da, cu un pic de noroc, banda ne va oferi ceva 
informaţii, răspunse Patrik. 

Se uită în jur şi văzu că Gösta îşi înfrânează un căscat. 

— Cred că e de ajuns pentru seara asta. Dacă nu ne 
odihnim, nu putem face nimic temeinic. Prin urmare, mergeţi 
acasă, staţi cu familia, mâncaţi, dormiţi şi reluăm mâine 
dimineaţă. 

Toţi se ridicară recunoscători. Văzu presiunea enormă a 
ultimelor zile pe chipurile lor. Aveau nevoie să-i îmbrăţişeze 
pe cei dragi în această seară. Toţi. Şovăi şi se întoarse spre 
Gösta, însă Martin ajunse înaintea lui. 

— Poţi veni la noi, să iei masa cu mine şi cu Tuva? îi e dor 
de tine. 

Gösta încuviinţă din cap. 

— Sigur, zise el ridicând din umeri, deşi se vedea clar cât 
de mult îl bucura asta. 

Patrik rămase în încăpere în timp ce colegii lui plecau unul 
câte unul. Erau ca o familie. Una disfuncţională, pretențioasă 

şi certăreaţă. Dar, pe de altă parte, iubitoare şi atentă cu 
membrii ei. 

Corpul i se restabilise mai devreme decât crezuse. O 
duruse şi o usturase vreo două zile, apoi fusese ca şi cum 
nimic nu s-ar fi întâmplat. Totuşi lipsa rămânea acolo. Făcea 
ce era nevoie, se ocupa de treburile sale, însă fără nicio 
bucurie. 

Mărta era neliniştită şi se lipea de Elin în timpul nopții, ca şi 
cum ar fi încercat să o încălzească cu corpul său. Venea cu 
mici daruri la mama ei, ca să o facă să zâmbească din nou. 
Mici buchete de flori culese de pe câmp, o piatră albă şi 
netedă găsită în pietrişul din curte, pietricele cu pirită într-un 
borcan. lar Elin se străduia. Íi zâmbea Mărtei şi îi mulțumea, O 
îmbrăţişa şi o lovea uşor pe obrăjorul moale. Insă simţea şi ea 
că zâmbetul nu îi cuprindea şi ochii. lar brațele cu care o ținea 
strâns pe Mărta erau rigide şi reci. 

Preben nu mai vorbea nici cu ea, nici cu Mărta. Până la 
urmă, fata acceptase acest fapt şi nu mai încerca să îi atragă 
atenția. Continua să meargă la lecțiile cu paracliserul, însă 
era ca şi cum timpul petrecut în bibliotecă alături de Preben 
nu existase niciodată. Vestea că Britta aştepta un copil 
schimbase totul, iar Preben îşi trata soția ca o pe o păpuşă 
fragilă, de porțelan. 

Acum, de când avea atenţia totală a consortului său, 
puterea Brittei creştea şi mai mult. Însă în acelaşi timp părea 
să crească şi resentimentul simtit față de Elin. Elin se simţea 
mereu urmărită de ochii de vulpe al surorii sale, cu toate că 
nu exista vreun motiv pentru asta. Făcea ce trebuia să facă, o 
ajuta cu toate treburile, iar apoi încerca să o evite cât de mult 
era posibil. Era o aducere-aminte permanentă şi un chin 
continuu să vadă burta Brittei crescând sub rochie, în timp ce 
a ei rămânea plată şi pustie. 

Într-o dimineaţă, Britta plecă cu treburi la Fjällbacka. 

Adevărul era că se săturase să stea tot timpul în pat, iar 
acum, când doctorul ii spusese că se poate tine pe picioare, 
îşi dorea să mai schimbe mediul. 

Elin se uită îndelung după ea când plecă. Britta îşi 
petrecuse o oră îmbrăcându-se şi aranjându-se, ceea ce lui 
Elin i se părea total inutil pentru un drum la Fjällbacka. Însă 
Uddevalla ar fi fost o escapadă prea lungă pentru starea ei, 
aşa încât Britta se mulțumea şi doar cu faptul că putea să 
iasă din cămaşa de noapte şi să se arate în lume. 

Ziua trecu repede. Avuseseră zi de spălat şi totul în casa 
parohială trebuia frecat şi lustruit, pus la uscat în soare şi apoi 
dus înapoi în interior. Era bine să fie foarte ocupată, astfel nu 
o mai năpădeau gândurile. li plăcea că nu erau acasă nici 
Britta, nici Preben. Preben era cu slujba în Lur şi avea să se 
întoarcă după două zile, în timp ce Britta era aşteptată înapoi 
în aceeaşi seară. 

Pentru prima oară de când scăpase de copil, Elin se pomeni 
fredonând o melodie. 

Marta se uită surprinsă la ea şi micul ei chip se lumină cu o 

aşa bucurie, că o lovea în inimă. Lui Elin îi era ruşine că o 
lăsase pe fiica ei să sufere pentru propriile păcate. Lăsă în coş 
covorul pe care îl avea de frecat. O trase pe fată lângă ea şi o 
îmbrățişă puternic, sărutând-o pe creştetul blond. Avea să fie 
bine. Se aveau una pe alta. 
_ Restul fusese un vis. Un vis copilăresc şi imposibil. 
Incercase să se convingă că ea şi Preben îl aveau pe 
Dumnezeu de partea lor, însă trufia i se întorsese împotrivă. 
Fusese pedepsită aşa cum crezuse Domnul de cuviinţă. şi 
cine era ea să pună sub semnul întrebării voința Lui? In loc de 
asta, ar fi trebuit să fie recunoscătoare pentru ce avea. Pe 
Mărta. Hrana zilnică şi un loc în care să locuiască. Mulţi nu 
aveau nici măcar o parte din asta şi ar fi fost arogant din 
partea ei să dorească mai mult. 

— Ce zici, facem o plimbare diseară, numai tu şi cu mine? 
spuse ea ghemuindu-se în fata Mărtei şi prinzânad-o tandru de 
brațe. 

Märta încuviință din cap, nerăbdătoare. Sigrid se învârtea 
pe la picioruşele ei şi sărea în sus, părând să simtă pe propria 

piele că stăpâna ei era din nou voioasă. 

— M-am gândit că putem lua un coş cu noi şi te voi învăța 
un pic din ce ştiu de la bunica. Care la rândul ei a învățat de 
la mama ei. Ceva ce tu vei putea folosi la rândul tău ca să-i 
ajuţi pe alţii, aşa cum fac eu câteodată. 

__— O, mama! strigă Mărta şi o prinse pe Elin de gât. 
Inseamnă că sunt fată mare acum? 

Elin râse şi aprobă din cap. 

— Da, înseamnă că eşti fată mare acum. 

Märta o luă veselă la fugă, cu Sigrid pe urmele ei, iar Elin o 
privi zâmbind. Era cu doi ani mai devreme decât se gândise, 
însă Mărta crescuse repede, iar momentul părea cât se poate 
de potrivit. 

Se aplecă şi începu să frece din nou covorul. Muşchii 
braţelor o dureau din cauza muncii grele, însă inima îi era mai 
uşoară, cum nu fusese de multă vreme. Işi şterse sudoarea de 
pe frunte cu dosul mâinii şi îşi ridică privirea la auzul unui cal 
nechezând şi al unei trăsuri intrând în curte. 

Își miji ochii în bătaia soarelui. Venise Britta, o văzu 
coborând din trăsură cu privirea întunecată. Merse drept spre 
Elin cu fustele fluturându-i în jurul picioarelor ṣi nu se opri 
decât atunci când se află în faţa ei. Toţi din curte se opriseră 
din ce făceau. Expresia Brittei o făcu să se tragă înapoi. Nu 
înțelese ce se întâmplase înainte ca palma Brittei să o 
lovească pe obraz. Apoi Britta făcu cale-ntoarsă şi se năpusti 
în casă. 

Elin îşi lăsă capul în jos. Nu era nevoie să se uite în jur ca să 
ştie că toți se uitau cu gura căscată. Ințelegea precis ce se 
întâmplase. Britta aflase ce treabă avusese ea în Fjällbacka şi 
avea atâta minte cât să pună lucrurile cap la cap. 

Cu obrajii arzând de ruşine şi simțind încă lovitura primită, 
Elin se ghemui din nou și continuă cu spălatul. Ce avea să se 
întâmple de acum încolo, nu ştia. Insă o cunoştea pe sora ei. 
Presirmţea ceva rău. 

— De ce crezi că mama ta mi-a dat permisiunea să vorbesc 
cu tine? întrebă Erica privindu-l pe adolescentul din faţa ei. 

Se mirase că Sam o sunase, însă totodată era şi foarte 
bucuroasă. Probabil că Sam îi putea oferi noi perspective 
asupra lui Helen ca persoană şi i-ar putea spune câte ceva 
despre cum fusese să creşti în umbra unei crime. 

El ridică din umeri. 

— Nu ştiu. Dar a vorbit şi ea însăşi cu tine. 

— Da, însă mi-a lăsat impresia că voia să te ţină în afara 
celor întâmplate. 

Erica împinse spre el o farfurie cu chifle cu scorţişoară. El 
luă una şi ea îi observă unghiile cu oja neagră, cojită la 
margini. Era ceva mişcător în felul lui de a-şi ascunde partea 
copilărească care încă era acolo, pielea plină de coşuri şi 
uleioasă în jurul nasului, bărbiei şi frunţii, trupul deşirat, în 
devenire, neaflat încă în controlul fiinţei adulte. Era un copil 
care dorea cu disperare să fie adult, dorea să iasă în evidenţă 
şi în acelaşi timp să fie acceptat. Pe Erica o cuprinse deodată 
un val de afecţiune pentru băiatul din faţa ei, vedea 
singurătatea, nesiguranța, şi bănuia în acelaşi timp frustrarea 
care mocnea în spatele privirii sfidătoare. Cu siguranţă nu i-a 
fost uşor să crească în umbra poveştii mamei sale. Să se 
nască într-un orăşel plin de zvonuri şi şuşoteli, care sigur se 
potoliseră cu anii, însă nu dispăruseră niciodată. 

— Nu m-a putut ţine la distanţă de asta, zise Sam pe un ton 
amar, ca şi cum i-ar fi confirmat gândurile Ericăi. 

Ca un adolescent tipic ce era, îi era greu să-i susţină 
privirea, însă ea îşi dădea seama că asculta cu atenţie ce îi 
spunea. 

— Ce vrei să spui? întrebă Erica. 

Funcţia de înregistrare a telefonului capta fiecare cuvânt şi 

fiecare nuanţă a tonului. 

— Am auzit lumea vorbind despre asta încă de când eram 
copil. Nu îmi amintesc cum anume. Dar oamenii mi-au pus 
întrebări. Copiii lor s-au luat de mine. Nu ştiu câţi ani aveam 
când eu însumi am început să caut mai multe. Poate nouă? 
Am căutat pe internet articole despre caz, nu a fost greu. lar 
după aceea am adunat tot ce am putut găsi. Am mape acasă. 
Pline cu texte decupate. 

— Mama ta ştie despre ele? 

Sam ridică din umeri. 

— Nu, nu cred. 

— A vorbit cu tine despre ce s-a întâmplat? 

— Nu, nici măcar un cuvânt. Nu am vorbit niciodată despre 
asta acasă. 

— Ai fi vrut să vorbeşti? întrebă Erica cu blândeţe şi se 
ridică să mai pună cafea. 

Sam dorise şi el cafea la început, însă nu îşi atinsese 
ceaşca. Bănui că ar fi preferat suc, dar nu voise să pară prea 
copil. 

Sam ridică din umeri. Se uită dus pe gânduri la farfuria cu 
chifle. i 

— Poftim! zise. Serveşte cât de multe doreşti. Incercăm să 
nu mâncăm prea multe dulciuri, aşa că e foarte bine dacă le 
mănânci tu, sunt mai puţin ispitită. 

— Oh, arătaţi foarte bine. Nu trebuie să vă îngrijoraţi, spuse 
Sam generos şi cu inocenţa unui copil. 

Se aşeză la loc pe scaun zâmbind. Sam era un băiat drăguţ. 
Şi-ar fi dorit să fi scăpat de acea povară pe care fusese nevoit 
să o ducă toată viaţa. Nu făcuse nimic rău. Nu alesese să se 
nască într-un hăţiş de vină, acuzaţii şi suferinţă. Păcatele 
părinţilor nu ar fi trebuit să fie povara lui. Cu toate astea 
vedea cum ele îi apăsau pe umeri. 

— Ar fi fost mai uşor dacă aţi fi vorbit deschis despre asta? 
repetă Erica. 

— Noi nu vorbim. Despre nimic. Noi... nu suntem acel gen 
de familie. 

— Dar ţi-ai fi dorit asta? insistă ea. 

Ridică privirea şi se uită la ea. Machiajul negru din jurul 

ochilor făcea dificilă încercarea de a te concentra pe privirea 
lui, însă undeva acolo mocnea o flacără care avea nevoie de 
oxigen. 

— Da, zise el într-un sfârşit. Da, mi-aş fi dorit. 

Apoi ridică din nou din umeri. Gestul era scutul lui. 
Apărarea lui. Indiferenţa era o mantie de invizibilitate, în 
spatele căreia se putea ascunde. 

— O cunoşteai pe Linnea? întrebă ea schimbând subiectul. 

Sam tresări. Muşcă o bucată mare de chiflă şi privi spre 
genunchi în timp ce mesteca. 

— De ce mă întrebaţi asta? Ce are de-a face cu Stella? 

— Nu, sunt numai curioasă. In cartea mea va fi vorba de 
ambele cazuri şi, pentru că eşti vecin cu familia Berg, m-am 
gândit că poate îmi spui câte ceva despre cum era. Cum ai 
perceput-o tu. 

— O vedeam des, spuse el şi ochii i se împăienjeniră de 
lacrimi. Nu e ciudat, pentru că locuiam foarte aproape. Dar ea 
era un copil mic, aşa că nu aş putea spune că o cunoşteam. 
Cu toate astea, îmi plăcea de ea şi cred că şi ei îi plăcea de 
mine. Obişnuia să-mi facă cu mâna când treceam cu bicicleta 
pe lângă ferma lor. 

— Nu mai ai nimic de povestit despre ea? 

— Nu, ce-ar mai putea fi? 

Erica ridică din umeri. Apoi se hotărî să pună întrebarea la 
care îşi dorea cu neasemuită ardoare un răspuns: 

— Cine crezi că a omorât-o pe Stella? zise ea ţinându-şi 
respiraţia. 

Ce credea Sam, de fapt, despre eventuala nevinovăție a 
mamei sale? În ceea ce-o privea, nu putea ajunge la o părere. 
Cu cât citea mai mult, cu cât vorbea cu mai multă lume, cu 
cât verifica datele mai abitir, cu atât rămânea mai 
nedumerită. Chiar nu ştia. De aceea, ce credea Sam însemna 
ceva. 

li luă mult timp până să răspundă. Degetele cu ojă neagră 
băteau darabana pe suprafaţa mesei. Apoi îşi ridică ochii şi 
licărul din pupilă deveni stabil când îşi aţinti privirea asupra 
ei. 

Cu o voce abia audibilă şopti: 

— Nu am idee. Dar mama mea nu a ucis pe nimeni. 

Puțin mai târziu, când Sam plecă pe bicicletă, Erica rămase 
mult timp urmărindu-l. Ceva la el o mişcase profund. Mila 
pentru acest băiat îmbrăcat în negru, care nu avusese parte 
de copilăria pe care o meritase, îi rupea inima. Se întreba cum 
aveau să-l formeze toate acestea. Ce fel de bărbat ar deveni 
ca adult. Şi spera în sinea ei ca acea suferinţă pe care o radia 
să nu-l ducă pe căi greşite. Ca cineva să îl prindă şi să umple 
pustiul creat de trecut. 

Spera ca cineva să-l iubească pe Sam. 


— Cum crezi că va reacţiona? întrebă Anna. Dacă se 
înfurie? 

Se aflau în sala de mese din hotelul Stora, aşteptând-o pe 
Kristina. 

Erica îi făcu semn să tacă. 

— Poate veni oricând. 

— Da, dar Kristinei nu-i prea plac surprizele. Dacă se 
enervează? 

— În acest caz, e cam prea târziu să ne îngrijorăm pentru 
asta, rosti Erica printre dinţi. Şi nu mă mai înghionti. 

— Auziţi fetelor, dacă nu tăceţi un pic acum, ne va auzi. 

Barbro, cea mai apropiată prietenă a Kristinei, se uită sever 
la ele, iar Erica şi Anna tăcură. Femeile venite la petrecerea 
de burlăciţe a Kristinei formau o gaşcă mică, dar vitează. Pe 
lângă ea şi Anna, mai erau invitate patru femei, cu care 
Kristina petrecea mai mult timp. Erica le întâlnise numai 
fugitiv aşa încât, în cel mai rău caz, putea fi o după-amiază 
foarte lungă. Şi o seară la fel. 

— Acum vine! 

Anna îşi agită mâinile frenetic şi toate tăcură. Auziră vocea 
Kristinei la recepţie. Recepţionera primise instrucţiuni clare să 
o conducă în sala de mese. 

— Surpriză! strigară ele când sosi. 

Kristina tresări şi îşi duse mâinile la piept. 

— Doamne, dar ce-i aici? 

— Este petrecerea ta de burlăciţe! spuse Erica cu un 
zâmbet larg, dar în sinea ei tremura un pic. 

Dacă Anna avea oare dreptate? 

Kristina rămase tăcută o clipă. Apoi începu să râdă în 
hohote. 

— Petrecere de burlăciţe! Pentru o babă bătrână! Da’ ştiu 
că nu sunteţi normale! Bun, hai să mergem! Cu ce începem? 
Vindem sărutări în oraş? 

Îi făcu cu ochiul Ericăi, care se simţi cuprinsă de un val de 
uşurare. Poate totuşi nu va fi o catastrofă totală. 

— Nu, scapi de partea cu vânzarea de săruturi, zise Erica 
îmbrăţişându-şi soacra. 

— Am planificat altceva. Mai întâi te schimbi şi pui pe tine 
ce găseşti în această pungă. 

Kristina păru ca lovită de trăsnet când se uită spre plasa 
ridicată de Erica. 

— Nu e nevoie să ieşi nicăieri îmbrăcată aşa, este numai 
pentru ochii noştri. 

— Bine... zise Kristina încordată, dar luă plasa. Fug la 
toaletă şi mă îmbrac. 

În timp ce Kristina era plecată, recepţionera sosi cu şase 
pahare şi o sticlă de şampanie într-o găleată cu gheaţă. Anna 
se uită invidioasă la sticlă, dar acceptă cu o grimasă un pahar 
de suc. 

— Oho, zise ea şi luă câteva înghiţituri. 

Erica îşi puse braţul peste umerii ei. 

— Curând... 

Turnă şampanie celorlalte doamne, apoi un pahar sieşi şi o 
aşteptă pe Kristina să-şi facă apariţia. Se auzi un murmur în 
sala de mese când se ivi în prag. 

— Oare ce-a fost în capul vostru? 

Kristina făcu un gest amplu cu mâinile, iar Erica nu-şi putu 
reţine un chicotit. Dar în acelaşi timp era nevoită să admită că 
soacra ei arăta fantastic în rochia roşie şi scurtă, cu franjuri şi 
paiete. Şi ce picioare! se gândi Erica invidioasă. De-ar fi avut 
pe jumătate picioare atât de elegante, ar fi fost foarte fericită. 

— Ce v-aţi gândit să fac gătită aşa? întrebă Kristina şi se 
lăsă condusă în sala de mese. 

Erica mai turnă un pahar şi îl puse în mâna Kristinei. Soacra 
ei, emoţionată, bău jumătate din el dintr-o suflare. 

— Vei vedea imediat, zise Erica în timp ce luă telefonul şi 
trimise un mesaj. 

„Vino acum.” 

În aşteptarea unui răspuns, nu-şi găsea locul de nerăbdare. 
Putea fi ori la bal, ori la spital. 

Se auzi muzică de la etajul de sus, ritmuri latine fierbinţi 
care se apropiau cu încetul. Kristina dădu pe gât şi restul 
şampaniei. Erica se grăbi să îi umple paharul. 

Apăru o siluetă rotunjoară, în costum negru şi cu un 
trandafir între dinţi, care îşi deschise dramatic braţele. 

— Dar, Gunnar... zise Kristina uluită. 

Apoi începu şi ea să chicotească. r 

— Frumoasa mea, zise el luând trandafirul. Imi permiţi? Se 
apropie de ea şi îi oferi trandafirul cu un gest teatral. 

Chicotelile Kristinei se transformară într-un hohot de râs. 

— Nu, încă nu ştiu ce-aţi pus la cale! spuse ea luând 
trandafirul. 

— Veţi învăţa să dansaţi cha-cha, spuse Erica zâmbind. 
Arătă spre uşă. 

— Şi am adus un pic de ajutor expert. 

— Ce? Cine? zise Kristina agitându-se din nou. 

Gunnar radia în schimb şi nu putea sta locului de 
nerăbdare. 

— Am apelat la un expert. O persoană pe care obişnuieşti 
să o admiri vinerea în Let's Dance. 

— Doar nu Tony Irving? întrebă Kristina îngrozită. Mi-e 
groază de Tony! 

— Nu. Nu Tony, dar altă persoană la fel de severă. 

Kristina se încruntă puternic. Paietele îi zornăiau când se 
mişca. Erica îşi aminti să facă poze. O mulţime de poze. 
Aveau să fie material excelent de şantaj mulţi ani de acum 
înainte. 

Apoi Kristina văzu cine cobora şi exclamă: 

— Cissi! 

Acum Erica zâmbea cu întregul chip. Mina fericită a 
Kristinei îi spunea că fusese o idee genială. Că era un fan 
enorm al Let's Dance nu-i scăpase nimănui din apropierea ei, 
aşa încât, atunci când Erica văzuse afişul care anunţa că 

Cecilia „Cissi” Ehrling Danermark din Let's Dance? avea să 
ţină un curs la TanumStrand, se aruncase imediat pe telefon. 

— OK, să începem! zise Cissi plină de entuziasm după ce 
salută pe toată lumea. 

Kristina păru imediat tulburată. 

— Să dansez în faţa tuturor? O să fiu de râsul curcilor. 

— Nu, nu, toată lumea va dansa, o lămuri Cissi cu hotărâre. 

Erica şi Anna se uitară îngrozite una la alta. Asta nu era 
deloc conform planurilor Ericăi. Ea se gândise ca Kristina şi 
Gunnar să aibă parte de o lecţie de dans în timp ce ceilalţi 
puteau stea liniştiţi să bea şampanie. Însă înţelese că nu avea 
rost să protesteze. Privind-o lung pe Anna, merse înainte şi se 
puse în faţa lui Cissi. Numai să încerce Anna să se eschiveze 
pe motiv că era gravidă! 

Două ore mai târziu, era transpirată, obosită şi fericită. 
Cissie trecuse prin paşii de bază cu o energie contagioasă, 
care însă le epuizase total. Erica nu putea decât să-şi 
imagineze ce febră va avea în ziua următoare. Dar cel mai 
amuzant fusese să o vadă fericită de felul în care mişcările de 
dans îi făceau franjurii rochiei să se ridice. Gunnar părea şi el 
să se fi distrat împărăteşte, deşi îl treceau valuri de sudoare 
în costumul lui negru. 

— Mulţumesc, spuse Erica şi o îmbrăţişă spontan pe Cissi. 

Era unul dintre cele mai amuzante lucruri pe care le făcuse 
vreodată. Însă acum era timpul să meargă mai departe, la 
următorul punct din program. Planificase minuţios ziua şi pe 
deasupra aveau acces la sala din hotelul Stora pentru doar 
două ore. 

Umplu paharele tuturor. | 

— Acum este timpul ca mirele să ne lase, spuse ea. In 
restul după-amiezii şi serii, prezenţa domnilor va fi interzisă. 
Am închiriat o cameră sus ca să ne pregătim, avem o oră, 
apoi e vremea să luăm lecţii de gătit... 

Kristina îl pupă pe Gunnar, care, inspirat de lecţia de dans, 
o înclină pe spate într-un arc elegant, ceea ce îi făcu pe toţi 
să îi aclame. Atmosfera era cum nu se putea mai reuşită. 


52 Dansatoare profesionistă suedeză (n. 1984) devenită celebră după 
participarea la un concurs TV de tipul „Dansează printre stele”. (n.r.) 

— Bine lucrat, şopti Anna lovind-o uşor pe Erica pe braţ. 
Deşi eşti îngrozitor de rigidă, până şi bătrânelele se pricepeau 
mai bine să dea din şolduri decât tine... 

— Ah, taci din gură, zise Erica lovind-o pe sora ei care 
continuă să se hlizească la ea. 

Când urcară în suita închiriată, Marco Polo, Erica realiză că 
nu se gândise la lucru nicio secundă de când începuse 
petrecerea. Era bine. Era o pauză necesară. Însă picioarele o 
dureau îngrozitor. 


— Cum o mai duceţi? 

Se uitară uimiţi la el şi Bill îşi spuse pentru a mia oară că 
trebuie să vorbească fie suedeză simplă, fie engleză. 

— Are you OK? r 

Aprobară din cap, însă fețele le erau crispate. li înțelegea. 
Probabil că se gândeau că nu se va termina niciodată. Mulți 
oameni cu care vorbise la centrul comunitar spuseseră acelaşi 
lucru. Că ei credeau că era suficient să ajungă în Suedia ca 
totul să fie bine. Insă lumea se uita la ei suspicioasă, se 
loveau de o birocraţie încurcată şi mult prea mulţi oameni 
urau tot ce erau şi reprezentau ei. 

— Adnan, te ocupi tu? îl îndemnă Bill arătând cu mâna spre 
cârmă. 

Adnan se aşeză în spatele acesteia şi un licăr de mândrie îi 
sclipi în ochi. Bill spera în sinea lui să le ofere o altă imagine a 
ţării pe care o iubea. Suedezii nu erau răi. Erau fricoşi. lar 
asta era ceea ce făcea lumea mai dură: frica. Nu răutatea. 

— Khalil, schimbi tu direcţia pânzelor, ca să ajungem la 
mal? 

Bill se prefăcu că trage de o sfoară imaginară. 

Khalil aprobă din cap şi fixă scotele potrivit, conform 
manualului, suficient ca vela să fie încordată şi să nu mai 
fâlfâie. 

Barca luă viteză şi începu să se încline o idee, însă asta nu 
mai cauză aceeaşi panică asupra echipajului. Bill îşi dori să fie 
şi el la fel de calm. Se apropia ziua concursului şi încă mai 
avea multe să îi înveţe. Însă după cum stăteau acum lucrurile, 
se bucura că măcar voiau să continue. Ar fi înţeles dacă ar fi 

hotărât să arunce prosopul şi să lase baltă tot proiectul. Însă 
ei spuneau că vor să continue de dragul lui Karim şi, când 
sosiseră în acea dimineaţă la clubul nautic, le observase o 
nouă rezoluţie în priviri. Luau toată povestea mai în serios, iar 
asta se vedea după cum navigau, după cum barca înainta în 
apă. 

Aşa cum oamenii care călăresc vorbesc despre cât de 
important este să comunici cu calul, pentru Bill era la fel cu 
bărcile. Nu erau nişte obiecte inerte, lipsite de suflet. Uneori i 
se părea că le înţelegea mai bine decât pe oameni. 

— Vom naviga în volte, zise el şi ei înţeleseră. 

Pentru prima oară, simţi că sunt o echipă. Cu ceva rău va 
veni şi ceva bun, aşa obişnuia să spună tatăl lui şi asta se 
aplica aici. Însă preţul fusese mare. Sunase la spital ca să se 
intereseze de Amina, dar cei de acolo dădeau informaţii 
exclusiv celor din familie. Pentru moment, nu avea decât să 
spere că lipsa veştilor însemna veşti bune. 

Când barca se umflă şi se încordă în bătaia vântului, fu 
nevoit să-şi înăbuşe un chiot de bucurie. Era mişcarea cea 
mai elegantă de până acum. Ca şi cum o maşinărie bine unsă 
ar fi condus barca. 

— Bine, băieţi, zise el cu emfază, ridicând degetul mare. 

Faţa lui Khalil se lumină, iar ceilalţi îşi îndreptară spatele. 

Îi aminteau atât de mult de fiii lui mai mari, pe care îi lua în 
barcă. Oare ieşise vreodată cu Nils? Nu-şi putea aminti. Nu-i 
dăduse aceeaşi atenţie precum lui Alexander şi lui Philip. lar 
acum plătea preţul pentru asta. 

Nils era ca un străin pentru el. Bill nu înţelegea cum 
părerile şi furia lui puteau lua naştere în casa sa şi a lui Gun, o 
casă în care guvernau deschiderea şi toleranța. Unde-şi 
găsise Nils toate ideile? In seara precedentă era hotărât să 
vorbească cu el. Cu adevărat. Să deschidă răni vechi, să le 
curețe, să pună cărţile pe masă, să-şi ceară iertare, să-l lase 
pe Nils să-şi verse furia şi dezamăgirea asupra lui. Insă uşa 
era închisă, iar Nils refuza să deschidă când bătea. Nu făcea 
decât să dea muzica mai tare, de bubuia în întreaga casă. 
Până la urmă, Gun îi pusese mâna pe umăr şi îl rugase să 
aştepte. Să-i dea lui Nils un pic de timp. Şi sigur avea 

dreptate. Totul avea să se rezolve. Nils era tânăr şi încă în 
formare. 
— Urmaţi ruta spre casă, zise el arătând spre Fjällbacka. 


Sam stătea aplecat deasupra castronului cu iaurt, cu toată 
atenţia îndreptată asupra mobilului. Pe Helen o durea inima 
privindu-l. Se întreba unde fusese înainte de prânz. 

— Acum îţi petreci mult timp cu Jessie, spuse ea. 

— Da. ŞI? 

Sam împinse înapoi scaunul şi merse spre frigider, îşi turnă 
un pahar mare cu lapte şi îl bău. Deodată, păru atât de mic. 
Ca şi cum trecuseră numai câteva săptămâni de când umbla 
poticnit pe acolo în pantaloni scurţi, cu iubitul său urs de pluş, 
vechi şi uzat. Se întreba unde dispăruse. Precis îl aruncase 
James. Nu-i plăcea să adune lucruri care nu mai erau folosite. 
Să păstrezi ceva pentru că avea valoare sentimentală era un 
concept străin de lumea lui. 

— Vreau să spun că poate nu e tocmai o idee bună, zise ea. 

Sam clătină din cap. 

— Credeam că nu vorbim despre asta. Nimic despre asta. 

Lumea începu să se învârtească în jurul ei, ca întotdeauna 
când se gândea la acest lucru. Inchidea ochii şi reuşea să o 
oprească. Exersase timp de mulţi ani. Treizeci de ani trăise în 
ochiul furtunii. Până la urmă, devenise un obicei. 

— Nu ştiu dacă îmi place că staţi atât de mult împreună, 
spuse ea realizând cât de implorator îi era tonul. Nici tatălui 
tău nu cred că îi place. 

Inainte acest argument ar fi fost de ajuns. 

— James, pufni Sam. Doar o să plece curând? 

— Da, cam într-o săptămână, spuse ea fără a-şi putea 
ascunde uşurarea. 

Aveau să urmeze luni de libertate. Respiro. Partea absurdă 
era că şi James simţea la fel. Erau prizonieri într-o temniţă 
construită de ei înşişi. lar Sam devenise deţinutul lor comun. 

Sam puse paharul de o parte. 

— Jessie e singura persoană care m-a înţeles vreodată. 
Asta e ceva ce n-ai putea pricepe niciodată, dar în orice caz, 
aşa este. 

Puse din nou cartonul cu lapte în frigider, pe raftul pentru 
unt şi brânză. y r 

Voia să-i spună lui Sam că pricepea. Ințelegea perfect. Insă 
zidul dintre ei devenea tot mai înalt, în pas cu secretele. Il 
sufocau fără ca el să înţeleagă de ce. Ar fi vrut să-l elibereze, 
şi totuşi nu îndrăznea. lar acum era prea târziu. Acum 
moştenirea ei, vina ei îl prinsese într-o colivie din care se 
ieşea la fel de greu precum dintr-a ei. Li se împletiseră 
destinele şi, oricât de mult şi-ar fi dorit, nu ar fi putut să le 
separe. 

Însă tăcerea era insuportabilă. Fațada lui era atât de 
impenetrabilă, atât de dură. Trebuie să fi acumulat atât de 
mult în el, că putea exploda în orice moment. 

Se decise să încerce. 

— Te gândeşti vreodată la... 

El o întrerupse. Avea privirea atât de rece, ca a lui James. 

— Nu vorbim despre asta, am zis. 

Helen tăcu. 

Uşa de la intrare se deschise şi se auziră paşii grei ai lui 
James. Nici nu apucă să clipească şi Sam dispăru deja în 
camera lui. Împinse scaunul, puse paharul şi farfuria în 
maşina de spălat vase şi se grăbi spre frigider, să pună 
laptele la loc. 


— Bun, atunci ne apucăm din nou, zise sec Torbjörn. 

Patrik simţi cum i se strânge stomacul. Tot ce era legat de 
percheziţia asta fusese o mare zăpăceală şi nu era sigur cum 
avea să influenţeze asta rezultatul. Singurul lucru pe care îl 
puteau face acum era să-şi suflece mânecile şi să meargă mai 
departe. 

— Deci nu am găsit nimic de interes în casă şi continuăm 
cu hambarul, zise el. Şi apoi şopronul şi terenul, dacă am 
înţeles bine ieri? 

Patrik aprobă din cap. 

— Da, bine, atunci. A 

Torbjörn se uita la el peste ramele ochelarilor. Incepuse să-i 
poarte de câţiva ani. Un semn că amândoi îmbătrâniseră. 

— Am auzit că Mellberg v-a dat de furcă cu cazul... 

— Da, cine altcineva? oftă Patrik. Dar încercăm să ne 
descurcăm, dată fiind situaţia. E bine măcar că familia nu mai 
e prezentă acum. 

Patrik se uită la ferma pustie şi se gândi recunoscător la 
Gösta. Într-o convorbire lungă cu Peter, îi explicase că era 
necesar să finalizeze percheziţia. Şi sugerase de asemenea că 
ar fi fost o bună ocazie pentru familie să mai iasă din 
perimetrul fermei. Se pare că ascultaseră, pentru că erau 
plecaţi atunci când el şi Gösta sosiseră cu echipa de 
tehnicieni. 

— Pot veni şi eu? îl întrebă pe Torbjörn cu speranţa că va fi 
de acord. 

Însemna mult ca în timpul percheziţiei să fie prezente cât 
mai puţine persoane, dar nu ştia ce ar fi putut face altceva. 
Gösta dispăruse sus în pădure, habar nu avea din ce motiv. 

— Bine, zise Torbjörn, ridicând sever un deget spre el. Dar 
te ţii deoparte pe cât posibil şi te echipezi, bine? 

— Absolut, răspunse Patrik şi numai gândul la cât de cald 
va fi cu echipamentul de plastic îl făcu să se simtă rău. 

În vara aceea se înregistraseră recorduri de temperatură şi 
oricum transpira deja şi în hainele lui obişnuite. 

Exact cum crezuse, se simţi ca la saună atunci când îşi 
puse hainele de protecţie. Totuşi era mai răcoare în hambar 
decât afară. Mereu îi plăcuseră aceste spaţii. Era ceva special 
cu felul în care pătrundea soarele printre scândurile pereţilor. 
Era ceva sacral şi respira pace şi linişte. Parcă era greşit să 
invadeze această linişte cu plasticul care foşnea pe ei, cu 
instrumente, fluide şi murmurul tehnicienilor. 

Patrik se aşeză într-un colţ şi privi hambarul. 

Era enorm, iar cineva îl menţinuse în condiţie bună, nu 
părea pe punctul de a se prăbuşi, ca multe dintre vechile 
hambare din această zonă. Nici nu era transformat în spaţiu 
de depozitare. Nu dăduse de maşini vechi, tractoare sau 
gunoaie. În principiu era pustiu, curat şi frumos. În celălalt 
capăt, o scară era ridicată către un pod, iar Patrik simţi nevoia 
imperioasă de a se căţăra acolo. 

Tresări. Ceva îi trecu pe la picioare şi se uită în jos. O pisică 
cenuşie mieuna fofilându-se la picioarele lui şi se aplecă să o 

mângâie sub bărbie. Începu să toarcă sonor şi să-şi mişte 
căpşorul de plăcere. 

— Cum te numeşti, scumpo? gânguri el mângâindu-i blana. 
Ah, ce frumoasă eşti. 

Pisica se pierduse cu firea de bucurie. Se puse pe spate şi 
se lăsă gâdilată pe burtă. 

— Patrik? 

— Da? 

Se ridică. Pisica păru la început ofensată şi dezamăgită, 
apoi se ridică şi ea şi plecă. 

— Poţi urca aici? 

Torbjörn îi făcu semn de la nivelul de sus. 

— Nu e nimic aici, zise Torbjörn după ce Patrik. urcă. În 
afară de asta. 

li arătă o hârtie de ciocolată Kex. 

Patrik încruntă din sprâncene. 

— Pedersen bănuia că Nea avea în stomac ciocolată Kex 
când a fost găsită, zise el simțind cum îi creşte uşor pulsul. 

Putea fi o coincidenţă. Insă rareori credea el în coincidente. 

— O iau să analizăm amprentele, zise Torbjörn. Pot vedea 
cu ochiul liber că avem material bun. Hârtia se prinsese între 
două scânduri aici sus, a fost noroc pur că am găsit-o. În rest, 
e o curăţenie clinică. Cam prea curat. 

Torbjörn îşi întinse mâna spre pod. 

— Puteţi cobori? zise unul dintre tehnicienii care lucrau 
dedesubt. 

— Trebuie să camuflăm hangarul acum. 

Torbjörn cobori cu hârtia de ciocolată Kex într-o pungă, 
urmat de Patrik. 

— Cealaltă parte a verificării se face în întuneric total, 
explică el, vom acoperi toţi pereţii cu o pânză neagră. Asta 
durează ceva şi e mai bine să aştepţi afară. 

Patrik se aşeză pe un scaun din curte şi îi privi pe tehnicieni 
intrând şi ieşind din hambar. Apoi se închise uşa şi se făcu 
linişte. După un lung moment, Torbjörn îl strigă. Deschise uşa 
şovăind şi păşi într-un întuneric compact. Până la urmă, ochii i 
se obişnuiră şi văzu nişte umbre negre mai departe în 
hambar. 

— Vino aici, zise Torbjörn, iar Patrik merse în direcţia vocii. 

Când se apropie, văzu ce studiau Torbjörn şi ceilalţi 
tehnicieni cu foarte mult interes. O pată albastră strălucind pe 
duşumea. 

Ştia ce însemna asta. Se dăduse cu Luminol, şi se vedeau 
pete de sânge care nu puteau fi văzute cu ochiul liber. Era o 
pată mare. 

— Cred că am găsit locul iniţial al crimei, zise el. 

— Acum, nu trebuie să tragem concluzii pripite, zise 
Torbjörn. Aminteşte-ţi că e un hambar vechi, sigur au fost 
ţinute aici şi animale şi poate fi o pată veche. 

— Sau nu. Pata în combinaţie cu hârtia pe care ai găsit-o 
mă face să cred că am găsit locul în care a murit Nea. 

— Da, cred că ai dreptate. Dar m-am mai înşelat înainte, 
aşa că e mai bine să nu te opreşti la o ipoteză înainte de a fi 
demonstrată cu probe. 

— Putem lua o mostră ca să îl comparăm cu al Neei? Să 
vedem dacă se potriveşte. 

Torbjörn aprobă din cap. 

— Vezi crăpăturile din podea? Cred că sângele s-a scurs 
printre crăpături, deci, chiar dacă cineva şi-a făcut serios 
treaba cu curăţatul, vom găsi sânge dacă scoatem scândurile. 

— Atunci să facem asta, zise Patrik. 

Torbjörn îşi ridică mâna înmănuşată. 

— Trebuie să documentăm totul minuţios. Dă-ne un 
moment şi te chem când suntem gata să ne ocupăm de 
podea. 

— Bine, spuse Patrik şi se retrase în colţul lui din hambar. 

Pisica cenuşie apăru şi se frecă din nou de picioarele lui, iar 
el se lăsă ademenit şi se ghemuli să se joace iar cu ea. 

Trecu aproape un sfert de oră până se aprinseră lămpile şi 
Torbjörn spuse că erau gata să rupă scândurile, dar parcă 
durase o veşnicie. Patrik se ridică aşa de brusc, că pisica se 
sperie şi o zbughi de acolo. Merse curios spre acea parte a 
parchetului care fusese documentată minuţios din toate 
unghiurile. Fuseseră adunate probe şi puse în pungi. Mai 
rămânea numai să vadă ce era acolo dedesubt. 

Uşa hambarului se deschise şi Patrik se întoarse spre ea. 

Gösta se apropia de el cu telefonul mobil în mână. 

— Tocmai am vorbit cu colegii din Uddevalla. 

— Cei care trebuiau să-l verifice pe Tore Carlson? 

Gösta clătină din cap. 

— Nu, nu despre asta era vorba. Dar i-am întrebat un pic 
despre familia Berg când le-am telefonat ultima oară, iar ei au 
continuat să vorbească la secţie despre familia aceasta. 

Patrik ridică din sprâncene. 

— ŞI? 

— Păi se pare că Peter Berg are faima de a deveni violent 
la beţie. 

— Cât de violent? 

— Foarte violent. O serie de bătăi la cârciumă. 

— Dar niciun fel de violenţă acasă? 

Gosta clătină din cap. 

— Nimic de acest fel. Şi nu a fost depusă nicio plângere 
pentru abuz, de aceea nu am găsit nimic. 

— Da, bine de ştiut, Gösta. Mulţumesc. Avem de vorbit mai 
multe cu Peter. 

Gosta făcu semn din cap spre tehnicieni. 

— Ce se întâmplă aici? Aţi găsit ceva? 

— Un ambalaj de ciocolată Kex, sus, în pod, dar în primul 
rând am găsit urme de sânge. A fost spălat, dar s-a văzut 
când tehnicienii au dat cu Luminol, iar acum vom scoate 
cumva scândurile, pentru că Torbjörn crede că s-a scurs 
sânge printre ele. 

— La naiba, zise Gösta uitându-se la parchet. Deci crezi 
că... 

— Da, spuse Patrik. Cred că Nea a murit aici. 

Toţi rămaseră tăcuţi o clipă. Apoi fu desprinsă prima 

scândură. 


Bohuslân 1672 


Larma de afară o trezi pe Elin. Pentru prima oară după 
multă vreme, dormise buştean. Lunga plimbare din seara 

precedentă, chiar când soarele incepuse să se lase peste 
câmpuri, îi făcuse bine. Şi aproape că-i alungase neliniştea în 
privința a ce ar fi putut pune la cale Britta. Pentru ea, 
aparențele erau importante şi nu ar fi putut trăi cu ruşinea că 
lumea ştia ce se petrecuse între bărbatul şi sora ei. Chiar 
înainte de a adormi, Elin reuşise să se convingă că totul avea 
să treacă, Britta va fi mereu ocupată cu un micut în casă, iar 
timpul putea face ca importanța lucrurilor să scadă, şi chiar 
să dispară. 

Visa ceva foarte frumos despre Mărta atunci când gălăgia o 
smulse din somn. Se ridică şi se frecă la ochi. Era prima dintre 
slujnicele din colibă care se trezea dimineaţa, aşa că îşi zvârli 
picioarele peste colțul patului pe care îl împărțea cu Mărta. 

— Vin, zise ea şi se grăbi spre uşă. Ce zgomot îngrozitor 
aşa de dimineață! 

Deschise uşa grea de lemn. Afară se afla ofițerul Jakobsson. 
Se uita la ea cu o privire amară. 

— O caut pe Elin Jonsdotter. 

— Eu sunt, spuse Elin. 

Auzi cum în spatele ei toţi se sculaseră şi sigur ascultau 
încordați. 

— Trebuie să mă urmaţi la temniță, sunteți acuzată de 
practicarea vrăjitoriei, spuse ofițerul. 

Elin se uită fix la el. Ce spusese? Vrăjitorie? Era nebun? 

— Trebuie să fie o neînțelegere, spuse ea. 

Märta se strecurase în față şi se prinsese de fusta ei. O 
împinse în spate. 

— Nu este nicio neînțelegere. Avem ordin să vă ducem în 
arest şi apoi la judecată. 

— Dar nu poate fi drept. Nu sunt vrăjitoare. Vorbiti cu sora 
mea, este soția preotului, poate da mărturie... 

— Britta Willumsen este cea care v-a denunţat că practicați 
vrăjitoria, o întrerupse ofițerul şi o prinse cu putere de brat. 

Se impotrivi când o trase după el pe uşă. Mărta striga şi o 
ținea strâns de fustă. Lui Elin i se tăie respiraţia când Märta 
căzu în spatele ei. văzu cum ceilalţi se grăbeau să o ajute pe 
fiica ei, în timp ce ofițerul o prinse şi mai ferm. Totul din jur se 
învârtea. Britta o denunţase ca vrăjitoare. 


Atanes 


[26] 


Mâna îi tremura uşor pe când stătea în faţa oglinzii, în 
camera Vendelei, atentă să nu i se adune grămadă rimelul. 

În spatele ei, Vendela proba a patra rochie, însă o azvârii 
repede şi pe aceea. 

— Nu mai am nimic de luat pe mine! spuse ea. M-am 
îngrăşat aşa mult! 

Vendela se prinse de colăcelul inexistent din talie. Jessie se 
întoarse spre ea. 

— Dar cum poţi crede aşa ceva? Arăţi excelent, eu sunt 
departe de a avea un asemenea corp. 

Tonul era mai degrabă constatator decât plângăreţ. Acum, 
fiind iubită de Sam, kilogramele extra nu mai erau la fel de 
detestabile. 

Îi chiorăia stomacul, nu reuşise să mănânce nimic toată 
ziua. Era ca şi cum totul se schimbase de când venise în 
Fjăllbacka. li fusese atât de teamă că urma să fie mai rău aici 
şi iată că îl întâlnise pe Sam, şi se împrietenea cu Vendela, 
care era... da, Vendela era perfectă şi cool şi de gaşcă. Era ca 
o cheie umană spre o lume din care Jessie îşi dorea să facă 
parte. Toate cuvintele grele, toate aluziile răutăcioase şi 
loviturile sub centură, farsele şi umilirile dispăruseră. Va trage 
o linie la tot ceea ce fusese, va uita cine era ea. Acum era o 
nouă Jessie. 

Vendela se hotări la o rochie strâmtă şi roşie, din tricot, 
care abia de-i acoperea chiloţii. 

— Ce zici? întrebă ea făcând o piruetă în faţa lui Jessie. 

— Arăţi atât de bine, spuse sincer Jessie. 

Arăta ca o păpuşă. Se văzu pe sine în spatele Vendelei şi 
proaspăt regăsita ei stimă de sine fu ca şi pierdută. Bluza îi 
venea ca un sac pe ea, iar părul îi atârna gras şi lins. Deşi îl 
spălase în acea dimineaţă. 

Vendela trebuie să-i fi văzut expresia dezamăgită, îşi puse 
mâinile pe umerii ei, o îndemnă să se aşeze pe scaunul din 
faţa oglinzii. 

— Ştii, cred că pot să-ţi aranjez formidabil părul. Pot să 
încerc? 

Jessie aprobă din cap, iar Vendela scoase sticluţe şi 
borcănaşe, precum şi trei ondulatoare diferite şi o placă. 
După douăzeci de minute, Jessie avea o cu totul altă coafură. 
Se privi în oglindă şi de-abia se recunoscu. Era o nouă Jessie 
şi avea să meargă la petrecere. Viaţa nu putea fi mai bună 
de-atât. 


Martin se aşeză lângă Paula, la masa din bucătărie. 

— Când primim răspuns cu privire la înregistrare? întrebă 
el. 

— Înregistrare? întrebă Paula, dar în clipa următoare îi pică 
fisa. 

Doamne, îşi spuse ea, creierul nu mai funcţiona în căldura 
aceea. Abia de închisese ochii în acea noapte. Lisa fusese 
agitată şi parcă se trezise de o sută de ori. Nu avea rost să 
încerce să doarmă în intervalele dintre două treziri, aşa că 
până la urmă se sculase şi lucrase. Insă acum i se închideau 
ochii, atât era de obosită. 

— Ar fi cazul să aflăm ceva în această săptămână, zise ea. 
Dar nu trebuie să avem aşteptări prea mari. 

— Cum s-au acomodat copiii la voi? întrebă Martin 
întinzându-i o cană mare de cafea. 

După socoteala ei, ar fi a opta în ziua aceea. 

— Da, a mers bine, au venit azi-dimineaţă. Patrik i-a luat de 
la spital şi i-a adus la noi. 

— A aflat mai multe despre Amina? Şi despre Karim? 

— Nu s-a schimbat nimic în privinţa Aminei. Dar Karim va fi 
externat în curând. 

— Şi el va locui la voi, sau cum faceţi? 

— Nu, nu avem loc pentru mai mulţi, spuse Paula. Primăria 
promite să ofere nişte adăposturi de urgenţă pentru sinistraţi 
şi cred că va primi şi Karim aşa ceva atunci când va fi 
externat. Unii au început să se mute, nu pot locui toţi în 

centrul comunitar. Şi trebuie să recunosc că sunt surprinsă în 
mod plăcut: oamenii şi-au deschis casele, închiriază camere, 
case de vacanţă, am auzit chiar de un cuplu care s-a mutat la 
o mătuşă şi au lăsat o familie de refugiaţi să locuiască în 
apartamentul lor. 

Martin dădu din cap. 

— De la o extremă la alta. Omul e o creatură ciudată. Unii 
vor să distrugă, alţii sunt gata să meargă oricât de departe 
pentru a-i ajuta pe străini. Uită-te la Bill şi la Gun, s-au aflat la 
centrul comunitar de dimineaţă devreme până seara târziu. 

— Da, asta te face să crezi că mai există speranţă pentru 
omenire. 

Paula se ridică, luă laptele din frigider şi îşi turnă un pic. Nu 
mai putea să înghită cafea neagră. 

— Acum plec acasă, zise Mellberg cu capul în deschizătura 
uşii. E prea mult pentru Rita să stea singură cu toţi ţâncii. 
Trec mai întâi pe la brutărie şi cumpăr nişte chifle cu 
scorţişoară. 

| se lungi faţa. 

— Credeţi că mănâncă chifle? 

Paula îşi dădu ochii pe spate, aşezându-se din nou la masă. 

— Da, mănâncă chifle, Bertil. Sunt din Siria. Nu sunt de pe 
altă planetă. 

— Nu e nevoie să fii sarcastică, am pus şi eu numai o 
întrebare, zise Mellberg posac. 

Ernst trăgea de lesă, nerăbdător să iasă afară. 

Paula aprobă din cap şi îi surâse lui Mellberg. 

— Cred că chiflele vor avea succes, spuse ea. Dar nu uita 
să cumperi nişte pâine vieneză pentru Leo. 

Mellberg pufni. 

— Să uit eu că iubitul lui bunu’ preferă pâinea vieneză?! 

Se întoarse şi îi dădu drumul lui Ernst. 

— Mult am păcătuit de m-am ales cu el, zise Paula, văzând 
cum se îndepărta pe coridor. 

Martin clătină din cap. 

— Da, n-o să-l înţeleg niciodată. 

Paula deveni din nou serioasă. 

— Ai apucat să verifici cum stă treaba cu facțiunile rasiste? 

— l-am sunat pe câţiva cu care am mai fost în legătură 
înainte, însă nimeni nu spune că ar şti ceva de incendiu. 

— Nu mă miră, spuse Paula. Doar nu ne putem aştepta ca 
cineva să ridice mâna şi să spună „noi am făcut asta”. 

— Nu, dar nu avem de-a face cu cele mai isteţe persoane, 
aşa că mai devreme sau mai târziu tot va lua gura pe dinainte 
pe cineva. Şi poate altcineva va simţi nevoia imperioasă de a 
bârfi... da, nu e imposibil. Voi continua să scutur copacul ăla, 
să vedem ce cade. 

Paula luă o înghiţitură din cafea. Oboseala o făcea să se 
simtă greoaie şi stângace. 

— Crezi că percheziţia ne va da ceva? 

Martin şovăi. Apoi clătină din cap. 

— Nu, nu am găsit nimic în locuinţă şi nici nu cred că 
familia are ceva de-a face cu asta. 

— În curând rămânem fără piste, zise Paula privindu-l pe 
Martin. 

— Nu avem niciun martor, nicio dovadă fizică, nu am putut 
găsi vreo legătură cu cazul Stellei în ciuda asemănărilor... De 
fapt, încep să cred că nu există nicio legătură. Cazul e atât de 
cunoscut în regiune, toţi ştiu toate detaliile, toţi ştiu unde a 
fost găsită, nu e niciun secret. Oricine ar fi putut imita crima, 
însă nu putem decât să speculăm din ce cauză. 

— Şi îndoiala lui Leif? Că fetele ar fi vinovate? Ce l-a făcut 
să se răzgândească deodată? Şi apoi să-şi ia viaţa? 

— Hm, nu ştiu, spuse Paula pe un ton obosit şi se frecă la 
ochi. Mi se pare că doar batem pasul pe loc. Şi pe deasupra 
mai avem şi incendiul premeditat asupra taberei de refugiaţi. 
O să îi dăm de capăt vreodată? 

— Desigur că îi vom da de capăt, spuse Martin ridicându-se. 
Reuşim noi. 

Paula se mulţumi să aprobe din cap. Voia să creadă în ceea 
ce spunea el, însă oboseala o făcea să-şi piardă speranţa şi se 
întreba dacă ceilalţi se simțeau ca şi ea. 

— Eu trebuie să plec acum, am ceva de făcut... zise Martin 
sprijinindu-se când pe un picior, când pe altul. 

Paula nu înţelese la început, însă apoi zâmbi larg. 

— Da, chiar aşa, azi e marea seară. Cina cu tipa de la 

centrul comunitar... 

Martin păru că vrea să intre în pământ. 

— Ei, e doar o masă. Apoi mai vedem ce se întâmplă. 

— Mada... zise Paula aluziv şi Martin îi arătă degetul. 

Râse şi strigă după el pe când se îndreptă spre ieşire: 

— Baftă! E ca mersul pe bicicletă! 

Drept răspuns se alese cu o uşă trântită. Se uită la ceas. 
Încă o oră de lucru, hotărî ea, apoi gata pentru azi. 


Basse locuia într-o casă mai veche, cu ferestre boltite, plină 
de crăpături şi unghere. Jessie spera să se poată bucura de 
ambianța unei case atât de diferite de cele pe care le 
cunoscuse ea. Insă când o persoană cu totul străină deschise 
uşa şi presimţi masa de oameni din spate, i se făcu brusc 
teamă. Aproape toţi din jurul ei erau băuţi şi păreau atât de 
siguri de ei înşişi, într-un fel în care Jessie nu ar fi putut 
nicicum să fie. Nu era niciodată binevenită la astfel de 
petreceri. Vru să se eschiveze şi să fugă de acolo, însă 
Vendela o luă de mână şi o duse la o masă aflată la celălalt 
capăt al livingului, plină cu o mulţime de sticle de bere, tărie 
şi vin. 

— Toate astea sunt ale părinţilor lui Basse? întrebă ea. 

— Nu, asta ar fi imposibil, zise Vendela dându-şi pe spate 
părul lung şi blond. De regulă aducem fiecare ce găsim 
pentru petrecere, cât de mult putem. 

— AŞ fi putut aduce nişte şampanie... murmură Jessie şi pe 
dată se simţi prost. 

Vendela râse. 

— Dar nu tu, tu eşti nouă şi eşti... invitată de onoare. Ce 
pofteşti? 

Jessie îşi trecu mâna printre sticlele din faţa sa. 

— Am băut numai şampanie înainte, zise ea. 

— Atunci e timpul pentru o băutură adevărată. lţi pregătesc 
una. 

Vendela se întinse după un pahar mare de plastic, turnă din 
mai multe sticle şi încheie cu un pic de Sprite. 

— Asta e! zise ea şi îi întinse lui Jessie paharul plin. O să-ţi 
placă! 

Vendela luă un alt pahar de plastic şi îl umplu până la 
margine cu vin alb dintr-o cutie. 

— Noroc! zise ea lovind paharul lui Jessie cu al ei. 

Jessie luă o înghiţitură şi încercă să nu se strâmbe. 

Avea un gust puternic, însă nu mai băuse cocteiluri până 
atunci, aşa încât îşi închipui că acesta trebuia să fie gustul lor. 
Vendela părea că ştia ce face. Arătă cu capul către celălalt 
capăt al încăperii. 

— Nils şi Basse sunt acolo. 

Jessie luă o înghiţitură mare din băutură. Avea un gust mai 
bun decât prima. Atâta lume în jur! Şi nimeni care să se uite 
ameninţător sau  dispreţuitor spre ea. Mai degrabă, cu 
curiozitate. Dar într-un fel acceptabil. Cel puţin aşa i se părea. 
Vendela o luă din nou de mână şi o purtă printre toţi cei care 
vorbeau, dansau şi râdeau. 

Băieţii stăteau pe o canapea, fiecare cu o bere în mână. O 
salutară din cap pe Jessie, iar Vendela se aşeză pe genunchii 
lui Nils. 

— Drace, ce târziu aţi venit, zise Nils strigând-o pe Vendela 
spre el. Sigur v-a luat o groază să vă gătiţi. 

Vendela chicoti când Nils îi dădu părul la o parte şi o sărută 
pe ceafă. Jessie se aşeză într-un fotoliu mare şi alb, aproape 
de canapea, încercând să nu se uite prea mult la Nils şi la 
Vendela când se sărutau. 

Se înclină spre Basse. 

— Unde sunt părinţii tăi? întrebă ea. 

În spatele ei, muzica bubuia din plin. 

— Sunt pe mare, navighează, zise Basse ridicând din umeri. 
Mereu am făcut asta în timpul verii, dar în ultimele două veri 
am scăpat şi nu am mai mers cu ei. 

Vendela se opri din sărutat şi îi zâmbi lui Jessie. 

— Ei cred că şi-a luat de lucru pe timpul verii, spuse ea. 

— Serios? 

Era drept că avea o mamă care n-ar fi observat dacă ar fi 
lipsit trei săptămâni, dar asta era diferit, cine-ar fi îndrăznit să 
mintă în halul ăsta? 

— Au pretenţia să lucrez dacă vreau să rămân acasă, zise 
Basse şi luă o înghiţitură de bere, stropindu-şi un pic 

puloverul, însă nu păru să bage de seamă. Le spun că amo 
slujbă la TanumStrand*, nu cunosc pe nimeni acolo ca să 
verifice. 

— Dar nu se întreabă unde dispare leafa? 

— Au o pivniţă cu multe vinuri scumpe şi nu ţin evidenţa 
lor, aşa că atunci când sunt plecaţi mai vând din ele. 

Jessie se uită mirată la el. Basse nu-i lăsase impresia că ar 
fi atât de deştept. 

— De regulă mă ajută Nils, zise Basse. 

Jessie dădu din cap. Asta clarifica lucrurile. Mai sorbi din 
băutura care aluneca uşor şi nu-şi putu opri stomacul care se 
agita de încântare. Aşa era oare? Să faci parte dintr-o gaşcă? 

— Păcat că Sam nu a vrut să vină, spuse Nils lăsându-se pe 
spate pe canapea. 

Jessie îi resimțea lipsa ca pe un junghi în inimă. Trebuia el 
să fie aşa îndărătnic. Era clar că ei pricepuseră că se 
purtaseră rău cu el. 

— Nu a putut în seara asta. Dar venim amândoi la centrul 
comunitar sâmbăta viitoare. 

— A, foarte tare! zise Nils şi îşi ridică sticla ca pentru un 
toast. 

Jessie îşi scoase mobilul din geantă şi îi trimise rapid un 
mesaj lui Sam. Totul e bine, sunt simpatici şi mă distrez bine. 

El îi răspunse imediat cu un emoji cu degetul în sus şi cu un 
smiley. Ea zâmbi şi îşi puse mobilul la loc în geantă. Nu 
pricepea cum de era atât de bine. Era prima oară în viaţa ei 
când se simţea... normală. 

— Îţi place băutura? întrebă Nils arătând cu sticla de bere 
spre paharul ei. 

— Da... a fost foarte bună! zise ea şi mai sorbi câteva 
înghiţituri. 

Nils o dădu la o parte pe Vendela şi o lovi peste fund. 

— Nu mai faci un cocteil pentru Jessie? îl termină imediat. 

— Sigur, zise Vendela şi îşi trase un pic în jos rochia scurtă. 
Şi eu termin vinul, aşa că mă duc să pun pentru amândouă. 

— Adu-mi şi mie o bere, zise Basse aşezând sticla goală pe 


53 Complex turistic cu hotel, spa şi activităţi sportive, situat pe coasta 
de vest a Suediei, lângă arhipelagul Fjällbacka. (n.r.) 

masă. 

— O să-ncerc să mă descurc cu toate. 

Vendela se înghesui prin mulţime pentru a ajunge la barul 
din celălalt capăt. Jessie nu ştia ce să zică. Sudoarea începea 
să-i curgă şiroaie de-a lungul spatelui şi sigur avea cercuri 
mari la subraţ. Voia doar să fugă de acolo şi se uita fix în 
covor. 

— Cum e să ai o mamă care e vedetă de cinema? întrebă 
Basse. 

Jessie se strâmbă în sinea ei, însă fu recunoscătoare că 
cineva începu o conversaţie. Cu toate că nu era tocmai 
subiectul ei preferat. 

— Ei, mama e mama. Nu mă gândesc la ea ca la o vedetă 
de cinema... 

— Dar cred că ai întâlnit o mulţime de lume cool? 

— Da, e clar, dar pentru mama nu sunt decât nişte colegi. 

S-o spună pe-aia dreaptă? Că era departe de a fi o parte 
din viaţa lui Marie. Că mică fiind, rămăsese acasă cu un şir 
interminabil de dădace, în timp ce Marie filma sau mergea la 
tot felul de evenimente. Că atunci când a crescut mai mare, a 
fost înscrisă la şcoli cu internat prin toată lumea, pe unde 
filma Marie. Că mergea la şcoală în Anglia, în timp ce Marie 
filma în Africa de Sud o jumătate de an. 

— Al doilea tur, spuse Vendela aşezând paharele şi sticla 
pe masă. 

Se uită la Jessie. 

— Gustă şi vezi dacă e la fel de bun. Am făcut alt cocteil. 

Jessie luă o înghiţitură. O ardea la fel de mult în gât, dar 
avea un gust mai puternic de Fanta decât celălalt şi îi plăcu şi 
mai mult. Işi ridică degetul mare. 

— Abia de-am pus nişte alcool, aşa că nu trebuie să te 
îngrijorezi că te îmbeţi. 

Jessie îi zâmbi recunoscătoare Vendelei şi mai luă o 
înghiţitură. Se întrebă ce gust o fi având un cocteil cu mult 
alcool, gândindu-se cât o ardea stomacul şi aşa. Dar fusese 
drăguţ din partea Vendelei. Senzaţia de fericire îi cuprinse 
pieptul. Ar putea deveni aceştia prietenii ei? Ar fi fantastic. ŞI 
Sam. Minunatul, incredibilul, frumosul, dulcele ei Sam. 

Ridică paharul spre cei trei de pe canapea şi mai luă o 
înghiţitură. Era atât de plăcută senzaţia de ardere... 


Marie îşi şterse cu atenţie machiajul. Machiajul de cinema 
era cel mai dăunător pentru piele, din cauza straturilor groase 
pe care le presupunea. Nu s-ar fi dus niciodată la culcare fără 
să-l fi îndepărtat temeinic înainte, astfel ca pielea să poată 
respira. Se aplecă în faţă şi îşi privi chipul în oglindă. Mici, 
foarte mici denivelări în colţul ochilor şi câteva riduri fine în 
jurul gurii. Câteodată se simţea ca şi cum ar fi fost un pasager 
într-un tren care gonea spre un abis. Cariera era tot ce avea. 
Bine măcar că acest film avea să se facă. Dacă va ajunge un 
succes de casă, însemna că-şi mai cumpărase nişte ani. Cel 
puţin în Suedia. Zilele ei la Hollywood se apropiau de sfârşit. 
Rolurile se împuţinau şi erau tot mai neînsemnate. De la o 
vreme, trebuia mereu să fie mama cuiva. Nu mai era ea 
magnetul feminin care atrăgea publicul. Avea concurenţă în 
grămada de starlete cu priviri tinere şi înfometate şi cu 
corpuri de invidiat pe care nu ezitau să şi le pună sub regizori 
şi producători. 

Marie luă borcanul cu cremă de faţă scumpă şi începu să se 
ungă pe chip. Apoi borcănaşul mic pentru ochi. Se unse şi pe 
gât, multă lume nu se îngrijea decât de faţă, în timp ce gâtul 
se umplea de riduri, trădând vârsta. Se uită la ceas. Mai erau 
cinci minute până la miezul nopţii. Să rămână să o aştepte pe 
Jessie? Nu. Venea ea până la urmă sau dormea altundeva. lar 
ea avea nevoie de somnul de frumuseţe pentru o nouă zi de 
filmare. 

Marie îşi întâlni propria imagine în oglindă. Nemachiată. 
Suprafaţa fusese scutul ei de când era mică. li împiedica pe 
toţi să aibă acces la interiorul ei. Nimeni nu o mai văzuse, nu 
cu adevărat, de la Helen. Reuşise să nu se mai gândească la 
ea în cea mai mare parte a vremii ce trecuse. Nu se mai 
uitase în jur. Nu mai aruncase nicio privire peste umăr, să 
vadă ce lăsase în urmă. La ce ar fi folosit? Fuseseră obligate 
să se despartă. lar apoi... apoi Helen nu mai dorise să o vadă. 

Aşteptase cu atâta ardoare ziua în care amândouă aveau 
să fie majore. Ziua ei fusese înaintea celei a lui Helen şi planul 

era ca patru luni mai târziu, în octombrie, să vorbească din 
nou una cu alta. Să facă noi planuri. S-ar fi terminat cu dorul 
acela pe care îl simțeau una faţă de alta, în fiecare clipă. 

Marie o sunase încă de dimineaţă. Se gândise ce avea să 
spună în caz că ar fi răspuns părinţii ei, însă nu fusese nevoie. 
Vocea lui Helen o făcuse atât de fericită. Marie ar fi vrut să 
distrugă anii care trecuseră, să îi şteargă şi să înceapă de la 
început. Alături de Helen. 

însă Helen îi vorbise ca o străină. Rece. Măsurat, îi 
explicase că nu mai voia să ţină legătura cu ea. Că în curând 
avea să se căsătorească cu James şi că Marie aparţinea unui 
trecut de care nu mai voia să ştie nimic. Marie rămăsese cu 
receptorul în mână, amuţită. Dorul se împletea cu 
dezamăgirea. Nu întrebase nimic. Nu pusese nimic sub 
semnul întrebării. Nu făcuse decât să pună frumos receptorul 
în furcă şi să se hotărască să nu mai permită nimănui accesul 
la sufletul ei. Şi îşi onorase acea promisiune. Işi mutase 
atenţia asupra unei singure persoane, ea însăşi. Şi tot ce îşi 
dorise, obținuse. 

Însă acum, în întunericul casei de pe malul mării, se uită în 
propriii ochi şi se întrebă dacă merita asta. Era pustie. Tot ce 
adunase erau numai sclipiri. 

Partea cea mai prețioasă a vieţii ei fusese Helen. Pentru 
prima oară, Marie îşi permitea să se întrebe cum ar fi putut fi, 
şi observă cu mirare că femeia din oglindă plângea. Lacrimi 
vechi de treizeci de ani. 

Convorbirea cu ea îi purtase gândurile în cu totul altă 
direcție. Intuiţia îi spunea lui Leif că era pe pista cea bună. 
Asta însemna totodată că era obligat să recunoască fată de el 
însuşi, şi apoi față de ceilalți, că făcuse o greşeală. O greşeală 
care distrusese viața multor persoane. Şi nu ajungea să se 
apere spunând că el crezuse în ce făcea. Răspunsul găsit 
acum ar fi putut fi găsit şi atunci. Însă el se lăsase atras de ce 

era mai simplu, mai evident. Viaţa îl învățase abia mai târziu 
că lucrurile erau deseori mult mai complicate decât păreau la 
prima vedere. Şi că viaţa se putea schimba într-o clipă. 
Moartea lui Kate îi dăduse un simt al smereniei care-i lipsise 
atunci, când ar fi avut cu adevărat nevoie de aşa ceva. 

li fusese greu să o privească în ochi. Pentru că atunci când 
o făcea vedea numai singurătate şi suferință. Şi nu ştia dacă 
nu cumva îi făcea un deserviciu scormonind în trecut. Însă în 
acelaşi timp avea datoria de a îndrepta lucrurile, în măsura în 
care mai era posibil. Era atât de mult ce nu mai putea fi 
refăcut. Atât de mult ce nu mai putea fi dat înapoi. 

Leif opri în fața casei, dar rămase în maşină. Casa era prea 
pustie. Prea plină de amintiri. Ştia că ar fi fost bine să o 
vândă, să-şi ia un apartament. Insă nu se simtea în stare. li 
era dor de Kate, îi fusese dor de atâţia ani, era un chin să 
trăiască fără ea. Devenise şi mai clar atunci când nu mai 
avusese o slujbă la care să meargă. Incercase să se convingă 
că îi avea pe copii şi pe nepoți, pentru mulţi părea un motiv 
destul de bun să mergi înainte. Insă Kate îi era înscrisă în 
fiecare dintre celule, era motivul pentru care respira. Nu 
putea vedea vreo viaţă posibilă fără ea. 

Reticent, cobori din maşină. In casă domnea liniştea. Se 
auzea numai ticăitul ceasului din bucătărie, cel adus din casa 
unde copilărise Kate. Încă o amintire a ei. Leif intră în biroul 
lui, de la o vreme numai acolo îşi mai găsea liniştea. Işi 
pregătea canapeaua în fiecare seară şi dormea acolo. Aşa 
fusese de când intrase la pensie. 

Biroul era ca de obicei în perfectă ordine. Ordinea era ceva 
important pentru el şi aşa fusese şi în timpul când era activ, 
biroul din secție era la fel de ordonat ca şi cel de acasă. II 
ajuta să-i pună ordine în gânduri. Să creeze structură şi 
ordine în date aparent fără legătură. 

Scoase dosarele şi hârtiile legate de caz. Pentru a câta oară 
relua totul, nu mai ştia. Insă de această dată trecea prin ele 
dintr-o nouă perspectivă. Şi da, multe se potriveau. Mult prea 
multe. Leif puse uşor foile jos. Se înşelase. Se înşelase atât de 
crunt. 

Vendela se legănă pe tocurile ei înalte stând în pragul uşii 
de la dormitorul părinţilor lui Basse. Vinul i se urcase la cap, 
era ameţită, dar senzaţia era plăcută şi parcă totul se 
petrecea undeva la distanţă. Arătă spre Jessie, întinsă pe pat. 

— Cum naiba aţi adus-o aici? 

Nils gâfâi. 

— Ne-am cam luptat, Basse şi cu mine. 

— Nu rezistă deloc la băutură tipa asta, zise Basse dând din 
cap spre Jessie. 

Se bâlbâia deja, dar mai bău o gură din sticla de bere. 

Vendela o privi pe Jessie. Era dusă cu totul, dormea atât de 
adânc, că putea fi la fel de bine moartă. Insă coşul pieptului 
se ridica uşor în răstimpuri. Ca de fiecare dată când o privea 
pe Jessie, se umplea de furie. Mama lui Jessie ucisese fără să 
păţească nimic pentru asta. Ajunsese star la Hollywood, în 
timp ce mama ei se apucase de băut în fiecare seară ca să-şi 
aline durerea. lar Jessie locuise peste tot în lume, în timp ce 
Vendela ruginea aici în Fjällbacka. 

Cineva ciocăni la uşă, Vendela deschise. De la parter se 
auzea duduind „My House” a lui Fio Rida5* şi larma vocilor 
care urlau încercând să acopere muzica. 

— Ce faceţi? 

Trei dintre băieţii dintr-a noua din şcoala Strömstad stăteau 
afară cu priviri sticloase. 

— Avem o petrecere privată, zise Nils arătând cu mâna. 
Intraţi, băieţi. 

— Cine e asta? întrebă unul dintre ei. 

Vendela credea că îl cheamă Mathias. 


54 Rapper american născut în 1979, devenit celebru cu melodia „My 
House” (Casa mea). (n.r.) 

— O tipă dusă care s-a dat la mine şi la Basse, zise Nils 
dând din cap. A încercat să şi-o pună toată seara şi până la 
urmă am adus-o aici. 

— A dracu’ căţea, bolborosi Mathias, oprindu-se în mijlocul 
camerei cu ochii pe Jessie. 

— Uite ce fel de poze postează, zise Nils luându-şi 
telefonul. 

Căută poza în care Jessie îşi arăta pieptul, iar băieţii se 
adunară să se zgâiască. 

— Mari de leşini, se hlizi unul din ei. 

— S-a culcat cu toată lumea, zise Nils şi dădu pe gât ce mai 
avea în sticlă. 

Flutură cu sticla goală. 

— Cine mai vrea de băut? Nu e nicio petrecere aici dacă n- 
avem de băut. 

Toţi bombăniră şi Nils se uită la Vendela. 

— Ne mai aduci tu? 

Vendela aprobă din cap şi ieşi clătinându-se din cameră. 

Reuşi să ajungă până în bucătărie, unde ascunsese Basse 
alcoolul. 

Pe blatul mare se aflau mai multe sticle. Luă o cutie cu vin 
alb într-o mână şi o sticlă de votcă în cealaltă. Mai luă şi două 
pahare de plastic, pe care le prinse cu dinţii. 

Vendela fu pe cale să se împiedice de câteva ori urcând 
scările. 

Până la urmă, bătu la uşă cu cotul, iar Basse îi deschise. 

Basse se cufundă în pat lângă Nils, aproape de Jessie, la fel 
de inconştientă. 

Mathias şi ceilalţi stăteau pe duşumea. Jessie împărţi 
pahare şi începu să toarne un amestec de vin şi vodcă. 
Nimeni nu mai simţea de acum niciun gust. 

— Ar trebui să o învăţăm pe căţeaua asta o lecţie, zise 
Mathias luând câteva înghiţituri bune din amestec. 

Se clătină uşor. 

Vendela îi întâlni privirea lui Nils peste capul lui. Să 
continue cu asta? 

Se gândea la mama ei, la toate visele pe care le avuse şi 
cărora nu le dăduse curs. La viaţa ei distrusă în urmă cu 

treizeci de ani. Îşi făcură un semn din cap. 

— Poate ar trebui să o marcăm cumva, zise Nils. 

— Am eu un marker, zise Vendela şi îl scoase din geantă. E 
permanent. 

Tipii din Strömstad râseră pe înfundate. Cel mai scurt dintre 
ei dădu din cap exaltat. 

— O idee a dracului de tare. Să o marcăm pe căţea. 

Vendela se apropie de pat şi arătă spre Jessie. 

— Mai întâi să o dezbrăcăm. 

Începu să descheie bluza lui Jessie, dar nasturii erau atât de 
mici şi degetele ei atât de stângace din cauza alcoolului, că 
nu reuşi să-i clintească. Până la urmă doar prinse şi trase. 

Nils râse. 

— That's my girl55! 

— Scoate-i fusta, îi zise ea lui Mathias, iar acesta râse pe 
înfundate apropiindu-se şi trăgând de fusta lui Jessie. 

Avea nişte chiloţi urâţi şi albi din bumbac, iar Vendela se 
strâmbă. De ce nu se mira? 

— Ajută-mă să o răstorn într-o parte, să-i desfac sutienul, 
zis ea. 

O mulţime de mâini se îngrămădiră să o ajute. 

— Wow! 

Basse se holbă la pieptul lui Jessie. Aceasta se mişcă doar 
un pic când o aşezară înapoi pe spate. Murmură ceva 
nedesluşit. 

— Aici! Supliment de băutură! 

Nils îi întinse sticla de vodcă lui Mathias şi trecu pe la toată 
banda. Vendela se aşeză aproape de Jessie. 

— Aici, dă-mi sticla. 

Nils îi întinse sticla. Ea îi luă capul în mâini şi îl ridică un pic. 
Cu cealaltă mână îi turnă votcă pe gura deschisă. 

— Trebuie să participe şi ea la petrecere, zise ea. 

Jessie tuşi şi respiră cu zgomot, dar nu se trezi. 

— Aşteaptă, trebuie să pozez asta! zise Nils. Pozează un pic 
cu ea. 

Îşi luă telefonul, cu degete tremurânde, şi începu să 


55 Asta e fata mea! (n.r.) 

fotografieze. Vendela se aplecă peste Jessie. În sfârşit, familia 
ei era cea care avea puterea. Ceilalţi patru băieţi îşi scoaseră 
telefoanele şi făcură la fel. 

— Ce să scriem? întrebă Basse, care se holba neîncetat la 
pieptul lui Jessie. 

— Facem cu rândul, zise Vendela şi scoase capacul 
markerului. Incep eu. 

Scrise CURVA de-a curmezişul burţii. Băieţii erau într-o 
frenezie. Jessie se întoarse un pic, dar nu reacţionă. Vendela îi 
dădu markerul lui Nils, care se gândi un moment. Apoi îi trase 
în jos chiloţii. Trase o săgeată spre părul pubian şi scrise 
„Glory Hole”5€. Mathias râse strident, iar Nils făcu un gest de 
victorie şi dădu mai departe markerul. Basse păru nesigur dar 
trase o gură de vodcă, se îndreptă spre capul ei îl ţinu 
nemişcat şi scrise TÂRFĂ pe frunte. 

Curând Jessie era acoperită cu text. Toţi pozau frenetic cu 
mobilele. 

Basse tot nu înceta să se holbeze la ea. 

Nils râse răutăcios. 

— Auziţi, cred că Basse ar vrea să-şi petreacă puţin timp 
singur cu Jessie. 

li scoase pe toţi din cameră şi ridică degetul mare spre 
Basse. Vendela închise uşa în urma lor. Ultimul lucru pe care îl 
văzu a fost că Basse începuse să-şi deschidă pantalonii. 


Patrik se uită la ceas. Nu-l mira că Erica nu venise încă 
acasă, ba chiar îl bucura, pentru că asta însemna că se distra. 
O cunoştea destul de bine pentru a şti că altfel ar fi găsit o 
scuză pentru a veni acasă mai devreme. 

Merse în bucătărie şi strânse după cină. Copiii obosiseră 
după încă o zi de joacă la amici şi adormiseră neobişnuit de 
devreme, aşa încât în casă era linişte şi tăcere. Nici măcar nu 
deschisese televizorul. Toate gândurile de peste zi trebuiau 
procesate în calm şi linişte. Acum avea senzaţia că se 
învălmăşeau în capul lui fără vreun tipar sau vreo structură. În 
acea zi făcuseră o descoperire importantă. Un salt înainte. 


36 Gaura glorioasă, joc de cuvinte cu conotaţii obscene în Ib. engleză. 
(n.r.) 

Numai că nu ştia ce însemna. Faptul că Nea murise în curtea 
familiei însemna că acum erau obligaţi să ia foarte în serios 
posibilitatea ca cineva din familie să fi fost vinovat. De aceea 
fuseseră nevoiţi să le spună Evei şi lui Peter că nu se puteau 
întoarce la fermă, pentru că acum poliţia trebuia să 
examineze tot terenul şi şopronul din spate. 

Patrik porni maşina de spălat vase şi scoase o sticlă de vin 
roşu din cămară. Îşi turnă un pahar şi ieşi pe terasă. Apoi se 
aşeză pe unul din scaunele de răchită şi privi marea. 
Întunericul nu era compact încă, cu toate că era miezul nopţii. 
Cerul era de un violet-închis, cu nuanţe de roz, şi se auzeau 
vag valurile izbindu-se de țărm. Acesta era locul preferat al lui 
şi al Ericăi, cu toate că îşi dădea seama cât de puţină vreme 
petrecuseră aici în ultimii ani. Inainte să apară copiii, 
obişnuiau să stea seara pe terasă vorbind, râzând, 
împărtăşindu-şi vise şi speranţe, făcând planuri şi schiţând 
propriul proiect de cale ferată pentru viitorul comun. Acum, 
toate astea păreau a se fi petrecut cu multă vreme în urmă. 
După ce copiii mergeau la culcare, erau prea obosiţi să mai 
facă planuri sau măcar să viseze. În loc de asta, ajungeau cel 
mai adesea în faţa unui program lipsit de sens de la televizor, 
ba chiar se întâmpla, nu rareori, ca Erica să îl trezească în 
mijlocul vrunui sforăit şi să îl întrebe dacă nu ar fi fost mai 
bine să doarmă în pat. Nu ar schimba viaţa cu copiii pe nimic 
altceva, îşi dorea numai să aibă mai mult timp pentru... da, 
pentru iubirea lor. Era acolo, în viaţa zilnică, mereu prezentă. 
Însă de regulă se rezuma la o privire drăgăstoasă a unuia în 
timp ce celălalt încheia şireturile gemenilor sau când Erica îi 
făcea sendvişuri Majei, iar el încălzea terciul băieţilor. Era o 
maşinărie bine unsă, un tren care înainta sigur pe şinele 
proiectate odinioară în acele seri, pe terasă. Insă îşi dorea să 
existe uneori timp pentru a opri trenul şi a se bucura de 
minunata privelişte de afară. 

Ştia că ar trebui să doarmă. Dar nu-i plăcea să meargă să 
se culce fără Erica. Era trist să se strecoare în partea lui de 
pat atunci când a ei era pustie. Şi de mulţi ani îşi creaseră o 
rutină când se culcau. Cu excepţia mult prea rarelor dăţi ale 
unui contact intim, obişnuiau să se pupe de noapte bună şi 

apoi să se ţină de mână sub pătură până adormeau. Aşa încât 
mai degrabă stătea treaz şi o aştepta, cu toate că ştia că va 
trebui să se trezească devreme a doua zi. Oricum nu ar face 
decât să se agite şi să se întoarcă pe o parte şi pe alta. 

Se făcuse aproape ora unu când cineva trase de uşă. Auzi 
înjurături şi pe cineva care bâjbâia încercând să deschidă uşa 
cu cheia. Îşi ciuli urechile. Ar putea fi cazul ca scumpa lui soţie 
să fie un pic prea veselă? Nu o mai văzuse pe Erica beată din 
noaptea nunţii lor, dar se părea, din evidenta ei dificultate de 
a descuia uşa de la intrare, că se întâmplase din nou. Puse 
deoparte paharul de vin, trecu prin living, unde aproape că se 
împiedică de tabloul care-i fusese adus Ericăi de la galerie, şi 
ajunse pe hol. Erica nu deschisese uşa încă şi cavalcada de 
înjurături auzite de cealaltă parte erau demne de un barcagiu. 
Răsuci zăvorul şi apăsă clanţa. Erica stătea cu cheile în mână, 
zgâindu-se mirată când la el, când la uşa deschisă. Apoi se 
lumină la faţă. 

— Buuună! lubire! 

Se aruncă la gâtul lui, iar el fu nevoit să se sprijine ca să nu 
se răstoarne. Încercă râzând să o facă să tacă. 

— Şşt, nu aşa tare, dorm copiii. 

Erica dădu din cap serioasă şi îşi puse un deget pe buze 
încercând să îşi ţină echilibrul. 

— O să taac... Dooorm copiii... 

— Exact, dorm, dragii de ei, zise el oferindu-i soţiei sale un 
braţ de sprijin. 

O conduse pe Erica în bucătărie şi o aşeză pe un scaun. 
Apoi turnă apă într-o carafă pe care o puse în faţa ei, alături 
de un pahar şi două pastile de ibuprofen. 

— Bea toată asta acum. Şi ia două pastile. Altfel o să fii 
moartă mâine... 

— Ce drăguţ eşti, zise Erica încercând să-şi fixeze privirea 
asupra lui. 

După toate aparențele fusese o petrecere foarte udă. Se 
întrebă dacă ar vrea să ştie în ce stare era mama lui. Probabil 
că nu. 

— Deheci... Kristina... făcu Erica şi înghiţi primul pahar de 
apă. 

Patrik îl umplu din nou. 

— Deheci Kristina... Da, mama ta... 

— Da, ştiu cine e Kristina. 

Asta era chiar amuzant. Dacă ar fi îndrăznit, ar fi filmat, dar 
ştia că, dacă ar fi făcut-o, Erica l-ar fi omorât în bătaie. 

— E aşaaa de frumoasă, zise ea dând din cap. 

Mai dădu pe gât un pahar şi sughiţă. El umplu din nou 
carafa. 

— Frumoaaase picioare, zise Erica dând din cap. 

— Cine are picioare frumoase? întrebă el încercând să facă 
un pic de ordine în evidentul amestec din capul Ericăi. 

— Mama ta... Deheci Kristina. Soacra mea. 

— Aha, mama mea are picioare frumoase. OK. Bine de 
ştiut. 

O făcu să mai bea un pahar. Ziua de mâine avea să fie o 
provocare pentru Erica. Era nevoit să lucreze şi bănuia că 
obişnuita dădacă, Kristina, nu prea avea să fie în formă 
pentru dădăcit... 

— Dansează al draaacuuu de bine! Ar trebui să îi ceară ei 
să participe la Let's Dance. Nu mie. Eu nu ştiu să dansez... 

Erica scutură din cap şi dădu pe gât ultimul pahar, cu 
pastile cu tot, după ce i le înmânase Patrik. 

— Dar a fost amuzant, am dansat cha-cha. Îţi vine să crezi? 
.„. Cha-cha! 

Sughiţă, se ridică şi şi îşi puse braţele în jurul lui. 

— Te iubeesc. Vreau să dansez cha-cha cu tine... 

— lubito, chiar acum nu cred că eşti în formă pentru cha- 
cha. 

— Dar vreau! Vino... Nu vreau să merg la culcare înainte să 
dansam cha-cha... 

Patrik îşi cântări posibilităţile. Să o poarte pe Erica sus pe 
scări nu era o alternativă. Cel mai bine era să-i facă pe plac şi 
apoi să o convingă să îl urmeze sus. 

— Bine, dragă, dansăm cha-cha. Dar mai bine mergem în 
living, altfel mi-e teamă că dărâmăm totul prin bucătărie. 

O conduse până în camera de zi. Ea se aşeză în faţa lui, îi 
puse o mână pe umăr şi îi luă mâna stângă într-a sa. Se 
clătină de câteva ori, dar până la urmă reuşi să îşi ţină 

echilibrul. Aruncă o privire portretului lui Leif care stătea 
expus lângă ei, sprijinit de perete. 

— Leif, uită-te şi tu. Poţi să fii publicul nostru de cha-cha... 

Râse de propria glumă şi Patrik o scutură un pic. 

— Haide. Era vorba de cha-cha. Apoi mergem la culcare, 
bine? Ai promis. 

— Da, mergem să ne culcăm... Şi poate facem mai mult 
decât asta... 

Îl privi adânc în ochi. Simţi cum ochii îi lăcrimau din cauza 
alcoolului din respiraţia ei şi se abţinu să strănute. Era prima 
şi singura dată de când se întâlniseră când nu îl atrăgea o 
asemenea propunere. 

— Cha-cha, o îndemnă el. 

— Da, chiar aşa, zise Erica îndreptându-se. Faci aşa cu 
picioarele. Unu, doi, cha-cha-cha... înţelegi? 

încercă să vadă ce-i făceau picioarele, însă nu părea că le 
mişcă după vreo schemă anume. lar faptul că se clătină de 
vreo două ori nu-i fu nici el de prea mare ajutor. 

— Deheci faci la dreapta... şi apoi la stânga... 

Patrik încercă să urmeze paşii însă, de fapt, cel mai mult se 
gândea la câtă vreme după aceea avea s-o tachineze pentru 
asta. 

— Unu, doi, cha-cha-cha, apoi la dreapta, deheci stânga... 

Se împiedică şi Patrik o prinse. Privirea îi zăbovi asupra 
portretului lui Leif. Erica încercă să-şi fixeze privirea, dar era 
prea ameţită. Se încruntă. 

— Dreapta... şi stânga... murmură ea. 

Se uită cu privirea înceţoşată la Patrik. 

— Acum ştiu ce nu se potriveşte... 

Îşi sprijini capul pe umărul lui. 

— Ce? Ce nu se potriveşte? Erica? 

O scutură uşor, însă nu mai răspunse. Apoi auzi cum începu 
să sforăie. Dumnezeule! Cum avea să o ducă acum sus în 
dormitor? Şi ce voia să spună? Nici nu ştia că exista ceva care 
nu se potrivea. 

Bohuslân 1672 


Temniţa se afla pe deal, chiar lângă han. Înainte nu-i 
dedicase mai mult decât un gând trecător. Sigur că avea o 
imagine despre cum ar fi arătat o temniţă, insă nu putuse să- 
şi imagineze întunericul. şi- umezeala. Mici creaturi se 
strecurau şi se târau în întuneric. li atingeau mâinile şi 
picioarele. 

Temnița era mică şi folosită mai ales pentru cei care se 
înveseleau prea tare într-o seară la han sau pentru a-i face pe 
unii să se potolească şi să-şi scoată furia din ei atunci când şi- 
o vărsau pe soţie şi pe copii. Era singură acolo. Elin se 
cuprinse cu brațele şi tremură în răcoarea frustă. In urechi îi 
suna strigătul Mărtei şi încă simțea cum se prinsese cea mică 
strâns de fustă. 

Luaseră cu ei lucruri din coliba  slujnicelor. Plantele şi 
infuziile ei. Cartea cu desene pe care i-o lăsase bunica. 
Instrucţiunile despre cum trebuiau amestecate, ilustrate clar 
de către cineva care nu ştia să scrie. Ce făcuseră cu aceste 
lucruri nu ştia. Ştia numai că se afla într-un impas serios. 

Preben avea să se întoarcă în vreo două zile şi nu avea să 
permită acestei nebunii să continue. Numai să vină acasă din 
Lur şi va remedia totul. II cunoştea pe ofițer, avea să 
vorbească cu el. Şi o să-i vorbească Brittei, o s-o pună la 
punct. Sigur voia numai să o înveţe o lecţie şi să o sperie. N-o 
s-o lase să moară. 

În acelaşi timp, Îşi amintea iazul. Privirea speriată a Mărtei 
atunci când era pe cale să alunece sub suprafața întunecată a 
apei. Şi îşi amintea de Panseluţa, care dispăruse şi nu se mai 
întorsese niciodată. Da, poate că Britta voia să o vadă 
moartă, însă Preben nu ar permite să se întâmple asta. Nu va 
mai fi bun cu Britta când va înțelege ce făcuse. Dacă mai 
rezista două zile, avea să se întoarcă acasă. La Mărta. Unde 
aveau să plece după aceea nu ştia, însă nu mai aveau să stea 
sub acoperişul Brittei. Se auzi un foşnet şi ofițerul apăru în 
prag. Se ridică rapid şi îşi îndreptă fusta. 

— Chiar e necesar să stau aici? Inchisă ca un infractor? Am 
o fiică şi nu am unde să fug. Nu aş putea rămâne acasă, sub 

acoperişul meu, până se lămuresc lucrurile? Promit să 
răspund la toate întrebările voastre şi ştiu că mulţi vor 
depune mărturie că nu sunt vrăjitoare. 

— Nu mergi nicăieri, rosti şuierător ofițerul şi îşi umflă 
afectat pieptul. Știu de ce sunt capabile cele ca tine şi ce 
mieroase puteți fi voi, mirese ale Satanei. Eu sunt un om cu 
frica lui Dumnezeu şi nu mă ajung blestemele şi pactele 
diavoleşti, vreau să-ți fie clar asta de la început. 

— Nu înțeleg despre ce vorbeşti, zise Elin tot mai 
consternată. 

Cum se putuse întâmpla asta? Cum ajunsese aici? Ce-i 
făcuse ofițerului, ca să se uite la ea cu un astfel de dispreț în 
privire? Sigur că păcătuise, fusese un om slab şi cu trupul, şi 
cu sufletul, însă pentru asta plătise prețul. Nu putea înțelegea 
de ce Dumnezeu pretindea o osândă şi mai mare. Disperată, 
căzu în genunchi, în mizerie, îşi uni mâinile şi începu să se 
roage. 

Ofițerul se uită cu dezgust la ea. 

— Prefăcătoria asta nu mă păcăleşte, zise el. Ştiu foarte 
bine ce hram porți şi în curând tot ținutul o să ştie asta. 

Atunci când se făcu din nou întuneric şi uşa celulei se 
închise, Elin se rugă din nou. Se rugă până picioarele îi 
amorțiră şi nu îşi mai simţea braţele. Însă nu o asculta nimeni. 

Erica îşi deschise uşor ochii şi îi miji spre soare. Maja se afla 
în faţa ei. 

— De ce dormi pe canapea, mama? întrebă ea. 

Erica se uită în jur. Da, de ce dormea pe canapea? Nu-şi 
aducea aminte cum ajunsese acasă. 

Canapeaua era zgrunţuroasă sub ea şi se sprijini pe mână 
ca să se ridice, dar imediat îşi simţi capul ca şi cum ar fi fost 
pe punctul de a exploda. Maja stătea lângă ea, aşteptând un 
răspuns. 

— Pe mama o doare burta, aşa că a fost mai bine să stau 
aici ca să nu-l molipsesc şi pe tata, zise ea. 

— Săraca de mama, spuse Maja. 

— Da, săraca de mama, repetă Erica strâmbându-se. 
Dumnezeule, nu mai fusese beată din ziua de după nunta lor 
şi uitase cu totul ce experienţă apropiată de moartea clinică 
putea fi. 

— Deci acum cadavrul e treaz, zise Patrik un pic prea voios 
când apăru în living, cu un geamăn pe fiecare braţ. 

— Impuşcă-mă, zise Erica reuşind să se ridice. 

Camera părea că se învârte, iar gura îi era uscată ca iasca. 

— Trebuie să fi fost o petrecere de burlăciţe reuşită ieri, 
zise Patrik râzând. 

Erica simţi că râdea de ea, nu cu ea. 

— De fapt ne-am distrat foarte bine ieri, zise ea luându-se 
de cap. Dar au fost multe băuturi. Şi mama ta se simte azi 
precum merită... 

— Sunt foarte mulţumit că am scăpat şi nu am văzut 
dezastrul, mi-a ajuns să te văd ieri pe tine când ai ajuns 
acasă. 

Îi puse pe gemeni în faţa televizorului şi deschise canalul 
pentru copii. 

Maja se aşeză lângă Noel şi Anton şi spuse foarte serioasă: 

— Mama e bolnavă, aşa că trebuie să ne purtăm foarte 
frumos cu ea. 

Gemenii dădură din cap şi apoi se întoarseră la programul 
pentru copii. 

— Când am ajuns acasă? întrebă Erica încercând cu 
disperare să găsească informaţiile lipsă. 

— Pe la unu. Şi atunci ai vrut să dansezi. Ai insistat să mă 
înveţi cha-cha. 

— Nu se poate. 

Erica îşi duse mâna la frunte. Ştia că va trebui să înghită 
asta mult timp de acum încolo. 

Patrik redeveni serios. Se aşeză lângă ea pe canapea. 

— Ai spus ceva ciudat chiar înainte să cazi lată. Te-ai uitat 
la portretul lui Leif, ai îndrugat ceva despre dreapta şi stânga 
şi că înţelegeai acum ce nu se potrivea. lţi aminteşti ceva 
despre asta? 

Erica încercă să-şi amintească, însă memoria nu o ajută. 
Ultima amintire era a unui cocteil Long Island Ice Tea care-i 
fusese pus în faţă. Ar fi trebuit să aibă destulă minte ca să nu 
se aventureze la asemenea băuturi. Dar înţelepciunea de 
după consumarea faptei nu-i servea la nimic. Nici măcar nu-şi 
amintea cum ajunsese acasă. După o privire aruncată asupra 
tălpilor negre ca funinginea, constată că probabil se plimbase 
desculţă până acasă. 

— Nu, deci nu îmi amintesc, zise ea strâmbându-se. Din 
păcate. 

— Încearcă să-ţi aminteşti. Dreapta. Stânga. Asta ai zis 
chiar înainte. Părea că declanşase ceva... 

Erica încercă, dar capul o durea atât de rău, că nu putu să 
se gândească. 

— Nu, din păcate. Dar poate vine cu încetul, zise ea, apoi 
tresări şi se încruntă. Dar îmi amintesc ceva de alaltăieri! 
lartă-mă, s-au petrecut atât de multe cu petrecerea, că am 
uitat cu totul! 

— Ce? întrebă Patrik. 

— Sigur e foarte important şi ar fi trebuit să-ţi spun chiar 
atunci, dar ai venit târziu şi apoi am fost luată de valul cu 

petrecerea. Am întâlnit-o pe Marie, din întâmplare, vinerea 
trecută. Am trecut pe lângă locul unde filmau, jos în port, 
când erau în pauză. Marie m-a strigat şi mi-a spus că auzise 
că aş vrea să vorbesc cu ea. Am stat un moment la cafeneaua 
Bryggan şi am vorbit despre ce s-a întâmplat cu Stella. Insă 
nu asta e cel mai important. Când eram pe punctul de a pleca 
de acolo, a venit spre mine machieuza şi mi-a spus că Marie 
nu are niciun alibi şi că ea este cea care a dormit la regizor în 
noaptea aceea, nu Marie. 

— Ah, la naiba, zise Patrik şi Erica văzu cum gândurile 
încep să i se pună în mişcare. 

Îşi masă fruntea. 

— Încă un lucru... Marie spune că a zărit sau a auzit pe 
cineva în pădure chiar înainte să dispară Stella. Poliţia nu a 
crezut-o, dar nu e de mirare, pentru că a spus asta prima oară 
abia după ce a revenit asupra mărturisirilor iniţiale. Ea crede 
că acea persoană a lovit din nou. 

Patrik clătină din cap. Suna foarte cusut cu aţă albă. 

— Ştiu, sună a speculație. Voiam să-ţi povestesc, totuşi, 
zise Erica. Vouă cum vă merge? 

Se străduia să vorbească, deşi limba îi părea lipită de cerul 
gurii. 

— Aţi avut ieri percheziţia la fermă, nu? 

— A mers bine. 

Îi povesti despre ce găsiseră în hambar şi Erica făcu ochii 
mari. 

Era greu de spus ce însemna, însă îşi dădea seama că era 
un mare pas înainte pentru anchetă faptul că acum ştiau 
precis unde fusese ucisă Nea. 

— Când primiţi rezultatul investigaţiei tehnice? 

— La jumătatea săptămânii, zise Patrik oftând. Aş fi 
preferat să am un răspuns ieri, e incredibil de frustrant să nu 
ştim cu ce să lucrăm mai departe. Insă îi voi lua pe mamă şi 
pe tată la interogatoriu azi, să vedem la ce ajungem. 

— Crezi că unul dintre ei a făcut-o? întrebă Erica fără a fi 
sigură că voia să audă răspunsul. 

Crimele comise de părinţi împotriva copiilor erau oribile. 
Ştia că se întâmpla mult prea des, dar nu putea înţelege cum. 

Se uita la copiii săi, care stăteau pe duşumea în faţa 
televizorului, şi simţea cu toată fiinţa că ar putea face orice ca 
să îi protejeze. 

— Nu ştiu, spuse Patrik. Asta a fost problema tot timpul, 
există aşa de multe posibilităţi, dar nicio pistă clară. lar acum 
tu spui că Marie nu are alibi. Asta deschide şi mai multe 
posibilităţi. 

— O să apară şi pista, zise ea mângâindu-i braţul. Şi cine 
ştie, poate în câteva zile primeşti informaţii relevante. 

— Da, e adevărat, spuse el ridicându-se. 

Făcu un semn din cap spre copii. 

— Poţi să te descurci în starea în care te afli? 

Ericăi i-ar fi plăcut să spună că nu, dar se abţinu. Era 
singura responsabilă pentru mahmureala asta, nu avea decât 
să suporte consecinţele. Insă avea să fie o zi lungă, cu mult 
televizor pentru copii şi cu multe mituiri. 

Patrik o sărută pe obraz şi porni spre slujbă. Cu capul 
bubuind, Erica se uită intens la tabloul cu Leif de pe perete. 
Ce-ar fi putut să spună? Oricât încercă, nu reuşi să îşi 
amintească. Ceaţa era încă densă. 


Patrik apăsă pe butonul de înregistrare şi citi formalităţile 
cu privire la zi, dată şi cei prezenţi în camera de interogatoriu. 
Apoi rămase tăcut un moment, privindu-l pe Peter. Bărbatul 
din faţa lui părea că îmbătrânise cu zece ani în ultima 
săptămână. Patrik fu cuprins de un val de compasiune, însă 
îşi reaminti că trebuia să rămână obiectiv şi profesionist. E 
foarte uşor să te laşi păcălit de ceea ce preferi să crezi sau să 
nu crezi despre alţii. Făcuse această greşeală înainte şi 
învățase că omul e infinit de complex, că nimic nu este de la 
sine înţeles. 

— Cât de des foloseaţi hambarul de pe terenul vostru? 

Ochii lui Peter se îngustară. 

— Eu... deci... hambarul? Nu-l foloseam deloc. Nu avem 
niciun animal în afară de pisică şi nu-l folosim nici pentru 
depozitare. Nu ne place să adunăm prea multe lucruri. 

Îl privi atent pe Patrik. 

— Când aţi fost ultima oară în hambar? 

Peter se scărpină în cap. 

— Păi, a fost când am căutat-o pe Nea? spuse el. 

— Şi înainte de asta? 

— Hm, nu ştiu. Să fi fost cu o săptămână înainte, am intrat 
să o caut. Era singura căreia îi plăcea acolo, i se părea un loc 
primitor. Obişnuia să stea acolo şi să se joace cu pisica, căreia 
din nu ştiu ce motiv îi spunea pisica neagră. 

Peter râse, dar râsul i se opri repede în gât. 

— De ce întrebaţi despre hambar? vru el să ştie, însă nu 
primi niciun răspuns din partea lui Patrik. 

— Sunteţi sigur că ultima oară când aţi intrat în hambar a 
fost în săptămâna de dinaintea dispariţiei sale? Sau puteţi fi 
mai exact? 

Peter clătină din cap. 

— Nu, chiar nu am idee. O săptămână e o aproximare. 

— lar Eva? Ştiţi când a fost pentru ultima oară în hambar? 
Exceptând atunci când aţi intrat să o căutaţi pe Nea? 

Urmă o nouă clătinare din cap. i 

— Nu, habar nu am, întrebaţi-o pe ea. Insă nici ea nu avea 
motiv să meargă acolo. Nu folosim hambarul. 

— Aţi văzut pe altcineva în apropierea hambarului? 

— Nu. Niciodată. De fapt, o dată mi s-a părut că văd ceva 
mişcându-se acolo, dar când am intrat şi m-am uitat în jur, a 
apărut pisica şi am presupus că fusese doar ea. 

Îşi ridică privirea spre Patrik. 

— Ce, credeţi că a fost cineva acolo? Nu înţeleg prea bine 
unde bat toate întrebările astea... 

— Cât de des stătea Nea în hambar? Ştiţi ce făcea acolo? 

— Nu, nu mai mult decât că îi plăcea să stea acolo şi să se 
joace. Reuşea mereu atât de bine să-şi găsească singură 
ocupaţie. Vocea i se frânse şi tuşi. 

— Spunea adesea „mă duc în hambar să mă joc cu pisica 
neagră”, aşa că presupun că exact asta făcea. Se juca cu 
pisica. Este genul care se lasă mângâiată. 

— Da, am observat asta, zise Patrik zâmbind. Şi cum a fost 
în dimineaţa în care a dispărut, nici atunci nu aţi văzut nimic 
în hambar sau în jurul lui? Cel mai mic detaliu poate fi de 
interes. 

Peter se încruntă. Dădu din cap. 

— Nu, fusese o dimineaţă obişnuită. Era calm şi linişte. 

— Urcaţi vreodată în podul din hambar? 

— Nu, nu cred că vreunul din noi a fost acolo de când am 
cumpărat locul. Şi i-am interzis Neei să se caţăre acolo. Nu 
există nici parapet, nici fân jos care să atenueze căderea, 
dacă ar fi picat, aşa că ştia că nu avea voie. 

— Obişnuia să asculte? 

— Da, era... nu era... deloc un copil din aceia care fac 
invers decât le spui. Dacă spusesem că nu avea voie în pod 
singură, atunci nu se apropia. 

— Cum era Nea cu alţi oameni? Cu străinii? Ar fi avut 
încredere în cineva pe care nu îl cunoştea? 

— Din păcate, nu am învăţat-o destul pe Nea că există 
oameni care nu sunt buni. li iubea pe toţi şi credea că toţi 
sunt buni. Toţi oamenii pe care îi întâlnea erau prietenii ei cei 
mai buni. Da, dacă mă gândesc bine, spunea tot timpul că 
pisica neagră era prietenul ei cel mai bun, aşa că pot adăuga 
că şi oamenii, şi animalele erau prietenii ei cei mai buni. 

Vocea i se rupse din nou. Patrik văzu că îşi strângea 
maxilarele ca să nu îşi piardă stăpânirea de sine. 

Strânse din pumni, pentru că nu ştia cum să pună 
următoarea întrebare. 

— Am auzit o serie de lucruri de la poliţia din Uddevalla. 

Peter tresări. 

— Ce anume? 

— Despre excesele dumneavoastră de violenţă când... 
când beţi. 

Peter clătină din cap. 

— Asta a fost acum câţiva ani. Când am avut... probleme la 
lucru. 

Se uită la Patrik, apoi clătină şi mai puternic din cap. 

— Credeţi că eu?... Nu, nu i-aş fi făcut niciodată rău Neei. 
Sau Evei. Sunt familia mea, nu înţelegeţi? Nea a fost familia 
mea. 

Îşi îngropă faţa în palme. Umerii îi tremurau. 

— Ce e asta? De ce vorbiţi despre păcatele mele vechi? De 
ce întrebaţi atât de mult despre hambar? Ce aţi găsit acolo? 

— Nu pot spune chiar acum, spuse Patrik. Şi s-ar putea să 
fie nevoie să vă mai punem întrebări. Precum ştiţi, Gösta 
vorbeşte cu Eva şi îi pune cam aceleaşi întrebări ca şi mine. 
Suntem recunoscători pentru colaborarea voastră şi vă 
garantez că facem tot ce putem. 

— E sigur... că nu este... el?... se şterse Peter sub ochi. Ştiu 
că tatăl meu are păreri categorice şi ne-a antrenat şi pe noi 
în... Şi toţi au vorbit. Despre tabăra de refugiaţi... Până la 
urmă ajungi să asculţi... 

— Este sigur că nu a fost bărbatul la care am fost trimişi. 
Cineva a furat chiloţii Neei de pe uscător după dispariţia ei şi 
a încercat să facă astfel încât să fie închis. 

— Cum se simt? 

Peter nu-l privi în ochi pe Patrik. 

— Sincer vorbind, nu foarte bine. Nu ştiu dacă soţia lui va 
supravieţui, iar Karim, cum îl cheamă pe el, a suferit arsuri 
grave la mâini. 

— Şi copiii? întrebă Peter ridicând până la urmă privirea. 

— Se simt bine, zise Patrik liniştitor. Locuiesc temporar la 
una dintre colegele mele, până când tatăl lor va fi externat. 

— Imi pare rău că noi... 

Nu reuşi să termine propoziţia. 

Patrik dădu din cap. 

— Nu contează. Ce s-a întâmplat s-a întâmplat, iar noi 
încercăm în acelaşi timp să aflăm cine a pus focul la tabăra 
de refugiaţi şi cine a omorât-o pe fiica dumneavoastră. 

— Trebuie să aflăm, spuse Peter, iar disperarea îi luci în 
ochi. Altfel nu  supravieţuim. Eva nu supravieţuieşte. 
Necunoaşterea ne doboară. 

— Facem tot ce putem, zise Patrik. 

Insă cu bună ştiinţă nu folosi cuvinte care să sugereze 
promisiunea. La acel moment nu era nici măcar sigur că avea 
să reuşească. Declară interogatoriul încheiat şi închise 
reportofonul. 


Primul lucru de care deveni conştientă era cât de rău se 
simţea. Apoi de pătura aspră de sub ea. Pleoapele îi păreau 
lipite şi era o luptă să-şi deschidă ochii. Nu recunoscu tavanul 

care i se învârtea deasupra, iar senzaţia de greață era tot mai 
puternică. Camera avea tapet cu dungi albastre, însă nu-şi 
amintea să le fi văzut înainte. Greaţa îi zguduia tot corpul şi 
îşi întoarse panicată capul într-o parte. Voma căzu pe 
duşumea, lângă pat. Avea un gust puternic şi oribil şi duhnea 
a alcool. 

Jessie gemu. Când se întoarse, simţi că era lipicioasă, îşi 
puse degetele peste piept şi realiză că vomase pe ea. Panica 
crescu. Unde se afla? Ce se întâmplase? 

Se ridică încet. Tremura şi greaţa aproape că preluă din 
nou controlul, dar reuşi să şi-o reprime. Se uită în jos, la 
corpul ei, şi nu putu că-şi creadă ochilor. Era total goală. 
Peste tot numai dungi negre. Îi luă numai câteva secunde să 
înţeleagă ce cuvinte îi erau scrise pe corp. Unul după unul, o 
loviră ca un ciocan. 

Curvă. Târfă. Grasa. Scârba. 

| se tăie respiraţia. 

Unde se afla? Cine făcuse asta? 

Îşi aminti o imagine. Fotoliul pe care stătea. Paharele cu 
alcool pe care le primise. 

Petrecerea lui Basse. 

Trase o pătură şi se uită în jur. Arăta ca dormitorul unor 
părinţi. Pe noptieră era o fotografie cu o familie zâmbitoare. 
Da, acolo era el. Basse. Rânjind într-o barcă cu pânze între un 
bărbat şi o femeie cu dinţi albi, perfecţi. 

Greaţa reveni odată cu intuiţia că acesta fusese planul lor 
de la bun început. Totul fusese fals. Vendela, care bătuse la 
uşă şi voise să-şi petreacă timp cu ea. Se prefăcuseră că sunt 
amici cu ea. Nimic nu fusese adevărat. 

Aceeaşi mizerie ca în Anglia. 

Îşi trage genunchii spre sine. Nu mai simţi duhoarea. Nu 
mai simţea decât abisul crescându-i în piept. 

Simti usturime între picioare şi îşi duse o mână acolo. Dădu 
de ceva vâscos şi, deşi nu avea vreo experienţă, realiză ce 
era. Nemernicii. 

Încordându-şi puterile, îşi aruncă picioarele peste colţul 
patului. Când se ridică, o cuprinse ameţeala şi de această 
dată nu-şi mai putu reprima senzaţia de greață. 

După ce termină cu vomitatul, se şterse la gură cu dosul 
mâinii şi păşi pe mizeria de jos. Reuşi să ajungă în baia 
adiacentă camerei. 

Clipi pentru a-şi îndepărta lacrimile apărute când îşi văzu 
imaginea în oglindă. Machiajul cursese, avea resturi de vomă 
pe gât şi pe piept. lar pe frunte scria „târfă”. Obraijii îi erau 
mâzgăliţi cu cuvinte urâte. 

Lacrimile îi curgeau neîngrădite atunci când se aplecă 
peste chiuvetă. Rămase aşa câteva minute. Până la urmă 
intră în duş şi deschise apa caldă. Cât de caldă era posibil. 
Când începu să scoată aburi, intră şi lăsă jetul de apă să o 
Clătească. Era atât de caldă, că pielea îi căpătă o nuanţă 
intensă de roşu. Voma se spălase şi asta făcea cuvintele 
negre să apară încă şi mai clar. 

Cuvintele ţipau la ea şi simţi cum pântecele îi zvâcnea roşu 
şi plin de durere. 

Jessie luă o sticluţă cu săpun de pe raft şi se unse peste tot. 
Se spălă între picioare până ce nu mai rămase nicio urmă 
scârboasă. Nu avea să mai lase pe nimeni să o mai atingă 
acolo. Era mânijită, distrusă. 

Se tot frecă pe corp, însă cuvintele refuzau să dispară. Era 
marcată şi îşi dorea să îi marcheze pe toţi care făcuseră asta. 

Sub apa fierbinte Jessie luă o decizie. Aveau să plătească. 
Fiecare dintre ei. Aveau să plătească. 


Să ai grijă de copii în stare de mahmureală era ceva ce ar fi 
trebuit să se afle pe lista pedepselor pentru infracţiuni 
majore. Erica nu avea idee cum urma să se descurce pe tot 
parcursul zilei. Şi ca de obicei, copiii simțeau slăbiciunea şi nu 
scăpau ocazia să-şi facă de cap. Era drept că Maja, ca 
întotdeauna, era calmă şi blândă, însă gemenii aleseseră să 
se comporte în acea zi ca şi cum nu mai trăiseră în camere 
mobilate.  Strigau, se băteau, se căţărau şi fiecare 
admonestare rezulta într-un țipăt prelung care te făcea să 
simţi că îţi exploda capul. 

Când sună mobilul, se gândi mai întâi să nu răspundă, 
pentru că nivelul zgomotului ar fi zădărnicit orice convorbire 
rezonabilă, însă apoi văzu că era Anna. 

— Bună, cum te simţi astăzi? 

Anna părea neruşinat de voioasă şi de veselă, iar Erica 
regretă pe dată că răspunsese. Contrastul cu propria ei 
situaţie era mult prea mare. Se consolă cu gândul că, dacă 
Anna nu ar fi fost gravidă, s-ar fi aflat într-o stare şi mai 
deplorabilă decât a ei. 

— Ai ajuns bine ieri? Am plecat înaintea ta şi mi-a fost un 
pic teamă că nu aveai să găseşti drumul... 

Anna râse pe înfundate şi Erica oftă. Încă una din familie 
care avea s-o tachineze cu asta până la sfârşitul zilelor. 

— Se pare că am ajuns acasă, însă nu aş putea spune că 
îmi amintesc cum. Dar după cum îmi arătau picioarele, se 
pare că am mers desculţă. 

— Ah, dar ce mai seară! Şi cine ar fi bănuit că doamnele 
ştiau să petreacă atât de bine? Ce poveşti! Pentru o clipă mi 
s-a părut că nu-mi cred urechilor. 

— Da, niciodată nu o s-o mai văd cu aceiaşi ochi pe 
Kristina, trebuie să recunosc. 

— Şi treaba cu dansul a fost amuzantă. 

— Da, chiar, cică am intenţionat să-l învăţ şi pe Patrik să 
danseze cha-cha când am ajuns acasă... 

— Serios? pufni Anna. Aş fi dat orice să fi văzut asta. 

— Şi apoi am adormit pe umărul lui în mijlocul lecţiei de 
dans, aşa că mi-a făcut patul pe canapea. Şi acum mă simt 
aşa cum merit. lar puştii mi-au mirosit slăbiciunea şi mă atacă 
în bandă. 

— Săraca de tine. Pot să-i iau eu, să te odihneşti un pic. 
Oricum nu fac decât să merg prin casă. 

— Nu, e în regulă, spuse Erica. 

Oferta era fără îndoială atrăgătoare, însă criticul din 
interiorul ei era de părere că trebuia să se pedepsească 
singură pentru că ajunsese în această situaţie. 

Erica se plimbase încoace şi-ncolo în timp ce vorbea, iar 
acum se afla din nou în faţa portretului lui Leif. Viola îl 
surprinsese într-adevăr foarte bine, judecând după fotografiile 
cu el pe care le văzuse. Ba chiar portretul transmitea mai 
mult decât o făcuseră fotografiile. li capta personalitatea şi îi 
dădea senzaţia că o privea. Cu spatele drept, mândru, stătea 

la birou unde totul era frumos şi în ordine. Un vraf de hârtii în 
faţa lui, un stilou în mână, un pahar de whisky alături. Erica 
privi îndelung portretul. Dintr-odată, ceața se risipi. Ştia exact 
ce descoperise înainte de a adormi pe umărul lui Patrik. 

— Anna, pot să mă răzgândesc? Ai putea să vii o clipă? 
Trebuie să plec la Tanumshede. 


Karim întoarse capul spre fereastră. Singurătatea aici, la 
spital, era copleşitoare, cu toate că primise nişte vizite. 
Trecuse Bill, împreună cu Khalil şi Adnan. Însă Karim nu ştiuse 
ce să spună. Chiar şi cu ei în încăpere se simţise singur şi 
părăsit. Cu Amina alături, era mereu acasă, oriunde s-ar fi 
aflat. Ea era toată lumea lui. 

Mai întâi ezitase să-i lase pe copii să locuiască la unul 
dintre poliţişti. Doar ei porniseră totul. Dar ea avea ochi 
blânzi. Şi nici ea nu făcea parte din lumea asta. 

Acum, de dimineaţă, vorbise cu copiii la telefon. Auzise că 
se simțeau bine. Oscilaseră între a întreba neliniştiţi ce făcea 
mama şi cât timp avea să mai stea la spital, şi a-i povesti că 
aveau un nou tovarăş de joacă, pe nume Leo şi ce jucării avea 
şi că era un bebeluş acolo foarte drăguţ şi că Rita gătea 
mâncare foarte bună, dar nu avea acelaşi gust ca a mamei... 

Vocile lor îl făceau la fel de fericit pe cât de nefericit îl făcea 
îngrijorarea. Doctorii păreau tot mai trişti când îi întreba de 
Amina. | se dăduse voie o dată să o viziteze. Fusese atât de 
cald. Treizeci de grade, i se spusese. O soră îi explicase că 
persoanelor cu arsuri foarte grave le e frig din cauza pierderii 
de lichid şi de aceea fuseseră nevoiţi să ridice temperatura în 
cameră. 

Mirosul îi înlăcrimase ochii. A porc fript mirosea draga lui de 
Amina. Stătea nemişcată în pat, iar el îi întinsese o mână, 
voise să o atingă, însă nu îndrăznise. Îi răseseră părul şi nu-şi 
putu înfrâna suspinele la vederea pielii arse. Chipul rănit 
lucea de vaselină şi părţi mari din corp erau pansate. 

Amina era ţinută în comă artificială, cuplată la un aparat 
care o ajuta să respire. Pe toată durata vizitei lui, lumea se 
mişca prin încăpere. Erau toţi atenţi la Amina şi nimeni nu se 
uitase în direcţia lui Karim. Le era recunoscător pentru asta, 

recunoscător că făceau tot ce puteau să o ajute pe ea. 

El nu putea decât să aştepte. Şi să se roage. Suedezii nu 
păreau să creadă în rugăciuni. El se ruga zi şi noapte pentru 
Amina, ca ea să rămână cu el şi cu copiii, şi ca Dumnezeu să 
o mai lase o vreme cu ei. 

Pe fereastră se vedea soarele strălucind, însă nu era 
soarele lui. Nu era ţara lui. Şi îl lovi un gând. Asta însemna că 
îşi părăsise şi Dumnezeul atunci când fugise? 

In clipa în care doctorul sosi în cameră cu paşi înceţi, Karim 
ştiu că aşa a fost. O singură privire către faţa acestuia şi a 
fost destul să-şi dea seama că de acum rămăsese singur. 


— Avem o serie de elemente noi pe care să le luăm în 
considerare, spuse Patrik rămânând în picioare, pentru a avea 
atenţia tuturor. 

Annika pregătise o gustare de dimineaţă, iar pe masă se 
aflau franzelă de Skogaholm, unt, brânză, felii de roşie şi 
cafea. 

Era exact de ce avea nevoie Paula, pentru că de dimineaţă 
nu apucase decât să ia în viteză un sendviş cu pâine 
crocantă, şi acela la insistența Johannei. In timp ce îşi ungea 
pâinea, se uită la Martin. Părea obosit, ca şi cum n-ar fi dormit 
toată noaptea, dar nu la modul „m-am foit şi n-am dormit 
toată noaptea”, ci mai degrabă la modul „am făcut tumbe în 
pat toată noaptea”. li zâmbi cu înţeles, iar el se înroşi imediat. 
Se bucura pentru el şi în acelaşi timp spera ca noua lui 
pasiune să nu ducă la disperare sau la inimă frântă. Avusese 
destul parte de asta. 

Îşi îndreptă atenţia asupra lui Patrik. 

— După cum ştiţi, ieri am descoperit mai multe lucruri 
importante, în timpul percheziţiei la ferma familiei Berg. În 
hambar, tehnicienii au găsit un ambalaj de ciocolată Kex, 
prins într-o crăpătură. Nu ştim cum şi când a ajuns acolo, însă 
Nea avea în stomac resturi de ciocolată Kex, prin urmare 
credem că există o legătură. Mai ales dacă ne gândim la ce s- 
a găsit după aceea. 

Tăcu, însă nimeni nu spuse nimic. Vestea descoperirii lor îi 
lovise pe colegii lui ca o bombă, le dăduse speranţe şi un nou 

elan într-o anchetă care începuse să stagneze. 

— Când aflăm dacă este sângele Neei? întrebă Martin. 

— Torbjörn crede că pe la mijlocul săptămânii, spuse Patrik 
şi luă o înghiţitură de suc înainte de a continua. Şi acum o să 
vă spun ceva cu totul nou. Torbjörn tocmai a sunat şi a spus 
că au mai făcut o descoperire. După ce tehnicienii au 
terminat cu hambarul, eu am plecat de la fermă. Ei urmau să 
verifice perimetrul din jurul casei, iar Torbjörn zicea că asta le 
va lua restul după-amiezii şi seara. Niciunul dintre noi nu 
credea că se va mai găsi ceva, dar ne-am înşelat. 

Patrik făcu o pauză de efect. 

— În iarba înaltă din afara hambarului, unul dintre 
tehnicieni a găsit un ceas. Un ceas de copil, cu ilustraţii din 
„Regatul de gheaţă”... Asta nu ştiam când l-am interogat pe 
Peter azi-dimineaţă, însă i-am sunat imediat şi Eva a 
confirmat că Nea avea un astfel de ceas şi că îl purta aproape 
în fiecare zi. Deşi nu l-au identificat, încă putem presupune că 
este al Neei. 

Paula îşi trase răsuflarea. La fel ca toţi colegii ei, înţelegea 
prea bine ce implica acest lucru. 

— Cureaua era ruptă, sticla zdrobită şi ceasul s-a oprit la 
ora opt. Ca întotdeauna, trebuie să ne ferim de a trage 
concluzii hazardate, însă e foarte probabil să fi descoperit atât 
locul primar al crimei, cât şi timpul aproximativ când a murit. 

Mellberg se scărpină în cuibul de păr. 

— Deci a murit la ora opt dimineaţa şi apoi a fost 
transportată în locul în care a fost găsită? 

— Este cel mai plauzibil scenariu, da, zise Patrik confirmând 
din cap. 

Martin ridică mâna. 

— Schimbă asta ceva în privinţa alibiului lui Marie şi al lui 
Helen? 

— Nu, de fapt nu, răspunse Patrik. Helen nu a avut 
niciodată un alibi viabil, fie că vorbim de noapte sau de 
dimineaţă. Spune că a luat o pastilă de somn şi că a dormit 
buştean toată noaptea, până la ora zece, când a ieşit la 
alergat. Însă nimeni nu poate confirma asta, pentru că soţul 
era plecat din oraş, iar fiul a văzut-o de-abia la prânz. Marie a 

susţinut tot timpul că a avut alibi şi pentru noapte, şi pentru 
dimineaţă, dar Erica mi-a povestit mai devreme ceva cel puţin 
neaşteptat. A întâlnit-o vineri pe Marie şi au stat un pic de 
vorbă la cafeneaua Bryggan. După ce Marie s-a întors la 
filmări, machieuza filmului a venit la Erica şi a afirmat că 
alibiul lui Marie nu ţine, pentru că ea era cea care îşi 
petrecuse noaptea şi dimineaţa cu regizorul. Nu Marie. 

— Ah, la dracu, zise Martin. 

— Poate fi adevărat? întrebă Paula. Nu e în joc vreo gelozie 
care o face să inventeze povestea? 

— Nu rămâne decât să o întrebăm pe Marie pur şi simplu. 
Şi desigur că trebuie să vorbim cu regizorul din nou şi cu 
femeia aceasta. Dacă aşa stau lucrurile, atunci fără îndoială 
că Marie va trebui să dea explicaţii. Ca de exemplu de ce 
simţea nevoia să mintă în legătură cu un alibi. 

— Deşi acel Jörgen a spus doar că Marie era acolo cu el, 
spuse Martin. De ce-ar fi afirmat asta dacă nu era ea? 

Paula se uită la el şi oftă. Era un poliţist priceput, dar uneori 
era dezarmant de inocent şi de naiv. 

— Marie e vedeta unui film cu un buget de milioane. Un 
film despre care se speră că va avea un uriaş succes 
comercial. Cred că Jörgen ar fi pregătit să spună orice ca să 
nu pună filmul în pericol. 

— Ah, la naiba, nu m-am gândit aşa. 

— Eşti cam prea drăguţ să te gândeşti aşa, zise Paula, ceea 
ce-l făcu să pară profund ofensat. 

Insă nimeni nu spuse nimic şi nici Martin nu protestă. Ştia 
în sinea lui că Paula avea dreptate. 

— Putem începe prin a auzi ce are de spus Marie, zise 
Patrik. Mă gândeam să îl iau pe Gösta şi să mergem acolo 
chiar acum, după şedinţă. Insă de vreme ce Marie se afla în 
cabina de machiaj din Tanumshede la ora nouă deja, mi-e 
greu să văd cum ar fi omorât-o pe Nea la ora opt. 

— Bine, spuse Paula. Să ne întoarcem la ambalajul de 
ciocolată. Când primim analiza. Putem găsi amprente şi 
salivă. 

Patrik aprobă din cap. 

— Da, asta sperăm. Însă, ca de obicei, nimic nu e clar până 

nu avem rezultatele în mână. Acum acesta este un demers 
care are prioritate, dar nu ştim ce se poate întâmpla. 

— Bine, şi asta înseamnă că putem primi rezultatele 
analizei la mijlocul săptămânii? întrebă Martin. 

— Da, asta mi-a spus Torbjârn. 

— Aţi mai găsit ceva? Urme de încălţăminte? Amprente de 
degete? Altceva? 

Paula înghiţi ce mai rămăsese din sendviş şi începu să-şi 
pregătească încă unul. Nici ea nu dormise prea multe ore în 
acea noapte, iar lipsa somnului o înfometase. 

— Nu, se pare că hambarul a fost bine curăţat. Torbjörn a 
găsit ambalajul de ciocolată numai pentru că alunecase într-o 
crăpătură. O scăpare a celui care a făcut curăţenie. 

Martin ridică din nou mâna. Ochii înroşiţi se potriveau cu 
culoarea părului. 

— Când e gata Pedersen cu raportul final? 

— De fiecare dată când întreb, primesc răspunsul „în vreo 
două zile”, zise Patrik cu o voce în care se simţea frustrarea. 
Au o groază de lucru şi lucrează cât de repede pot, ştiu asta. 
Dar tot e al naibii de frustrant. 

Se aplecă spre masă cu mâinile încrucişate. 

— Ce spun părinţii? Ştii că eu mereu zic că trebuie căutat 
mai întâi printre cei apropiaţi din familie, spuse Mellberg în 
timp ce îşi construia un sendviş uriaş, din şase felii. 

Paula surâse în sinea ei. Era sigură că, după obicei, avea să 
vină acasă la Rita în acea seară, susţinând sus şi tare că abia 
de îmbucase ceva în timpul zilei şi că era mort de foame. ŞI 
avea să adauge că nu pricepea cum de punea atâta pe el 
mâncând doar cât o vrabie. 

— Ei nu ştiu ce am găsit, zise Gösta, însă înţeleg, fireşte, că 
e ceva. Amândoi spun că nu au folosit hambarul şi că numai 
Nea obişnuia să meargă acolo. Nu am văzut pe nimeni străin 
înăuntrul sau în preajma hambarului, nici când a dispărut, nici 
de când au locuit acolo. 

Gösta se uită întrebător la Patrik, care adăugă: 

— Da, la un moment dat Peter a crezut că vede pe cineva 
mişcându-se în hambar, dar a fost acolo să verifice şi a găsit 
numai pisica. Aşa că sigur nu a fost nimic, am vrut doar să 

adaug. 

— Şi ce credem? zise Paula. Să se fi ascuns cineva în 
hambar şi să o fi atacat pe Nea? Avem ceva să sugereze un 
atac sexual? Urme de spermă? 

Detesta să fie nevoie să menţioneze asta, atacurile sexuale 
la adresa copiilor erau coşmarul ei cel mai mare, dar nu 
puteau ignora această posibilitate. 

— O să se vadă în raportul de autopsie, zise Patrik. 

— Dar da, cineva ar fi putut-o aştepta pe Nea în hambar. Ar 
fi ademenit-o cu ciocolată şi... da, ce s-o mai fi întâmplat, 
Dumnezeu ştie. 

— Am urcat în pădure prin spatele casei şi m-am uitat în 
jur, zise Gösta. Am vrut să văd dacă era posibil ca cineva să 
vină de acolo şi să fure chiloţii de pe suport fără să fie văzut 
din casă. Aşa cred că a făcut respectivul, ar fi fost prea expus 
să treacă prin curte. Şi am constatat că e posibil să te strecori 
nevăzut prin spatele tufişurilor până la acea parte a casei 
unde se află suportul de uscat rufe. Există şi destule locuri 
unde poţi sta ascuns şi privi panorama casei. Cineva poate că 
a observat-o pe Nea şi i-a urmărit obiceiurile, a văzut că se 
juca adesea în hambar. Şi acea persoană ar fi putut vedea şi 
că tatăl ei pleca, rămânând numai mama, ceea ce, mai ales 
dacă e vorba de un bărbat, ar fi fost percepută ca o 
ameninţare mult mai mică. 

— Nu e neobişnuit ca delincvenţii sexuali să îşi observe 
victima un timp înainte de crima propriu-zisă, zise încet Paula. 

Îmbucătura pe care o luă crescu brusc în gură şi puse 
sendvişul pe masă încercând să o înghită. 

— Şi partea de pădure din spatele casei a fost verificată 
minuţios ieri, spuse Patrik. Însă nu am găsit nimic 
semnificativ. Se adunase nişte gunoi, dar nimic interesant. 

Se uită la Paula. 

— Cum e cu incendiul? Şi încercarea de a arunca vina pe 
Karim? Aţi ajuns undeva? 

Ea îşi dorea să aibă ceva de spus, dar se loveau de puncte 
moarte oriunde se întorceau. Nimeni nu ştia nimic. Nimeni nu 
voia să îşi asume. Posibil să mai murmure câte unul „au 
primit ce-au meritat”, dar mai mult de asta nu se întindea 


Atag 


nimeni. 

Inspiră adânc. 

— Nu, nu avem nimic deocamdată, dar nu ne dăm bătuţi. 
Mai devreme sau mai târziu, îl va lua pe cineva gura pe 
dinainte. 

— Aveţi senzaţia că e ceva organizat? întrebă Mellberg. Sau 
poate fi vreun adolescent nebun? 

Fusese neobişnuit de tăcut în timpul şedinţei, probabil 
pentru că încă îi era ruşine de rolul jucat în evenimentele 
petrecute. 

Paula se gândi o clipă înainte de a răspunde. 

— De fapt, nu ştiu, spuse ea. Ştiu numai că mobilul a fost 
ura. Dacă a fost o hotărâre de moment sau dacă fusese 
planificat, n-aş putea spune. Deocamdată. 

Mellberg dădu din cap. Il lovi uşor cu palma pe Ernst, aflat 
la picioarele lui, şi nu mai puse alte întrebări. Paula se simţi 
recunoscătoare pentru brusca lui seriozitate. Şi credea că ştie 
cum se explica. Mellberg îşi petrecuse toată dimineaţa 
jucându-se cu Samia, Hassan şi Leo. li vânase prin 
apartament, prefăcându-se că e un monstru, îi gâdilase şi-i 
făcuse să râdă. Probabil într-un fel în care nu o făcuseră 
demult. De aceea, undeva în interiorul său îl iubea pe omul cu 
care mama ei alesese să trăiască. Nu ar fi recunoscut asta 
niciodată, însă devenise un fel de bunic pentru copiii ei şi felul 
în care se purta atunci când nu era în căutarea vreunui 
prestigiu oarecare o făcea să-i ierte toată pompa aceea 
idioată. Probabil că o va enerva până în ultimele lui clipe, însă 
era sigură că el ar muri de dragul copiilor ei. 

Cineva trase de uşa de la intrare, iar Annika merse să 
deschidă. Reveni cu o Erică răsuflând din greu şi care îi salută 
pe toţi scurt, din cap, înainte de a se întoarce spre Patrik. 

— Ştiu ce am descoperit ieri. Leif Hermansson nu s-a 
sinucis. A fost ucis. 

In încăpere se lăsă o linişte deplină. 

Trecuseră două zile. Elin aştepta încordată de fiecare dată 
când auzea pe cineva apropiindu-se de uşă. Nu primise defel 
de mâncare de când sosise, numai un pic de apă, iar oala de 
noapte nu fusese golită. Numai dacă se învârtea un pic, şi O 
lovea duhoarea. Singurul lucru care o făcea să reziste era că 
momentul în care Preben avea să vină acasă şi să afle ce se 
întâmplase se apropia cu fiecare oră care trecea. 

Până la urmă, auzi un zăngănit şi uşa fu deschisă. lată-l. 
Voia să i se arunce de gât, însă îi fu ruşine de cât de murdară 
era. 

Se vedea clar că îl deranja mirosul. 

— Preben! încercă ea să strige, dar îi ieşi mai mult un 
croncănit. 

Nu spusese nimic de două zile, iar vocea îi era spartă şi 
răguşită. Foamea o rodea, dar ştia că avea să plece curând. li 
era dor să simtă mâinile moi ale Mărtei în jurul ei şi micul corp 
apăsându-se de al ei. Dacă ar fi fost împreună nici măcar nu i- 
ar fi păsat dacă erau obligate să meargă pe drumuri şi să 
cerşească. Cu Märta lângă ea, putea şi să moară de foame 
sau să îngheţe. 

— Preben, spuse ea din nou şi de această dată vocea îi fu 
mai clară. 

EI se uită în jos şi îşi răsuci pălăria în mână. Simti cum 
îngrijorarea o apuca strâns de pântec. De ce nu spunea 
nimic? De ce nu se certa cu ofițerul şi nu o lua de acolo? De 
ce nu o ducea la Märta? 

— Preben, eşti aici ca să mă iei? zise ea. Britta a fost rea cu 
mine pentru ceea ce am făcut, a aflat asta când a fost în sat. 
A spus că sunt vrăjitoare doar ca să se răzbune. Dar sigur s-a 
liniştit acum, iar eu mi-am primit pedeapsa. A fost îngrozitor 
aici. M-am rugat zi şi noapte la Dumnezeu pentru iertarea 
păcatelor noastre şi promit să îi cer şi Brittei iertare. Dacă 
Britta vrea, pot să-i sărut picioarele şi să-i implor iertarea, 
apoi eu şi Märta putem pleca, să nu ne mai vadă. Te rog, 
Preben, îngrijeşte-te acum de asta cu ofițerul, ca să putem 
pleca acasă! i 

Preben continua să-şi răsucească pălăria. In spatele lui se 
iviră ofițerul şi paracliserul, iar ea înțelese că se aflaseră acolo 

şi ascultaseră tot timpul. 

— Nu ştiu despre ce vorbeşti, Elin, zise el distant. Eu şi 
soția mea am fost destul de buni să-ți deschidem casa tie şi 
fiicei tale pentru că ați fost parte din familie. Dar iată cum ne 
răsplăteşti. A fost un şoc să vin acasă şi să aflu că Britta a 
descoperit că sora ei e vrăjitoare. Și cu siguranță i-ai cauzat 
greutăți când a încercat să aibă un copil... Da, e o ruşine ce 
ne-ai făcut. lar faptul că acum vii cu minciuni despre soțul 
surorii tale, ei bine, asta dovedeşte cât de rea şi depravată 
eşti, şi arată cu claritate că eşti în ghearele diavolului. 

Elin nu putu decât să se uite la el, încremenită. Apoi 
alunecă în genunchi şi-şi ascunse chipul în mâini. 
Dezamăgirea era atât de mare şi de zdrobitoare, că nici nu 
putu să se înfurie. Cum l-ar putea contrazice? Preben era 
omul bisericii, statutul şi cuvintele lui cântăreau greu. Dacă se 
alia cu cei care o acuzau că era vrăjitoare, atunci nu mai avea 
să iasă de acolo, nu în viaţă. 

Preben făcu cale întoarsă, urmat de paracliser. Ofiţerul păşi 
în încăpere şi se uită cu dispreț la Elin, care se tânguia 
ghemuită. 

— Vei avea şansa să te dezvinovățeşti. Mâine va fi proba cu 
apa. Insă nu aş avea prea mari speranțe. Sunt sigur că vei 
pluti. 

Apoi închise uşa şi se făcu din nou întuneric. 

[29] 


Sam înainta încet pe potecă. Când se trezise de dimineaţă 
şi se întinsese după telefonul mobil, pe dată îl cuprinsese 
sentimentul de sfârşit de lume văzând mesajul de la Jessie. 
Inima îi exploda. Nu dorise să vină acasă la el, aşa că şi-au 
dat întâlnire în luminişul din spatele casei. Luase cu el o cutie 
cu lucrurile de care ar fi avut nevoie Jessie. Acetona mamei, 
care ştergea lacul de unghii, şerveţele de hârtie şi prosoape. 
Luase şi paracetamol, o sticlă mare cu apă, o pungă cu 
sendvişuri şi haine împrumutate din dulapul mamei. 

Carnetul de însemnări rămăsese în rucsac. Incă nu reuşise 
să i-l arate. 

Jessie stătea în luminiş, aşteptându-l. Şovăi când o văzu, nu 
se uita în direcţia lui, nu părea să se uite nicăieri. Purta nişte 
pantaloni de jogging mult prea lungi şi o bluză de trening cu 
gluga trasă. 

— Jessie, spuse el blând şi merse spre ea. 

Ea nu se mişcă. Nici nu-şi ridică privirea. Ruşinea din ochii 
ei era atât de mare, că el o simţi ca pe o lovitură în pântec. 

Sam îşi puse braţele în jurul ei şi o strânse puternic la piept. 
Ea nu-i răspunse. Nu suspină. Rămase nemişcată. 

— Sunt nişte lepre, spuse el cu voce stinsă. 

Vru să-i sărute obrazul, însă ea se feri. Îi ura pentru tot ce 
distruseseră în ea. 

Luă flaconul cu acetonă şi câteva şerveţele de hârtie. 

— Vrei să mănânci ceva înainte? 

— Nu, şterge asta. Vreau să scap de tot. 

li dădu gluga uşor în jos şi îi îndepărtă părul de pe faţă. l-l 
aranjă după ureche şi o mângâie pe creştet. 

— Stai liniştită, să nu îţi între acetonă în ochi. 

Începu atent să frece textul. Îşi păstră calmul de dragul lui 
Jessie, însă în interiorul lui izbucnise furtuna. Credea că-i 


11462, 


urăşte pentru ce-i făcuseră în toţi aceşti ani. Dar asta nu era 
nimic în comparaţie cu ce simţea acum, după ce-i făcuseră lui 
Jessie. Lui Jessie cea frumoasă, caldă, vulnerabilă. 

Carioca se lua, însă pielea rămânea uscată şi înroşită. După 
ce îndepărtă tot de pe faţă, continuă pe gât. 

Jessie îşi trase fermoarul ca să-l ajute. 

— Poţi să ţi-o scoţi? Adică nu e nevoie, dar... 

Nu mai ştia ce era potrivit să spună sau să facă. 

Ea îşi scoase bluza şi tricoul. Nu avea sutien şi văzu textul 
de pe piept, burtă şi spate. li acoperea tot corpul. 

Privi chipul lui Jessie. Ochii îi ardeau. 

Sam continua să frece frenetic. Culoarea neagră dispăru cu 
încetul. Ea rămase tot timpul nemişcată, ferindu-se uneori, 
când el apăsa prea tare. După ce termină cu bustul, se uită 
întrebător la ea. Jessie nu spuse nimic, doar îşi scoase 
pantalonii de jogging. Nu avea chiloţi pe dedesubt şi stătea 
complet goală în faţa lui. Sam se aşeză în genunchi. Nu-i 
putea întâlni privirea, plină de ură şi pustie în acelaşi timp. 
Cuvintele îi dansau în faţă pe când freca. Patru-cinci stiluri 
diferite de scris. Avea atâtea întrebări pe care nu îndrăznea 
să le pună. ŞI nici nu era sigur că ea ar putea răspunde. 

— Au făcut mai multe, spuse ea şoptit. Nu îmi amintesc, 
dar ştiu asta. 

Incetă o clipă să şteargă cu şerveţelele de hârtie. Voia să-şi 
pună capul în poala ei şi să plângă. Dar ştia că acum era 
nevoie să fie puternic pentru amândoi. 

— Dormeau ca porcii când am plecat, zise ea încet. Cum 
pot dormi? Cum pot face aşa ceva şi apoi dormi? 

— Nu sunt ca noi, Jessie. Am ştiut mereu asta. Suntem mai 
buni decât ei. 

Ştia ce era nevoie să facă acum. Împotriva celor care 
făcuseră asta şi a celor care le permiseseră. 


— Sper că nu ai condus până aici! zise Patrik privind-o 
sever pe Erica. 

Ea îşi dădu ochii peste cap. 

— Nu sunt proastă. Am luat autobuzul! 

— De ce să nu conducă? întrebă Martin uitându-se la Erica. 

— Pentru că draga mea soţie a venit acasă... hm, cam 
cherchelită e puţin spus. 

— Cherchelită? Pitoresc termen, n-am ce zice. 

Se întoarse spre Martin. 

— Mama lui Patrik a avut ieri petrecere de burlăciţe şi... 
poate a fost prea mult. 

Mellberg  râse pe  înfundate, dar după o privire 
amenințătoare şi congestionată aruncată de Erica nu mai 
spuse nimic. 

— Acum că s-au spus toate lucrurile interesante, ne-am 
putea concentra pe ceva un pic mai important? 

Patrik aprobă din cap. Stătuse mult timp în acea noapte 
gândindu-se la ce ar fi vrut să spună Erica. Rareori bătea 
câmpii, însă când descoperea ceva, în general era vorba de 
ceva important. 

— Prin urmare susţii că Leif Hermansson a fost omorât, 
spuse el. Pe ce te bazezi? 

Erica părea un pic cam palidă şi îi arătă un scaun liber. 

— Aşază-te înainte să leşini. Un sendviş şi o cafea îţi vor 
face bine. 

Se cufundă recunoscătoare într-un scaun de lângă 
fereastră. Paula îi întinse un sendviş cu brânză, iar Annika se 
ridică şi îi turnă nişte cafea. 

— Fiica lui Leif, Viola, este pictoriţă, spuse Erica. După cum 
ştiţi, am căutat-o pentru a o întreba dacă Leif a lăsat vreun 
material despre cazul Stella. Speram la notițe sau ceva 
asemănător. Când am vizitat-o, nu şi-a amintit de nimic de 
acest fel, însă de data asta a găsit ceva. Agenda lui Leif. Ştiţi, 
agendă din acelea mici, în care notezi lucruri. Nu am apucat 
să mă uit prea mult în ea, nota starea vremii şi tot felul de 
lucruri care se întâmplau într-o zi. In fine, am primit agenda 
de la Viola când am mers la vernisajul ei de vineri şi atunci m- 
a fascinat atât de mult un tablou, încât l-am cumpărat. Era un 
portret al lui Leif, tatăl ei. 

Făcu o pauză, luă o înghiţitură de cafea şi muşcă din 
sendviş. Înghiţi cu efort şi continuă. 

— Era ceva cu acel tablou care mă frământa, dar nu 
puteam să spun ce anume. In ultima vreme am trecut prin tot 

materialul vechi despre cazul Stella şi pe deasupra am studiat 
toată documentaţia şi fotografiile legate de sinuciderea lui 
Leif. Am avut sentimentul difuz că ceva nu se potrivea. 

Mai sorbi un pic de cafea. La tâmple i se vedeau mici 
broboane de sudoare şi era palidă ca o ciupercă. Lui Patrik îi 
era milă de ea, însă o admira că reuşise să se deplaseze până 
acolo. Călătoria cu autobuzul probabil că nu fusese prea 
plăcută în starea ei. 

— Însă ieri se pare că îmi dădusem seama ce era. 

— Şi din păcate azi-dimineaţă nu-şi mai amintea, nu se 
putu abţine Patrik să intervină. 

— Mulţumesc de informaţie, zise distant Erica. Până la 
urmă, mi-am dat seama. Dreapta şi stânga. 

— Dreapta şi stânga? întrebă Paula nedumerită. Cum adică, 
dreapta şi stânga? 

— Ei bine, uitaţi-vă aici! 

Erica săpă în geantă şi aşeză pe masă fotografiile făcute 
după sinuciderea lui Leif, arătând spre una dintre tâmple. Aici 
e rana cauzată de pistol. În tâmpla dreaptă. Şi pistolul îl are 
tot în mâna dreaptă. 

— Aşa? zise Patrik aplecându-se pentru a vedea fotografiile. 

După toţi anii petrecuţi în poliţie, încă i se părea năucitor să 
vadă un om mort. 

— Ei bine, să vedeţi acum! îşi luă Erica telefonul şi începu 
să caute prin imagini. Am făcut poze portretului, era prea 
mare să îl iau cu mine. Vedeţi? 

Arătă spre portretul lui Leif şi toţi se aplecară să îl studieze 
pe micul ecran. Paula fu prima care îşi dădu seama. 

— Ţine stiloul în mâna stângă. Era stângaci. 

— Exact! zise Erica foarte tare. 

Ernst îşi ridică speriat capul. După ce se asigură că totul 
era bine, îşi puse din nou capul pe picioarele lui Mellberg. 

— Nu înţeleg cum şi poliţiei, şi familiei le-a scăpat acest 
lucru. Pentru orice eventualitate, am sunat-o pe Viola, iar ea 
mi-a confirmat. Leif era stângaci! Nu şi-ar fi folosit mâna 
dreaptă. Nici să scrie, nici să împuşte. 

Îl privi triumfătoare pe Patrik. 

El simţi la început un val de adrenalină, apoi se gândi ceva 

mai departe şi oftă. 

— Nu, nu-mi spune... 

— Ba da, zise Erica. Ar fi cazul să iei legătura cu cine e 
nevoie, ca să primeşti aprobarea. Trebuie să-l exhumaţi pe 
Leif... 


Bill şi Gun stăteau la masa din bucătărie când se deschise 
uşa de la intrare. Nu-şi spuseseră prea multe cuvinte unul 
altuia în timpul acestui mic dejun întârziat. Bill îşi ridicase 
mobilul de mai multe ori şi citise mesajul care venise în 
mijlocul nopţii. Dorm /a Basse. 

leşi în hol şi se uită la fiul lui, care-şi scotea adidaşii. Bill 
strâmbă din nas. 

— Duhneşti ca o fabrică de alcool, zise el, cu toate că se 
hotărâse să-şi păstreze calmul. Şi nu se poate să trimiţi aşa 
mesaje noaptea. Ştii că am dori să ne informezi din timp. 

Nils ridică din umeri, iar Bill se întoarse spre Gun, care 
stătea sprijinită de tocul de uşă. 

— Am dormit de multe ori acolo, zise Nils. Şi da, am luat 
câteva beri ieri, dar am cincisprezece ani, nu mai sunt demult 
sugar! 

Bill bâjbâia după cuvinte, dar nu putu decât să se uite la 
Gun. Ea făcu un semn spre etajul de sus. 

— Mergi sus şi fă un duş. Şi în timp ce eşti acolo caută o 
atitudine nouă. Apoi coboară aici să vorbim. 

Nils deschise gura, dar Gun îi arătă scurt spre etaj. Clătină 
din cap şi merse spre scări. După un minut, auziră duşul 
pornit. 

Bill se uită îndelung spre trepte. Apoi întră în camera de zi. 
Se aşeză la fereastra cu vederea spre marea îmbietoare. 

— Ce să facem cu el? întrebă. Alexander şi Philip n-au fost 
niciodată aşa. 

— Ei, au avut şi ei momentele lor, zise Gun. Dar tu aveai 
mereu o treabă urgentă cu bărcile când apărea vreun 
incident. 

Clătină din cap. 

— Dar ai dreptate, chiar aşa nu au fost niciodată. Şi da, am 
fost prea bătrâni când l-am avut. 

Expresia din ochii ei îl făcea să simtă şi mai acut povara 
conştiinţei vinovate. Ştia că Gun se străduise cât putuse, el 
era cel care purta vina pentru ceea ce mersese prost. 
Absența lui, indiferența lui. Nu era de mirare că Nils îl ura. 

Se cufundă în canapeaua enormă, cu motive florale. 

— Ce să facem atunci? întrebă el. 

Se uită din nou afară. Ar fi fost o zi bună pentru navigat, 
dar îi pierise cheful, iar Khalil şi Adnan aveau să caute o nouă 
locuinţă astăzi. 

— E atât de furios, spuse Bill, continuând să privească spre 
mare. Nu înţeleg de unde vine toată furia asta. 

Gun se aşeză lângă el şi îl strânse de mână. 

Un gând cu care se luptase toată noaptea căpăta acum 
contur. De fapt, nu voia să-l formuleze, însă împărtăşise totul 
cu Gun timp de patruzeci de ani şi puterea obişnuinţei era 
prea mare. fy 

— Crezi că ar putea fi amestecat? şopti el. In declanşarea 
incendiului? 

Tăcerea lui Gun îi spuse că nu fusese singurul pe care îl 
bântuiseră gândurile negre în acea noapte. 


Sanna ridica ghiveci după ghiveci, cu mişcări zvâcnite. Se 
străduia să răsufle adânc, să se adune. Trandafirii erau flori 
sensibile, oricât de pline de ţepi şi de tari ar fi fost arbuştii, şi 
risca să îi distrugă. Insă era atât de furioasă, că nu mai ştia ce 
să facă. 

Cum de putuse să o creadă pe Vendela că mergea să 
doarmă la tatăl său după petrecere? Niklas şi familia lui 
locuiau mai aproape de Basse şi ar fi fost mai uşor pentru ea 
să meargă să înnopteze acolo. Era atât de logic, că nici nu se 
deranjase să verifice cu Niklas. 

Dar azi-dimineaţă Vendela nu răspunsese la mobil, iar când 
sunase la Niklas aflase că Vendela nu dormise acolo. Nu-i 
spusese o vorbă că ar fi urmat să vină la ei. „Ar trebui să mă 
îngrijorez?”, întrebase el. „Nu, ar trebui să te duci dracului”, îi 
răspunsese Sanna şi îi închisese telefonul. 

Sanna îi trimisese Vendelei mai bine de zece mesaje şi, 
dacă nu avea să apară în curând, avea să mai primească încă 

atâtea. 

Părea că totul se învârtea în jurul ei când puse jos o tufă de 
trandafiri. Un spin se prinse de mănuşă, aceasta căzu şi 
rămase cu o zgârietură lungă pe mână. 

Înjură atât de puternic, că mai mulţi clienţi se uitară spre 
ea. Le zâmbi şi se strădui să respire adânc. Işi ieşise din fire. 
Se întâmplaseră atât de multe. Moartea micuţei Nea. 
Întoarcerea lui Marie. Fiica ei, Jessie, fusese în casa ei. Ştia că 
nimic din ce se petrecuse acum treizeci de ani nu fusese vina 
ei. Partea ei logică şi raţională ştia asta. In acelaşi timp, 
fusese sinistru să o vadă pe fată ştiind cine era mama ei. 

Somnul refuzase să o viziteze în acea noapte. Stătuse 
trează, cu ochii în tavan, bântuită de imagini care nu-i mai 
apăruseră de câteva decenii. Cu Stella care povestea despre 
Uncheşul Verde, amicul pe care îl avea în pădure. In timpul 
anchetei, Sanna le vorbise mamei şi tatei despre acesta şi îl 
menţionase unui poliţist. Nimeni nu voise să o asculte. işi 
dădea seama acum că suna ca din poveşti. Şi chiar aşa era. 
Ceva inventat de Stella. Şi de ce să mai răscolim în trecut? Işi 
primiseră răspunsurile, toţi ştiau cine o omorâse pe sora ei 
mai mică, nu s-ar alege cu nimic bun dacă ar mai săpa din 
nou în asta. 

— De ce am fost obligată să vin aici? Nu ne puteam vedea 
acasă? 

Sanna tresări. Vendela stătea cu mâinile încrucişate 
aproape de ea. Avea nişte ochelari mari de soare. Era ceva 
murdar pe rochie. Şi deşi părea că tocmai făcuse duş, Sanna 
simţi duhoarea. 

— Nu-mi spune că eşti mahmură. 

— Ce? Nu am băut. Am stat până târziu şi sunt numai 
obosită! 

Vendela refuza să o privească, iar Sanna îşi încleştă pumnii. 
Fata ei stătea acolo şi o minţea drept în faţă. 

— Mă minţi acum şi m-ai minţit când ai spus că dormi la 
tatăl tău. 

— Nu am făcut deloc asta! 

Sanna simţi privirea clienţilor asupra lor. Mişcările nesigure 
ale Corneliei la casă. Dar nu se putea abţine. 

— Ai spus că vei dormi la tatăl tău, dar el n-a auzit nimic 
despre asta! 

— Am propria mea cheie, aşa că de ce i-aş spune? Se 
făcuse foarte târziu şi ceilalţi se îngrijorau pentru mine. Nu 
voiau să umblu pe afară atât de târziu şi deci m-au lăsat să 
dorm pe canapea. 

Vocea îi tremura. 

Vendela se întoarse şi o zbughi de acolo. În jurul Sannei, 
clienţii se foiau şi şuşoteau. Inspiră adânc şi începu din nou să 
ridice ghivece de trandafiri. Ştia că fusese învinsă. 


— Ce a spus? întrebă Gösta încercând să ţină pasul cu 
Patrik în drum spre studioul de film. 

— Cred că i-am terminat cu toate cererile mele de 
exhumare din ultimii ani, spuse Patrik cu un zâmbet pieziş. 
Doar a oftat şi a aprobat când i-am expus toate hârtiile legate 
de cererea noastră. A fost de acord că e ceva ce trebuie 
analizat mai temeinic. 

— Şi când se va petrece exhumarea? 

— Autorizaţia e ca şi emisă, putem deschide mormântul 
oricând va fi practic posibil. În cursul zilei de marţi, cred. 

— Tare, zise Gösta impresionat. 

Lucrurile obişnuiau să meargă mult mai încet, dar simţise 
nerăbdarea lui Patrik, voinţa lui de a merge mai departe, de a 
se apropia de scop şi bănuia că colegul lui pusese jos o carte 
şi mai valoroasă. În acele momente era de neoprit, Gösta ştia 
asta din experienţe anterioare. Aşa că de fapt nu îl mira că 
Patrik reuşise să facă rotiţele justiţiei şi administraţiei să se 
învârtă atât de repede. 

— Şi cum facem acum cu Marie? Cum o abordăm? întrebări 
amabile? Atac? 

— Nu ştiu, răspunse Patrik. Mi-a lăsat impresia că nu e uşor 
de manipulat. Ne lăsăm la voia intuiţiei. 

Gösta sună la un interfon ataşat la poarta studioului şi, 
după ce dădură lămuriri cum că erau de la poliţie, li se dădu 
drumul în incintă. Merseră mai departe spre studioul propriu- 
zis şi intrară pe uşa deschisă. Lui Gösta i se părea că semăna 
mai mult cu un hangar, dar era plin de oameni, proiectoare de 

lumini şi decoruri. O femeie cu un caiet în mână le făcu semn 
să nu vorbească şi Gösta bănui că nimeriseră în mijlocul 
filmării unei scene. Se uită curios la dreapta, unde părea să se 
desfăşoare filmarea, însă se întâmpla în spatele unui paravan, 
aşa că nu vedea nimic, auzea numai cuvinte disparate. Se 
apropiară şi auziră mai bine replicile, însă tot nu vedeau 
nimic. Suna ca o scenă între două femei, un fel de revoltă, cu 
voci ridicate şi tonuri emoţionale. Până la urmă, auziră vocea 
unui bărbat care spuse „tăiaţi!”. Atunci îndrăzniră, cu 
precauţie, să meargă după colţ. Gosta rămase cu gura 
căscată. In faţa pereţilor de placaj fusese reconstruită în 
detaliu o cameră adevărată. O încăpere care presupunea o 
călătorie în timp până în anii şaptezeci. Fiecare detaliu îi 
redeştepta memoria unui timp apus. 

In cameră se aflau două femei care vorbeau cu regizorul. 
Gösta o recunoscu pe Marie în cea mai în vârstă, acum 
machiată ca să pară slăbită şi bolnavă. Această scenă trebuie 
să se fi petrecut spre sfârşitul vieţii lui Ingrid, când avea 
cancer. Se întrebă care ar fi fost rolul femeii mai tinere şi 
bănui că era una dintre fetele ei. 

Marie îi văzu şi se întrerupse în mijlocul unei propoziţii. 
Patrik îi făcu semn să vină spre el. Ea le spuse câteva cuvinte 
femeii şi regizorului înainte de a se apropia de ei cu paşi 
repezi. 

— Scuzaţi-mi înfăţişarea, zise ea scoţându-şi şalul care îi 
acoperise părul. 

Chipul îi era machiat într-o nuanţă mai cenuşie, cu pliuri şi 
riduri. lar asta reuşea cumva să o facă încă şi mai frumoasă. 

— Cu ce pot să vă ajut astăzi? întrebă ea apatic, arătând 
spre un grup de fotolii un pic mai departe. 

Se aşezară. Patrik o privi pe Marie. 

— Am primit informaţii noi despre alibiul dumneavoastră. 

— Alibiul meu? repetă ea şi singura reacţie pe care o văzu 
Gosta fu că îşi îngustă un pic ochii. 

— Da, am aflat că nu corespunde. Şi suntem interesaţi în 
primul rând de locul în care v-aţi aflat la ora opt în dimineaţa 
zilei de luni. 

— Aha, zise Marie şi amână răspunsul aprinzându-şi o 

ţigară. După ce trase două fumuri continuă. Şi cine spune că 
alibiul meu nu corespunde? 

— Nu vă putem spune. Dar întrebarea rămâne. Susţineţi în 
continuare că aţi înnoptat la Jörgen Holmlund în noaptea de 
duminică spre luni şi că aţi părăsit camera de hotel împreună 
la ora opt? 

Marie rămase tăcută. Mai trase două fumuri de ţigară. Apoi 
oftă. 

— Nu, recunosc, ridică ea mâinile în sus şi râse. Am luat cu 
mine o prospătură de la petrecere şi... credeam că o să vă 
sară în ochi, aşa că am ales să spun o minciună nevinovată. 

— O minciună nevinovată? zise Gösta. Vă daţi seama că e 
vorba de ancheta unei crime? 

— Da, bineînţeles. Însă ştiu şi că sunt nevinovată şi că 
regizorul meu Jörgen ar lua-o razna dacă aş fi trasă în ceva 
care ar putea întârzia filmul. De fapt, de aceea l-am şi rugat 
să-mi fie alibi când am auzit de moartea fetiţei. Am bănuit că 
o să vă repeziţi. Să-mi răscoliţi viaţa privată. 

Le zâmbi. 

Gösta simţi cum îi creştea iritarea. Să tratezi situaţia aşa 
superficial nu era numai arogant, era şi insensibil, şi inuman. 
Acum trebuie să-şi consume încă o dată timp preţios 
verificându-i alibiul. Timp pe care l-ar fi putut folosi pentru 
altceva. 

— Şi acest tânăr cu care v-aţi petrecut noaptea are vreun 
nume? întrebă Patrik. 

Marie clătină din cap. 

— Asta e cam penibil şi deranjant. Habar nu am cum îl 
chema. li spuneam „dragule” şi asta era destul pentru mine. 
Şi, ca să spun drept, mă interesa mai mult corpul lui decât 
numele. 

Îşi scutură ţigara într-o scrumieră plină de pe masă. 

— Bine, zise Patrik străduindu-se să pară calm. Nu ştiţi cum 
se numeşte, dar poate ştiţi cum arată? Sau poate aveţi alte 
informaţii care să ne ajute să-l identificăm? Aţi auzit poate 
cum îl chema pe unul dintre prietenii săi? 

— Din păcate, nu am nicio astfel de informaţie. Era acolo la 
hotel cu un grup de băieţi de vârsta lui, dar el era singurul 


= Pati 


care arăta bine, aşa că nu aveam vreun interes să vorbesc cu 
ceilalţi. Drept să spun, nici cu el. l-am propus să mă urmeze 
acasă, ceea ce a făcut cu plăcere şi asta a fost tot. Când a 
trebuit să mă întorc la filmări în ziua de după, l-am trimis de 
acolo şi mai mult nu am de povestit. 

— Dar semnalmentele lui? insistă Patrik. 

— Ah, cerule, arăta ca majoritatea băieţilor în jur de 
douăzeci de ani care îşi petrec verile pe aici. Genul blond, cu 
ochi albaştri, cu părul pieptănat pe spate, haine scumpe de 
marcă şi o atitudine uşor snoabă. Banii tăticului, cu siguranţă. 

Flutură cu ţigara în aer. 

— Deci credeţi că a fost un băiat din zonă? zise Gösta 
tuşind uşor din cauza fumului. 

— Nu, vorbea mai degrabă cu un accent de Goteborg, aşa 
că ar putea fi un vilegiaturist din Goteborg. Insă e numai o 
bănuială. 

Se lăsă pe spate şi trase ultimul fum din ţigară. 

Gösta oftă. Un băiat fără nume, în jur de douăzeci de ani, 
care probabil era vilegiaturist din Goteborg. Nu prea 
restrângea sfera căutării. Asta li se potrivea câtorva mii de 
tineri care treceau vara prin Fjällbacka. 

— L-a văzut şi fiica dumneavoastră? 

— Nu, ea dormea, zise Marie. Ştiţi cum e cu adolescenţii. 
Dorm şi câte jumătate de zi. 

Patrik ridică din sprâncene. 

— Soţia mea mi-a povestit că aţi vorbit despre acea 
persoană din pădure despre care afirmaţi că aţi auzit-o exact 
când a dispărut Stella. 

Marie îi zâmbi. 

— Soţia dumneavoastră este o femeie foarte inteligentă. ŞI 
vă spun ce i-am spus şi ei: poliţia a neglijat să urmeze 
această pistă şi din cauza acestei neglijenţe criminalul a lovit 
din nou. 

Patrik se ridică. 

— Dacă vă aduceţi aminte de ceva care să ne ajute să vă 
identificăm martorul, vă rugăm să ne sunaţi direct, spuse el. 
Altfel avem numai afirmaţia că aţi petrecut noaptea de 
duminică spre luni cu acest tânăr, iar asta nu va fi suficient ca 

alibi. 

Gösta se ridică şi se uită uimit la Marie. Ea le zâmbi fără a 
părea deloc deranjată de gravitatea situaţiei în care se afla. 

— Bineînţeles, spuse ea. Totul ca să ajutăm poliţia. 

Fu strigată din spatele decorurilor şi se ridică. 

— Timpul pentru următoarea filmare. Suntem gata aici? 

— Deocamdată, spuse Patrik. 

După ce părăsiră studioul răcoros şi ajunseră în arşiţa verii, 
zăboviră o clipă în faţa porţii. 

— Crezi în versiunea ei? întrebă Gösta. 

Patrik reflectă un moment îndelungat. 

— Chiar nu ştiu. Spontan, aş spune că nu. Dacă stau să mă 
gândesc, e perfect plauzibil ca ea să ducă acasă un tânăr 
oarecare şi apoi să nu-şi aducă aminte cum îl chema. Dar să 
mintă despre asta doar pentru ca noi să nu îi scotocim în 
viaţa privată, asta parcă e greu de crezut. 

— Da, şi eu mă îndoiesc, zise Gösta. Aşa că întrebarea e ce 
ascunde în acest caz. Şi de ce. 

Marie dispăruse dintr-odată. Crezuseră că ar fi putut dirija 
lucrurile, că încă ar fi fost posibil să influențeze, să decidă. 
Insă, cu încetul, îşi dăduseră seama că totul le scăpa de sub 
control. lar apoi Marie fusese trimisă de acolo. 

Uneori, Helen era invidioasă pe Marie. Poate îi era mai bine 
unde era. Poate avusese parte de un cămin mai bun, cu 
oameni blânzi. Cărora să îi placă de ea. Măcar asta era ceea 
ce sperase. In acelaşi timp, gânaul o umplea de invidie. 

Cât despre ea, ajunsese într-o închisoare mai îngrozitoare 
decât cea cu grilaj la fereastră. Viaţa ei nu mai era a ei. Ziua, 
părinţii îi urmăreau fiecare pas pe care il făcea. Noaptea, 
visele o țineau prinsă în aceeaşi strâmtoare, aceleaşi imagini 
reveneau mereu. Nu era liberă nicio clipă. 

Avea numai treisprezece ani, iar viaţa i se sfârşise deja, 
fără ca măcar să fi inceput. Totul era minciună. Uneori tânjea 

după adevăr. Însă ştia că nu va îndrăzni niciodată să-i permită 
să apară pe buzele ei. Adevărul era prea mare, prea 
copleşitor. Ar fi distrus totul. 

Dar Marie îi lipsea. În fiecare minut, în fiecare secundă. Íi 
lipsea cum i-ar fi lipsit un picior sau o mână. Ca o parte din 
sine însăşi. Erau ele contra lumii. Acum rămăsese pe deplin 
singură. 

Fusese extrem de eliberator să-şi dea seama ce anume din 
tablou o frământase. De acum aveau să se ocupe Patrik şi 
colegii lui. Insă, cu toate că Erica realiza că era necesar să 
examineze din nou cadavrul, se îndoia că aveau să găsească 
ceva după atâţia ani. Cadavrele se descompuneau repede. 

Viola rămăsese în stare de şoc atunci când o sunase Erica 
şi îi povestise ce credeau ei şi cum trebuiau să procedeze mai 
departe. Dar îi ceruse să vorbească mai întâi cu fraţii ei. După 
zece minute sunase înapoi, spunând că susțineau decizia 
poliţiei privind deshumarea. Şi ei voiau răspunsuri. 

— Nu arăţi deloc prea voioasă, zise Paula şi îi mai turnă 
nişte cafea în ceaşcă. 

Cele două rămăseseră în bucătăria secţiei, cu agenda lui 
Leif. Incercaseră să descifreze împreună notele lui încâlcite. 
Cea mai interesantă era misterioasa notă „11” din ziua în 
care murise. Leif avea un scris tipic pentru generaţia mai 
bătrână, dezarmant de întortocheat şi plin de codițe, precum 
şi o preferinţă pentru prescurtări ciudate, aşa încât notele din 
agenda lui arătau mai mult ca un fel de cifru. 

— Ar putea fi temperatura? se pronunţă Paula mijindu-şi 
ochii spre agenda deschisă, de parcă i-ar fi fost mai uşor aşa 
să desluşească scrisul. 

— Hm, nu cred, zise Erica, mai apare „55” cu o săptămână 
mai înainte, aşa că nu poate fi despre vreme. 

Erica oftă. 

— Matematica şi cifrele au fost mereu călcâiul lui Ahile 
pentru mine, iar astăzi poate că mintea mea nu este tocmai în 
formă. Uitasem că te poţi simţi aşa rău. 

— Sper că totuşi v-aţi distrat. 

— Surprinzător de mult! Am încercat s-o sun pe Kristina de 
mai multe ori, dar probabil că încă este cu capul sub pernă... 

— Ar fi cazul să fii şi tu. 

— Da, ar fi cazul, îngăimă Erica continuând să privească fix 
notițele greu de desluşit din agendă. 

Gösta intră în bucătărie. 

— Bună, fetelor, însă sunteţi aici? Nu ar fi bine să mergi 
acasă şi dormi un pic, Erica? Nu pari a fi în apele tale. 

— M-aş simţi mult mai bine dacă nu mi s-ar spune asta tot 
timpul. 

— Cum a mers? întrebă Paula. Ce a spus Marie? 

— Susţine că a dus acasă un tânăr al cărui nume nu îl ştie 
şi că a inventat povestea cu regizorul pentru că voia să aibă 
repede un alibi valid pentru noi. 

— O credeţi? întrebă Paula. 

— Hm, şi eu şi Patrik suntem sceptici, zise el şi îşi turnă o 
cană de cafea. 

Se duse în spatele Ericăi şi studie agenda deschisă. 

— Aţi ajuns undeva cu asta? întrebă el. 

— Nu, acum pare ca un cifru de neînțeles. Ai idee ce ar 
putea însemna „11” şi „55”? 

Erica îi arătă lui Gösta însemnările criptice. 

— Cum adică „11” şi „55"? răspunse el. Aici scrie „JJ” şi 
„Iata 

Paula şi Erica se uitară la el. Gösta râse de minele lor 
uimite. 

— Da, pot înţelege că e cam greu de văzut, însă e acelaşi 
gen de scriere de mână cum avea şi mama. Sunt litere, nu 
cifre. Aş spune că sunt iniţiale. 

— Ai dreptate, zise Erica. Sunt litere! 

— SS şi JJ... şopti rar Paula. 

— James Jensen, poate? întrebă Gösta. 

— Da, e posibil, răspunse Paula. Nu sunt iniţiale foarte 
comune. Intrebarea este de ce ar scrie Leif în agenda sa 
inițialele soţului lui Helen. Ar fi trebuit să se întâlnească? S-au 
întâlnit? 

— Nu aveţi decât să-l întrebaţi pe James, pur şi simplu, 
spuse Erica. Şi SS? Cine ar putea fi? Ar putea fi oricine din 
cercul de cunoştinţe al lui Leif, dar Viola spunea că singurul 
lucru care însemna ceva pentru Leif în ultima vreme era cazul 

Stella, cred prin urmare că inițialele ar putea fi legate de caz. 

— Da, e probabil, zise Gosta. 

— li dau un semn Violei şi verific cu ea, să ne asigurăm. 
Poate ştie ce înseamnă aceste iniţiale, ca să nu ne batem 
capul degeaba. 

— Şi aşteptând soluţia acestei enigme, să sperăm şi că 
verificarea cadavrului lui Leif ne va da ceva, zise Gosta. 

— Mda, e mereu dificil cu cazurile vechi, spuse Paula. 
Oamenii au uitat, dovezile s-au distrus, iar exhumarea este 
cel puţin un pariu. Nu avem idee dacă ne va da vreo dovadă 
că Leif a fost omorât. 

Erica aprobă din cap. 

— Leif trebuie să se fi găsit în faţa aceluiaşi tip de 
provocare când a început să verifice din nou cazul Stella. 
Trecuseră mulţi ani. lar întrebarea rămâne, dacă a primit vreo 
informaţie nouă sau dacă a descoperit ceva în vechea 
documentaţie a cazului. Îmi doresc atât de mult să fi avut 
acces la interogările de atunci ale lui Helen şi Marie. 

Îşi trase mâna prin părul unsuros. 

— Dacă JJ chiar se referă la James Jensen, atunci poate că 
soţul lui Helen ne va spune dacă urmau să se vadă în aceeaşi 
zi în care a murit Leif, zise Gösta. Sau dacă asta s-a şi 
întâmplat... 

— Ce spui? Să mergem până la Fjällbacka să vorbim cu 
James Jensen? Atunci te ducem şi pe tine acasă, Erica. Dacă 
nu cumva preferi să iei autobuzul înapoi, desigur... 

— Nu, mulţumesc, zise ea simțind cum i se făcea rău numai 
la gândul ăsta. 

— Mai întâi sunăm să verificăm dacă este acasă, dar fără 
să-i spunem despre ce e vorba. Apoi putem pleca. Bine? 

Gösta se uită întrebător la ele, iar amândouă încuviinţară 
din cap. 

— Ştii, avem pungi de vomă în spate, în maşină, dacă e 
nevoie. 

— Ah, taci din gură, protestă Erica. 

Paula zâmbi în colţul gurii şi merse să dea telefon. 


Basse se trezi din cauza soarelui care îi intra în ochi. 

Deschise precaut un ochi. A fost de ajuns ca să simtă cum 
capul îi stătea să explodeze. Gura îi era cleioasă şi uscată în 
acelaşi timp. Reuşi să deschidă şi celălalt ochi şi se sforţă să 
se ridice. Se afla pe canapeaua din camera de zi şi trebuie să 
fi stat într-o poziţie proastă, pentru că avea dureri la ceafă. 

Işi masă gâtul în spate şi privi în jur. Soarele era sus pe cer. 
Se uită la ceas: douăsprezece şi jumătate. Până când 
stătuseră aseară, oare? 

Basse se ridică, dar se aşeză imediat la loc. Peste tot erau 
oameni care dormeau. Două lămpi zăceau sparte pe 
duşumea. Parchetul era zgâriat. Canapeaua pe care stătuse 
era plină de mâncare şi sticle de bere băute pe jumătate. 
Tapiţeria era total distrusă. Fotoliul alb era acoperit de pete 
de vin roşu, iar colecţia de whisky a tatălui său dispăruse de 
pe raft. 

Dumnezeule! Părinţii lui aveau să vină într-o săptămână, iar 
el nu va putea să repare casa la timp. O să-l omoare în 
bătaie. Nu fusese vorba niciodată să vină atât de multă lume. 
Pe jumătate dintre cei care dormeau acolo nici nu-i 
recunoştea. Fusese o minune că nu apăruse poliţia. Totul era 
din vina Vendelei şi a lui Nils. Fusese ideea lor. A unuia dintre 
ei. Nu-şi prea amintea. Trebuia să-i găsească, puteau să-l 
ajute să rezolve asta. 

Ciorapii i se udară când făcu un pas pe covor. Era umed, 
cleios şi mirosea puternic a bere. Mirosul era sufocant şi simţi 
cum îi veni să vomite, dar reuşi să se abţină. Un băiat dormea 
cu şliţul deschis şi Basse se întrebă dacă să-l acopere cu 
ceva, însă avea probleme mai mari decât aceea că un 
nătărău îşi arăta podoaba. 

Se târî pe scări spre etaj. II trecu o sudoare rece numai de 
la acest efort. Nu voia să se întoarcă, nu mai voia să vadă 
prăpădul de acolo. 

În dormitorul lui dormeau trei persoane, însă niciuna nu era 
Vendela sau Nils. Duhnea toată camera. Cineva îi vomitase pe 
clape şi tot ce se afla în sertare era împrăştiat pe jos. 

În dormitorul mamei şi al tatei, prăpădul era mai atenuat, 
însă şi aici mirosea a vomă. Era o baltă mare de partea 
cealaltă a patului, o adevărată porcărie. Cearşaful şi pilota 

erau acoperite de pete negre. Basse se opri înmărmurit. Pe 
retină îi apărură imagini din memorie, ca poze decolorate de 
polaroid.. Fuseseră aici, sigur aşa era. Îl văzu pe Nils 
zâmbindu-i Vendelei, care avea un pahar plin ochi. Şi auzi 
voci de băieţi. Care mai fuseseră aici? Cu cât se străduia mai 
mult să îşi aducă aminte, cu atât mai departe dispăreau 
imaginile. 

Păşi pe ceva tare şi înjură. Pe jos era un marker, fără 
capac, care lăsase urme pe parchetul băiţuit cu alb de care 
mama lui era atât de mândră. Marker. Jessie. Planul Vendelei. 
Ce se gândiseră să facă? Ce făcuseră? Văzu sâni în faţa lui. 
Sâni mari, albi, plini. Stătuse deasupra cuiva cu ochii pe acei 
sâni. li atinsese. Dădu din cap ca să-şi limpezească totul şi 
capul parcă stătea să-i crape. 

li vibră buzunarul din dreapta al pantalonilor şi cu degete 
tremurânde scoase mobilul. Un mesaj de la Nils. Şi poze. O 
mulţime de poze. Şi cu fiecare i se mai limpezea puţin 
memoria. Cu mâna la gură, o zbughi spre toaleta părinţilor. 


Patrik stătea în biroul său din secţie, scriind un raport 
despre bizara întâlnire cu Marie. Însă gândurile îi hoinăreau 
tot timpul la ce auzise despre însemnările din agenda lui Leif. 
Gösta îl pusese la curent cu teoriile lui şi ale Ericăi, iar acum 
se gândea şi el la misterioasele iniţiale. Îi dăduse imediat 
permisiunea lui Gösta să o ia pe Paula şi să meargă să 
vorbească cu James. Era un risc, însă astfel de riscuri meritau 
câteodată şi puteau da avânt anchetei. Fu trezit din reflecţiile 
sale de soneria mobilului. Se întinse după telefon. 

— Sunt Pedersen, zise o voce vioaie. Eşti ocupat? 

— Cu nimic ce n-aş putea pune deoparte pentru un 
moment. Dar eşti la lucru duminică? 

— Nu am parte de prea mult timp liber în vara asta. În luna 
iulie am bătut recordul la numărul de cadavre şi nici în august 
nu pare mai bine. Recordul vechi se menţinuse treizeci de ani. 

— Ah, la naiba, zise Patrik. 

Dar curiozitatea îl măcina. De regulă, când suna, Pedersen 
avea ceva relevant de spus. lar dovada fizică era exact ce le 
lipsea lor. Tot ce aveau până acum se baza pe indicii şi 

speculaţii, zvonuri şi presupuneri. 

— Şi pe deasupra, am auzit că ai avut grijă să mai primim 
unul. O sinucidere mai veche? 

— Da, Leif Hermansson. Era responsabil pentru ancheta 
cazului Stella. Îl exhumăm mâine şi să vedem ce găsiţi. 

— O să dureze, spuse Pedersen. Cât despre fetiţă, voi 
termina cu raportul final în această săptămână, probabil 
miercuri. Sper. Dar voiam să sun în legătură cu un lucru, 
poate ajută în vreun fel. 

— Aşa? 

— Am găsit două amprente pe corp. Pe pleoape. Cadavrul 
fusese spălat, în altă parte nu am mai găsit. Dar cel care a 
spălat-o a uitat de pleoape. Bănuiesc că sunt de când făptaşul 
i-a închis ochii. 

— Da... zise Patrik şi făcu o pauză de gândire. Ai putea să- 
mi trimiţi amprentele? Deocamdată nu avem cu ce să le 
comparăm, însă am găsit amprente în locul primar al crimei şi 
aş vrea ca Torbjörn Ruud să se uite la toate. 

— Le trimit imediat, spuse Pedersen. 

— Mulţumesc. Şi mulţumesc că ţi-ai luat un moment să 
suni, deşi sunteţi aşa încărcaţi. Sper să se mai calmeze 
lucrurile. 

— Şi eu sper, oftă Pedersen. Suntem în genunchi aici. Toată 
lumea. 

După ce închise, Patrik se uită nerăbdător la ecran. 

Era unul din misterele vieţii, cu cât aşteptai ceva mai mult, 
cu atât mai mult timp părea să treacă până să-l obţii. Dar 
până la urmă mesajul lui Pedersen sosi, pe e-mailul securizat. 

Patrik deschise documentele ataşate. Două amprente 
frumoase. 

Luă telefonul şi îl sună pe Torbjörn. 

— Hedström aici. Ascultă, mă rog de tine în genunchi. Aş 
avea nevoie de ajutorul tău cu un lucru foarte important. 
Pedersen tocmai mi-a trimis două amprente găsite pe corpul 
Neei şi aş vrea să le comparăm cu cele găsite pe ambalajul de 
ciocolată în hambar. 

Torbjörn mormăi. 

— Nu poate aştepta până terminăm? Vreau să termin mai 

întâi cu investigația noastră. Şi vom confrunta amprentele cu 
baza de date. Nu ajunge? 

— Înţeleg, dar intuiţia îmi spune că aceste amprente se vor 
potrivi. 

Îşi dădu seama că tonul îi era prea rugător, aşa că tăcu şi îl 
lăsă pe Torbjörn să se gândească. 

După un lung moment, Torbjörn spuse morocănos: 

— Bine, trimite-mi-le şi am grijă să fie comparate cât de 
repede posibil. Bine? 

— Mulţumesc! spuse Patrik. Eşti o comoară. 

Torbjörn bombăni şi închise. Patrik răsuflă uşurat. 

Poate că vor avea ceva concret de data asta. 


— Alo? strigă Erica intrând în casă. 

Anna vorbea la telefon în bucătărie. Când Erica o văzu, 
închise imediat. 

— Bună! 

Erica o privi suspicioasă. 

— Cu cine vorbeai? 

— Cu nimeni. Adică... cu Dan, zise Anna roşind. 

Pe Erica o trecu un fior rece. De un lucru era sigură şi 
anume că Anna nu vorbise cu Dan. Din simplul motiv că ea 
însăşi tocmai încheiase o convorbire cu el. Ar putea să o 
confrunte pe Anna şi să o întrebe ce îi ascundea. Dar în 
acelaşi timp dorea să-i arate că avea încredere în ea. Sora ei 
mai mică luptase atât de mult să-şi repare greşeala şi toţi 
lăsaseră trecutul în urmă. Să o întrebe acum pe Anna sau să 
afirme că minţise însemna să distrugă toată încrederea pe 
care o clădiseră. Fusese atât de vulnerabilă, atât de mult 
timp. Şi acum, când în sfârşit părea că se regăsise, Erica nu 
şi-ar fi dorit să tulbure acel echilibru. Aşa încât trase aer în 
piept şi lăsă lucrurile aşa. Până una-alta. 

— Cum te simţi, biata de tine? întrebă Anna. 

Erica se prăbuşi pe un scaun din bucătărie. 

— Cum merit. Şi nu-mi e mai bine dacă toţi se 
încăpăţânează să-mi atragă atenţia asupra felului îngrozitor în 
care arăt. 

— Înţeleg, dar fără îndoială că altădată ai arătat şi mai 


png LS 


bine, spuse Anna cu un zâmbet în colţul gurii, în timp ce Erica 
se aşeza vizavi de ea. 

li împinse dinainte o farfurie cu chifle cu scorţişoară. Erica 
se uită un moment la ele ca şi cum încerca să-şi depăşească o 
luptă interioară. Insă decise că, dacă ar fi fost o zi în care să 
merite un exces de carbohidrați, atunci aceea era. Pe 
deasupra, corpul ei striga după pizza, aşa că puteau să facă 
un drum la Băâthaket în acea seară. Copiii ar fi foarte 
bucuroşi. lar Patrik doar s-ar preface că protestează, dar de 
fapt ar sări în sus fericit. 

Luă o chiflă şi muşcă jumătate din ea. 

— Ce au spus? Despre teoria ta că nu a fost sinucidere? 

— Au fost de acord. Patrik a reuşit să grăbească procesul. 
Speră că se va întâmpla poimâine. 

Anna tuşi. 

— Poimâine? Aşa de repede? Poate merge aşa de repede? 
Credeam că morile administraţiei sunt încete... 

— A făcut-o pe procuroare să pregătească de urgenţă o 
cerere la tribunal şi, cu puţin noroc, se pot ocupa chiar marţi. 
Oricum Patrik pregăteşte cele necesare pornind de la 
presupunerea că primesc permisiunea. Cu alte cuvinte, încă 
nu e gata, însă procuroarea crede că nu vor fi probleme. 

— Nu, sunt obişnuiţi cu Patrik, care tot vrea să dezgroape 
oameni, zise Anna. Sigur au o aprobare permanentă pentru 
el, ca măsură de prevedere. 

Erica nu-şi putu abţine un zâmbet. 

— Oricum, va fi interesant să vedem ce va aduce o nouă 
verificare. lar familia e de acord cu asta, din fericire. 

— Da, e clar că şi ei vor să ştie ce s-a întâmplat de fapt. 

Anna se întinse după încă o chiflă. Resturile primei tronau 
pe burta ei enormă. 

Erica se uită în jur. Abia acum realiză ce linişte era în casă. 

— Unde sunt copiii? Au adormit pe undeva? 

— Nu, sunt la vecini şi se joacă, spuse Anna. lar Dan şi 
copiii noştri sunt afară în larg, aşa că ţin eu casa pentru o 
vreme. Mergi şi te culcă. După cum s-a mai spus, nu arăţi 
prea bine. 

— Mulţumesc, zise Erica şi scoase limba la ea. 

Dar acceptă cu recunoştinţă invitaţia. Corpul ei îi striga că 
nu mai era în anii tinereţii. Totuşi, mai dură o clipă înainte să 
vină somnul. Nu putu să nu se întrebe oare cu cine vorbise 
Anna. Şi de ce închisese aşa rapid când apăruse ea. 


Bohuslân 1672 


Dimineaţa era răcoroasă şi cețoasă. Lui Elin i se permisese 
să se spele cu o cârpă şi cu apă adusă în celulă într-o găleată. 
Primise şi un veşmânt alb pe care să-l îmbrace. Auzise despre 
proba de vrăjitoare, însă nu ştia cum se desfăşoară. Aveau s-o 
arunce aici la chei şi să o lase să se lupte în apă cum putea? 
Doreau să o moare înecând-o? Ar fi ajuns cadavrul ei la 
suprafață spre primăvară? 

Gărzile o conduseră brutal la marginea cheiului. Acolo era 
plin de lume şi se întreba dacă aleseseră să facă asta în 
Fjällbacka ca să o umilească cât mai rău posibil. Când se uită 
în jur, descoperi multe fete cunoscute printre cei prezenți. 
Toti erau în plină exaltare. Ebba din Mörhult era acolo, la 
numai câțiva metri. Ochii îi străluceau de nerăbdare. 

Elin îşi întoarse chipul dinspre Ebba, nu voia să o lase să 
vadă cât de teamă îi era. Privi apa peste marginea cheiului. 
Era atât de întunecată. Avea să se înece dacă o aruncau, era 
sigură. Avea să moară aici. La cheiul din Fjällbacka. În văzul 
vechilor prieteni, vechilor vecini, vechilor duşmani. 

— Legați-o, ordonă ofițerul gărzilor pe când ea se uită 
îngrozită la el. 

Legată nu avea nicio şansă în apă, s-ar fi dus la fund şi ar fi 
murit acolo printre crabi şi alge. Strigă şi încercă să se 
elibereze. Dar ei erau mai puternici şi o puseră la pământ. O 
legară cu sfoară de picioare şi îi prinseră mâinile la spate. 

Un pic mai departe zări o fustă cunoscută, iar Elin reuşi să- 
şi ridice privirea. În mijlocul adunării stătea Britta. Şi Preben. 
Tinea pălăria la fel de agitat ca atunci când o vizitase. în 
temniță, dar Britta zâmbea privind-o în veşmântul ei alb. 
Preben îşi feri privirea. 

— Acum să vedem dacă pluteşte! spuse ofițerul întorcându- 
se spre adunare. 

Se vedea că savura toată atenția şi atmosfera exaltată şi 
voia să profite cât mai mult. 

— Dacă pluteşte fără îndoială e vrăjitoare, dacă se 
scufundă nu e. Și atunci trebuie să ne grăbim să o scoatem. 

Râdea pe înfunaate, provocând şi râsul publicului. Elin se 
ruga la Dumnezeu stând pe ponton, legată cu o sfoară care o 
rodea la mâini şi la picioare. Era singurul ei mod de a depăşi 
panica, însă respira scurt, superficial, ca şi când ar fi alergat. 
Urechile îi țiuiau. 

Când o ridicară, simti tăişul sforii şi strigă. Un strigăt care 
se opri brusc când ajunse în apă şi gura i se umplu de apă 
sărată. Apa rece era un şoc pentru comp. Se aştepta să 
dispară sub suprafaţă, să se scufunde în apa întunecată, însă 
nu se întâmplă nimic. Stătea cu faţa în jos, dar putea să-şi 
ridice capul şi să respire. In loc să se scufunde, înghițea apă. 
Deasupra, pe chei, spectatorii îşi țineau răsuflarea. Apoi se 
porniră toți pe strigat. 

— Vrăjitoare! strigă cineva şi apoi urmară şi alții. Vrăjitoare! 

Elin fu ridicată la fel de brutal precum fusese coborâtă, însă 
nu mai striga. Durerea nu mai era o parte din ea. 

— Ati văzut! strigă ofițerul. A plutit ca o lebădă, vrăjitoarea! 

Publicul urla, iar Elin îşi ridică anevoie capul. Ultima 
imagine pe care o văzu înainte să leşine fu cea a Brittei şi a 
lui Preben întorcându-şi spatele şi plecând de acolo. Simti 
cum Ebba din M6rhult o scuipă şi îşi pierdu cunoştinţa. 

James nu răspunsese atunci când sunaseră, însă Gösta şi 
Paula se hotărâră să-şi asume riscul şi să îi facă o vizită 
acasă. 

— Oh, mătuşica cea drăguță vinde casa? zise Paula când 
trecură pe lângă casa roşie de la marginea drumului pietruit. 

— Mătuşica cea drăguță? repetă Gösta privind spre casa cu 
pancarta „De vânzare”. 

— Da, eu şi Martin am fost la ea când am avut de vorbit cu 
vecinii. Are peste nouăzeci de ani, iar când am venit noi se 
uita la MMA. 

Gosta râse. 

— De ce nu? Poate şi eu devin fan MMA când oi fi mai 
bătrân. 

— Da, nu poate fi uşor să faci timpul să treacă când 
locuieşti aşa izolat şi nu prea poţi să te deplasezi. Stă mai 
ales la fereastră, aşa spunea, observând tot ce se petrece 
afară. 

— Şi tatăl meu făcea aşa, spuse Gösta. Mă întreb de ce. 
Poate fi un mod de a încerca să ai control când începi să simţi 
că viaţa e precară? A 

— Poate, spuse Paula. Insă cred că e un fenomen suedez. 
Numai voi îi lăsaţi pe bătrânii voştri să stea singuri. În Chile 
nu s-ar pune problema, acolo ai grijă de bătrânii tăi până mor. 

— Aşa că, dacă te înţeleg bine, tu şi Johanna veţi locui cu 
mama ta şi cu Mellberg pentru restul vieţii? râse Gösta pe 
înfundate. 

Paula se uită îngrozită la el. 

— Când pui problema aşa... modelul suedez pare de fapt 
nemaipomenit de atrăgător. 

— Bănuiam eu, spuse Gösta. 

Ajunseră la casa lui Helen şi a lui James. Paula parcă lângă 

maşina familiei. Helen deschise imediat ce bătură la uşă. Mina 
ei nu trădă nimic din ceea ce simţi când îi văzu. 

— Bună ziua, Helen, spuse Gösta. Am vrea să vorbim cu 
James. Este acasă? 

Lui Gösta i se păru că avea un tremur în privire, însă 
tremurul dispăru la fel de repede, aşa că probabil doar îşi 
imagina. 

— Face exerciţii de tragere în pădurea din spatele casei. 

— Putem merge acolo fără să ne riscăm viaţa? întrebă 
Paula. 

— Da, strigaţi numai şi preveniţi-l că veniţi, ca să nu fie 
niciun pericol. 

Gösta auzi multe împuşcături disparate şi merse cu Paula în 
direcţia sunetelor. 

— Să îndrăznesc să încep să număr câte legi încalcă 
trăgând aici? zise Paula. 

Gosta clătină din cap. 

— Nu, mai bine închidem ochii de data asta. Dar cu o altă 
ocazie putem să avem o discuţie cu el despre cât de 
nepotrivit este. 

Impuşcăturile se succedau şi mai sonor pe măsură ce se 
apropiau. 

Gosta ridică glasul şi strigă. 

— James! Suntem Gösta şi Paula de la secţia de poliţie 
Tanumshede. Nu mai trageţi! 

Impuşcăturile se opriră. Din precauţie, Gösta mai strigă o 
dată: 

— James! Confirmaţi că aţi auzit că venim! 

— Vă aud! strigă el. 

Işi grăbiră paşii şi îl văzură ceva mai în faţă. Stătea cu 
braţele încrucişate şi îşi pusese arma pe un buştean. Gösta nu 
putu să nu reflecteze la autoritatea terifiantă pe care o degaja 
acest om. lar faptul că prefera să se îmbrace ca într-un film 
american de război nu îl făcea să pară mai puţin înfiorător. 

— Ştiu, ştiu, nu e permis să exersez aici, spuse James 
ridicându-şi mâinile dezarmat. 

— Da, despre asta putem avea o discuţie altă dată, spuse 
Gösta dând din cap. Insă nu despre asta vrem să vorbim 

astăzi. 

— Lăsaţi-mă numai să pun deoparte pistolul, spuse James 
şi luă pistolul de pe buştean. 

— Este un Colt? întrebă Paula. 

James aprobă mândru din cap. 

— Da, un Colt M1911. Pistol standard pentru forţele armate 
ale SUA între 1911 şi 1985. A fost folosit în ambele războaie 
mondiale şi chiar şi în războaiele din Coreea şi Vietnam. Este 
prima mea armă, am primit-o de la tatăl meu când aveam 
şapte ani şi cu ea am învăţat să trag. 

Gösta se abţinu să comenteze cât de deplasat era să faci 
cadou un pistol unui copil de şapte ani. Nu credea că James ar 
înţelege. 

— L-aţi învăţat şi pe fiul dumneavoastră să tragă? se 
mulţumi el să întrebe în timp ce James puse pistolul într-o 
geantă, precaut, aproape delicat. i 

— Da, este un trăgător foarte priceput, spuse James. In rest 
nu prea e bun de nimic, dar ştie să tragă. Exersează zilnic, 
chiar. Ar putea deveni un trăgător foarte bun în armată, dar 
n-ar putea face niciodată faţă testelor de forţă. 

Râse batjocoritor. 

Gösta se uită atent la Paula. Privirea ei dezvăluia ce părere 
avea despre felul în care James vorbea despre fiul său. 

— Aşadar, despre ce e vorba? întrebă James, punând pe 
pământ geanta cu pistolul. 

E vorba de Leif Hermansson. 

— Polițistul care a înscenat ca soţia mea să fie acuzată de 
omor? întrebă James încruntându-se. De ce vreţi să vorbim 
despre el? 

— Ce vreţi să spuneţi cu „înscenat”? întrebă Paula. 

James îşi îndreptă umerii şi-şi încrucişă din nou braţele 
peste piept, ceea ce le făcu să pară gigantice. 

— Ei bine, nu vreau să spun că ar fi făcut ceva ilegal, dar a 
pus mult zel să demonstreze că soţia mea a fost vinovată de 
o crimă pe care n-a comis-o. Şi nu cred că a luat serios în 
considerare vreo altă posibilitate. 

— Se pare că el însuşi începuse să se îndoiască spre 
sfârşitul vieţii, spuse Paula. Şi avem motiv să credem că a 

luat cumva legătura cu dumneavoastră în aceeaşi zi în care a 
murit. Vă amintiţi? 

James scutură din cap, consternat. 

— A fost foarte demult, însă nu-mi amintesc să ne fi întâlnit 
în acea zi. Aveam de-a face foarte rar unul cu altul. De ce să 
ne fi întâlnit? 

— Ne gândeam că poate a fost un prim pas, spuse Gâsta, 
pentru ca astfel să intre în legătură cu Helen? Bănuiesc că ea 
nu putea avea o atitudine prea binevoitoare în raport cu el. 

— Nu, aici aveţi dreptate, spuse James. Dacă a vrut să 
vorbească cu ea, atunci sigur ar fi fost cel mai uşor să o facă 
prin mine. Dar nu a încercat niciodată asta. Şi nici eu nu ştiu 
cum m-aş fi raportat la o astfel de invitaţie. Trecuseră atâţia 
ani şi încercaserăm să lăsăm totul în urmă. 

— Trebuie să fie greu acum, spuse Paula observându-l. 

Răspunse calm privirii ei. 

— Da, este o tragedie. Dar fireşte că mai puţin decât 
pentru familia fetei. Ar fi exagerat din partea noastră să ne 
plângem, deşi e tentant, cu tot acest interes al ziarelor de 
scandal. Ziariştii au venit inclusiv acasă. Dar au înţeles că nu 
trebuie să se mai întoarcă vreodată... 

James zâmbi maliţios, iar Gösta simţi că nu ar trebui să 
insiste pe chestiunea cu pricina. Pe deasupra i se părea că 
ziariştii n-aveau decât să dea vina pe ei înşişi. Deveneau tot 
mai ofensivi cu fiecare an şi depăşeau tot mai des limitele 
bunei cuviinţe. 

— Bine, atunci asta am avut de discutat pentru moment, 
spuse Gösta şi se uită întrebător la Paula, care aprobă din 
cap. 

— Dacă îmi amintesc ceva, sun, spuse James amabil. 

Arătă spre uşa care se zărea printre copaci. 

— Merg cu voi. 

O luă înainte, iar Gösta schimbă o privire cu Paula. Era clar 
că nici ea nu crezuse o iotă din ce spusese James. 

Când trecură pe lângă casă, Gösta se uită spre o fereastră 
de la etaj. Un adolescent îl privea cu o mină inexpresivă. Ceva 
din felul în care avea părul vopsit negru şi tot machiajul ăla 
din jurul ochilor îl făceau să arate ca o fantomă. Pe Gösta îl 

trecu un fior. Apoi băiatul dispăru. 


Când Marie sosi, Jessie stătea pe ponton. Se unsese pe corp 
şi pe faţă cu crema pe care o găsise în baie. Scumpă, în mod 
sigur. Nu făcuse să dispară roşeaţa puternică, dar măcar mai 
potolise iritaţia. Jessie dorea să existe o cremă şi pentru 
suflet. Sau ce naiba o fi fost ceea ce se distrusese în interiorul 
ei. 

Îşi spălase zona vaginală din nou, de mai multe ori. Totuşi, 
continua să se simtă murdară. Scârboasă. Aruncase hainele 
mamei lui Basse. Acum stătea într-un tricou vechi şi pantaloni 
de flanel, privind soarele la apus. Marie se aşeză lângă ea. 

— Ce ai făcut cu faţa? 

— M-am ars, zise ea scurt. 

Marie dădu din cap. 

— Da, un pic de soare poate fi bun pentru coşuri. 

Apoi intră din nou în casă. Niciun cuvânt despre faptul că 
Jessie nu venise acasă ieri. Oare Marie observase? Probabil că 
nu. 

Sam fusese minunat. Se oferise să o conducă acasă. Să 
rămână. Insă avea nevoie să fie singură o vreme. Avea nevoie 
să stea şi să simtă ura care creştea în ea. O întreținea. Intr-un 
fel era eliberator ca în sfârşit să-şi dea drumul şi să urască 
fără reţineri. În toţi anii ăştia luptase împotriva ei, nevrând să 
creadă ce era mai rău despre oameni. Ce naivă fusese! 

Cursese cu mesaje pe tot parcursul zilei. Nici măcar nu 
înţelegea cum făcuseră rost de numărul ei. Dar pesemne că 
se răspândise la fel de rapid ca imaginile. Le deschisese 
numai pe primele. Apăsase pe „delete” când continuară să 
apară. Toate erau pe aceeaşi temă. Curvă. Căţea. Lepră. 
Scârbă. Grasă. 1 

Şi Sam primise mesajele. Şi imaginile. Incepuseră să 
năvălească pe când îi îndepărta ultimele urme de marker. 
Pusese telefonul deoparte, îi luase chipul în mâini şi o 
sărutase. Mai întâi se sustrăsese. Se simţea scârboasă, 
murdară, ştia că răsuflarea îi duhnea a vomă, deşi se spălase 
pe dinţi în dormitorul părinţilor lui Basse. Dar lui nu îi păsa. O 
sărutase îndelung şi simţise cum sfera incandescentă de ură 

se prinsese între ei. O împărtăşeau. 

Întrebarea era ce urmau să facă acum. 

Când soarele căpătă o nuanţă de roşu, îşi ridică privirea 
spre el. Auzi cum în casă Marie deschise o sticlă de şampanie. 
Totul era exact ca înainte. Şi totuşi, se schimbase totul. 


Patrik era la a treia cană de cafea de când vorbise cu 
Torbjörn Ruud. Medicul legist nu dăduse încă niciun semn. 

Oftă şi privi spre culoar, de unde Martin venea agale cu o 
cană în mână. 

— Arăţi cam obosit, spuse el. 

Martin se opri. 

Patrik remarcase asta deja în timpul şedinţei de dimineaţă, 
însă nu dorise să-l întrebe în faţa celorlalţi. Ştia că lui Martin îi 
fusese greu să doarmă de la moartea Piei. 

— Ah, nu e nimic, zise Martin intrând în biroul lui Patrik. 

Patrik tresări. Martin se înroşise. Din cap până-n picioare. 

— E ceva ce nu mi-ai povestit? întrebă el lăsându-se pe 
spate în scaunul de la birou. 

— Este... E numai... se bâlbâi Martin cu privirea fixată pe 
pantofi. 

Părea să nu se poată hotărî pe care dintre picioare să stea. 

Patrik îl observă amuzat. 

— Aşază-te şi hai, spune odată. Cum o cheamă? 

Martin se aşeză şi zâmbi încurcat. 

— O cheamă Mette. 

— Şi?... insistă Patrik. 

— E divorțată. Are un fiu de un an. E din Norvegia şi 
lucrează la contabilitate, într-un birou din Grebbestad. Dar de 
abia am avut ieri prima întâlnire şi nu ştiu prea bine ce o să 
urmeze... 

— Judecând după cât de sfârşit eşti, întâlnirea a decurs 
bine, în orice caz, râse Patrik. 

— Hm, da... 

— Şi cum v-aţi întâlnit? 

— La locul de joacă, spuse Martin. 

Văzându-l cum se frământă ca o râmă în faţa lui, Patrik se 
hotări să-l scutească de mai multe întrebări. 

— Ce bine că îţi dai din nou întâlniri, zise el. Că cel puţin te- 
ai deschis în faţa posibilităţii de a întâlni pe cineva. Ce va fi va 
fi. Şi e în regulă aşa. Nimeni nu o poate înlocui pe Pia. Va fi 
altcineva. 

— Ştiu, spuse Martin şi se uită din nou la pantofi. Cred, de 
fapt, că sunt pregătit. 

— Bun, atunci. 

Telefonul începuse să sune pe birou. Patrik ridică un deget 
ca să-i arate lui Martin că dorea să rămână. 

— Ei bine, ai avut dreptate, Hedström, bombăni Torbjörn. 

— Ce spui? întrebă Patrik. Aparţin aceleiaşi persoane? 

— Fără doar şi poate. Insă am verificat în baza de date şi 
din păcate nu s-a potrivit cu nimic. Le-am comparat şi cu 
amprentele părinţilor şi nu s-au potrivit. i 

Patrik oftă. Nu putea merge atât de uşor. Insă acum îi 
putea exclude pe părinți. 

— În orice caz, avem o pistă de urmat. Mulţumesc. 

Închise telefonul şi se uită la Martin. 

— Amprentele de pe Linnea se potrivesc cu cele găsite pe 
ambalajul de ciocolată. 

Martin ridică din sprâncene. 

— Atunci să vedem dacă găsim ceva în baza de date. 

Patrik clătină din cap. 

— Torbjörn a verificat deja şi nu s-a potrivit nimic. 

Nu crezuse nicio clipă că ar fi vorba de un criminal care să- 
şi aleagă victima accidental, asta părea ceva mai minuţios 
pregătit, mai personal. lar paralela cu cazul Stella nu putea fi 
întâmplătoare. Deci nu se mira deloc că nu se găsise 
posesorul amprentelor în registrul poliţiei. 

— Există o serie de oameni cu amprentele cărora putem să 
le confruntăm... şovăi Martin. Nu-mi place să spun asta, dar 
de exemplu părinţii fetei. Şi... 

— Şi Helen, şi Marie, completă Patrik. Da, m-am gândit la 
asta, crede-mă, însă trebuie să le bănuim într-o măsură mai 
mare ca să le putem cere amprentele. Pe ale lui Pater şi ale 
Evei le-am luat când i-am interogat în legătură cu hambarul, 
iar Torbjörn deja le-a comparat. Nu se potrivesc. 

— Dar amprentele lui Helen şi Marie nu există în registru? 

întrebă Martin. Gândindu-ne la ancheta precedentă. 

Patrik clătină din cap. 

— Nu, au fost copii când a fost comisă crima, nu au primit 
nicio pedeapsă, iar amprentele lor nu mai există în registru. 
Însă aş fi vrut să fac o astfel de comparaţie. Mai ales acum, 
când alibiul lui Marie s-a evaporat. Şi numai faptul că ne-a 
minţit mă face să mă întreb... 

— Da, sunt de acord, e ceva ce nu se potriveşte, zise 
Martin. Apropo, ai auzit ceva de la Gosta şi de la Paula? 

— Da, a sunat Paula. James declară hotărât că nu a intrat 
deloc în legătură cu Leif. Se pare că şi Gösta şi Paula se 
îndoiesc că aşa ar fi. 

— Dar fără să avem nimic mai concret decât pure speculaţii 
nu putem să punem presiune pe el. 

— Exact, zise Patrik. 

— Atunci să sperăm că Leif va avea ceva secrete de 
dezvăluit. Când primeşti autorizaţia? 

— Mâine înainte de prânz, zise el. Dar procuroarea nu 
crede că vor fi probleme. Totul e pregătit ca să îl dezgropăm 
marţi. 

Oftă şi se ridică. 

— Nu cred că mai e ceva de făcut azi, iar noaptea e un 
sfetnic bun. Dacă ne stoarcem bine creierii, poate găsim un 
mod de a face uz mai eficient de aceste informaţii. 

Işi adună documentele într-o mapă de plastic pe care o 
puse în servietă. Apoi se ridică. 

— Şi când vă mai vedeţi? 

— În seara asta. Fostul ei îl are pe băiat timp de două zile, 
aşa că profităm... 

— Desigur, dar ai grijă să ai parte de ceva somn la noapte, 
zise Patrik şi îşi puse braţul pe umerii lui Martin când ieşiră. 

Martin bombăni ceva nedesluşit drept răspuns. 

Aproape că ajunseseră la uşa de la ieşire, când Annika îi 
strigă. Se întoarseră şi o văzură pe Annika ţinând în sus 
receptorul şi arătând spre ei. 

— Sună de la spital. Te-au căutat, dar nu le-ai răspuns. 

Patrik se uită la telefon. Aşa era, avea trei apeluri pierdute 
de la acelaşi număr. 

— Ce voiau? întrebă el, dar Annika îi făcu semn să preia 
convorbirea de la ea. 

Patrik merse la recepţie şi luă receptorul. Ascultă, răspunse 
cu câteva propoziţii scurte şi închise. Apoi se întoarse spre 
Annika şi Martin care aşteptau încordaţi. 

— Amina s-a stins acum vreo două ore, spuse el simțind 
cum îi venea greu să-şi controleze vocea. Asta înseamnă că 
nu mai e vorba de incendiu premeditat, ci de crimă. 

Făcu cale-ntoarsă şi merse spre biroul lui Mellberg. Era 
nevoie să se consulte cu Karim cum să procedeze cu copiii. 
Mama lor era moartă. Şi cineva trebuia să le spună. 


Deasupra lor se auzea sunetul surd al unui program de 
televiziune. Khalil se uită la Adnan, care îşi ştergea lacrimile. 
Îi rugaseră să-i lase să locuiască împreună şi nu fusese o 
problemă, municipalitatea dorea să stea cât mai mulţi 
împreună, astfel ca puţinele locuinţe provizorii pe care 
reuşiseră să le pregătească să ajungă pentru toţi. 

Prin urmare, acum locuiau aici. Într-o cameră mică, în 
demisolul întunecat al unei vile din anii cincizeci. Mirosea a 
mucegai şi era un aer stătut. Însă bătrâna care deţinea casa 
era drăguță. Îi invitase la masă şi fusese plăcut, deşi nu ştiau 
multe cuvinte, iar mâncarea, pe care o numea carne cu sos 
de mărar, avea un gust ciudat. 

După masă, telefonul începuse să sune. lar ei sunaseră mai 
departe la alţii. Voiau să-şi găsească alinare unii la alţii. 
Amina cea frumoasă, veselă, temperamentală, era moartă. 

Adnan îşi şterse din nou lacrimile. 

— Am putea merge să-l salutăm pe Karim? Poate ne duce 
Bill din nou? 

Khalil urmări privirea pustie a lui Adnan, care se uita la 
mocheta pătată. Frecă cu vârful piciorului câteva dintre pete. 
Păreau foarte vechi şi uscate. Pesemne că nimeni nu mai 
locuise aici de multă vreme. 

— Nu-l putem vizita aşa târziu. Poate mâine. 

Adnan îşi uni mâinile. Oftă. 

— Atunci mergem mâine. 

— Crezi că le-au spus copiilor? 

Vocea lui Khalil se repercuta între pereţii reci de piatră. 

— O să-l lase pe Karim să facă asta. 

— Dacă va fi în stare. 

Adnan se frecă din nou pe faţă. 

— Cum s-a putut ajunge aici? 

Khalil nu ştiu dacă întrebarea îi era adresată lui sau lui 
Dumnezeu. 

Suedia. Ţara bogată şi liberă. 

— Mulţi au fost drăguţi, zise el. Există şi oameni ca Bill. Ca 
Bill şi Gun. Şi Rolf. Şi Sture. Să nu uităm. 

Nu se putu uita la Adnan pe când spunea toate astea. 
Acesta îşi freca şi mai puternic vârful piciorului de una dintre 
petele de pe mochetă. 

— Ne urăsc atât de tare, zise Adnan. Nu înţeleg. Vin 
noaptea şi vor să ne ardă, fără ca noi să le fi făcut ceva. Şi da, 
ştiu ce spui tot timpul. „Le e teamă.” Dar dacă arunci cu făclia 
într-o casă şi speri ca familia de acolo să ardă numai pentru 
că vin din altă ţară, atunci nu ţi-e teamă. E altceva... 

— lţi pare rău? întrebă Khalil. 

Adnan rămase tăcut un moment îndelungat, iar Khalil ştia 
că se gândea la verişorul pe care-l văzuse împuşcat şi 
omorât, la unchiul care-şi pierduse un picior într-o explozie. 
Le striga numele în timpul nopţii. 

Răspunsul ar fi trebuit să fie simplu, însă nu mai era. Nu 
după Amina. 

Adnan înghiţi. 

— Nu, nu îmi pare rău. Nu am avut de ales. Dar mi-am dat 
seama de un lucru. 

— Ce anume? întrebă Khalil pe când stăteau în întuneric. 

— Că eu nu voi avea niciodată o casă. 

Deasupra lor, muzica vioaie de la televizor se auzi şi mai 
tare. 


Bohuslân 1672 


Elin merse ca o somnambulă când fu condusă în sala 

judecății. Încă nu putea să înțeleagă cum de plutise la proba 
cu apa. Băncile erau pline şi înțelese că nu fusese loc pentru 
toată lumea care dorise să intre. 

Ofițerul spusese că avea să fie adusă în fața judecății, însă 
ce însemna asta? Era ceva ce ar fi putut s-o salveze? Era 
cineva care ar fi putut s-o salveze? 

Fusese aşezată chiar în faţă. Privirile spectatorilor o făcură 
să se agite. Unele curioase, altele temătoare, altele pline de 
ură. Era acolo şi Britta, însă Elin nu îndrăznea să privească în 
direcția ei. 

Judecătorul lovi cu ciocanul de lemn, potolind larma. Elin îi 
privi tensionată pe bărbaţii serioşi de acolo, din faţă. ÍI 
recunoscu numai pe Lars Hierne. Ceilalţi erau necunoscuți şi 
de aceea şi mai îinfiorători. 

— Suntem aici ca să stabilim în ce fel e vrăjitoare. Elin 
Jonsdotter. Am văzut-o plutind şi avem o serie de mărturii cu 
privire la faptele ei, dar Elin Jonsdotter are dreptul şi la 
martori care să intervină în favoarea ei. Ai astfel de martori? 

Elin se uită în jur printre cei din bănci. Le văzu pe slujnicele 
de la fermă, îi văzu pe vecinii din Fjällbacka, pe Britta şi pe 
Preben. Văzu femei şi bărbaţi pe care-i ajutase când sufereau 
de dureri de dinți, de cap sau de inimă, sau de alte dureri. 
Ochii îi rătăciră rugători asupra fiecăruia, unul după altul, dar 
toți îşi întoarseră privirea. Nimeni nu se ridică. Nimeni nu 
spuse o vorbă. 

Nimeni nu avea să vină în apărarea ei. 

Până la urmă, se întoarse spre Britta. Stătea cu un zâmbet 
pe buze, iar mâinile i se odihneau pe burta încă nu foarte 
mare. Preben se afla alături. Se uita în jos spre bancă, iar 
bucla aurie îi căzuse pe ochi. Cât adorase bucla aceea. O 
mângăia când se iubeau. Il iubise. Acum nu mai ştia ce 
simțea. O parte din ea îşi amintea cât îl iubise. O altă parte îl 
ura. O alta simţea dezgust pentru slăbiciunea lui. Mergea dus 
de vânt şi se dădea bătut la cea mai mică rezistență. Ar fi 
trebuit să vadă asta. Dar fusese prea orbită de ochii lui blânzi 
şi de grija pentru fiica ei. Işi permisese să viseze şi astfel să 
umple lipsurile pe care ar fi trebuit să le observe. lar acum ea 
era cea care avea un preț de plătit. 

— Dacă nimeni nu a venit să depună mărturie pentru Elin 
Jonsdotter, îi vom chema pe cei care pot depune mărturie 
despre faptele sale. Prima dată o chemăm pe Ebba din 
Morhult. 

Elin pufni. Nu era o surpriză prea mare. Stia că Ebba 
pândise numai şansa să se răzbune. Ca un păianjen gras care 
aşteaptă o muscă. Nu o învreanici cu nicio privire când 
aceasta se aşeză în boxa martorilor. După ce Ebba depuse 
jurământul, începură întrebările. Se fuduli pe scaun şi începu 
să povestească cu gesturi ample. 

— Primul lucru pe care l-am băgat de seamă era că ştia să 
facă lucruri pe care o ființă omenească nu ar fi trebuit să le 
ştie. Reuşise să le facă pe tinerele din sat să fugă la ea pentru 
tot felul de probleme, când le dureau picioarele sau burțile. 
Toate fetele îi cereau ajutorul când voiau să-i ademenească 
pe bărbații tineri. Dar eu am înțeles imediat că asta nu era 
treabă curată, nu stă în natura omului să poată stăpâni astfel 
de lucruri, e lucrarea diavolului, am înțeles imediat. Dar voia 
cineva să o asculte pe Ebba? Nu, voiau numai să fugă la ea ca 
să primească ajutor împotriva crampelor. Şi erau creme, şi 
licori, şi lungi descântece, ceva cu care nu ar umbla o femeie 
cu frica lui Dumnezeu. 

Se uită în jur. Multă lume din bănci dădea din cap 
aprobator. Chiar şi dintre cei care primiseră bucuroşi ajutorul 
lui Elin. 

— Cum a fost cu heringul? întrebă Hierne înclinându-se 
spre Ebba. 

Ea dădu din cap nerăbaătoare. 

— Da, când heringul nu a mai apărut, am ştiut că Elin era 
cea care făcuse asta. 

— Cum aşa? întrebă Hierne. 

— Am văzut într-o seară cum a pus ceva în apă. Şi se ştie 
că, dacă pui cupru în apă, heringul se tine departe. 

— Dar ce motiv să fi avut, când ea şi soțul ei decedat au 
trăit şi ei din pescuit? 

— Ei bine, asta arată numai cât de rea este, că putea să-şi 
lase propria familie să moară de foame numai pentru că era 
certată cu noi ceilalți. Se certase cu câteva dintre soțiile 

bărbaților din echipa lui Per cu o zi înainte de ziua în care 
heringul nu a mai venit. Apoi a devenit imposibil să mai 
pescuieşti hering. 

— Şi cum a fost cu garda de coastă? Ce s-a întâmplat în 
acea zi când a plecat călare de la coliba lor, după ce-i 
informase că barca lui Per avea să fie luată de stat pentru că 
a adus ilegal un butoi de sare din Norvegia? 

— Ei bine, am auzit cum l-a blestemat când a plecat călare 
de la casa lor. A rostit blesteme pe care numai diavolul i le-ar 
fi putut pune în gură. Nimeni cu Dumnezeu în suflet nu ar 
putea spune cuvintele cu care a aruncat după el, iar apoi, pe 
drumul spre casă... 

Făcu o pauză. Adunarea îşi tinu respirația. 

— Gardianul de coastă va povesti singur ce i s-a întâmplat, 
Zise Hierne. Dar o lăsăm pe Ebba să spună şi ea. 

— Pe drumul spre casă, calul l-a aruncat din şa. Şi a căzut 
jos în şanţ. Am înțeles imediat că Elin a făcut asta. 

— Mulţumesc, Ebba. După cum am spus, îl vom auzi şi pe 
Henrik Meyer de la garda de coastă pe acest subiect. 

Işi drese vocea. 

— Am ajuns acum la acuzatia cea mai serioasă împotriva 
lui Elin Jonsdotter. Că a cauzat, cu - vrăjitoriile sale, 
scufundarea bărcii bărbatului său. 

Elin rămase cu răsuflarea tăiată privind-o fix pe Ebba din 
Morhult. Ştia că nu avea voie să vorbească fără a fi invitată, 
însă nu se putu abtine. 

— Ebba, ti-ai pierdut capul? Aş fi făcut eu ca barca lui Per 
să scufunde? Cu toţi oamenii în ea? E curată nebunie! 

— Taci, Elin Jonsdotter, răcni Hierne. 

Ebba. din Morhult duse mâna la piept şi flutură în dreptul 
feței cu o batistă. 

Elin pufni în fața gestului teatral. 

— Nu o băga în seamă pe acuzată, zise Hierne şi o linişti 
punându-i o mână pe braț. Continuă. 

— Păi, era foarte furioasă pe bărbatul ei, pe Per. Era 
mânioasă din cauza butoiului de sare şi pentru că avea să 
iasă în larg în acea dimineaţă. Am auzit-o spunând că, dacă 
va ieşi în larg, să facă mai bine şi să moară. 

— Spune ce s-a întâmplat apoi, zise Hierne. 

Toţi se înclinară în fată, încordati. Nu se ştia când aveau să 
mai aibă parte de un spectacol atât de bun. 

— Au ieşit în furtună şi am văzut un porumbel zburând 
după ei. Era Elin, într-un fel am recunoscut-o, deşi nu avea 
înfăţişare umană. Când a zburat în urma bărcii, am ştiut că 
soțul meu nu avea să se mai întoarcă. Şi aşa a fost. 

Suspină sonor şi îşi şterse nasul. 

— A fost un soț atât de bun, un tată minunat pentru cei 
cinci copii şi acum se află pe fundul apei, mâncat de peşti 
numai pentru că... pentru că vrăjitoarea aia a fost rea cu 
bărbatul ei! 

Arătă spre Elin, care nu mai putu decât să scuture din cap. 

Era totul atât de ireal. Ca un coşmar. S-ar trezi în orice 
moment. Dar dădu din nou cu ochii de Britta, de zâmbetul ei 
mulțumit şi de capul plecat al lui Preben. 

Și atunci ştiu că era cruda realitate. 

— Povesteşte despre avorton, zise Hierne. 

Senzatia de rău o copleşi pe Elin. Nu mai era nimic sfânt? 

— Trebuie să fi rămas grea după ce s-a împerecheat cu 
diavolul, zise Ebba din Morhult şi un murmur străbătu sala. 
Apoi a venit la sora mea ca să scape de monstru. L-am văzut. 
Când am intrat în colibă, zăcea într-o găleată, pe coridor. Nu 
arăta a ceva ce să semene cu un copil, era ca o imagine a 
diavolului, sucit şi atât de urât, că mi s-a întors stomacul pe 
dos. 

Câteva femei strigară. Povestea împerecherii cu diavolul şi 
a naşterii copilului său era cireaşa de pe tort. 

— Sora Ebbei a scos acest avorton şi va depune şi ea 
mărturie, zise Hierne dând din cap. 

Era vorba de lucruri serioase acolo şi avea grijă ca întreaga 
lui ținută să radieze asta. 

Elin clătină din cap. Mâinile îi tremurau pe genunchi, iar 
povara lucrurilor care fuseseră puse pe seama ei îi aplecau 
capul spre plăcile late de lemn ale podelei. Cu toate astea, nu 
ştia încă ce altceva o mai aştepta. 

Trecuseră două zile de aşteptare frustrantă. Cu toate că 
ancheta stagna, Gösta. nu ducea lipsă de sarcini de lucru. 
Ponturile continuau să curgă, mai ales că ziarele aveau titluri 
mari, nu numai cu privire la caz, ci şi rubrici cu contur negru, 
despre moartea Aminei. Se născuse o dezbatere aprinsă 
referitoare la politica pentru refugiaţi, cu două părţi, ambele 
încercând să folosească incendiul şi moartea Aminei drept 
argument pentru poziţia lor. De o parte erau cei care 
susțineau că incendiul era rezultatul propagandei pline de ură 
şi a xenofobiei răspândite de Sveriges Vânner. De cealaltă 
parte erau cei care susțineau că incendiul era o consecinţă a 
frustrării suedezilor în faţa unei politici de azil care nu putea fi 
susţinută. Ba chiar existau unii care susțineau că refugiații 
înşişi provocaseră incendiul. 

Lui Gösta îi era greață de toată dezbaterea. Părerea lui era 
că, fireşte, politica de azil şi imigrația trebuiau analizate şi 
dezbătute şi că în mod sigur lucrurile se puteau îmbunătăţi. 
Nu puteau fi deschise graniţele cu totul, pentru ca lumea să 
intre fără număr, trebuia să existe o infrastructură care să 
funcţioneze bine şi să-i integreze pe refugiaţi în societatea 
suedeză. Până acolo era de acord. Dar era împotriva retoricii 
Sveriges Vänner şi a votanţilor lor, care dădea toată vina pe 
imigranţi. Ei erau ticăloşii. Pentru că veniseră aici. 

Bineînţeles că apăruseră şi uscături, iar el, ca poliţist, nu 
putea închide ochii. Însă majoritatea copleşitoare a celor care 
veneau aici nu voiau altceva decât să-şi salveze viaţa, a lor şi 
a familiilor lor. Voiau să-şi construiască un trai mai bun într-o 
tară nouă. De ce şi-ar fi părăsit ţara şi pe cei dragi şi 
apropiaţi, pentru totdeauna poate, dacă nu din disperare? 
Gösta nu putea să nu se întrebe cum ar fi reacţionat toţi 
suedezii care se plângeau că refugiații veneau şi atentau la 

resursele autohtone, dacă ar fi fost război armat în propria 
ţară şi dacă copiii lor s-ar fi aflat în pericol permanent. Nu ar fi 
făcut şi ei totul pentru a-i salva? Gosta oftă şi puse ziarul 
deoparte. Annika punea mereu ziarele zilei pe masa din 
bucătărie, dar cel mai adesea nu apuca decât să le răsfoiască. 
Însă fireşte că erau obligaţi să urmărească ce se publica 
despre caz. Multe anchete de crimă au fost distruse de 
speculaţii şi de afirmaţii false. 

Paula intră în bucătărie arătând mai obosită decât de 
obicei. 

Gosta o privi cu compasiune. 

— Dificil cu copiii? 

Ea încuviinţă, luă o cafea şi se puse în faţa lui. 

— Da, nu fac decât să plângă încontinuu. Şi se trezesc 
noaptea cu coşmaruri. Mama a fost la spital cu ei când Karim 
le-a dat vestea şi nu ştiu cum a făcut faţă. Dar a fost 
extraordinară şi vrem să-i ajutăm pe Karim şi pe copii să 
poată închiria un apartament din blocul nostru atunci când va 
fi externat. Proprietarul are un apartament rămas gol de ceva 
vreme, aflat chiar lângă al nostru, prin urmare cred că ar fi o 
bună alternativă pentru ei. Singura problemă este că 
municipalităţii i se pare prea mare chiria, aşa că vom vedea 
cum rămâne. 

Paula clătină din cap. 

— Am auzit că a mers bine ieri, zise ea apoi. Cu 
exhumarea. 

— Da, s-a petrecut în mod respectabil, date fiind 
circumstanţele. Acum nu avem decât să aşteptăm concluziile. 
Însă glonţul de la prima autopsie încă lipseşte. Nici măcar nu 
a fost înregistrat. A fost căutat prin tot ce s-a păstrat, nu prea 
mult, de altfel, însă nici urmă de glonţ. Dovezile trebuie 
păstrate timp de şaptezeci de ani, ar fi fost bine dacă ar fi 
urmat regulile. 

— Dar nu avem de unde să ştim de ce nu îl pot găsi, zise 
Paula diplomatic. Şi nimeni nu a bănuit că era vorba de crimă, 
au considerat că era clar vorba de sinucidere. 

— Nu contează, dovezile nu trebuie să dispară, zise Gosta 
supărat. 

În acelaşi timp, ştia că era nedrept. Făceau o treabă 
fantastică la Centrul naţional de criminalistică. De altfel, şi la 
Laboratorul de medicină legală. În pofida bugetului foarte mic 
şi a volumului uriaş de muncă. Însă glonţul lipsă era încă un 
moment de frustrare în această anchetă ce părea că ajungea 
mereu în puncte moarte. Era absolut convins că presupusul 
omor al lui Leif Hermansson avea legătură cu cazul Stella. 
Spera numai ca ei să găsească cât mai repede ceva ce putea 
să demonstreze această ipoteză. 

— Presupun că n-aţi avut prea mult succes să-l găsiţi pe 
presupusul armăsar tânăr al lui Marie, nu-i aşa? 

Gosta se întinse după un biscuit Ballerina şi desprinse uşor 
cele două bucăţi, pentru a putea linge ciocolata. 

— Nu, am vorbit cu mai multă lume care se afla acolo, la 
hotelul Stora, dar nimeni nu a văzut nimic. lar regizorul 
confirmă că machieuza, nu Marie, şi-a petrecut noaptea cu el 
la hotel. Susţine că Marie l-a implorat să mintă pentru că ştia 
că avea să fie suspectă dacă nu ar fi avut alibi. Îi povestise şi 
lui despre tânărul misterios, însă el nu îi văzuse împreună în 
acea seară... 

— Nu, şi chiar mă îndoiesc că există, spuse Gösta. 

— Să presupunem că minte, de ce ar face asta, oare? Şi ce 
ar avea de-a face cu omorul copilei? Care ar fi motivul? 

Fură întrerupţi de mobilul Paulei. 

— Ce surpriză, Dagmar, spuse ea ridicând mâna întrebător 
spre Gösta. 

Ascultă cu interes, iar Gösta văzu cum i se luminează 
chipul. 

— Nu, cerule, nu face nimic că aţi uitat! E important că v- 
aţi amintit. Sosim imediat. 

Inchise convorbirea şi privi spre Gosta. 

— Acum ştiu cum putem verifica ce maşini am trecut pe la 
ferma Berg în dimineaţa în care a dispărut Nea. Vino! 

Se ridică. Apoi se opri şi un zâmbet larg i se aşternu pe 
chip. 

— De fapt, îl iau mai bine pe Martin. Îți povestesc după 
aceea... 

Patrik stătea la biroul său, încercând să planifice activităţile 
zilei. Dar ce cale să urmeze acum când dădeau mereu de 
fundături? Îşi punea toată speranţa în exhumare. Pedersen 
promisese să dea un semn în această dimineaţă şi, după cum 
stabiliseră, telefonul sună fix la ora opt. 

— Bună, spuse Patrik. Ai fost rapid. 

— Da, şi am două lucruri de spus, răspunse Pedersen. 

Patrik se aşeză mai drept pe scaun. Suna promiţător. 

— Întâi de toate, acum am raportul final asupra Linneei 
Berg. Îl vei avea într-o oră. Însă nu am nimic mai mult decât 
ce ai primit deja în rapoartele mele preliminare, pe care ţi le- 
am dat în mod neregulamentar. Care trebuie să rămână între 
noi, by the way”... 

— Ca întotdeauna. Ştii asta, îl asigură Patrik. 

Pedersen îşi drese vocea. 

— Ei bine, mai e un lucru legat de cadavrul pe care l-am 
primit ieri de la voi. Leif Hermansson. 

— Da?... înţeleg că abia aţi început cu el, aşa că despre ce 
e vorba? 

Pedersen oftă. 

— Hm, ştii, glonţul dispărut... Cel care nu a fost înregistrat 
nicăieri, care a dispărut în fum? 

— Da... zise Patrik simțind încordarea crescând. 

Dacă Pedersen nu spunea odată, avea să explodeze. 

— Ei bine, l-am găsit. 

— Minunat! spuse Patrik. În sfârşit un pic de noroc. Unde 
anume? în fundul vrunui sertar cu dovezi? 

— Păi nu... în sicriu... 

Patrik rămase cu gura căscată. Auzise bine? încercă să 
găsească ceva logică în ceea ce spusese Pedersen, însă nu 
reuşi. 

— În sicriu? Cum ar fi putut ajunge glonţul în sicriu? 

Râse, dar Pedersen nu reacţionă. In- loc de asta, spuse 
obosit: 

— Inţeleg că poate suna ca o glumă, însă cred că este 
vorba de factorul uman, ca de obicei. Un medic legist care 


57 Apropo (în Ib. engleză în original). (n.r.) 
— 502 — 


tocmai atunci trecea printr-un divorţ şi o luptă pentru 
custodie, şi care vizita prea des sticla de whisky. Până la 
urmă, lucrurile s-au calmat, dar munca predecesorului meu în 
acea perioadă, în care viaţa lui privată a fost atât de agitată, 
s-a dovedit a avea... unele lacune... 

— Prin urmare, vrei să spui că... 

— Vreau să spun că medicul legist care a făcut autopsia nu 
a scos glonţul. A rămas în cap şi, după ce totul s-a 
descompus, glonţul a căzut. 

— Glumeşti, spuse Patrik. 

— Crede-mă, îmi doresc să fie aşa, oftă Pedersen. Şi din 
păcate nu mai e nimeni pe care să dăm vina, a murit de 
infarct anul trecut. Legat de al treilea lui divorţ. 

— Dar acum glonţul e la voi? 

— Nu, nu este. L-am trimis imediat lui Torbjörn, în 
Uddevalla. Mă gândeam că ai nevoie de o primă analiză cât 
de repede posibil. Sună-l şi vezi dacă îţi poate da vreun raport 
în această după-amiază. Şi chiar vreau să-mi cer scuze pentru 
greşeala predecesorului meu,  odihnească-se în pace. 
Asemenea lucruri nu trebuie să se întâmple. 

— Nu, dar cel mai important e că avem glonţul, spuse 
Patrik. Acum îl putem compara cu pistolul lui Leif şi stabili 
dacă a fost vorba sau nu de sinucidere. 


Basse se cufundă în canapeaua de pe care nu reuşise să 
îndepărteze petele. Făcuse curăţenie timp de două zile, dar 
tot arăta ca dracu'. Angoasa parcă îl sugruma. Când sunaseră 
părinţii, îi asigurase că totul era bine, dar îi tremurau 
genunchii când închisese telefonul. Aveau să îi interzică să 
mai iasă afară timp de un an. Cel puţin. De fapt, probabil că 
nu aveau să-i dea voie să mai iasă vreodată. 

Şi totul era din vina lui Nils şi a Vendelei. Ar fi trebuit să ştie 
şi să nu-i asculte. Încă din clasele primare făcuse cum 
spuneau ei. De aceea îi permiseseră să umble cu ei. Altfel, ar 
fi putut la fel de bine să fie cel chinuit acum, în locul lui Sam. 

Nu îl ajutaseră cu curăţenia. Nils nu făcuse decât să râdă 
când îl implorase, iar Vendela nici nu îi răspunsese. Şi nu era 
numai distrugere. Cutia cu bijuterii a mamei dispăruse. ŞI 

cutia cu trabucuri a tatălui. Luaseră până şi îngerul mare de 
piatră pe care mama îl pusese pe gazon ca jgheab pentru 
păsări. 

Basse se aplecă înainte, îşi sprijini mâinile pe coapse. Nodul 
din stomac crescuse tot mai mare în fiecare zi. Tata şi mama 
aveau să se întoarcă în curând. Se gândise să fugă de acasă. 
Dar unde să meargă? Nu s-ar fi descurcat singur. 

Işi aminti corpul lui Jessie în faţa lui şi scânci. De fiecare 
când închidea ochii, o vedea în faţa lui. Îl trezeau coşmarurile 
în care apărea ea. li veneau în minte tot mai multe detalii. 
Vedea tuşul negru pe pielea ei, îi simţea corpul sub al lui. Îşi 
auzea propriile răsuflări puternice de când se apăsase în ea, 
din nou, şi din nou, şi urletul de când îi explodase corpul. 

Işi amintea senzaţia de savurare a interzisului, neajutorarea 
ei totală. Puterea de a face ce dorea cu ea. Chiar şi acum 
senzațiile erau atât de contradictorii, că i se făcea rău. Nils şi 
Vendela erau mulţumiţi, planul lor de a o înjosi pe Jessie o 
dată pentru totdeauna funcţionase. 

Nimeni nu părea să o fi văzut pe Jessie sau să fi auzit de ea. 
Era tăcere totală. Până şi din partea lui Sam. Nimeni altcineva 
nu considera că era ciudat. Numai el stătea într-o casă 
devastată, cu o senzaţie de colaps crescându-i în piept. Ceva 
îi spunea că lucrurile nu aveau să se sfârşească aici. Era prea 
linişte. Precum calmul dinaintea furtunii. 


Erica dădu cu spatele pentru a ieşi din locul de parcare, 
gândindu-se ce noroc avusese în ultima vreme. 

Lucrase din greu la carte, în timp ce copiii se jucau singuri, 
iar acum avea impresia că multe bucăţi de puzzle aveau să-şi 
găsească locul. 

Erica abia de îndrăznise să spere că Sanna ar fi vrut să îi 
vorbească. Sunase la noroc după ce Kristina plecase cu copiii 
la parcul de distracţii din Strömstad. După o clipă de îndoială, 
Sanna spusese da şi o rugase să vină la grădina ei de flori, iar 
acum se afla pe drum spre una dintre acele persoane care o 
cunoscuseră cel mai bine pe Stella. 

Şi ceva îi spunea Ericăi că în curând avea să afle cine se 
ascundea în spatele iniţialelor „SS”. 

Se uită în jur în timp ce parca maşina pe un plan mare cu 
prundiş şi se îndreptă spre palierul cu trandafiri care părea să 
funcţioneze ca un fel de intrare în grădină. 

Acesta se afla la numai zece minute de Fjällbacka, însă 
Erica nu avusese niciodată treabă acolo. Interesul ei pentru 
grădinărit era ca şi inexistent şi, după câteva încercări 
îndrăzneţe de a menţine în viaţă o orhidee primită de la 
Kristina, abandonase gândul de a-şi dezvolta aceste 
aptitudini. Grădina lor devenise mai curând un loc de joacă şi 
oricum nu credea că ar fi existat flori sau arbuşti care să 
supravieţuiască zburdălniciei sălbatice a gemenilor. 

Sanna venea agale spre ea, scoţându-şi o pereche de 
mănuşi de grădină pline de pământ. De-a lungul anilor, mai 
dăduseră una de alta prin oraş şi se salutaseră aşa cum se 
face într-o comunitate mică în care toată lumea se cunoaşte, 
dar era prima oară când se întâlneau între patru ochi. 

— Bună, spuse Sanna întinzându-i mâna. Să ne aşezăm 
acolo în pavilion. Cornelia se ocupă de magazin. 


Porni spre un grup de mobilier de grădină alb şi cioplit cu 
arabescuri, înconjurat de arbuşti şi de trandafiri, aflat ceva 
mai departe. Exista o etichetă de preţ pe mobilier şi Erica 
rămase uluită când se uită la bilet. Preţuri pentru turiştii 
bogaţi. 

— Ei bine, era vremea să ne întâlnim, zise Sanna privind-o 
pe interlocutoarea sa ca şi cum ar încercat să o citească. 

Erica se îndreptă din umeri în faţa privirii ei intensive. Era 
obişnuită să fie întâmpinată cu scepticism. Rudele apropiate 
vedeau mult prea adesea oameni avizi de senzaţii tari care se 
adunau ca hienele în jurul tragediei lor, iar Sanna avea toate 
motivele să creadă că şi Erica era unul dintre ei. 

— Ştiţi că scriu o carte despre cazul Stella, zise Erica, iar 
Sanna încuviinţă din cap. 

Ericăi îi plăcu spontan de ea. Avea ceva autentic, ceva 
stabil şi terestru. Părul blond îi era prins la spate într-un coc, 
nu era machiată şi bănuia că aparţinea acelei categorii de 
oameni care până şi la ocazii festive se machiau extrem de 
discret. Purta haine de lucru, cizme înalte, blugi şi o cămaşă 

largă de blugi. Nu avea nimic frivol, nimic superficial. 

— Ce părere aveţi de asta? întrebă Erica luând taurul de 
coarne. 

Era adesea întrebarea-cheie în interviuri. Ce părere aveau 
interlocutorii ei despre simplul fapt că se scria o carte. 

— Nu am nimic împotrivă, spuse Sanna. Nici nu e ceva ce- 
mi doresc. Sunt... neutră. Pentru mine nu are nicio 
importanţă. Stella nu e cartea. Şi am trăit atâta vreme cu ce 
s-a întâmplat atunci, aşa că, dacă scrieţi sau nu despre asta, 
oricum nu schimbă nimic. 

— Eu voi încerca să îi fac dreptate, spuse Erica. Şi aş vrea 
să mă ajutaţi. Vreau să o fac cât mai vie posibil în faţa 
cititorilor. Şi sunteţi cea care o poate descrie cel mai bine pe 
Stella. 

Erica îşi scoase telefonul mobil din geantă şi i-l arătă 
Sannei. 

— E în regulă dacă înregistrez? 

— Da, absolut, spuse Sanna. 

Se încruntă. 

— Ce vreţi să ştiţi? 

— Povestiţi cu propriile cuvinte, spuse Erica. Despre Stella, 
despre membrii familiei. Dacă vă simţiţi în stare, despre cum 
aţi trăit ceea ce s-a întâmplat. 

— Au trecut treizeci de ani, zise Sanna cu voce tare. Viaţa a 
mers mai departe. Am încercat să nu mă gândesc prea des la 
asta. Trecutul înghite atât de uşor prezentul... însă am să 
încerc. 

Preţ de două ore vorbi Sanna. Şi cu cât vorbea mai mult, cu 
atât Stella îi apărea mai mult în faţă precum o persoană reală. 
Nu numai victima despre care citise în documentele 
investigaţiei şi în articole. Ci o fetiţă reală şi vie de patru ani, 
căreia îi plăcea să se uite la emisiunea Cinci furnici sunt mai 
multe decât patru elefanţi, care era o mare somnoroasă 
dimineaţa şi care nu voia defel să meargă seara la culcare. 
Căreia îi plăcea orezul cu lapte şi cu zahăr, scorţişoară şi „un 
puiuţ de unt”, care voia să aibă două codițe, nu una, dacă 
trebuia să-şi strângă părul. Care adora să se strecoare 
noaptea în patul surorii ei şi care dăduse câte un nume 

fiecăruia dintre pistruii ei. Preferatul său era Hubert, cel din 
vârful nasului. 

— Uneori era o adevărată pacoste, dar în acelaşi timp cea 
mai amuzantă persoană cu care îţi puteai petrece timpul. 
Adesea mă călca pe nervi pentru că era o pârâcioasă mică, 
îndeletnicirea ei preferată era să urmărească lumea, să 
asculte pe furiş şi apoi să fugă şi să povestească totul tuturor. 
Uneori îmi venea să o strâng de gât. 

Sanna se opri brusc, părea să-şi regrete alegerea 
cuvintelor. Respiră adânc. 

— Primeam tot timpul sarcina de a o căuta în pădure, 
continuă ea. Insă nu îndrăzneam niciodată să merg prea 
departe. Mi se părea sinistru. Dar Stellei nu-i era niciodată 
frică. lubea pădurea. O tulea acolo de fiecare dată când se 
ivea ocazia, în fiecare moment în care nu era supravegheată. 
De aceea a fost atât de greu să accept că se întâmplase ceva 
îngrozitor. Plecase acolo de atâtea ori, însă mereu se 
întorsese. Şi nu datorită mie, eu nu o căutam niciodată cu 
adevărat, mergeam numai atât de departe încât mama şi tata 
să creadă că o căutam. În loc de asta, mă aşezam lângă un 
stejar mare în spatele casei, la doar vreo cincizeci de metri în 
pădure, şi aşteptam. lar mai devreme sau mai târziu, ea 
apărea. Mereu găsea drumul spre casă. In afară de acea 
ultimă dată. 

Sanna începu brusc să râdă. 

— Stella nu avea aşa de mulţi prieteni, însă avea unul 
imaginar. În mod ciudat, mi-a tot apărut în vise în ultima 
vreme. L-am visat de mai multe ori. 

— L-aţi visat? întrebă Erica. 

— Da, Stella îl numea Uncheşul Verde, aşa că bănuiesc să fi 
fost ceva arbore acoperit de muşchi din pădure sau vreun 
arbust care devenise însufleţit în imaginaţia ei. Era fără 
pereche în privinţa asta. Putea crea lumi întregi în mintea ei. 
Câteodată mă întreb dacă nu cumva existau la fel de multe 
persoane inventate în lumea ei câte reale... 

— Fata mea cea mare e la fel, zise Erica zâmbind. Cel mai 
des este vorba de amica ei Molly, care trebuie să primească 
prăjituri şi dulciuri de fiecare dată când primeşte şi Maja. 

— Ah, un plan genial să primească porţie dublă! zâmbi 
Sanna, iar trăsăturile ei se mai destinseră. In ce mă priveşte, 
am acasă un monstru de adolescentă. Mă întreb câteodată 
dacă ei mai devin oameni vreodată. 

— Câţi copii aveţi? întrebă Erica. 

— O fiică, oftă Sanna. Dar câteodată face cât douăzeci... 

— Da, mi-e groază de acei ani. E greu să-mi imaginez acum 
că vor sta în prag strigând „hoaşca naibii”, dar trebuie să ne 
pregătim şi pentru acea zi. 

— Ah, credeţi-mă, primesc apelative şi mai rele de atât 
chiar acum, chicoti Sanna. Mai ales pentru că încerc să-i 
distrug viaţa obligând-o să lucreze aici. Am avut un mic 
incident la sfârşitul săptămânii, care a necesitat o sancţiune, 
iar în ochii ei, a fi constrâns la o zi de muncă cinstită se pare 
că e abuz şi exploatare. 

— Dintr-odată mă simt profund recunoscătoare că cea mai 
mare problemă a mea este o prietenă imaginară foarte 
doritoare de dulciuri. 

— Mda, zise Sanna devenind brusc serioasă. Ce credeţi? 
Poate fi o întâmplare? Că fetiţa care locuia la fosta noastră 
fermă a fost ucisă? 

Erica nu prea ştia ce să răspundă. Rațiunea îi spunea ceva. 
intuiţia altceva. Dacă îşi direcţiona bine răspunsul acum, 
putea afla cât de corectă era bănuiala ei în privinţa persoanei 
din spatele iniţialelor „SS”. 

— Cred că au legătură, spuse ea într-un sfârşit. Numai că 
nu ştiu cum. Nu cred că poate fi atât de simplu cât să le 
arătăm cu degetul pe Helen şi pe Marie. Nici nu vreau să 
răscolesc răni adânci, ştiu că aţi simţit că aţi avut un răspuns 
atunci când Helen şi Marie au fost găsite vinovate. Insă există 
o serie de semne de întrebare. Şi Leif Hermansson, polițistul 
responsabil pentru anchetă, i-a spus fiicei sale cu puţin timp 
înainte de a muri că începuse să aibă îndoieli. Dar nu ştim de 
ce. 

Sanna privi spre picioare. Ceva fusese pus în mişcare în 
mintea ei. Apoi îşi ridică privirea spre Erica. 

— Ştiţi, nu m-am gândit demult la asta, însă ceea ce 
spuneţi îmi aminteşte de un lucru. Leif a luat legătura cu 

mine. Ne-am întâlnit la o gustare, nu cu mult timp înainte de 
moartea lui. 

Erica dădu din cap. Bucăţile de puzzle se potriveau. La 
secţie se gândise la Sanna ca Sanna Lundgren. Insă pentru 
Leif trebuie să fi fost Sanna Strand. 

— Despre ce voia să vorbească? întrebă Erica. 

Sanna păru încurcată. 

— Asta era atât de ciudat. A pus întrebări despre Uncheşul 
Verde. Pomenisem de amicul imaginar când a fost omorâtă. 
Atunci, după atâţia ani, un poliţist voia să discute despre el. 

Erica se uită uluită la ea. De ce o întrebase Leif despre 
prietenul imaginar al Stellei? 


— Alo, e cineva acasă? strigă Paula deschizând uşor uşa. 

Ciocăniseră de mai multe ori şi nimeni nu păruse să-i audă. 
Remarcase cu mulţumire privirea lui Martin asupra pancartei 
„De vânzare”, când se apropiaseră cu maşina. 

— Da, e cineva acolo? Intraţi! se auzi o voce răguşită din 
casă. 

Îşi şterseră cu grijă pantofii pe carpeta din hol înainte de a 
păşi înăuntru. 

Dagmar se afla la locul ei obişnuit de la fereastra din 
bucătărie. Avea în faţa ei un joc de cuvinte încrucişate, îşi miji 
ochii spre ei. s, 

— Bucuroşi de oaspeți! zise ea. Imi pare bine că ați venit. 

— Vindeţi casa? întrebă Paula. Am văzut pancarta afară. 

— Da, cred că e mai bine. Câteodată, o băbuţă 
încăpăţânată ca mine are nevoie de ceva timp ca să priceapă. 
Dar fiica mea are dreptate. E prea izolată şi nu mai am 
douăzeci de ani. Însă mă pot considera fericită că am o fiică 
care vrea să locuiesc la ea. Cei mai mulţi de-abia aşteaptă să- 
şi alunge bătrânii părinţi în vreun azil. 

— Ştiu, chiar îi spuneam de curând unui coleg că suedezii 
nu prea sunt buni la a avea grijă de bătrânii lor. Aveţi doritori 
până acum? 

— Încă nu s-a pronunţat nimeni, spuse Dagmar făcându-le 
semn să se aşeze. Majoritatea nu vor să locuiască atât de 
departe. Prea la ţară, prea vechi. Nu, trebuie să fie nou şi în 

mijlocul târgului, fără suprafeţe imperfecte şi pardoseli 
înclinate. Dar mi se pare că e păcat. Ador această casă şi e 
multă iubire în pereţii ei, aşa să ştiţi. 

— Mie mi se pare minunată, zise Martin. 

Paula se muşcă de buză ca să nu comenteze. Anumite 
lucruri au nevoie de timp. 

— Ei bine, destul cu reflecţiile filosofice ale unei femei 
bătrâne! Presupun că nu vreţi să vorbim despre casă, ci 
despre caietul meu de însemnări. Nu pot să pricep cum de nu 
mi-am adus aminte de asta ultima oară când aţi fost aici. 

— Se mai întâmplă, zise Martin, aţi fost la fel ca toţi ceilalţi, 
şocată de vestea morţii Neei. In astfel de condiţii, e greu să 
gândeşti raţional. 

Paula aprobă din cap. 

— Cel mai important e că v-aţi adus aminte acum şi că ne- 
aţi sunat. Povestiţi-ne, ce e cu acest caiet de însemnări? 

— Ei bine, îmi amintesc că voiaţi să ştiţi dacă văzusem 
ceva ieşit din tipare în dimineaţa dispariţiei Neei. Încă nu pot 
să-mi aduc aminte, dar azi-dimineaţă mi-am dat seama că voi 
trebuie să vedeţi mai bine tiparele decât o pot face eu. ŞI 
atunci m-am gândit că poate vreţi să vă uitaţi pe însemnările 
pe care le fac din pur amuzament. Mă ajută să mă concentrez 
la cuvintele încrucişate. Dacă fac numai un singur lucru, îmi e 
îngrozitor de greu să-mi păstrez atenţia, trebuie să am şi ceva 
să mă distragă. Aşa că notez ce se întâmplă dincolo de 
fereastră în acest caiet. 

li întinse caietul şi Paula răsfoi repede la pagina zilei în care 
dispăruse Nea. Nu erau multe notițe. Nimic care să-i sară-n 
ochi; trecuseră trei maşini şi doi biciclişti. Bicicliştii erau 
descrişi ca „doi turişti graşi în excursie”, aşa că îi excluse. 
Rămâneau maşinile. Dagmar notase numai culoarea şi marca, 
totuşi era mai mult decât nimic. 

— Pot să iau caietul? întrebă ea şi Dagmar aprobă din cap. 

— la-l. Sper să-ţi folosească. 

— Auziţi, de când e casa? întrebă Martin. 

— 1902. A fost construită de tatăl meu. Eu m-am născut pe 
banca din bucătărie, acolo, la perete. 

Dagmar arătă înspre unul dintre pereţi. 

— S-a făcut vreo evaluare? întrebă Martin, iar Dagmar îl 
privi cu ochi iscoditori. 

— Vai, dar ce curios eşti! 

— Ah, doar mă întreb, zise Martin. 

Evită să se uite la Paula. 

— A fost evaluată, şi ceea ce necesită reparaţii urgente 
este acoperişul. Apoi ar mai fi umiditatea din pivniţă, dar cel 
care a făcut evaluarea a spus că asta se poate rezolva 
ulterior. El are toate documentele. Şi dacă ar fi cineva 
interesat, e liber să se uite în jur. 

— Hm, făcu Martin coborând privirea. 

Dagmar îl privi atentă. Soarele îi lumina faţa dezvăluindu-i 
fiecare cută prietenoasă. 

— E un loc frumos pentru un nou început, spuse ea. Şi are 
nevoie să fie umplut din nou cu viaţă. Şi cu iubire. 

Martin se întoarse brusc. Insă Paula apucă să vadă că ochii 
i se umpluseră de lacrimi. 


— Avem un apel în legătură cu convorbirea telefonică. Cea 
anonimă, pe care ai preluat-o tu. E vorba despre modificarea 
vocii. Să-l transfer la Paula? Ea şi Martin se ocupă de această 
investigaţie. 

Annika îşi strecurase capul în uşa biroului lui Mellberg, 
trezindu-l dintr-un somn profund. 

— Ce? Cum? A, convorbirea telefonică, zise el ridicându-se. 
Nu, fă-mi legătura. 

Într-o fracțiune de secundă, Mellberg se trezi de-a binelea. 
De-abia aştepta să-i pună cătuşele netrebnicului care pornise 
toate astea. Dacă acesta nu şi-ar fi pus în cap să arunce vina 
asupra lui Karim, incendiul nu ar mai fi avut loc, era sigur de 
asta. 

— Mellberg, răspunse el autoritar când sună telefonul. 

Spre mirarea lui, auzi vocea unei femei. Deoarece era 
vorba de o chestiune tehnică, presupusese că ar trebui să 
aibă de-a face cu un bărbat. 

— Da, bună ziua, sun în legătură cu fişierul audio pentru 
care aveaţi nevoie de ajutor. 

Vocea îi era vioaie, de copilă, iar Mellberg se întrebă dacă 
trecuse de perioada adolescenţei. 

— Aşa, presupun că nu s-a putut face nimic? 

Oftă. Chiar sufereau de o lipsă acută de personal dacă 
lăsau junioare dintr-astea să-şi asume nişte sarcini atât de 
dificile şi importante. Sigur va fi nevoit să-i tragă un semnal 
de alarmă şefului ei şi să-l roage ca cineva mai competent să 
se ocupe de asta. De preferat, un bărbat. 

— Nu, de fapt chiar am reuşit să-i dau de capăt. A fost cam 
complicat, dar am putut să ajustez... în fine, nu vă mai 
plictisesc cu detalii tehnice. Insă cred că am ajuns foarte 
aproape de vocea originală. Cât de aproape se poate cu 
tehnologia pe care o avem acum la dispoziţie. 

— Aha... aşa deci... f- 

Mellberg nu prea ştia ce să spună. In capul lui deja purtase 
o conversaţie cu şeful ei. 

— Ei bine, să auzim, spuse el apoi. Cine este cel care se 
ascunde în spatele anonimatului? 

— Dacă vreţi, vă pun la telefon convorbirea, iar apoi vă 
trimit fişierul pe e-mail? 

— Da, e foarte bine aşa. 

— Bun, atunci pun înregistrarea. 

O voce se auzi în receptor, rostind aceleaşi cuvinte pe care 
Mellberg le auzise înainte. Dar acum vocea anonimă nu mai 
era întunecată şi groasă, ci limpede şi clară. Mellberg se 
încruntă încercând să audă dacă avea vreo marcă specială. 
Nu putea spune c-o recunoştea, îşi făcuse prea multe 
speranţe. 

—  Trimite-o la această adresă, zise el când scurta 
înregistrare se încheie. 

Îşi spuse monoton adresa de e-mail şi, la numai un minut 
după ce închisese, auzi semnalul de notificare. 

Mai ascultă de câteva ori înregistrarea. Incepu să i se 
contureze un gând. Pentru o clipă, se gândi dacă nu ar fi bine 
să se consulte cu Patrik, însă el şi Gösta ieşiseră să ia prânzul 
în oraş şi ar fi fost păcat să-i deranjeze. lar ideea era genială, 
aşa că de ce ar fi avut Patrik vreo obiecţie? Pe deasupra, 
Patrik îi chemase în sala de conferinţe la ora două, aşa că 

avea să-l poată informa la fel de bine şi atunci. Deja vedea în 
faţa ochilor aprecierea pe care avea s-o primească pentru 
iniţiativă. Astfel de lucruri erau cele care deosebeau un 
poliţist bun de unul excelent. Să gândească neconvențional. 
Să găsească noi unghiuri de atac. Să încerce noi căi şi să 
folosească tehnologia modernă. Cu un zâmbet plin de 
satisfacţie, Mellberg sună la un număr pe care îl salvase în 
mobil. Acum, lucrurile aveau să se precipite. 


— Devii tot mai bună, zise Sam îndreptându-i uşor postura 
lui Jessie. Dar încă prinzi prea rapid şi cu forţă trăgaciul, ar 
trebui să-l mângâi. 

Jessie încuviinţă din cap. Se concentra pe tăblia din copac. 
De data asta mângâie trăgaciul, iar glonţul ajunse fix în 
mijloc. 

— Ce crudă eşti, zise el. 

Şi fusese sincer. O avea în ea. O predispoziţie naturală 
pentru a întâlni ţinta. Dar nu era suficient să tragă asupra 
unei ţine statice. 

— E cazul să exersezi şi pe ţinte în mişcare, o îndemnă el, 
iar ea aprobă din cap. 

— Da, înţeleg. Dar cum să facem? Tu cum ai făcut? 

— Animale, spuse el ridicând din umeri. Tata m-a pus să 
împuşc veveriţe, pescăruşi, păsări. In mare, cam tot ce 
apărea. 

— Bine. Atunci aşa facem. 

Privirea oţelită a lui Jessie îl făcu să-şi dorească să o 
înlănţuie cu braţele şi să o tragă spre el. li dispăruse toată 
blândeţea. Ştia că nu mânca bine. Numai în cele câteva zile 
care trecuseră din weekend chipul ei pierduse ceva din 
rotunjime. Asta nu avea nicio importanţă. lubea toate 
variantele ei. li iubise naivitatea, dar noua ei viziune asupra 
lumii se potrivea mai bine cu a lui. 

E| avea acelaşi nucleu dur şi asta avea să devină forţa lor. 
Deja trecuse graniţa. Retragerea nu mai era posibilă, nu mai 
exista cale de întoarcere. Totul avea un punct de rupere. ŞI 
oamenii îl aveau. El trecuse deja prin primul, iar acum urmase 
Jessie, aflată în aceeaşi zonă de graniţă ca şi el. 

Era atât de bine să nu mai fie singur acolo. 

Ştia că trebuia să-i povestească totul. Să-şi aştearnă cele 
mai întunecate taine la picioarele ei. Era singurul lucru de 
care încă îi era teamă. Nu credea că avea să-l judece. Insă nu 
ştia sigur. O parte din el nu voia decât să uite, dar altă parte 
ştia că era nevoie să-şi amintească, pentru că asta îl ajuta să 
meargă înainte. Era imposibil să stea pe loc. Imposibil să se 
oprească. Nu mai putea continua să fie victimă. 

Îşi trase rucsacul şi scoase caietul de însemnări. Era în 
sfârşit timpul să-i povestească secretele lui cele mai 
profunde. Era pregătită. 

— E ceva ce vreau să-ţi arăt, zise el. Ceva ce trebuie să fac. 


Bohuslân 1672 


Se desfăşură un lung şir de martori. Gardianul de coastă 
povesti cum Elin aruncase cu vrăjitorii în urma lui şi cum calul 
fi fusese suflat în şanţ. Vecinii din Fjällbacka şi alți oameni din 
Tanumshede depuseră mărturie despre cum folosise puterea 
diavolească ca să însănătoşească şi să vindece. Apoi veni 
rândul Brittei. Alunecă prin sală frumoasă şi palidă şi se aşeză 
în față. Părea tristă, dar Elin ştia că işi savura opera. După toți 
aceşti ani, o adusese pe Elin acolo unde vrusese 
dintotdeauna. 

Britta cobori privirea şi genele negre i se aşezau ca un 
evantai pe obraji. Rotunjimea pântecului se zărea un pic sub 
rochie, dar încă nu se vedea nimic pe faţă, chipul ei era la fel 
de slab şi frumos cizelat. 

— Britta, ne-ai putea spune câte ceva despre dumneata? 
zise Hierne zâmbinau-i. 

Elin sesiză că era la fel de fascinat de ea precum fusese în 
acea seară la casa parohială. 

Nu era nimeni care să o susțină, înțelegea asta acum. Nu 
mai era scăpare pentru ea. Nici nu mai conta ce mai avea 
Britta de spus. Dar înțelegea şi că Britta nu şi-ar fi putut 
refuza un astfel de moment. 

— Sunt sora lui Elin. Sora vitregă, adăugă ea. Avem acelaşi 
tată, dar nu aceeaşi mamă. 

— lar Elin a locuit la voi după moartea soțului ei? Dumneata 
şi soțul, preotul Preben Willumsen, le-aţi deschis generos casa 
voastră lui Elin şi fiicei sale, Marta? 

Britta surâse umil. 

— Da, am căzut de acord să o ajutăm pe Elin şi pe draga de 
Mărta după ce Per s-a înecat. Doar suntem o familie şi aşa se 
cuvine. 

Lui Hierne îi străluceau ochii când se uita la ea. 

— Altminteri o ofertă foarte generoasă şi iubitoare. Şi nu 
ştiați... 

— Nu, nu ştiam... 

Britta scutură puternic din cap şi scoase un suspin. 

— Când ai început să observi? întrebă el. 

— A luat o vreme, este sora mea şi nu am vrut să cred... 

Britta suspină din nou. 

Apoi îşi îndreptă umerii şi îşi ridică bărbia. 

— Începuse să îmi dea infuzii. Ca să rămân grea. Şi îi eram 
recunoscătoare pentru ajutor, ştiam că le sprijinise şi pe alte 
femei din sat. In fiecare dimineață beam poțiunea aia 
îngrozitoare. Elin mormăia ceva în băutură înainte să mi-o 
dea. Dar lunile treceau şi nu se întâmpla nimic. Am întrebat-o 
pe Elin de mai multe ori dacă era într-adevăr de folos şi 
insista că totul se va aranja şi că aş face bine să continui să 
beau băutura. 

— Dar până la urmă ai început să bănuieşti că avea efectul 
contrar? 

Hierne se înclină spre Britta, care încuviinţă. 

— Da, mai întâi am început să simt că nu Dumnezeu era în 
spatele a ceea ce făcea Elin, ci forțele întunecate. Am... am 
avut un animal care dispăruse de la fermă. O pisică. 
Panseluţa. Am găsit-o spânzurată de coadă în spatele casei, 
în dreptul dormitorului meu. Şi atunci am ştiut. Aşa că am 
început să vărs fiertura pe furiş, să nu mă vadă Elin. Şi de 
îndată ce n-am mai băut-o, am rămas grea. 

Se mângâie pe pântec. 

— Atunci am înțeles că Elin nu dorea deloc să mă ajute să 

am copii. Dimpotrivă. Nu voia ca eu să rămân gravidă. 

— De ce crezi asta? 

— Elin a fost mereu invidioasă pe mine. Mama ei a murit 
când era mică, iar mama mea era preferata lui tata. Şi da, eu 
eram comoara tatălui meu. Nu era ceva ce stătea în puterea 
mea să schimb, dar Elin mi-a purtat ranchiună. Voia mereu să 
aibă ce aveam eu şi bineînțeles că lucrurile s-au înrăutățit 
când eu m-am măritat cu un om al bisericii, iar ea a trebuit să 
se mulțumească cu un pescar sărac. Aşa că Elin nu considera 
că merit un copil. Cred că umbla şi după bărbatul meu. 

Cuprinse sala cu privirea. 

— Gândiţi-vă ce triumf ar fi fost pentru diavol. Dacă 
mireasa lui ar fi putut să pună jos un om al bisericii. Noroc că 
Preben a avut un caracter puternic şi că manevrele şi jocurile 
ei de seducţie nu s-au prins la el. 

Se uită zâmbind la Preben, iar el îi întâlni scurt privirea 
înainte să se uite în jos. Elin îl observă intens. Cum putea să 
stea acolo aşa? Să asculte minciunile? După cum înțelesese, 
el nu avea să depună mărturie. Preoții erau scutiți de astfel 
de experiențe. Şi noroc cu asta, nu ştia cum ar fi suportat să îl 
vadă acolo, pe scaunul martorilor, minţind el însuşi, în loc să o 
lase pe Britta să mintă în locul lui. 

— Spune-ne despre semnul diavolului, zise Hierne. 

Publicul asculta cu respirația tăiată. Auziseră despre asta, 
că diavolul lăsa o urmă pe corpul femeilor lui. O însemnare. 
Avea şi Elin Jonsdotter aşa ceva? Dacă da, unde? Aşteptau 
încordați să afle răspunsul de la Britta. 

Ea încuviință din cap. 

— Da, îl are sub unul dintre sâni. De culoarea focului. Arată 
ca harta Danemarcei. 

Elin îşi trase răsuflarea. Abia de se vedea când erau mici. Şi 
nu avea de unde să ştie că arăta ca Danemarca. Exista o 
singură persoană care ar fi putut face acea comparație. 

Preben. 

Îi oferise Brittei această dovadă împotriva lui Elin. Încercă 
să-l provoace pe Preben să-i întâlnească privirea, dar laşul 
stătea doar privind în jos, spre pardoseală. Voia să se ridice şi 
să povestească totul, dar ştia că ar fi fost în van. Nimeni n-ar 

fi crezut ce-ar fi spus. În ochii lor, era o vrăjitoare. 

Acum nu-i rămânea decât să nu înrăutățească lucrurile 
pentru Mărta. Fata nu-i mai avea decât de Britta şi pe Preben. 
Nu mai era nici o altă rudă, nici o altă familie. Spera numai ca 
aceştia să o lase pe Märta să crească la ei. Aşa că tăcu. De 
dragul Mărtei. 

În timp ce Britta continua să povestească despre semnul 
diavolului de pe corpul ei şi alte mii de minciuni care, una 
după alta, îi pecetluiau soarta, Elin spera doar ca procesul să 
se termine odată. Își va întâlni moartea, era acum sigură. Dar 
încă mai spera la o viață bună pentru fiica ei. Märta era totul. 
Nimic altceva nu mai avea importanță. 

— Lucrurile încep să se mişte, zise Patrik. 

Simţea deja cunoscuţii flori din stomac care apăreau atunci 
când iţele unei investigaţii începeau să se lege. Tinea de 
natura palpitantă a acestei profesii. Într-un moment totul 
putea părea lipsit de speranţă, în următorul, dimpotrivă, 
apărea faimosul efect ketchup”? şi, una după alta, bucăţile de 
puzzle îşi găseau locul. 

— A sunat Pedersen. N-o să vă vină să credeţi, dar glonţul 
dispărut a fost găsit în sicriu. Asta din cauza unei neglijenţe la 
prima autopsie. 

— Prin urmare, de aceea nu putea să-l găsească nimeni? 
întrebă Gösta. 

— Ce-a fost a fost, zise Patrik, bine că a fost găsit şi acum. 
Am primit deja un prim raport de la Torbjörn. E un glonţ de 
calibrul 45, blindat. Nu cred că e nevoie să vă explic ce 
înseamnă asta, cu siguranţă vă pricepeţi mai bine decât mine 
şi, oricum, cel mai important lucru aici este că ar putea fi 
legat de un Colt. 

— Asta înseamnă că putem confirma că sinuciderea lui Leif 
a fost de fapt un omor? întrebă Martin. 

Patrik reflectă o clipă. Intr-o anchetă era de importanţă 
crucială să nu se tragă concluzii pripite, oricât de verosimile 
ar părea. Dar până la urmă spuse: 

— Leif era stângaci, însă rana era în tâmpla dreaptă şi ţinea 
pistolul în mâna dreaptă, nu în cea stângă. Arma respectivă îi 
aparţinea, un Walther PPK, de calibrul 32. Glonţul de calibru 
45 care s-a regăsit în sicriu nu putea fi tras de acea armă. De 
aceea îndrăznesc să spun că în mod sigur e vorba de un 

se va întâmpla acest lucru, nici ce amploare va avea. La fel cum aştepţi să 

omor. Şi avem şi un suspect. Leif a notat „JJ? în agenda sa şi 
cunoaştem un James Jensen în posesia unui Colt M1911 care 
se potriveşte foarte bine cu glonţul de calibru 45 care a fost 
găsit cu cadavrul. Sau cu ce a mai rămas din el. 

— Exact, când l-am întâlnit ne-a arătat cu mare mândrie 
arma lui favorită, spuse Paula pe un ton aspru. 

— Dar cum am putea să îl legăm de glonţ? Şi de omorul lui 
Leif? întrebă Gösta. Toate astea sunt numai presupuneri. 
Sigur sunt mii de oameni care posedă acest tip de armă în 
Suedia, legal sau ilegal. La fel şi cu numele, noi doar bănuim 
că „JJ? înseamnă James Jensen, nu e nimic dovedit. 

— Avem nevoie să legăm glonţul de armă, zise Patrik după 
o clipă. Mă îndoiesc că vom obţine un mandat de percheziţie 
bazându-ne numai pe ceea ce avem, prin urmare aceasta 
este întrebarea-cheie acum, cum să facem să legăm glonţul 
de armă? 

Paula ridică mâna, iar Patrik dădu din cap spre ea. 

— Face trageri pe un teren public. Când l-am căutat cu 
Gösta în pădure, era acolo, trăgând cu Colţul. Probabil există 
o mulţime de gloanţe în acel loc provenite de la acea armă, 
pe care le-am putea lua fără niciun fel de autorizaţie. 

— Genial, spuse Patrik. Atunci aşa facem. Tu şi Gösta 
mergeţi şi adunaţi gloanţe, să facem o analiză balistică după 
aceea. 

Patrik se uită la telefon. Avea zece apeluri pierdute. Acum 
ce mai era? Recunoscu câteva din numerele de telefon şi 
încercă să-şi dea seama ce provocase năvala asta din partea 
presei de scandal. Până la urmă, se scuză pentru un minut, 
să-şi asculte mesajele. Când închise, se uită urât la Mellberg. 

— Se pare că am lansat un apel public pentru identificarea 
unei voci? Fişierul de sunet e accesibil pe site-ul ziarului 
Expressen. Ştie cineva ceva de asta? 

Mellberg îşi îndreptă postura. 

— Da, am primit fişierul când voi eraţi afară. Închipuiţi-vă, o 
femeie a fost cea care a rezolvat problema tehnică. 

Se uită entuziast în jur, dar nu primi reacţia pe care o 
spera. 

— Ei bine, eu nu am recunoscut vocea, continuă el, aşa că 

am considerat că avem nevoie de un pic mai mult ajutor, iar 
publicul poate fi o foarte bună resursă. Am luat iniţiativa de a 
suna o cunoştinţă de la Expressen şi au fost dispuşi să ne 
ajute. Aşa că nu avem decât să aşteptăm pontul cel bun! 

Se rezemă mulţumit de speteaza scaunului. 

Patrik numără încet şi lent până la zece şi alese după aceea 
să urmeze legea rezistenţei minimale. Trase adânc aer în 
piept. 

— Bertil... începu el, însă nu ştiu cum să continue. 

Erau atâtea lucruri pe care dorea să le spună, dar nu 
trebuia. Pur şi simplu, nu ar fi fost productiv. 

Incercă din nou. 

— Bertil. Atunci te ocupi tu de trierea răspunsurilor. 

Mellberg încuviinţă şi îşi ridică degetul mare. 

— Vă comunic când pun gheara pe el, zise el bucuros, iar 
Patrik râse forţat. 

Se uită întrebător la Mellberg, care îi răspunse cu o privire 
la fel de întrebătoare. 

— Da? 

— Nu crezi că ar fi o idee bună să ascultăm şi noi mesajul? 

— Ah, da, la naiba! zise Bertil şi se întinse după telefon. Am 
trimis fişierul pe mobil. V-am zis că l-a rezolvat o fătucă? 

— Da, ai menţionat asta, zise Patrik. Putem auzi acum? 

— Da, da, îngrozitor ce nerăbdători sunteţi, zise Mellberg 
butonând pe telefon. 

Se scărpină în cap. 

— Cum făceai să accesezi acel fişier? Ale dracului telefoane 
moderne... 

— Nu-mi spune că ai nevoie de ajutorul unei fătuci, spuse 
Paula pe un ton suav. 

Mellberg se uită de parcă n-ar fi auzit şi continuă să 
butoneze. 

— Uitaţi! zise el triumfător. 

Toţi ascultară încordaţi convorbirea. 

— Ei? întrebă Mellberg. E vreunul care recunoaşte vocea? 
Sau aude ceva interesant? 

— Nu... spuse Martin după o clipă. Dar pare o persoană mai 
tânără. Şi după dialect aş spune că e cineva din regiune. 

— Vedeţi? Nici voi n-aveţi idee. Ce noroc că am trimis deja 
asta publicului! zise Mellberg satisfăcut şi puse telefonul 
deoparte. 

Patrik îl ignoră. 

— Bun, atunci mergem mai departe. Erica a sunat de 
curând şi crede că a descoperit cine este după inițialele „SS” 
din agenda. Azi-dimineaţă i-a luat un interviu Sannei 
Lundgren. Sanna Lundgren, pe care înainte o chema Sanna 
Strand... probabil ea este notată cu „SS”, pentru că a povestit 
că Leif stabilise o întâlnire cu ea cam cu o săptămână înainte 
de a muri. 

— Ce voia? întrebă Gösta curios. 

— Ei bine, Leif voia să afle mai multe despre un prieten 
imaginar pe care îl avusese Stella când era mică... 

Martin tuşi luând o înghiţitură de cafea. Îl privi neîncrezător 
pe Patrik. 

— Prieten imaginar? De ce asta? 

— Da, spuneţi şi voi, zise Patrik deschizându-şi braţele. 
Voia să ştie mai multe despre prietenul imaginar pe care 
Stella îl numea Uncheşul Verde. 

— Glumeşti! zise Mellberg şi începu să râdă. Uncheşul 
Verde? Prieten imaginar? Sună cu totul nebunesc. 

Patrik îl ignoră din nou. 

— Din ce spune Sanna, Stella se juca adesea în pădure şi 
vorbea la acea vreme despre un prieten imaginar pe care ÎI 
avea acolo, continuă el. Îl numea Uncheşul Verde, iar Sanna îl 
menţionase poliţiei imediat după ce au găsit cadavrul Stellei, 
însă nimeni nu a luat asta în serios. După câţiva ani, suna Leif 
şi punea întrebări despre el. Sanna nu îşi aduce bine aminte 
în ce zi se văzuseră, însă părea să se potrivească cu ziua în 
care notase „SS” în agendă. La o săptămână după aceea afla 
că Leif îşi curmase viaţa. Nu se mai gândise la asta înainte ca 
Erica să nu înceapă să întrebe despre Stella. 

— Să vânăm o nenorocită de poveste de copii? pufni 
Mellberg cu un zâmbet în colţul gurii. 

Dar nimeni altcineva nu mai zâmbi. Patrik aruncă o privire 
telefonului. Încă douăsprezece apeluri ratate. Ca şi cum nu ar 
avea destule probleme. 

— Eu cred că trebuie să fie ceva acolo, spuse Patrik. Să 
rămânem deschişi acestei piste, e posibil ca Leif să fi 
descoperit ceva important. 

— Ce facem cu James? întrebă Gösta amintindu-le că nu 
încheiaseră acel subiect. 

— Nimic în momentul de faţă, spuse calm Patrik. Mai întâi, 
Paula şi Martin vor aduna gloanţe. 

Le înţelegea nerăbdarea. Şi el ar fi dorit să-l ridice pe James 
imediat, însă fără probe nu ar fi putut niciodată să-l 
deranjeze. 

— Avem un alt lucru important de discutat, spuse Paula. 
Am primit un telefon de la doamna aceea bătrână care 
locuieşte în vecinătatea familiei Berg. La prima noastră vizită, 
ne spusese că nu-şi putea aminti ceva ieşit din comun din 
acea dimineaţă în care Nea dispăruse. Dar acum şi-a dat 
seama că ne-ar putea ajuta caietul în care notează tot ce se 
întâmplă în faţa ferestrei sale din bucătărie. Martin şi cu mine 
am fost să îl luăm şi la prima vedere părea că avusese totuşi 
dreptate, nu era nimic ieşit din comun. 

Paula şovăi. 

— Dar ceva nu pare la locul lui, numai că nu-mi dau seama 
încă ce anume. 

— Lucrează în continuare la asta, o îndemnă Patrik. Ştii 
cum este, mai devreme sau mai târziu îţi dai seama. 

— Da, spuse Paula fără a fi convinsă. Sper ca aşa să fie. 

— Şi motivul? întrebă Martin timid, apoi, când avu parte de 
atenţia tuturor, îşi dezvoltă ideea: Ei bine, dacă e să plecăm 
de la premisa că James l-a împuşcat pe Leif, atunci de ce? 

Se făcu linişte pentru un moment mai îndelungat. Patrik se 
gândi. Işi petrecuse mult timp reflectând la acest aspect fără 
să ajungă undeva. Până la urmă zise: 

— Haideţi mai întâi să-l legăm pe James de glonţ. Apoi 
vedem noi. 

— Putem porni chiar acum, zise Gösta privind spre Paula. 

Ea căscă şi apoi încuviinţă. 

— Aveţi grijă să adunaţi în mod regulamentar materialul, 
zise Patrik. Pungi de plastic, etichete clare, documentaţie, nu 
vreau ca cineva să ne pună sub semnul întrebării procedura 

în timpul procesului. 

— Promit, zise Gösta. 

— Pot merge şi eu, interveni Martin. Oricum nu ajung 
nicăieri cu contactele mele în facțiunile rasiste. Nimeni nu ştie 
nimic de incendiu. Aşa spun. 

— Mergi atunci, spuse scurt Patrik. Aceasta e cea mai bună 
pistă pe care o avem în momentul de faţă. Şi chiar cred că e 
ceva cu întrebările lui Leif, despre prietenul imaginar la 
Stellei. Gösta, nu-ţi aminteşti ceva legat de asta? Din vechea 
anchetă? 

Gösta îşi încruntă vizibil sprâncenele. Mai întâi, păru că era 
pe cale să dea din cap că nu, apoi se lumină la faţă şi îşi ridică 
privirea. 

— Marie. Am vorbit aici despre faptul că Marie susţinuse că 
cineva le urmase în pădure. Atunci, în ziua morţii Stellei. Ştiu 
că acum trag concluzii exagerate, dar nu ar putea exista o 
conexiune? Nu ar putea fi prietenul imaginar al Stellei o 
persoană reală? 

— Ar fi putut fi James? întrebă Paula. 

Privirile tuturor se întoarseră spre ea. Paula ridică din 
umeri. 

— Gândiţi-vă aşa. James e militar. Când Sanna spune 
„Uncheşul Verde”, mă gândesc imediat la haine verzi. Haine 
de militar. Ar fi putut fi James cel pe care obişnuia să-l 
întâlnească Stella? Şi ar fi putut fi James cel despre care Marie 
spune că l-a auzit în pădure? 

— Sunt numai bănuieli... zise încet Patrik. 

Părea cam nebunesc. Însă nu era de neconceput. 

Se uită din nou la telefon, care acum avea douăzeci de 
apeluri pierdute. 

— În timp ce ceilalţi adună probe, tu şi eu vom avea mică 
discuţie, Bertil, oftă el. 


Anna devenea tot mai agitată. Erau prea multe 
necunoscute acum, prea multe lucruri care puteau merge 
prost. Şi băgase de seamă că Erica era bănuitoare. Văzuse că 
sora ei o observase cu o privire iscoditoare, însă nu spusese 
încă nimic. 

Afară, în bucătărie, Dan pregătea un prânz întârziat. 
Preluase el o mare parte din treburile casei acum, că ea 
crescuse atât de mult. Ştia că o făcea cu plăcere. Fuseseră 
atât de aproape de a pierde totul, dar acum recuceriseră din 
nou viaţa de zi cu zi, familia şi unul pe altul. Cicatricile din 
inimă rămăseseră, la amândoi, dar învăţaseră să trăiască cu 
ele. lar pe cele vizibile le acceptase. Părul îi crescuse din nou 
şi cicatricile se estompau tot mai mult. Aveau să fie mereu 
vizibile, totuşi acum putea să le ascundă cu machiaj, dacă 
dorea. Însă nu alegea să facă asta mereu. Cicatricile erau o 
parte a ei. 

Dan o întrebase o dată ce făcuse pentru a depăşi mâhnirea. 
Viaţa evoluase atât de diferit pentru ea şi pentru Erica. 
Câteodată, părea că ea atrăgea tot felul de năpaste, în timp 
ce Erica trăia în armonie. Însă Anna ştia că nu era atât de 
simplu. Ar fi fost uşor să cadă în acea capcană, să-i pară rău 
pentru ea însăşi şi să o invidieze pe Erica. Dar asta ar fi 
însemnat că s-ar fi dezis de orice responsabilitate pentru 
direcţiile în care o luase viaţa sa. Ea îl alesese pe Lucas, tatăl 
copiilor. Nimeni alta. Ea ignorase avertizările Ericăi. Nimeni 
alta. Trecuseră amândouă prin accidentul care îi lezase 
corpul. Fusese doar ghinion că ea îşi pierduse copilul pe care 
îl purta în pântece. lar acel fapt care aproape distrusese 
iubirea dintre ea şi Dan, ei bine, se întâmplase numai din vina 
ei, şi îşi petrecuse multe ore analizând acea vină. Nu, nu 
simţise niciodată amărăciune sau invidie. Erica avusese grijă 
de ea şi veghease asupra ei de când fusese mică, şi de multe 
ori fusese o povară grea pentru ea. Anna avusese parte de 
copilărie cu preţul plătit de sora ei şi avea să-i fie mereu 
recunoscătoare pentru asta. 

Insă de această dată încălcase o promisiune făcută Ericăi. 
Promisiunea de a nu mai avea secrete faţă de ea. Auzi 
zângănitul farfuriilor pe care Dan le aranja pe masă, pentru 
prânz, în timp ce fredona o melodie auzită la radio. li invidia 
dezinvoltura şi atitudinea lui detaşată faţă de orice. Ea se tot 
îngrijora. Şi se întreba dacă într-adevăr era decizia corectă. Se 
temea să nu rănească şi simţea că deja se afla pe un teren 
alunecos, fiind nevoită să mintă. Dar era prea târziu acum. Se 

ridică anevoie de pe canapea. Când sosi în bucătărie şi îi văzu 
zâmbetul lui Dan, un val de căldură i se răspândi în corp şi 
îngrijorarea se potoli pentru o clipă. In ciuda a tot ce-i fusese 
dat să înfrunte, se considera printre cei norocoşi. lar când 
copiii apărură din diferite colţuri ale casei şi de afară, de la 
joacă, simţi că avea o viaţă de milioane. 


Crezi că James a fost cel care a omorât-o pe Stella? întrebă 
Paula privind profilul lui Gösta. Şi că l-a omorât pe Leif pentru 
că acesta era pe cale să-l demaşte? 

O rugase să îl lase pe el să conducă şi făcuse asta fără 
tragere de inimă, ştiind că vor merge cu viteza melcului până 
în Fjällbacka. 

— Nu ştiu ce să cred, spuse Gösta. Din câte îmi amintesc, 
nu a fost în discuţiile din prima anchetă. Poate pentru că Leif 
s-a concentrat aşa repede pe cele două fete şi pentru că ele 
au recunoscut imediat fapta. Nu a existat niciodată vreun 
motiv de a lua în considerare altceva. Şi ce a spus Marie, că 
văzuse pe cineva în pădure, asta a venit abia după ce îşi 
retrăsese declaraţia iniţială, aşa că toţi am crezut că era 
vorba de încercarea unui copil de a ne trimite pe o pistă falsă. 

— Ştiai cine era? Atunci? întrebă Paula, realizând că îşi 
apăsa piciorul drept pe o pedală de acceleraţie imaginară. 

Dumnezeule, cât de încet şi de prudent conducea! Ar fi 
preferat până şi şofatul nebunesc al lui Patrik în loc de asta. 

— Da, e clar, cei mai mulţi locuitori din Fjällbacka se cunosc 
între ei. lar James a fost mereu o figură mai aparte. Marele lui 
scop în viaţă era să devină soldat şi, dacă-mi amintesc bine, 
şi-a făcut serviciul militar într-o unitate din aceea dură, ca 
scafandru deminor sau soldat paraşutist, nu mai ştiu exact, 
iar apoi şi-a continuat cariera militară. 

— Mi se pare foarte ciudat să te însori cu fiica prietenului 
tău cel mai bun, spuse Martin din spate. Şi cu acea diferenţă 
de vârstă. 

— Da, toţi au rămas surprinşi, zise Gosta. 

Incetini, semnaliză şi apoi, în sfârşit, viră la stânga pe 
drumul pietruit. 

— Nimeni nu îl văzuse pe James cu vreo prietenă înainte de 

asta, aşa că a fost o surpriză. lar Helen avea numai 
optsprezece ani. Dar ştii cum e. Mai întâi lumea se oripilează, 
apoi găsesc altceva despre care să vorbească, iar până la 
urmă şi cele mai neobişnuite lucruri sunt acceptate drept 
normale. Faptul că l-au avut pe Sam a făcut ca bârfele să se 
mai potolească. Şi sunt căsătoriţi de mulţi ani, aşa că, după 
toate aparențele, trebuie să fi funcţionat. 

Opri maşina. 

Stabiliseră să nu îl informeze că aveau să vină, iar Gösta 
parcase destul de departe de casă, ca să poată merge direct 
în pădure, la locul de trageri, fără a fi văzuţi din casa lui 
James şi a lui Helen. 

— Ce facem dacă îl găsim acolo? întrebă Martin. 

— Ei, atunci îi vom explica ce avem de făcut. Şi sper să nu 
apară complicaţii. Avem dreptul să luăm ce dorim de acolo. 

— Da, doar că nu sunt atât de nerăbdător să stau nas în 
nas cu un bătăuş înarmat şi un potenţial criminal în timp ce 
suntem în căutare de dovezi ca să-l înfundăm, bombăni 
Martin. 

— Ah, haide, ai fi putut foarte bine rămâne la secţie, spuse 
Paula şi porni înainte spre pădure. 

Se opriră odată ajunşi în luminiş. Paula nu văzu, slavă 
Domnului, niciun James acolo, însă începu să realizeze ce 
treabă aveau, de fapt, de făcut. Atâţia ani de trageri 
generaseră o mulţime de gloanţe şi de tuburi de cartuşe, iar 
pe pământ se găseau toate tipurile posibile. Paula era departe 
de a fi vreun expert în arme, dar putea pricepe că aici fusese 
folosit un adevărat arsenal. 

Gösta se uită în jur şi se întoarse spre Martin şi Paula. 

— Asta nu ar trebui să ne dea motive să bănuim că există 
arme deţinute ilegal acasă la James? Putem să-l legăm de 
acest loc, ştiind că exersează trageri aici. Şi când văd toate 
aceste cartuşe şi tuburi, mă gândesc că ar putea deţine arme 
care nu sunt înregistrate corect. 

— Are autorizaţie pentru un Colt, un Smith & Wesson şi o 
puşcă de vânătoare, spuse Martin. Am verificat. 

— II sun pe Patrik şi îl întreb dacă asta ajunge ca să 
obţinem un mandat de percheziţie. Fotografiaţi voi totul 

înainte să începem să mişcăm ceva? 

— Sigur, spuse Paula, iar ea şi Martin îşi luară fiecare 
aparatul. Nu erau cele mai noi de pe piaţă, dar îşi făceau 
treaba. 

Gösta se retrase să sune şi reveni în scurt timp. 

— Verifică la procuratură. Dar Patrik crede că, dacă avem 
asta şi glonţul din sicriu, ar trebui să fie suficient pentru un 
mandat de percheziţie. 

— Ce credeţi că vom descoperi? întrebă Martin. Pistoale- 
mitralieră? Arme automate? 

Se aşeză ghemuit şi se uită la mormanele de cartuşe de pe 
jos. 

— Da, s-ar putea să ai dreptate, spuse Paula continuând să 
fotografieze. 

— Doar că nu e deloc amuzant să te gândeşti la un James 
cu un MP5, zise Gosta. 

— Ar fi fost dificil să însceneze o sinucidere dacă ar fi folosit 
un  pistol-mitralieră, zise Paula. Dar probabil că s-a mai 
întâmplat. 

— Kurt Cobain s-a sinucis cu o puşcă Remington, zise 
Martin. 

Paula se uită uimită la el. Nu-şi imagina că posedă astfel de 


cunoştinţe. 
Telefonul lui Gösta sună şi el răspunse. 
— Bună, Patrik. 


Ridică o mână spre Paula şi Martin, ca să îi facă să se 
oprească din colectare. Inchise telefonul şi spuse: 

— Cei de la procuratură vor să chemăm tehnicieni care să 
cerceteze acest loc. Iniţiativa proprie nu e binevenită. 

— Bine, zise Paula dezamăgită. Asta înseamnă că vor 
elibera mandatul de percheziţie? 

— Da, zise Gosta. Patrik e pe drum. Vrea să fie prezent 
când intrăm. 

— Şi Mellberg? întrebă Paula îngrijorată. 

Gösta clătină din cap. 

— Nu, se pare că s-a creat haos după ce fişierul de sunet a 
apărut pe site-ul Expressen. Interviurile îi ocupă tot timpul. lar 
Annika e inundată de ponturi. Toţi cred că recunosc vocea. 

Lista numelor nu face decât să crească. 

— Chiar şi aşa, poate că bătrânul măcar o dată să fi făcut 
ceva bun, bombăni Paula. Ar putea da roade. Nu am fi avut 
nicio şansă să identificăm vocea singuri. 

— Ce a spus Patrik despre James? întrebă Martin în timp ce 
se îndreptau agale spre maşină. 

— Îl luăm la interogatoriu după ce percheziţionăm casa. 
Dar în acest timp, cineva dintre noi poate aştepta afară cu el. 

— Pot să fac eu asta, spuse Martin. Sunt curios. 


Nils o tot muşca de ureche. În alte dăţi, asta o făcea să 
tresară de plăcere, dar acum Vendela simţea numai dezgust. 
Nu voia să îl aibă aici, în patul ei. 

— Deci, când Jessie... începu el. 

— Ce crezi că o să spună părinţii lui Basse când se întorc 
acasă? întrebă ea trăgându-se mai departe de el. 

Nu voia să mai vorbească despre Jessie. Fusese ideea ei şi 
totul mersese exact cum plănuise. Totuşi, acum părea atât de 
ciudat. Dorise să o pedepsească pe Marie, să o pedepsească 
pe fiica ei. De ce nu era fericită? 

— Vor fi mai puţini bani de buzunar pentru Basse de acum 
înainte, zise el zâmbind. 

O atinse peste abdomen, iar ei i se făcu greață. 

— Crezi că va da vina pe noi? zise ea. 

— Niciodată. Sigur nu vrea să discute prea mult legat de ce 
s-a întâmplat în seara aia. 

Închiseseră uşa la dormitor. Îl lăsaseră pe Basse cu Jessie 
întinsă acolo. Atunci, când ea era foarte beată, simţea că aşa 
era drept, dar acum... i se părea că erau în drum spre 
dezastru. 

— Crezi că ea va spune ceva cuiva? Mamei ei? 

Doar asta dorise. Să le pedepsească pe amândouă. 

— Crezi că ea vrea ca asta să se răspândească şi mai mult? 
zise Nils. Eşti nebună? 

— Presupun că ea şi Sam nu-şi vor face apariţia sâmbătă. 

Măcar asta reuşise. O făcuse pe Jessie să nu vrea să se mai 
arate din nou. 

Nils o muşcă din nou de ureche şi o prinse de piept, dar 

Vendela îl împinse de lângă ea. Dintr-un motiv sau altul, nu 
voia să fie cu el în acea seară. 

— Trebuie să-i fi povestit lui Sam. Nu e straniu că nu s-a 
enervat? 

Nils oftă şi începu să-şi dea jos pantalonii. 

— La dracu’ cu tontul ăla de Sam! La dracu’ şi cu fata aia 
scârboasă! Nu mai vorbi şi suge-mă... 


A 


Cu un geamăt, îi împinse capul în jos. 


Helen îşi ridică privirea atunci când maşinile intrară pe 
alee. Poliţia. Oare ce vor? De ce-au mai venit acum? Merse la 
uşa de la intrare şi o deschise înainte ca ei apuce să bată. 

Patrik Hedström era acolo alături de Paula, Martin şi un 
poliţist mai bătrân, pe care nu-l mai întâlnise. 

— Bună, Helen, zise Patrik. Avem mandat de percheziţie. 
James este acasă? Şi fiul vostru? 

Genunchii i se înmuiaseră şi fu nevoită să se sprijine de 
perete. Aprobă din cap în timp ce un val de amintiri vechi de 
treizeci de ani o inundă. Vocea de poliţist cu acelaşi ton ca al 
lui Patrik. Gravitatea. Privirea pătrunzătoare care o obliga să 
scoată adevărul la iveală. Aerul din camera de interogatorii, 
îmbâcsit şi sufocant. Pe umăr, mâna grea a tatălui său. 

Şi Stella. Micuța Stella. Şuviţele blond-roşcate săltând în 
faţa lor când ea sărea mai mult decât mergea, fericită să 
pornească în aventură cu două fete mari. Mereu curioasă. 
Mereu acolo. 

Helen tresări şi realiză că Patrik vorbea cu ea. Se strădui 
să-şi adune puterile. 

— James e în birou şi Sam în camera lui. 

Vocea îi sună surprinzător de normal, deşi inima îi bătea 
atât de puternic. 

Se dădu într-o parte şi îi lăsă să intre pe hol. Ei începură să 
vorbească cu James în birou, iar ea îl strigă pe Sam. 

— Sam! Poţi cobori? 

Sam bombăni morocănos, dar după un minut cobori alene 
pe scări. 

— Poliţia e aici, zise ea întâlnindu-i privirea. 

Ochii săi albaştri înconjurați de rimel negru nu exprimau 

nimic. Privirea îi era pustie. Ea tresări, vru să-şi întindă mâna 
spre el, să-l mângâie pe obraz şi să-i spună că totul avea să 
fie bine. Că ea era acolo. Ca întotdeauna. Dar rămase pe loc, 
cu mâinile atârnând pe lângă ea. 

— Am dori să ieşiţi afară, spuse Paula deschizându-le uşa 
principală. Nu puteţi intra înapoi până nu terminăm. 

— De... despre ce e vorba? întrebă Helen. 

— Asta nu putem spune chiar acum. 

Helen simţi cum bătăile inimii parcă îi reveneau la normal. 

— Hotărâţi singuri ce vreţi să faceţi. Dacă doriţi să mergeţi 
la alt membru al familiei sau la un prieten în acest timp. Poate 
dura mult. 

— Mda, eu mă gândesc să rămân aici, spuse James. 

Helen nu îndrăzni să se uite la el. Inima îi bătea din nou 
atât de tare, de parcă-i ieşea din piept. Il lovi uşor pe Sam, 
care rămăsese încremenit în mijlocul holului. 

— Hai să ieşim afară. 

În ciuda căldurii, aerul păru eliberator când deschise uşa, 
iar ea inspiră adânc de câteva ori. II luă de braţ pe Sam, însă 
el se retrase. 

În curte, în lumina soarelui, îl privi pe fiul său, îl privi cu 
adevărat, cum nu o făcuse de multă vreme. Chipul lui era atât 
de palid în contrast cu părul negru şi cu tuşul din jurul ochilor. 
Anii trecuseră prea repede. Unde fugise micuțul dolofan cu 
râsul cristalin? Ştia asta, fireşte. Il lăsase pe James să şteargă 
orice urmă a acelui băiat şi a bărbatului care ar fi putut 
deveni. Îl făcuse să simtă că nu era destul de bun. Adevărul 
era că stăteau acolo pentru că nu aveau la cine merge. Nici 
prieteni, nici familie. Numai mama ei, dar ea nu vrusese 
niciodată să audă de greutăţi. 

Helen şi Sam. Trăiseră fiecare în propriul balon. 

Din interiorul casei se auzea vocea agitată a lui James. Ştia 
că ar trebui să se îngrijoreze. Că unul din secretele care 
stătuse la baza vieţii lor avea să fie revelat. Işi ridică mâna să 
îl mângâie pe Sam pe obraz. El se întoarse, iar ea îşi cobori 
mâna lent. Pentru o clipă, o zări pe Stella în pădure, 
întorcându-se spre ea. Părul blond-roşcat ardea pe pielea 
albă. Apoi dispăru. 

Helen îşi luă telefonul. Exista numai un loc unde se putea 
gândi să plece. 


— Jessie, eu plec acum! 

Marie rămase câteva secunde la baza scărilor, însă nu primi 
niciun răspuns. Jessie se afla într-o fază în care îşi petrecea 
rarele momente când era acasă în camera ei. Când se trezise 
Marie, Jessie era deja plecată de acasă. Nu prea ştia pe unde 
umbla, dar începuse în sfârşit să arate mai suplă. Sam acela 
părea bun pentru ea. 

Marie se îndreptă spre uşă. Filmările mergeau tot mai bine. 
Aproape că uitase cum era să faci un film de calitate, nu 
numai ceva de consumat ca un sendviş în faţa televizorului şi 
care să fie uitat odată cu genericul de final. Ştia că propriul 
aport fusese bun, chiar excepţional. Vedea asta în ochii 
membrilor echipei, după fiecare scenă încheiată. O parte se 
datora faptului că simţea o afinitate cu personajul. Ingrid 
fusese o femeie complexă, puternică şi binevoitoare, putând 
fi în acelaşi timp necruţător de hotărâtă. Marie se regăsea în 
această calitate. Ce le deosebea era că Ingrid avusese parte 
şi de iubire. lubise. Fusese iubită. Când murise, fusese plânsă 
nu numai de străini care o văzuseră pe ecran, ci şi de 
apropiaţi care arătaseră cât însemnase ea pentru ei. 

Marie nu avea pe nimeni care să-i fie apropiat. Nu în acest 
fel. Numai Helen se apropiase. Poate lucrurile ar fi stat altfel 
dacă nu ar fi închis telefonul în ziua aceea. Poate aşa s-ar fi 
găsit oameni în viaţa ei care ar fi plâns-o dacă ar fi dispărut, 
aşa cum fusese cazul lui Ingrid. 

Insă era inutil să se plângă de trecut. Anumite lucruri nu 
puteau fi schimbate. Marie închise uşor uşa casei pentru a 
porni la a doua parte a filmărilor din acea zi. Jessie se va 
descurca. Şi ea se descurcase pe când era de vârsta ei. 


Cazul Stella 


Stând în bătaia vântului, pe treptele primăriei, Helen 

tremura un pic. Era nevoită să recunoască: îi era frică. În 
acelaşi fel în care cuiva îi e frică de a fi făcut ceva greşit, în 
ceafă o rodea eticheta modestei rochii de la H&M, dar o nu o 
îndepărtă. Era un lucru asupra căruia putea să-şi concentreze 
atenția. 

De fapt, nu ştia prea bine când fusese luată această 
decizie. Sau când o acceptase. Dintr-odată, devenise o 
realitate. In timpul serii işi auzise părinții certându-se din 
această cauză, fără să înțeleagă cuvintele, numai vocile lor 
ridicate, însă ştia care era subiectul certurilor lor. Căsătoria ei 
cu James. 

Tatăl lui Helen, KG, o asigurase că era spre binele ei. Că el 
mereu ştia ce era mai bine pentru ea. Ea nu făcuse decât să 
încuviințeze din cap. Aşa stăteau lucrurile. KG avea grijă de 
ea. O proteja. Cu toate că ea nu merita. Ştia că ar fi trebuit să 
fie recunoscătoare, că avusese noroc, că de fapt nu merita 
atâta grijă. 

Poate lumea avea să devină mai mare dacă făcea cum 
spuneau ei. Işi petrecuse într-o colivie strâmtă anii de după 
toată acea oroare. Nici asta nu putea fi pus sub semnul 
întrebării. Era cum era. După şcoală mergea direct acasă, 
casa era lumea ei şi singurii oameni din ea erau tata, mama şi 
James. 

James se afla adesea în străinătate. Se lupta în alte ţări. 
Sau împuşca negri, cum zicea tata. 

Când James era în Suedia, stătea la fel de mult la ei ca în 
propria casă. Atmosfera era aşa de stranie când venea în 
vizită. James şi tata aveau propria lume, în care nimeni nu 
mai intra. „Suntem ca frații”, obişnuia să spună KG, înainte să 
se întâmple totul. Inainte de a fi obligaţi să se mute. 

Marie sunase cu o săptămână în urmă. Helen îi 
recunoscuse vocea imediat, deşi imbătrânise, se maturizase. 
Fusese ca şi cum ar fi fost aruncată înapoi în timp. Fata de 
treisprezece ani a cărei viaţă se învârtea în jurul lui Marie. 

Dar ce-ar fi putut spune? Nu mai era nimic de făcut. Avea 
să se căsătorească cu James, nu mai exista alternativă după 
tot ce se întâmplase. După ceea ce James făcuse pentru ea. 

Desigur că James avea aceeaşi vârstă ca tata, dar arăta 

bine acolo lângă ea, în uniformă, iar mama se bucurase că 
avea ocazia să se îmbrace festiv, cu toate că şi în seara 
dinaintea nunții Helen îi auzise certându-se. 

Dar mereu era tata cel care hotăra. 

Stabiliseră să nu fie o cununie religioasă. Numai una civilă, 
urmată de o masă la restaurant. Apoi ea şi James aveau să 
doarmă acasă la părinții ei înainte de a merge la casa lui, sau 
mai nou a lor, în Fjällbacka. Casa din care familia ei fugise pe 
vremuri. Nimeni nu o întrebase pe Helen, dar cum ar fi putut 
să se împotrivească? Sfoara din jurul gâtului său era acolo zi 
şi noapte, amintindu-i de miile de motive pentru care era 
nevoită să închidă ochii şi să meargă mai departe. Dar o parte 
din ea îşi dorea să fugă. Işi dorea libertatea. 

Trase cu coada ochiului la James când păşiră spre 
judecătorul care urma să-i cunune. Oare era el pregătit să-i 
dea asta? Măcar o mică fărâmă de libertate? Avea 
optsprezece ani acum, era adultă. Nu mai era un copil. 

Îi căuta mâna. Nu aşa se făcea? Nu se țineau de mână cei 
care se căsătoreau? Dar el se făcu că nu observă şi îşi ţinea în 
continuare mâinile strânse. Eticheta din ceafă o jenă când 
auzi cuvintele judecătorului. Îi întreba lucruri la care de fapt 
nu ştia cum ar fi trebuit să răspundă. Dar spusese da în 
punctele cheie. Când totul era ca şi făcut, îi întâlni privirea 
mamei. Aceasta se întoarse, cu un pumn strâns la gură. Insă 
ea nu făcuse nimic pentru a opri ce s-a întâmplat. 

Dineul fusese la fel de scurt precum ceremonia. KG şi 
James beau whisky, iar Harriet îşi sorbea vinul. Şi Helen 
primise un pahar, primul ei pahar de vin. Trecuse în numai O 
clipă din stadiul de copil în cel de adult. Ştia că mama le 
făcuse patul în camera de oaspeți, în patul care se trăgea, 
făcându-se dublu. Pusese o pilotă albastră şi un cearceaf 
albastru. În timpul întregului dineu, Helen văzuse în fată doar 
cearceaful albastru şi patul pe care avea să-l împartă cu 
James. Mâncarea sigur era bună, însă nu mâncase nimic, doar 
mişcase totul într-o parte şi-n alta pe farfurie. 

Ajunşi acasă, părinții le uraseră noapte bună. KG devenise 
dintr-odată stânjenit. Duhnea de tot acel whisky absorbit în 
cursul serii. Şi James duhnea puternic, a fum şi alcool, şi se 

clătinase când păşiseră în camera de oaspeţi. Helen se 
schimbase pe când James era la toaletă şi se uşura sonor. 
Încremenită ca un stâlp, aştepta în timp ce James stinse 
lumina. Atingerea care avea să schimbe totul pentru 
totdeauna. Însă nimic nu se întâmplase. Și după câteva 
secunde auzise sforăielile betive ale lui James. Când adormise 
şi ea într-un sfârşit, o visase pe fata cu păr blond-roşcat. 


Aayi 


[34] 


— Doar v-am spus că nu aveţi cum să găsiţi nimic 
neînregistrat, zise James lăsându-se pe speteaza scaunului 
din îngusta cameră de interogatoriu. 

Patrik se văzu nevoit să-şi stăpânească imboldul de a-i 
distruge expresia aceea îngâmfată, ştia că trebuia să rămână 
imparţial. 

— Am permis pentru un Colt 1911, un Smith & Wesson şi o 
puşcă modelul Sauer 100 Classic, turui James susţinând 
imperturbabil privirea lui Patrik. 

— Cum se face că acolo unde faceţi exerciţii de tir există 
gloanţe şi cartuşe de la alte arme? întrebă Patrik. 

James ridică din umeri. 

— De unde să ştiu eu? Nu e niciun secret că fac exerciţii de 
tir în zona aia, sunt convins că mulţi au fost acolo şi au folosit 
ţintele puse de mine. 

— Fără ca dumneata să fi observat asta? întrebă Patrik cu 
un scepticism vizibil. 

James nu făcu decât să zâmbească. 

— Sunt plecat pentru intervale lungi, mi-e imposibil să 
urmăresc ce se întâmplă acolo atunci. Fireşte că nu 
îndrăzneşte nimeni să împrumute terenul de tir cât timp sunt 
eu acasă, dar cei mai mulţi din oraş ştiu când plec şi pentru 
câtă vreme lipsesc. Sunt sigur că e vorba despre nişte tineri 
neastâmpăraţi care se strecoară acolo şi trag la ţintă. 

— Tineri? Cu pistoale-mitralieră? 

James oftă. 

— Da, tinerii din ziua de azi. În ce hal a ajuns lumea! 

— Încerci să mă iei peste picior? izbucni Patrik furios pe 
sine însuşi pentru că îl lăsase pe James să îi între sub piele. 

In general, încerca să nu aibă prejudecăţi, dar îi era greu cu 
acest soi de bărbaţi macho, cu aer superior, pe deplin 

convinşi că legea lui Darwin despre supraviețuirea celui mai 
puternic era cel mai înalt posibil ideal de viaţă. 

— Fireşte că nu, zise James zâmbind şi mai larg. 

Patrik nu înţelegea. Căutaseră prin întreaga casă. Şi 
găsiseră numai cele trei arme înregistrate pe numele lui 
James. În acelaşi timp, ştia că acesta minţea, avea el pe 
undeva mai multe arme. Nu prea departe, probabil. In mod 
sigur voia să le aibă la îndemână, însă nu reuşiseră să 
găsească ascunzătoarea. În afara locuinţei, mai cotrobăiseră 
printr-un şopron de grădină. Altfel, nu erau prea multe locuri 
pe terenul lor pe unde să mai caute. Dar, teoretic, James le-ar 
fi putut ascunde undeva în apropiere. Problema era că nu 
puteau căuta prin toată pădurea. 

— Prin urmare, Leif Hermansson v-a contactat pe trei iulie, 
în aceeaşi zi în care a murit? 

— După cum am spus şi mai înainte, nu am avut niciun fel 
de legătură cu Leif Hermansson. Singurul lucru pe care îl ştiu 
despre el este că a fost responsabil de ancheta în urma căreia 
soţia mea a fost acuzată. 

— Acuzată şi găsită vinovată, zise Patrik pentru a vedea ce 
reacţie are dacă loveşte în acel punct. 

— Da, deşi numai pe baza unei declaraţii pe care apoi şi-a 
retras-o, răspunse James. 

Nu apăruse nicio emoție, privirea îi era la fel de 
imperturbabilă ca înainte. 

— Dar de ce să-ţi asumi o crimă dacă eşti nevinovat? 
continuă Patrik. 

James oftă. 

— Era numai un copil aflat într-o stare de confuzie şi 
împinsă la ceva împotriva voinţei sale. Dar ce are de-a face cu 
asta? Despre ce este vorba? De ce acest interes pentru 
armele mele? Ştiţi cu ce mă ocup, armele sunt parte din viaţa 
mea, nu este tocmai ceva ieşit din comun că deţin arme. 

— Deţineţi un Colt M1911, zise Patrik fără să-i răspundă la 
întrebare. 

— Da, e adevărat, spuse James aprobând din cap. Bijuteria 
colecţiei mele. O armă legendară. Şi am modelul original, nu 
una dintre copiile care au urmat. 

— Şi care se încarcă cu gloanţe blindate ACP de calibru 45? 

— Măcar ştiţi de înseamnă asta? întrebă James, iar Patrik se 
strădui să numere până la zece. 

— Cunoaşterea armelor e parte din formarea oricărui 
poliţist, zise Patrik distant, fără să mărturisească că fusese 
obligat să-i pună lui Torbjörn o serie de întrebări în această 
privinţă. 

— Mda, poate în oraşele mari or fi la curent, dar pe aici, în 
provincie, cunoştinţele primite pe băncile şcolii ruginesc 
repede, zise James. 

Patrik îl ignoră. 

— Nu mi-aţi răspuns la întrebare. Este adevărat că folosiţi 
gloanţe blindate ACP de calibru 45? 

— Da, e adevărat. Este ca ABC-ul din clasa întâi. 

— De când aveţi această armă? 

— O, demult. A fost prima mea armă. Am primit-o de la tata 
când am împlinit şapte ani. 

— Prin urmare, sunteţi un trăgător priceput? întrebă Patrik. 

James îşi îndreptă postura. 

— Unul dintre cei mai buni. 

— Cât de bine v-aţi securizat armele? Ar fi putut cineva 
împrumuta una dintre ele fără să ştiţi de asta? De pildă, cât 
aţi fost plecat? 

— Le ţin mereu sub cheie. De ce acest interes pentru Colţul 
meu? Şi pentru Leif? Din câte îmi amintesc, şi-a luat viaţa 
acum o groază de ani. Ceva cu soţia care a murit de cancer... 

— A, poate că nu aţi auzit? zise Patrik. 

Simţi un fior de satisfacţie când, pentru o clipă, zări o 
umbră de nesiguranţă în ochii lui James. 

— Ce să aud? întrebă James pe un ton atât de impasibil, că 
Patrik se îndoi că văzuse bine. 

— L-am deshumat. 

Deliberat, îşi lăsă propoziţia în suspensie. James rămase 
tăcut. Apoi îşi îndreptă spatele. 

— L-aţi deshumat? întrebă el, ca şi cum n-ar fi înţeles ce 
voia să spună Patrik. 

Patrik realiză că încerca să câştige timp. 

— Da, am primit informaţii noi, zise el. Datorită lor l-am 

deshumat. Şi s-a dovedit că nu a fost sinucidere. Ar fi fost 
imposibil să se fi omorât cu arma pe care o avea în mână 
când a fost găsit. 

James rămase tăcut. Aroganţa nu dispăruse, însă Patrik 
simţea că siguranţa lui de sine fusese ştirbită. Lui Patrik i se 
păru că dibuie o fisură, o vulnerabilitate, aşa că se hotări să o 
folosească. 

— Apoi am primit şi informaţia că v-aţi aflat în pădure în 
ziua în care fetiţa Stella a fost omorâtă. 

Şovăi puţin, dar apoi trecu la o exagerare atât de mare, că 
ar fi putut fi clasată drept minciună: 

— Există un martor. 

James nu arătă nicio reacţie. Însă o mică venă îi zvâcnea în 
tâmplă, iar el părea să-şi cântărească următoarea mişcare. 

Până la urmă se ridică. 

— Presupun că nu aveţi suficient cât să mă arestaţi, zise el. 
Prin urmare, consider această conversaţie încheiată. 

Patrik zâmbi. În sfârşit, James nu mai afişa acel surâs 
dispreţuitor. Şi îşi arătase punctul slab. 

Acum, tot ce mai aveau de făcut era să găsească dovezile. 


— Intraţi, spuse Erica nerăbdătoare. 

Rămăsese cel puţin surprinsă când Helen sunase şi o 
întrebase dacă poate trece pe la ea. 

— L-aţi adus şi pe Sam? întrebă ea. 

Helen clătină din cap. 

— Nu, l-am lăsat la o amică, spuse ea coborându-şi 
privirea. 

Erica păşi într-o parte lăsând-o să intre. 

— Mă bucur că sunteţi aici, în orice caz, spuse şi se muşcă 
de limbă ca să nu continue cu întrebările. 

Patrik tocmai sunase şi-i spusese că ei îl bănuiau pe James 
a fi acel Uncheş Verde. Alerga prin pădure în uniformă de 
camuflaj, iar Stella dădea de el în hoinărelile ei. Ar fi putut fi 
el cel pe care Marie îl auzise în pădure. 

— Aveţi nişte cafea? întrebă Helen, iar Erica aprobă din 
cap. 

În camera de zi, Noel şi Anton se dezlănţuiseră din nou şi 

nu părea să le pese în vreun fel de avertizările Majei. Erica 
oftă, merse la ei şi, pe tonul cel mai autoritar posibil, îi 
îndemnă să se potolească. Însă nu avu rezultate, iar atunci 
recurse la soluţia ultimă a părintelui disperat, ca să aibă un 
pic de pace şi linişte: aduse îngheţată pe băț din cutia 
cumpărată de la maşina cu îngheţată şi le oferi câte una 
fiecăruia. Mulţumiţi, se aşezară toţi cu îngheţata, în timp ce 
ea merse în bucătărie cu neplăcuta senzaţie de a nu fi 
procedat ca un părinte bun. 

— Îmi amintesc asta, zise Helen zâmbind. 

Luă cana cu cafea şi se aşeză la masa din bucătărie. 
Rămaseră tăcute o clipă. Erica se ridică, luă o prăjitură cu 
ciocolată şi o puse pe masă. 

Helen clătină din cap. 

— Nu pentru mine, mulţumesc, nu tolerez ciocolata, îmi ies 
eczeme, zise ea şi luă o înghiţitură de cafea. 

Erica luă o bucată mare şi îşi promise ca luni să termine cu 
dulciurile. Săptămâna aceasta nu mai era nicio şansă, aşa că 
nu era o idee să înceapă chiar acum. 

— Mă gândesc atât de mult la Stella, spuse Helen. 

Erica ridică din sprâncene, uimită. Niciun cuvânt în privinţa 
motivului pentru care ajunsese brusc acolo. Nicio vorbă 
despre ce se întâmplase. Pentru că se petrecuse ceva, simţea 
puternic asta. Helen radia un fel de energie nervoasă care nu 
putea să nu te afecteze. Insă Erica nu îndrăzni să întrebe. Nu 
voia ca lui Helen să i se facă frică şi să nu mai vorbească. 
Avea nevoie de povestea ei. Aşa că tăcu şi mai luă o bucată 
de ciocolată, aşteptând ca Helen să continue. 

— Nu am avut fraţi sau surori, începu Helen într-un sfârşit. 
Nu ştiu de ce. Nici nu mi-ar fi trecut prin cap să îndrăznesc să- 
i întreb pe ai mei. Nu vorbeam despre astfel de lucruri. Aşa că 
îmi plăcea să stau cu Stella. Locuiam aproape una lângă alta 
şi se bucura când treceam pe la ea. Era minunat să te joci cu 
ea. Era o copilă amuzantă, îmi amintesc foarte bine asta. 
Avea atâta energie! Nu înceta să sară. Şi buclele acelea 
blond-roşcate. Şi pistruii. Îşi detestase culoarea părului până 
când îi spusesem că mie mi se părea cea mai frumoasă dintre 
toate. Atunci îşi schimbase părerea. Avea tot timpul o 

mulţime de întrebări. Despre tot. De ce era cald, de ce bătea 
vântul, de ce unele flori erau albe şi altele albastre, de ce 
iarba era verde şi cerul albastru şi nu invers, o mie şi una de 
întrebări. Şi nu se dădea bătută înainte de a primi un răspuns 
acceptabil. Nu mergea să spui „de-aia” sau să inventezi un 
răspuns aiurea, pentru că atunci întreba iar şi iar, până 
primea un răspuns care i se părea bun şi potrivit. 

Helen vorbea atât de repede, că i se tăie respiraţia şi făcu o 
pauză ca să şi-o recapete. 

— Imi plăcea familia ei. Nu era ca a mea. Ei se îmbrăţişau şi 
râdeau. Mă îmbrăţişau şi pe mine când mergeam acolo, iar 
mama Stellei glumea cu mine şi mă mângâia pe păr. Tatăl 
Stellei obişnuia să îmi spună să nu mai cresc, că altfel o să 
ajung cu capul în nori. Câteodată era şi Sanna acolo şi ne 
jucam. Dar ea era mai serioasă, mai mult ca o mămică pentru 
Stella, şi se ţinea mult de fusta mamei, voia să o ajute cu 
spălatul, cu pregătirea mesei, voia să fie adultă, în timp ce 
lumea Stellei era plină de joacă, de dimineaţa până seara. Şi 
eram atât de mândră când mi se dădea voie să am grijă de 
ea. Cred că şi părinţii ei îşi dăduseră seama de asta, pentru 
că simţeam uneori că nu aveau cu adevărat nevoie de o 
bonă, dar mă chemau doar pentru că îmi făcea mie plăcere. 

Helen se întrerupse. 

— Pot fi directă? Mai aveţi cafea? 

Erica încuviinţă şi se ridică să îi umple cana lui Helen. Era 
ca şi cum se mutase o falie şi acum curgea totul din Helen. 

— Când m-am împrietenit cu Marie, a luat o vreme până 
când au reacţionat părinţii mei, spuse Helen după ce primi 
înapoi cana. Erau atât de ocupați cu viaţa lor, cu petrecerile, 
cu asociaţiile, cu cocteilurile, că nu aveau prea mult timp să 
se gândească cu cine umblam eu. Când au înţeles că 
devenisem prietene au stat o vreme în alertă apoi au devenit 
tot mai critici. Marie nu era binevenită la noi acasă şi nu 
puteam sta acasă la ea, casa ei era... ei bine, era departe de 
a fi un loc plăcut. Dar cu toate astea am încercat să ne 
vedem, pe cât posibil. Până la urmă, părinţii mei au observat 
şi ne-au interzis să ne mai întâlnim. Aveam treisprezece ani şi 
nu ne puteam opune prea mult. Lui Marie nu-i păsa de ce 

credeau părinţii şi lor puţin le păsa pe unde umbla Marie şi cu 
cine. Insă eu nu îndrăzneam să mă opun alor mei. Eu nu sunt 
puternică. Aşa ca Marie. Eram obişnuită să nu le ies din voie 
părinţilor. Nu ştiam cum să fac altcumva. Aşa că am încercat 
să nu mă mai întâlnesc cu Marie. Chiar am încercat. 

— Dar vi s-a dat voie să aveţi grijă de Stella în ziua aceea? 
întrebă Erica. 

— Da, tatăl Stellei s-a întâlnit întâmplător cu tatăl meu şi l-a 
întrebat. Nu avea idee că ne interzisese să ne mai vedem. O 
singură dată a fost şi el luat prin surprindere, şi a spus da. 

Işi drese vocea. 

— Ne-am distrat foarte bine în acea zi. Stella adora ieşirile 
în Fjällbacka. Mersese tot drumul până acasă în pas săltat. De 
aceea am luat-o prin pădure. Stella iubea pădurea şi, cum nu 
vrusese să stea în cărucior, ne-am gândit că mai bine o luăm 
pe acolo. 

Vocea îi tremura. O privi pe Erica. 

— Stella era bucuroasă când am lăsat-o în curte. Îmi 
amintesc. Era atât de veselă. Mâncaserăm îngheţată şi ne 
ţinuse de mână şi sărise tot drumul şi nu înţelegeam cum de 
nu obosise. li răspunseserăm la toate întrebările şi ne 
îmbrăţişase ca o maimuţică din acelea care se prind de tine. 
Imi amintesc cum părul ei m-a gâdilat la nas şi i s-a părut 
extrem de nostim când am strănutat. 

— Şi omul din pădure? nu se putu abţine Erica. Prietenul 
imaginar al Stellei, căruia îi spunea Uncheşul Verde? Ar fi 
putut fi o persoană reală, nu una imaginară? A fost James? Ar 
fi putut fi soţul dumitale bărbatul din pădure? Ar fi putut fi 
James cel despre care vorbea Marie? 

Erica văzu panica crescând în ochii lui Helen. Realiză că 
făcuse o mare greşeală. Helen respira sacadat şi avea 
privirea unui animal vânat, chiar înainte ca focul să lovească. 
Când se repezi afară din casă, Erica rămase la masa din 
bucătărie  regretându-şi eroarea. Helen fusese atât de 
aproape de a dezvălui ceva ce ar fi putut fi chiar cheia 
poveştii din trecut. Insă nerăbdarea ei distrusese totul. 
Obosită, luă cănile şi le puse în chiuvetă. Auzi afară maşina lui 
Helen pornind şi plecând în trombă. 

— De la o vreme se foloseşte tehnica 3D pentru analiza 
gloanţelor, zise Gösta când Paula intră în bucătărie. 

— De unde ştii? întrebă ea aşezându-se. 

Puse deoparte caietul de însemnări al lui Dagmar. 

Câteodată se întreba dacă nu cumva îşi petrecea mai mult 
timp în mica bucătărie galbenă decât în propriile încăperi, dar 
să confrunţi idei cu colegii era un mod eficient de a găsi noi 
perspective şi abordări. Pe deasupra, bucătăria era un loc 
mult mai plăcut în care să stai şi să lucrezi decât birourile lor 
înguste şi sufocante. Şi aici era mai aproape cafeaua. 

— Am citit în Tehnică criminalistică, zise el. Imi place 
revista aia, de fiecare dată când o citesc învăţ ceva nou. 

— Bine, zise ea, însă nu există garanţii că merge să 
potriveşti o armă cu un glonţ. Sau două gloanţe de la aceeaşi 
armă? 

— Conform articolului, nu există două modele de ghint5* 
identice. Şi poate fi problematic dacă arma a fost folosită la 
diferite intervale de timp. Armele se învechesc şi starea lor 
depinde de cât sunt de bine întreţinute... 

— Deci vrei să spui că s-ar putea face o asociere, totuşi? 

— Da, aşa cred, zise Gosta. Şi această tehnică 3D e cu 
siguranţă foarte bună. 

— Torbjörn a spus că arată ca şi cum cineva ar fi şlefuit 
ţeava Coltului. 

Paula se întoarse un pic, ferindu-se de soarele care bătea în 
fereastră. 

— Cineva, pufni Gösta. Cu siguranţă James a făcut asta 
imediat după ce l-am întrebat dacă a avut vreo legătură cu 
Leif. A scăpat de data asta. 

— Îi va veni greu să găsească scuze dacă glonţul din Leif 
corespunde cu gloanţele găsite în spatele terenului său. 

Paula sorbi din cafea şi se strâmbă. Probabil Gösta 
pregătise cafeaua, o făcea mult prea slabă. 

— Da, deşi mi-e teamă că o să plece din ţară. Se află 

oricum în afară în cea mai mare parte din an. Şi va dura până 
primim analiza de la laborator. lar înainte de asta ar fi dificil 
să-l arestăm. 

— Familia lui e aici. 

— Ţi-a lăsat impresia că ar fi foarte ataşat de familie?... 

— Nu, asta e adevărat, dacă stau să mă gândesc, oftă 
Paula. 

Nici nu-i trecuse prin minte acea posibilitate. Că James ar 
putea fugi din ţară. 

— Putem să-l legăm totuşi de cazul Stella? 

— Nu ştiu, păru Gosta descurajat. Au trecut treizeci de ani. 

— În orice caz, se pare că Leif avea dreptate. Că fetele erau 
nevinovate. Prin ce iad trebuie să fi trecut... 

Clătină din cap. De afară se auzea telefonul sunând 
neîncetat. Annika încă mai era inundată de apeluri referitoare 
la vocea anonimă. 

— Mda... şovăi Gösta. Deşi eu încă mă întreb de ce a minţit 
Marie în legătură cu alibiul ei. Şi mai ştim că James nici nu se 
afla în Fjällbacka când a murit Nea, aşa că ar fi fost imposibil 
să fie el făptaşul. 

— Nu, alibiul lui în această privinţă e foarte solid, zise 
Paula. Plecase în seara precedentă, cei de la hotelul Scandic 
Rubinen au confirmat că a locuit acolo şi îşi amintesc că l-au 
văzut la micul dejun. Apoi a participat la întruniri până după- 
amiază târziu, ca abia după aceea să se întoarcă acasă. 
Pentru că ceasul Neei se oprise la opt, putem crede că 
aceasta a fost ora morţii ei. lar James era în Göteborg atunci. 
E foarte posibil ca Nea să fi murit mai devreme, iar ceasul să 
fi fost lovit când a fost mutată. Însă asta nu schimbă nimic, 
pentru că James a fost în Göteborg de duminică seara până 
luni după-amiază. 

— Nu, ştiu asta, zise Gösta frustrat, scărpinându-se în cap. 

Paula trase din nou spre ea caietul cu însemnări. 

— Nu reuşesc să-mi dau seama ce e ciudat cu însemnările 
lui Dagmar, zise ea. M-am gândit să-l rog pe Patrik să se uite 
la ele, poate o privire nouă va descoperi ceva. 

— Aşa să faci, zise el şi se auzi cum îi trosnesc încheieturile 
atunci când se ridică. Eu o să încep să trag spre casă. Nu mai 

sta nici tu mult, mai e şi mâine o zi. 

— Hmm... făcu Paula. 

Răsfoi ce răsfoi în caietul cu însemnări şi aproape că nu 
băgă de seamă când ieşi Gösta. Ce-i scăpa oare? 


james intră în dormitor. Poliţiştii erau nişte amatori, 
incapabili de o percheziţie serioasă. Legile mult prea blânde 
ale Suediei erau cele care îi făceau să păşească în vârful 
picioarelor şi să ridice lucrurile cu precauţie, ca să nu 
deranjeze pe nimeni. Dacă James şi oamenii lui primeau ordin 
să caute ceva, apăi ei ridicau fiecare scândură de la locul ei şi 
nu se lăsau până ce nu găseau ceea ce trebuia găsit. 

Avea să îi lipsească Colţul, dar de celelalte două arme nu-i 
păsa prea mult. Şi cea mai mare parte a armelor se afla aici, 
în seiful ascuns după un rând de cămăşi şi o placă de dulap 
care se putea desprinde. Nici măcar nu bătuseră în perete, să 
verifice. 

Trecu prin tot arsenalul şi se întrebă ce să ia cu el. Nu mai 
putea rămâne mult timp aici. Pământul îi fugea de sub 
picioare. Avea să lase în urmă toate astea. Nu exista nicio 
picătură de sentimentalism în acel gând. Toţi îşi îndepliniseră 
rolurile. Işi jucaseră partida până la capăt. 

Oricum, anii începuseră să-l ajungă din urmă, cariera lui 
militară era inevitabil pe punctul de a intra în declin. Putea fi 
o pensionare timpurie. Avea din ce să trăiască. De-a lungul 
anilor, avusese ocazia să strângă bani lichizi sau lucruri ce 
puteau fi transformate în bani lichizi, pe care îi pusese, 
prevăzător, într-un cont în străinătate. 

Tresări când auzi vocea lui Helen în uşă. 

— De ce te furişezi aşa? izbucni el iritat. De cât timp sunteţi 
acasă? 

Inchise seiful cu arme şi puse la loc placa dulapului. Va fi 
nevoit să lase o mare parte din arme acolo atunci când avea 
să plece. Asta îl mâhnea, dar n-avea ce face. Nici nu urma să 
aibă nevoie de ele. 

— De o jumătate de oră. Eu, în orice caz. Sam a venit acum 
un sfert de oră. A venit pe jos. E în camera lui. 

Helen îşi prinse corpul slab cu braţele şi privi spre el. 

— O să o tuleşti, nu-i aşa? Te gândeşti să ne laşi. Nu numai 
pentru o misiune. Ne părăseşti de tot. 

Spuse asta fără suferinţă, fără niciun fel de emoție. Era 
numai o constatare. 

James nu răspunse imediat. Nu voia să-i cunoască 
planurile, nu voia să-i dea acea putere. Doar el avea puterea 
în familia lor, nu ea. Această ierarhie fusese demult stabilită. 

— Am pregătit hârtiile să las casa pe numele tău. Vă veţi 
descurca o vreme cu ce există în cont. 

Ea dădu din cap. 

— De ce ai făcut asta? întrebă ea. d 

Nu era nevoie să întrebe ce voia să spună. Inchise uşa 
dulapului şi se întoarse spre ea. 

— Ştii asta, spuse el scurt. De dragul tatălui tău. l-am 
promis. 

— Nimic nu a fost vreodată de dragul meu, nu-i aşa? 

James nu răspunse. 

— Şi Sam? 

— Sam, pufni el. Sam a fost un rău necesar, după părerea 
mea. Nu am intenţionat niciodată să las vreo altă impresie. 
Sam e al tău. Dacă mi-ar fi păsat de el, nu te-aş fi lăsat să-l 
educi în halul ăsta. Un băiat care s-a ţinut de fustele mamei 
de când a fost mic. Nu e în stare de nimic. 

Se auzi un hârşâit de partea cealaltă a peretelui şi se uitară 
amândoi într-acolo. Apoi James îi întoarse spatele lui Helen. 

— Rămân până duminică, zise el. Apoi vă descurcaţi 
singuri. 

Pentru o clipă, ea nu se mişcă. Apoi el îi auzi paşii 
îndepărtându-se încet. 


— Sunt terminat, zise Patrik şi se cufundă în canapea 
alături de Erica. 

Ea îi întinse un pahar cu vin, pe care el îl luă recunoscător. 
Martin era de gardă, aşa că îşi putea permite un pic de alcool 
cu conştiinţa împăcată. 

— Cum a mers cu James? întrebă ea. 

— Nu va putea fi arestat fără dovezi concrete. Şi asta ne va 
lua timp. Am trimis gloanţele pentru comparaţie, dar cei de la 

laborator sunt aglomeraţi. 

— Păcat că nu s-au potrivit amprentele. Ai avut intuiţie 
bună când te-ai gândit că amprentele de pe Nea s-ar fi putut 
potrivi cu cele de pe ambalajul de ciocolată. 

Erica se înclină mai mult înspre Patrik şi îl sărută. 

Buzele ei moi şi familiare îi îndepărtară toată tensiunea din 
Corp. 

Patrik îşi lăsă capul pe speteaza canapelei şi oftă adânc. 

— Incredibil ce bine e să-ţi petreci un moment acasă. Dar 
trebuie să lucrez un pic. Să încerc să pun toate astea în 
ordine. 

— Gândeşte cu voce tare, spuse Erica dându-şi părul pe 
spate. Adesea lucrurile devin mai clare dacă le spui cu voce 
tare. De altfel, am şi eu câte ceva de spus despre ziua de 
azi... 

— Serios, ce anume? întrebă Patrik curios. 

Dar Erica clătină din cap şi luă o gură de vin. 

— Nu, tu mai întâi. Hai. Te ascult. 

— Problema e că anumite lucruri par clare ca lumina zilei, 
altele sunt în ceaţă, iar unora pur şi simplu nu le pot da de 
capăt. 

— Explică, îl îndemnă Erica. 

El aprobă din cap. 

— Nu mă îndoiesc de faptul că James l-a împuşcat pe Leif. 
Cu Colţul lui. Şi că după aceea i-a pus arma în mâna dreaptă 
pentru că pur şi simplu a presupus că era dreptaci. 

Făcu o pauză, apoi continuă. 

— Asta s-a petrecut probabil după ce Leif l-a contact în 
legătură cu ceva privind cazul Stella. Şi-au dat întâlnire, iar 
Leif a murit. 

— Două întrebări, zise Erica ridicând două degete. Mai întâi, 
ce motiv ar fi avut să-l împuşte pe Leif? A vrut să o protejeze 
pe soţia lui? Sau să se protejeze pe el însuşi? 

— Bănuiala mea e că a vrut să se protejeze pe el însuşi. 
Suntem ferm convinşi că James era cel de care tot dădea 
Stella prin pădure. A fost mereu un fel de lup singuratic. 

— l-aţi întrebat pe părinţii Neei dacă ea a menţionat ceva 
asemănător? Că s-ar fi întâlnit cu cineva prin pădure? 

— Nu, răspunse Patrik. Dar potrivit părinţilor ei, nici nu se 
juca în pădure, ci mai mult în hambar. Acolo obişnuia să se 
joace cu pisica neagră, cum îi spunea ea. Un pisoi cenuşiu cu 
care m-am împrietenit şi eu când am percheziţionat 
hambarul. 

— Bine, zise Erica mai mult gânditoare decât atentă. Dacă 
presupunem că ai dreptate şi James a fost cel care a omorât-o 
pe Stella, şi apoi l-a omorât şi pe Leif pentru a acoperi totul... 
atunci apar alte întrebări. De ce au recunoscut fetele? Şi nu e 
ciudat că James s-a căsătorit apoi cu Helen? 

— Da, ştiu, spuse Patrik meditativ. Am senzaţia că sunt 
multe lucruri în povestea asta pe care nu le cunoaştem. Şi mă 
tem că n-o să le dăm de capăt niciodată. Gösta e convins că 
James va fugi din ţară înainte să avem ocazia să-i punem 
cătuşele. 

— Nu aţi putea împiedica asta în vreun fel? Să îi daţi o 
interdicţie să părăsească ţara? Ca în filmele americane... „You 
are not allowed to leave this town”60... 

Patrik râse. 

— Į wish$. Nu, nu am nicio posibilitate de a-l împiedica 
înainte să am dovezi concrete. Şi asta, cum am spus, ia timp. 
Sperasem să găsim arme deţinute ilegal când i-am 
percheziţionat casa, ar fi fost destul ca să îl reținem şi să mai 
câştigăm ceva timp. 

Tăcu o clipă. 

— Care era celălalt lucru? Spuneai că ai două întrebări. 

— Da, mă întrebam cum de s-a gândit el că o crimă atât de 
prost realizată ar fi trecut nedescoperită. Vreau să spun, 
omorul lui Leif. Dacă autopsia s-ar fi făcut corect, s-ar fi 
observat chiar atunci că glonţul nu se potrivea cu arma lui 
Leif. Că erau de calibre diferite. 

— Mi-am pus aceeaşi întrebare, spuse Patrik învârtind 
gânditor vinul în pahar. Dar după ce l-am întâlnit pe James, 
pot răspunde la această întrebare cu un singur cuvânt: 
aroganță. 


60 Nu aveţi voie să părăsiţi oraşul (în Ib. engleză în original). (n.r.) 
61l Aş vrea eu (în Ib. engleză în original). (n.r.) 

Erica aprobă din cap. 

— Şi uciderea Neei? Cum se leagă de a Stellei? Dacă 
pornim de la premisa că James a omorât-o pe Stella şi apoi pe 
Leif pentru a se acoperi? Cum intră Nea în acest scenariu? 

— Asta este problema capitală, zise Patrik. James are un 
alibi solid pentru acea crimă. Şi crede-mă, chiar am verificat. 
Era în Goteborg, nu există nici urmă de îndoială. 

— Deci cine ar putea fi? Ale cui sunt amprentele de pe 
ambalajul de ciocolată şi de pe corp? 

Patrik îşi desfăcu mâinile întrebător. 

— Dacă ştiam, nu aş fi stat aici. Aş fi mers să îl ridic pe 
ucigaş. Aş vrea să le compar cu amprentele lui Marie şi ale lui 
Helen. Dar pentru că nu am destule dovezi ca să le arestez, 
nu le pot cere să le iau amprentele. 

Erica se ridică. Îi mângâie obrazul lui Patrik când trecu pe 
lângă el. 

Nu te pot ajuta cu amândouă. Dar te pot ajuta cu una 
dintre ele. 

— Cum? se miră el. 

Erica dispăru în bucătărie. Se întoarse cu o cană de cafea 
pe care o ţinea atent într-o pungă de plastic. 

— Vrei amprentele lui Helen? 

— Ce vrei să spui? întrebă el. 

— A venit aici astăzi. Da, ştiu, şi eu am rămas la fel de 
uimită. Dar m-a sunat şi acum pricep că asta a fost în timp ce 
voi îi percheziţionaţi casa. 

— Ce voia? întrebă Patrik uitându-se fix la cana pe care 
Erica o aşezase pe masă. 

— Voia să vorbească despre Stella, zise Erica aşezându-se 
din nou lângă el. 

— Cuvintele îi veneau în cascadă. Şi aveam senzaţia că era 
pe cale să spună ceva decisiv, dar am fost suficient de fraieră 
cât să o întrerup şi să o întreb dacă James fusese amestecat... 
iar atunci a cam fugit de aici. 

— Dar i-ai confiscat cana de cafea, zise Patrik ridicând din 
sprâncene insinuant. 

— Da, da, nu am fost în stare să spăl vasele, zise Erica. Dar 
ai vrut amprentele lui Helen. Aici sunt. Cu ale lui Marie te 

descurci singur, din păcate. Dacă aş fi ştiut mai devreme, aş fi 
confiscat paharul de şampanie din care a băut la Cafe 
Bryggan... 

— Dă-mi, Doamne, mintea de pe urmă, râse Patrik şi îi mai 
fură un sărut. 

Apoi deveni brusc serios. 

— Auzi, Paula m-a rugat un lucru. Pe scurt, o bătrânică 
simpatică locuieşte în casa aflată chiar acolo unde coteşti ca 
să urci spre casa familiei Berg şi a lui Helen şi James. Ştii, 
casa aceea frumoasă, mică şi roşie. 

— Da, o ştiu, aceea care e de vânzare? zise Erica dovedind 
încă o dată că era la curent cu tot ce se petrecea în 
Fjällbacka. 

— Da, exact. Această bătrânică are obiceiul de a sta la 
fereastră dimineaţa şi a dezlega cuvinte încrucişate, iar atunci 
notează tot ce se întâmplă afară. In acest caiet de însemnări. 

Scoase caietul bleumarin al lui Dagmar şi îl puse pe masa 
din camera de zi. 

— Paulei i s-a părut că ceva nu se potriveşte, atunci când l- 
a citit, dar nu poate nici în ruptul capului să-şi dea seama ce 
anume. Poate e ceva cu maşinile? A notat numai culoare şi 
model, niciun număr de înmatriculare, aşa încât nu putem 
găsi maşinile respective. Dar nici măcar nu ştiu dacă e asta. 
Paula l-a tot răsfoit, şi eu la fel, şi niciunul nu putem să ne 
dăm seama ce ar putea fi ieşit din tipar. 

— Dă-mi-|, îi ceru Erica şi deschise caietul plin de notițe 
îmbârligate. 

li luă ceva timp. Patrik încercă să nu tragă cu ochiul când 
citea, aşa că sorbea din vinul lui şi schimba canalele la 
televizor. Până la urmă, Erica puse caietul pe masă, deschis la 
pagina zilei când murise Nea. 

— V-aţi concentrat pe ce nu era cazul. Aţi căutat ce iese în 
evidenţă, nu ce lipseşte. 

— Ce vrei să spui? spuse Patrik încruntându-se. 

Erica arătă însemnările din dimineaţa zilei de luni. 

— Aici. Lipseşte ceva. Ceva ce a apărut în celelalte 
dimineţi. 

— Ce? întrebă Patrik fixând paginile cu privirea. 

Dădu paginile în urmă cu două săptămâni, citi micile 
însemnări şi înţelese apoi ce voia să spună Erica. 

— În toate dimineţile a notat că Helen alerga pe acolo. Dar 
în acea luni, a alergat de-abia la ora prânzului. 

— Ciudat, nu? E ca şi cum subconştientul Paulei a observat 
asta, dar ea nu a putut să indice exact. Ce iritant! Să îţi stea 
ceva pe limbă şi să nu poţi să spui. 

— Helen... zise el absent, apoi se uită la cana de pe masă. 

— Trebuie să trimit asta la prima oră. Dar poate lua o 
vreme înainte să ştiu dacă amprentele se potrivesc cu cele de 
pe ambalajul de ciocolată şi de pe Nea. 

Erica se uită la ei şi îşi ridică paharul. 

— Dar Helen nu ştie asta... 

Realiză că soţia lui avea dreptate. 

Ceea ce se întâmpla foarte, foarte des. 


Bohuslän 1672 


Martorii veneau şi plecau. Elin reuşise să cadă într-un fel de 
toropeală şi încetase să mai ia în seamă toate poveştile 
fanteziste despre nelegiuirile ei diavoleşti. Voia numai să se 
termine odată. Dar după micul dejun în cea de-a treia zi, se 
auzi un freamăt prin public, iar Elin se trezi din toropeala sa. 
Ce iscase acel freamăt? 

Apoi o văzu. Cu codițele ei împletite şi blonde, cu privirea ei 
senină. Viaţa ei. lubirea ei. A ei Märta. Intrase cu Britta de 
mână în sala de judecată şi se uita nedumerită în jur. Inima 
începu să-i bată puternic. Ce făcea fiica ei acolo? Voiau să o 
umilească şi mai mult, lăsând-o pe Mărta să asculte tot ce 
îndrugau despre ea? Apoi văzu cum Britta o conduce pe Mărta 
spre scaunul martorilor şi o lasă acolo. Elin nu înțelese la 
început. De ce ar sta fiica ei acolo şi nu printre ceilalți? Apoi 
intui ce se petrecea, îşi dorea să strige. 

— Nu, nu, nu-i faceți asta Martei, spuse ea disperată. 

Mărta se uită buimăcită la ea, iar Elin îi întinse braţele. 
Mărta încercă să se ridice şi să fugă înspre ea, însă Hierne o 

prinse blând, dar ferm, forțâna-o să rămână pe scaun. Elin îşi 
dori să-l sfâşie în bucăţi pentru că pusese mâna pe fiica ei, 
dar ştia că era nevoită să se abțină. Nu voia ca Märta să o 
vadă târâtă de gărzi. 

Prin urmare, se stăpâni şi îi surâse fiicei, dar simţi cum o 
podideau lacrimile. Părea atât de micuță. Atât de vulnerabilă. 

— Acolo e mama ta, Märta, nu-i aşa? Elin Jonsdotter? 

— Da, pe mama o cheamă Elin şi stă acolo, zise Märta cu 
vocea limpede. 

— Ai povestit nişte lucruri mătuşii şi unchiului tău, despre 
ce făceai cu mama ta, zise Hierne privind şirurile de bănci. 
Ne-ai putea spune ceva despre asta? 

— Da, mama şi cu mine obişnuilam să mergem la Colina 
albastră! zise Mărta cu exaltare în glas. 

In jurul lui Elin se auziră strigăte de uimire, iar ea închise 
ochii. 

Marta continuă: 

— Zburam acolo cu vaca noastră, Rosa, continuă ea 
încântată. La Colina albastră. Şi acolo era mare joc şi 
sărbătoare. Şi totul se făcea pe dos, stăteai cu spatele la 
masă şi mâncai peste umăr şi din farfurii puse cu fata în jos şi 
în ordine inversă, mai întâi desertul. Da, erau mese hazlii cum 
nu am mai văzut. 

— Joc şi sărbătoare, auziți acolo, interveni Hierne cu un 
râset nervos. Märta, poți să ne povesteşti mai mult despre 
aceste petreceri? Cine era acolo? Ce făceați? 

Lui Elin îi fu dat să audă cu uimire şi groază crescândă cum 
fiica ei oferea descrieri detaliate despre călătorii la Colina 
albastră, iar Hierne reuşise inclusiv să o facă să spună şoptit 
că o văzuse pe mama ei împerechindu-se cu diavolul. 

Elin nu înțelegea cum de o făcuseră pe Mărta să inventeze 
toate aceste lucruri. Se uita la Britta, care zâmbea larg, 
îmbrăcată într-o altă rochie nouă. Îi făcea cu mâna şi cu 
ochiul Mărtei, care o saluta la rândul ei, cu ochi strălucitori. 
Britta trebuie să fi făcut totul ca să o câştige pe Märta de 
când Elin fusese întemniţată. 

Mărta nu putea înțelege ce făcea. Îi zâmbea lui Elin din 
scaunul ei şi povestea veselă. Pentru Märta erau doar poveşti. 

încurajată de  Hierne, continua să povestească despre 
vrăjitoare întâlnite la Colina albastră şi despre copiii cu care 
ea se jucase. 

Diavolul fusese în mod special interesat de Mărta, care 
stătuse pe genunchii lui şi o privise pe mama ei dansând fără 
nimic pe ea. 

— lar lângă petrecere era o cameră care se numea Colina 
albă şi acolo erau îngeri care se jucau cu noi, copiii şi erau 
aşa de frumoşi şi minunati. Nici nu-ţi puteai crede ochilor. 

Märta îşi uni palmele, încântată. 

Elin vedea guri căscate şi ochi holbaţi oriincotro se uita. 
Simțea cum se prăbuşea. Cum s-ar mai fi putut împotrivi? 
Propria ei fiică fusese martora călătoriilor la Colina albastră şi 
a împerecherii ei cu diavolul. Frumoasa, naiva, inocenta ei 
Märta. Îi privea profilul pe când îşi spunea poveştile în fata 
publicului entuziast şi simțea că i se rupe inima de dor. 

Într-un sfârşit, nu mai avură întrebări pentru Märta, iar 
Britta putu să vină să o ia. Când o luă pe Britta de mână 
pentru a se îndrepta spre ieşire, se întoarse spre ea zâmbind 
larg şi îi făcu cu mâna. 

— Mama, sper să vii acasă repede! zise ea. Mi-e dor de 
tine! 

Elin nu mai găsi puterea de a rezista. Se înclină în fată cu 
chipul prins în mâini şi plânse cu lacrimile condamnaților. 

— Cum vă simţiţi în noua locuinţă? întrebă Bill, fericit că de 
acum se putea face înţeles în suedeză dacă vorbea rar şi clar. 

— E bine, zise Khalil. 

Bill se întreba dacă spunea adevărul. Şi Adnan şi Khalil 
păreau obosiţi, iar nerăbdarea de adolescent rebel a lui 
Adnan părea să fi dispărut. 

In ziua următoare, Karim avea să fie externat. Avea să se 
întoarcă acasă la copii, dar nu şi la Amina. 

— Intoarceţi în vânt, turn up in the wind, zise el dând din 
cap spre babord. 

Adnan făcu aşa cum spuse el. Deveniseră navigatori mult 
mai competenţi. Insă bucuria dispăruse. Era ca şi cum nu mai 
aveau vânt în pânze, o expresie cât se poate de potrivită 
situaţiei, de altfel. 

Nu vorbise pe îndelete cu Nils şi ştia că asta era din cauză 
că el însuşi se sustrăgea. Nu ştia ce să-i spună băiatului. Se 
aflau atât de departe unul de altul. Nici măcar Gun nu se mai 
simţea în stare să îl ia la zor. Venea seara târziu de pe unde 
umbla, mergea drept în camera lui şi pornea bubuitul muzicii. 
Nici măcar un salut. Numai un bombănit nedesluşit. 

Bill fixă atent velele. Ar fi trebuit să le mai dea instrucţiuni, 
să folosească acest moment pentru a-i pregăti cât de bine 
posibil pentru turul Dannholmenului. Dar aveau feţele palide 
şi i se păru că şi el afişa aceeaşi figură tristă. Trăsătura lui de 
bază fusese mereu entuziasmul. Acum îl părăsise şi nu mai 
ştia cine era fără el. 

Când le ceru să navigheze în volte, îi urmară întocmai 
instrucţiunile. In linişte, fără proteste. Ca un echipaj de 
fantome. Pentru prima oară de când demarase acest proiect, 
începu să se îndoiască. Cum ar fi putut naviga fără bucurie de 
viaţă? Era nevoie de mai mult decât de vânt ca să conduci o 

barcă. 


Era dimineaţă devreme când bătură la uşa casei lui Helen 
şi James. Patrik o sunase pe Paula de îndată ce se trezise şi o 
rugase să îl urmeze. Nu avea idee cum avea să funcţioneze 
planul lui şi al Ericăi, dar dacă o citise bine pe Helen, şansele 
erau mari. Uşa se deschise şi Helen se uită întrebătoare la ei. 
Era complet îmbrăcată şi părea să se fi trezit demult. 

— Am vrea să vă punem nişte întrebări, ne puteţi urma? 

Patrik îşi tinu răsuflarea. Spera ca James să nu fie acasă. 
Asta ar fi însemnat probleme. Nu exista nicio decizie 
judecătorească pentru interogatoriu. Nimic ce ar fi putut-o 
obliga să îi urmeze. Depindeau de buna credinţă a lui Helen. 

— Sigur, spuse ea privind înapoi în casă. 

Părea să fi vrut să facă ceva, apoi se răzgândi, luă o 
jachetă atârnată în cuier şi îi urmă. Nu puse nicio întrebare 
referitoare la ce voiau de la ea, nu arăta niciun fel de furie, nu 
punea nimic sub semnul întrebării. Patrik încercă să facă 
conversaţie în drum spre secţie, dar ea răspunse numai 
monosilabic. 

Când ajunseră în secţia de poliţie, Patrik luă două căni de 
cafea din bucătărie şi intră într-una din camerele de 
interogatoriu. Helen era încă tăcută, iar el se întreba ce se 
petrecea în capul ei. Cât despre Patrik, căsca şi se străduia 
să-şi menţină capul limpede. Toată noaptea legase şi 
dezlegase totul, toate iţele cazului - sau mai degrabă ale 
cazurilor - şi trecuse prin cele discutate cu Erica. Incă nu 
vedea bine legăturile, însă era pe deplin convins că Helen era 
cheia. 

— Pot să înregistrez? întrebă el arătând spre reportofonul 
de pe masă. 

Helen aprobă din cap. 

— leri am vorbit cu soţul dumneavoastră, James, începu el 
şi, neprimind nicio reacţie, continuă: avem dovezi care îl 
leagă de omorul lui Leif Hermansson. Presupun că 
recunoaşteţi acest nume? 

Helen aprobă din nou din cap. 

— Da, era responsabil de ancheta în cazul morţii Stellei. 

— Exact, încuviinţă Patrik. Credem că soţul dumneavoastră 
l-a omorât pe Leif. 

Aşteptă din nou o reacţie. Nu veni niciuna. Notă însă că nu 
părea surprinsă de această afirmaţie. 

— Ştiţi ceva despre asta? 

Se uită atent la Helen. Ea clătină din cap. 

— Nu, nimic. 

— Avem motive să credem şi că soţul dumneavoastră 
deţine arme pentru care nu are permis. Ştiţi ceva despre 
asta? 

Clătină din cap, dar nu răspunse. 

— Îmi pare rău, am nevoie de un răspuns audibil, pentru a 
fi înregistrat de reportofon. 

Helen şovăi, dar spuse: 

— Nu, nu cunosc nimic de felul ăsta. 

— Ştiţi ce motiv ar fi avut soţul dumneavoastră să îl 
omoare pe polițistul care a condus ancheta în urma căreia 
dumneavoastră şi Marie aţi fost găsite vinovate? 

— Nu, zise ea şi vocea i se frânse, apoi tuşi puţin şi repetă: 
Nu, nu ştiu dacă l-a omorât pe Leif şi de aceea nu văd vreun 
motiv. 

Şi pentru prima dată îl privi în ochi. 

— Dar dacă vă confirm că avem dovezi, ce spuneţi atunci? 

— Spun că puteţi să-mi arătaţi dovezile, zise Helen părând 
a-şi recăpăta calmul. 

Patrik aşteptă un minut apoi spuse: 

— Atunci am putea vorbi despre omorul Linneei Berg. 

Helen îl privi drept în ochi. 

— Soţul meu a fost plecat atunci. 

— Ştim acest lucru, spuse calm Patrik. Dar dumneavoastră 
eraţi acasă. Ce aţi făcut în dimineaţa aceea? 

— Asta am spus deja. Ce fac mereu. În fiecare dimineaţă. 
Alerg. 

Un licăr apăru în ochii ei. 

— Şi totuşi, în acea dimineaţă nu aţi alergat, Helen. Aţi 
omorât o fetiţă. De ce, nu ştim, dar am vrea să ne spuneţi. 

Helen rămase tăcută. lşi lipi ochii de suprafaţa mesei. 
Rămase cu mâinile pe genunchi, nemişcată. 

Patrik simţi empatie pentru o clipă, apoi îşi aminti ce făcuse 
şi spuse cu glas metalic: 

— Helen, percheziţia de ieri nu e nimic pe lângă ce 
urmează să facem pentru a găsi urmele faptului că ai omorât 
un copil nevinovat. Ne vom uita peste tot, vom scotoci fiecare 
colţ al vieţii dumitale, al vieţii voastre. 

— Nu aveţi nicio dovadă, spuse Helen cu voce răguşită. 

Dar văzu că mâinile îi tremurau pe genunchi. Văzu că 
şovăia. 

— Helen, spuse el blând. Avem amprentele dumneavoastră 
pe un ambalaj de ciocolată găsit în hambar. Avem amprentele 
dumneavoastră pe corpul fetei. S-a terminat. Dacă nu 
recunoaşteţi, vă întoarcem toată lumea cu susul în jos până 
găsim fiecare secret pe care îl ascundeţi, dumneavoastră şi 
familia dumneavoastră. Asta vreţi? 

Îşi înclină capul într-o parte privind-o. 

Helen se uita în jos, la mâini. Apoi îşi ridică uşor capul. 

— Eu am omorât-o, spuse ea. Şi tot eu am omorât-o pe 
Stella. 


Erica se uită la tot ce expusese pe perete. Toate imaginile, 
articolele, extrasele din rapoartele tehnice şi medico-legale, 
ce transcrisese ea din convorbirile cu Harriet, Viola, Helen, 
Marie, Sam şi Sanna. Se uită la fotografia Stellei alături de cea 
a Neei. În sfârşit, se ajunsese la un final. Familiile lor 
primiseră în sfârşit un răspuns, deşi, în ceea ce o privea pe 
Sanna, răspunsul venise prea târziu, însă acum putea măcar 
să afle ce i se întâmplase surorii ei mai mici. Când Patrik 
sunase şi o informase că Helen recunoscuse ambele crime, 
primul ei gând se îndreptase spre Sanna. Cea care rămăsese 
singură. 

Erica se întrebă cum primiseră informaţia părinţii Neei. 
Dacă era mai rău că cea care le omorâseră copilul era o 
vecină, o figură cunoscută, cineva cu care vorbeau. Sau dacă 
ar fi fost mai rău dacă ucigaşul era un străin. Probabil nu 
conta. Oricum, fata lor dispăruse. Se întrebă dacă vor mai dori 
să locuiască acolo. Erica se gândi că ea nu ar fi putut face 
faţă. Să trăieşti chiar în acel loc cu amintirea unei fetiţe pline 

de viaţă şi surâzătoare care nu avea să mai alerge nicicând 
pe acolo. Să îţi aduci aminte mereu. 

Porni computerul şi deschise fişierul Word. Luni de 
cercetare în care îi cunoscuse pe cei implicaţi, aflase datele şi 
umpluse lacunele, o aduseseră în punctul de a se simţi 
pregătită să scrie cartea. Ştia exact cu ce voia să o înceapă. 
Cu două fetiţe mici. Două fetiţe care nu avuseseră parte de 
mai mult de câţiva ani în lume. Voia să le facă un portret atât 
de viu, încât imaginea lor să rămână în mintea cititorului mult 
timp după ce va fi citit cartea. Inspirând adânc, îşi puse 
degetele pe tastatură. 


Stella şi Linnea semănau în multe privințe. Trăiau o viaţă 
plină de fantezie şi aventură, intr-o lume restrânsă la o fermă, 
lângă o pădure. Stella adora pădurea. Evada acolo cât de des 
era posibil şi se juca cu uncheşul ei verde, real sau imaginar, 
nu vom şti poate niciodată. Nu toate întrebările şi-au primit 
răspunsul şi nu putem decât bănui şi presupune. Locul favorit 
al Linneei era hambarul. În liniştea şi penumbra lui se juca cât 
de des putea. Prietenul ei cel mai bun nu era unul imaginar, ci 
pisica familiei. Pentru Stella şi pentru Linnea nu existau limite. 
Imaginaţia le putea purta oriunde. Erau încrezătoare. Erau 
fericite. Până într-o zi, când au dat de cineva care a vrut să le 
facă rău. Aceasta este povestea Stellei şi a Linneei. Este 
povestea a două fete mici care au aflat prea devreme că 
lumea nu e mereu bună. 


Erica îşi luă mâinile de pe tastatură. Sigur avea să 
şlefuiască fraze şi cuvinte de multe ori în lunile ce aveau să 
urmeze. Dar ştia că aşa voia să înceapă şi aşa avea să îşi 
construiască povestea. Cărţile ei nu erau niciodată în alb şi 
negru. Uneori era criticată pentru că ar fi prea înţelegătoare 
cu cei care comiteau crime, cu cei brutali şi înfiorători. Dar 
credinţa ei era că niciun om nu se născuse rău, toţi erau 
modelaţi de destinul lor. Unii ca victime. Alţii ca infractori. Nu 
ştia încă ce avea Helen de spus despre ceea ce se 
întâmplase, care era motivul pentru care luase viaţa acestor 
două fetiţe. Era în multe feluri de neconceput că femeia slabă 

care stătuse abia ieri în bucătăria ei omorâse doi copii. În 
acelaşi timp, se potriveau multe lucruri. Inţelegea acum că 
energia nervoasă pe care Helen o radia ieri era sentimentul 
de vină. Şi realiza şi de ce Helen fusese cuprinsă de panică 
atunci când Erica începuse să întrebe de James şi de omorul 
Stellei. li era teamă, bineînţeles, să nu fie el acuzat de ce 
făcuse ea. 

Atâţia oameni puteau fi afectaţi de moartea cuiva. Efectele 
se propagau ca inelele pe apă, dar cei din epicentrul inelului 
erau cei mai loviți. lar durerea se transmitea generaţiilor 
următoare. Se întreba ce avea să se întâmple cu fiul lui Helen. 
Sam părea atât de vulnerabil când îl întâlnise. Deşi încerca să 
se arate dur, cu părul negru ca tăciunele, cu hainele negre, cu 
lacul negru de unghii şi cu conturul de tuş în jurul ochilor. Dar 
sub toate astea îi remarcase sensibilitatea şi simţise că 
ajunsese la el. Ca şi cum el îşi dorea cu ardoare pe cineva în 
care să aibă încredere. Acum avea să rămână singur cu tatăl 
său. Incă o viaţă de copil distrusă. Şi aceeaşi întrebare care o 
chinuia pe Erica: de ce? 


Gosta mersese la familia Berg să le spună veştile. Nu voia 
să le transmită prin telefon, părea prea rece, prea impersonal. 
Părinţii Neei aveau nevoie să audă asta de la el, faţă-n faţă. 

— Helen? spuse Eva sceptică şi îl prinse pe Peter de mână. 
De ce? 

— Nu ştim încă, spuse Gösta. 

Părinţii lui Peter rămaseră tăcuţi. Bronzul lor pălise şi 
îmbătrâniseră de când Gösta îi văzuse prima dată. 

— Nu pricep... clătină Peter din cap. Helen? Abia de ne 
cunoşteam, mai schimbam câte o vorbă din când în când. 
Asta era tot. 

Se uită la Gosta ca şi cum ar fi putut afla răspunsurile de la 
el, însă nici el nu le avea. Şi el îşi punea exact aceleaşi 
întrebări. 

— A recunoscut că tot ea a fost şi cea care a omorât-o pe 
Stella. O interogăm acum şi îi vom percheziţiona casa pentru 
alte dovezi. Dar avem deja destule şi confesiunea ei e doar 
ultima piesă lipsă. 

— Cum a murit? Ce i-a făcut? 

Cuvintele Evei abia se auzeau şi lăsa întrebările mai mult 
suspendate decât îndreptate spre cineva. 

— Nu ştim prea multe deocamdată, vă vom ţine la curent. 

— Dar James? spuse Peter nedumerit. Am auzit că l-aţi luat 
pe James la interogatoriu. Aşa că am crezut... 

— A fost pentru altceva, zise Gosta. 

Nu le putea spune mai multe. Nu puteau face legătura între 
James şi moartea lui Leif până când nu aveau analiza balistică 
şi dovezi concrete. Însă ştia că toată Fjällbacka, chiar toată 
regiunea, mustea de zvonuri. 

Nici percheziţia, nici drumul lui James la secţie nu trecuseră 
neobservate. 

— Săracul băiat, spuse Eva încet. Băiatul lui Helen şi James. 
Părea mereu aşa de rătăcit... Şi acum asta... 

— Nu te îngrijora din cauza lui. El trăieşte. Nea nu. 

Se făcu tăcere în bucătărie. Se auzea numai ticăitul 
ceasului. 

Gösta îşi drese vocea. 

— Voiam să auziţi asta direct de la mine. Se va vorbi mult 
în oraş. Dar nu băgaţi în seamă speculaţiile, vă ţin eu la 
curent. 

Nimeni nu răspunse. Îşi luă avânt pentru subiectul următor. 

— Vreau să mai spun că au terminat şi cu... autopsia. O 
primiţi înapoi şi puteţi începe pregătirile pentru... 

Nu termină propoziţia. 

Peter se uită la el. 

— Pentru înmormântare, zise el. 

Gösta aprobă din cap. 

— Da. Pentru înmormântarea Neei. 

Apoi nu mai rămânea mare lucru de spus. 

Când plecă de acolo, se uită în oglinda retrovizoare. Pentru 
un moment, i se păru că vede două fete mici făcându-i cu 
mâna. Clipi din ochi şi ele dispărură. 


— Hienele naibii! zise James nervos. 
Aruncă telefonul şi merse încoace şi-ncolo în bucătărie. 
Sam îl privi apatic. O parte din el se bucura să-l vadă 

dezechilibrat. El, care era mereu în control, care credea că 
lumea îi stă la picioare. 

— Aştia chiar cred că o stau şi o să dau dracului interviuri? 
zise el. Vrem să comentaţi... La dracu'! 

Sam se aplecă spre frigider. 

— Sper că ştie şi ea să îşi ţină gura, zise James oprindu-se 
brusc. 

Apoi păru să-şi dea seama că Sam asculta. Clătină din cap. 

— Tot ce-am făcut pentru voi. Tot ce-am sacrificat de 
dragul vostru. Şi niciun fel de recunoştinţă. 

James continua să meargă încoace şi-ncolo. 

— Treizeci de ani de ordine şi disciplină. Ca apoi să 
izbucnească acest haos blestemat. 

Sam auzi cuvintele, le înregistră, dar totul trecea pe lângă 
el. Nu l-ar mai putea afecta nimic. Totul va fi îndreptat. Nu vor 
mai exista secrete, el le va curăța pe toate. Până la acea 
clipă, avea să trăiască precum în interiorul unei capsule. 
Impreună cu Jessie. Nimic din afară nu i-ar fi putut afecta. Nici 
percheziţia de deunăzi, cea despre care crezuse că îl privea 
pe el, că aflaseră de planurile lui. Nici faptul că mama se afla 
la secţie. Nimic. 

Incepuseră pregătirile. Jessie înţelesese când citise caietul 
de însemnări. Inţelesese ce voia să facă şi de ce era nevoit să 
facă asta. 

Se uită la James, care tremura de frustrare lângă fereastra 
din bucătărie. 

— Ştiu că mă dispreţuieşti, zise Sam calm. 

James se întoarse şi se holbă la el. 

— Ce tot vorbeşti? întrebă el. 

— Eşti un om mic, zise el încet şi văzu cum James îşi 
încordă pumnii. 

Vena groasă din partea dreaptă a gâtului începu să palpite, 
iar Sam fu mulţumit de reacţia pe care o provocase. Il. privi pe 
James drept în ochi. Pentru prima oară în viaţa lui, nu îşi ferea 
privirea. 

Toată viaţa, Sam fusese temător, neliniştit, luptase să 
rămână indiferent şi totuşi se lăsase rănit. Furia fusese 
duşmanul lui cel mai înverşunat, dar acum se împăcase cu ea. 

Îşi luase furia de mână şi aceasta îi dăduse putere. De abia 
când nu mai aveai nimic de pierdut aveai şi putere. Era ceva 
ce James nu înţelesese niciodată. 
__ Sam văzu că James şovăia. li apăru o sclipire scurtă în ochi. 
Işi întoarse privirea un moment de la Sam. Apoi, ura. James 
făcu un pas rapid spre el, îşi ridică mâna. Atunci bătu cineva 
la uşă. James tresări. După ce îl privi lung pe Sam, merse şi 
deschise. O voce de bărbat la uşă. 

— Bună ziua, James. Avem mandat să percheziţionăm din 
nou casa. 

Sam îşi sprijini capul pe frigider. Apoi ieşi în spate, pe uşile 
dinspre terasă. Jessie îl aştepta. 


Tot oraşul vibra. Veştile se răspândiseră ca focul de pădure, 
în acel fel în care lucrurile se răspândesc în comunităţile mici 
fără a fi clar cum se întâmplă. Dintr-odată, toată lumea ştia. 

Sanna se afla la Centrumkiosk când auzise. Nu apucase să 
pregătească prânzul, prin urmare îşi potolea foamea cu un 
hotdog. In timp ce stătea la coadă, începuse discuţia. Despre 
Stella. Despre Helen. Despre Linnea. La început nu înţelesese 
despre ce era vorba şi îl întrebase pe băiatul din spate, ştiind 
că locuieşte în Fjällbacka. Acesta o informase că Helen era în 
arest pentru omorul Linneei. Recunoscuse că o ucisese pe 
Nea, dar şi pe Stella. j 

Sanna rămase tăcută. Işi dădu seama că toți care ştiau cine 
era se zgâiau la ea, Îi aşteptau reacția. Insă nu avea ce să le 
ofere. Spusele lor confirmau ceea ce ştia deja, că oricum 
fusese una dintre ele. Era aşa ciudat. Le văzuse mereu pe 
Marie şi pe Helen ca pe o pereche. Dar acum avea în sfârşit 
un chip. Ştia cine era făptaşul. Indoiala care o măcina de 
treizeci de ani se spulberase. Acum ştia adevărul. Era o 
senzaţie de nedescris. 

Părăsi coada. Dintr-odată, nu îi mai era foame. Se îndreptă 
spre apă, pe pontonul de lângă biroul de informaţii turistice, şi 
se aşeză pe marginea dinspre capăt, cu picioarele unul peste 
altul. O briză uşoară îi adia prin păr. Inchise ochii şi se bucură 
de răcoare. Auzea forfota oamenilor, ţipetele pescăruşilor, 
zdrăngănitul de farfurii de la cafeneaua Bryggan şi câte-o 

maşină care trecea pe acolo. O vedea pe Stella. O vedea 
fugind spre marginea pădurii cu o privire sfidătoare în timp ce 
ea alerga după ea. O vedea făcându-i cu mâna şi zâmbindu-i 
de i se vedea micul dinte pieziş din faţă. li vedea pe tata şi pe 
mama atunci, înainte ca totul să se întâmple, înainte ca 
durerea şi întrebările să îi facă să uite de ea. 

O vedea pe Helen. Helen cea de treisprezece ani, pe care o 
admira pe ascuns. Şi pe Helen cea adultă, cu privirea 
şovăitoare şi cu atitudinea supusă. Ştia că în curând va pune 
întrebări legate de motiv, însă nu deocamdată, nu înainte ca 
briza plăcută de pe faţa ei să treacă, nu înainte ca uşurarea 
pe care o simţea ştiind asta să dispară. 

Treizeci de ani. Treizeci de ani lungi. Sanna îşi întoarse faţa 
în bătaia vântului. Acum, în sfârşit, veneau şi lacrimile. 


Bohuslän 1672 


La trei zile după încheierea judecății, Lars Hierne de la 
comisia împotriva vrăjitoriei veni în temniţă. Elin aştepta în 
întuneric. Disperată. Singură. li dăduseră puțin de mâncare, 
nu mult. Un terci rânced aruncat într-un vas cu un pic de apă. 
Era slabă, înghețată şi resemnată că şobolanii mişunau 
noaptea pe la picioarele ei. Totul îi fusese luat, puteau să-i 
lase pe şobolani să-i ia şi carnea de pe ea. 

Îşi miji ochii spre lumină când ofițerul deschise uşa. Hierne 
se afla acolo. Era îmbrăcat la fel de elegant ca întotdeauna, 
îşi ținea o batistă albă la nas, să se protejeze de miros. Ea 
deja nu îl mai simţea. 

— Elin Jonsdotter, eşti acuzată că eşti vrăjitoare, iar acum 
ai ocazia să îţi recunoşti vina. 

— Nu sunt vrăjitoare, spuse ea încet şi se ridică. 

Incerca în van să-şi îndepărteze mizeria de pe haine. 

Era peste tot. 

Hierne se uită cu dezgust la ea. 

— Deja a fost dovedit la testul cu apa. Am auzit că ai plutit 
ca o lebădă. Să nu mai spunem de mărturiile din sala de 

judecată. Recunoaşterea e numai pentru tine. Ca să-ți 
ispăşeşti fapta şi să fii primită în comunitatea creştină. 

Elin se sprijini de peretele rece de piatră. 

Gândul era ametitor. Să ajungi la cer era scopul vieţii pe 
pământ, să-ți asiguri un loc de partea Domnului şi să trăieşti 
veşnic, fără toate chinurile legate de viața pământească ale 
unui om sărac. 

Dar clătină din cap. Să minți era un păcat. Doar nu era 
vrăjitoare. 

— Nu am nimic de recunoscut, spuse ea dând din cap. 

— Foarte bine, atunci mai vorbim, zise el făcând un semn 
cu mâna gărzilor. 

O traseră până la capătul coridorului şi o împinseră într-o 
încăpere. Elin îşi trase suflarea când intrară. Un bărbat uriaş 
cu barbă roşie şi neîngrijită se uita la ea. În încăpere se aflau 
aparate şi instrumente ciudate. Se uită întrebător la Hierne. 

El zâmbi. 

— Acesta este maestrul Anders. Am lucrat cu el mai mulţi 
ani, ca să scoatem la iveală lucrarea diavolului. A făcut 
vrăjitoare din toată țara să recunoască. Şi dumneata vei avea 
această ocazie. Aşa că, Elin, te întreb din nou. Vrei să profiti 
de ocazie şi să îţi recunoşti infamia? 

— Nu sunt vrăjitoare, spuse ea uitându-se la lucrurile din 
cameră. 

Hierne pufni. 

— Atunci îl voi lăsa pe maestrul Anders să îşi facă treaba, 
Zise el şi părăsi camera. 

Omul cel mare cu barba încâlcită o privi fără un cuvânt. 
Privirea nu îi era duşmănoasă, ci mai degrabă indiferentă. 
Intr-un fel, era şi mai îngrozitor decât ura cu care se 
obişnuise. 

— Vă rog, spuse ea, dar el nu reacționă. 

Se întinse după un lanț din tavan, iar Elin privi cu ochii 
mari. 

Strigă şi se dădu înapoi până simti la spate zidul de piatră 
rece şi umed. 

— Nu, nu, nu. 

Fără să spună nimic, o prinse de încheieturile mâinilor. Se 

împotrivi, împingându-şi picioarele de podeaua de piatră, dar 
era în van. Fără nicio dificultate, o legă de mâini şi de 
picioare.  Ridică nişte foarfeci în faţa lui Elin, care strigă 
ieşindu-şi din fire. Se zvârcolea incoace şi-ncolo pe podea, dar 
el o prinse de părul lung şi începu să i-l taie. Buclă după buclă 
din părul ei frumos cădea pe jos, în timp ce ea suspina 
neputincioasă. 

Maestrul Anders se ridică şi luă o sticlă de pe masă. Când 
scoase dopul, simți mirosul de alcool. Da, avea nevoie să-şi 
adune puterile pentru sarcinile acestea. Spera să-i dea şi ei 
un strop pentru alinare şi amorțire, dar nu credea că se va 
întâmpla. În loc să ducă sticla la gură, o vărsă peste capul ei. 
Ea clipi puternic când îi intră în ochi. 

Nu putea să mai vadă nimic şi se putea baza numai pe auz. 
Se auzi un scrâşnet şi un sunet ca de cremene. Curând, simţi 
mirosul de ars. Groaza creştea în ea şi se zvârcoli şi mai 
puternic. 

Apoi veni durerea îngrozitoare. Maestrul Anders duse 
flacăra la capul ei şi îi aprinse creştetul acoperit de alcool. 
Ardea ce mai rămăsese din păr, şi genele. 

Durerea era atât de cumplită, că parcă îşi părăsise corpul şi 
se vedea pe ea însăşi, de afară. Când focul se stinse, simti 
mirosul de păr ars, îi veni rău şi vomită. 

Se murdări când vomă. Maestrul Anders mârâi, dar nu 
spuse nimic. 

Fu trasă de picioare. Maestrul Anders îi legă ceva în jurul 
mâinilor şi o ridică în aer. Durerea lăsată de arsură o făcea să- 
i vină greu să respire, dar acum striga copleşită de durerea 
provocată de lanțul de la încheieturi, care îi oprea sângele să 
circule. 

Elin era aproape terminată şi nu înțelegea cu ce o ungea la 
subsuori. Dar apoi recunoscu mirosul de pucioasă şi sunetul 
pietrei de cremene. Zvâcnea febril, atârnată de lanţ. 

Strigă din răsputeri când îi aprinse pucioasa de la subrat. 
Când focul se opri, amuţți şi îşi lăsă capul în coşul pieptului. 
Reuşea numai să geamă, durerea era atât de mare. 

Nu mai ştia de când atârna acolo. Dacă fuseseră minute 
sau ore. Dar oricum, maestrul Anders stătea tihnit la masă şi 

mânca. Când termină, se şterse la gură. Nu o mai dureau 
ochii atât de mult şi începuse să vadă nişte forme umbrite. 
Uşa se deschise, dar văzu numai o figură întunecată. Însă 
glasul i-l cunoştea. 

— Eşti pregătită să-ți recunoşti crima? o întrebă Hierne clar 
şi răspicat. 

Elin ducea o luptă în interiorul ei. Voia să se sfârșească 
durerea, asta voia, cu price preț, dar cum ar fi recunoscut 
ceva ce nu făcuse? Nu era păcat să minţi? Cum s-ar fi îndurat 
Dumnezeu de ea dacă mintea? 

Elin îşi scutură capul devastat încercând să formuleze 
cuvintele cu buzele care parcă nu mai voiau să o asculte. 

— Nu... sunt... vrăjitoare. 

Se făcu tăcere pentru o clipă. Apoi el spuse distant: 

— Foarte bine. Atunci maestrul Anders îşi va continua 
treaba. 

Uşa se închise şi rămase din nou singură cu maestrul 
Anders. 

— Cum a mers? 

Mellberg îşi scoase capul când Patrik trecu pe acolo. Acesta 
se uită mirat la el. Uşa biroului său era foarte rar deschisă. 
Dar era ceva cu cazul acesta, sau cu cazurile acestea, mai 
degrabă, care îi angaja pe toţi. 

Patrik se opri şi se sprijini de tocul uşii. 

— Am dat lovitura. Am găsit resturi ale hainelor Neei în 
şemineul din camera de zi. Helen reuşise să ardă cele mai 
multe dintre ele, dar noroc că unele conţineau şi plastic care 
nu a ars. Apoi am găsit instrumente de curăţat cu urme de 
sânge şi câteva ciocolate Kex în dulapul din bucătărie. Asta 
găseşti oricum în multe bucătării, poate că nu intră la dovezi. 
Dar resturile de plastic şi sângele de pe obiectele de curăţat 
ajung să-i sprijine declaraţia. 

— A spus de ce? întrebă Mellberg. 

— Nu, însă o să vorbesc mai mult cu ea acum. Voiam să 
aştept până avem rezultatul percheziţiei. Şi am vrut să stea 
să se îngrijoreze vreo două ore, cred că aşa e mai dispusă să 
vorbească. 

— Bine, dar a reuşit să tacă timp de treizeci de ani, zise 
Mellberg sceptic. 

— E adevărat. Dar a ales să recunoască acum, nu? Cred că 
vrea să povestească. 

Patrik se uită în jur. 

— Unde e Ernst? 

Mellberg bombăni. 

— Ah, Rita e aşa de sensibilă, e ridicol... 

Rămase tăcut. 

Patrik aşteptă o clipă, apoi îl somă cu un gest din mână. 

— Deci Ernst e... 

Mellberg se scărpină în cap, încurcat. 

— Ah, ştii, sunt aşa de încântați de el, copiii ăia. Şi ştiu că 
nu le-a fost uşor în ultima vreme. Aşa că m-am gândit că dacă 
ar rămâne acasă... 

Patrik îşi înăbuşi un râset. Bertil Mellberg. Adânc în lăuntrul 
lui, era un sensibil. 

— Bun atunci, foarte bine gândit, zise el, dar primi numai 
un pufnet drept răspuns. 

— Merg şi vorbesc cu Helen acum. Nu sufli nimic presei 
despre ceea ce tocmai ţi-am spus? 

— Să suflu? spuse Mellberg ofensat, cu mâna la inimă. Sunt 
ca Fort Knox în privinţa informaţiei)! 

— Hmm... făcu Patrik şi nu se putu abţine să zâmbească 
atunci când se întoarse. 

li făcu semn Paulei să vină şi ea când trecu pe lângă biroul 
ei, şi intrară împreună în camera de interogatoriu. Annika o 
adusese pe Helen şi avusese grijă să pună pe masă nişte 
cafea şi nişte sendvişuri. Nimeni nu o considera pe Helen 
agresivă sau predispusă să fugă, aşa încât era tratată mai 
mult ca un oaspete decât ca un infractor. Patrik fusese mereu 
de părere că puteai prinde mai multe muşte cu mierea decât 
cu pliciul. 

— Bună ziua, Helen, cum vă simţiţi? Doriţi să fie prezent un 
avocat? întrebă el şi porni reportofonul. 

Paula se aşeză lângă el. 

— Nu, nu e nevoie, spuse Helen. 

Arăta palidă, însă resemnată. Nu părea nici nervoasă, nici 
tulburată. 

Părul brunet cu nişte fire cărunte era prins la spate într-o 
coadă simplă şi îşi ţinea mâinile unite pe masa din faţa ei. 

Patrik se uită calm la ea. 

— Există lucruri acasă la dumneavoastră care vă sprijină 
declaraţia. Am găsit resturi ale hainelor Neei pe care aţi 
încercat să le ardeţi, am găsit sânge pe un mop şi pe o cârpă 
de şters, precum şi pe un lighean. 

Helen se crispă. Îl studie pe Patrik un moment îndelungat, 
apoi păru că se detensionează. 

— Da, este adevărat, spuse ea. Am ars hainele fetei în 
şemineu şi am curăţat hambarul. Presupun că ar fi trebuit să 


= ou E 


ard şi acele lucruri. 

— Ce nu înţelegem este de ce. De ce le-aţi omorât pe Stella 
şi pe Nea. 

Paula avea o voce blândă. 

Helen dădu din cap. Nu era nici urmă de furie în încăpere, 
niciun fel de agresiune. Dimpotrivă, ambianța era aproape 
adormitoare. Poate era căldura, poate era senzaţia să Helen 
se resemnase. Işi feri privirea. Apoi începu să vorbească. 

— Marie şi cu mine eram fericite că ni se oferise o ocazie să 
fim împreună. Vremea era frumoasă, cum fusese toată vara. 
Deşi, când eşti mic, toate verile sunt însorite. Cel puţin aşa 
pare după aceea. Ne hotărâserăm să mergem cu Stella în 
piaţă şi să cumpărăm îngheţată. O făcea foarte bucuroasă, 
deşi era tot timpul veselă din fire. Cu toate că eram mult mai 
mari, ne plăcea să ne jucăm uneori cu ea. Şi adora să ne 
pândească. Cel mai amuzant i se părea să ne sară în faţă şi 
să ne sperie. Şi o lăsam să facă asta. Ne plăcea de ea. Şi mie, 
şi lui Marie. Ne plăcea foarte mult de Stella... 

Helen se opri şi îşi trase de o pieliţă ruptă de la o unghie. 
Patrik o aşteptă. 

— Am luat căruciorul, aproape că am obligat-o să stea în el 
până ajungeam la Fjăllbacka. Şi i-am cumpărat cea mai mare 
îngheţată. Sporovăia neîncetat. Şi îmi amintesc că îngheţata 
curgea şi am tot alergat să luăm şerveţele să o ştergem. 
Stella era... Stella era intensă. Era ca şi cum mereu dădea pe 
dinafară. i 

Se trase din nou de pieliţa ruptă. Incepuse să sângereze, 
dar Helen continua să tragă de ea. 

— A vorbit tot drumul spre casă. A sărit în faţa noastră şi 
căzuserăm amândouă de acord că părul ei arăta aşa de 
frumos în lumina soarelui. Era strălucitor. Şuviţele acelea mi- 
au apărut de atâtea ori în vise... 

Sângele din rană începuse să-i curgă pe deget. Patrik luă 
un şerveţel şi i-l întinse. 

— Când am ajuns la fermă, am văzut maşina tatălui Stellei, 
spuse Helen învelindu-şi degetul în şerveţel. l-am spus să 
plece acasă, pentru că tatăl ei era acolo. Noi... voiam să 
scăpăm de ea ca să rămânem un moment singure. Am văzut- 

o mergând spre casă şi am presupus că a intrat. Marie şi cu 
mine am fugit la lac şi am făcut baie. Şi am vorbit. Ne lipsise 
asta. Să putem vorbi una cu alta. 

— Despre ce aţi vorbit? întrebă Paula. Vă amintiţi? 

Helen se încruntă. 

— Nu îmi amintesc exact, dar bănuiesc că vorbisem despre 
părinţii noştri. Cum fac adolescenţii. Că nu pricep nimic. Că 
sunt nedrepţi. Ne plângeam mult de milă la acea vreme, eu şi 
Marie. Ne simţeam victime şi eroine într-o mare dramă. 

— Şi ce s-a întâmplat apoi? întrebă Patrik. Ce a mers rău? 

Helen nu răspunse iniţial. Începu să tragă de şerveţelul cu 
care îşi bandajase degetul, îl rupea în bucăţi mici. Işi trase 
răsuflarea, oftă adânc, şi continuă să povestească cu voce 
joasă. De-abia de auzeau ce zicea, aşa că Patrik mută 
reportofonul mai aproape de ea, iar el şi Paula se aplecară în 
faţă ca să audă mai bine. 

— Ne-am şters şi ne-am îmbrăcat. Marie s-a îndreptat spre 
casa ei şi eu urma să mă întorc acasă la mine. Imi amintesc 
că îmi făceam griji cum să explic că aveam părul ud. Mă 
gândeam că aş putea spune că ne-am jucat la instalaţia de 
irigare cu Stella. Dar apoi a apărut Stella. Se furişase după noi 
în loc să meargă acasă. Şi era supărată că merseserăm să 
facem baie fără ea. Foarte furioasă. Bătea cu piciorul în 
pământ şi striga. Intrebase dacă puteam merge să facem baie 
pe drumul spre casă şi noi spuseserăm că nu. Şi ea a spus... 

Helen îşi drese glasul. Părea a şovăi dacă să povestească 
mai departe. Patrik se aplecă mai aproape de ea, ca pentru a 
o îndemna să continue. 

— A spus că ne va pâri că am fost să facem baie. Stella nu 
era prostuţă şi avea nişte urechi ca nişte antene. Auzise că 
părinţii noştri nu ne dădeau voie să rămânem singure şi voia 
să se răzbune, în felul ei copilăresc. lar eu... Nu pot să explic 
cum sau de ce s-a întâmplat. Dar îmi fusese atât de dor de 
Marie şi ştiam că, dacă Stella ne pâra că plecaserăm pe furiş 
singure, nu vom mai avea ocazia să ne mai întâlnim. 

Tăcu şi îşi muşcă buza de jos. Apoi îşi ridică privirea şi se 
uită drept în ochii lor. 

— Vă amintiţi cum era la treisprezece ani, când o prietenă 

sau un prieten putea fi toată lumea ta şi credeai că mereu va 
fi aşa? lţi imaginai că lumea s-ar putea prăbuşi fără acea 
persoană. Exact aşa simţeam eu faţă de Marie. lar Stella 
stătea acolo şi tot striga, striga, şi ştiam că ar putea distruge 
totul, iar când s-a întors să fugă acasă m-am... m-am înfuriat, 
îmi era frică şi m-a cuprins panica şi nu voiam decât să-şi ţină 
gura! Aşa că m-am aplecat, am luat o piatră şi am aruncat-o 
după ea. Cred că voiam numai să o fac să tacă, ca apoi să o 
pot convinge să nu spună nimic, sau să o mituiesc cumva, sau 
orice, să nu ne pârască. Dar piatra a lovit-o în spatele capului 
cu un bufnet surd, iar ea a amuţit pur şi simplu în mijlocul 
strigătului şi s-a prăbuşit la pământ. Şi mie mi s-a făcut frică 
şi am fugit, am fugit tot drumul până acasă, m-am repezit în 
camera mea şi m-am închis acolo. lar apoi a venit poliţia... 

Şerveţelul era făcut bucăţi bucățele, împrăştiate pe toată 
masa. Helen respira cu greu şi Patrik o lăsă să se adune preţ 
de un minut înainte să-i pună următoarea întrebare. 

— De ce aţi recunoscut amândouă? Şi de ce v-aţi retras 
aceste declaraţii? De ce a recunoscut Marie, dacă nu a fost 
amestecată? 

Helen clătină din cap. 

— Eram copii. Ne lipsea judecata. Ne gândeam numai cum 
să fim împreună. Marie îşi detesta familia, nu voia decât să 
scape de ei. Deci nu ştiu, nu am mai avut ocazia să vorbim 
despre asta. Dar mi se pare că ea credea că, în caz că 
amândouă recunoşteam, aveam să ajungem în acelaşi loc. 
Credeam că vom merge la închisoare chiar dacă eram copii. 
lar Marie prefera să rămână cu mine decât acasă la ai săi. 

Îşi mută privirea de la Paula la Patrik. 

— Acum poate că înţelegeţi cât de rău îi era acolo. Însă 
când am aflat că nu aveam să fim trimise nicăieri împreună, 
am încercat să retragem cele spuse. Dar era prea târziu. Îmi 
dădeam seama că eu nu ar fi trebuit să-mi retrag declaraţia, 
că ar fi trebuit să spun ce făcusem. Dar mi-era atât de frică. 
Toţii adulţii din jurul meu erau aşa de furioşi. Toţi strigau. Toţi 
amenințau. Toţi erau disperaţi şi tulburaţi, erau prea multe 
emoţii şi nu m-am simţit în stare. Aşa încât am minţit şi am 
spus că nu eu am făcut asta, că nu am omorât-o pe Stella. 

Dar nu a contat... Aş fi putut la fel de bine să recunosc. În 
acea şedinţă probatorie de la tribunal, s-a ajuns la concluzia 
că eram vinovate. Mereu am avut parte de priviri suspicioase. 
Cei mai mulţi oricum credeau că eu am omorât-o pe Stella. 
Ştiu că ar fi trebuit să spun cum a fost, să o eliberez pe Marie 
de bănuieli, dar de fapt nu am fost condamnate şi am crezut 
că avea să îi fie mai bine cu o familie adoptivă decât în 
propria-i casă. Apoi au trecut anii, iar faptul că avea aceeaşi 
umbră asupra sa ca şi mine a părut să fie mai degrabă în 
avantajul ei. Prin urmare, am lăsat lucrurile aşa cum erau. 

Patrik dădu uşor din cap. Stătuse încordat. 

— Bine, acum înţeleg mai bine, spuse el. Dar trebuie să 
vorbim şi despre Nea. Vreţi să facem o pauză mai întâi? 

Helen clătină din cap. 

— Nu, dar aş mai vrea o cană de cafea. 

— Aduc, spuse Paula şi se ridică. 

Patrik şi Helen rămaseră tăcuţi până se întoarse Paula. 
Luase cafetiera şi un pachet de lapte şi umplu toate cele trei 
căni. 

— Nea, spuse Patrik. Ce s-a întâmplat? 

Nu era nimic acuzator în tonul său. Nimic agresiv. Ar fi 
putut la fel de bine vorbi despre vreme. Voia să o facă pe 
Helen să se simtă protejată. Şi, în mod ciudat, nu simţea 
niciun fel de furie faţă de ea. Ştia că aşa ar fi trebuit. 
Omorâse doi copii. Cu toate astea, simţea chiar o anume 
compasiune pentru femeia care stătea de partea cealaltă a 
mesei. 

— Ea... Helen îşi ridică privirea în sus ca şi cum ar fi 
încercat să vizualizeze ceva. Ea... obişnuia să vină pe la noi. 
Eram în grădină şi dintr-odată a apărut acolo. Făcea asta 
uneori, pleca pe furiş de acasă şi venea la noi. li spuneam să 
meargă acasă, ca să nu se neliniştească părinţii ei, dar voia 
să îmi arate ceva... şi era atât de nerăbdătoare, de veselă. 
Aşa că... am urmat-o. 

— Ce voia să vă arate? întrebă Paula. 

Ridică cutia cu lapte, dar Helen clătină din cap. 

— Voia să o urmez în hambar. M-a întrebat dacă voiam să 
mă joc cu ea şi am spus că nu, aveam lucruri de făcut. Arăta 

atât de dezamăgită. Aşa că i-am zis că poate să-mi arate 
ceva, apoi trebuia să mă întorc acasă. 

— Nu vă întrebaţi unde erau părinţii ei? Era dimineaţă 
devreme. 

Helen ridică din umeri. 

— Nea ieşea adesea la joacă dimineaţa devreme. Am 
crezut că au lăsat-o pur simplu să alerge după micul dejun. 

— Şi ce s-a întâmplat? 

Patrik o zorea precaut să continue. 

— Voia să mergem la hambar.. Acolo era pisică mică, o 
pisică gri care se tot băga în picioarele noastre. Mi-a spus că 
vrea să-mi arate podul. Am întrebat-o dacă avea voie să 
meargă acolo şi a spus că da. S-a urcat ea mai întâi pe scară 
şi eu am urmat-o. Şi apoi... 

Luă o gură de cafea şi puse cu atenţie cana pe masă, ca şi 
cum ar fi fost făcută dintr-un porțelan extrem de fragil. 

— Apoi m-am întors cu spatele... Numai o secundă... Şi 
trebuie să fi căzut... Am auzit numai un strigăt scurt, apoi o 
bufnitură. Când m-am uitat, era întinsă acolo. Avea ochii 
deschişi şi din cap îi curgea sânge. Şi ştiam că era moartă. 
Cum ştiam că Stella era moartă când am auzit piatra lovindu-i 
capul. M-am panicat... 

— De ce aţi mutat-o? întrebă Patrik. 

— Nu... Nu ştiu... clătină Helen din cap, cu mâinile 
tremurându-i uşor. În mintea mea, am văzut-o pe Stella. Acolo 
la lac. Am vrut să o duc pe fată la ea. Şi să şterg toate urmele 
care ar putea duce la mine. Am un fiu acum. Sam are nevoie 
de mine. Nu puteam... nu pot... 

Clipi pentru a-şi îndepărta lacrimile, iar mâinile îi tremurau 
şi mai mult. Patrik luptă să-şi înfrâneze un val de compasiune 
pentru ea. Nu pricepea. Nu voia să simtă milă pentru ea, dar 
nu se putea împotrivi. 

— Deci v-aţi şters urmele? 

Helen aprobă din cap. 

— Am dus-o la lac. Am dezbrăcat-o, am spălat-o şi am pus- 
o sub copac. Era atât de cald, nu-mi era teamă că îi va fi 
frig... 

Tăcu. Realiză şi ea cât de absurd era gândul. Prinse strâns 

cana de cafea. 

— Am stat multă vreme lângă lac, apoi m-am dus acasă şi 
am adus ce aveam nevoie ca să curăâţ hambarul. Am văzut 
maşina Evei plecând, deci puteam să lucrez nestingherită. 

Patrik dădu din cap. 

— Nea avea ciocolată în stomac când a fost găsită. 
Ciocolată Kex. Dar acasă nu aveau... 

Helen îşi drese glasul. 

— Nu, a primit de la mine. M-a văzut mâncând ciocolată 
Kex şi a vrut şi ea. l-am dat o bucată. 

— Am găsit ambalajul în hambar. 

— Da, acolo i-am dat-o. 

— Unde, jos în hambar sau în pod? 

— Nu ştiu. Nu îmi amintesc. Ştiu numai că i-am dat o 
bucată de ciocolată. 

— Bine, spuse Patrik şi trase cu ochiul spre Paula. Cred că 
ne oprim aici un moment şi continuăm mai târziu. 

— Bine, spuse Helen. 

— Ai nevoie de ceva? întrebă Paula când se ridicară. 

— Nu, nu am nevoie de nimic. 

Patrik avu senzaţia că în acea propoziţie era vorba de mai 
mult decât de nevoile ei de moment. Schimbă o privire cu 
Paula. Văzu că are aceeaşi senzaţie ca şi el. Aveau 
răspunsuri. Dar şi întrebări. 


Karim privea pe fereastra maşinii. Simţea tot mai acut cum 
i se strânge stomacul. Îi fusese atât de dor de copii şi în 
acelaşi timp îi era teamă să îi întâlnească. Nu putea să facă 
faţă şi suferinţei lor, propria suferinţă era mult prea mare. 

Bill fusese destul de drăguţ să îi ia de la spital şi îi era 
recunoscător pentru asta. Dar nu se simţea în stare să şi 
vorbească cu el. Bill încercase să schimbe câteva vorbe pe 
drum, dar se dăduse bătut şi-l lăsase pe Karim să stea şi să se 
uite pe fereastră. Când îi deschise portiera să iasă, Bill se uită 
la mâinile lui bandajate şi îl întrebă dacă avea nevoie de 
ajutor. Karim spuse că i-ar ajunge ca Bill să-i atârne geanta de 
umăr. Nu făcea faţă prea multor priviri compătimitoare, nu 
chiar atunci. 

Femeia care deschise nu arăta a suedeză. Trebuie să fi fost 
mama Paulei, poliţista care se oferise să-l ajute. Cea care 
fugise din Chile în 1973. Se întrebă ce părere avea ea despre 
Suedia? Avusese parte de aceleaşi priviri, fusese întâmpinată 
cu aceeaşi suspiciune şi ură? Dar erau alte vremuri când 
venise ea. 

— Tata! 

Hassan şi Samia se apropiau alergând. Îi săriră de gât şi 
aproape că-l răsturnară. 

— They missed you$?, spuse femeia surâzând cu întregul 
chip. 

Incă nu apucaseră să se salute, avea nevoie să simtă mai 
întâi mirosul copiilor. Mirosul Aminei. Îi vedea trăsăturile pe 
chipul fiicei, în ochii fiului. Erau tot ce-i mai rămăseseră de la 
ea şi în acelaşi timp o amintire chinuitoare a ceea ce 
pierduse. 

Până la urmă, îi lăsă pe copii şi se ridică. Ei fugiră înapoi în 
camera de zi şi se aşezară lângă un băieţel cu suzetă în gură 
şi o păturică pe picioare. Programul pentru copii de la 
televizor le captă imediat toată atenţia. 

Karim aşeză geanta şi se uită în jur. Era un apartament 
luminos şi plăcut, dar el se simţea rătăcit şi străin. Ce să facă 
acum? El şi copiii erau singuri, fără casă. Nu aveau nici 
lucrurile de minimă necesitate. Erau dependenţi de obiectele 
donate de nişte oameni care doreau să scape de ele. Dacă 
vor fi aruncaţi în stradă? li văzuse pe cerşetori, cei care 
stăteau în faţa magazinelor, cu un text scris prost pe un 
carton şi o privire pustie, absentă, în spatele mâinii întinse. 

Era responsabilitatea lui să aibă grijă de copii şi făcuse tot 
ce-i stătuse în putinţă pentru a le oferi siguranţă şi un viitor 
mai bun. Dar acum stătea aici. În holul unui om străin, fără să 
mai aibă ceva. Nu se mai simţea în stare să continue. 

Se lăsă în jos, pe duşumea, simțind cum îi podideau 
lacrimile. Ştia că avea să-i sperie pe copii, că nu ar trebui să 
le transmită teamă, că ar fi fost bine să se arate puternic, însă 
nu mai găsea acea forţă. 

Simţi greutatea unor mâini calde pe umerii săi. Femeia îl 
cuprinse cu braţele, iar căldura ei se răspândi şi făcu să i se 
desprindă din piept bucăţi împietrite încă de când părăsiseră 
Damascul. I| luase în braţe şi îl alina, iar el se lăsa alinat. 

Dorul de casă îi săgeta pieptul şi remuşcarea distrugea 
orice speranţă mai avea pentru o viaţă mai bună. Era 
naufragiat. 


— Bună? 

Martin se opri brusc când văzu cine stătea la recepţie. 
Observă amuzat că Annika rămăsese şi ea o dată fără replică. 
O privea pe Marie Wall cu gura căscată. 

— Cu ce vă putem ajuta? întrebă Martin. 

Marie păru să şovăie. Nu mai avea atitudinea aceea 
sfidătoare, ba chiar părea nesigură. li stătea bine, nu putu să 
nu remarce. O făcea mai tânără. 

— Cineva de la filmări a spus că aţi arestat-o pe Helen. 
Pentru uciderea acelei fete. Trebuie... trebuie să vorbesc cu 
cine se ocupă de asta, nu poate fi adevărat. 

Scutură din cap, iar părul blond, aranjat cu o coafură de 
anii cincizeci, i se aşeză plin de strălucire în jurul feţei. Martin 
văzu cu coada ochiului că Annika se holba în continuare. 
Starurile de cinema nu apăreau atât de des la secţia de poliţie 
din Tanumshede. Dacă se gândea mai bine, era chiar pentru 
prima oară. 

— Ar fi bine să vorbiţi cu Patrik, spuse el făcându-i semn să 
îl urmeze. 

Se opri lângă biroul lui Patrik şi bătu uşor în uşa deschisă. 

— Patrik. E cineva care vrea să îţi vorbească. 

— Nu poate aştepta? întrebă Patrik fără a-şi ridica ochii din 
hârtii. Trebuie să scriu procesul-verbal al interogării lui Helen 
şi apoi trebuie... 

Martin îl întrerupse. 

— Cred că vrei să ai această discuţie. 

Patrik îşi ridică privirea. Singurul lucru care îi arătă uimirea 
la vederea lui Marie a fost că ochii i se măriră un pic. Se ridică 
şi aprobă scurt din cap. 

— Bineînţeles. Martin, ne însoţeşti? 


E STA) 


Martin încuviinţă. 

Se aşezară în aceeaşi cameră în care vorbiseră cu Helen 
ceva mai devreme. Bucăţile de şerveţel rupt erau tot acolo, 
iar Patrik le mătură rapid cu mâna şi le puse în coş. 

— Poftiţi, luaţi loc, zise el arătând spre scaunul aflat mai 
aproape de fereastră. 

Marie privi şovăind în jur. 

— A trecut mult timp de când am fost în această cameră, 
spuse ea. 

Martin realiză că asta trebuia să se fi petrecut atunci când 
fusese interogată, cu treizeci de ani în urmă, în circumstanţe 
diferite şi totuşi înfiorător de asemănătoare. 

— Doriţi cafea? întrebă Patrik, dar ea clătină din cap. 

— Nu... Eu... E adevărat că aţi arestat-o pe Helen pentru 
uciderea Neei? Şi că a mărturisit că a ucis-o pe Stella? 

Patrik şovăi, trase cu ochiul spre Martin, apoi aprobă scurt 
din cap. 

— Da, e adevărat. Dar nu am comunicat oficial. Deşi 
telefonul fără fir din acest oraş e foarte eficace. 

— Tocmai am auzit, spuse Marie. 

Ridică un pachet de ţigări, iar Patrik aprobă din cap. De 
fapt, fumatul în secţie era interzis dar un moment mai potrivit 
pentru a se face o excepţie nu s-ar fi putut găsi. 

Marie aprinse cu grijă ţigara şi trase un fum înainte de a 
începe să vorbească. 

— Nu am crezut niciodată că Helen a omorât-o pe Stella, şi 
nici acum nu cred. Orice ar spune ea. Dar înainte de toate ştiu 
că ea nu ar fi putut să o omoare pe cealaltă fată. 

— De unde ştiţi asta? întrebă Patrik înclinându-se în faţă. 

Arătă spre reportofonul de pe masă, iar Marie aprobă din 
cap. Aparatul bâzâi când îl deschise, iar el turui repede data şi 
ora. Cu toate că nu era un interogatoriu planificat, era mai 
bine să aibă înregistrat prea mult decât prea puţin. Memoria 
umană era inconstantă şi uneori de-a dreptul înşelătoare. 

— A fost cu mine când a murit fata. Da, voiaţi să ştiţi unde 
eram la ora opt în dimineaţa zilei de luni, zise ea privindu-i 
şovăitor. 

Martin strănută din cauza fumului, avusese mereu o 

sensibilitate la căile respiratorii. 

— Şi unde aţi fost, atunci? întrebă Patrik. 

Era încordat la maximum. 

— La Helen. Aşa că aveţi dreptate, am minţit în legătură cu 
alibiul, n-am luat pe nimeni acasă. Eram la Helen de la ora 
opt. Nu ştia că aveam să vin pentru că eram convinsă că m-ar 
fi refuzat dacă aş fi sunat mai întâi. 

— Cum aţi ajuns acolo? întrebă Patrik. 

Martin se uită cu coda ochiului sub masă, la pantofii cu 
tocuri extrem de înalte. Nu, n-ar fi fost prea credibil să fi mers 
pe jos. 

— În chiria casei e inclusă şi o maşină pe care o pot folosi. 
Un Renault alb, parcat în spaţiul acela mare de lângă casă. 

— Nu există nicio maşină înregistrată pe numele 
proprietarilor, am verificat asta. 

— ` Există una pe numele mamei proprietarului. O 
împrumută când se află în Suedia. Şi acum, când închiriez 
casa, beneficiez şi eu de ea. 

— Există un Renault alb în însemnările lui Dagmar din acea 
dimineaţă, îi confirmă Martin lui Patrik. 

— La început nu a vrut să mă lase să intru, dar pot fi... 
destul de convingătoare şi, până la urmă, a cedat. Ne 
auziserăm la telefon în seara precedentă şi menţionase că 
bărbatul ei era plecat. Altfel nu aş fi mers. Cumva am crezut 
că a spus asta pentru că, într-un fel subconştient, îşi dorea să 
trec pe la ea. 

— ŞI fiul ei? Sam? 

Marie ridică din umeri şi mai trase un fum. 

— Nu ştiu, fie dormea, fie nu era acasă. Oricum, nu l-am 
văzut. Dar l-am întâlnit când era cu fiica mea. Printr-un fel de 
întorsătură a sorții, ei doi au devenit amici. Poate chiar mai 
mult decât atât... doar sunt ciudaţi amândoi. 

— Ce voiaţi de la Helen? întrebă Patrik. 

Începuse şi el să tuşească discret. : 

Expresia de vulnerabilitate de pe chipul lui Marie reveni. Işi 
stinse ţigara. 

— Voiam să aflu de ce m-a părăsit, spuse ea încet. Voiam 
să aflu de ce a încetat să mă iubească. 

În cameră se făcu tăcere, se mai auzea doar o muscă 
bâzâind la fereastră. Chipul lui Patrik era palid. Martin încerca 
să asimileze ceea ce tocmai auzise. Trase cu ochiul la Patrik, 
care o observa pe Marie în tăcere, nemaiştiind cum să 
continue. 

— Eraţi un cuplu... spuse el încet. 

Fraze frânte, aluzii vagi, o expresie a feţei, o privire, atât de 
multe lucruri care în sfârşit căpătau un sens. 

— Povestiţi-ne, zise el. 

Marie trase adânc aer în piept şi expiră un moment 
prelungit. 

— La început nu înţelegeam ce se petrecea cu noi. Ştiţi şi 
voi, când creşti aici, şi pe vremea aia... da, nu era ca astăzi, 
nu era ceva cunoscut. Era modelul cu mama, tata şi copiii, 
nimic altceva. Eu nici măcar nu auzisem că o femeie putea 
iubi o altă femeie şi că un bărbat putea iubi un bărbat. Aşa că 
ne-a luat multă vreme până să înţelegem că eram 
îndrăgostite una de alta. Nu ne mai îndrăgostiserăm de 
nimeni înainte, tocmai lăsaserăm în urmă copilăria, eram 
adolescente şi vorbeam despre băieţi ca şi celelalte fete, aşa 
cum se vorbea. Pas cu pas, am început să împingem limitele. 
Am descoperit emoția atingerii. A mângâierii. Ne-am jucat, şi 
am explorat, şi a fost ceva mai puternic decât am trăit 
vreodată. Aveam o lume alcătuită numai din noi două şi era 
destul, nu mai era nevoie de altceva. Dar apoi... Apoi cred că 
părinţii lui Helen au simţit, nu cred că au înţeles, dar au simţit 
că se petrecea ceva sub nasul lor, ceva care era inacceptabil 
pentru ei. Nu aveau dovezi, nu era nimic concret, dar cred că 
bănuiau ce se petrecea. Prin urmare, s-au hotărât să ne 
despartă. Lumea se sfârşea. Am plâns săptămâni la rând. 
Eram disperate. Nu ne gândeam decât la cum să fim 
împreună. Să nu ne putem atinge, asta... ne sfâşia. Ştiu că 
sună ridicol, eram aşa de tinere, eram fete, nu femei. Dar se 
spune că prima dragoste e cea mai puternică. lar a noastră 
ardea necontenit. Helen nu mai mânca, iar eu mă certam cu 
toată lumea. Situaţia de acasă se înrăutăţise şi mai mult, iar 
ai mei făceau totul ca să-mi bage minţile-n cap. Literal. 

Marie mai aprinse o ţigară. 

Patrik se ridică să deschidă fereastra iar musca ieşi afară. 

— Prin urmare, înţelegeţi cât de specială era pentru noi 
ziua în care am putut să avem grijă de Stella împreună. 
Evident că reuşeam să ne mai întâlnim şi pe furiş, dar nu mai 
mult decât o dată sau de două ori, şi atunci doar pentru un 
moment. Părinţii lui Helen îi vegheau ca nişte ulii până şi cel 
mai mic pas. 

— Helen a spus că aţi luat-o pe Stella în piaţă, aţi cumpărat 
îngheţată, v-aţi întors prin pădure şi apoi aţi lăsat-o în curte, 
când aţi văzut acolo maşina tatălui ei. Aşa este? Şi apoi v-aţi 
dus să faceţi baie? 

Marie încuviinţă din cap. 

— Da, aşa este. Ne-am grăbit să o lăsăm pe Stella pentru 
că voiam un moment numai pentru noi. Am făcut baie, ne-am 
sărutat şi... în fine, cred că înţelegeţi. Atunci mi s-a părut că 
mai aud pe cineva în pădure şi am avut senzaţia că eram 
observate. 

— Ce s-a întâmplat apoi? 

Apoi ne-am îmbrăcat. Eu am mers acasă la mine, iar Helen 
acasă la ea. Deci ea zice că a omorât-o pe Stella apoi, după 
ce am plecat... clătină Marie din cap. Mi-e greu să cred asta, 
Doamne, aveam treisprezece ani! Trebuie să fi fost persoana 
pe care am auzit-o în pădure. Şi bănuiesc cine era. James era 
un tip sinistru încă de pe-atunci şi umbla tot timpul prin 
pădure, câteodată găseam animale moarte şi ghiceam că era 
James care se juca de-a trasul la ţintă. Fusese mereu obsedat 
de arme, de război, de a ucide. Toţi ştiau asta. Că nu era 
tocmai normal. Toţi în afară de tatăl lui Helen, ei doi erau de 
nedespărţit. Dacă James nu era în pădure, atunci era acasă la 
familia lui Helen. lar faptul că s-a însurat cu Helen... ei bine, 
asta a fost la limita incestului. 

Marie se strâmbă din nas. 

— De ce aţi recunoscut, atunci? întrebă Patrik. De ce aţi 
recunoscut o crimă pe care nu aţi comis-o? 

Oare răspunsul lui Marie va fi diferit de cel al lui Helen? 

— Eram naivă. Şi nu am înţeles gravitatea situaţiei, că totul 
era de-adevăratelea. Imi amintesc că lucrurile mi se păreau 
palpitante, cumva. Planul meu era ca Helen şi cu mine să 

rămânem împreună. Aveam această imagine romantică că 
urma să fim condamnate şi trimise undeva împreună. Atunci 
aş fi scăpat de familia mea şi aş fi fost numai cu Helen. lar 
când aveam să fim eliberate am fi explorat lumea împreună... 
vă daţi seama, închipuirile copilăreşti ale unei fete de 
treisprezece ani. Nu-mi  putusem niciodată imagina 
consecinţele prostiei mele. Am recunoscut şi am sperat ca 
Helen să-mi înţeleagă planul şi să intre în joc, ceea ce a şi 
făcut. Apoi, când mi-am dat seama că nu aveam să ajungem 
în aceeaşi casă de corecție, aşa cum îmi imaginasem, ei bine, 
era prea târziu. Nimeni nu ne credea. Ei soluţionaseră cazul, 
totul era împachetat şi pus la loc. Ca o mică cutie de cadou cu 
panglică roşie. Nimeni nu era interesat să mai pună ceva sub 
semnul întrebării sau să continue investigația. 

Făcu o pauză, înghiţi în sec de câteva ori. 

— Ne-au despărţit. Eu am ajuns la diferite familii adoptive, 
în timp ce Helen s-a mutat la Marstrand cu familia ei, după un 
scurt timp petrecut în casa de corecție. Dar eu număram 
secundele până când amândouă aveam să împlinim 
optsprezece ani... 

— Ce s-a întâmplat când aţi împlinit optsprezece ani? 
întrebă Martin. 

Nu-şi putea desprinde privirea de pe buzele lui Marie. 
Povestea care se depăna în faţa lor era incredibilă şi totuşi 
atât de simplă şi de la sine înţeleasă. Umplea multe lacune, 
clarifica ceea ce bănuiau, dar nu putuseră spune exact. 

— Am luat legătura cu Helen. lar ea m-a expediat. A spus 
că urma să se căsătorească cu James şi că nu mai voia să 
aibă de-a face cu mine. Că totul fusese o greşeală... La 
început, nu am crezut-o. lar când am înţeles că vorbea serios, 
m-am prăbuşit. Incă o iubeam, sentimentele mele erau la fel 
de puternice. Nu s-a dovedit a fi deloc un moft adolescentin şi 
trecător. Ba chiar vremurile şi circumstanţele mă făcuseră să 
o iubesc şi mai mult. Dar ea nu voia să ştie de mine. Nu 
puteam să pricep, dar ce aş fi putut face? Cel mai greu de 
înghiţit era că avea să se căsătorească taman cu James. Nu, 
ceva nu se potrivea, însă n-am putut decât să las lucrurile în 
voia lor. Până acum. Nu poate fi o coincidenţă că am primit 

acest rol, că am fost nevoită să mă întorc acasă. Am venit să 
primesc răspunsuri. Nu am uitat-o niciodată. Helen a fost 
iubirea vieţii mele. Şi am crezut că şi eu am fost la fel pentru 
ea. 

— Şi de aceea aţi mers la ea în acea dimineaţă? întrebă 
Patrik. 

Marie încuviinţă din cap. 

— Da, mă hotărâsem să îi cer răspunsurile de care aveam 
nevoie. Dar cum am spus deja, nu a vrut să îmi dea drumul 
înăuntru. 

— Şi apoi ce s-a întâmplat? întrebă Patrik. 

— Am mers pe terasa din spate şi am vorbit. La început, m- 
a tratat ca pe o străină. Rece şi de sus. Dar am văzut că acea 
Helen pe care o cunoşteam era acolo, oricât ar fi încercat să o 
dea la o parte. Aşa că am sărutat-o. 

— Cum a reacţionat? 

Marie îşi duse degetele la buze. Le atinse uşor. 

— Mai întâi nu a reacţionat deloc. Apoi mi-a răspuns cu alt 
sărut. Era ca şi cum nu trecuseră acei treizeci de ani. Era 
Helen a mea, se ţinea strâns de mine şi ştiam că avusesem 
dreptate tot timpul, că nu încetase să mă iubească. l-am spus 
şi ei asta. Nu a negat, dar nici nu mi-a dat vreun răspuns 
rezonabil cu privire la motivul pentru care m-a abandonat. Nu 
putea sau nu voia să explice. Am întrebat-o despre James, i- 
am spus că refuzam să cred că la optsprezece ani a vrut să se 
căsătorească cu el, i-am spus că ar fi fost imposibil să-l 
iubească pe el. Că ceva nu se potrivea. Dar ea susţinea cu 
încăpățânare că se îndrăgostise de el. Că îl alesese pe el, nu 
pe mine, şi că nu aveam decât să accept asta. Dar ştiam că 
minte, aşa încât până la urmă m-am enervat şi am plecat de 
acolo. Am lăsat-o pe terasă. Şi m-am uitat la ceas când am 
plecat, întârziasem deja la filmări. Era opt şi douăzeci. Deci 
dacă fata a murit pe la ora opt, nu ar fi putut să o omoare ea. 
Era cu mine atunci. 

— Atunci de ce credeţi că spune că ea a omorât-o? întrebă 
Patrik. 

Marie mai trase un fum în timp ce reflectă asupra întrebării. 

— Cred că Helen are multe secrete, zise ea apoi. Dar 

singura care are cheia lor este ea. 

Se ridică brusc. 

— Trebuie să mă întorc la studio. Munca mea e singurul 
lucru care contează pentru mine. 

— Aveţi o fiică, interveni Martin fără a se putea abţine. 
Marie se uită la el. Expresia vulnerabilă de mai înainte 
dispăruse. 

— Un accident de muncă, explică ea scurt şi plecă, 
lăsându-i într-o încăpere plină de fum de ţigară şi de 
mireasma grea a parfumului. 

— Acum stai într-un loc, Bertil! îi ceru Paula răspicat. 

Să îi pui o cravată lui Mellberg părea ceva imposibil. 

Rita se dăduse bătută cu o clipă mai înainte, bombănind şi 
înjurând, iar acum se grăbeau să ajungă la timp pentru nunta 
Kristinei şi a lui Gunnar. 

— Să dea naiba în toată treaba asta la patru ace, cine a 
inventat idioţeniile astea că trebuie să umbli cu un şnur în 
jurul gâtului ca să fii îmbrăcat frumos! zise Mellberg şi trase 
de cravată pentru ca nodul pe care tocmai îl făcuse Paula să 
se strice din nou. 

— Ah, la dracu, zise ea, dar regretă imediat când îl văzu pe 
Leo luminându-se la faţă şi repetând: „Dacu! Dacu! Dacu!” 

Bertil chicoti şi se întoarse spre Leo, care stătea pe pat 
privindu-i. 

— E bine, trebuie să-ţi aduni o listă întreagă de înjurături, 
pentru că o să ai nevoie de ele toată viaţa. Poţi să spui „la 
naiba”? Şi „draci”? 

— Aibă! Aci! strigă Leo, iar Paula se uită urât la Mellberg. 

— Eşti ca un sugar în vârstă. Să înveţi un copil de trei ani să 
înjure! îl mustră ea, după care se întoarse spre Leo şi spuse 
răspicat: Nu ai voie să spui ce ţi-a zis bunu Bertil! Ai înţeles? 

Leo văzu degetul mustrător şi dădu din cap întristat. 

Mellberg se întoarse spre el, îi făcu cu ochiul şi şopti: 
Satana! 

— Satana! repetă Leo chicotind. 

Paula oftă. Aoleu. Era o misiune imposibilă. Şi nu doar 
nodul de la cravată. 

— Cum facem în cazul în care Karim şi copiii nu obţin 
apartamentul? întrebă ea făcând o ultimă încercare cu 
cravata. Văd pe faţa lui că i se pare dificil să locuiască cu noi 
şi oricum asta ar fi imposibil pe termen lung, au nevoie de 

ceva al lor. Ar fi fost perfect dacă ar fi putut obţine 
apartamentul de lângă noi, dar nu reuşesc să dau de 
proprietar, să ne spună cum e treaba cu primăria şi chiria. lar 
primăria nu a putut găsi o altă locuinţă. 

— Ah, se rezolvă cumva, zise Mellberg. 

— Se rezolvă? Da, e uşor pentru tine să spui asta, nu pare 
să-ţi pese. Nu te-am văzut mişcând un deget pentru a încerca 
să-l ajuţi pe Karim, deşi într-o anumită măsură eşti şi tu de 
vină că s-au întâmplat toate astea! 

Se muşcă de buză, fusese inutil de dură. Dar frustrarea că 
nimeni nu părea să vrea să-l ajute pe Karim o făcea să-şi 
dorească să lovească şi să calce pe coadă pe cineva. Tare. 

— Ai temperamentul mamei tale, zise Mellberg vesel, 
aparent netulburat de izbucnirea ei. Uneori prinde bine, dar ar 
trebui să vă exersaţi mai mult răbdarea şi stăpânirea de sine, 
voi două. Luaţi aminte la mine: lucrurile se rezolvă 
întotdeauna. Cum se spune în Regele Leu: Hakuna matata. 

— Hakuna matata! strigă Leo fericit sărind în pat. 

Regele Leu era filmul lui preferat. De la o vreme, îl vedea şi 
de cinci ori pe zi. 

Paula dădu drumul furioasă cravatei lui Mellberg. Ştia că n- 
ar trebui să-l lase să o afecteze, dar nonşalanţa lui o scotea 
din fire. 

— Bertil, m-am obişnuit să trăiesc cu ideea că eşti un 
mascul egoist şi şovin! Dar să nu dai doi bani pe felul în care 
se simt Karim şi cei doi copii care tocmai şi-au pierdut mama, 
asta e... 

Era atât de furioasă, că nu-şi mai găsea cuvintele. 

— Du-te dracu', asta-i tot ce pot să zic! 

Când deschise uşa dormitorului şi se năpusti plină de nervi 
afară, auzi ecoul vesel „la dacu” din partea lui Leo. Va trebui 
să aibă o discuţie serioasă cu el mai încolo. Acum, însă, 
trebuia să ia legătura cu proprietarul acela blestemat, de-ar fi 
fost să bată la uşa lui până mâine dimineaţă. Prinse cu o 
mână partea largă a rochiei şi înjură când cobori treptele cu 
tocurile înalte. Imbrăcatul festiv era departe de a fi o plăcere 
pentru ea. Se simţea pur şi simplu ridicolă îmbrăcată aşa. Mai 
era şi nepractic, se gândi, călcând din nou strâmb în faţa 

apartamentului proprietarului. Bătu cu pumnul în uşă şi se 
pregăti să mai bată o dată, mai puternic, dar uşa se deschise. 

— Ce s-a întâmplat? întrebă proprietarul. Arde undeva? 

— Nu, nu, zise Paula ignorându-i privirea mirată când o 
văzu în rochie şi pantofi cu toc. 

Işi îndreptă postura, însă îşi dădu seama că era greu să 
emani autoritate în rochie cu flori şi escarpeni. 

— E vorba despre apartament. Pentru familia de refugiaţi 
care locuieşte la noi. Ştiu că e o diferenţă de vreo două mii de 
coroane pe lună între preţul pieţei şi suma cu care primăria e 
dispusă să contribuie, dar s-ar putea rezolva în vreun fel? 
Apartamentul e gol şi ei chiar au nevoie de o casă. lar pentru 
că este chiar lângă noi, nu se vor simţi singuri. Putem să 
garantăm pentru ei, semnez eu ce e de semnat, orice! Un pic 
de empatie pentru o familie cu copii care are nevoie de 
ajutor, la naiba! 

Stătea cu mâinile la şold uitându-se urât la el, care o privea 
uimit. 

— Dar asta s-a rezolvat deja, zise el. Bertil a fost la mine 
ieri şi a zis că plăteşte el diferenţa de chirie cât timp e nevoie. 
Pot să se mute de luni. 

Paula se uită uluită la el, iar proprietarul dădu din cap 
nedumerit. 

— Nu a zis nimic? Nu am avut voie să-i spun lui Karim în 
caz că-l întâlneam, pentru că Bertil voia să afle de la 
dumneavoastră. 

— Ticălos bătrân, bombăni Paula. 

— Poftiţi? zise proprietarul. 

— Nu, nimic, zise ea şi făcu semn cu mâna pentru a încheia 
conversaţia. 

Urcă încet scările până la apartamentul lui Mellberg şi al 
Ritei. 

Ştia că stătea acolo, sus, şi murea de râs pe seama ei. Dar 
nu avea decât. Nu-l pricepea pe tipul ăsta. Putea fi cel mai 
enervant, sucit, îndărătnic şi meschin bătrânel. Dar era şi 
persoana pe care Leo o adora. De-ar fi fost doar asta, şi Paula 
i-ar fi iertat toate idioţeniile. Însă acum nu avea să uite 
vreodată nici că le asigurase o casă lui Karim şi copiilor. 


JAP 


— Vino să-ţi leg cravata aia blestemată! strigă ea intrând în 
apartament. 
Din dormitor îl auzi pe Leo strigând voios „betemată”. 


— Arăt grasă în asta? se nelinişti Erica întorcându-se către 
Patrik. 

— Arăţi foarte bine, zise el strecurându-se în spatele ei şi 
cuprinzând-o cu braţele. Hmm, şi miroşi bine. 

O adulmecă la ceafă. 

— Ai grijă cu coafura, râse ea. l-a luat o oră şi jumătate lui 
Miriam să o facă, aşa că să nu-ți vină vreo idee... 

— Nu ştiu ce vrei să spui, spuse el pigulind-o de gât. 

— Încetează! 

Se desprinse de el şi se contemplă în oglindă. 

— Rochia nu atât de rea, nu? Mi-era teamă că o să mă 
îmbrace în roz-somon cu o fundă mare pe fund, dar mama ta 
m-a surprins. Şi rochia ei e minunată. 

— Mie tot mi se pare că toată treaba asta cu nunta e cam 
stranie, bombăni Patrik. 

— Eşti absurd, oftă Erica. Părinţii au voie să aibă o viaţă. ŞI 
oricum, eu am de gând să mă culc cu tine şi când vei avea 
şaptezeci de ani... 

Îi zâmbi în oglindă. 

— De-abia aştept să văd cum arată Anna, a fost o 
provocare pentru ele să-i coasă rochia de domnişoară de 
onoare. Un cort, practic. 

— Da, începe să se facă mare, zise Patrik şi se aşeză pe pat 
să îşi lege şireturile. 

Erica îşi prinse o pereche de pietre albe şi strălucitoare de 
urechi şi se întoarse spre el. 

— Până la urmă, cum ţi se pare treaba cu Helen şi Marie? Ai 
pus cap la cap tot ce au povestit? 

— Nu ştiu. Patrik se frecă la ochi. Gândurile nu mi-au dat 
pace toată noaptea şi nu ştiu ce să mai cred. Helen neagă că 
ar fi avut o relaţie amoroasă cu Marie. Spune că e numai o 
invenţie a ei şi că nu a fost la ea acasă în acea dimineaţă. 
Însemnările lui Dagmar confirmă că a trecut un Renault alb, 
ceea ce înseamnă că Marie spune adevărul. Dar avem numai 

cuvintele ei. Şi chiar dacă era într-adevăr acolo la ora opt 
dimineaţa, nu ştim dacă ceasul Neei arată într-adevăr 
momentul când a murit. Poate mergea greşit sau nu s-a oprit 
atunci când a căzut din pod. Aşa că multe lucruri sunt destul 
de incerte şi o să mă simt mult mai bine după ce primim 
rezultatele analizelor, care ne-ar putea oferi dovezi concrete. 
Însă avem suficient cât să o reținem pe Helen, în afară de 
mărturisirea ei, de care nu avem motive să ne îndoim: urmele 
din hambar, ciocolata pe care i-a dat-o Neei, hainele pe care a 
încercat să le ardă, amprentele... 

Erica văzu că ceva îl frământa. 

— Dar? întrebă ea. 

— Nu-mi place să rămână semne de întrebare, şi există 
lucruri care nu se potrivesc. De exemplu, Helen spune că a 
lovit-o pe Stella în cap cu o piatră, a văzut că era moartă şi 
apoi a fugit acasă. Dar, conform vechii autopsii, Stella a fost 
lovită de mai multe ori în cap. Şi a fost găsită în apă. Atunci 
cum a ajuns acolo? 

— Au trecut treizeci de ani, memoria îţi poate juca feste cu 
timpul, spuse Erica aruncând o ultimă privire spre oglindă. 

Făcu o piruetă în faţa lui Patrik. 

— lată! Arăt suficient de bine? 

— Eşti incredibil de frumoasă, spuse el sincer. 

Se ridică şi îşi puse sacoul. Apoi îi imită pirueta. 

— Şi eu? 

— Foarte frumos, dragul meu, zise ea şi înclină spre el să-l 
sărute. 

Apoi se îndreptă din umeri. O preocupa ceva din cele spuse 
de Patrik. Dar ce? 

Patrik o îmbrăţişă şi gândul dispăru. Mirosea atât de bine 
azi. Îl sărută uşor. 

— Ce crezi despre micii sălbatici? Au rămas întregi, curaţi şi 
îmbrăcaţi, sau trebuie să o luăm de la capăt? 

— Ţine-mi pumnii, zise ea şi cobori prima treptele. 

Câteodată se întâmplă şi miracole. Noel şi Anton stăteau ca 
doi îngeraşi pe canapea şi erau incredibil de dulci cu vestă, 
cămaşă albă şi papion. De fapt, trebuiau să-i mulţumească 
Majei pentru asta. Stătea în faţa lor şi-i păzea ca un uliu. Un 

paznic foarte hotărât, care arăta ca o prinţesă. Avusese voie 
să-şi aleagă singură rochia şi nu era de mirare că alesese una 
roz cu volane de tul. lar punctul forte era o floare roz prinsă în 
părul pe care Erica reuşise să-l bucleze fără să-l ardă. Asta da 
realizare! 

— Bun! zise ea zâmbind familiei ferchezuite. Să mergem la 
nunta bunicii! 

Când ajunseră la biserică, mulţi dintre invitaţi sosiseră deja. 
Kristina şi Gunnar aleseră să se căsătorească în Fjällbacka, 
deşi locuiau în Tanumshede, iar Erica înţelegea de ce. 
Biserica de aici era nemaipomenit de frumoasă, ridicându-şi 
turnul de granit deasupra micului oraş şi a mării sclipitoare. 

Băieţii se repeziră în faţă şi Erica îi lăsă în grija lui Patrik. 
Apoi o luă pe Maja de mână şi merse să o caute pe Kristina. 
Se uită şi după Anna, care avea să meargă şi ea în suita 
miresei, însă nu îi văzu nicăieri pe ea şi pe Dan. Era tipic 
pentru ea să întârzie. 

— Unde e Emma? întrebă Maja. 

Fiica Annei, Emma, era verişoara ei preferată şi amândouă 
aveau să poarte rochii identice. Era un eveniment foarte mare 
în lumea Majei. 

— Vin în curând, zise Erica liniştitor, reţinându-şi un oftat. 

Merseră în micuța cameră unde preotul şi cortegiul miresei 
aşteptau ca invitaţii să ia loc în bănci. 

— Wow, făcu ea când o văzu pe soacra ei. Ce frumoasă 
eşti! 

— Mulţumesc, şi tu la fel, zise Kristina îmbrăţişând-o 
călduros, apoi se uită spre ceas îngrijorată: Unde este Anna? 

— Intârzie ca de obicei, zise Erica dar sigur ajunge imediat. 

Scoase mobilul să vadă dacă Anna lăsase vreun mesaj şi 
chiar scria numele ei pe ecran. 

Citi mesajul şi apoi spuse zâmbind crispat: 

— Nu o să-ţi vină să crezi aşa ceva, dar au mers până la 
Munkedal să o ia pe Bettina. Şi au avut probleme cu maşina 
pe drumul de întoarcere. Stau pe marginea drumului 
aşteptând o maşină de tractare, iar Anna încearcă de o 
jumătate de oră să găsească un taxi. 

— Şi tocmai acum dă un semn! spuse Kristina cu voce 

ascuţită. 

Erica gândea la fel, dar se strădui să rămână calmă. Era 
ziua soacrei ei şi nimic nu trebuia să i-o strice. 

— Vor veni sigur. Dacă nu, vom începe fără ei. 

— Da, aşa vom face, zise Kristina. Lumea aşteaptă şi nu 
putem întârzia nici la masa de la hotelul Stora. Dar nu înţeleg 
cum reuşeşte mereu... 

Oftă, dar Erica văzu că îi trecuse deja iritarea. Câteodată 
era pur şi simplu nevoie să accepţi situaţia. Şi nimeni nu se 
mira prea mult. Anna reuşea mereu să facă probleme. 

Clopotele începură să bată, iar Erica îi dădu buchetul de 
mireasă Kristinei. 

— E timpul, zise Gunnar şi o pupă pe obraz pe viitoarea lui 
soţie. 

Era aşa de elegant în costumul de culoare închisă, iar faţa 
blândă i se luminase când îşi văzuse mireasa. Asta era bine, 
se gândi Erica. Era potrivit cu momentul şi de bun augur. 
Simti o lacrimă lunecându-i în coada ochiului şi îşi spuse în 
minte să-şi revină. Era o idioată sentimentală când era vorba 
de nunţi, dar i-ar fi plăcut ca machiajul acela reuşit să reziste 
măcar până la altar. 

— Bine, atunci, puteţi intra, spuse custodele bisericii şi îi 
îndemnă înainte cu un gest al mâinii. 

Erica aruncă o privire rapidă spre poarta bisericii. Nici urmă 
de Anna. Dar nu mai puteau aştepta. 

Sunetul de orgă al marşului nupţial începu să duduie, iar 
Kristina şi Gunnar se porniră pe culoarul din mijloc. Erica o 
ţinea pe Maja de mână şi zâmbi când văzu cât de în serios îşi 
lua rolul. Se strecură în faţă, salutându-i cu mâna, ca o regină, 
pe toţi invitaţii. 

La altar, ele două se aşezară în partea stângă, în timp ce 
Kristina şi Gunnar se apropiau de preot. Patrik se afla în 
banca din faţă cu Noel şi Anton şi mima: „Unde e Anna?”. 
Erica îşi dădu ochii peste cap. Cât de penibil! Şi Emma se 
bucurase atât de mult că era domnişoară de onoare. 

Ceremonia continua solemn, iar perechea de însurăţei 
răspunse cu „da”, aşa cum era de aşteptat. Erica îşi şterse o 
lacrimă şi se miră cât de bine reuşise să se înfrâneze. li zâmbi 

Kristinei, aşteptând să se audă muzica de ieşire. Dar în loc de 
asta marşul nupţial începu din nou. Erica se uita uimită spre 
tribună. Se îmbătase organistul? însă apoi îi văzu. Şi dintr- 
odată înţelese. Toată îngrijorarea dispăru şi lacrimile începură 
să îi curgă şiroaie pe obraji. Se uită la Kristina, care zâmbea şi 
îi făcea cu ochiul. Ea şi Gunnar se retraseră într-o parte şi 
acum erau faţă în faţă cu ea şi cu Maja. 

Un murmur străbătu mulţimea şi, cu priviri uimite şi cu 
zâmbete, invitaţii urmăriră cea de-a doua pereche de 
însurăţei apropiindu-se de altar. Anna îi aruncă Ericăi o privire 
când trecu pe lângă ea, iar aceasta plângea acum atât de 
puternic, că abia mai putea să respire. Simţi recunoscătoare 
cum cineva îi pune un şerveţel în mână şi, când îşi ridică 
privirea, îl văzu pe Patrik, care se strecurase în faţă. 

Anna era foarte frumoasă. Alesese o rochie albă cu broderii 
pe talie, care mai degrabă îi scotea în evidenţă burta, în loc 
să o ascundă. Părul blond era desfăcut, iar vălul prins într-o 
diademă simplă. Erica recunoscu vălul. Era acelaşi pe care îl 
purtase ea însăşi când se măritase cu Patrik, cel care fusese 
purtat şi de mama lor înainte. Dan era elegant, în costum 
bleumarin, cu cămaşă albă şi cravată de aceeaşi nuanţă cu 
costumul. Arăta ca un viking, cu umerii lui largi şi părul blond, 
dar cu toate astea costumul îl îmbrăca neaşteptat de bine. 

După ce se rostiră toate promisiunile şi fură declaraţi soţ şi 
soţie, Anna îşi întoarse privirea spre Erica. Şi pentru prima 
oară văzu ceva ce nu mai văzuse în ochii neastâmpăratei sale 
surori. O stare de calm. Şi înţelegea ce anume încerca Anna 
să îi spună, fără cuvinte: că putea să lase frâiele. Că nu era 
nevoie să se mai îngrijoreze. Că Anna îşi găsise în sfârşit 
pacea. 


Soarele continua să încălzească pontonul, unde Marie 
stătea pe jumătate alungită în scaunul ei Adirondack. Ca de 
obicei, soarele după-amiezii era de o frumuseţe ce-ţi tăia 
respiraţia. Jessie plecase cu o oră în urmă, iar casa era pustie. 
Mergea din nou la Sam şi în ziua următoare aveau ceva 
petrecere. Jessie la petreceri, incredibil, lucrurile evoluau bine 
pentru ea. 

Marie băuse mai mult decât îi stătea în obicei, dar nu 
conta. Următoarea scenă era de abia în ziua următoare, după 
prânz. Absorbi lacomă ultimele picături din pahar şi se întinse 
după sticla de pe măsuţă. Goală. Incercă să se ridice, însă 
căzu la loc imediat. 

Până la urmă, reuşi să se urnească. Cu sticla în mână, se 
împletici până în bucătărie. Deschise frigiderul şi luă o 
şampanie rece. A treia sticlă pentru seara aceea. Dar avea 
nevoie de asta, avea nevoie să-şi potolească suferinţa. 

Nu prea ştia ce-şi închipuise. Că Helen avea să povestească 
despre ele, avea să confirme relaţia lor imediat cum Marie 
dezvăluia totul. Insă Helen o respinsese încă o dată. O 
expediase, o umilise. 

Marie se mira cum de putea să doară la fel de mult, acum, 
după treizeci de ani. Işi dedicase toată viaţa uitării, avusese 
un succes la care Helen putea numai să viseze. Trăise cu 
adevărat, fără oprelişti, fără îngrădiri, fără ochelari de cal. 
Helen, dimpotrivă, se umilise acceptând această viaţă 
cenuşie cu bărbatul ei anost şi fiul ei ciudat. Rămăsese în 
Fjällbacka, unde oamenii te vorbeau pe la spate dacă luai un 
pahar de vin într-o zi de marţi sau dacă-ţi vopseai părul în altă 
nuanţă decât un trist blond-cenuşiu. 

Cum de putea să o respingă Helen? 

Marie se prăbuşi în scaun stropindu-se cu şampanie pe 
mână, şi se linse repede. Apoi îşi turnă în pahar şi adăugă suc 
de piersici. Beţia îi făcea corpul letargic, dar într-un mod 
plăcut. Se gândi la ce îi spusese acelui fermecător poliţist 
roşcat. Că Jessie fusese un accident de muncă. Intr-un fel, era 
sinceră. Nu se gândise niciodată să aibă copii. Se protejase 
destul de bine tocmai ca să nu se aleagă cu un copil. Şi totuşi, 
rămăsese gravidă. Ba mai rău, cu un producător mic şi gras. 
Şi căsătorit, fireşte. Ca toată lumea. 

Detestase să fie gravidă şi crezuse în mod serios că avea 
să moară în timpul naşterii. lar copilul fusese cleios, roşu, 
stăpânit de o foame imperioasă şi de nepotolit. Nenumărate 
dădace şi apoi şcoli cu internat, de îndată ce apăruse această 
posibilitate. Nici măcar nu fusese nevoie să aibă de-a face cu 
copilul. 

Se întreba ce avea să se aleagă de Jessie. Până când 
împlinea optsprezece ani, Marie primea plăţi lunare de la 
producătorul cel gras. Conform acordului. După aceea, Jessie 
nu va mai avea niciun rol în viaţa lui Marie, încercă să-şi 
imagineze o viaţă fără Jessie. Singurătatea şi libertatea i se 
păreau binevenite. Oricum oamenii nu au însemnat decât 
dezamăgiri pentru ea. lubirea nu a însemnat decât 
dezamăgire. Era numai o chestiune de timp înainte ca presa 
să afle despre ea şi despre Helen. Nu înţelegea cum de se 
răspândeau atât de repede veştile aici, era ca şi cum toţi ar fi 
fost conectaţi la un fel de conştiinţă colectivă. Ştiri, informaţii, 
bârfe, date reale, minciuni, toate se propagau cu viteza 
vântului. 

Nu era neapărat ceva de rău augur. Era un trend în ziua de 
azi. 

Da, în cercurile artiştilor şi actorilor devenise o modă să te 
culci cu persoane de acelaşi sex. l-ar da brandului ei un uşor 
avantaj. Senzaţia că era în pas cu timpurile. Finanţatorii 
filmului ar jubila. O vedetă controversată era ca un jackpot 
pentru ei. Mai întâi fuseseră articolele despre crimă. 
Fascinaţia a ce e interzis, întunecat, periculos. Apoi povestea 
de amor. Ruptura. Două fete tinere despărțite cu forţa de 
lumea neînţelegătoare a adulţilor. Aşa de banal. Aşa de 
dramatic. Aşa de efectiv. 

Marie ţinu paharul aproape gol în faţa ochilor. Bulele 
dansau şi seduceau. Erau singurele care fuseseră de partea ei 
în toţi anii. Însoţitoarele ei fidele. Se întinse din nou după 
sticlă. Nu avea de gând să se oprească din băut înainte ca 
întunericul şi alcoolul să nu îi fi înecat toate gândurile. Despre 
Helen. Despre Jessie. Despre ce a avut. Despre ce nu a avut, 
niciodată. 


— Alo? 

Mellberg se trase deoparte şi îşi astupă o ureche cu 
degetele. Era un vacarm îngrozitor. 

— Da? zise el încercând să audă ce spunea persoana de la 
celălalt capăt. 

leşi pe coridor şi până la urmă găsi un semnal suficient de 

bun cât să audă ce spunea persoana lui de contact de la 
Expressen. 

— Aţi primit un pont? Da, şi noi suntem asaltaţi de 
telefoane. Toţi recunosc vocea. Toţi de la poştaş la vecin... 
ce? Cineva care a nimerit? Când? Ce? Vorbeşte mai tare! 

Ascultă atent. Apoi intră din nou în restaurant. Îl găsi pe 
Patrik pe o canapea vorbind cu o doamnă căreia părea să-i fi 
trecut data de expirare şi pe deasupra părea a se fi înveselit 
serios cu vinul servit acolo. 

— Hedstrom. Poţi veni un moment? 

Patrik îi aruncă o privire recunoscătoare şi se scuză. 

— Cine e zgripţuroaica? îi suflă Mellberg. 

— Nu prea ştiu. O rudă prin alianţă a cumnatei bunicii mele 
sau ceva pe acolo. Sunt o groază de oameni aici despre care 
nu ştiam că ar fi rude cu mine. 

— Asta e oribil cu nunțile. Nici nu visez să mă însor, zise 
Mellberg. Rita mă poate implora, dar asta nu se va întâmpla. 
Unele suflete sunt prea libere pentru a fi înlănţuite. 

— Aveai ceva important de spus, i-o reteză Patrik. 

Ajunseră la bar şi se aşezară la masă. 

— Au sunat de la Expressen. A dat un semn un bărbat cu 
ceva... foarte interesant de spus. In seara de dinainte de a 
primi pontul anonim cu privire la Karim, un bărbat luase în 
maşină trei tineri din Fjällbacka. Doi băieţi şi o fată. l-a lăsat 
în dreptul taberei de refugiaţi. Şi i s-a părut auzindu-i şoptind 
despre ceva ce urmau să facă. Nu îi luase prea în serios. 
Atunci. Insă acum, după ce s-a scris în ziare, a început să 
intre la idei. 

— Bine, sună interesant, zise Patrik încuviinţând din cap. 

— Aşteaptă, îl opri Mellberg. Ceva şi mai interesant. L-a 
recunoscut pe unul dintre băieţi. Era băiatul lui Bill. 

— Bill? Bill navigatorul? 

— Da, tipul care a sunat avea băiatul la şcoala de navigaţie 
a lui Bill. Şi l-a recunoscut pe fiul lui. 

— Ce ştim despre el? zise Patrik şi mai comandă bere, 
ridicând două degete spre barman. E credibil? 

— Nu e ceva de care să ne ocupăm în seara asta? zise 
Mellberg arătând spre beri. 

— Nu, nu e ceva ce să facem în seara asta, confirmă Patrik. 
Dar luni o să am o vorbă cu tinerii ăia. Vrei să vii şi tu? 

Mellberg se uită în jur. Apoi făcu mirat un semn spre sine. 

— Eu? 

— Da, tu, zise el şi luă câteva guri de bere. 

— Nu mă întrebi niciodată. De obicei, îl întrebi pe Martin. 
Sau pe Gösta. Sau pe Paula... 

— Da, dar acum te întreb pe tine. Tu ai cules informaţia. 
Poate că eu nu aş fi făcut la fel. Dar a funcţionat. Aşa că aş 
vrea să vii cu mine. 

— Da, la naiba, e clar că vin, se aprinse Mellberg. Poţi avea 
nevoie de cineva cu un pic de experienţă. 

— Absolut, zise Patrik râzând. 

Apoi deveni serios. 

— Auzi, Paula mi-a povestit despre treaba cu Karim şi 
apartamentul. Vreau doar să spun că mi se pare al naibii de 
elegant. 

Işi ridică paharul. 

— Ei, zise Mellberg toastând şi el. Rita a insistat. Ştii cum se 
spune: „Happy wife, happy life”®. 

— Hear, hear!64 

Patrik îşi ridică din nou paharul. În seara asta îşi va permite 
să se destindă şi să se distreze un pic. Trecuse prea mult timp 
de când nu mai făcuse aşa ceva. 


Bohuslân 1672 


Maestrul Anders luă sticla cu alcool. Îi scoase dopul, iar Elin 
începu să se roage. Bănuia că Dumnezeu o părăsise, însă nu 
înceta să se roage. 

Lichidul îi fu turnat pe spate şi se înfioră simțindu-i răceala. 
Dar acum ştia ce avea să se întâmple. Încetase să mai lupte 
şi să se mai agite, asta nu făcea decât să înrăutățească rănile 
de la încheieturi. Inspiră adânc când auzi sunetul pietrei de 


63 Nevastă fericită, viaţă fericită (în Ib. engleză în original). (n.r.) 
64 Aud, aud - un fel de a aproba spusele interlocutorului (lb. eng.). (n.r.) 

cremene lovite şi simţi mirosul de ars, apoi strigă când focul i 
se împrăştie pe spate. 

Când focul se stinse, într-un sfârşit, gemu numai simțind 
mai uşurată cum inconstienta începe să-i amorțească 
simţurile. Atârna de tavan ca o bucată de carne. Tot ce era 
uman se pierdea, nu se mai putea gândi decăt la durere şi să 
încerce să respire, să respire. 

Când se deschise uşa, crezu că era Lars Hierne care s-a 
întors să audă dacă era gata să recunoască. În curând, nu va 
mai putea rezista. Dar vocea fi aparținea altcuiva. Era o voce 
pe care o cunoştea prea bine. 

— Ah, Dumnezeule! zise Preben şi o mică speranță apăru în 
sinea lui Elin. 

Nu ar trebui totuşi să se îndure când o vedea aşa? Goală şi 
pângărită, expusă celor mai atroce suplicii. 

— Preben! reuşi să spună şi încercă să se întoarcă în 
direcţia lui, dar lanțul o aruncă în partea opusă. Ajută-mă... 

Vocea îi era spartă, dar ştiu că auzise. Respira scurt şi 
sacadat, însă nu spunea nimic. După o tăcere mult prea 
lungă, zise: 

— Mă aflu aici în calitate de pastor al tău, ca să te rog să-ți 
recunoşti crima de care te faci vinovată. Dacă iți mărturiseşti 
vrăjitoriile, Elin, poți să-ți expiezi crima. Promit să mă ocup eu 
de înmormântarea ta. Numai dacă mărturiseşti. 

Când realiză sensul celor spuse şi auzi nervozitatea din 
vocea lui fu, ca şi cum îşi pierdu minţile. Cu un croncănit 
răguşit, dădu drumul nebuniei atârnând acolo în lant, arsă şi 
rânită. Râse şi râse până când uşa fu încuiată într-un sfârşit. 
Şi se hotări. Nu avea de gând să recunoască ceva de care nu 
se făcea vinovată. 

O zi mai târziu, Elin Jonsdotter recunoştea că era vrăjitoare 
şi că făcea lucrarea diavolului. Priceperea maestrului Anders 
fusese mai presus. După ce îi atârnase greutăți de picioare, o 
aruncase pe un pat de cuie, o pilise între degete cu o pilă de 
oțel, îi zdrobise degetele mari într-o menghină şi îi bătuse 
aşchii şi în unghiile de la mâini şi de la picioare, Elin nu mai 
răzbise. Sentința fusese confirmată şi de tribunalul din 
Uddevalla, şi de cel din Göta. Era vrăjitoare şi avea să fie 

condamnată la moarte. Mai întâi avea să fie decapitată, apoi 
corpul avea să îi fie ars pe rug. 

[38] 


— Trebuie să mănânci bine, zise Sam. 

Deschise frigiderul şi se uită. Jessie stătea la masa din 
bucătărie. Ridică din umeri. 

— Pregătesc câteva sendvişuri. 

Scoase nişte unt, brânză şi şuncă, luă pâine din coş şi 
începu să ungă feliile. Puse două pe o farfurie pe care o aşeză 
în faţa lui Jessie. Apoi îi turnă un pahar de lapte cu ciocolată 
O'boy.. 

— O'boy e pentru copii, zise ea. 

— O'boy e bun. 

Se uită la ea cum stă aplecată pe masă şi îşi mănâncă 
sendvişul. Era atât de frumoasă, că durea. Era pregătit să o 
urmeze până la capătul lumii şi înapoi. Spera numai că şi ea 
simţea la fel. 

— Nu te-ai răzgândit? 

Jessie clătină din cap. 

— Nu putem da înapoi acum. 

— Trebuie să verificăm din nou că avem tot. Totul trebuie 
să fie perfect. Trebuie să fie... elegant. Frumos. 

Jessie încuviinţă şi luă ultimele îmbucături din cel de-al 
doilea sendviş. i 

Sam se aşeză pe scaunul de lângă al ei şi o trase spre el. işi 
lăsă degetul să-i urmeze linia gâtului, spre gura ei. Nu mai era 
niciun semn că odată corpul îi fusese acoperit cu tuş negru, 
dar ceea ce era ascuns dedesubt era tot acolo. Nu exista 
decât un singur mod de a şterge asta. Voia să o ajute. Avea 
să o ajute. Şi în acelaşi timp avea să şteargă negreala care se 
lipise de el. 

— Cum stăm cu timpul? 

Se uită la ceas. 

— Ar fi bine să plecăm în jumătate de oră. Dar e pregătit 

aproape tot. Şi armele sunt puse la punct. 

— Şi cum te-ai simţit? întrebă ea trăgându-şi gluga pe cap. 
Te-a făcut să te simţi bine? 

Sam se opri şi rememoră. Într-adevăr. Văzu în faţa lui 
privirea uluită a lui James. 

Apoi zâmbi maliţios. 

— M-am simţit al naibii de bine. 


Muzica se auzea bubuind de la etajul de sus şi Sanna sui cu 
paşi nervoşi scările. Deschise uşa, iar Vendela şi Nils se 
desprinseră unul de altul în pat. 

— Ce faci? strigă Vendela. Nu e voie să ai viaţă privată aici? 

— Dă muzica mai încet! Şi de acum înainte staţi cu uşa 
deschisă! 

— Eşti nebună. 

— Daţi muzica mai încet şi ţineţi uşa deschisă, altfel nu vă 
mai duc cu maşina la Tanumshede. 

Vendela deschise gura pentru a spune ceva, dar o închise 
la loc. Pentru un moment, Sannei i se păru uşurată. 

— Va veni şi Basse? 

Vendela clătină din cap. 

— Nu mai umblăm cu el, zise Nils. 

— Aha, şi de ce? 

Nils păru brusc serios. 

— Evoluezi. Te dezvolţi ca persoană. Mergi mai departe. 
Ţine de drumul spre maturizare, nu-i aşa? 

Îşi ţinu capul într-o parte. Apoi trase cu ochiul spre Vendela 
şi îi zâmbi. Vendela şovăi înainte să-i întoarcă zâmbetul. 

Sanna se întoarse pe hol. Era ceva la Nils care-i displăcuse 
mereu. Basse era neajutorat, dar măcar putea fi amabil. Nils, 
însă, avea o duritate care nu înţelegea de unde provenea. Bill 
şi Gun erau oameni drăguţi. Plini de solicitudine. Nils era 
altceva. 

Nu îi plăcea că Vendela umbla cu el. Şi astăzi avu 
sentimentul că nici Vendela nu voia să fie cu Nils. 

— Muzica mai încet. Uşa deschisă. Mergem la centrul 
comunitar în jur de zece. 

— Ştii să conduci? întrebă Jessie când Sam îndreptă cheile 
spre maşină pentru a o debloca. 

El deschise portbagajul şi aşeză pachetul. 

— M-a învăţat mama. Am condus pe aici, pe la fermă. 

— Nu e altceva să conduci pe drum? întrebă ea. 

— Ce propunere ai? Să luăm autobuzul? 

Jessie clătină din cap. Avea dreptate, bineînţeles. Şi, 
oricum, ce mai conta? 

— Am luat totul? 

— Da, cred că da, zise Sam. 

— Ai lăsat stickul de memorie în computer? 

— Da, e imposibil să le scape. 

— Bidoanele? 

— Sunt aici, închise Sam portbagajul şi îi zâmbi: Nu te 
îngrijora. Ne-am gândit la tot. 

— Bine, zise ea şi deschise portiera din dreapta. 

Sam se aşeză la volan şi porni maşina. Părea calm şi sigur 
pe el în faţa volanului, iar ea se linişti. Scană frecvențele de 
radio până găsi un canal cu muzică veselă. Dădu numai de o 
melodie veche a lui Britney Spears, dar era fredonabilă şi 
antrenantă. Şi azi nici nu mai conta. Lăsă geamul în jos cât 
era posibil şi îşi scoase capul afară, închise ochii şi simţi cum 
vântul îi bătea prin plete şi îi mângâia obrajii. Era liberă. După 
toţi anii ăştia, era în sfârşit liberă. Liberă de a fi cine voia să 
fie. 

Totul era aranjat, planificat şi în ordine. Sam făcuse schiţe 
minuţioase în caietul de însemnări, luase în calcul toate 
posibilităţile. Avusese la dispoziţie multe ore singur în camera 
lui pentru a se gândi la această seară. Ce nu ştia, găsise pe 
Google. De fapt, nu era atât de greu. Nu era nevoie de cine 
ştie ce inteligenţă ca să pui la cale cel mai mare dezastru 
posibil. 

Distrugerea era ceea ce avea să curețe, să restabilească 
echilibrul. Pentru că toţi fuseseră părtaşi. Fiecare în felul său. 
Cei care tăcuseră ani la rând, care fuseseră martori fără să 
spună nimic. Care râseseră. Care arătaseră cu degetul. Care 
contribuiseră cu bătăi încurajatoare pe umăr şi strigăte de 
susţinere. Inclusiv cei care protestaseră tăcut, care 

bombăneau fără a-i putea înţelege cineva, mai mult pentru ei, 
doar ca să se simtă ei înşişi oameni mai buni. 

Chiar şi ei meritau până la urmă să sufere un fel de 
consecinţă. j 

Sosiră devreme. In clădire, lumea pregătea discoteca serii. 
Nimeni nu se uita la ei. Nu le fu greu să descarce din maşină 
şi pe furiş să ducă acolo tot ce aveau nevoie. Bidoanele cu 
benzină erau grele, dar luară fiecare câte unul şi le ascunseră 
în tufişuri, după crengi. Lumina slabă a serii avea să-i ajute să 
ascundă totul. 

Sam verifică ieşirile. Se gândise mult înainte să găsească 
răspunsul cel mai simplu. Lacăte mari. Ar fi mers, desigur, să 
spargi o fereastră. Dar nu credea că cineva ar fi putut fi atât 
de întreprinzător sau atât de curajos. Erau toţi atât de laşi... 

Aşteptară în maşină, cufundaţi în banchete. Nu vorbeau, se 
ţineau numai de mână. El iubea căldura mâinii ei într-a lui. 
Avea să-i lipsească. Dar era singurul lucru care avea să-i 
lipsească. Durea prea mult. Viaţa durea prea mult. 

Până la urmă, lumea începu să sosească. Sam şi Jessie se 
uitau pe geam, îi observau pe cei care veneau. Nu aveau să 
înceapă înainte ca cei mai importanţi să fie acolo. 

Până la urmă, îi văzură venind. Vendela şi Nils mai întâi. 
Basse un moment după ei. Trioul părea să se fi dizolvat. Sam 
se aplecă spre Jessie şi o sărută. Buzele îi erau cam uscate şi 
încordate, dar se înmuiară la atingerea lui. 

Sărutul nu dură mult. Erau gata să înceapă. Totul fusese 
spus, totul fusese pregătit. 

Nimeni nu se uită la ei când coborâră din maşină. Merseră 
în arc larg pentru a ajunge neobservaţi în partea din spate. 
Aduseră cu ei bidoanele de benzină şi geanta. Nimeni nu 
observase nimic cât merseseră prin iarbă, era întuneric în 
clădire, ferestrele erau acoperite cu pânză închisă la culoare 
sau plastic. Muzica bubuia deja la volum maxim atunci când 
deschiseră uşile din spate, iar pe ringul de dans se vedeau 
pâlpâind luminile de discotecă. 

După ce aduseră înăuntru bidoanele şi geanta, ieşiră din 
nou. Fixară un lanţ în jurul clanţei şi prinseră lacătul. Nu mai 
aveau nimic la ei în afara banilor pentru intrare şi încă un lanţ 

şi un lacăt. Hotărâţi, merseră în jurul clădirii şi se aşezară la 
coada de la intrare. Nimeni nu-i observa. Toţi erau zgomotoşi 
şi uşor ameţiţi după ce petrecuseră deja prin alte părţi. 

Trecură de casă fără ca nimeni să le adreseze vreun 
cuvânt. Locul era plin de lume acum, o mulţime dansantă, 
turbulentă, cu multe capete. Sam îi reaminti şoptit lui Jessie 
despre plan. Ea aprobă din cap. Merseră de-a lungul pereţilor. 
Un tip şi o tipă se giugiuleau aproape de ieşirea din spate. 
Sam îi recunoscu, erau într-o clasă paralelă. Erau prea 
preocupaţi unul de altul, cu mâinile tatonând pe sub haine, 
pentru a-i remarca pe Sam şi pe Jessie. Ei deschiseră geanta 
şi îşi îndesară repede armele sub haine. Se îmbrăcaseră 
special pentru asta cu haine largi. Lăsară bidoanele unde se 
aflau. Încă nu aveau nevoie de ele. Acum mai aveau nevoie 
doar să închidă uşile de la intrare înainte de a începe 
amuzamentul. 

Când se întoarseră la intrare, Sam îi văzu cu coada ochiului 
pe Vendela şi pe Nils dansând într-un grup. Fără Basse. Se 
uită după el şi îl văzu într-un colţ, în cealaltă parte a sălii. 
Sprijinit de perete, cu braţele încrucişate, se uita fix la Nils şi 
la Vendela. 

La uşile de la intrare încă erau o coadă de zece metri, cu 
petrecăreţi dornici să intre. Cel care vindea biletele era chiar 
în afara uşilor, iar Sam se apropie de el. 

— Trebuie să verificăm dacă aceste uşi pot fi închise. 
Măsuri de siguranţă. Durează numai două minute. 

— Bine, zise băiatul. Sigur. i 

Sam trase uşile şi puse repede lanţul şi lacătul. Işi lăsă 
umerii să cadă şi se forţă să respire adânc. Maximă 
concentrare. Nimeni nu ieşea acum. Nimeni nu intra. Aveau 
controlul sălii. Se întoarse spre Jessie şi îi făcu semn din cap. 
Se bătea în uşile de la intrare, dar ignoră asta. Muzica era 
tare, nimeni altcineva nu mai auzea. 

Cutia cu comanda electrică se afla într-un mic coridor în 
stânga intrării şi merse rapid într-acolo. O ultimă privire 
asupra lui Jessie, care stătea cu mâinile pregătite, pe sub 
haine. Apoi aprinse lumina şi scoase cablul la care era legată 
instalaţia de sonorizare. Acum nu mai era cale de întoarcere. 

Când lumina inundă sala, iar muzica se opri, fu mai întâi un 
moment de tăcere consternată. Apoi cineva începu să strige 
ceva, o fată ţipă. Curând, se auziră mai multe voci agitate. 
Acolo, în lumină, feţele lor erau palide şi jalnice. Sam simţea 
cum îi creştea stima de sine şi îşi lăsa emoţiile acumulate ani 
la rând să se reverse din el ca un val agreabil. Păşi în faţă, se 
puse cu spatele la uşa de la intrare şi se întoarse spre ringul 
de dans, ca să poată fi văzut de toată lumea. 

Jessie veni lângă el. 

Cu mişcări lente, Sam scoase armele. Stabiliseră să aibă 
fiecare câte două pistoale. O puşcă ar fi fost incomodă şi greu 
de ascuns. 

Slobozi o împuşcătură în aer cu unul dintre pistoale şi 
imediat tumultul se opri. Toţi se uitară la ei cu ochii mari. În 
sfârşit, se răsturnase situaţia. Ştiuse mereu că era mai bun 
decât ei. Vieţi mărunte cu gânduri meschine şi banale. 
Curând, ei aveau să fie uitaţi. Pe el şi pe Jessie nu-i va uita 
nimeni. 

Sam merse spre ringul de dans. Nils şi Vendela se uitau 
prosteşte la el. Îl încânta groaza din privirea lui Nils. Vedea pe 
faţa lui că ştia. Cu o mână sigură, Sam ridică pistolul. Lent, 
pentru a savura fiecare secundă, apăsă pe trăgaci. Il nimeri 
perfect, chiar în mijlocul frunţii, iar Nils căzu pe spate, cu ochii 
deschişi. Se scurse un mic şiroi de sânge din gaura perfect 
rotundă. 


Hoinăriră şi hoinăriră. În fiecare seară ieşeau şi se plimbau. 
Simţeau că îi sufocă aerul stătut de la demisol, era de parcă 
pereţii se apropiau când venea timpul să se culce. Zgomotul 
de la televizor se oprea de abia pe la două-trei noaptea, 
bătrâna nu părea să aibă somn. 

Singurul lucru care îi ajuta era să iasă şi să meargă. Ore la 
rând. Să obosească şi să inhaleze atâta oxigen, cât să le 
ajungă pentru toată noaptea petrecută la demisol. 

Nu vorbeau în timpul plimbărilor. Exista riscul să aducă 
vorba despre cele petrecute, să-şi hrănească acele coşmaruri 
cu case în ruine şi copiii sfârtecaţi în explozii. Exista şi riscul 
să înceapă să vorbească despre viitor şi să realizeze că 

pentru ei era lipsit de speranţă. 

Li se părea că oamenii din casele pe lângă care treceau 
trăiau în altă lume. 

De cealaltă parte a ferestrelor era acea parte a Suediei pe 
care voiau să o cunoască, şi asta încercau în fiecare seară. 
leşeau în lume, se uitau la balcoanele care erau aşa ciudat de 
decorative. Fără haine la uscat, fără felinare, poate câte un şir 
de luminiţe. O dată, Adnan văzuse pe cineva instalând un 
palmier yucca pe balcon. | se păruse atât de neobişnuit, că 
simţise nevoia să îi atragă atenţia lui Khalil. 

După oraş, obişnuiau să coboare până la şcoală. Îi fascina 
să vadă o şcoală suedeză. Părea atât de nouă, de frumoasă. 

— Par să aibă petrecere în casa roşie, spuse Adnan arătând 
spre centrul comunitar. 

Bill încercase să le explice termenul de „centru comunitar”, 
dar nu găsiră corespondent în arabă, aşa încât toţi refugiații 
botezaseră clădirea „casa roşie”, în ziua când fuseseră 
găzduiţi acolo. 

— Să mergem să vedem? întrebă el. 

Khalil clătină din cap. 

— Par a fi tineri. Probabil s-a băut alcool. Şi atunci mereu 
va fi cineva gata să se ia la harţă cu nişte străini ca noi. 

— Ei, nu neapărat, spuse Adnan trăgându-l de braţ pe 
Khalil. Şi poate vom întâlni nişte fete. 

Khalil oftă. 

— Cum am spus: va fi scandal dacă vom merge. 

— Of, hai odată. 

Khalil şovăi. Ştia că exagera cu precauţia, dar nu era el 
responsabil pentru asta. 

Adnan începu să meargă spre clădire, iar Khalil îl smuci de 
braţ. 

— Ascultă! 

Adnan se opri şi ascultă. Se întoarse spre Khalil cu ochii 
căscaţi. 

— Împuşcături, zise el. 

Khalil confirmă din cap. Era un sunet pe care îl cunoşteau 
amândoi prea bine. Şi venea de la centrul comunitar. Se 
uitară unul la altul. Apoi se grăbiră spre sunet. 

— Ce petrecere fantastică a fost, zise Erica strecurându-se 
mai aproape de Patrik pe canapea. Am fost de-a dreptul 
uimită când Anna şi Dan au intrat în biserică ieri. Bănuiam că 
îmi ascunde ceva, dar nu aş fi ghicit niciodată că era vorba de 
o nuntă dublă. 

Încă era şocată de surpriză, dar petrecerea de nuntă se 
dovedise a fi fost cea mai amuzantă dintre toate la care 
participase, inclusiv a sa. Toţi fuseseră atât de captaţi de 
lovitura de teatru a Annei şi a lui Dan, că atmosfera de 
petrecere se instalase deja din biserică. După o masă 
minunată cu o groază de toasturi, ringul de dans vuise până 
dimineaţa. 

Acum stăteau pe terasă, contemplând apusul şi savurând 
amintirile. 

— Dumnezeule, să fi văzut cum arătai când au intrat Dan şi 
Anna. Credeam că te transformi într-o pată udă. Nu credeam 
că cineva ar putea plânge atât de mult. Ai fost foarte dulce. |ţi 
curgea machiajul şi semănai cu un raton. Sau o pisicuţă. O 
pisicuţă neagră cu botic dulce... 

— Foarte amuzant, zise Erica dar era obligată să-i dea 
dreptate. 

Fusese nevoită să-şi repare machiajul la toaletă de cum 
intraseră în hotel. Curseseră tot tuşul şi mascara, şi arăta ca... 

Erica împietri. Patrik se uită mirat la ea. 

— Ce este? Arăţi de parcă ai fi văzut o fantomă. 

Erica se ridică rapid. Ajunsese să se gândească la încă un 
lucru care o frământase. Ceva ce spusese Patrik despre 
Helen. 

— Ai spus ceva ieri când am vorbit despre Helen. Ceva 
despre „ciocolata pe care i-a dat-o Neei”. Despre ce era 
vorba? 

— Păi Nea avea ciocolată în stomac, era ultimul lucru pe 
care îl mâncase. Da, biscuit şi ciocolată, mai exact, iar 
bănuiala lui Pedersen era că mâncase ciocolată Kex. Când am 
întrebat-o pe Helen despre asta, a spus că Nea o văzuse pe 
ea mâncând ciocolată şi a rugat-o să o lase să guste, aşa că a 
împărţit-o cu ea. Am găsit un ambalaj în pod, prin urmare se 

potriveşte... 

— Helen nu ar fi putut mânca ciocolata. E alergică. Ea a 
pomenit asta mai întâi? Sau tu? 

Patrik se gândi o clipă şi clătină din cap. 

— De fapt, nu mai ştiu... Poate că eu am zis primul. 

— Şi cum îşi numea Nea pisica? Prietenul din hambar? 

— Pisica neagră, râse Patrik. Copiii sunt aşa amuzanţi. 

— Patrik, zise Erica şi se uită la el cu un aer grav. Ştiu cum 
se potrivesc lucrurile. Ştiu cine a făcut asta. 

— A făcut ce? 

Erica fu pe punctul de a explica, când lui Patrik îi sună 
telefonul. 

O străbătu un fior de îngrijorare când îi văzu privirea. 

Patrik ascultă încruntat, închise şi se întoarse spre ea. 

— Trebuie să plec, zise el. A sunat Martin, sunt împuşcături 
în centrul comunitar din Tanumshede. 


— Ce ştim, de fapt? se întoarse Martin spre Paula şi 
Mellberg, care stăteau în spate. 

Fusese de serviciu şi îi luase şi pe ei după ce îl sunase pe 
Patrik. 

— Ştim cine e cel care trage? 

— Nu, zise ea. Dar sunt în contact cu Annika, telefoanele au 
început să curgă la secţie, sper să aflăm mai multe imediat. 

— Poate avea legătură cu refugiații? întrebă Mellberg. Din 
nou? 

— Nu cred, zise Martin clătinând din cap. Pare un fel de 
petrecere de şcoală, înainte de începerea şcolii săptămâna 
viitoare. Deci sunt elevi de gimnaziu. 

— La naiba, sunt adolescenţi, pufni Mellberg. Cât mai 
avem? 

— Te rog, Bertil, ai condus pe drumul ăsta la fel de des ca 
şi mine, spuse Martin iritat. 

— Avem nevoie de întăriri? întrebă Paula. Să sun la 
Uddevalla? 

Martin se gândi o clipă. Dar ştia instinctiv ce să răspundă. 
Îşi dădea seama că era grav. Foarte grav. 

— Da, sună la Uddevalla, zise el fără să se mai consulte cu 

Mellberg. 

Apăsă pe acceleraţie. 

— Ajungem imediat, îi vedeţi pe Patrik şi pe Gösta? 

— Nu, dar sunt pe drum, spuse Paula. 

Când Martin întoarse pentru a parca lângă centrul 
comunitar, văzu doi tineri alergând dinspre clădire. Găsi rapid 
un loc şi reuşi să-i oprească. 

— Ce se întâmplă? 

— Someone is shooting in there! zise unul din băieţi pe 
care Martin îl recunoscu din tabăra de refugiaţi. E crazy! 
People are panickings5... 

Cuvintele ţâşneau din el într-un amestec de engleză şi 
suedeză. Martin ridică o mână pentru a-l face să vorbească 
mai rar. 

— Ştiţi cine e? 

— Nu, nu am văzut, we just heard shots and people 
screaming.66 

— Bine, mulţumesc, fugiţi de aici, zise Martin făcându-le 
semn să plece. 

— Trebuie să aflăm ce se petrece, mă apropii, zise el 
ţinându-şi arma lângă picior. 

— Venim şi noi, zise Paula şi Mellberg. 

Martin aprobă din cap. 

Mai mulţi tineri veneau alergând spre ei şi Martin înţelese 
că se aflaseră afară. Nu vedea pe nimeni ieşind din clădire. 

— Ne separăm, zise el. Mergeţi atenţi cât mai aproape de 
ferestre. Trebuie să avem idee ce se petrece înăuntru. 

Amândoi aprobară din cap şi se strecurară tăcuţi spre 
clădire. Cu nervii întinşi la maximum, Martin se uită pe o 
fereastră din lateral. 

Sângele îi îngheţă în vine. Acum ştia cu ce aveau de-a face. 
Dar asta nu însemna că ştia cum să facă faţă situaţiei. Patrik 
şi Gösta erau pe drum, dar avea să dureze ceva până la 
sosirea întăririlor din Uddevalla. lar intuiţia îi spunea că nu 


65 E cineva care trage acolo înăuntru! E o nebunie! Oamenii sunt 
panicaţi... (în lb. engleză în original). (n.t.) 

66 Doar am auzit focuri de armă şi oameni ţipând (lb. engleză în 
original). (n.t.) 

aveau atât de mult timp. 

Se auziră ţipete tot mai multe şi mai ascuţite. Sam trase în 
aer. 

— Ţineţi-vă gura! 

Toţi tăcură, dar câteva suspine înăbuşite tot se auziră. Sam 
îi făcu semn lui Jessie şi ea merse pe lângă el spre ieşirea din 
spate. Luă anevoie bidoanele cu benzină şi le aşeză lângă 
picioarele lui Sam. 

— Tu, zise el făcând semn spre un băiat în cămaşă albă şi 
pantaloni maro. lei bidonul ăsta şi îl verşi pe acolo! 

Făcu semn cu mâna de-a lungul peretelui din stânga. 

— Şi tu, zise arătând spre un băiat cu ten închis şi bluză 
roz. Tu te ocupi de partea asta. Ai grijă să înmoi bine 
draperiile. 

Arătă spre bucăţile de material care atârnau peste ferestre. 

Ambii băieţi rămaseră iniţial ca paralizaţi, dar când Sam 
ridică pistolul, prinseră viteză. Luară câte un bidon de benzină 
fiecare. Rămaseră de o parte şi de alta a sălii, şovăind. 

— Grăbiţi-vă, strigă Sam. 

Se întoarse spre Jessie. 

— Ai grijă să facă totul cum trebuie! Dacă nu, împuşcă-i! 

Sam privea la mulţimea tremurândă, suspinătoare, jalnică. 
Mai mulţi începuseră să caute o cale de ieşire, calculându-şi 
şansele de fugă. 

— Uşile sunt încuiate, nu puteţi ieşi, zise el răsuflând din 
greu. N-ar fi o idee bună să încercaţi ceva. 

— De ce? suspină Felicia, din clasa lui. De ce faceţi asta? 
Una dintre cele populare. Sâni mari, păr blond şi bogat. 
Proastă ca noaptea. 

— Da, de ce, voi ce credeţi? zise el. 

Se uită spre Vendela, care rămăsese unde căzuse Nils. 
Tremura în fusta ei scurtă şi în bluza ei minimală. 

— Ai vreo teorie, Vendela? De ce facem noi asta? 

Îşi plimbă privirea prin sală şi se opri asupra lui Basse. 

— Tu ce crezi? 

Basse plângea tăcut, cu lacrimi mari. 

— Nu sta acolo singur, zise Sam. Vino la Vendela şi la Nils. 
Doar sunteţi prieteni atât de buni. Gaşca de fier. 

Basse începu să se mişte lent spre Vendela, care privea fix 
înainte. Se aşeză lângă ea, fără a se uita la corpul lui Nils. 

Sam îşi înclină capul într-o parte. 

— Pe care dintre voi să vă împuşc mai întâi? Puteţi decide 
voi, nu e tare? Sau vreţi să hotărăsc eu? Nu e o decizie tocmai 
uşoară. S-o iau pe căţeaua care e şefa supremă sau pe acest 
nătărău mizerabil care face tot ce i se spune? 

Nu răspunseră. Obrajii Vendelei erau acoperiţi cu liniile 
negre de la rimelul care curgea. 

Controlul. Acum era al lui. 

Sam ridică pistolul. Trase. Vendela căzu pe duşumea fără 
să scoată un sunet. Intre pereţi răsunară ţipete ascuţite, iar el 
strigă din nou: 

— Tăceţi! 

Plânsetele nu puteau fi oprite, iar un băiat mic, dintr-a 
şaptea, vomită pe duşumea. Vendela ajunsese chiar în 
dreapta lui Nils. Sam nu ochise la fel de bine ca atunci când îl 
împuşcase pe acesta, glonţul străbătuse ochiul drept al 
Vendelei. Dar rezultatul era acelaşi. Era moartă. 


Erica stătea pe locul de lângă Patrik, care conducea mai 
rapid decât niciodată. Ştia că era împotriva oricăror reguli, 
oricărei raţiuni, dar îl obligase să o ia cu el. „Viaţa tinerilor e 
în pericol”, îi spusese ea. „Aveţi nevoie de mulţi adulţi care să 
ofere sprijin şi consolare.” Şi avusese dreptate. Bineînţeles. Îi 
strânse mâna Ericăi în timp ce privea frumosul peisaj de vară. 
In mod normal, îl trăgea la somn să conducă pe drumuri pustii 
şi întunecate, însă acum se simţea mai treaz ca niciodată. În 
sfârşit, văzu calea lăturalnică ce ducea sus la centrul 
comunitar. Viră zgomotos şi parcă lângă maşinile lui Martin şi 
Gösta. O îndemnă pe Erica să rămână în maşină şi ieşi pentru 
a primi un prim raport asupra situaţiei. 

— E fiul lui Helen! Şi fiica lui Marie! zise Martin privindu-l 
surescitat. 

Mellberg şi Paula încuviinţară. 

— Situaţia e acută, ce facem? Sam şi?... 

Martin încercă să-şi aducă aminte numele şi Patrik îl 
completă. 

— Jessie, o cheamă Jessie. 

— Da, Sam şi Jessie sunt înarmaţi şi îi ţin ostatici pe tinerii 
dinăuntru. Am văzut unul pe duşumea care nu se mişca. 
Stăteau în faţa lui, aşa că nu ne-am dat seama cât de grav 
era. Am verificat cu ambulanţa, sunt pe drum, dar va mai 
dura ceva. 

— Şi întăririle din Uddevalla? întrebă Patrik. 

— Ajung în vreo jumătate de oră, zise Paula. Nu cred că 
putem aştepta atât de mult. 

Se auzi încă un foc din centrul comunitar şi toţi tresăriră. 

— Ce facem? întrebă Gösta. Nu putem sta şi aştepta întăriri 
în timp ce ei continuă să tragă. 

Patrik rămase pe gânduri preţ de câteva secunde. Apoi luă 
o decizie rapidă. 

Deschise portiera şi o rugă pe Erica să iasă. Explică ce se 
întâmplase şi ce era în joc. 

— Nu-i aşa că ai numărul de telefon al lui Sam? întrebă el. 

Ea aprobă din cap. 

— Da, l-am primit când i-am luat interviul. 

— Mi-l poţi da? Singura noastră şansă ar fi să ajungem la el, 
să vorbim cu el, să-i facem să înţeleagă, pe el şi pe Jessie, ce 
nebunie fac ei acum. X 

Erica îi dădu numărul. Il- tastă, cu degete tremurânde. 
Continua să sune, dar nimeni nu răspundea. 

— La naiba! zise el simțind cum panica îi creştea. Helen ar 
fi trebuit să fie aici. Poate Sam i-ar fi răspuns. Dar ia prea 
mult timp să mergem să o aducem. Trebuie să intrăm în 
legătură cu Sam acum, altfel va împuşca mai mulţi tineri! 

Erica se apropie de el. 

— Să încerc eu? zise ea cu glas scăzut. Poate răspunde 
dacă vede că sun eu. Am reuşit să intru în contact cu el când 
ne-am întâlnit. Am avut impresia că am ajuns la el, iar el s-a 
deschis în faţa mea. 

Patrik o privi cu un aer grav. 

— Merită o încercare. 

Erica deschise telefonul şi el se uită încordat la ea în timp 
ce suna. 

— Deschide difuzorul, o îndemnă el încet. 

— De ce suni? 

Vocea lui Sam răsună fantomatic în parcare. 

Erica inspiră adânc. 

— Speram să vrei să vorbeşti cu mine. Când ne-am întâlnit, 
am avut senzaţia că ţi se pare că nimeni nu te ascultă. Dar eu 
te ascult... 

Se făcu linişte. În fundal se auziră suspine şi murmur şi 
cineva care ţipa. 

— Sam? 

— Ce vrei? întrebă el cu un glas ca din mormânt. 

Un glas de om bătrân. 

Patrik făcu semn să-i dea telefonul şi după ce ezită câteva 
secunde Erica i-l înmână. 

— Sam? Aici Patrik Hedström. De la poliţie. 

Tăcere. 

— Vrem numai să vorbim un pic. E cineva pe acolo care are 
nevoie de ajutor? Ambulanţa e pe drum... 

— E prea târziu pentru ambulanţă. 

— Ce vrei să spui? întrebă Patrik. 

— E prea târziu... 

Glasul lui Sam se stinse. În fundal o auziră pe Jessie 
răstindu-se la cineva să tacă. 

Patrik şovăi. Se uită la Erica, ea aprobă din cap. Era un risc. 
Ori ajungeau la Sam, ori agravau situaţia. Dar singura şansă 
era să comunice cu Sam. Nu puteau intra în clădire înainte de 
a sosi întăririle, aşa că nu le rămânea decât să îşi pună 
speranţele în susţinerea unei conversații. 

— Ştim, Sam, zise Patrik. Ştim ce s-a întâmplat. Ştim că 
mama ta a încercat să-şi asume vina pentru cele petrecute. 
N-ai putea să le dai drumul tinerilor de acolo, nu au făcut 
nimic, putem vorbi despre asta? 

— Nu au făcut nimic? Ce dracului ştiţi voi despre ce au 
făcut şi ce n-au făcut? Vocea lui Sam urcă în falset. Habar nu 
aveţi. Sunt odioşi. Mereu au fost odioşi şi nu merită să mai 
trăiască. 

Pufni şi Patrik văzu o breşă, o deschidere. Atâta vreme cât 
Sam simţea ceva, putea ajunge la el. Cei mai periculoşi erau 
oamenii care se închideau de tot. 

— Şi Nea? întrebă el. Ce s-a întâmplat cu ea? Şi ea merita 
să moară? 

— Nu, a fost un accident, zise Sam cu glas scăzut. Nu am 
vrut. Eram... am văzut... am văzut-o pe mama sărutând-o pe 
Marie. Credeau că sunt singure, dar le-am văzut clar din 
ascunzişul meu din hambar. Voiam numai să fiu lăsat în 
linişte, iar Nea nu-mi dădea pace. Tutuia şi îmi cerea să ne 
jucăm şi până la urmă mi-am pierdut cumpătul şi am 
îmbrâncit-o. A ajuns periculos de aproape de margine, mi-am 
întins mâna să o trag de acolo, dar cred că i s-a făcut frică de 
mine, brânciul a fost mai puternic decât am vrut, a făcut un 
pas înapoi... şi a căzut... 

Se făcu tăcere. Patrik se uită spre Erica. 

— Şi mama ta te-a ajutat să te ocupi de asta? zise el, deşi 
ştia deja răspunsul. 

Tăcere. Numai vaietul din fundal al unor voci care nu 
puteau fi identificate. 

Suspine şi strigăte de ajutor. 

— Îmi pare rău, zise Sam cu o voce joasă. Spune-i mamei 
că îmi pare foarte rău pentru tot. 

Apoi închise. 

Patrik încercă agitat să sune din nou, dar nimeni nu 
răspunse. Din nou o împuşcătură şi toţi tresăriră. Patrik se 
uită exasperat la ceas. 

— Nu putem aştepta. Trebuie să ne apropiem. Erica, tu stai 
aici cu Mellberg. Sub nicio împrejurare nu părăseşti maşina, 
bine? 

Erica aprobă din cap. 

— Paula, Martin şi Gösta, veniţi cu mine. Mellberg, îi preiei 
pe colegi când sosesc şi îi informezi ce se întâmplă. Bine? 

Toţi aprobară din cap. Patrik privi cu amărăciune spre 
centrul comunitar şi verifică dacă arma era la locul ei. Nu 
avea idee cum să împiedice catastrofa. Insă trebuia să 
încerce. 


Când Sam închise, tremura uşor. Ştiau. Ştiau ce făcuse. 
Pentru un moment, rememoră totul. Micul trup de copil care 
îşi pierduse echilibrul la margine. Voia numai să plece de 

acolo, să îl lase singur. Expresia ei când căzuse peste margine 
fusese mai mult mirată decât temătoare. Se repezise să o 
prindă, însă fusese prea târziu, deja era pe jos, cu o baltă de 
sânge în jurul capului. Răsuflase horcăit de câteva ori. Copul 
se strânsese şi ochii îi rămaseră goi. 

Dacă asta nu s-ar fi întâmplat, sigur nu s-ar fi aflat aici. Ce 
scrisese în caietul de însemnări fusese numai un joc, o 
fantezie, un mod de a crea senzaţia că putea oricând să preia 
controlul dacă ar fi dorit. Însă după ceea ce ei îi făcuseră lui 
Jessie şi după ceea ce el îi făcuse Linneei, nu mai era nimic de 
pierdut. 

— Poliţia e afară, îi spuse lui Jessie. E timpul să terminăm 
aici. 

Jessie aprobă din cap. 

Merse spre Basse, se puse în faţa lui. Cu picioarele 
depărtate. Calmă. Luă pistolul şi plasă ţeava pe fruntea lui 
Basse. Ochii acestuia se umplură de lacrimi şi încercă un 
„ijartă-mă”. Nu se auziră decât nişte suspine. Braţul lui Jessie 
tresări când trase. Capul lui Basse alunecă şi căzu pe spate şi 
el. Sam şi Jessie se uitară pentru o clipă la trio, în timp ce în 
jurul lor se porniră din nou strigătele. Acum era de ajuns ca 
Sam să ridice arma ca să se facă tăcere. 

Jessie îşi băgă mâna în buzunar şi scoase două brichete. Le 
aruncă băieţilor care vărsaseră benzina. 

— Aprindeţi, zise scurt Sam. 

Nu se mişcară. Doar se uitară la brichete. 

Calm, Sam îi trase un glonţ în piept băiatului cel mare cu 
cămaşă albă. Acesta se uită uimit spre coşul pieptului, unde 
se forma un şuvoi roşu de sânge. Apoi se prăbuşi în genunchi 
şi căzu pe burtă. Bricheta rămăsese în mâna lui dreaptă. Sam 
îi făcu semn unui băiat mic, care se aplecă înspre ea 
tremurând. 

— Aprinde, zise el şi ridică din nou pistolul. 

Băieţii duseră brichetele spre draperiile îmbibate cu 
benzină. Apoi flăcările cuprinseră pânzele şi se ridicară spre 
tavan. Nu mai avea sens să încerce să potolească strigătele. 
Masa de oameni se mişcă panicată spre uşi. 

Sam şi Jessie se plasară unul în spatele celuilalt, precum 

exersaseră. Ridicară pistoalele. El simţi căldura spatelui lui 
Jessie, zdruncinăturile ritmice din trupurile lor pe când 
trăgeau. Nimeni nu scăpa, nimeni nu merita să scape, erau 
toţi sau niciunul, ştiuse asta de la început. Era valabil şi 
pentru el. Şi pentru Jessie. Pentru o clipă, regretă că o trăsese 
după el. Apoi o văzu în faţa ochilor pe Nea căzând. 


Poliţia îi îndemnase să meargă acasă. Khalil era mai mult 
decât dornic să facă asta dar Adnan îl trase de pulovăr. 

— Nu putem pleca, trebuie să ajutăm! 

— Cum? întrebă Khalil. Poliţia e a aici. Cum am putea ajuta? 

— Nu ştiu, dar sunt tineri acolo. De vârsta mea. 

— Nu avem voie să mergem acolo, zise Khalil arătând spre 
clădire. 

Poliţiştii se strecuraseră în faţă, după colţ, de unde se 
putea vedea înăuntru. 

— Fă cum vrei, zise Adnan şi se întoarse. 

Khalil înţelese că mergea în partea din spate. 

— La naiba, înjură el şi îl urmă. 

Un fel de pânză acoperea geamurile pe interior, dar nu era 
pusă etanş şi putură vedea printr-o breşă. Curând, îi 
identificară pe făptaşi. Un băiat şi o fată. Păreau foarte tineri. 
Un băiat şi o fată zăceau pe duşumea. Fata se îndreptă spre 
un băiat. Khalil simţi cum Adnan îl prindea strâns de braţ. 
Fără niciun fel de emoție, fata îl împuşcă pe băiat. Capul îi 
căzu pe spate şi se prăbuşi lângă celelalte două corpuri. 

— De ce nu face nimic poliţia? şopti Adnan înghiţindu-şi 
plânsul. De ce nu fac nimic? 

Lovi lanţul cu lacăt. 

— Sunt prea puţini, aşteaptă întăriri, zise Khalil cu 
respiraţia tăiată. 

— Cei doi au izolat sala, dacă intră poliţia, există riscul să 
fie împuşcaţi şi alţii. 

— Da, dar să stai numai şi să te uiţi... 

Prinsoarea lui Adnan devenea tot mai dureroasă. 

Mai fu împuşcat un băiat, unul dintre cei care vărsase 
benzina, iar băiatul cu pistolul îi făcu semn unui băiat mic cu 
ochelari. 

— Ce fac acum? 

— Cred că ştiu, zise Khalil. 

Se întoarse şi vomită. Se murdărise pe pantofi. Se şterse la 
gură cu palma. In sală se dezlănţuiseră flăcările. Acum se 
auzeau strigăte de la copiii de acolo, angoasa şi panica 
creştea cu fiecare secundă. Se repeziră spre uşile de la ieşire. 
Se auzi o cavalcadă de focuri de armă. Adnan şi Khalil vedeau 
cu groază cum copiii cădeau la pământ. 

Khalil se uită în jur. Observă ceva mai încolo o piatră 
desprinsă din pavaj, o aduse şi o ridică deasupra capului. Lovi 
în repetate rânduri zăvorul uşii, iar până la urmă lanţul cedă 
şi putură să deschidă uşile. 

Focul se îndreptă spre ei. Ca şi strigătele de panică şi 
angoasa. Fumul era dens, negru şi ataca ochii, dar văzură 
totuşi lume care se năpustea afară. 

— Aici, aici! strigau ei în timp ce îi ajutau să iasă pe uşă 
unul după altul. 

Ochii le erau împăienjeniţi de fum, îi usturau şi lăcrimau, 
totuşi reuşeau să-i ghideze pe copiii îngroziţi spre libertate. 
Khalil îl auzi pe Adnan strigând chiar lângă el, îl văzu ajutând 
o fată înspăimântată. 

Apoi focul îl cuprinse pe Adnan. Khalil se întoarse când 
începu să strige de durere. 


Bohuslân 1672 


Se adunase multă lume pe dealul eşafoadului. Călăul aştepta 
lângă butuc când Elin fu luată din şaretă. Mulțimea de acolo 
rămase cu răsuflarea tăiată la vederea ei. Avea un veşmânt 
nou, alb, însă capul îi era pleşuv şi ars, mâinile îi atârnau 
inerte şi sucite pe lângă corp şi îi venea greu să meargă când 
fu lăsată în fată de două gărzi. 

În fața butucului, căzu în genunchi. Încordată, îşi plimbă 
privirea peste toţi cei care se uitau la ea cu ochii căscați. 
Singurul lucru la care se putuse gândi de când recunoscuse, 
iar sentința fusese pronunțată, era dacă Märta avea să fie 

acolo. Avea să fie obligată să-şi vadă mama murind? 

Spre uşurarea ei, Märta nu se vedea nicăieri. Britta stătea 
acolo cu Preben. Ebba din Mörhult ceva mai departe. Şi mulți 
oameni care trăiseră cot la cot cu ea şi cu Per, sau alături de 
ea la casa parohială. 

Lars Hierne nu era acolo. Trecuse mai departe la alte 
treburi, alte vrăjitoare, ale creaturi ale necuratului ce trebuiau 
stârpite. Pentru el, Elin Jonsdotter era doar un nume în 
registre. Încă o vrăjitoare pe care comisia Împotriva vrăjitoriei 
o prinsese şi o executase. 

Britta era cu burta mare acum. Stătea acolo mulțumită, cu 
mâinile pe pântec. Fața îi strălucea de neprihănire. Preben 
era lângă ea cuprinzând-o cu brațul, cu privirea fixată în 
pământ şi cu pălăria în cealaltă mână. Erau atât de aproape. 
Numai la câțiva metri de ea. Ebba din Morhult pălăvrăgea cu 
femeile de lângă ea. Elin o auzi spunând din nou bucăţi alese 
din mărturia ei. Se întreba de câte ori işi povestise Ebba 
minciunile. Mereu fusese o bârfitoare slobodă la gură şi o 
mincinoasă. 

Ura fierbea în ea. Avusese multe ore în celula ei întunecată 
să treacă în repetate rânduri prin tot. Fiecare cuvânt. Fiecare 
minciună. Râsul Mărtei când spunea cu inocentă lucrurile pe 
care o făcuseră ei să le spună. Privirea mulțumită a Brittei 
când o luase pe Mărta de mână şi o condusese afară din sala 
judecății. Cum va putea ea să trăiască cu asta când se va 
face mare şi va înțelege ce făcuse? Furia se acumula în ea. 
Devenea furtună. La fel ca furtuna care i-l luase pe Per, care 
le transformase pe ea şi pe Mărta în victime lipsite de apărare 
şi la mila altora. 

Îi ura. Îi ura cu o intensitate care o făcea să se zguduie în 
veşmântul ei alb. Se ridică pe picioarele slabe. Gărzile făcură 
un pas înainte dar călăul ridică o mână pentru a-i opri. Cu ochi 
care ardeau de furie, se clătină în sarafanul ei alb şi îşi 
încordă privirea spre Britta, Preben şi Ebba. Toţi tăceau şi se 
uitau neliniştiţi la ea. Doar era vrăjitoare. Cine ştie ce putea 
să facă acum, la un pas de moarte? 

Vorbi calm, cu o voce puternică şi stabilă, cu privirea fixată 
asupra celor care o condamnaseră la moarte, cei trei care 

stăteau acolo aşa de plini de virtute. 

— Poate i-ati făcut pe toți să creadă că ati făcut ceva în 
numele Domnului. Dar eu ştiu mai bine. Britta, ai fost mereu 
un om fals şi rău, ai fost aşa de când ai ieşit din pântecelele 
mamei tale prefăcute. Preben, eşti un desfrânat şi un 
mincinos, un bărbat moale şi laş. Ştii că te-ai culcat cu mine, 
nu o dată, ci de mai multe ori, în spatele nevestei tale şi în 
spatele Domnului. Și Ebba din Morhult: tu, babă rea, 
pizmuitoare şi bârfitoare, care nu ai putut niciodată suporta 
că vecina ta a avut cu o bucată de pâine mai mult decât tine. 
Să ardeti toţi în iad! Da, şi odraslele voastre să aibă parte de 
infamie, moarte şi foc! Neam după neam. Puteţi să-mi 
distrugeti trupul acum cu fier şi foc, dar cuvintele mele vor 
trăi cu voi multă vreme după ce trupul meu se va fi răcit. Asta 
vă promit eu, Elin Jonsdotter, în această zi, în fața lui 
Dumnezeu  atotputernicul. Şi astea fiind spuse, acum sunt 
gata să îl întâlnesc. 

Se intoarse spre călău şi dădu din cap. Apoi căzu în 
genunchi, işi puse capul pe butuc şi îşi fixă privirea în pământ. 
Cu coada ochiului, văzu cum aprindeau rugul pe care trupul ei 
decapitat avea să ardă. Când toporul căzu, Elin. işi făcea 
ultima rugăciune, către acel Dumnezeu pe care tocmai îl 
invocase. Simţea cu tot sufletul că o ascultase. Aveau să fie 
pedepsiți. 

Când capul fu despărțit de trup, se rostogoli pe pantă, iar 
când se opri, ochii clipiră spre cer. Urmă un moment de 
tăcere şi răsuflări şocate. Apoi strigătele de jubilare urcară 
spre înalt. Vrăjitoarea era moartă. 

Patrik se pregătise toată dimineaţa pentru convorbirea cu 
Helen. Jucase multe roluri în această poveste. Ca mamă a 
unui adolescent mort, ar fi trebuit lăsată în pace cu durerea 
ei. Dar în calitate de mamă a unui ucigaş, trebuia să-i ajute în 
continuare în investigaţie. Patrik îşi dădea seama că avea de 
ales atitudinea cea mai potrivită. Ca tată, ar fi vrut să o lase 
în pace. Dar ca poliţist, avea nevoie de răspunsurile meritate 
de rudele victimelor. Şi erau multe. Tot oraşul voia să 
înţeleagă ce se întâmplase. Ba chiar toată ţara. Titlurile de 
prin ziare şi anunţurile erau negre ca noaptea şi îşi strigau 
comunicatele despre cele petrecute în Tanumshede. 

Când apăruseră primele rapoarte despre un omor în masă 
în Tanumshede, Sveriges Vânner se grăbise să afirme pe 
reţelele de socializare că fusese un act terorist comis de unul 
sau mai mulţi cetăţeni străini. Formula „ce v-am zis noi” se 
răspândise ca gândul în acele reţele care le fuseseră la 
îndemână. Însă curând a devenit clar că doi tineri suedezi 
erau cei care cauzaseră acest dezastru inimaginabil, iar ştirea 
fusese transmisă în întreaga lume. Pe de altă parte, nu se 
auzise nici pâs din partea Sveriges Vânner atunci când se 
comunicase în presă despre eroii care reuşiseră să salveze 
vieţile mai multor tineri. In schimb, se răspândi un val de 
respect şi recunoştinţă din partea întregii societăţi. lar 
compasiunea pentru Tanumshede se propaga din poate 
părţile. Suedia era o ţară şocată. Tanumshede era un oraş în 
doliu. 

Dar acum, tot ce vedea Patrik era o femeie în doliu. 
Bărbatul şi fiul ei erau morţi. Cum să se adreseze unei 
persoane atât de lovite? Nu avea idee. 

Când merseseră la casa lui Helen şi a lui James, îl găsiseră 
pe James împuşcat lângă un seif de arme ascuns în spatele 


— 617 — 


unui perete fals într-un dulap. Teoria lor era că Sam îl 
obligase pe tatăl lui să deschidă seiful cu arme şi apoi îl 
împuşcase în cap. li spuseseră lui Helen ce făcuse Sam, cum îl 
găsiseră mort pe James. Plânsese isteric, de dragul fiului, era 
clar. Pe soţ nici nu îl pomenise. 

Helen fusese lăsată în pace o jumătate de oră, însă nu mai 
puteau aştepta. 

— Îmi pare rău pentru pierderea suferită, zise Patrik. Şi îmi 
cer iertare că trebuie să facem asta. 

Helen aprobă din cap. Ochii îi erau goi şi chipul palid. O 
văzuse un medic, dar refuzase orice formă de medicamente. 

— Inţeleg, spuse ea. 

Mâinile îi tremurau uşor, dar nu plângea. Medicul spusese 
că probabil încă era în stare de şoc, însă fusese de părere că 
se putea vorbi cu ea. li sugeraseră prezenţa unui avocat, dar 
ea refuzase. 

— Cum am spus mai devreme, am omorât-o pe Stella, zise 
ea privindu-l drept în ochi. 

Patrik inspiră adânc. Apoi scoase câteva hârtii pe care le 
adusese cu el şi le împrăştie pe masă, pentru a putea citi 
textul. 

— Nu, nu aţi făcut asta, spuse el: 

Helen făcu ochii mari şi se uită nedumerită la el, apoi pe 
foile din faţa sa. 

— Acestea sunt copii ale unui document pe care l-am găsit 
în seiful lui James. A lăsat documente despre diverse lucruri, 
în caz că avea să fie omorât într-una din misiunile lui afară. 

Patrik continuă: 

— Există documente referitoare la lucruri practice: casa, 
contul bancar şi indicaţii pentru înmormântare. Dar ce vreau 
să vă arăt e aici. Este o... hm, cum să o numesc? O 
mărturisire. 

— Mărturisire? repetă Helen. 

Se uită pe documentul cu scrisul lui James, dar îl puse rapid 
de o parte. 

— Spuneţi-mi ce e acolo, zise ea. 

— Nu aţi omorât-o pe Stella, zise Patrik cu un aer grav. 
Credeaţi că aţi făcut-o, dar era încă în viaţă când aţi fugit. 

James... James avea o relaţie cu tatăl dumneavoastră şi şi-a 
dat seama că ar fi fost o catastrofă pentru el şi familie dacă 
Stella supravieţuia şi povestea ce aţi făcut. Aşa că a ucis-o. V- 
a lăsat şi pe dumneavoastră, şi pe KG să credeţi că aţi fost 
cea care aţi omorât-o şi că eli-a ascuns corpul ca să vă ajute. 
In acest fel, el a părut salvatorul, iar KG i-a rămas dator. Din 
acest motiv a acceptat să vă căsătoriţi cu James, începuseră 
să apară întrebări în armată cu privire la James, zvonurile se 
răspândeau. Avea nevoie de o familie ca paravan. Aşa încât |- 
a convins pe KG că cel mai bine pentru ambele părţi era să se 
căsătorească cu dumneavoastră. Aţi fost folosită ca faţadă. 
Aţi fost salvarea unui om cu o viaţă dublă care l-ar fi putut 
costa cariera. 

Helen se uita fix la el. Mâinile îi tremurau şi mai rău, respira 
superficial, dar încă nu zicea nimic. Cu mişcări lente, adună 
copiile după declaraţia lui James şi le strânse într-o minge 
tare de hârtie. 

— M-a lăsat să cred... vocea i se frânse şi strânse şi mai 
puternic mingea de hârtie între mâini. M-a lăsat să cred că... 

li era greu să-şi recapete suflul iar lacrimile începură să-i 
curgă. Furia îi pâlpâia în ochi. 

— Sam... vocea îi juca feste. Faptul că m-a lăsat să cred că 
am fost o ucigaşă a făcut ca Sam... 

Nu putu sfârşi fraza, vocea i se frânse de atâta mânie 
inhibată şi pereţii erau parcă pe cale să explodeze în mica 
încăpere a secţiei. 

— Sam ar fi putut să scape de toate astea! Furia lui... vina 
lui... Nu e greşeala lui. Înţelegeţi, nu? El nu are nicio vină în 
toate astea. Nu este un băiat rău. Nu e răutăcios, nu a vrut 
niciodată răul nimănui înainte. Cred numai că a purtat atât de 
mult din vina mea, că nu a mai putut suporta... 

Incepu să urle. Lacrimile îi curgeau şuvoi. Când se potoli, se 
şterse cu mâneca puloverului şi se uită la Patrik cu o privire 
sălbatică. 

— Toate astea. Totul a fost o minciună. Sam nu ar fi... Dacă 
James nu ar fi minţit în toţi aceşti ani, Sam nu ar... 

Işi strângea pumnii şi îi deschidea iar. Până la urmă, luă 
mingea de hârtie şi o aruncă cu putere în perete. Lovi cu 

pumnii strânşi în masă. 

— Toţi tinerii de ieri! Toţi tinerii aceia morţi! Nimic din toate 
astea nu s-ar fi întâmplat dacă nu... Şi Nea... A fost un 
accident, nu i-a vrut răul! Niciodată nu ar fi... 

Tăcu şi se uită deznădăjduită la perete. Apoi continuă cu o 
voce mai calmă şi infinit de îndurerată. 

— Trebuie să fi suferit atât de mult ca să poată face aşa 
ceva, trebuie să se fi prăbuşit sub tot ce am încărcat pe 
umerii lui, însă nimeni nu va înţelege. Nimeni nu îl va vedea 
pe băiatul meu minunat. Vor vedea un monstru, îl vor descrie 
ca pe o fiinţă îngrozitoare, un ciudat care le-a luat viaţa 
copiilor lor. Cum să-i fac să îl vadă pe băiatul meu bun? Pe 
băiatul meu cald şi iubitor care a fost distrus de minciunile 
noastre? Cum să îi fac să mă urască pe mine, să îl urască pe 
James, dar nu pe Sam? Nu a fost vina lui! A fost victima fricii 
noastre, a vinovăţiei noastre, a preocupărilor noastre egoiste. 
Am lăsat propria durere să devoreze tot ce am avut noi şi tot 
ce a avut el. Cum să îi fac să înţeleagă că nimic nu a fost din 
vina lui? 

Helen căzu în faţă şi se prinse de masă. Patrik şovăi. Rolul 
de poliţist nu-i permitea să se lase mânat de compasiune. 
Fuseseră distruse atâtea vieţi. Însă părintele din el vedea 
suferinţa şi vina paralizantă a altui părinte, şi nu îşi putu 
reprima acea parte a lui. Se ridică, merse de partea cealaltă a 
mesei, trase un scaun lângă Helen şi o îmbrăţişă. Incercă să o 
liniştească, în timp ce lacrimile ei îi umezeau cămaşa. Nu 
existau infractori în această poveste. Nu existau câştigători. 
Numai victime şi tragedii. Şi suferinţa unei mame. 


Ajunsese acasă de abia în zorii zilei. Pompierii. Spitalul. 
Ambulanţele. Jurnaliştii. Totul era învăluit în ceaţă. Marie îşi 
aminti că o interogase un poliţist, dar nu mai ştia ce-i 
răspunsese, numai că nu presimţise nimic, că nu înţelesese 
nimic. 

Nu putuse să o vadă pe Jessie. Nu ştia unde se afla corpul 
ei. Cât mai rămăsese din el. Cât de mult distrusese focul. Şi 
gloanţele poliţiştilor. 

Marie îşi întâlni propria privire în oglindă. Mâinile i se 

mişcau din reflex. O panglică de pânză care-i prindea părul. 
Trei jeturi de loţiune demachiantă pe discul de bumbac. 
Mişcări circulare când îşi întinse loţiunea. Sticluţa cu apă 
tonifiantă. Un alt disc demachiant. Senzaţia rece şi proaspătă 
pe piele când şterse loţiunea vâscoasă de curăţat. Incă un 
disc demachiant pentru a curăța ochii. Mişcările precaute 
pentru a şterge rimelul fără a leza genele. In sfârşit, faţa îi era 
goală. Curată. Gata de a fi întremată, înnoită. Se întinse după 
borcănaşul lat şi argintiu. Cremă de noapte La Prairie. Cumplit 
de scumpă, dar se putea spera că era la fel de binefăcătoare 
pentru piele precum indica preţul. Luă mica spatulă şi o 
introduse în recipient. Puse crema pe degete şi începu să o 
maseze cu grijă. Mai întâi obrajii. Zona din jurul gurii şi 
nasului. Apoi fruntea. Apoi borcănaşul mic argintiu. Crema de 
ochi. Mişcări mai blânde pentru a nu leza pielea subţire din 
jurul ochilor. O picătură mică impregnată cu grijă în piele. 

Aşa. Gata. Un somnifer, apoi avea să doarmă, în timp ce 
celulele pielii ei se regenerau, iar amintirile i se ştergeau din 
memorie. 

Nu trebuia să înceapă să se gândească la altceva. Dacă s- 
ar fi gândit la altceva decât la borcănaşe argintii şi la pielea 
care trebuia menţinută tânără şi elastică, aşa încât alţi 
finanţatori de film să mizeze pe ea, atunci stăvilarele aveau 
să cedeze. Aparenţa fusese mereu salvarea ei, lumina 
reflectoarelor şi strălucirea o împiedicase să-şi amintească 
mizeria şi durerea. Faptul că-şi permitea să aibă o singură 
dimensiune era pentru ea un refugiu din amintirile a ceea ce 
pierduse şi a ceea ce nu primise niciodată. 

Fiica ei existase într-o realitate paralelă, plutise într-o lume 
în care nu-şi permisese decât nişte vizite scurte. Existaseră 
momente în care să simtă că o iubea pe Jessie? Fiica ei ar fi 
răspuns că nu era sigură de asta. Fusese mereu conştientă că 
Jessie tânjea după un singur moment de afecţiune din partea 
ei. Şi existaseră clipe în care voise să îi ofere asta. Acea primă 
întâlnire, când îi fusese pusă la piept. Jessie era caldă şi 
cleioasă, dar privirea ei era atât de căutătoare când o 
întâlnise pe a ei. Şi primii paşi. Bucuria din ochii lui Jessie 
când reuşise să stăpânească ceva ce omul stăpânise de 

milioane de ani. Mândria pe care Marie o simţise aproape că o 
dăduse peste cap şi fusese nevoită să-şi întoarcă spatele ca 
să meargă mai departe şi să nu i se lase pradă. Prima zi de 
şcoală. Mica fată blondă cu părul prins în coadă care pornise 
cu ghiozdanul în spate plină de aşteptări în faţa a tot ce avea 
să înveţe despre lume, despre viaţă. La un pas mai încolo, pe 
trotuar, alături de bona Juanita, se întorsese şi-i făcuse cu 
mâna lui Marie care rămăsese în picioare lângă frumoasa 
casă pe care o putuseră închiria în The Hills*7. Fusese atât de 
aproape atunci. La un pas de a fugi după fiica ei, a o strânge 
în braţe şi a-şi îngropa nasul în părul ei blond care mirosea 
mereu a lavandă, datorită şamponului de lux pentru copii. 
Insă se abţinuse. Preţul ar fi fost prea mare. 

Toţi din viaţa ei se întrecuseră în a o învăţa că ar fi costat 
prea mult să îi pese. Mai ales Helen. O iubise pe Helen. Şi 
Helen o iubise pe ea. Cu toate acestea, o trădase. Alesese 
altceva. li aruncase în faţă toată iubirea, toată speranţa. Nu 
trebuia să se întâmple din nou. Nimeni nu mai avea voie să o 
rănească iar. 

Şi Jessie alesese să o părăsească. Alesese să meargă direct 
în foc. Chiar şi Jessie o dezamăgise până la urmă. O lăsase 
singură. Marie simţea mirosul de fum în nări. Mai luă un disc 
demachiant. Îl îmbibă bine în apă de faţă şi îşi curăţă nările. 
Ustura şi gâdila şi o făcea să strănute, ochii îi lăcrimară, dar 
până la urmă reuşi să îndepărteze mirosul. Se uită în sus şi 
încercă să-şi oprească lacrimile, luă o cutie cu şerveţele 
Kleenex şi îşi şterse frenetic ochii, dar tot nu reuşi. 

Filmările se opriseră pentru o zi, două. Nimeni nu avea 
nevoie de ea acum. Era absolut singură. Aşa cum ştiuse 
mereu că avea să fie. Dar nu avea să lase asta să o dărâme. 
Trebuia să fie puternică. The show must go on®®. 


— leri a fost o zi neagră în istoria acestor locuri, zise Patrik. 
Câţiva din jurul mesei încuviinţară din cap. Cei mai mulţi nu 
făceau decât să se uite în jos, la masă, în sala de conferinţe 
67 Cartier select din vecinătatea studiourilor de filmare de la Hollywood. 


(n.r.) 
68 spectacolul trebuie să continue (în Ib. engleză în original). (n.r.) 

care părea acum atât de sufocantă. 

— Ce spune ultimul comunicat de la spital? întrebă Gösta. 

Faţa îi era cenuşie şi nebărbierită. Niciunul dintre ei nu 
apucase să doarmă. 

Misiunea sfâşietoare de a informa familiile morţilor şi 
răniților le luase foarte mult timp şi mereu erau deranjaţi de 
ziarişti înfigăreţi care doreau să afle cât mai multe despre ce 
se întâmplase. 

Despre asta se vorbise atât de mult. De asta se temuse 
lumea. Că împuşcăturile din şcolile din SUA aveau să apară şi 
aici, că cineva, mai devreme sau mai târziu, avea să-şi 
împuşte colegii. Sam şi Jessie nu făcuseră asta într-o şcoală, 
dar tiparul era acelaşi şi ţintele fuseseră colegii de clasă. 

— O fată a murit acum o oră. Am ajuns la nouă morţi şi 
cincisprezece răniţi. 

— Doamne Dumnezeule, zise Gösta clătinând din cap. 

Patrik nu putu să asimileze aceste informaţii. Mintea i le 
refuza. Era imposibil de înţeles că atâţia tineri îşi pierduseră 
viaţa sau fuseseră răniţi şi poate cu daune permanente. 

— Zece morţi, dacă îl punem la socoteală şi pe James, zise 
Martin. 

Patrik aprobă din cap. 

— Ce spune Helen? întrebă Gösta. Şi Marie? Au bănuit 
ceva? Sam şi Jessie s-au purtat ciudat sau au insinuat ceva? 

— Spun că nu au bănuit nimic. Insă am găsit un caiet de 
însemnări acasă la Sam cu planificarea detaliată a modului în 
care vor fi procedat, schiţe ale clădirii centrului comunitar şi 
altele. Pare să fi planificat asta mult timp, apoi presupunem 
că a implicat-o cumva şi pe Jessie. 

— A avut tendinţe violente înainte? întrebă Paula. 

— Nu, conform lui Marie. Spune că fiica ei era o singuratică, 
că poate a fost hărţuită în şcolile prin care a trecut, dar că nu 
putea şti sigur. Părea să nu-i fi dat fiicei ei prea multă atenţie. 

— Trebuie că moartea Neei să fi fost declanşatorul pentru 
Sam, zise Martin. Să ai cincisprezece ani şi să porţi această 
vină. Şi apoi să ai un tată dominator şi o mamă slabă. Şi una 
peste alta să mai porţi şi stigmatul de a fi trăit în umbra vinei 
lui Helen. Nu putea fi uşor... 

— Să nu-ţi mai pară aşa de rău pentru el, ce dracului, zise 
Mellberg. Câţi nu au crescut în condiţii şi mai grele fără să-şi 
împuşte colegii de şcoală? 

— Nu asta am vrut să spun, pară Martin cu glas scăzut. 

— Ce spune Helen? repetă Gosta. 

— E disperată. Distrusă. Fiul şi soţul ei sunt morţi amândoi. 
Va fi condamnată pentru profanare şi pentru protejarea 
infractorului din cauza a ceea ce a făcut după moartea Neei. 
Ştie asta. 

Paula ridică un ziar. 

— Adnan e ridicat în slăvi ca erou pentru faptele lui, zise ea 
schimbând subiectul. Refugiatul care şi-a dat viaţa pentru 
salvarea unor tineri suedezi. 

— Fraier nebun, zise Mellberg, dar fără să-şi poată acoperi 
nota de admiraţie din voce. 

Patrik încuviinţă. Ce făcuseră Adnan şi Khalil fusese 
îngrozitor de riscant şi teribil de curajos. Salvaseră treizeci de 
tineri. Treizeci de tineri pe care altfel îi aştepta o moarte 
sigură. 

Cât despre el, se luptase toată noaptea cu imaginile care 
se încăpăţânau să-i rămână pe retină. Când incendiul şi 
focurile de armă îi obligaseră să ia o decizie rapidă şi să rişte, 
Patrik şi Paula intraseră primii pe uşa spartă de pompieri. Nu 
avuseseră timp de gândire. li văzuseră pe Sam şi pe Jessie în 
sala care ardea, spate în spate, împuşcându-i pe tinerii care 
fugeau pe uşile din spate, pe care Adnan şi Khalil reuşiseră să 
le deschidă. Schimbase o privire rapidă cu Paula şi ea 
aprobase din cap. Îşi ridicaseră armele şi trăseseră. Sam şi 
Jessie căzuseră simultan la pământ. 

Restul era ca o ceaţă. Ambulanţele se mişcaseră înainte şi 
înapoi toată noaptea, toate spitalele districtului veniseră în 
ajutor şi persoane private au contribuit la transportul răniților. 

Tot mai mulţi oameni se adunaseră în jurul centrului 
comunitar.  Aprindeau lumânări şi vărsau lacrimi, se 
îmbrăţişau şi îşi puneau mii de întrebări care probabil nu 
aveau să-şi găsească niciodată răspunsul. Tanumshede îşi 
asigurase numele alături de alte localităţi de care erau legate 
mari tragedii, în acele cărţi de istorie care evocau imagini ale 

morţii şi răului. Însă oamenii nu se gândeau la asta acum. 
Acum lumea îşi plângea fiii şi fiicele, fraţii şi surorile, prietenii, 
vecinii şi cunoscuţii. Nu mai credea nimeni că un oraş mic era 
scutit de tot răul de care citeai prin ziare. De acum aveau să- 
şi încuie uşile şi să meargă la culcare cu o anume nelinişte, cu 
angoasa a ce s-ar mai putea întâmpla. 

— Sunteţi în regulă? întrebă Annika, privindu-i pe Patrik şi 
pe Paula. 

Se uită la Paula şi amândoi ridicară din umeri. Ce ar putea 
răspunde? 

— Nu am avut alternativă, spuse Paula pe un ton grav. Am 
făcut ce a trebuit să facem. 

Patrik nu spuse nimic, aprobă doar din cap. Ştia că Paula 
avea dreptate. Nu era nicio îndoială. Singura modalitate de a 
salva vieţile tinerilor fusese să-i împuşte pe Sam şi pe Jessie. 
Ştia că fusese decizia corectă şi că nimeni nu i-ar fi putut 
acuza pentru ce făcuseră. Dar sentimentul de a trebui să 
împuşti un copil... el şi Paula erau nevoiţi să trăiască cu asta 
pentru restul vieţii. Pentru că, indiferent ce ar fi făcut Sam şi 
Jessie, ei nu erau decât doi adolescenţi rătăciţi care se 
mânaseră unul pe altul într-o acţiune atât de îngrozitoare, că 
era de neconceput. Poate că nu avea să înţeleagă niciodată 
imboldurile care-i purtaseră acolo. Poate că nu avea să 
înţeleagă niciodată cum ei şi-ar fi putut justifica acţiunea în 
faţa lor înşişi. 

Patrik îşi drese vocea. 

— Când tehnicienii au investigat camera lui Sam, azi- 
dimineaţă, au găsit un stick de memorie cu poze intime ale lui 
James împreună cu un bărbat care acum a fost identificat 
drept KG Persson. Tatăl lui Helen, cu alte cuvinte. 

— Ar fi putut fi un factor declanşator? întrebă Martin. Să o 
vadă pe mama ei sărutând altă femeie şi să găsească aceste 
fotografii cu tatăl lui? 

Paula dădu din cap. 

— Nu ştiu, zise Patrik. Nu cred că o să aflăm vreodată. ŞI 
mai avem o problemă în legătură cu care trebuie să stabilim 
ceva. 

Arătă spre Mellberg. 

— Bertil a venit la mine în timpul dineului de nuntă şi a 
spus că a primit o informaţie conform căreia trei tineri au fost 
conduşi într-o maşină şi lăsaţi în dreptul centrului de refugiaţi 
cam în acelaşi interval de timp când chiloţii Neei fuseseră 
plasați acasă la Karim. Martorul spune că era vorba de fiul lui 
Bill şi de doi prieteni ai lui, o fată şi un băiat. Cei trei au fost 
împuşcaţi ieri. Nu văd de ce am continua investigația în 
sensul ăsta, aveţi vreo obiecţie? 

Se uită în jur. Toţi clătinară din cap. 

— In ceea ce priveşte incendiul de la tabăra de refugiaţi, 
continuăm investigația. Insă cred că ne va fi greu să aflăm 
cine a făcut asta, ard tabere de refugiaţi în toată Suedia fără 
a fi prinşi făptaşii. Dar să ne ţinem ochii şi urechile deschise. 

Toţi aprobară din cap. Se făcu tăcere. Patrik realiză că era 
cazul să ţină un debriefing ca să refacă firul evenimentelor, 
dar oboseala îşi spunea cuvântul, iar căldura din camera nu 
făcea decât să înrăutăţească toropeala. Erau trişti, şocaţi, 
obosiţi şi tulburaţi. La recepţie, telefonul suna neîncetat. Nu 
numai în toată Suedia, ci în toată lumea privirile se îndreptau 
asupra oraşului lor şi a tragediei care îi lovise. lar Patrik îşi 
dădea seama că toţi care se aflau în mica încăpere din secţia 
de poliţie din Tanumshede simțeau că ceva se schimbase 
pentru totdeauna. Nimic nu avea să mai fie ca înainte. 


Îi era teamă că aveau să creadă că era nerecunoscător, că 
nu apreciase ce făcuseră pentru el. Insă nu era aşa. Karim nu 
ar fi crezut niciodată că vreun suedez şi-ar fi deschis casa în 
acel fel pentru el şi pentru copiii lui, că aveau să-l ajute să 
primească o locuinţă proprie, că i-ar fi îmbrăţişat copiii şi i-ar 
fi vorbit ca unui egal. Era bucuros că avusese parte de acea 
latură a Suediei. Şi de acea latură. 

Insă nu putea rămâne acolo. Ei nu puteau rămâne acolo. 
Suedia îi luase prea mult. Amina aparţinea acum stelelor şi 
razelor calde ale soarelui, iar lui îi lipsea în fiecare minut, în 
fiecare secundă. Aşeză atent fotografiile cu ea în geantă, 
înfăşurate bine în haine moi. Cea mai mare parte a genţii era 
plină cu hainele copiilor. Nu ar fi fost în stare să poarte mai 
mult decât o geantă, aşa încât luase numai strictul necesar 

pentru el însuşi. El nu avea nevoie de nimic. Ei aveau nevoie 
de tot. Ei meritau tot. 

Era imposibil să ia cu el jucăriile primite de la Rita, Bertil şi 
Leo. Ştia că aveau să se întristeze, însă nu avea loc. Încă o 
dată erau nevoiţi să lase lucruri iubite în urma lor. Era preţul 
pe care îl plăteau pentru libertate. 

li privi pe copii. Samia dormea cu un iepuraş în braţe, unul 
alb-cenuşiu primit de la Leo şi fără de care refuza să doarmă. 
Pe acela putea să-l ia, dar era singurul. lar Hassan avea în 
mână o pungă cu biluţe colorate. Se vedeau sclipind prin 
plasa neagră, putea să se uite la ele ore întregi. Şi acestea 
veneau cu ei. Dar pentru mai multe nu mai era loc. 

Auzise despre Adnan şi Khalil. Toţi sunaseră unii la alţii 
povestind fie cu groază, fie cu mândrie. Erau lăudaţi drept 
eroi de către suedezi. Ce ironie! Karim retrăia momentele 
când Adnan îi povestea dezamăgit despre privirile de care 
avea parte, despre cum suedezii se uitau la el ca şi cum ar fi 
fost de pe altă planetă. El era cel din tabăra de refugiaţi care 
îşi dorea cel mai mult să se adapteze. Dorea să fie acceptat. 
lar acum era celebrat ca un erou. Însă la ce bun? Oricum nu 
mai trăia să vadă asta. 

Karim se uită în jur în apartament. Era luminos şi frumos. 
Spaţios. Ar fi putut fi o casă bună pentru el şi pentru copii, 
ştia asta. Dacă durerea după Amina nu i-ar fi sfâşiat inima. 
Dacă i-ar mai fi rămas speranţa că ţara aceea i-ar fi putut 
oferi un viitor. Dar Suedia îi dăduse numai suferinţă şi 
respingere. Simţea ura şi suspiciunea şi ştia că nu s-ar simţi în 
siguranţă acolo. Aveau să caute mai departe. El şi copiii. Un 
loc în care să se poată odihni. Unde să se simtă în siguranţă şi 
să aibă încredere în viitor. Un loc în care să vadă zâmbetul 
Aminei în faţa lui fără să se simtă doborât de durere. 

Luă anevoie un pix cu mâna lui rănită. Bandajul îi fusese 
scos la spital, dar încă îl durea, iar cicatricile şi calozităţile 
aveau să rămână pentru mult timp de acum înainte, poate 
pentru totdeauna. Luă o foaie şi apropie pixul fără a şti exact 
ce să scrie. Nu era nerecunoscător. Nu era asta. li era teamă. 
Şi se simţea pustiu. 

Până la urmă, scrise numai un cuvânt pe bilet. Unul dintre 

primele cuvinte pe care le învățase în suedeză. „Mulţumesc.” 
Apoi merse să-i trezească pe copii. li aştepta o călătorie 
lungă. 

Trecuse aproape o săptămână de la tragedia de la centrul 
comunitar şi, treptat, doliul trecuse într-o nouă fază, iar viaţa 
de zi cu zi începea să îşi reintre în drepturi. Ca întotdeauna. 
Cel puţin pentru cei aflaţi la periferia, şi nu în epicentrul 
tragediei. Pentru cei care pierduseră pe cineva, mai era o 
bucată lungă de drum până la ceva ce măcar să semene cu 
viaţa de zi cu zi. 

Martin se frământase toată dimineaţa ce ar fi putut 
însemna acel telefon ciudat din ziua precedentă de la un 
avocat. Avea privirea ţintuită în tavan când Mette se întoarse 
somnoroasă spre el şi îl întrebă cu jumătate de voce: 

— La ce oră trebuie să mergi acolo? 

— La nouă, zise el uitându-se la ceas. 

Curând, constată el. 

— Despre ce crezi că este vorba? Mă dă cineva în judecată? 
Am rămas dator cuiva? Ce? 

Îşi întinse mâinile frustrat, iar Mette râse de el. 

li iubea râsul. De fapt, iubea tot ce avea de-a face cu ea. 
Încă nu îndrăznise să-i spună. Nu cu aceste cuvinte. Avansau 
precauţi, pas cu pas. 

— Poate eşti multimilionar? Poate ai vreo rudă necunoscută 
şi putred de bogată în SUA care a murit şi te-a făcut singurul 
moştenitor? 

— Ha! Ştiam eu asta! zise el. Că m-ai luat numai pentru 
bani! 

— Ah, dar ce credeai? Că pentru bicepşii tăi mari, sau ce? 

— Auzi acolo, zise el repezindu-se să o gâdile. 

Ea ştia că muşchii braţelor lui, nu foarte bine antrenati, 
erau un subiect sensibil. 

— Ar trebui să începi să te îmbraci ca să ajungi, îi zise. 

El aprobă din cap şi o lăsă, cu părere de rău. 


ar OVA 


O jumătate de oră mai târziu, se afla în maşină spre 
Fjällbacka. Avocatul refuzase să îi spună lui Martin despre ce 
era vorba, repetase numai ca el să fie prezent în biroul lui la 
ora nouă. Fix. 

Parcă în faţa vilei care găzduia şi micul birou de avocatură, 
şi bătu la uşă. Un bărbat cu păr grizonant, pe la vreo şaizeci 
de ani, deschise uşa şi îi scutură mâna cu entuziasm. 

— Staţi jos, zise el arătând spre un scaun în faţa biroului 
său foarte ordonat. 

Martin se aşeză, circumspect. Avusese mereu o rezervă 
faţă de oamenii care aveau prea multă ordine în jurul lor şi în 
acest birou părea că fiecare lucru îşi avea locul lui. 

— Ei bine, sunt curios despre ce este vorba, zise Martin. 

Simţea că palmele începeau să-i transpire şi bănuia că faţa 
şi gâtul i se umpluseră de petele acelea de roşeaţă pe care le 
detesta atât de mult. 

— Nu vă îngrijoraţi, nu e nimic neplăcut, spuse avocatul şi 
Martin ridică din sprâncene. 

Asta nu îl făcea mai puţin curios. Poate Mette avea 
dreptate cu milionarul ei american. 

— Sunt executorul testamentar al lui Dagmar Hagelin, 
spuse avocatul şi Martin tresări. 

Îl aţinti cu privirea. 

— A murit Dagmar? zise el tulburat. Când? Am vorbit cu ea 
chiar acum o săptămână. i l. 

Simţi că i se strânge inima. li plăcea de bătrânică. li plăcea 
foarte mult. 

— A murit acum vreo două zile, dar astfel de lucruri iau 
timp, spuse avocatul. 

Martin bombăni ceva. Cu atât mai puţin înţelegea ce căuta 
acolo. 

— Dagmar a avut o dorinţă foarte clară, care vă priveşte. 

— Pe mine? Nu ne cunoşteam. Am întâlnit-o numai de două 
ori în legătură cu o anchetă de poliţie. 

— Serios? făcu avocatul, mirat. 

Apoi se adună. 

— Inseamnă că i-aţi făcut o impresie foarte bună în aceste 
două ocazii. Dagmar a făcut un adaos la testamentul ei, 

pentru că a vrut ca dumneavoastră să moşteniţi casa în care 
a locuit. 

— Casa? Ce vreţi să spuneţi? 

Martin tăcu, confuz. Cineva îşi bătea joc de el. Dar avocatul 
din faţa lui părea extrem de serios. 

— Da, conform testamentului lui Dagmar, ea doreşte să 
moşteniţi casa. A scris o notă, cum că ar fi câte ceva de 
reparat, dar că e de părere că vă va plăcea să trăiţi acolo. 

Martin nu putu asimila ce îi spunea avocatul.. Il lovi un 
gând. 

— Dar are o fiică. Nu o să se supere? Nu vrea ea casa? 

Avocatul arătă spre nişte hârtii aflate pe birou, în faţa lui. 

— Am un document aici în care fiica lui Dagmar se dezice 
de orice pretenţie asupra casei. Când am vorbit cu ea la 
telefon, a spus că e prea bătrână să aibă grijă de o 
dărăpănătură veche şi că nu avea nevoie de bani. A spus: 
„Am destul ca să mă descurc. Dacă mama a hotărât asta, 
atunci ştiu că aşa e cel mai bine”. 

— Dar... începu Martin, simțind panicat cum i se 
înlăcrimează ochii. 

Încetul cu încetul, înţelese. Dagmar îi oferise frumoasa ei 
casă roşie. Casa la care nu încetase să se gândească. Zi şi 
noapte se gândise dacă şi-ar fi putut permite să o cumpere 
pentru el şi pentru Tuva. Văzuse totul în faţa ochilor, leagănul 
pe care avea să-l instaleze în curte, unde ar avea o mică 
grădină în care Tuva ar putea planta mici legume, iernile cu 
şemineu în camera de zi şi cărarea prin zăpadă până la 
trepte. Îşi închipuise o mie şi una de lucruri, dar oricum ar fi 
socotit, tot nu i-ar fi ajuns finanţele. 

— De ce? întrebă el şi nu-şi mai putu stăpâni lacrimile, 
pentru că acum îl năpădiră gândurile la Pia, cum dorise ea ca 
Tuva să crească într-o casă mică şi roşie la ţară, cu leagăn în 
grădină şi propria grădiniţă de legume. 

Nu plângea numai pentru că Pia nu va avea parte de toate 
astea, plângea pentru că ştia că s-ar fi bucurat de noua lor 
viaţă, chiar dacă nu mai era cu ei. 

Avocatul îi întinse un şerveţel de hârtie şi spuse calm: 

— Dagmar a zis că dumneavoastră şi casa aveţi nevoie 

unul de celălalt. Şi ştiţi, cred că avea dreptate. 


Bill şi Gun avuseseră grijă de el când se întorsese din spital. 
În mijlocul propriei suferinţe, Khalil primise o cameră de 
oaspeţi luminoasă la parterul casei. 

Lucrurile lui din camera de la demisol erau deja acolo. Şi 
cele ale lui Adnan. Bill promisese să-l ajute să trimită o 
scrisoare părinţilor lui Adnan. Khalil voia ca ei să ştie că fiul 
lor murise ca un erou. Că nu exista om în noua lui ţară care să 
nu-i cunoască numele, care să nu-i fi văzut fotografia. 
Devenise un simbol, un pod către suedezi. Prim-ministrul îl 
pomenise într-un discurs televizat, spusese că Adnan arătase 
cum compasiunea pentru ceilalţi nu ţinea cont de graniţele 
unei naţiuni sau de culoarea pielii, cum el nu se gândise la 
naționalitatea tinerilor suedezi, la cultura lor şi la culoarea lor 
când îşi dăduse viaţa ca să îi salveze pe atât de mulţi dintre 
ei. Vorbise mult, mai spusese şi alte lucruri. Dar asta era ce 
voia el să adauge în scrisoarea către părinţii lui Adnan. 

Prim-ministrul vorbise şi despre Khalil. Insă atunci încetase 
să mai asculte. Nu se simţea ca un erou. Nu voia să fie asta. 
Voia să fie doar unul dintre ei. Noaptea, îl frământau 
coşmarurile cu feţele copiilor. Groaza din priviri, frica de 
moarte şi panica. Crezuse că nu avea să mai fie nevoie să 
treacă prin asta. Dar groaza din ochii unui copil arăta la fel ca 
acasă. Nu exista nicio diferenţă. 

Seara, Bill şi Gun se aşezau în faţa televizorului. Câteodată 
se ţineau de mână, altădată stăteau doar unul lângă altul, în 
timp ce imaginea televizorului le lumina chipurile. Incă nu îl 
îngropaseră pe fiul lor, Nils. Poliţia nu putuse să le spună când 
vor fi gata cu investigația. Fiii lor mai în vârstă veniseră să îi 
salute, apoi plecaseră la ale lor, la familiile lor. Nu le puteau 
alina durerea, şi o aveau şi ei pe a lor. 

Khalil crezuse că nu aveau să navigheze. Nu fără Adnan. 
Sau Karim. Îi lipsea şi se întreba unde se aflau acum, el şi 
copiii. Dispăruseră pur şi simplu. 

În a treia dimineaţă petrecută la ei, Bill îl anunţase că 
vorbise cu ceilalţi şi că aveau să se adune la barca cu pânze 
la ora zece. Atât. Nu a întrebat. Anunţase numai că aveau să 

navigheze. Fără Adnan. Şi fără Karim. 

Acum erau aici, aşteptând semnalul de start. Alte clase 
concuraseră deja şi era multă lume la Dannholmen. 
Organizatorii avuseseră mult noroc cu vremea, soarele 
strălucea pe cerul de un albastru viu. Mulţi erau acolo să 
urmărească proiectul lui Bill. Presă ţi curioşi. Localnici şi 
turişti. Părea că întreaga Fjällbacka şi cei din împrejurimile ei 
veniseră pe mica insulă rece. Khalil citise pe internet despre o 
vedetă de cinema suedeză care locuise acolo. Cea a cărei 
statuie se afla în mica piaţetă din Fjällbacka. El nu o ştia, dar 
se uitase cu o seară înainte, alături de Bill şi Gun, la filmul 
Casablanca*. Era frumoasă. Cam tristă, dar frumoasă. In 
acea manieră rece, suedeză. 

Văzuse insula, dar nu păşise niciodată pe ea. Se 
antrenaseră intens în puţinele zilele care le mai rămăseseră, 
şi navigaseră în jurul insulei. Iniţial, concursul fusese numai 
pentru bărci mici, pentru copiii şi tinerii de la şcoala de 
navigaţie din Fjällbacka. Insă de când se reluase concursul, în 
urmă cu câţiva ani, participa şi clasa lor de bărci. „C55” zicea 
Bill că se numea. 

Îl privi pe Bill stând la cârmă. Se mişcau încoace şi-ncolo 
alături de celelalte bărci din clasa lor, cu ochii pe ceas, ca să 
se afle în poziţia cea mai avantajoasă la semnalul de start. 
Nimeni nu vorbea despre Adnan. Dar ştiau că acum nu mai 
era doar un concurs, o paradă, un fel de a trece timpul 
aşteptând să afle dacă vor primi un cămin în Suedia. 

Mai rămăseseră trei minute până la începerea competiţiei, 
iar Khalil se uită din nou spre insulă. Larma surdă, de oameni 
care luau masa, copii care alergau pe acolo şi se jucau, 
grupuri de fotografi şi jurnalişti care stăteau şi vorbeau 
colegial unii cu ceilalţi, se oprise brusc. Toţi se adunaseră pe 
partea în care se dădea startul. Adulţi. Copii. Jurnalişti. 
Locuitori din Fjällbacka. Turişti. 

Văzu câţiva din tabăra de refugiaţi. Rolf era acolo. Gun 
stătea alături de fiii mai mari ai ei şi ai lui Bill. Chipuri 
cunoscute şi necunoscute. Câţiva dintre poliţiştii de la secţie. 


69 Film de referinţă în istoria cinematografiei, din 1942, cu suedeza 
Ingrid Bergman în rolul principal feminin. (n.r.) 

Toţi stăteau tăcuţi şi priveau spre barca lor. Nu se auzea 
nimic mai mult decât valurile lovind barca şi pânzele 
fluturând în vânt. Bill ţinea atât de strâns cârma, încât i se 
albiseră degetele. lar maxilarul îi era încleştat. 

Un copil mic începu să salute cu mâna. Apoi încă unul. Și 
încă unul. Toţi de pe Dannholmen îşi fluturară mâinile când 
trecură pe lângă ei. Khalil simţi cum îi mergea drept la inimă. 
Nu era un limbaj pentru care trebuia să facă un efort ca să-l 
înţeleagă. Era acelaşi peste tot în lume. Un gest universal de 
iubire. Le răspunse la fel, ca să-şi dea seama că vedeau, că 
înțelegeau. Ibrahim şi Farid îşi fluturară şi ei mâinile, doar Bill 
continua să conducă, stând cu spatele drept, la pupă. 
Singurul lucru care îl trăda că îi observase erau ochii care îi 
străluceau. Apoi se dădu semnalul de start. Cu precizie 
perfectă ţâşniră din linia de plecare. De-a lungul insulei, 
publicul continua să îşi agite mâinile, iar unii îi aclamau şi îi 
încurajau. Larma se ridica spre cerul senin. Pânzele se 
încordau şi se umflau în vânt, iar barca înainta înclinându-se 
şi tăind valurile. Pentru un moment, i se păru că vede 
chipurile lor în mulţime. Amina. Karim. Adnan. Dar când se 
uită din nou, dispăruseră. 


— Mă bucur că ţi-a plăcut mâncarea, zise Erica şi-i mai 
puse surorii ei o porţie de cartofi gratinaţi. 

Anna putea mânca precum un bărbat de doi metri acum, 
când era gravidă. 

— Nu eşti singură, zise Patrik şi se întinse după tigaia cu 
friptură. Încep în sfârşit să-mi recapăt apetitul. 

— Cum te simţi, de fapt? întrebă Dan. Toţi am fost 
influenţaţi de tragedia de la centrul comunitar, dar pentru 
tine trebuie să fi fost... îngrozitor. 

Erica ridică o sticlă de Ramlösa spre el şi aprobă din cap. 
Ştia că nu îndrăznea să bea vin, putea fi nevoie oricând să o 
conducă pe Anna la spital. Patrik puse jos tacâmurile. Erica îşi 
dădu seama că nu ştia cum să răspundă la acea întrebare. 
Fuseseră atâtea pierderi acolo, atâţia suferinzi, atâtea 
victime. 

— Primim consiliere, zise el învârtind vinul în pahar. La 

început, mi s-a părut ciudat să vorbesc cu un psiholog... la 
început, dar apoi... poate că nu trebuie respinsă atât de uşor 
ideea asta. 

— Am auzit că filmul ar putea primi un trofeu Guldbagge”0, 
zise Anna schimbând subiectul. Şi Marie la fel. 

— Da, dacă ne gândim la toată atenţia de care s-a bucurat 
în presă, nu m-ar mira, zise Erica. Dar Marie pare să se fi 
schimbat de la moartea lui Jessie. Nu a mai dat niciun 
interviu. 

— Eu am auzit că va scoate o carte despre toate astea, zise 
Dan întinzându-se după bolul de salată. 

Erica dădu din cap. 

— Spune că vrea să-şi povestească propria versiune. Dar 
ea şi Helen au promis să vorbească mai mult cu mine. ŞI 
Sanna. 

— Cum se simte Sanna? întrebă Patrik. 

— Am vorbit cu ea ieri, zise ea gândindu-se la biata femeie 
care acum îşi pierduse şi fiica. Ce să mai spun? Face faţă în 
măsura în care e posibil... 

— Şi cum rămâne cu Helen? se interesă Dan. 

— Probabil că va fi condamnată la închisoare pentru 
profanare şi sprijinirea infractorului, zise Patrik. Nu ştiu ce să 
cred, dar consider că, într-un fel sau altul, e şi ea o victimă, 
precum mulţi alţii în acest caz tragic. Insă legea e lege. 

— Cum se simt părinţii Neei? întrebă Anna punând jos 
tacâmurile. 

— Vor vinde ferma, răspunse scurt Patrik. 

Erica îl privi cu compasiune. Ştia cât de mult pusese la 
inimă acest caz, câte nopţi de insomnie petrecuse frământat 
de gânduri şi imagini care nu aveau să-l părăsească niciodată. 
Chiar pentru asta îl iubea. Era dedicat, era curajos, era 
puternic şi loial. Era un partener mai bun decât visase 
vreodată să aibă şi un tată fantastic pentru copiii lor. Viaţa lor 
nu era mereu roz, romantică sau uşoară. Era stresantă, 
animată şi plină de mici conflicte cotidiene, mai ales acum, 


70 Premiile industriei suedeze de film, care se decernează anual, 
începând din 1964. Numele înseamnă Scarabeul de Aur, iar trofeul este 
inspirat de forma unui gândac. (n.r.) 

când copiii lor ajunseseră la vârsta opoziţiei. Nu aveau parte 
de destul somn, nici de destul sex, nici de destul timp pentru 
ei înşişi sau pentru a vorbi despre lucrurile importante. Insă 
asta era viaţa lor. Copiii lor se simțeau bine, se bucurau de 
atenţie, erau fericiţi. Işi întinse mâna şi o prinse pe a lui 
Patrik. Simţi cum şi el i-o strânse la rândul lui. Erau o echipă. 
Un tot. 

Anna scoase un gemăt. Mâncase patru porţii de friptură de 
porc cu cartofi şi nu era deloc ciudat că burta îi făcea figuri. 
Dar faţa ei se contorsiona tot mai mult. Dan înlemni uitându- 
se la ea. Anna îşi lăsă uşor privirea în jos. Ridică din nou 
capul, respirând sacadat. 

— Sângerez, zise ea. Ajutaţi-mă, sângerez. 

Erica simţi că i se dublă pulsul. Se năpusti pe telefon. 


BOHUSLÄNINGEN”! 


Blestemul vrăjitoarei 


O coincidență? Sau un blestem de vrăjitoare vechi de trei 
sute de ani, care a făcut din nou victime? 

Lisa Hjalmarsson, de cincisprezece ani, a făcut descoperiri 
care în mod garantat îi vor da cititorului fiori reci prin vine. 

Lisa Hjalmarsson din clasa a 9-a B a şcolii gimnaziale din 
Hamburgsund a scris un referat despre Elin Jonsdotter din 
Fjällbacka, o femeie care a fost condamnată şi executată ca 
vrăjitoare în 1672. Lângă eşafod, Jonsdotter a aruncat un 
blestem violent asupra denunţătorilor ei: sora ei, Britta 
Willumsen, bărbatul ei, Preben, precum şi o femeie cu numele 
Ebba din Morhult. 

O poveste pe cât de palpitantă, pe atât de sângeroasă, 
care acum îşi găseşte o continuare terifiantă datorită 
cercetărilor Lisei Hjalmarsson. S-a dovedit că urmaşii celor 
menţionaţi ca denunţători au fost implicaţi în toate tragediile 


71 Ziar cotidian regional din Bohuslăn, fondat la Uddevalla în 1878. 
(n.r.) 

umane imaginabile: omor, sinucidere şi accidente. 

Tragedii care au culminat cu evenimentele teribile din 
această vară. 

Se pare că extrem de mediatizata tragedie de la 
Tanumshede ar fi direct legată de blestemul lui Elin Jonsdotter 
de acum peste trei sute de ani. Lisa Hjalmarsson a reuşit să 
demonstreze că tinerii care au aprins clădirea centrului 
comunitar şi au împuşcat atât de mulţi tineri au fost 
descendenţi direcţi ai lui Preben şi Britta Willumsen, precum 
şi ai Ebbei din Mörhult. 

O coincidenţă? 

Sau blestemul lui Elin Jonsdotter are puteri până în ziua de 
azi? 


Mulţumiri 


A fost dificil şi provocator să scriu despre secolul al XVII-lea, 
dar şi foarte plăcut. Am înaintat printr-o mare de cărţi, am 
citit pe internet şi am consultat experţi. Cu toate astea, nu am 
făcut decât să zgândăresc suprafaţa acelui timp fascinant. 
Toate greşelile, conştiente şi inconştiente, sunt ale mele 
proprii. Acelaşi lucru este valabil şi pentru povestea 
contemporană. Mi-am luat anumite libertăţi de a adapta şi 
istoria, şi realitatea poveştii mele. Este privilegiul scriitorului 
şi al povestitorului. 

Ca întotdeauna când scriu o carte, sunt mai mulţi oameni 
cărora să le mulţumesc. O carte nu e scrisă într-un vacuum, ci 
este o muncă de echipă, chiar dacă eu sunt cea care bate în 
tastatură. 

Cu neliniştea permanentă de a nu omite cumva pe cineva 
important pentru carte, vreau să le mulţumesc anumitor 
persoane-cheie din viaţa mea profesională, ca şi din cea 
privată. 

Editoarea mea, Karin Linge Nordh, şi redactorul meu, John 
Häggblom, au lucrat enorm cu manuscrisul Vrăjitoarei, un 
efort cu atât mai mare cu cât cartea a căpătat o aşa 


EPONE 


amploare. Cu minuţiozitate, precauţie şi iubire, au scos 
buruienile din straturi şi au găsit ce trebuia curăţat. Sunt cu 
adevărat conştientă de contribuţia lor fantastică şi extrem de 
recunoscătoare. Vreau de asemenea să îi mulţumesc Sarei 
Lindegren de la Forum şi lui Therese Cederblad. şi Göran 
Wiberg de la Editura Bonnier. Am primit ajutor cu verificarea 
documentară de la Niklas Ytterberg, Miriam Säfström, Ralf 
Tibblin, Anders Torewi, Michael Tărnfalk, Kassem Hamade, 
Lars Forsberg şi Christian Glaumann. Ajutorul vostru a fost de 
nepreţuit! 

Apoi vă mulţumesc vouă, celor care mă ajutaţi să-mi ţin 
viaţa sub control. Mama mea, Gunnel. Läckberg, Anette şi 
Christer Skold, Christina Melin, Sandra Wirström, Andreea 
Toba şi Moa Braun. Şi copiii mei mari şi fantastici, Wille, Meja 
şi Charlie, care nu s-au dat înapoi de la a mai spăla nişte vase 
sau a avea grijă de Polly un moment, când aveam nevoie să 
lucrez. Minunaţi, minunaţi copii! 

Joakim- şi toată banda de la Nordin. Agency. Sunteţi 
extraordinari şi văd fapte mari pentru noi în viitor. 

Mulţumesc prietenei şi surorii mele (chiar dacă nu de 
sânge), Christina Saliba, precum şi lui Sean Canning, care a 
devenit nu numai o resursă fantastică în echipa mea, ci şi un 
prieten bun. Şi întregii voastre trupe superbe şi talentate. 

As vrea să menţionez în mod special încă două persoane. 
Mai întâi, Johannes Klingsby, care a inspirat un personaj 
important şi deosebit în carte. La o licitaţie de caritate, în 
sprijinul Musikhjälpen, oferta lui câştigătoare i-a dat ocazia de 
a fi inclus în carte, odată cu contribuţia sa atât de generoasă. 
Cu acea ocazie, contra lui licitase Fredrik Danermark, 
logodnicul- prietenei mele Cecilia Ehrling, pe care am 
cunoscut-o cu ocazia participării la Let's Dance. A fost 
dezamăgit că a pierdut, pentru că avusese de gând să îi ofere 
asta Ceciliei, drept dar înainte de apropiata lor nuntă. De 
aceea m-am decis să îi ofer eu Ceciliei un rol secundar în 
cartea aceasta, ca dar de nuntă din partea mea şi a lui Simon. 
Mulţumesc, Johannes şi Cecilia, că aţi adus un plus de 
autenticitate în povestea mea. 

Apoi, mulţumesc tuturor prietenilor. Vreau, ca de obicei, să 


— 638 — 


nu-i numesc pe unii anume, pentru că sunteţi atât de mulţi şi 
atât de minunaţi, că m-aş simţi prost să uit pe vreunul dintre 
voi. Totuşi, ca întotdeauna, o menţiune specială merge la 
Denise Rudberg. Poate că ne vedem rar, dar ai fost mereu la 
numai un telefon distanţă, pe timpul întregii mele cariere 
scriitoriceşti, gata să-mi dai sfaturile cele mai bune şi mai 
deştepte. Şi apropo de sfaturi deştepte, nu pot să nu o 
numesc şi pe Mia Tornblom. Mulţumesc pentru că mereu mă 
încurajați! 

Şi în sfârşit, Simon, iubirea mea. De unde să încep? De 
când am scris cartea precedentă, o avem pe fata noastră 
adorabilă, Polly. Mica noastră rază de lumină şi iubita familiei. 
Am scris acest roman în timpul primului ei an de viaţă. Dacă 
nu ai fi fost soţul minunat care eşti, nu ar fi fost posibil. Eşti 
stânca mea. Te iubesc. Mulţumesc pentru tot ce faci pentru 
mine şi pentru copii. Mulţumesc că ne iubeşti. 


Camilla 
Gamla Enskede, 
duminică 5 martie 2017 


ROMANIA INEDIT 

